
străbunilor săi. Moștenitor al dragostei de neam. 
Curat la suflet ca aerul aspru al nordului. 

CAPITOLUL] 


Acolo unde apa Săsarului întîlnește dulce prag de cîmpie, 
se ridica pe vremuri o frumoasă cetate cunoscută sub numele de 
Rîul Femeilor. Împins dintr-o parte de puterea aspră a Dealului 
Florilor, primit molcom în potolita cîmpie, Săsarul își domolește 
goana de copil zurbagiu, parcă mirat. Apa, curată ca zimbetul prun- 
cului, descoperă pietrele și nisipul de pe fund, a căror culoare bate 
cînd verde, cînd către galben-roșcat, cu sclipiri ciudate. Neștiutor 
și năvalnic, Săsarul spală sînul munţilor și aduce la vale grăunte 
de aur. Secole de-a rîndul, oamenii de prin partea locului au cernut 
nisipul în ciururi și au adunat cu migală preţiosul metal. Cîntînd 
uimitor de subțire, Săsarul nu lua seama la mănoasa ocupație, așa 
cum pruncul nu știe că zimbetul său și sclipirea de diamante a 
ochilor încălzește inimile celor vîrstnici. 

Mai tîrziu, cetatea și-a luat numele de Baia Mare, după 
minele de aur din împrejurimi. Așezată la răscrucea drumurilor 
din nord, cetatea își acoperea spatele cu tăria munților și își odih- 
nea picioarele mari în cîmpie. Vechiul drum care șerpuia printre 
codrii falnici de la Dealul Solovanului către Munţii Gutin și peste 
ei, în frumoase încolăciri, făcea bună legătură cu Sighetul. În fața 
cetăţii Baia Mare, el se bifurca fie spre Dej și chiar mai departe, 
către Cluj, fie prin Ţara Oașului, pe sub dealuri cu vii și livezi, prin 
cîmpii vestite pentru roadele lor, pînă dincolo de Satu Mare. 

Avînd o așezare atît de binecuvintată, Baia Mare își tră- 
gea seva bogățiilor pe vechile drumuri ale nordului. În zilele de 
tîrg soseau acolo carele Maramureșului încărcate cu cergi mițoase, 
lucrate în văile Izei și Vișeului, bărbînţe grele ca viţeii de lapte, cu 

vestita brînză de la Ieud, Săpînţa, Strîmtura, sau tocmai de sus, de 
la Borșa. Mîndrele cioplituri în lemn de prin Munţii Rodnei, sau 
merele galben-roșcate, bătute în coajă cu suflet de soare aspru, 
blănuri scumpe de jder, de sobol sau de vidră. 

Din Țara Oașului, veșnic învăluită în legende, alte care 
aduceau pînze de in și de cînepă, grîu curat și lucios ca lacrima de 
mamă, coșerci mari cu struguri gălbui, plăcuțţi la vedere ca pruncii 
despuiați, piersici cît pumnul, al căror parfum delicat amintea 
dulcele sîn de fecioară, pere cu aroma păcătoasă, desfrinată și 
îmbietoare ca sărutul ibovnicei. Acolo se vindeau cuțite cu plăsele 
de os, rod al meșterilor făurari din Apa, din Seini ori din Călinești. 
Butoaiele pîntecoase cu vin auriu închegau prietenii sau aspre 
încăierări, iar ţuica din pragul Maramureșului, bună de leac pen- 
tru sufletul trist, ori de chef pentru voinici, putea să oblojească 
un zmeu. 

Pe drumul Dejului veneau cîrduri de cai falnici, cu ochii 
Tăi, cu pielea veșnic înfiorată ca oglinda lacului măturat de vînt, 
crescuţi la Satu Lung, la Ileanda, ori pe valea Chiuarului. De la ceta- 
tea Ciceu — vestite pietre de moară ferecate în obezi, pistoale lucrate 
la Cluj, armuri și arme tăioase tocmai de la Bistrița Năsăudului. 

Din munți, sau chiar mai aproape, din Dealul Florilor, 
aurul scormonit cu migală, cobora fără încetare prin marile tai- 
nițe ale cetății. Bogăția în aur a Munţilor Maramureșului ședea la 
cumpănă cu cea a vestiților Apuseni. Atrași de mirajul prețiosului 
metal, aventurieri de toate neamurile veneau pe acele meleaguri, 
se pierdeau prin păduri nesfîrșite, dar puţini mai luau drumul 
îndărăt; fie că se omorau între ei, fie că picau sub mîinile grele ale 
asprilor bărbaţi din nord. 

În seara zilei de 8 februarie a anului 1600, un călăreț 
intră prin poarta de sud a cetății Baia Mare. Oștenii de gardă îi 
cercetară hiîrtiile, apoi îl sloboziră. O jumătate de ceas mai tirziu, 
călătorul se opri în fața unei case înconjurate de arbori și ziduri 
mari. Întunericul nu adunase în punga lui adincă toată lumina 
zilei, astfel că proaspătul musafir al cetăţii recunoscu fără greutate 

ceea ce căuta. Casa, mult retrasă către fundul curţii, avea zăbrele de 
fier groase cât funiile și uși de stejar cu ferestre mici, parcă anume 
făcute ca să ţină stavilă bună în caz de asediu. 

Satisfăcut de rezultatul observațiilor sale, călărețul des- 
călecă sprinten și bătu cu ţeava pistolului în poartă. De undeva de 
printre copaci, apăru un bărbat între două virste, nu prea mare la 
trup, dar temeinic aplecat spre desfriul grăsimii. Ochii lui mălă- 
ieţi îl priviră pe cel din uliţă cu vădită plictiseală, apoi grăsunul 
se retrase, hotărît a-și căta de treburi. 

— Hei, omule! grăi străinul înciudat. Ai auzit că am bătut 
în poartă? 

— Cum te văd și cum mă vezi. 

— Atunci, poate că te ajută mintea să te întrebi de rostul 
acestei bătăi. 

— Nu, domnule, răspunse grăsunul. Dacă ai fi venit la 
vreme de lumină, m-aș fi aplecat peste zid să te întreb ce dorești. 
Fiindcă cei care bat pe la porţi, totdeauna doresc ceva. Dar noaptea 
nu stăm de vorbă cu nimeni. Așteaptă să se facă ziuă. 

— Încă nu-i noapte, rise cel de la poartă. 

— Ah, ah, domnule! zîmbi grăsunul. Peste zid o mai fi 
ceva lumină. De cînd e lumea există lumină dincolo de ziduri, însă 
aici, te asigur că-i noapte de-a binelea. D-aia ziceam că pînă mîine... 

— O noapte în uliţă? Ești nebun, omule! se răsti 
vizitatorul. 

Grăsunul îl privi galeș, apoi răspunse cu frumoasă cum- 
pătare a glasului: 

— Nu zic ba. Poate că am ceva sminteală de minte, dar 
nu mai rea decît a domniei-tale, care te încumeți în asemenea vre- 
muri tulburi să baţi la poartă de creștin taman în faptul serii. Adio, 
domnule. Dacă ai ceva treburi aici, nu-i nici o grabă pînă mîine. 

— Bine! se învoi necunoscutul schimbînd tactica. Pari 
să fii un om înţelept. Cunoști valoarea unui ducat de aur. 

Vădit interesat, grăsunul se aplecă peste zid și răspunse 
cu chibzuială: 

— O cunosc, domnule. Ducaţii nu prea se înghesuie în 
buzunarele mele, însă cu cît le duci dorul mai arzător, cu atât le 
știi mai bine puterea. 

— Drace! grăi necunoscutul. Frumoasă judecată. Asta îmi 
dovedește că ducatul meu va găsi în domnia-ta un stăpîn vrednic. 

Zicînd acestea, aruncă moneda peste zid. Zgomotul ei 
la atingerea cu piatra sună în urechile grăsunului ca un cîntec de 
heruvimi, dar acesta nu se lăsă ispitit de muzică, ci prinse aurul 
cu îndemâînare și-l strecură în ascunzișurile hainei. 

— Care e numele domniei-tale? întrebă străinul. 

— Clement. 

— Eşti prietenul lui Zablije? 

— Nu, domnule, majordomul. 

— Aha! Stăpinul e acasă? 

— Uneori. 

— Măi să fie! Și cum aș putea să aflu? 

— Greu, foarte greu, răspunse Clement. Mai treci pe aici. 
Acum nu-mi amintesc... 

— Poate că ar fi mai ușor să încalec zidul și să-ți ard 
vreo două scatoalce. Astea întotdeauna împrospătează memoria. 

— Adevărat, domnule! recunoscu majordomul. Aveţi 
dreptate în privința acestei metode, pe care am aplicat-o și eu 
adesea, cu rezultate frumoase. Totuși, mi-e teamă că planul dom- 
niei-tale ar avea ceva cusururi. Pistolul meu e dat naibii. Doamne 
iartă-mă! Ia foc din te-miri-ce. Dacă încaleci zidul și rămâi doar 
olog, înseamnă că te-ai născut în zodie bună. Mai bine stăm la 
taclale pînă se face ziuă. Ţi-aș putea vorbi ceva despre geneză, 
fiindcă povestea cu mărul lui Adam încă nu a fost lămurită. Sînt 
mulți cuvioși patriarhi care cred că Adam ar fi gustat nu din măr, 
ci din sînul Evei... 

— La dracul! îl întrerupse musafirul. Isprăvește cu aiu- 
relile astea și nu uita că am și eu un pistol! 

— Nici o clipă, dar nu vei trage. Ești străin de locurile 
acestea. Ba cred chiar că te ferești a vorbii tare, ceea ce-mi dovedește 

că nu dorești un scandal. Văd că ești voinic. Mai văd că fața domni- 
ei-tale, destul de îngrijită, ca să zic așa, arată să nu fii om de rînd... 

— Omule! își pierdu străinul răbdarea. Zablije nu va fi 
prea încîntat aflind că mă ţii la poartă. 

— Iar aveţi dreptate, zimbi Clement. Vă atrag totuși aten- 
ţia că stăpînul meu mă plătește prost, și dacă nu-i jumulesc pe cei 
ce-l caută, risc să mor sărac. 

— Mda! murmură cel de la poartă aruncînd încă un ducat 
peste zid. Ai fi acum în stare să-ți vestești stăpinul? 

— Fără tăgadă, zise Clement plin de bunăvoință. Eu cu 
cât sînt mai greu, cu atît alerg mai iute. Pină la ziuă ajung sigur în 
fața stăpinului. 

Străinul duse mîna la pistol, un gest aprig, dar se răzgîndi 
la fel de iute. 

„Va trebui să am răbdare pînă intru în ogradă, gîndi el. 
Abia pe urmă îl cotonogesc. Un scandal în stradă nu-mi convine, 
fiindcă aș putea atrage străjile”. 

— Ai nevoie de o noapte întreagă pentru a face cîțiva 
pași? întrebă cu blindeţe. 

— Nu, rise majordomul, am nevoie de încă un ducat ca 
să prind destulă greutate. 

Obţinînd cea de a treia monedă, Clement ocoli clădirea 
masivă de piatră, către o ușă dosnică. Intrarea din față slujea numai 
seniorului casei, sfinția-sa părintele Zablije. Grăsunul majordom 
trecu prin salonul frumos luminat, unde buștenii mari cît omul 
trosneau veseli în căminul imens. Din camera alăturată răzbeau 
mirosuri gingașe de unsori aromate, care arătau ceasul potrivit pen- 
tru masajul de seară al stăpînului. Părintele Zablije ședea întins pe 
o masă lungă, iar doi slujitori pricepuţi îi ungeau trupul. Pîntecul 
său, rotunjit binișor, contrasta cu umerii largi, ce se potriveau mai 
degrabă unui luptător decît cuviosului călugăr. Cel de-al treilea 
slujitor, mărunt și obez, ţinea în mîini un evantai uriaș, pe care îl 
mișca deasupra stăpînului într-o dulce alintare, chiar dacă nu-și 
avea rostul pe vreme de iarnă. 

Auzind zgomotul ușii, Zablije întoarse nasul mare, coro- 
iat ca un plisc de șoim și grăi cu suavă lenevie: 

— Ah, Clement, Clement! Cînd vei învăța oare că e 
mare păcat să-ţi tulburi stăpînul ce se îngrijește de partea lui 
pămîntească? 

— Iertare, sfinția-ta! murmură grăsunul majordom. 
Numai unele treburi grabnice mă aduc aici la ceas nepotrivit. Se 
află afară un călăreț care dorește să te vadă. 

— Un călăreț? bombăni Zablije nemulțumit. Doar știi că 
seara nu primim oaspeţi. Spune-i, fiule, să mai treacă pe la noi! Se 
va găsi cîndva un prilej să ne coborîm privirile cucernice asupra 
lui. Să-i mîntuim sufletul păcătos prin împreunarea degetelor, sau 
prin ridicarea ochilor către cer. Iar dacă duhul răului va stărui în 
sufletul său, îl vom atinge cu un os din spinarea sfintului Veniamin. 
Du-te, fiule! Gîndurile noastre au luat drumul cugetului înalt. 

„Să te ia naiba, Doamne iartă-mă! socoti Clement, sătul 
de izmenelile stăpînului. De cînd ai prins ceva cheag de bani, îţi 
dai niște ifose mai mari decît ale prinților.” 

Apoi grăi cu frumoasă plecăciune: 

— Sfinția-ta, omul vine de la drum și pare încărcat cu aur. 

Auzind asemenea vorbe, Zablije sări sprinten de pe masă, 
îmbrăcă un halat, îi concedie cu un gest pe cei trei slujitori și zise 
fără a se arăta prea grăbit: 

— Adu-l, fiule! 

Clement părăsi încăperea, dar nu se repezi în întîmpi- 
narea străinului, ci în direcţie opusă. 

„Dacă-i deschid poarta ăluia din uliţă, se gîndi el, îmi 
rupe cîteva coaste înainte de a-i spune că ne bucură vizita. Mai 
bine îl trimit pe fratele Gașpar, care aduce la corp cu mine, chiar 
dacă picioarele lui se arată ceva mai scurte. Iar dacă trupul său se va 
alege cu ceva ponoase, ne vom ruga pentru grabnica lui tămăduire.” 

Zablije își primi oaspetele în salon. Privirea lui, alune- 
coasă ca argintul-viu, îl măsură pe străin temeinic, în vreme ce pe 

față i se așternu un zîmbet îngăduitor, așa cum se cuvenea unui 
cuvios călugăr. Și chiar atunci cînd își recunoscu musafirul, înfă- 
țișarea lui nu se schimbă cu nimic. 

— Ah, Zablije! rise străinul privindu-l cu ochi de cunos- 
cător. Pari un adevărat prinț. Oare ţinutul acesta plin de aur și-a 
coborit harurile asupra ta? Locuinţa cu mobilă scumpă, mulțimea 
slujitorilor, toată bogăţia din jurul tău arată că duci o viață plină 
de huzur. Te-ai lepădat oare de rasa călugărească? 

Plăcut impresionat de uluirea acestuia, Zablije ridică 
ochii către cer într-o prefăcută umilință, dar grăi cu tonul unui 
mare senior, fandosindu-se în fel și chip. 

— Ia loc, domnule Samuel! Au trecut patru ani de la 
ultima noastră întîlnire. E drept că în acești ani am ajuns la o 
stare bună și că am lepădat rasa monahală, însă e tot atît de drept 
că sufletul nostru a rămas aplecat spre cele sfinte. Iar bunurile 
din jur ne aduc scîrbă, chiar dacă le folosim pentru netrebnica 
viață pămâîntească. Sint cîțiva ani de cînd veniturile mari nu ne 
mai îngăduie să locuim într-o chilie, fiindcă în mijlocul bogățiilor 
sufletul se poate apleca mai vîrtos către gînduri înalte, lipsindu-ne 
de chemări lacome. 

— Să nu o luăm razna, dragul meu! zimbi ironic musafi- 
rul. Acum un an nu aveai o lescaie. Se împlinesc două luni de cînd 
ai cumpărat casa și tot ce e în jurul tău. 

Zablije își reținu o tresărire, însă încruntarea bruscă a 
ochilor îi trădară uimirea. Străinul, ager în priviri, observă mărunta 
schimbare și continuă să zimbească. 

— De unde știi? întrebă gazda înăbușindu-și un căscat 
printr-o frumoasă acoperire cu palma. 

— Ei, la naiba! Chiar dacă nu te-am văzut de multă 
vreme, m-am interesat mereu de sfinția-ta, așa cum se cuvine 
între prieteni. 

— Înseamnă că prietenia te-a adus aici, iscodi Zablije. 

— Da și nu. Am venit mai degrabă să-ți propun un tirg 
din care vom cîştiga amîndoi. 

— Un tîrg? Un câștig? Dar am destul, domnule, răspunse 
călugărul, precaut. Acum, doar gîndurile pioase au căutare la noi. Ba 
mai mult: cred că am putea să te ajutăm cu ceva rugăciuni adînci. 

Samuel bătu tarapanaua pe masă cu virful degetelor, 
spre disperarea gazdei, care prinse în ochii lui o sclipire de batjo- 
cură. Tăcură cîteva clipe, studiindu-se, apoi musafirul spuse blind: 

— Nu ai mare lucru, Zablije. Și zău că nu e cazul să te 
ascunzi de un prieten vechi. Acum două luni dispuneai de o mie 
de ducați. Ca orice om înţelept, ţi-ai depus aurul la marele negus- 
tor Petreuș. Cumpărarea casei, a mobilierului, plata servitorilor 
și alte cheltuieli te-au lipsit de nouă sute și ceva de ducați. Astfel 
că la ceasul acesta mai dispui doar de șaizeci sau șaptezeci. Peste 
cîteva luni vei fi strimtorat și va trebui să-ți iei rămas bun de la 
viața asta de huzur. 

Vorbele lui Samuel îl uluiră cu totul. 

— Adevărat! recunoscu el după îndelungă chibzuială, 
întrebindu-se de scopul vizitei lui Samuel. Mă miră totuși că știi 
asemenea lucruri. Dacă nu ai ceva haruri necurate, înseamnă că 
numai o minune te-a ajutat. 

— Minune? rîse musafirul bine dispus. Credeam că mă 
cunoști mai temeinic. Dar nu despre asta doresc să discutăm. Ce-ai 
zice dacă ţi-aș oferi cinci sute de ducați? 

Zablije ciuli urechile, iar ochii îi sclipiră lacomi. Apoi, 
fața lui își recăpătă aerul cucernic. 

„Samuel are nevoie de serviciile mele, gîndi el. Ei bine, 
să le vindem cît putem de scump. După sumă, pare să fie ceva tare 
primejdios. Dar oricât ar fi primejdia de mare, banii aceștia m-ar 
scoate din toate nevoile. Cine oferă cinci sute de ducați e departe 
de a fi om cu stare mijlocie, ceea ce înseamnă că ar mai putea 
adăuga ceva peste. Deci, să nu ne pripim.” 

Ghicindu-i gîndurile, oaspetele îi rise în față, iar cuvin- 
tele lui îl năuciră cu totul pe Zablije. 

— Dacă lucrurile se vor desfășura cu bună rînduială, să 
știi că mă las jumulit. La asta te gîndeai adineauri. 

— Nu, minţi călugărul, nu la asta, ci la faptul că dom- 
nia-ta nu oferi niciodată nimic fără să ceri. Ce dorești în schimbul 
acestei sume? 

— Ești sigur că nu ne aude nimeni? 

— Sigur, poţi să vorbești. Slujitorii s-au retras în casa 
cea mică, după cum e obiceiul cînd primesc oaspeți. Așa că nu mai 
rămîne decît să aflu ce dorești în schimbul ducaţilor. 

Samuel șezu puțin în cumpănă, să-și aleagă cuvintele 
cu grijă, apoi spuse: 

— Eu nu vreau nimic, dar cineva dorește moartea lui 
Mihai, principele Transilvaniei și al Ţării Românești. 

Dacă s-ar fi despicat pereţii în clipa aceea, Zablije nu ar 
fi fost mai uluit. Își privi musafirul cînd cu un ochi, cînd cu altul, 
parcă hotărît a descoperi la el ceva semne de nerozie. 

— Glumești, bilbîi palid. 

— N-am timp de șagă, dragul meu. 

— Și cine-i persoana care dorește moartea lui Mihai-vodă? 

— Asta o poți afla numai dacă facem tîrgul. 

— Ah, domnule Samuel! grăi Zablije. Mi-e teamă că nu 
sînt omul potrivit. Nu uita că te afli în fața unui călugăr aplecat 
spre cele sfinte. 

— Ei, la naiba! îl întrerupse oaspetele. Ai fost slujitor al 
bisericii, dar călugării te-au alungat dintre ei. S-a aflat că anul tre- 
cut ai încercat să-l ucizi pe Sigismund Bâthory, fostul principe al 
Transilvaniei. După cum vezi, viața ta nu are secrete pentru mine. 
Alta e pricina. Ţi-e frică. 

— Adevărat! recunoscu Zablije. Acesta este cuvintul. Să 
știi că taica Zablije nu dă cu piciorul unei afaceri promițătoare, 
dar nici nu e destul de nătîng ca să intre în gura lupului. Și ce 
lup! Mihai-vodă știe să-și apere pielea chiar mai bine decît cred 
unii. Și zău că e cazul să mi-o apăr și eu, mai ales că nu am alta de 
schimb. În urmă cu ani, cînd a scos Ţara Românească de sub turci, 
aceștia au încercat în fel și chip să-l omoare. Emirul Ibrahim, care 
crezuse că l-a prins în cursă pe valah, a pierit sub mîna călăului. 

După ce a cucerit Transilvania, nobilii au căutat și ei să-l omoare 
prin vicleșug. Ei bine, Petre Huszar, conducătorul complotului, 
a căzut sub cuțitul cavalerului Cae Indru. Pe vremea cînd erai în 
cîrdășie cu Rocco Perisini, cel ce rivnea la scaunul de domnie al 
Țării Românești, ai încercat să-i iei viața marelui principe. Și care 
a fost rezultatul? Perisini și-a găsit moartea sub spada lui Ducu cel 
Iute, iar domnul Cae Indru a avut bunătatea să te ierte. Nu, prie- 
tene, nu facem tîrgul. Mi-e teamă să mă bag într-o astfel de afacere 
păguboasă. Am o piele gingașă, de care mă simt foarte legat. Ar fi 
o prostie să o pun la bătaie, chiar dacă azi mă aflu strimtorat de 
bani. Domnii Cae Indru, Costache Caravană, Chirilă Zece Cuţite, 
Ducu cel Iute, Sile Adormitu, părintele Grasa, Niţă Praștie, Tufă- 
nel, Toroipan și Gălușcă stau la pîndă în jurul principelui, ca niște 
dulăi care adulmecă cea mai mică urmă de primejdie. Iar dintre 
colții lor, puțini au scăpat cu viață. 

— Mda! zimbi oaspetele. Voi căuta în altă parte. La nevoie, 
voi oferi o mie de ducați. 

— O mie? murmură fostul călugăr ca dus pe ginduri. 
Cu asemenea avere și cu ce am acum, aș duce-o zece ani în huzur, 
dar mi-e frică. 

— Atunci, să nu mai vorbim despre asta. Voi găsi pe 
cineva să facă lucrarea pentru o mie cinci sute. 

— Iesus-Maria!se clătină Zablije. O adevărată comoară. 
Păcat că mi-e frică. 

— Mare păcat! grăi musafirul ridicîndu-se. Ei, la revedere, 
prietene. M-aș fi bucurat să închei afacerea cu tine, văzindu-te 
atât de strîmtorat. Și zău că nu-mi părea rău dacă-ţi ofeream chiar 
două mii! 

— Sfintă Lucreția! îngăimă fostul călugăr. Așteaptă, dom- 
nule! Ce te grăbești așa? 

— Timpul meu e măsurat. 

— Ah, ah! se văicări Zablije cu toată sinceritatea, destul 
de rară la un om ca el. Dai năvală peste mine la ceas de pioasă 

pregătire pentru odihna de noapte. Îmi propui un complot care 
mă năucește și nu-mi lași răgaz de chibzuială adîncă. Nu cunosc 
nimic din planul domniei-tale. Ba mai mult: nici nu-ți trece prin 
minte să mi-l arăţi înainte de a primi consimțământul meu. Oricât 
ai fi de grăbit, oricît de mare este taina planului, nu-mi poți cere 
să mă hotărăsc înainte de a-l cunoaște. Noi doi am lucrat mult 
împreună şi totdeauna cu folos. Între noi nu a încăput niciodată 
trădarea. De fapt, acesta ar fi măcar unul dintre temeiurile pentru 
care mă cauţi. lar dacă mi-ai pomenit de gîndul de a-l răpune pe 
Mihai-vodă, nu văd ce te-ar opri să-mi spui și restul. Și chiar de 
nu ne vom înţelege, doar știi că tainele altora stau în mintea mea 
ca într-un mormânt. 

„Așa este, gîndi Samuel. Nici eu nu m-aș băga într-o afa- 
cere primejdioasă înainte de a cunoaște amănunte." 

Îl privi adînc pe fostul călugăr, apoi se hotărî. Cătă în 
buzunarul de la piept și scoase o cutie nu mai mare ca doi galbeni 
puși unul peste altul. 

— lată, zise el, aici se află un praf alburiu. L-am adus 
de la Genova și mă costă o sută de ducați. S-ar zice că e cea mai 
strașnică otravă din cîte se cunosc. Pusă într-un cazan cu mîncare, 
cantitatea aceasta poate omori o sută de oameni. Peste două săp- 
tămîni, adică în ziua de douăzeci și doi, Mihai-vodă va pleca din 
Alba-lulia spre Sibiu. În arsenalul din Sibiu se toarnă șaizeci de 
tunuri. Principele dorește să le vadă și, ca de obicei, va fi însoțit 
de domnii Indru, Costache, Ducu, Chirilă, Sile Adormitu, părin- 
tele Grasa și ceilalți dulăi de care te sperii. Pe timpul cardinalului 
Andrei Bâthory erai un obișnuit al palatului princiar. Deci nu-ţi 
va fi greu să te descurci în imensa clădire. 

— Ah, domnule Samuel! murmură fostul călugăr. De 
departe, toate lucrurile par simple. Dacă privești munţii de la 
distanţă, ai convingerea că poți urca sprinten pînă pe crestele lor. 
Abia cînd ajungi în fața stîncilor drepte îţi dai seama de neajun- 
suri. Toate coridoarele, încăperile și intrările palatului stau în paza 
străjilor. Nimeni nu calcă acolo după pofta inimii. 

— Știu, aprobă Samuel. D-aia te-am ales pe tine. Ești 
unul dintre puţinii oameni care cunosc bine interiorul palatului. 

— Dar asta nu ajută cu nimic. Străjile nu-mi vor îngădui 
să fac măcar un pas dincolo de poartă. Mă vor lua la întrebări și 
voi sfirși prin a fi arestat. 

— Crezi? Ei bine, domnul Cae Indru îţi va înlesni intra- 
rea acolo. 

— Indru? sări Zablije, descumpănit doar o clipă. Să nu-mi 
spui că l-ai cumpărat cu aur pe nepotul principelui, fiindcă n-am 
puterea să te cred. 

— Of, Zablije, mereu mă întrerupi! Ai știut vreodată că 
Indru are un frate? Că fratele îi seamănă leit, chiar dacă e mai în 
vîrstă cu unsprezece ani? 

— Nu. 

— Te cred. Puţini știu. Pe frate îl cheamă Dumitrașcu și 
e un biet nebun care se vrea domn al Ţării Românești. Sigismund 
Bâthory l-a pescuit de undeva în Silezia, uimit de asemănarea lui 
cu Indru. Acest Dumitrașcu te va introduce în palatul princiar. 

— Dumitrașcu? se miră Zablije. Știam că Petru Cercel, 
fostul domn al Ţării Românești, a avut un singur fiu, pe Marcu, 
sau, cum își zice el azi, Cae Indru. 

— Știi puțin, sfinția-ta, grăi Samuel. Petru Cercel a avut 
trei copii. Pe Dumitrașcu, pe Marcu și o fiică, născută în capitala 
Franței. Despre fată nu s-a aflat mare lucru. Pare a fi mlădiţă dintr-o 
dragoste tăinuită. Cercel a pomenit desre ea înainte de moarte. 

— Nu-i de mirare, murmură fostul călugăr. Petru era un 
bărbat frumos și a locuit multă vreme la Paris. Acolo, poate să se 
fi încurcat cu vreo doamnă de la curtea Franţei. 

Apoi se lumină brusc. 

— Dacă lucrurile stau așa, înseamnă că Dumitrașcu are 
drepturi înaintea lui Cae Indru asupra scaunului domnesc din 
Țara Românească. De ce nu-l folosiţi pe el? Cu asemenea înfățișare, 
ar găsi un prilej să se apropie de Mihai-vodă și să-l ucidă. În felul 
acesta, drumul spre domnie i-ar fi deschis. 

— Ţi-am spus că-i nebun, îl întrerupse oaspetele. Boala 
îl apucă rar, ce-i drept, dar nu poţi pune temei pe un om cu mintea 
răvășită. Ne vom mulțumi să te introducă în palat. 

— Poate, murmură Zablije ginditor. Dar dacă Dumitrașcu 
se va întoarce împotriva noastră? Dacă va da totul în vileag? 

— Asta nu, nu, dragă Zablije. Acum șapte-opt ani, Dumi- 
trașcu a lucrat împotriva lui Mihai-vodă, însă fără folos. Acum i 
s-a promis scaunul de domnie al Ţării Românești. 

— Totuși, nu sînt lămurit. Să zicem că Dumitrașcu va 
fi luat drept Cae Indru. Că vom intra în palat. Și care-i cîștigul? 

— Mare câștig, răspunse oaspetele. După lupta de la 
Șelimbăr, principele Mihai nu s-a simţit prea bine cu sănătatea. 
Unele lovituri grele căpătate acolo și-au arătat răutate mai tîrziu. 
Felcerul Zimmermann îl tratează cu ceva leacuri. Un borcan cu 
astfel de leacuri se află întotdeauna pe masa de lingă patul princi- 
pelui. Va fi destul să amesteci praful acesta cu ceea ce vezi în borcan. 

— Și dacă Mihai-vodă nu se va atinge de leacuri? 

— 0! rise oaspetele. Nu-l cunoști, dragul meu. Omul 
acesta nu lasă nimic la întîmplare. lar acum, după ce ţi-am lămurit 
planul meu, nu mai rămîne decît să batem palma. 

— Ar mai fi vreme pentru asta, se codi Zablije. Întâi ar 
trebui să stabilim suma care mi se cuvine, fiindcă ce mi-ai spus... 

— Eşti lacom, sfinția-ta, grăi Samuel aspru. 

Fostul călugăr nu luă seama la observaţiile acestuia. 
Ridică nasul ca o lamă de cosor, închise un ochi, își împreună 
mîinile într-un gest cucernic și gîndi: 

„Ştie că sînt singurul om în stare să descurce această 
afacere. Două mii de ducați reprezintă o avere la care n-aș fi visat 
niciodată. M-aș fi învoit chiar și cu jumătate din sumă, iar dacă 
mă cercetez bine, poate chiar cu un sfert. Totuși, ar fi păcat să nu 
mai ciugulim ceva. Cred că pungașul acesta cîștigă de două ori pe 
atît, sau poate chiar mai bine.” 

— Trei mii, prietene drag, șuieră Zablije mingîindu-și 
faţa. 

Samuel tresări și-i răspunse întunecat: 

— Două. Aceasta e suma de care dispun. 

— Măcar două mii opt sute, milostivule! 

— Două. 

— Poate două mii cinci sute, suflet bun de creștin, zise 
întinzînd mîinile a binecuvintare. 

— Două. 

— E ultimul tău cuvînt, frate scump? 

— Ultimul. 

— Fie, tilharule! mirii Zablije transpirat. Cine dă aurul? 

— Ieremia Movilă domnul Moldovei și Sigismund 
Bâthory fostul principe al Transilvaniei. 

— Unde îl primesc? 

— Iată o hîrtie pentru o mie de ducați. Restul — după 
ce se va isprăvi lucrarea. Te voi aștepta la hanul Lumina Zorilor 
din Teiuș. 

— Pot să te mai întreb ceva? 

— Chiar te rog. 

— Ce urmărește Sigismund? 

— Scaunul principatului Transilvaniei. 

— Dar Ieremia Movilă? 

— Scaunul Ţării Românești, în care ar vrea să-l așeze pe 
fratele său Simion Movilă. 

Zablije îl privi mirat, iar întrebarea lui veni destul de 
firesc: 

— Parcă ziceai că domnia aceasta i-a fost promisă lui 
Dumitrașcu. 

— Da, așa ziceam, zimbi Samuel. Promisă, e tocmai 
cuvintul care trebuie. Dar de la promisiune la faptă, drumul se 
arată lung. 

— Înţeleg, murmură Zablije. Dumitrașcu se va alege cu 
praful de pe tobă. Totuși, el rămîne o amenințare. Văzindu-se păgu- 
bit, ar putea vorbi despre asasinarea lui Mihai-vodă. 

— Ar putea, dar nu ova face. Cum îţi închipui că am lăsa 
noi în viață un astfel de martor? 

Zablije închise un ochi. Era un tic al său în momentele 
de uimire. 

— Vrei să zici că pe Dumitrașcu îl așteaptă... 

— Da, asta vreau să zic. lar sarcina îți revine ţie. La 
Alba-Iulia veţi călători cu o trăsură. Și tot cu ea vă veți și întoarce. 
Ei bine, cred că nicăieri nu există prilej mai bun pentru o lovitură 
de cuţit decît în trăsură. Asta se va petrece între Alba-lulia și Teiuș. 
Uciderea lui Dumitrașcu îţi aduce încă două sute de ducați. 

— Dar și eu voi fi un martor nedorit, se lumină brusc 
fostul călugăr. Cime îmi garantează că voi rămîne în viață? 

— Eu! Am lucrat mult împreună și iată că ești mai sănă- 
tos ca oricînd. Și vom mai lucra, dragă Zablije. Dacă pe Dumitrașcu 
l-aș fi angajat din voinţa mea, l-aș fi apărat de necazuri. Totdeauna 
mi-am apărat oamenii. Poate-i un cusur al meu că știu să fiu loial 
chiar în afaceri necurate. 

Gazda recunoscu în sinea lui temeinicia acelor vorbe. 
Știa că Samuel are astfel de calități. 

— Totuși, nu pricep un lucru, zise el. De unde pînă unde 
prietenia lui Ieremia Movilă cu Sigismund Bâthory? 

— Ah! rîse oaspetele. Domnul Moldovei s-ar face prieten 
și cu Dracul. E dornic de mărire și putere. Sigismund îi aduce aur 
și oști din Polonia. Azi, lucrează frumos împreună, dar mîine cine 
știe ce va fi? De va ajunge Sigismund principe al Transilvaniei, 
Movilă poate să-și ia rămas bun de la scaunul său de domnie. Însă 
primejdia e mai apropiată azi. leremia știe că principele Mihai 
pregătește o intrare cu oști în Moldova. Și mai știe că nu l-ar putea 
opri. Mihai dorește unirea valahilor de pretutindeni. De va rămîne 
în viață, o va face, fiindcă în ultimii șapte ani s-a dovedit cel mai 
mare general din Europa. Ai fost la Șelimbăr, Zablije? 

— Am fost și te rog să mă crezi că am privit lupta cu 
ochi de cunoscător. Ședeam pe Dealul Gregori, și mă uitam foarte 

mirat. Ca număr, oștile erau la fel. Cam treizeci de mii de oameni 
avea cardinalul Andrei Bâthory și tot pe atît Mihai-vodă. Oștile 
comitatelor, îmbrăcate în zale, tunurile mari de sub zidurile Sibi- 
ului, poziția bună ocupată de principele Andrei mă încredințau că 
armata lui Mihai-vodă va îngenunchea în mai puţin de un ceas. Că 
va fi un măcel cum nu s-a văzut prin acele părți. După nouă ceasuri 
de luptă, cînd oamenii lui Andrei Bâthory și toată floarea nobili- 
mii din jurul lui se spulberaseră cu totul, am crezut că visez urit. 

— Da, aprobă Samuel îngîndurat. Am fost și eu acolo. 
Puţini au crezut într-o victorie a celor din Ţara Românească. Știi 
care a fost secretul ei? 

— Nu, recunoscu Zablije. 

— Te cred. Mihai a venit cu oști ușoare, fiindcă a înţeles, 
înaintea altor generali, că cele greoaie, îmbrăcate în zale și armuri, 
și-au cam trăit traiul. Adică au început să moară o dată cu apa- 
riția armelor de foc. Acesta a fost secretul victoriei. Unirea celor 
două țări române sub un singur conducător i-a uimit pe mulți. 
Imperiul austriac și-a dat seama că are în Mihai-vodă un vasal 
prea puternic. Marea nobilime a Transilvaniei, uluită și învinsă 
lingă zidurile Sibiului, s-a pomenit peste noapte cu un principe 
din neamul valahilor. Polonii, care visau o graniţă cu turcii pe 
Dunăre, și-au văzut planurile spulberate. Iar turcii pricep abia 
acum că au greșit aplaudînd intrarea lui Mihai în Transilvania. 
O țară a valahilor unită sub un astfel de general înseamnă scăde- 
rea influenţei turcești spre nord și spre apus. Așa stînd lucrurile, 
prevăd mari necazuri pentru viteazul principe. Dacă nu vom reuși 
NOI, în viitoarele luni se vor găsi alții care vor plăti în aur uciderea 
lui Mihai-vodă. Amenințările stau atît de mari peste el, încît de va 
scăpa din încercarea noastră nu-i va fi de nici un folos. Principele 
nu va apuca viu sfîrșitul iernii. Asta ţi-o spun fiindcă știu multe. 

— După căldura vorbelor, mă mir că-i dorești moartea. 

Oaspetele surîse. 

— Nu o doresc, dragul meu. Îl admir. Oameni ca el se 
nasc rar. Poate o dată la cîteva sute de ani. Din păcate, interesele 

mele nu se potrivesc cu ale lui. Am patruzeci de ani și sînt sărac. 
Dacă aș fi slujit la curtea acestui principe, m-aș fi bucurat poate 
de onoruri, însă aur nu găsești la el. Și-a risipit întreaga avere spre 
folosul țării. 

— Totuși, o seamă de cavaleri îl slujesc fără plată. 

— Adevărat, dar ei sînt valahi. Eu n-am ţară. Nici nu știu 
unde m-am născut. 

— Grea treabă! zise călugărul, atent la gîndurile sale. 

— Foarte grea! încuviință Samuel. Dacă izbîndești, ești 
un om făcut. Sigismund va uita răul ce l-ai încercat anul trecut 
asupra lui. De va ajunge iar principe al Transilvaniei vom lucra 
împreună pentru el. Și m-ar mira dacă nu te va face episcop. 

— Dumitrașcu știe că este nepotul lui Mihai-vodă? 

— Cum naiba să nu știe? Doar a luptat împotriva lui 
pentru scaunul de domnie al Ţării Românești. 

— Dar despre Cae Indru a aflat ceva? 

— Nu. El îl cunoaște numai sub numele de Marcu. Acum 
opt ani, cei doi fraţi s-au despărțit cu dușmănie. Dumitrașcu a ple- 
cat spre apus, purtînd în umăr o rană lăsată de spada lui Indru. 

— De ce s-au duelat? 

— Fiindcă Indru și-a dat seama că Mihai-vodă este 
cel mai bun, cel mai potrivit dintre ei pentru domnia din Ţara 
Românească. 

— Mda! și unde îl întîlnesc pe Dumitrașcu? 

— Am eu grijă, răspunse oaspetele. Dar ia spune-mi, de 
ce ţii unsprezece slujitori? 

Fostul călugăr se încruntă doar o clipă, apoi răspunse 
cu sinceritate: 

— Domnule, mulțimea lor mă desfată. Cînd ies în uliţă, 
sînt un nimic. Acest lucru mă ustură. D-aia în casă la mine vreau 
să fiu rege. 

— E un fel de a vedea lucrurile, admise musafirul. Totuși, 
am aflat că printre ei ar fi și o femeie trupeșă. O femeie lîngă un 
fost călugăr care mai are chemări spre lucrările sfinte mă miră. 

— Dar nu-i nimic de mirare, domnule. Cu ea discut, seara, 
despre facerea lumii. 

Samuel își reținu un zîmbet. Numai ochii lui inteligenți 
licăriră ușor spre veselie. 

Tăcură. Zablije luă două pahare și le umplu cu ţuică. Prin 
coridorul slab luminat se strecură o umbră. Neliniștit ca un animal 
care simte primejdia, Samuel deschise ușa, dar coridorul era pus- 
tiu. Jăraticul din cămin murea treptat. Afară se iscase un vînt din 
senin și pălmuia ferestrele cu zgomot aspru. Curînd, lumînările 
de seu închiseră ochii. Noaptea sărise peste hotarul ei de mijloc. 

Jupînul Franz Moser slujise pe vremuri într-o oștire a 
cîrstoșilor, unde își cîștigase o mare faimă prin puterea glasului 
său. Acel soi de oştire, ocrotită de cîțiva sfinţi cu reputaţie mondi- 
ală, cîștigați pentru nobila cauză de către Oficiul de impresariat 
al iezuiţilor, pornea la luptă răcnind cîntece pioase, din care nu 
lipseau Cristos a înviat sau frumoasele cuvinte „Și ne iartă nouă 
greșalele noastre, precum iertăm și noi greșiților noștri”. În astfel 
de ocazii, săbiile tăiau spornic, mîntuindu-i pe cei potrivnici prin- 
tr-un cucernic „Amin”. Piinea cea de toate zilele venea singură din 
prada de război, astfel că bravii oșteni își asigurau viața veșnică 
prin frumoase acumulări pe pămînt. Cînd agerimea brațelor se 
mai domolise, jupînul Moser socotise că ar fi vremea să lase baltă 
asemenea lucrări sfinte, fiindcă o dată cu trecerea anilor căpătase 
mare dragoste pentru pielea lui tăbăcită de timp. Socoteală înţe- 
leaptă și firească, dacă ne gîndim că oamenii n-au simţit niciodată 
vreo dulce chemare pentru viața de apoi. După îndelungată chib- 
zuială, fostul oștean lepădă straiele vechi și se făcu hangiu. Dar nu 
înainte de a cere sfatul unui preot iezuit. Sfîntul bărbat îi tălmăci, 
în schimbul a doi ducați de aur, că hangii totdeauna s+au bucurat 
de trecere în cer, diîndu-i pildă chestia cu vinul de la nunta din 
Cana Galileii. Pentru opt florini, Moser mai primi cîteva iertăciuni 
scrise, care îl mîntuiau în caz de pămîntești greșeli cu ceva parte 
femeiască, de înjurături numai la adresa sfinților mici, fiindcă 
ceilalți aveau alt tarif, și de păcate cu darul băuturii. Hanul său, 
Trandafirul Galben, apăru lingă poarta de răsărit a Sibiului, fiind 
binecuvintat adesea de trecători, oșteni și localnici. Opt dintre foștii 

lui tovarăși de arme îl urmară în noua îndeletnicire, dovedindu-se 
slujitori harnici. Vadul nu era rău, dar cîștigurile slăbeau de la ozi 
la alta. Cei nouă cîrstoși își uitau adesea rolurile de hangii și cobo- 
rau în pivnițele mari, unde închinau evlavioși nenumărate oale cu 
vin. Cînd ieșeau de acolo, cîntiînd focos Cristos a înviat, purtind în 
miîini scăunele de lemn sau masive reteveie, puţini mușterii mai 
rămâneau întregi dacă picioarele lor nu se arătau destul de agere. 
La trezie, cîrstoșşii regretau aplecarea spre vechile deprinderi, și 
deveneau gazde primitoare, cu toate că asemenea schimbare ţinea 
destul de puţin. 

În ziua de douăzeci și doi februarie, cam la vremea des- 
chiderii hanului, doi călăreți își îndemnau caii prin cîmpia de la 
marginea cetăţii. Cel din stînga avea picioarele scurte ca butucii, 
pîntecul cît o paporniţă plină, ochii niţel bolboșaţi, parcă a mirare, 
nasul mic, arcuit în sus, iar căpățina în formă de sferă fără știrbituri. 
Astfel că de la distanţă arăta limpede a doi harbuji puși în cum- 
pănă unul peste altul. îmbrăcămintea, din postav bun, lucrată la 
jupînul Izidor Cipai din Brașov, îi adusese croitorului mare faimă, 
fiindcă puţini ar fi putut să îmbrace cu eleganţă un astfel de trup. 
Spre deosebire de stăpîn, armăsarul se bucura de toate harurile 
unui animal evlavios, crescut numai în posturi și rugăciuni. Trupul 
său arăta ca o covată pusă pe pirostrii. Botul prea îngust pentru 
un animal obișnuit, urechile prea mari chiar la un măgar de rasă, 
mustățile lungi și rare ca la patriarhi îi completau partea dinainte, 
împlinind un tot măreț în nemaipomenita lui sluțenie. Iar dacă 
stăpînul, adică domnul Costache Caravană, îl botezase cam șugu- 
băț Zambilica, față de atîtea haruri, numele nu mai avea nici o 
importanță. Puţini ar fi dat pentru Zambilica prețul a două găini, 
dar și mai puțini erau aceia care îi cunoșteau adevărata valoare. 

Al doilea călăreț, cunoscut sub numele de Sile Adormitu, 
părea construit numai din ascuțimi de mare calitate. Pornind de 
la spada uriașă, ochii privitorului se opreau cu vădită admiraţie 
asupra nasului în formă de piron îndoit la mijloc. Apoi, la fața adusă 
înainte ca un bot de vulpe, la căpățina în formă de pară cu coada 

în sus, acoperită de un smoc de păr roșu, la dinții mari, uimitor 
de albi și ascuţiţi, peste care buzele țuguiate ca un căscat de catîr 
uitau adesea să se închidă. 

Cei doi călăreți, plecați în toiul nopţii din Alba-lulia, 
parcă își pierduseră glasurile pe drum. Gerul aspru adunase pro- 
moroacă în bărbile lor, iar caii arătau la fel de posaci ca și stăpînii. 
Cu toate că făcuseră atîta cale împreună, Costache nu-și privise 
tovarășul nici măcar în treacăt. Poate că și ceața era de vină. Dar 
cînd soarele începu să-și arate zimții, rotofeiul se întoarse vesel 
în șa, hotărât a-i spune cîteva cuvinte. Însă nu cele de la început 
îi veniră pe buze, ci cu totul altele, a mirare. Sub ochiul lui Sile 
stăruia o pată vinețţie cît un ou de curcă. 

— Pe cele trei potcoave pierdute de Zambilica! grăi Cara- 
vană plin de încîntare. De multă vreme n-am mai văzut o vînătaie 
atît de strașnică. Și crește frumos ca laptele gata să dea în fiert. 
Dacă nu te-a cîrpit cumva un uriaș, îmi vine să cred că numai o 
copită de măgar poate să facă asemenea ispravă binecuvintată. 

— Vai, domnule Costache! făcu Sile mîngîindu-și umflă- 
tura cu dragoste părintească. Totdeauna am pus preţ pe agerimea 
ochiului vostru, iar spiritul se arată la voi adînc, plin de tîlcuri. 
D-aia spun că aţi nimerit destul de aproape în chestia cu pălitura 
de măgar. E drept că nu un măgar a fost cel ce mi-a adus un astfel 
de pocinog, dar e tot atît de drept că ea se trage de la o pălitură de 
buhai. Și cum între cele două dobitoace distanța n-ar fi prea mare, 
mă bucur din toată inima că aţi dibăcit cauza necazului meu. 

— Un guhai? se miră Costache. 

— Așa cum ați auzit, aprobă Adormitu. 

— Mare mirare! Zău că nu ţin minte a fi aflat că buhaiul 
pălește cu picioarele. 

— Ah, domnule! făcu Sile, supărat de-a binelea. Am pome- 
nit eu ceva de picioarele buhaiului? 

— N-ai pomenit, recunoscu grăsunul, însă nu-mi pot 
închipui o întîlnire între căpățina ta și cea a buhaiului. Ar fi ca și 
cum s-ar ciocni un ou de un harbuz. 

— Domnule! se văicări Sile. Pe mine nu m-au dus gîndu- 
rile către descoperiri atît de adinci, de înțelepte, ci mi s-a năzărit 
că mi-a căzut în cap un munte cu stînci, cu brazi, cu izvoare și cu 
păsări. 

— De ce taman cu păsări? 

— Fiindcă de atunci îmi ciripește ceva în scăfirlie. 

— O fi, grăi sentenţios rotofeiul. Totuși, e greu să pricep 
dacă nu-mi dai unele lămuriri. 

— Știu, oftă Sile, dar vezi domnia-ta că haina de cavaler 
mă oprește să vorbesc despre o dragoste tăinuită. 

— C-un buhai? 

— Nu, domnule. Nu, păcatele mele. Cu o doamnă. 

— AȘ! răspunse viclean Costache. Haina de cavaler te 
oprește dor de a te lăuda cu dragostea unei doamne. 

— Credeţi? se lumină Adormitu. 

— Ei, ei, fiule! Doar nu ţi-o spune un ageamiu. 

— Atunci, nu-mi rămîne decît să vorbesc. Vă amintiţi, 
domnule, că aseară a venit un cîrstos cu vorbă de la Franz Moser, 
care vă poftea la Sibiu în mare grabă? 

— Ca acum. 

— Domnia-voastră aţi zis: „Ce dracu vrea Moser de mă 
zorește așa? Doar știe că mîine voi fi în garda principelui, pe dru- 
mul ce duce la Sibiu. Trebuie că s-a întîmplat ceva. Dar în seara 
asta nu plec, fiindcă-i ziua Zambilicăi. Împlineşte cinşpe ani. Însă 
după miezul nopții...” 

— Sile! îl întrerupse Costache mînios. Așa cum ai luat-o, 
nu isprăvești într-o săptămînă. 

— Îndată, domnule. Îndată ajung la cele de cuviinţă. Vă 
amintiți că mi-aţi dat doi zloți să-l cinstesc pe cîrstos? 

— Fără tăgadă. 

— Ei, d-aici pornește întreaga tărășenie. Poate nu știți că 
mă aflu în vorbă cu una Sabina. A de ţine buhaiul cetăţii Alba-lu- 
lia. Una care aduce la trup cu domnia-voastră, însă fundul ei ar 
fi mai mare cu o jumătate de plită boierească. O porumbiţă dată 

naibii. Poate că ziua-i mai nasoală la chip decît domnia-voastră, 
însă noi ne vedem mai mult noaptea. Are și ceva mărunțiș pus 
deoparte, așa că știți cum e oșteanul fără cuibar singur pe lumea 
asta. E drept că vechile mele gînduri sînt îndreptate spre Leana, 
fata jupinului Calapăr, dar asta-i altă socoteală. Aseară, după ce 
am luat cei doi zloți, m-am cinstit cu cîrstosul la hanul Pivniţa 
Șardului. Dacă-mi dădeați numai un zlot, n-aș fi căzut peste ase- 
menea pocinog. Îmbătrînesc și nu mai ţin dincolo de o găleată 
de rubiniu. P-ormă am plecat de la han pe vreo unșpe cărări. Am 
intrat în curtea ăleia de-i zice Sabina și țin minte că era ceva lună. 
Adică, nu. Luna am dibăcit-o după ce m-a pălit buhaiul. Era ceva 
lună, însă am greșit casa cu grajdul. În grajd — întuneric beznă. 
Zic: „Puicuţo, a venit tăticu. Sînt eu, nen-tu.” Aştept niţel și parcă 
aud un muget. Fac eu: „Ești cam răgușită în seara asta”. Apoi, tac și 
ascult. Nimic. Întind mîna și simt sub dește ceva care aduce a bot. 
Pe urmă, un corn. Zic: „Ai oaspeţi?” Nimic. Eu vorbesc, eu aud. Mă 
cuprinde mînia. Mai pipăi o dată botul și-i arz o labă peste ochi, 
așa, ca să mă știe cu drepturi mai vechi. Apoi, simt că se răstoarnă 
grajdul peste mine, văz că e lună afară și mă ridic din mijlocul 
bătăturii. Trag spada și zbier: „Domnule, ai pumnul greu. Recu- 
nosc. Numai un astfel de pumn m-a putut arunca atît de departe. 
Dar uzurparea și pălitura merită o partidă de scrimă chiar aici pe 
loc.” Și cum ședeam așa bătăios, numai ce apare buhaiul. O namilă 
cât doi cai de povară la un loc. Întâi am crezut că am vedenii. Apoi 
mi-a trecut chercheleala într-o clipă, fiindcă în cealaltă ajunse- 
sem la gard și am zburat peste el tocmai la vreme. În spatele meu 
duduia pămîntul. Dar putere să merg nu mai aveam. M-am lipit 
de gard, gata să-mi dau duhul. Luna era grozav de frumoasă, iar 
zăpada scînteia de-ţi lua vederile. M-am ghemuit bine în umbra 
gardului ferindu-mă de privirile a doi bărbaţi ce umblau iute și-mi 
păreau cunoscuţi. Unul era domnul Cae Indru. Celălalt — părintele 
Zablije. Se fofilau amîndoi cu multă fereală. Au trecut fără să mă 
vadă lucru de care m-am bucurat mult, fiindcă nu țineam să mă 
arăt într-o asemenea stare de umilinţă. 

— Drace! rise Costache. Cred că în clipa aceea erai la fel 
de făcut ca atunci cînd ai intrat în curte. Prietenul Cae nu a pără- 
sit palatul princiar aseară. Știu că a stat de taină cu Mihai-vodă 
pînă tirziu. lar pramatia de Zablije, de mult și-a luat picioarele la 
spinare de prin părțile astea. 

— Se poate, domnule, aprobă Sile. După vorbele pe care 
ai avut bunătatea să mi le spui, nu mai încape îndoială că eram 
grozav de cherchelit. 

— Absolut, încuviinţă rotofeiul. Și mie mi se întîmplă 
să am ceva năzăriri cînd trec dincolo de o găleată de vin bun. Cît 
despre vînătaie, o dregem noi la hanul lui Moser. O fleică proaspătă 
de vițel, pusă pe locul vătămat, parcă ia totul cu mîna. 

Tăcură. Caii se îndemnau singuri pe sub poarta cea mare 
a cetăţii Sibiului. 

Auzind zgomot în curte, jupînul Moser ieși la vedere, 
dar fața lui nu arăta obișnuita veselie, ci mai degrabă o cruntă 
mahmureală, întregită de un cucui superb, care se ridicase între 
frunte și creștet ca o gălușcă. 

— Ah, Moser! se minună Costache cu vocea lui pițigă- 
iată. Azi întîlnesc numai oameni însemnați la făptură. De mult 
nu te-am mai văzut atît de frumos la chip. lar gogoașa aia care ţi 
se ridică pe căpățină ca un cep de butoi îți aduce un aer trufaș... 

— Nu ride, domnule! îl întrerupse hangiul, ale cărui buze 
se mișcau parcă strepezite de măcriș. Azi mă aflu eu într-o stare 
jalnică, dar mîine poţi cădea domnia-ta sub ceva pocinog. D-aia 
nu-i bine să ne bucurăm de durerile altora. 

— Ai supărări? se interesă Caravană grijuliu. 

— Nu, nu supărări, ci numai unele dureri ale trupului. Și 
toată chestia mi se trage de la un mușteriu. Unul Clement. Picase 
la han ieri cam pe la prînz. Ţoalele ponosite, fața nu tocmai aleasă 
și gloaba de sub el m-au făcut să-l privesc fără interes. Păguboși din 
ăștia mișună peste tot. Trag pe la hanuri fără un chior în pungă. 
După o săptămînă, ori le tăbăcești spinarea, ori spui: „Să fie pomană 
pentru morţi!” Mă uit lung la el și zic: „Meștere, vezi-ți de drum!” 

Zice: „Drumul meu e numai pînă aici, la Trandafirul Galben. Zic: 
„Vezi să nu fie ultimul. Eu am obiceiul să răsucesc bunătatea de 
gît ăluia care mă păgubește”. Omul nu răspunde, însă bagă mîna 
în buzunar și scoate opt ducați de aur. Mă lasă o vreme să mă 
uit la ei cum se uită șarpele la broască, apoi îi ascunde. Grăiesc: 
„Domnule, poruncesc îndată să-ți ducă armăsarul în grajd, iar 
dacă vrei să stai la noi o lună sau două...” „Lasă!” mă întrerupse el. 
„Pentru găzduire îți plătesc separat. Chestia e dacă vrei să cîștigi 
ăi opt ducați.” Fac eu cam nătîng: „Domnule, dacă nu-mi ceri în 
schimbul lor să omor jumătate din populaţia Sibiului, dacă nu-mi 
pretinzi să mă spînzur cu propria-mi cingătoare, dacă nu dorești 
să dau foc hanului, nu văd ce m-ar împiedica să te ascult.” „O, nici 
vorbă despre astfel de cazne! zice el. Vreau doar să mi-l aduci aici 
pe domnul Costache Caravană. Am o treabă cu domnia-sa.” Mă 
ia gura pe dinainte și-i spun: „Domnul Costache sosește mîine 
la Sibiu alături de măria-sa principele Mihai”. „Știu, zice el, dar 
eu vreau să-l întîlnesc cel tîrziu mîine dimineaţă în zori.” I-am 
luat cei opt ducați și am trimis un cîrstos după domnia-ta. Opt 
ducați! Cîștigul hanului pe o lună. O asemenea afacere trebuia 
cinstită. Așa că am intrat în pivniţă cu ceilalți cîrstoși. Cînd am 
ieșit de acolo, opintindu-ne vocile în cuvioase imnuri, mușteriii 
se ospătau fără să ne simtă lipsa. Apoi am tăbărit peste ei, mînaţi 
de cucernice imbolduri. Mie îmi picase în față unul mărunţel. O 
jumătate de om. O stîrpitură. Un slăbănog ca o ciuşcă uscată. Îi 
ard una cu piciorul de masă ce mi se nimerise în mînă, dar stîrpi- 
tura sare ca un titirez și nimeresc alături. Mai dau o dată, însă tot 
fără folos. Apoi dă el cu pumnul și simt cum îmi cade tavanul în 
cap. De mirare, m-a apucat behăiala. Mă scol, îl iau de piept şi-mi 
aleg din ochi un perete de care să-l sleiesc. Dar jumătatea de om 
se strecoară cu umărul sub mine, mă prinde cu mîinile pe după 
gît și mă aruncă peste cap cît colo. Taman pe mine, care ologesc 
un catîr dintr-un pumn. 
— Şi Clement unde-i? întrebă Costache, stăpiînindu-și 
risul. 

— Pe Sfintul Pancraţiu! se lumină hangiul amintindu-și 
de bogatul client. Drept înainte, pe coridor, domnule. A treia ușă pe 
stinga. Numai de o mai fi rămas întreg după hărmălaia de aseară. 

— Ia te uită! exclamă Costache cînd dădu cu ochii de 
fostul călugăr. Oare să te fi apucat dorul de mine sau de Zambilica? 

— Nu, domnule, grăi acesta cu mare blîndeţe. Domnia-ta 
ai fi ultimul dintre oamenii asupra cărora aș cugeta cu plăcere. 

— Frumos răspuns, Clement! surîse grăsunul. În zilele 
noastre sînt puţini cei ce spun ce gîndesc. După întîlnirea de anul 
trecut, cînd am avut cinstea să te dobor de pe Stinca Diavolului 
cu un foc de pistol, sînt sigur că nu ai chemări de dragoste pentru 
mine. Te rog să mă ierți! Hm! Vreau să zic în privinţa pistolului. 
Ţintisem la piept fără să știu că purtai niște zale. Poate mă socoți 
cumva păgubit și ai dori să mai încercăm o dată fără zale. Dacă e 
așa, pistolul meu va repara ponoasele de atunci. 

— Vai, vai, domnule! se tîngui fostul călugăr. Îţi arde de 
șagă, chiar dacă nu-i vremea potrivită. Sînt grăbit. 

— Nimic mai ușor decît să-ți iei tălpășița. 

— Asta nu. Am făcut drum lung pînă aici, tocmai pentru 
a te întilni. 

— Da, da, spuse Costache gînditor. Cred că ai temeiuri 
adinci dacă ai risipit atita aur pentru asta. Ducaţii nu cred că se 
înghesuie prea tare în punga unui biet călugăr. De ce nu ai venit 
la Alba-Iulia? 

Clement surise. 

— Fiindcă nu sînt de ajuns de nătărău. La Alba-Iulia 
mi-aș fi riscat viaţa. Nu zimbi, domnule! Știu eu ce spun. 

— Poate, dar nu înţeleg. Noi nu prea avem ce ne spune. 

— Crezi? La Alba-Iulia aș fi avut prilejul nefericit să-l 
întîlnesc pe Zablije, sau chiar pe Samuel. 

Auzind numele celor doi, Caravană își înfrînă o tresărire. 
„Ce căutau oare acești oameni în Alba-Iulia? Cu siguranță că nu 
lucrări tocmai curate. Unde apar ei, se iscă necazuri. Dacă acest 
călugăr a cheltuit opt ducați pentru o întîlnire cu mine, greșesc să 

cred că a făcut-o numai de dragul de a mă vedea cît sînt de frumos 
în șaua Zambilicăi. Unul ca el adună greu opt ducați și se desparte 
și mai greu de o astfel de sumă. Deci e limpede că urmărește un 
câștig. În rest, rămîne să aflăm.” 

— Înseamnă că te ferești de Zablije și de Samuel, zîmbi 
Costache. 

— Ca de foc, domnule. 

— Curios! Știam că ești omul de încredere al lui Zablije. 

— Am fost. 

— Dar ce caută cei doi în Alba-Iulia? 

— Păi tocmai asta aș vrea să-ţi spun. 

— Atunci, dă-i drumul. 

— Ar mai fi un amănunt, domnule. 

— Care? 

— Vreau plată bună. 

— Pentru atîta lucru? 

— Pentru atâta, și zău că merită! Viaţa lui Mihai-vodă se 
află azi la mare cumpănă. 

— Viaţa principelui? încremeni Costache. 

— Așa cum ai auzit, domnule. Azi stă în puterea mea 
să o apăr dacă voi fi bine plătit. Apoi, dovedindu-li-se vinovăția, 
Zablije și Samuel vor cădea în mîinile voastre. 

— La naiba! îngină Costache precaut. De ce nu ai rămas 
în cîrdășie cu Zablije? După cîte știu, pe vremea cardinalului Andrei 
aţi lucrat numai împreună. 

— Adevărat! L-am slujit, și de fiecare dată m-am ales cu 
mai nimic. Zablije e lacom. În loc de asociat, m-a făcut majordo- 
mul său. După cum vezi, sînt un om sărac și vreau să profit măcar 
acum. O ocazie ca asta nu-mi pică de două ori în viață. 

„Nu cred că minte o iotă, socoti Caravană. lar dacă stau 
să mă gîndesc bine, între ceea ce spune Clement și năzăririle lui 
Sile Adormitu ar fi o legătură. Înseamnă că el a văzut limpede şi 
nu era atît de afumat pe cît am crezut. Dar Sile susținea că Zablije 
s-ar fi aflat în tovărășia lui Cae Indru. Totuși, prietenul meu nu a 

părăsit aseară palatul princiar. Asta înseamnă că însoțitorul lui 
Zablije era un bărbat care aduce la chip cu Indru.!” 

— Spune-mi suma! 

— Ușor, domnule! bombăni Clement. Nu mă lua iute 
tocmai acum, cînd încerc o lucrare chibzuită. Sînt opt zile de cînd 
l-am părăsit pe Zablije, care nu era un stăpîn bun, dar nici rău. 
Pentru slujba pierdută vreau o sută de ducați. 

— S-a făcut, aprobă Costache nerăbdător. Altceva? 

— Poate nu știi că viața mea stă în cumpănă de cum am 
intrat în legătură cu domnia-ta. Cred că taina aceasta mă poate 
duce la pierzanie. Va trebui să fug departe de aici. M-am gîndit să 
merg la Praga, unde am ceva cunoscuţi, dar drumul e lung, iar acolo 
printre străini, ești pe jumătate îngropat in mizerie. Cunoscuţii nu 
vor să știe de tine dacă ești sărac. D-aia ziceam că măcar două sute... 

— Îi vei avea. 

— Apoi, binele pe care i-l fac lui Mihai-vodă trebuie răs- 
plătit atît pe pămînt, cât și în cer. Așa că măcar o sută... 

— Ascultă, Clement! se înfurie Costache. Dacă te mai 
lungești la vorbă, cred că se aranjează și chestia cu cerul, chiar 
mai degrabă decît crezi. Mie spune-mi suma cu toptanul și nu te 
mai învirti în jurul cozii! 

— Prea bine, domnule! consimțţi fostul călugăr, fără să 
fie impresionat de mînia lui Costache. Cinci sute de ducați ar fi 
tocmai suma... 

— Așa mai merge, aprobă Caravană, socotind că nu e 
cazul să-l sperie. Aștept să vorbești. De va fi cu folos, primești aurul 
chiar azi. 

Precaut, Clement deschise ușa pentru a se încredința 
că sînt singuri, apoi începu să povestească despre tirgul dintre 
Zablije și Samuel. Cînd isprăvi, celălalt fluieră ușor. 

— Ești sigur de tot ce-mi spui? zise privindu-l adînc. 

— Absolut, domnule Caravană. În noaptea aceea am 
ascultat la ușa lui Zablije. 

— Mda! Parcă ai un cal bun. 

— Am. 

— Atunci, nu mai rămîne decît să te îmbraci. Mergi cu 
mine la Alba-Iulia. 

— Nici în ruptul capului! se împotrivi fostul călugăr. 

— Ţi-e frică de cei doi? 

— De ei și de alţii. Oamenii lui Sigismund și ai lui Ieremia 
Movilă mă vor căuta și în gaură de șarpe. Dacă voi fi văzut alături 
de voi, se va ști că am lucrat împotriva lui. 

— Îmbracă-te fără grijă! te voi apăra de orice neajunsuri. 

— Nu, domnule! se împotrivi Clement. Mie îmi dai duca- 
ţii acum, așa cum mi-ai promis. Știu că mă vei apăra azi, dar eu 
nu de ziua de azi mă tem, ci de cea de mîine. Așa că, mă încred în 
cuvîntul domniei-tale și aștept ducații. 

— Păi asta și vreau, nătărăule! Mergem chiar acum la 
marele negustor Izu Klein, care mă va împrumuta de cinci sute 
de ducați. Și să știi că vei fi de două sute cincizeci de ori mai bogat 
decît mine, fiindcă toată averea mea se ridică la două monede de 
aur. Dar, fiecare cu norocul lui. Și să nu mai lungim vorba. De la 
negustor pornim împreună la Alba-lulia. Dacă ce mi-ai spus se 
dovedește întocmai, ești liber în clipa următoare. Cred că și tu ai 
gîndi la fel. Pe încredere nu se fac astfel de afaceri. 

Un sfert de ceas mai tîrziu, Clement și Costache intrară 
în prăvălia marelui negustor sibian. 


VA 


O sanie sprintenă, trasă de cai focoși, aluneca pe drumul 
dintre Alba-Iulia și Sibiu. Trei sute de călăreți, oșteni după straie și 
arme, formau alaiul cuvenit unor înalți demnitari. Zăpada, groasă 
de vreo două palme, înghețase peste noapte. Dar cînd ieși soarele, 
scoarţa ei se transformă într-o oglindă uriașă, a cărei putere fulgera 
ochii drumeților. Bărbaţii din sanie discutau despre fără grabă. Cel 
din dreapta, mai virstnic, era Mihai, principele Transilvaniei și al 
Ţării Românești. De sub cușma lui, dată pe spate și împodobită cu 

pene de cocor, părul cărunt pe la timple se revărsa aspru, a neo- 
rînduială, după cum adia vîntul. Fruntea înaltă, brăzdată de cute 
adinci, arăta pragul de toamnă al vieţii principelui. Din vreme în 
vreme, cutele se adunau între ele ca la sfat de taină. Umerii largi, 
prinși într-o bundă albastră, se ghiceau rotunzi și puternici. Ochii, 
ușor obosiţi de neodihnă, urmăreau frumosul peisaj parcă absenți. 
Însoţitorul său, mult mai tînăr, nu purta pălărie sau cușmă, sfidind 
frigul cu harurile vîrstei. Părul bogat, căzut pe frunte, dăruia chi- 
pului frumos, cu linii moi și prelungi, un aer de adolescenţă. Ochii 
molateci, ușor adormiţi, contrastau vizibil cu tinereţea sa. Înalt 
peste limita obișnuită, spătos ca și tovarășul său, tînărul avea totuși 
ceva aparte. Braţe lui zdravene se încheiau parcă din greșeală cu 
palme și degete delicate ca ale femeilor. De sub pelerina ușor dată 
într-o parte ieșea la iveală un brîu de piele, în care ședeau înfipte 
șapte cuțite. Omul era Cae Indru. 

— Frumoasă vreme, nepoate; exclamă principele, mare 
iubitor de iarnă aspră. Mi-ar fi plăcut să facem o vinătoare prin 
pădurile Apusenilor. Cred că nu sînt multe locuri în lume atît de 
bogate în vînat. Din păcate, vremea nu ne îngăduie asemenea des- 
fătare. lată că sînt aproape patru luni de cînd am unit Transilvania 
cu Ţara Românească și n-am prins încă răgaz de liniște. 

— Și nu vom prinde nici în viitoarele patru, zimbi Cae. 
Unirea românilor din cele două ţări e ca un tăciune aprins în ochii 
unor vecini. În vară, Curtea Imperială din Praga nu s-au opus pla- 
nului nostru de cucerire a Transilvaniei. Acum, solii împăratului 
ne pretind să părăsim principatul și să-l lăsăm în seama comisa- 
rilor imperiali. 

— Așa este! încuviință Mihai-vodă. Mi-ar place totuși 
să nu vorbim azi despre aceste lucruri. Mîine seară vom face sfat 
de taină. Miine... Dar ce văd? 

În zare se mișcau cu repeziciune cîteva puncte. Curînd, 
acestea crescură, dovedindu-se a fi trei călăreți aprig întinși la drum. 

— Cel din frunte pare a fi Costache Caravană, murmură 

principele. Îl recunosc după năstruşnicul său armăsar. Mare mirare! 
Pe Costache îl credeam în suita noastră. 

— Așa ar fi trebuit, răspunse Indru. Știu că aseară a pri- 
mit o scrisoare de la un prieten din Sibiu. Socot că era ceva grabnic, 
fiindcă a plecat acolo în toiul nopții, fără a ne da de veste. Abia 
la ziuă am aflat. Îmi îngăduiţi să stau de vorbă cu el cîteva clipe? 

— Cu dragă inimă. 

Sania se opri în mijlocul cîmpiei. Costache îl salută de 
departe pe Mihai-vodă, apoi se trase la adăpostul calului, alături 
de Cae Indru. 

— Ce vești, prietene? întrebă tînărul, mirat de purtarea 
lui Caravană. 

— Proaste. S-a urzit un complot împotriva principe- 
lui? Calul tău văd că e slobod lingă Chirilă. Va trebui să încaleci. 
Prezenţa ta la Alba-lulia e mai mult decît necesară. Toarnă-i o 
minciună lui vodă și grăbește-te. 

Auzind astfel de vorbe, Indru simţi parcă un cuțit în inimă 
și se înnegură la chip doar o clipă. Apoi se reculese și se lumină 
printr-un zîmbet frumos, iar cînd ajunse lîngă sanie, faţa îi radia 
de fericire. 

— Pari vesel, nepoate, observă principele privindu-l atent. 

— Adevărat, doamne! grăi tinărul cu prefăcută bucu- 
rie. Costache m-a vestit adineauri că fratele meu Dumitrașcu mă 
așteaptă la Alba-Iulia. 

— Zău? A aflat Caravană asemenea lucru tocmai la Sibiu? 

Cae simţi ironia, dar se prefăcu a nu pricepe și îngăimă: 

— Măria-ta, pe Dumitrașcu nu l-am văzut de opt ani. 
V-aș cere îngăduința să mă întorc din drum. 

Principele își reţinu o exclamaţie de mirare, iar vorbele 
lui sunară destul de liniștit. 

— Mda! Nepotul nostru Dumitrașcu dă în sfîrșit ceva 
semne de viaţă. Sint opt ani de cînd n-am mai auzit nimic despre el. 
Aleargă, dragul meu! Aleargă să-ţi vezi fratele! Mîine va fi o plăcere 
să-l întîlnesc. Păcat că azi nu-mi pot îngădui asemenea desfătare. 

31 


Capitolul [1 





Cae se îndepărtă îngîndurat. În ultimele cuvinte ale lui 
vodă stăruia o aluzie fină la faptul că și el ar fi putut amina cu o 
zi întîlnirea de la Alba-Iulia. Își cunoștea bine unchiul și știa că 
e greu să-l păcălești. Glasul puternic al principelui îl scutură din 
gindurile acelea. 

— Domnule Chirilă, poftește în sanie! 

În vreme ce Cae, Costache, Sile și Clement îşi struneau 
caii la drum întins, Chirilă Zece Cuţite încercă să ghicească ade- 
văratul motiv care îl întorsese din drum pe Indru. Dar nu numai 
Chirilă își punea astfel de întrebări, ci și Mihai-vodă. El intuise 
prefăcuta veselie a tinărului. 

„Cae nu m-ar fi părăsit în această călătorie pentru nimic 
în lume, gîndi el. Cred că s-a întîmplat ceva. Peste tot vede numai 
primejdii asupra vieții mele. Dacă s-a întors din drum, înseamnă că 
sînt unele temeiuri mai puternice decit întîlnirea cu Dumitrașcu. 
Asta ar fi amînat-o cîteva ceasuri. Iar grăsunul Costache, care de 
obicei abia așteaptă să ne povestească vreo păţanie hazlie, s-a ferit 
de sania noastră. Apoi, toată povestea e cusută cu aţă albă. Ce zor 
are Costache să-l însoțească pe Cae la întîlnirea cu Dumitrașcu? 
Mai degrabă cred că s-a întîmplat ceva rău la Alba-Iulia.” 

Se apropia ceasul prinzului. Soarele căpătase puteri. 
Zăpada își mai pierduse din asprime. În zare se profilau turnurile 
cetății Sibiului. Alături de principe, Chirilă Zece Cuţite părea adîncit 
în contemplarea frumosului peisaj. Doar încruntarea sprincenelor 
îi dezmințea starea. Era un tînăr înalt, cu linii aspre în colțurile 
gurii, cu fața severă, chiar dacă ochii strălucitori îi aduceau ceva 
căldură. 


VA 


Ceata călăreţilor, condusă de Cae Indru intră ca o furtună 
în Alba-Iulia. Cîteva minute mai tîrziu, cei patru descălecară în 
faţa peronului mare al palatului princiar. Câţiva slujitori grăbiră a 
prinde caii, în vreme ce Indru, Costache și Sile năvăliră spre ușă. 

Dar cînd ajunseră aproape de ea, le ieși înainte căpitanul Jager, 
comandantul gărzilor palatului. 

— O clipă, domniloi! zise acesta, mirat că-i vedea acolo 
tocmai cînd îi știa în altă parte. 

— N-avem vreme, Jager, grăi aspru Cae. Aici se săvirșește 
un complot. la măsuri să nu iasă nimeni din palat fără știrea mea! 
Iar omul acesta — arătă cu mîna spre Clement — să rămînă sub pază! 

— Aţi aflat despre complot? se minună căpitanul. 

Auzindu-i cuvintele, Indru rămase o clipă înlemnit la 
capătul scărilor interioare. Apoi veni încet spre comandant, și-l 
privi în față. 

— După vorbele rostite, înseamnă că știi și domnia-ta. 

— Știu, zimbi Jager. Ba mai mult: am îndepărtat orice 
primejdie. Mă mir totuși cum de aţi putut să aflați despre com- 
plot în drumul vostru către cetatea Sibiului. Dacă mi-ai putea da 
unele lămuriri... 

— Altă dată, căpitane. Acum, eu aștept lămuriri. 

— Prea bine, domnule! se înclină comandantul. Poate 
să fi trecut două ceasuri de la plecarea principelui spre Sibiu, cînd 
a venit la mine un oștean să-mi spună că v-aţi întors din drum. 
E drept că știrea m-a descumpănit, dar cum nu aveam căderea a 
vă cere lămuriri, l-am slobozit, cătindu-mi de treburi. O jumătate 
de ceas mai tîrziu, un alt oștean din paza coridoarelor care duc la 
apartamentele princiare veni la mine într-un suflet. „Căpitane, 
mi-a zis el, înălțimea-sa Cae Indru vă poftește grabnic în odaia de 
noapte a măriei-sale Mihai... Dar...” îngăimă el. „Dar ce?” „Domnule, 
grăi oșteanul, precaut, nu știu dacă se cade. Parcă e ceva necurat la 
mijloc. L-am zărit doar o clipă, însă cred că nu ar fi el. Parcă are alt 
aer, iar cele două cute din colțurile gurii nu-i puteau apare peste 
noapte.” „Pe cine l-ai zărit doar o clipă?” „V-am spus, domnule. Pe 
cavalerul Cae Indru.” 

Mi-a venit să rîd, socotindu-l nătărău pe oștean. Apoi 
am pornit împreună. Cînd am deschis ușa odăii, n-am avut nici 
o îndoială că n-ai fi domnia-ta. Ţineai un pistol în mînă, iar pe 

dușumea, cu fața în jos, ședea culcat un bărbat voinic. „Ești căpi- 
tanul gărzilor?” m-a întrebat cel care semăna la chip cu domnia-ta. 
„O ştii la fel ca și mine” am rîs, convins că-i o glumă. „Abia acum 
știu”, s-a încruntat omul acela. 

După aceea s-a întors către bărbatul de pe dușumea și i-a 
poruncit, năucindu-mă cu totul: „Scoală-te, Zablije! Eşti în mîinile 
gărzilor palatului princiar.” 

Zic: „Domnule, de n-am ceva slăbiciuni la lucrările minții, 
atunci cu siguranță că ar fi cazul să-mi daţi unele lămuriri, fiindcă 
altfel, gindurile mele o iau razna. Pînă în clipa asta nu am priceput 
o iotă din tot ce se petrece aici. 

A rîs auzindu-mă, apoi mi-a grăit: „Numele meu e Dumi- 
trașcu. Sînt nepotul lui Mihai-vodă.” 

Vorbele lui m-au făcut să-l privesc adînc. Oșteanul cu 
ochii mai sprinteni decît ai mei avusese dreptate. Bărbatul din 
fața mea arăta sărit peste vîrsta voastră. Iar cele două cute adînci 
din colțurile gurii, știam că vă lipsesc. M-am bilbîit rău cînd i-am 
spus: „Domnule, dacă susţii că ești nepotul principelui, n-am nici 
un motiv să nu te cred, mai ales că aduci atît de mult la înfățișare 
cu înălțimea-sa Cae Indru.” 

Zice uimit: „Cae Indru? Am auzit despre acest nume 
pomenit cu respect pe la curțile regale din Europa. Se spune des- 
pre el că ar fi cel mai mare spadasin din câţi se cunosc azi. Dar 
lumea mai înflorește cîteodată. Se zice că are niște cuțite pe care 
le aruncă atât de dibaci, încît nimeni nu l-a văzut greșind o ţintă. 
Că e șiret ca vulpea și adînc la chibzuială ca bătrînii înţelepţi. Din 
păcate, n-am avut plăcerea să-l cunosc. E drept că fratele meu mai 
mic îmi seamănă la chip și la statură, însă... 

„Păi tocmai asta e, l-am întrerupt eu. Domnul Marcu 
nu mai poartă acest nume de vreo opt ani, folosindu-l pe cel de 
Cae Indru. 

A fost rindul lui Dumitrașcu să rămînă încremenit de 
uimire. Tresărirea domniei-sale s-a arătat atît de mare, încât l-am 
crezut. Cînd și-a revenit, mi-a zis cu o voce schimbată: „lată că te-ai 

dumirit în privința mea. A mai rămas doar să-ți lămuresc prezența 
noastră aici. Te rogsă iei aminte la tot ce vei auzi, fiindcă vreau ca 
vorbele mele să ajungă la unchiul nostru. În ultimele două luni am 
locuit la Iași, ca musafir al lui Ieremia Movilă. Fusesem recomandat 
acolo de către Sigismund Bâthory, fostul principe al Transilvaniei. 
M-am bucurat de multă atenţie și cinstire. Ieremia și Sigismund 
îmi aminteau adesea că se lucrează pentru așezarea mea în scaunul 
de domnie al Ţării Românești. Vorbeau cu mine deschis, știind că 
în urmă cu opt ani mă arătasem potrivnic unchiului meu. Atunci 
aș fi dorit scaunul de domnie, dar acum nu mă atrage, atîta vreme 
cît acolo e stăpin Mihai-vodă, care s-a dovedit un mare general al 
timpului nostru. M-am prefăcut a le arăta recunoștință, fără să le 
dezvălui gîndurile mele, fiindcă intrasem la bănuială. Era limpede 
că urmăreau un complot. Cei doi, împreună cu solul Poloniei, con- 
tele Taranowski, îmi arătau o simpatie atît de siropoasă, încît am 
simţit că mă vor unealta lor împotriva lui Mihai-vodă. Acum zece 
zile mi-au promis din nou scaunul de domnie al Țării Românești 
și chiar al Transilvaniei, cu condiţia să ajut la asasinarea unchiu- 
lui nostru. Am acceptat, arătîndu-mă bucuros. Atunci a apărutun 
oarecare Samuel, bărbat distins și ager la minte. El mi-a spus că 
aduc la chip cu cineva dintre mărimile de la Alba-Iulia și că nu am 
altă sarcină decît a intra cu Zablije în palatul princiar.” „Totuși, nu 
înţeleg”, am replicat eu. „Răbdare, domnule!” zimbi Dumitrașcu. 
Vezi borcanul acela de pe masa de noapte a principelui?” „Da”. „În 
el sînt niște leacuri.” „Leacuri? rise el. Or fi fost căpitane. Adică mai 
sînt și acum, numai că otrava turnată acolo de Zablije, în loc să 
tămăduiască, ucide.” „Glumiţi?” „Nu prea, domnul meu. Dacă ai la 
îndemînă un animal care nu-ţi face prea mare trebuință, putem 
încerca leacurile acestea.” 

L-am lăsat pe Zablije sub pază bună și am ieșit în spatele 
palatului, unde ţineam niște porci pentru hrana gărzilor. Am ales 
un porc voinic și i-am dat mîncare amestecată cu o linguriţă din 
conținutul borcanului. Vreun sfert de ceas animalul se arătă la 
fel de vioi și de pofticios. Eram pe punctul de a-i spune domnului 

Dumitrașcu să-mi dea altă lămurire pentru prezenţa lui în odaia 
princiară, cînd porcul se opri brusc din mișcări, iar după o clipă 
a căzut ca trăsnit. Abia în momentul acela am înţeles bine toată 
grozăvia situației. I-am propus domnului Dumitrașcu să intrăm 
în palat, amintindu-i că va avea o frumoasă întîlnire cu voi. M-a 
refuzat zîmbind trist, arătîndu-se dintr-o dată grăbit. Ne-am strîns 
mîinile și am îngăimat unele mulțumiri, dar nu le-a luat în seamă, 
ci m-a întrerupt. „Căpitane, ai putea să mă îndatorezi cu un cal 
bun? 

Zic: „Domnule, ar fi mult prea puţin faţă de cît vă 
datorăm.” 

Zice: „Stai, că nu e totul! Mi-ar mai trebui doi ducați. La 
ceasul acesta sînt atît de strimtorat, încît nu mă pot lipsi de ei.” 
„Vai, domnule! m-am necăjit eu. Poate vreţi să ziceţi o sută, și tot 
ar fi prea puţin. Întîmplarea face să dispun de această sumă, cu 
care vă stau la dispoziție.” „Nu, nu! se împotrivi el. Doi ducați îmi 
ajung.” „Așa să fie, domnule! m-am învoit eu. Totuși, nu înţeleg un 
lucru. Dacă îmi cereți un cal, cu ce aţi călătorit pină aici?” „Așa e! 
rîse el. Uitasem. Am venit cu o trăsură condusă de Zablije. O găsești 
la hanul Pivnița Șardului.” „Dar ea vă aparține acum.” „Crezi? Pe 
unde voi trece eu, trăsura nu-mi folosește. Va trebui să mă grăbesc, 
fiindcă viața mea a intrat în mare pericol. leremia și Sigismund 
nu au nevoie de martori la această afacere necurată, ca să nu mai 
vorbim despre răzbunare.” „Rămîneţi aici, domnule. Aici veţi fi 
ferit de primejdii.” „Știu, dar nu pot. Unele interese mă cheamă 
grabnic în altă parte. Și așa am întârziat destul la curtea din Iași." 

I-am dat un cal din grajdurile princiare și doi ducați de 
aur. Era tot ce puteam face pentru el. 

— În ce parte a plecat? se interesă Cae Indru. 

— Asta pot să v-o spun fără greșeală, fiindcă l-am înso- 
țit pînă dincolo de Mureș, pe drumul care duce către Blaj. M-am 
simţit onorat să-l conduc pînă acolo. 

Cae le făcu semn celorlalți să-l aștepte și porni spre odaia 
lui. Cînd ajunse acolo, căzu în genunchi și bolborosi: 

— Îţi mulțumesc, Doamne, că m-ai ferit a ridica mîna 
împotriva fratelui meu! 

Văzindu-se sub paza oștenilor, fostul călugăr cătă cu 
teamă spre Caravană. Dar aceasta se risipi iute, fiindcă rotofeiul 
cavaler îi strigă prietenos: 

— Clement! 

— Aici, domnule. 

— Mi se pare că la hanul Pivniţa Șardului s-ar afla o 
trăsură fără stăpîn. 

— S-ar putea, răspunse acesta într-o doară, însă nu văd 
legătura... 

— În schimb, o văd eu. Mergi cu oșteanul acesta și pune 
stăpinire pe ea! Dacă peste două ceasuri mai ești în Alba-Iulia, s-ar 
cuveni să mă răzgîndesc. Și poate o voi face. 

— N-am să vă dau acest prilej, domnule. 

Cîteva minute mai tirziu, Cae Indru reveni lîngă prie- 
tenii săi. Pe faţa lui, parcă dăltuită frumos, nu se putea citi nimic 
din marile frământări prin care trecuse. 

— Prieteni, să-i mulțumim cerului că totul s-a isprăvit 
cu bine, grăi bucuros tînărul cavaler. 

— Hm! făcu rotofeiul Costache. Să-i mulțumim, chiar 
dacă ne așteaptă o goană îndrăcită. Hora abia acum pornește. 

— Nu pricep, se miră Cae. 

— Te cred. Ce nu știa Dumitrașcu, ce nu știți voi, știu eu. 
Samuel s-a aflat sau se mai află în Teiuș, la hanul Lumina Zorilor. 
Acolo și-a dat întîlnire cu Zablije. 

— Samuel? murmură Cae. Ah, omul acesta e prea șiret 
ca să nu-și fi luat zborul! Dar nici noi nu sîntem chiar de lepădat. 
Pe cai, prieteni! 

Vremea căzuse dincolo de amiază. Soarele, blind, zimbea 
călduţ pe fiecare streașină. Stropii de apă cădeau molcom de pe 
acoperișuri, în cadența unui cîntec plăcut. Fumul ieșea din coșuri 
în caiere mari, ce se subțiau vizibil, ca și cînd fusul purtat de mîini 
nevăzute ar fi cărat din el cu toată nădejdea. 

În vreme ce Dumitrașcu se îndepărta pe drumul Blaju- 
lui, un călăreț intră grăbit în curtea hanului Lumina Zorilor, din 
târgul Teiuș. Cîteva minute mai tirziu, străbătu sala cea mare de la 
parter, sări cîte trei trepte deodată pînă la primul etaj și deschise 
ușa unei odăi frumoase, fără a mai ciocăni, așa cum s-ar fi cuve- 
nit. Locatarul încăperii, un bărbat înalt și spătos, cu părul negru 
despărțit în cărare, cu ochii verzi și fața palidă, nu era altul decît 
Samuel, conducătorul complotului de la Alba-Iulia. 

— Ei tinere! grăi el fără să ridice vocea. Nu-mi plac oame- 
nii care dau buzna. 

— Nici mie, domnule, răspunse flăcăul. Numai graba m-a 
făcut să uit buna riînduială. Așa cum mi-ai poruncit, i-am aștep- 
tat pe Dumitrașcu și Zablije cam la jumătatea drumului dintre 
Alba-Iulia și Teiuș. Mă ascunsesem frumos în pădure. Dibăcisem 
un loc de unde vedeam pînă departe, fără a putea fi zărit de cine 
știe ce trecători. Acum mai bine de un ceas eram tocmai pe punc- 
tul de a ieși din ascunzătoare, fiindcă se iviseră doi călăreţi care 
semănau cu cei așteptați. De departe, mi s-a părut totuși că unul 
dintre ei poartă haine de oștean. M-am ferit a ieși la vedere, și 
bine am făcut. La puţină vreme, călăreții au ajuns în dreptul meu, 
făcîndu-mă să mă minunez. Unul era domnul Dumitrașcu. Dar 
al doilea, fără putinţă de tăgadă, purta o frumoasă îmbrăcăminte 
de căpitan. Cît despre sfinția-sa părintele Zablije, nici pomeneală. 
Ceva mai încolo, călăreţii au cotit spre dreapta, mistuindu-se pe 
drumul din pădure ce duce spre Mureș. Mi-am zis că nu strică să 
mai zăbovesc puţin, în credința că s-ar putea să apară și sfinția-sa. 

Apoi, nu cred să fi trecut un sfert de ceas, cînd l-am zărit pe căpi- 
tan întorcîndu-se singur spre Alba-Iulia. Atunci mi s-a năzărit că 
ceva nu ar fi în regulă și m-am grăbit încoace. 

Samuel îl ascultă fără să clipească. Doar fața lui căpătă 
mai multă paloare. 

— Dumitrașcu era cumva priponit în lanțuri? 

— Nu, domnule. Mai degrabă cred că cei doi discutau 
amical. 

— Bine, mulțumesc! Adună oamenii! Trebuie să părăsim 
hanul înainte de a se împlini un sfert de ceas. 

„lată, socoti Samuel, toată afacerea asta pare să ia o 
întorsătură urîtă. Oare ce să fie la Alba-Iulia? Dacă stau să mă 
gîndesc bine, cred că o trădare din partea lui Dumitrașcu. Doar 
el a părăsit liber cetatea. Zablije o fi căzut în mîinile gărzilor, sau 
chiar mai rău. Dar acum nici nu poate fi vorba să mă interesez 
de cele petrecute în palatul princiar. Mai degrabă trebuie să pun 
distanță mare între mine și Alba-Iulia. Dacă cei de acolo au aflat 
de încercarea noastră, înseamnă că vor veni să mă caute. Mă mir 
că nu au făcut-o pînă acum. Ce-i drept, Dumitrașcu nu știe desre 
prezenţa noastră aici, însă prevederea e mama înțelepciunii. Mai 
ales că știe Zablije. Dacă nu e mort, s-ar putea să vorbească despre 
mine. Deci, nu e timp de pierdut.” 

Cînd ieși din han, cei cinci însoțitori ai săi îl așteptau, 
gata de drum. Caii, odihniţi și sătui, părăsiră Teiușul în galop, 
urmînd vechea calea care duce la Aiud. Cerul se acoperea treptat 
și bătea vintul. Un vint călduțţ, prevestitor de furtună. După ce tîr- 
gul rămase mult în urmă, Samuel dădu ordin de oprire. Însoţitorii 
își domoliră caii, privindu-l miraţi. Dar mirarea lor crescu și mai 
mult cînd îi auziră porunca: 

— Voi trei — și-i arătă cu degetul pe rînd — ţineţi drumul 
spre Cluj! Iată cinci ducați. Aurul ajunge să vă descurcaţi bine pînă 
la Suceava. Noi trei vom veni mai târziu în urma voastră. Unele 
treburi ne fac să mai zăbovim. 

Samuel îi urmări cu privirea pînă ce se pierdură în zare. 

„Așa e mai bine, socoti el. Sacrific trei, pentru a salva trei. 
De fapt, poate că au norocul să scape de o eventuală urmărire. Han- 
giul și slujitorii de la Lumina Zorilor știu că am pornit în această 
parte. De va fi vreo urmărire, ea se va face numai împotriva celor 
trei. Acum a sosit momentul să ne abatem din drum. Vom trece 
Mureșul, apoi peste dealuri ajungem în calea Blajului. Și mare 
mirare să nu-l prindem pe Dumitrașcu. 


VA 


Mulţumit peste măsură de întorsătura favorabilă a lucru- 
rilor, fostul călugăr Clement își îngădui un ceas la hanul Pivniţa 
Șardului. După ce intră în stăpînirea frumoasei trăsuri, îl cinsti 
pe oștean cum se cuvine, apoi ocupă o masă centrală, iar gustările 
alese și vinurile de soi nu întîrziară să apară. 

„Grozav e să fii pricopsit! constată fostul călugăr. Doar 
miști o spriînceană, și se găsește cineva să te întrebe dacă ai vreo 
dorinţă. Însă prea mulțumit nu sînt. Marea mea prostie stă în 
faptul că am cerut puţin. Cred că mi-ar fi dat o mie de ducați. Dar 
asta e. Oamenii săraci totdeauna se sperie de sumele mari.” 

În vreme ce Clement filozofa adinc de unul singur, trei 
călăreți ieșiră din Alba-Iulia în goana mare a cailor. Vînt Sălbatec, 
voinicul armăsar al lui Cae Indru, o luase mult înaintea celorlalți. 
Cu toată virsta înaintată, Zambilica mesteca aprig din picioarele 
lui nefiresc de subțiri, spre bucuria lui Caravană. 

„Chiar dacă nu ne aflăm în faţă, gîndi el, fiindcă nu s-a 
pomenit cal să-l întreacă pe Vînt Sălbatec, poziția noastră în pla- 
nul al doilea nu-i deloc păcătoasă. Iată că Sile Adormitu înoată în 
urmă, parcă a pagubă.” 

Vechile păduri din dreapta și din stînga drumului spre 
Teiuș arătau încremenite sub bruma de zăpadă. Cerul căzuse în 
jos, aplecat greu peste dealuri. 

Văzindu-i pe călăreţi, hangiul de la Lumina Zorilor ieși în 
prag bucuros de noi oaspeţi. Dar cum cei trei nu se arătau hotărîți 

4 


Capitolul III 





a descăleca, entuziasmul lui căzu brusc. Încercă totuşi să-i ademe- 
nească, pomenindu-le despre ceva ţuică fiartă care poate ologi un 
voinic, sau despre minunatele vinuri de Aiud, ale căror miresme 
au făcut adesea moarte de om. 

La auzul acestora, Cae Indru își aminti cu nostalgie de 
Cristache Mutu, proprietarul hanului Privighetoarea de Aur, din 
București. El lansase moda de lăudare a băuturilor și bucatelor. Dar 
Cristache era un poet. Fumoasele lui comparații încîntau inima. 
În această privinţă, hangiul de la Lumina Zorilor se dovedea un 
nătărău. 

— „ca să nu mai vorbim despre Tămiiosul de Cistei, 
care-ţi face mintea chisăliță, continuă hangiul. 

— Ah, nu, nu jupîne! slobozi Cae un hohot mare de ris. 
Altă dată poate să-ţi călcăm pragul, însă nu după aceste asemenea 
îndemnuri, ce pun pe goană chiar un mușteriu înrăit. 

— Domnule, nu-i vina mea, răspunse omul cam acru. 
Sîntun hangiu bun. Cel puţin așa spune lumea. Dar vezi domnia-ta 
că nu fiecare se naște cu haruri aplecate spre poezie. Știindu-mi 
astfel de lipsuri, acum cîteva luni am angajat un poet, să mă înveţe 
a vorbi frumos despre vinuri. Era cam dezbrăcat, așa cum au fost 
totdeauna cei chivernisiți cu astfel de haruri, iar trupul său arăta 
atât de căzut sub păcatul slăbiciunii, încât straiele atirnau pe el ca 
pe un trunchi geluit peste măsură. 

Zic: „Domnule, învață-mă taina cuvîntului dulce, spre a 
putea slăvi creștineștile băuturi!” 

Zice: „Jupîne, dă-mi răgaz de întremare trupească. Cel 
care a spus că poetul cîntă frumos cînd e flămînd a fost un mare 
nătărău. Lipsa de hrană mi-a sleit puterile cugetului.” 

Am recunoscut că era un dram de adevăr în cele spuse și 
l-am poftit să se ospăteze cu tot ce aveam mai bun. La o săptămînă, 
i-au revenit culorile în obraji. În cea de-a doua, straiele de pe el 
au început să se întindă. În a treia, au plesnit pe la cusături. În a 
patra, arăta ca un cimpoi. În a cincea, m-a prins teama că o să-i 
plesnească o doagă. 

Zic: „Domnule, poate că a venit vremea...” 

Zice: „Jupîne, cine a spus că poetul prea ghiftuit poate 
să cînte frumos a fost un măgar. Osînza prea multă mi-a năclăit 
mintea.” 

L-am alungat chiar în ziua aceea, și iată-mă lipsit de 
harul cuvîntului subțire la adresa vinului bun, încheie hangiul 
cu amărăciune în glas. 

— Mda! își reținu Cae un zîmbet. Va trebui să cauţi alt 
poet. Dar despre asta vom vorbi altă dată. Acum aș vrea să știu dacă 
niște călători, sosiți aici ieri sau azi-dimineaţă, se mai află în han. 

— Greu, domnule, foarte greu, răspunse hangiul, cam 
descumpănit. Și ieri, și azi am primit mulți călători. Doar dacă 
vorbiți cumva despre cei șase călăreți care ne-au părăsit, apucind 
drumul Aiudului. Nu sînt mai mult de trei ceasuri de cînd au por- 
nit în mare grabă. 

— Cum arăta conducătorul celor șase? 

— Uite că nu-mi amintesc, zise hangiul cu viclenie. 

Cae scoase un ducat de aur și grăi cu părere de rău: 

— Păcat! 

Aruncă apoi moneda în sus, o prinse cu îndemâînare și 
o ascunse în buzunar. 

— Domnule! făcu hangiul, cam dezamăgit. Aţi mai putea 
scoate o dată ducatul acela, pentru a-mi limpezi gîndurile? 

— Mai mult chiar; ţi-l dăruiesc. 

— Ah, ah, domnule! zimbi hangiul. Parcă mi s-a luat o 
pînză de pe ochi. Omul acela era înalt, spătos, cu ochii verzi, cu 
părul negru despărțit în cărare și fața palidă. 

„Samuel, gîndi tînărul. Va fi tare greu să-l prindem. E 
șiret ca un vulpoi bătrîn.” 

— A căzut aici ceva zăpadă peste noapte? 

— Puțin, dar a căzut. 

— Ai putea să-mi arăţi ceva urme ale cailor celor șase? 
întrebă și scoase încă o monedă. 

— Fără greș, se învioră jupinul. Caii acestora i-am adă- 
postit în grajdul cel mic. Alţi cai nu au mai fost acolo. 

Cae sări din șa, vădit interesat. Hangiul îl conduse în 
faţa grajdului, socotindu-l cu ceva hibă la minte dacă se interesa 
de urmele unor cai. Pe drumul Aiudului treceau zilnic o mulțime 
de călăreţi, ale căror semne în zăpadă se învălmășeau fără noimă. 
Dar cum își primise ducaţii, făcu unele temenele adinci și-și cătă 
de treburi. Costache Caravană veni aproape de prietenul său. 

— Vezi ceva deosebit în urmele acestor potcoave? îl 
întrebă Indru. 

— Nu prea, recunoscu grăsunul privindu-le cu mare aten- 
ție. În privinţa citirii urmelor n-aş zice că sînt un nătărău, dar tu 
și Ducu cel Iute mă întreceți cu mult. 

— Chiar nu vezi nimic? 

— De! grăi Costache precaut. Parcă ar fi ceva. 

— Du-te și privește urmele lăsate de caii noștri! 

Caravană porni agale. Cînd reveni, păru la fel de nelă- 
murit. Apoi, ochii îi străluciră ciudat. 

— Pe șalvarii lui Mahomed! Am ghicit. Potcoavele ăstora 
au cinci colțare, iar ale cailor noștri — doar trei. 

— Asta e, prietene! aprobă Indru. 

Încălecară și-și văzură de drum. Zăpada scîrțiia aspră 
sub copitele cailor. Din vreme în vreme, Indru sărea din șa, atent 
la urmele proaspete. Însă acestea erau multe și-l făceau adesea să 
zăbovească, spre disperarea lui Costache. După un timp, tînărul 
dădu semn de oprire undeva între Teiuș și Aiud. 

— Va trebui să ne întoarcem, murmură Cae preocupat. 

— Să ne întoarcem? bombăni Costache. Dar, dragul meu, 
dacă ne întoarcem înseamnă să lăsăm baltă această urmărire. 

— Nici gînd. Vezi ceva schimbat? 

— Ce să văd în asemenea hărmălaie de urme? 

— Dacă ai privi cu mai multă atenţie, poate că n-ar fi 
greu să observi un lucru de mare însemnătate. În fața noastră nu 
se mai află decît trei călăreți de-ai lui Samuel. 

— Pe toţi dracii! se posomori Caravană. Să nu-mi spui 
că ceilalți și-au luat zborul! 

— Nu chiar zborul, dar pe aproape. Ajunsesem să pun 
la îndoială istețimea lui Samuel. Doar trebuia să-și închipuie că 
va fi urmărit. Abia acum văd greșeala noastră. Samuel s-a abătut 
undeva pe altă cale, cu doi dintre oamenii săi. Pe ceilalți trei, care 
se află în fața noastră fără îndoială, s-a gîndit să-i sacrifice pentru 
a se salva el. Numai un prost ar fi apucat un drum cunoscut de 
niște eventuali urmăritori. Samuel nu prea are astfel de cusururi. 

Porniră îndărăt, mult mai încet decît veniseră. După vreo 
jumătate de ceas, opriră din nou. Urmele a trei călăreți ce părăsi- 
seră drumul se vedeau lămurit în zăpadă și stăruiau peste cîmp. 
Se ținură pe pirtia lor pînă dincolo de Mureș, iar cînd ajunseră 
pe creasta dealului numit prin acele părți Zăreșul, fața lui Cae se 
posomori dintr-o dată. 

— Ştii ce mă tulbură? îl întrebă pe Costache. 

— Știu, grăi rotofeiul. Samuel a intrat în drumul Blajului. 
Același drum călcat de Dumitrașcu ceva mai devreme. 

— Da, așa e! Dumitrașcu se află în mare primejdie. 

— Poate că da, poate că nu, murmură Costache. 

— Adică ce vrei să spui? 

— Mă gîndesc la faptul că am putea greși. Dacă Samuel 
gonește acum spre Cluj? 

— Tu ai fi făcut-o, bănuind că vei fu urmărit? 

— Nu. 

— Atunci, să nu mai vorbim despre asta. 

O dată cu sosirea nopții, în lungul Tîrnavei Mari se porni 
un vînt aspru, tăios, ce alungă norii grei, astfel că cerul își limpezi 
fața și se ridică înalt ca în toiul verii. Apărură stele, iar zăpada 
înghețată părea căptușită cu un strat de argint vechi, a cărei sclipire 
stăruia domoală, calmă. Alungaţi de ger, puţinii trecători umblau 
iute pe ulițele Mediașului. Luminile din spatele ferestrelor se stin- 
geau pe rînd. Numai la hanul Steaua, luminile multe, glasurile 
vesele, ce răzbeau pînă departe cînd se deschidea ușa cea mare, 

arătau o seară plăcută. Jupînul Stossel, un sas înalt, slăbănog și 
uscat la chip, avea băuturi bune, mîncăruri alese și slugi harnice. 
Vestea despre curăţenia hanului ajunsese pînă departe, sporin- 
du-i mușterii. Acolo nu trăgeau numai drumeţii ocazionali, ci și 
localnicii, buni cunoscători ai vinurilor de soi. 

Poate să fi fost ceasurile nouă sau zece. Cîţiva cheflii 
răcneau spornic un cîntec deocheat. Localnicii își aruncau vorbele 
de duh peste mese. Ceva femei trupeșe, cu ochii vicleni și palma 
grea, îi prosteau de-a binelea pe niște drumeți ageamii. La o masă 
lăturalnică, un bărbat înalt, cu fața dulce, prelungă, cu ochii adinci, 
ginditori, gusta rar dintr-o pulpă afumată. Peste îmbrăcămintea 
de catifea neagră purta o pelerină căptușită cu piei de vidră. De 
sub pelerină ieșea la vedere o spadă cît toate zilele, al cărei miner, 
cizelat cu mare artă, arăta lucrătură de meșter priceput la finețuri. 
Înfăţişarea aleasă, straiele de preţ şi o pelerină atât de scumpă s-ar 
fi cuvenit să atragă după ele mîndre bijuterii, foarte la modă pe 
vremea aceea. Dar falnicul bărbat era lipsit de asemenea podoabe, 
chiar dacă în degetul său stăruia un inel nu prea mare, însă cu o 
piatră uimitor de frumoasă. 

Un ceas mai tirziu, străinul părăsi masa și urcă scările 
de lemn spre odaia lui. În mersul său nu se vedea grabă, cu toate 
că pasul îi era hotărît și sigur. Doar un ochi atent ar fi remarcat, 
poate, oboseala ce pusese stăpînire pe el după un călărit îndelungat. 
Deschise ușa cu vădită plictiseală și tresări. În odaia sa se aflau 
trei bărbați. Unul dintre ei era Samuel. 

— Întră, domnule Dumitrașcu! îl pofti acesta! Iată că 
lumea nu-i chiar atît de mare. Nu, nu te întoarce! Pistoalele mele 
rar bat alături. Iar acești flăcăi zdraveni știu să umble elegant cu 
o spadă. 

— A,voi erai? zimbi Dumitrașcu în timp ce închidea ușa. 
Întreaga seară am simțit să sînt urmărit. Zău că nu mă așteptam 
să fiți voi. Dar de vreme ce-i așa, n-am încotro. Însă trei împotriva 
unuia nu prea arată a încercare bărbătească. Mă bucur totuși că 

nu sînteți mai mulți. Cu trei adversari m-am bătut de cîteva ori, 
și după cum vedeţi, sînt destul de teafăr. 

— Te cred, domnule, grăi Samuel fără asprime. În familia 
voastră nu prea am întîlnit fricoși. Din păcate, cu trădătorii nu ne 
batem, ci îi doborîm fără milă. 

— Trădători? se miră Dumitraşcu. În cazul acesta, nu 
este vorba despre mine și zău... 

— Mă tem că este, îl întrerupse Samuel. I-aţi trădat pe 
Ieremia Movilă, pe Sigismund Bâthory, pe contele Taranowsky, pe 
Zablije și pe mine. Cam mulţi, domnule. 

— Da, aprobă Dumitrașcu, nu tocmai puţini. Domnia-ta 
și Zablije nu contați. Sînteţi doi ucigași pe plată. Iar leremia, Sigis- 
mund și Taranowski au dorit să mă facă părtaș la o crimă împotriva 
unchiului meu. Deci nu poate fi vorba de o trădare. 

— V-au făgăduit scaunul de domnie al Ţării Românești. 

— Pielea ursului din pădure, zimbi Dumitrașcu. Mi-au 
făgăduit ceva ce nu era al lor, ca să nu mai vorbim despre faptul 
că leremia urmărește scaunul acesta pentru fratele său, Simion 
Movilă. Deci, iată cine a trădat. 

— Dar v-aţi învoit, domnule. 

— Sigur. Numai așa puteam să-l feresc de primejdie 
pe unchiul nostru și să-l fac a înţelege gîndurile lui Ieremia și 
Sigismund. 

— Înseamnă că nebunia voastră a fost de ochii lumii, 
zimbi Samuel mirat. 

— Așa cred și eu, surise Dumitrașcu, fiindcă nu ţin minte 
să fi avut vreo astfel de boală. Dar socot că am vorbit destul, zise 
trăgiîndu-și spada cu un gest fulgerător. 

— O clipă, domnule! îl opri Samuel, fără dușmănie în 
glas. Viața domniei-tale nu-i amenințată cu nimic. Aș fi putut să 
te ucid acum un ceas în grajd, cînd ţi-ai căutat calul să vezi dacă 
are destule grăunţe. Eram la un pas de domnia-ta și zău că nu știu 
să umblu cu un cuţit bun. 

— De ce n-ai făcut-o, întrebă Dumitrașcu surprins. 

— Pricini ar fi vreo trei. Întâi, nu prea am ce răzbuna. Din 
momentul în care s-a descoperit complotul, nu mai sînt în slujba 
lui Ieremia și Sigismund. Ba mai mult: nici nu-mi trece prin cap 
să mă întorc în Moldova. 

— Înţeleg. 

— Nu înţelegi, domnule! zîmbi Samuel. Dacă acțiunea 
condusă de mine sfirșea prin uciderea lui Mihai-vodă, nimeni nu 
ar fi aflat din ce parte a venit lovitura. 

— Dar știam eu. 

— Adevărat! Însă domnia-ta nu ai mai fi fost în viaţă 
la ceasul acesta. Îl însărcinasem pe Zablije cu o lovitură de cuţit. 
Acum cînd lucrurile au luat o altă întorsătură, de ce m-aș răzbuna? 
Nu am o astfel de fire, mai ales că nu-mi aduce nici un cîștig. De 
fapt, nu m-aș fi întors în Moldova, chiar dacă îmi reușea lovitura 
împotriva principelui. M-aș fi mulțumit să trimit acolo un emisar, 
cu căpățina domniei-tale, care să-mi aducă restul de ducați ce mi se 
cuveneau. Cei mari și puternici n-au nevoie niciodată de martori. 

— Pricep, se lumină Dumitrașcu. La Iași, nu te-ar fi aștep- 
tat nimeni cu braţele deschise. 

— Cam așa ceva, încuviință Samuel. 

— Şi care ar fi al doilea motiv pentru care mi-aţi cruțat 
viața? Fiindcă îmi vorbeaţi de vreo trei. 

— E o poveste întreagă. Acum șapte ani, domnul Cae 
Indru, fratele vostru, m-a iertat într-o împrejurare nefericită. Azi 
am prilejul să-i întorc binele. Iar cel de-al treilea stă în prevedere. 
Dacă sînt urmărit și prins, uciderea voastră ar însemna și a mea. 
Dacă trăiţi prin bunăvoința pe care v-o arăt, atunci mai sînt spe- 
ranțe pentru mine. Dar a mai rămas o bagatelă. Un lucru de nimic. 
V-aş rămîne îndatorat dacă mi-aţi povesti ce s-a peterecut azi în 
palatul princiar din Alba-Iulia. 

Dumitrașcu trase un scaun și se așeză, apoi îi lămuri 
întreaga întîmplare. 

— Domnule, zise Samuel după o vreme, am pierdut din 
nou. Nu totul, dar mult. De fapt, pierd într-una de cînd mă știu. 
Norocul nu a făcut niciodată casă bună cu mine. 

— E vina voastră, murmură Dumitrașcu, fiindcă v-aţi 
ferit să lucraţi pentru o cauză dreaptă. 

— Poate, dar cauzele drepte rar aduc aur. Ele sînt slujite 
mai mult din dragoste sau din alte imbolduri. Sînt puţini cei care 
își pun întreaga lor viață în slujba neamului sau al oamenilor. Și 
zău că adesea poţi să le plingi de milă. Timpul trece, iar lumea îi 
dă uitării. 

— E un fel de a vedea lucrurile, conchise Dumitrașcu. 
Mai degrabă... 

Își întrerupse vorba și cătă iute spre ușă, tocmai cînd 
aceasta fu îmbrîncită cu putere. Cae Indru, Costache Caravană și 
Sile Adormitu, umăr lingă umăr pe coridor parcă formau un zid. 

— Samuel, stai pe loc! porunci Cae. Vechile mele cuțite 
lovesc iute. Nene, poftește spre noi! 

— Dar nu sînt amenințat cu nimic, răspunse Dumitrașcu. 

— Intraţi, domnilor! îi invită Samuel fără a-și pierde 
cumpătul. E drept că mă uimește apariția voastră tocmai acum, 
cînd mă gindeam că goniţi pe drumul Clujului în căutarea mea. 
Și e tot atît de drept că prezenţa voastră nu am dorit-o nici o clipă, 
însă de vreme ce ați venit... 

— Ajunge, domnule! i-o reteză Indru. De data asta nu 
mai poate fi vorba de iertare. 

Apoi, faţa i se lumină brusc. Ochii, subţiri ca la vreme de 
soare mult, îl învăluiră pe Dumitrașcu într-o privire caldă. Braţele 
tînărului se desfăcură în lături, gata a-și cuprinde fratele. Celălalt 
păși nesigur spre el. Dar cînd îi văzu ochii și gesturile grăitoare, 
primi îmbrățișarea cu aceeași dragoste cu care îi era oferită. În 
urmă cu opt ani se despărțiseră după o ceartă ce însemna atunci 
o ruptură definitivă. Acum, nici nu se mai gîndeau la ea. Vremea 
lucrase bine în acest sens. Nu discutară între ei, fiindcă ceea ce 
aveau să-și spună cerea răgaz de timp și lipsă de ascultători. 

— Samuel, rosti Cae întorcîndu-se, va trebui să încru- 
cișezi spada cu mine. Acum șapte ani ţi-am dăruit viața dintr-o 
pornire pe care nu mi-am putut-o lămuri. Îmi pare rău că-ţi amin- 
tesc acest lucru. Între niște cavaleri nu s-ar cuveni. Din păcate, 
împrejurarea de față o cere. Aș putea să te ucid pe loc, dar iată că 
din nou mă încearcă un sentiment de slăbiciune pentru domnia-ta. 
Așa stind lucrurile, îți mai ofer o șansă. 

Cae își reținu alte vorbe, fiindcă, spre uimirea tuturor, 
Samuel surise. Nimic din înfățișarea sa nu trăda vreo urmă de 
teamă. Iar vorbele lui măriră uimirea celorlalți. 

— Propunerea voastră mă onorează, domnule Indru. 
Sint sigur că în alte împrejurări aș fi primit-o cu plăcere, chiar 
dacă nu aș fi avut prea multe șanse de a ieși viu dintr-o astfel 
de dispută. Azi însă, nu voi încrucișa spada cu a voastră. E drept 
că sînt un spadasin bun. Că pe vremea cînd trăia Rocco Perisini 
făceam multe partide amicale cu el, și rar se întimpla să cîştige. 
Iar după cum știți, Perisini a fost cîndva o forță în arta lucrului cu 
spada. Totuși, cu voi nu mă bat. Sînteţi mai bun, domnule Indru. 
Ar fi curată sinucidere. Ca să nu mai vorbim despre faptul că m-aș 
dovedi lipsit de înțelepciune, atîta vreme cît am o cale mai bună 
de a ieși din mîinile voastre. 

— Tare nu-mi vine a crede! interveni Caravană. 

— Așteptaţi, domnule! Am putinţă de plată. Voi plăti 
pentru viața mea și pentru cea a lui Zablije. Cît îi privește pe slu- 
jitori, nici nu merită să discutăm. Asupra lor nu cad ameninţări, 
de vreme ce nu-mi cunoșteau planurile. 

— Cred că nu ne înţelegem, îl întrerupse Cae. 

— Nu vă faceţi griji, continuă acesta să suridă. Vă știu 
inteligent și cu multă aplecare spre lucrurile practice. Luîndu-mi 
viaţa, răzbunarea voastră ar putea fi satisfăcută. Dar iată că nu 
poate fi vorba despre o răzbunare, cîtă vreme încercarea mea nu 
a izbutit. 

— Destul, domnule! îl opri tînărul. Dacă acum șapte ani 

aș fi ascultat de glasul rațiunii, azi nu mai erai o primejdie pentru 
Mihai-vodă. A te lăsa liber înseamnă o nouă amenințare de complot. 

— La fel aș vorbi și eu, ripostă Samuel mai liniștit decît 
se așteptau ceilalți. Primejdiile nu trebuie oprite niciodată la jumă- 
tatea drumului, ci curmate fără pic de zăbavă. Totuși, eu am mai 
multe de oferit. Iar de veţi chibzui adînc, sînt sigur că vom cădea 
la învoială. Am puterea să vă plătesc trei mii de ducați. 

— Îi voi lua singur. 

— Cam greu. Va trebui să-i găsiți. Aș zice, deci, două mii 
de ducați pentru Zablije și o mie pentru mine. 

— Zablije valorează mai mult? rise Cae. 

— Nu, dar pentru el, greu aş mai putea oferi ceva. 

„Ciudat, gîndi tînărul. Omul acesta are ceva deosebit. E 
o pramatie dintre cele mai mari, însă mă uimește felul său de a fi. 
Sentimentele de cinste și prietenie sînt greu de găsit la asemenea 
soi de oameni. Totuși, le are. Iată că a încercat să-l scoată din mii- 
nile noastre pe Zablije, oferind două mii de ducați. Altul l-ar lăsa 
să piară, oprindu-și aurul. Poate această latură bună a sufletului 
mă atrage spre Samuel. Păcat că nu a lucrat alături de noi. 

— Ne pierdem vremea cu el, interveni Sile. 

Cae privi către istețul Costache Caravană, iar acesta, 
parcă adormit pe scaun, grăi molcom: 

— Samuel oferă ceva pentru a-și salva viața. Pînă acum 
am auzit despre niște aur care nu-i va aduce scăpare. Dar iată că 
nu știm ce va propune în continuare. Poate că va aduce asemenea 
preţ încît să merite atenţia noastră. Vorbește, domnule Samuel! 

Prizonierul îi mulțumi printr-o aplecare a capului și zise: 

— Pe vremea cînd locuiam la Constantinopol, picase 
peste mine un mare necaz. Înjunghiasem un turc de rang mare. 
Gărzile m-au prins tocmai la timp. Mă aștepta moartea prin sugru- 
mare. Pînă la judecată m-au închis într-o fortăreață din care numai 
cei cu judecată slabă își închipuiau o evadare. Ei bine, știți cu cine 
am stat atunci închis în fortăreață? Cu prințul Petru Cercel, părin- 
tele vostru și al domnului Dumitrașcu. 

Cei doi frați îl priviră fără să scoată o vorbă. Pe feţele lor 
nu se putea citi nici uimire, nici interes, dar Samuel nu-și pierdu 
cumpătul, chiar dacă înţelese că ei nu credeau un cuvînt din spu- 
sele lui. 

— Într-o seară, continuă el, cînd părintele vostru se 
aștepta să fie strangulat și aruncat în apele adinci ale Bosforului, 
mi-a vorbit despre voi și despre sora voastră. 

— Sora noastră? murmură Cae cu un aer distrat. 

— O soră? se miră Dumitrașcu. 

— Gogoși! strigă Sile. Ai cam luat-o pe arătură, cu gîndul 
să ne prostești. 

— Așteaptă, Sile! îl dojeni Caravană. Am hotărît să-l 
ascultăm pe domnul acesta pînă la capăt. Vestea m-a surprins. 

— Şi pe mine, zise Cae privind prin fereastră de parcă 
ar fi văzut cine știe ce. Tu ce crezi, nene? 

— Sînt la fel de mirat. Atît de mirat, încât nu cred un 
cuvint din vorbele auzite. Numai ceva dovezi ar putea lămuri 
lucrurile. 

— N-am dovezi, domnilor, grăi Samuel cu aceeași liniște. 
E drept că acum trei săptămîni i-am povestit acest lucru lui Zablije, 
dar asta nu-i o dovadă. Și nici nu știu altceva în afară de faptul 
că sora voastră s-a născut în capitala Franţei, unde tatăl vostru 
a locuit multă vreme. Ba mai mult: s-ar putea să nu fie adevărat. 
Petru Cercel era bolnav, cuprins de fierbințeli și rostea o groază 
de cuvinte fără noimă. 

Cae intui că în vorbele omului există un dram de 
sinceritate. 

— De ce nu mi-ai spus lucrul acesta acum șapte ani, 
cînd ţi-am dăruit viața? întrebă el privindu-l ţintă. 

— Fiindcă atunci nu eram silit să plătesc preţ de răs- 
cumpărare. De fapt, am așteptat mereu să te îmbogăţești pentru 
a-ți putea vinde taina. Dar domnia-ta, cu toate că l-ai moștenit 
pe fostul cancelar Iojica, ești departe de a fi bogat. Ai dăruit aurul 
pentru întreținerea oștilor Ţării Românești. 

— Aş vrea să te cred, rosti Cae îngîndurat. 

— Încercaţi, murmură acesta, mai ales că taina despre 
care v-am pomenit nu intră în prețul de răscumpărare. 

— Înseamnă că poţi plăti mai mult? 

— Foarte mult, domnule Indru. De cînd mă știu, pierd 
mereu. Se pare că am căpătat ceva rutină în această privinţă, iar 
azi, ştiu să pierd elegant. Am lucrat într-un complot care trebuia 
să-mi aducă cinci mii de ducați. Complotul a eșuat prin intervenția 
neașteptată a domnului Dumitrașcu. 

— Greșești! zimbi Cae. Fratele nostru l-a împiedicat doar 
cu cîteva ceasuri înainte de a o face noi. Știam despre complot. 

— Ştiaţi? tresări Samuel, pentru prima oară în seara 
aceea. Dar e aproape cu neputinţă. 

— „Aproape” ar fi tocmai cuvîntul nimerit, interveni 
Costache. 

Și după ce îl privi o clipă cu ochii săi cam spălăcițţi, în 
care Samuel citi o slabă urmă de ironie, Caravană continuă șiret: 

— Dovada cea mai bună că am știut despre el stă în fap- 
tul de a ne afla aici, și nu la Sibiu, unde ne-am prefăcut a merge. 
Iată deci, domnule, că cineva dintre stăpînii care te-au băgat în 
această încurcătură a trădat la timp. 

Samuel tăcu o vreme, descumpănit, încercînd să-și adune 
gîndurile. Era limpede că fără o trădare, Costache, Indru și Sile s-ar 
fi aflat la Sibiu, nu în Mediaș. 

— Domnilor! rosti după un timp. Zablije nu a făcut-o. Pun 
mina-n foc pentru el. Movilă, Sigismund și contele Taranowski au 
finanțat complotul. Deci, fiecare dintre ei era interesat să reușească. 
Nu mai înțeleg nimic, mai ales că domnul Dumitrașcu nu știa des- 
pre prezența noastră la Teiuș. Poate dacă mi-aţi da ceva lămuriri. 

— Asta nu, rîse Caravană, mulțumit că îi stîrnise bănu- 
ieli împotriva foștilor stăpîni. 

— Atunci nu mai rămîne decît să continuăm tratativele, 
se înclină Samuel. Movilă, Sigismund și Taranowski au prevăzut 
și un eventual eșec al misiunii mele la Alba-Iulia. 

53 


Capitolul III 





— Au prevăzut? se miră Caravană, ciulind urechile. 

— Da. De îndată ce se va afla la Iași despre nereușită, o 
solie se va pune pe picioare, pentru a porni curînd spre hanul tăta- 
rilor. Solia va purta scule de preț, a căror valoare trece de douăzeci 
de mii de ducați. Iar aceasta înseamnă abia jumătate din cît i se 
oferă hanului pentru o călcare cu hoardele sale în Țara Românească. 

— În ce scop? îl întrerupse Indru. 

— Nu prea greu de ghicit. Nicolae Pătrașcu, fiul lui Mihai, 
păzește acum granițele Ţării Românești, dar cu slabe puteri. El se 
bizuie doar pe cinci mii de oșteni. Polonii nu aprobă azi o mișcare 
cu oști moldovene asupra muntenilor. Nu o aprobă pe față, fiindcă 
se tem de austrieci și de turci. Ei așteaptă unele evenimente priel- 
nice. Dar dacă hanul trimite douăzeci de mii de nogai asupra lui 
Pătrașcu-vodă, lucrurile se schimbă cu totul. Nimeni nu-i poate 
învinui pe moldoveni și poloni. Și zău că nu văd cine-i va opri 
pe nogai. Deci e limpede cp Mihai-vodă va trebui să părăsească 
Alba-lulia, în fruntea oștilor sale, pentru a apăra Țara Românească. 
Ei bine, iată un moment prielnic lui Sigismund Bâthory. Transil- 
vania, fără oști și fără principe îi va cădea la picioare. 

— Ai dovezi? îl întrebă Costache, ale cărui priviri scîn- 
teiau ca oţelul bătut proaspăt. 

— Nu, domnule. Timpul va dovedi. Taina nu am aflat-o 
de la cei interesaţi, ci am ajuns la ea printr-o întîmplare. leremia, 
Sigismund și Taranowski nu erau nebuni să-mi încredințeze ase- 
menea planuri. Propun să mă ţineţi închis pînă cînd solia va pleca 
din Iași. Domniile-voastre aveți puterea să aflaţi astfel de lucruri, 
mai ales că Altîn, solul hanului, se află la curtea Moldovei. 

— Da, da! murmură Indru mai mult pentru sine. Oame- 
nii mei m-au înștiințat despre prezenţa lui Altîn la Iași. Chiar mă 
întrebam care i-ar fi rostul acolo. 

Tăcu, dar mintea îi lucra cu înfrigurare, căutînd să 
găsească o fisură în spusele lui Samuel. După o vreme, ridică frun- 
tea. Ochii lui păreau din nou pe jumătate adormiţi. 

— Nu te închidem, domnule, zise privind undeva peste 
Samuel. Din contră, ești liber de îndată ce isprăvim discuţia. Ba 
mai mult; cei trei mii de ducați pe care i-ai oferit pentru viaţa ta 
și a lui Zablije, poţi să-i păstrezi. 

— O clipă, Cae! se amestecă grăsunul Costache. Oare 
putem pune temei pe vorbele acestui om? Dacă se va întoarce la 
lași? 

— Ar fi drumul lui de pe urmă, ripostă Indru. După nere- 
ușita de aici, cei trei vor căuta să scape de asemenea martor. Se 
întoarse către fratele său. Ești bogat, nene? 

În ochii lui Dumitrașcu se ivi o luminiţă hazlie cînd îi 
răspunse: 

— Dacă viaţa și sănătatea sînt bogății, atunci da. 

— Sile! porunci tînărul. Cere-i hangiului cele de trebu- 
inţă pentru o scrisoare! 

La puţină vreme, Cae semnă un răvaș adresat marelui 
negustor sibian Izu Klein. 

— Iată, nene, grăi el întinzîndu-i hîrtia, domnul Klein 
îți va înmâna cinci mii de ducați. 

— Oare nu te strimtorezi cu această sumă? întrebă 
Dumitrașcu. 

— Nu. 

— Dar semnătura ta e pentru șase mii de ducați. 

— Adevărat! răspunse tînărul cu nepăsare. Atât îi voi plăti 
cîndva domnului Klein. 

— Ești așa de bogat? 

Cae slobozi un hohot mare de rîs, apoi spuse ridicînd 
din umeri: 

— Cine datorează nouă mii de ducați, așa cum e cazul 
meu, nu se poate numi sărac chiar dacă în punga lui găsești doar 
opt galbeni. 

— Frumoasă judecată! zimbi Dumitrașcu. Eram și eu 
cîndva ca tine, liber și fără griji multe. Azi am o familie. Locuiesc 

la Viena, unde cîţiva creditori se dau de ceasul morții crezîndu-mă 
dispărut. Cu jumătate din ce mi-ai împrumutat, voi scăpa de ei. 
M-aș bucura dacă ai prinde răgaz de timp să mă cauţi. Ai doi nepoți 
și o cumnată. 

— Ah, nene! răspunse tînărul cu o undă de tristeţe în 
glas, pe care celălalt abia o intui. În ultimi şapte ani nu am avut 
parte de răgaz. De-l voi prinde, nimic nu mă va opri să te caut. Dar 
să lăsăm asta! își înăbuși un oftat. Graba ta e firească dacă ai lipsit 
atitea luni de lingă ai tăi. Cred că e bine să pleci grabnic. Pînă la 
Sibiu nu-i drum lung. Izu Klein îţi va înmâna o scrisoare pentru 
plata ducaţilor la Viena. E mai bine așa. Să iei aur de la el doar atît 
cât să-ți ajungă pînă acasă. 

— Mă poate plăti la Viena? întrebă Dumitrașcu uluit. 

— Fără îndoială. 

— Domnule Indru, se amestecă în discuţie Samuel. 
Plecînd spre Apus, drumul meu va fi tot prin Viena. Aș putea oare 
lăsa ducații mei la acel negustor și să-i primesc unde îmi va fi voia? 

— Absolut. 

— Atunci, dacă domnul Dumitrașcu nu are nimic împo- 
trivă, vom călători împreună. E mai bine cînd sînt mai mulți. lar 
acești slujitori ne vor fi de mare folos. Cît despre Zablije... 

— Va fi liber cât de curînd, încheie discuţia tînărul cavaler. 

O jumătate de ceas mai tîrziu, Dumitrașcu își îmbrățișă 
fratele și sări sprinten în șaua calului. Curînd, patru călăreţi se 
mistuiră pe drumul care duce printre dealuri și păduri, printre 
iazuri cu păpuriș mult, către cetatea Sibiului. Era miezul nopții. 
Vîntul se repezea ca un apucat pe ulucul dintre dealuri și își rupea 
dinţii în lutul gălbui-auriu. Copacii dezgoliți de frunze tresăreau 
din somn și gemeau ca bătrînii sub povara anilor mulți. 

Costache, Cae și Sile încălecară la rîndul lor și porniră 
către Alba-Iulia, în trapul domol al cailor. 

— Oare n-ai greșit, slobozindu-l pe Samuel? rupse tăcerea 
Caravană. E pentru a doua oară cînd îl lași să scape. 

— Aș zice că n-am greșit, răspunse Cae gînditor. Ba cred 
că i-am rămas datori. Chestia cu tătarii merita mult mai mult. 

— Dacă o fi adevărată. 

— Din păcate, este. Ţi-o spun fiindcă știu unele lucruri. 
În această privință, Samuel nu a minţit nici măcar un cuvânt. 

— Atunci, nu stăm prea bine. 

— Adevărat, nu prea bine. 

— Şi nu te-ai gîndit la nimic? 

— Ba m-am gândit, zimbi Cae. De va ieși după placul meu, 
cei ce vor rîde la urmă nu vor fi Taranowski, Sigismund și leremia. 

Tăcură. Undeva, la o margine de pădure, urlau lupii. Caii, 
înfiorați, își iuțiră mersul. 

Înserase. Ninsoarea se cernea bogată peste Alba-Iulia și 
era cald. Fulgii cădeau mari, pufoși, în rotiri largi, ca zborul flutu- 
rilor. În aer — nici o adiere. Totul părea încremenit. Casele înalte 
și zvelte la vreme de vară se chirceau cuminţi sub învelișul alb. 
Ningea molcom. Lumina din ferestre descoperea dansul fulgilor. 
Un dans lin, tăcut, ca valsul fără melodie. Cerul căpătase un aer 
de sărbătoare, iar pămîntul parcă oficia un ritual al tăcerii. 

În curtea palatului princiar, oştenii mînuiau lopeţile și 
croiau pirtii. Lipit de fereastra odăii de lucru, Mihai-vodă privea 
afară. Uneori zimbea observind hiîrjoana tinerilor care porniseră 
o adevărată bătălie de bulgări. Pe ziduri se schimbau străjile. Înce- 
pea veghea de noapte. Principele părăsi fereastra și se așeză în fața 
căminului, unde buștenii trosneau veseli. Lumina flăcărilor sălta 
jucăușă de-a lungul pereţilor încărcaţi de panoplii, ori tocmai sus 
pe tavanul aurit, cu bogate ornamente. Jilțurile moi, capitonate, 
fuseseră scoase din odaie, fiind înlocuite cu scaune simple din 
lemn de stejar. Blănurile inutile, ce se încurcau cîndva în picioa- 
rele musafirilor, luaseră același drum, dimpreună cu o mulțime de 
obiecte nefolositoare, iar încăperea cîștigase în simplitate și măre- 
ție. Tonul ei mai sobru, mai aerisit, se potrivea cu noul principe. 

Aproape de ușă, căpitanul Jager aștepta încremenit, să 
i se vorbească. Barba sa roșcată părea aprinsă de bătaia luminii. 
Obrajii bucălaţi arătau o sănătate de fier, chiar dacă tăria anilor 
pusese în ei ceva din obișnuita pecete. 

— S-a întîmplat ceva, Jager? întrebă principele amin- 
tindu-și de el. Ești unul dintre puținii care au dreptul să intre aici 

fără a se anunţa. Asta o știm amîndoi la fel de bine. Totuși, nu mă 
pot lăuda că m-ai vizitat prea des. 

Sprincenele comandantului tresăriră. Era oare o dojană 
în vorbele principelui? 

— Măria-ta! grăi el. Un slujitor bun nu-și tulbură stăpinul 
decît atunci cînd este cazul s-o facă. 

— Bine spus! aprobă Mihai privindu-l cu interes. Și socoți 
că azi s-a ivit un astfel de prilej. 

— Așa este, doamne! Mi-ar fi plăcut să vin cu vești bune. 
Totdeauna purtătorii unor asemenea vești sînt primiți cu plăcere. 
Din păcate, noutățile mele nu sînt prea bune. Ba cred că se arată 
grozav de proaste. 

Mihai intui că Jager nu știa cum să înceapă și își căuta 
cuvintele cele mai potrivite. Îşi reținu un zîmbet și-l lăsă să rătă- 
cească în doi peri printre ele, pînă cînd socoti că bietul comandant 
a dat în fiert și că puțin mai lipsește să o ia razna. 

— Ei, ei, domnule! îl dojeni fără asprime. De cînd vorbesc 
oștenii în dodii? Dă-i drumul cum îţi vine în minte? De greșești, 
vedem noi la urmă. 

— Doamne! se încruntă Jager nemulțumit. leri s-a încer- 
cat asasinarea voastră. 

— Ei, aşa mai merge! își reținu principele o tresărire, spre 
mirarea lui Jager, care nu mai știa ce să creadă. Așa, căpitane! Ai 
început bine și cred că vei sfirși la fel de frumos. Oșteanul trebuie să 
fie totdeauna scurt și limpede în ceea ce rostește. Aștept, domnule. 

Zicînd acestea, se îndepărtă puţin de lumina focului și 
rămase nemișcat, parcă absent, în vreme ce Jager îi povesti într-o 
limbă cam pestriță, înflorită cînd cu exclamaţii nemțești, cînd cu 
slabele lui accente românești. După un sfert de ceas, Mihai cunoscu 
aproape tot ce se putea ști despre complotul ce fusese îndreptat 
asupra sa. 

— Mulţumesc, Jager! spuse mai gînditor decît ar fi vrut 
să arate. Unde sînt Cae și Costache Caravană? 

— Acum un ceas dormeau. S-au întors de la drum cam 
spre ziuă. Cînd au intrat în palat, domnul Indru mi-a poruncit să-l 
pun în libertate pe pramatia de Zablije. 

— Crezi că a făcut bine? 

Jager se îndreptă băţos și înălță fruntea cu mîndrie. 

— Măria-ta, am slujit sub trei principi, iar azi, cu voia 
voastră, sînt tot comandant al gărzilor. Dacă mi-am păstrat slujba, 
asta se datorează faptului că execut fără șovăială și-mi pun între- 
bări puţine. 

— Rău, Jager! zimbi principele. Omul e făcut să gîn- 
dească. Ce-i drept, cînd gîndești, viața nu-i chiar atît de ușoară 
pe cât ne dorim. Iată douăzeci de ducați. Îi meriţi. Ah, încă ceva. 
Nimeni nu trebuie să știe că mi-ai vorbit despre complot. 

Comandantul gărzilor părăsi încăperea, fericit că scăpase 
de greaua povară. „Ciudat om! socoti el. Foștii principi ai Transil- 
vaniei, Sigismund și Andrei Bâthory, mă apreciau tocmai pentru 
că nu-mi puneam întrebări. Apoi, îmi dăruiește aur fără a-mi pre- 
tinde unele lucruri care nu-mi sînt pe plac. Dar cel mai mult m-a 
uimit faptul că nu a sărit în sus, de groază, cînd i-am povestit des- 
pre încercarea de asasinat. Sigismund și Andrei tremurau, ziua și 
noaptea, pentru viaţa lor.” 

Lumina flăcărilor stăruia pe fața lui Mihai, descoperin- 
du-i cele mai mici trăsături. Părea calm, liniștit, iar singura lui 
preocupare se arăta îndreptată spre trosnetul plăcut al buștenilor. 
Doar cutele adunate pe fruntea înaltă dezmințeau aparenta sa 
aplecare spre destinderea firească dinaintea nopții. 

„M-a cuprins oare bătrîneţea? se întrebă el. Inima poate 
că a rămas tînără, însă corpul a căpătat o anumită greutate. Un 
anumit calm prevestitor de încetineală. Am sărit peste patruzeci 
de ani fără a prinde de veste. Oare cînd am încărunțit?” 

Porni să se plimbe în jurul odăii. Încercă să se scuture 
de gînduri, însă ele nu-l părăsiră. Veniseră chiar mai multe, iar 
ordinea lor nu era dintre cele obișnuite lui. 

„Parcă ieri m-am așezat în scaunul de domnie al Ţării 
Românești. Parcă ieri am scos țara de sub turci. Doamne, ce puţini 
erau în jurul meu la vremea aceea! O mie cinci sute de oșteni. Cu ei 
am pornit lupta împotriva Imperiului turcesc. Victoriile noastre de 
la Giurgiu, Hirșova, Silistra, Putinei, Șerpătești, Călugăreni și din 
alte părți au rămas undeva printre vechile bucurii ale inimii. Ei, 
pe toţi dracii! se opri brusc și mînios. Doar nu sînt bătrîn. Trupul 
acesta bătut de soare, de ploi, de șeile cailor, de nopţi albe sau de 
lovituri în lupte mai poate încă mult. Omul îmbătrinește abia cînd 
nu mai are visuri. Cînd nu mai crede și nu mai speră în nimic. Și 
mai ales, cînd se simte fără rost. Dar eu n-am timp de bătrinețe. 
Mai am atîtea de făcut. Ce puţini erau în jurul meu acum șapte 
ani! Cîţiva boieri ca frații Buzești, Zamfirescu, Mihalcea, Udrea, 
aga Leca și Băicoianu. Și dragii mei cavaleri Cae Indru, Chirilă 
Zece Cuţite, Ducu cel Iute, Costache Caravană și Niţă Praștie. Cae 
a venit lingă mine sub nume de împrumutat. Nu știam cine este 
și de unde se trage. Vedeam doar că se arată una dintre mințile 
cele mai luminate ale neamului nostru, iar iscusința armelor și 
viclenia lui ne-au ajutat în multe lupte. Abia la Călugăreni, cînd 
căzuse apărindu-mi viața, am aflat că numele lui e Marcu și îmi 
este nepot. Hazliul Costache Caravană s-a lipit de noi fără a cere 
plată, și iată că de șapte ani aleargă neobosit în slujba neamului. 
Cînd îl privești la chip, ai zice că nu face casă bună cu harurile 
cugetului adînc. Dar istețimea lui ne-a uimit adesea. Pe Chirilă 
l-am întîlnit în Parîng. El mi-a vorbit pentru prima oară despre 
unirea neamului. El a ridicat faimoasa noastră oaste a Bucegilor 
și a instruit-o ca un mare general. Vorbea puţin și aspru, așa cum 
îi este firea. Abia la Șelimbăr, cînd căzuse străpuns pe la spate de 
o sabie vicleană, cînd se lupta între viaţă și moarte, am aflat că 
este fiu de domn, cu aceleași drepturi la scaunul Ţării Românești 
ca și Indru, ca și noi. Ducu, acea spadă iscusită, care i-a trimis în 
lumea drepţilor pe mulți dușmani ai neamului, s-a apropiat de 
noi sfios, ca un ucenic nepriceput. Dar cine i-ar fi stat înainte? De 
unde vine, cine este? nu știm. Adică știm. Ele una dintre minunile 

românești, cum spune Cae Indru. Iar eu aș zice: românii au tare 
multe minuni ca Ducu. Păcat că nu-i știm numele adevărat! Cred 
că nici un rege, nici un împărat nu se poate mîndri, ca mine, cu 
astfel de prieteni. Sînt neobosiţi și tari ca fierul. Oare vor ști cîndva 
urmașii că au existat astfel de înaintași? Cred că vor ști. Vor înțe- 
lege. Numai cu astfel de bărbaţi, neamul nostru a dăinuit aici în 
răsărit și la margine de Balcani, ca o insulă latină.” 

Se așeză iar în fața focului. 

„lată că dușmanii care nu ne-au putut îngenunchea pe 
cîmpul de luptă încearcă azi cu lucruri mai viclene. Folosesc otrava. 
Acum înțeleg drumul tainic al lui Costache la Sibiu. Acum știu de 
ce s-a întors Cae la Alba-lulia. E a cincea oară cînd prietenii mei 
îmi salvează viața. Sau măcar atîta știu eu. De la ei, greu scoţi o 
vorbă. Va trebui să mă grăbesc. Ieșirea noastră de sub turci a fost 
primul pas. Unirea Ţării Românești cu Transilvania, al doilea pas. 
Acum, vrem încă unul. Poate cel mai greu. Vrem întregirea neamu- 
lui prin readucerea Moldovei la trupul ţării. Scrisorile miilor de 
patrioți moldoveni care ne așteaptă și intuiesc unirea, ne obligă 
să fim de două ori mai chibzuiţi decît ne-am propus. De-i vom 
dezamăgi, urmașii nu ne vor ierta nici în mormânt. Dar va fi greu. 
Polonii au mari interese în Moldova cea neasemuit de bogată. Iar 
drumurile de negoţ ce coboară de la Liov către Marea Neagră sînt 
în mâinile lor. Ce ușoară ar fi unirea neamului dintr-o țară săracă! 
Ușoară, fiindcă lupii nu dau niciodată ocol stînii fără oi. leremia 
Movilă s-a vîndut polonilor. Păcat! Va fi foarte greu să-l alungăm. 
S-a încuscrit cu ei și s-a înconjurat cu oștile lor. Oști mari, vred- 
nice în luptă. Ne vom pregăti temeinic și în mare taină. Doar trei 
patru ani dacă mai trăiesc, vor fi destui pentru ca unirea tuturor 
românilor să rămînă peste veacuri. Dacă pumnalul sau otrava 
dușmanilor nu mă vor ajunge, aș vrea să văd unirea neamului 
și să mă bucur de ea. Abia cînd vom fi puternici, într-o singură 
țară, cu o singură oaste și cu aceleași legi peste tot, să încep a mă 
odihni. Să dăm răgaz lucrului pe pămînturile noastre bogate. Să 
prindă iar cheag vechile noastre meșteșuguri. Să ridicăm orașele 

și satele către belșug. Să nu ne mai fie teamă de cotropitori. Cu câți 
au venit peste noi, unii se miră că am dăinuit ca neam. Dar ei nu 
pricep harurile noastre. Adică înțelepciunea, vitejia și dragostea de 
pămînt. Multe neamuri care au trecut pe aici au dispărut aproape 
fără urmă, fiindcă le-a lipsit unul dintre aceste haruri. Nu vitejia 
și nici înțelepciunea, ci dragostea de pămînt. Ele nu s-au legat de 
mormintele moșilor și strămoșilor, ci și-au căutat pîinea aiurea. 
Îi vom alunga pe poloni din Moldova chiar dacă oștile lor vor fi 
mai mari. Îi vom bate, fiindcă ei luptă pentru jaf, iar noi, pentru 
apărarea vetrei străbune. Pentru sfintele morminte ale moșilor și 
strămoșilor noștri." 

Se întrerupse din gîndurile lui. Clucerul Ieremia Băi- 
coianu, un tînăr înalt și spătos, cu faţa dulce, asprită de o veche 
tăietură de iatagan, apăru în prag și aștepta nehotărit, văzindu-l 
pe principe aplecată către gînduri. 

— Ce-i, Băicoiene? 

— Au venit, măria-ta. 

— Toţi? 

— Toţi. 

— Atunci, poftește-i! 

Clucerul deschise ușa. Cae, Costache, Ducu, Chirilă, Zam- 
firescu, Udrea, Preda Buzescu, aga Leca, Mihalcea, Niţă Praștie și 
părintele Grasa pășiră în odaie și se aliniară în lungul pereţilor. 

La un semn al lui Preda Buzescu, musafirii salutară adînc, 
măturînd covorul cu pălăriile, și strigară din toată inima: 

— Trăiască Mihai Pătrașcu, principe al Ţării Românești 
și al Transilvaniei! 

— Dimpreună cu voi! răspunse, mirat că buzele lui Chi- 
rilă nu rostiră frumoasa urare. 

Apoi continuă: 

— Prieteni, sfatul nostru de taină poate începe. Ar dori 
cineva să vorbească înainte de a o face noi? 

— Eu, măria-ta, grăi Chirilă cu asprime, în timp ce toate 
privirile se întoarseră către el. 

„Ah, la naiba! își înăbuși principele o exclamaţie. Con- 
trar obiceiului, Chirilă se arată dornic de vorbă și parcă pornit 
împotriva noastră." 

— Te ascultăm, prietene, zîimbi el. 

— Măria-ta, răspunse acesta încruntat, nu-mi place salu- 
tul rostit adineauri. 

— Zău? Ce hibă are? 

— Nici o hibă, dar cunosc unul mai necesar. 

— Interesant! continuă Mihai să zimbească. Să auzim, 
domnule! 

— Trăiască Mihai Pătrașcu, prinț al românilor de 
pretutindeni! 

Zimbetul se șterse brusc de pe buzele principelui. Cîteva 
clipe rămase îngîndurat, surprins, ca și cînd Chirilă i-ar fi ghicit 
gîndurile. 

— Pe ce temeiuri stă salutul domniei-tale? 

— Pe neajunsuri, măria-ta. De ce se amină alungarea 
lui Ieremia Movilă și a polonilor din Moldova? 

— Drace! rise Mihai, privindu-l cu dragoste. Pînă azi nu 
m-a înfruntat nimeni atît de aspru. M-am gîndit la asta, Chirilă. 
Nopțile mele de veghe nu au altă cauză. După urarea ta, ar fi tre- 
buit să fim de mult în Moldova. Așa-i? 

— Întocmai, măria-ta. 

— Dar iată că timpul nu lucrează astăzi cu noi. Desă- 
virșirea unirii dintre Ţara Românească și Transilvania cere timp. 
Dușmanii nu ne dau răgaz. Ei înţeleg că vom deveni puternici prin 
unire. Sigismund Bâthory și leremia Movilă s-au unit împotriva 
noastră. Ba mai mult: îi plătesc pe tătari să vină, în primăvară, 
peste Ţara Românească. 

Indru se uită spre Caravană, uimit că unchiul său aflase 
chestia cu tătarii. Grăsunul îi răspunse printr-un semn tainic. 

— Zvonuri, interveni Preda Buzescu. 

— Zvonuri? se încruntă principele. Știi tu să ne fi bizuit 
cîndva pe zvonuri? Niţă! 

— Poruncă, doamne! răspunse lunganul. 

Mihai privi cîteva clipe cu adincă plăcere. Faţa tinărului, 
prelungă, osoasă, cu umerii obrajilor proeminenți, cu ochii mici, 
dar sprinteni ca de viezure, cu buza de jos veșnic răsfrîntă parcă 
a batjocură, forma un tot ce avea farmecul său. 

— Niţă! porunci din nou. Adu-l pe căpitanul Soare! 

În vreme ce lunganul părăsea încăperea, principele vorbi 
în continuare. 

— Acum o lună am hotărît să intrăm cu oști în Moldova, 
cam pe la mijlocul toamnei viitoare. Însă din nou timpul nu ţine cu 
noi. După victoria noastră de la Șelimbăr, domnul Basta, generalul 
Imperiului Austriac, s-a apropiat de hotarele noastre. El s-a așezat 
între Crișuri, cu optsprezece mii de oșteni în zale. Dacă ne vom 
arăta potrivnici împăratului Rudolf, Basta ne poate ataca mai iute 
decît ne gîndim. lată că Imperiul Austriac se vrea stăpîn aici, chiar 
dacă nu a mișcat un deget pentru alungarea Bâthorylor. Chiar dacă 
țara e a noastră. E ceea ce au făcut țările mari asupra celor mici, 
de cînd e lumea. Scrisorile aduse de comisarii imperiali sînt cînd 
amenințătoare, cînd pline de lingușeli şi promisiuni. Împăratul 
s-a arătat dispus a-mi dărui domeniul Konigsberg din Silezia, care 
aduce un cîștig anual de optzeci de mii de taleri. Aceasta, în schim- 
bul renunțării mele la scaunul de domnie al Transilvaniei. Turcii, 
mirați că nu am intrat sub suzeranitatea lor după victoria de la 
Șelimbăr, au pus pe picioare, la Daud, treizeci de mii de ieniceri și 
spahii. Nu ne ameninţă direct, dar gîndurile lor le știm. La cel mai 
mic semn de slăbiciune vor veni peste noi. leremia Movilă ţine azi, 
opt mii de călăreți poloni, șase mii de cazaci pe plată și patru mii 
de călăreți moldoveni. Ian Potoțki, vestitul staroste de Camenița, 
pare să fie adevăratul conducător de la Iași. Prea multe oști pen- 
tru gînduri curate asupra noastră. Nobilimea Transilvaniei nu ne 
iubește și conspiră, gata a se răzvrăti. Ce stavilă avem noi? Două 
mii de oșteni la Cluj, patru mii în Alba-Iulia, două la trecătorile 
spre Moldova, cinci mii la București și patru mii în Munții Bucegi. 

Adică, un total de șaptesprezece mii. Aurul ne lipsește, oștile nu 
sînt plătite de două luni, iar făgăduielile împăratului s-au dovedit 
vorbe goale. Iată, prietene Chirilă, de ce nu-i chiar cum dorești. De 
fapt, cum ne dorim cu toţii. Niște oameni chibzuiţi ar încerca, oare, 
acum un atac asupra străinilor din Moldova? 

— Nu, doamne! sări aga Leca. 

— Nu! Întări Buzescu. Moldova nu-i azi pe puterile noas- 
tre. Alții după noi, poate, vor readuce și Moldova la trupul țării. 

Cutele de pe fruntea principelui se adînciră treptat, dar 
nimeni nu reuși să-i ghicească dezamăgirea provocată de vorbele 
celor doi. 

— Tu ce crezi, Udreo? 

— Ştiu eu? grăi vechiul oștean ridicînd din umeri. Felul 
acesta de a umbla cu gîndul printre ițele încurcate mă sleiește 
de puteri. Mai bine să vorbească prietenul Cae. Adesea, el a văzut 
mai clar decît alții. 

— Așa, așa! strigă Zamfirescu. 

— Văd că părerile sînt împărțite, zîimbi Cae. Vechii 
mei prieteni Leca și Preda Buzescu ar dori să ne oprim aici și să 
desăvirșim unirea celor două ţări. Părerile lor nu sînt lipsite de 
înțelepciune. Principele ne-a arătat primejdiile din jurul nostru. 
Multe primejdii, dar a fost cîndva altfel? Ne-am întîlnit aici, nu 
pentru o discuţie oarecare, ci pentru a găsi împreună soluţiile cele 
mai bune. E destul, oare, să spunem? Stăm pe loc și desăvîrșim 
unirea cu Transilvania. Ar fi prea puţin. Eu cred că ea se poate face 
din mers, tocmai pentru că nu avem timp de pierdut. Știu că nu-i 
ușor, mai ales că trebuie să grăbim intrarea noastră în Moldova. 
Aș zice că cel mai potrivit ar fi în luna mai... 

— Ei, ei, ce vorbește omul acesta? îl întrerupse Buzescu. 

— Aşteaptă, Predo, așteaptă! îl domoli Mihai. 

— Oștile noastre nu sînt plătite de două luni, reluă Cae. 
Le vom plăti. Negustorii din Sibiu sînt dispuși să ne împrumute 
optzeci de mii de ducați, pentru care pretind o sută. Am dus tra- 
tative cu ei în această privinţă. 

— Şi cînd le vom întoarce datoria? întrebă Leca. 

— În toamnă. De asta mă îngrijesc eu. Va trebui să mai 
stringem oști. 

— Avem destule, interveni Mihalcea. Și așa ne dau des- 
tulă bătaie de cap cu cheltuiala peste puterile noastre. 

— Alungarea lui Ieremia și a polonilor din Moldova nu-i 
O joacă, ripostă Cae. Vom întâlni acolo mii și mii de prieteni, de 
oameni dornici ca Moldova să revină la trupul țării, dar și oști 
mari, frumos pregătite de luptă. Domnilor, îi privi el pe rînd. În tot 
ce a făptuit omul măreț de-a lungul veacurilor, a existat în primul 
rînd un dram de îndrăzneală. Dacă n-ar fi fost această îndrăz- 
neală, cu puţine realizări s-ar fi putut mîndri lumea azi. Numai 
chibzuiala nu ajunge. Să punem și noi un sîmbure de îndrăzneală 
în marea noastră încercare de unire a neamului românesc. Fără 
asta nu se poate. Dacă ne vom tot uita la amenințările din jurul 
hotarelor, dacă vom chibzui mereu asupra feluritelor greutăți, nu 
vom ajunge departe. Iubim chibzuiala, dar amintiţi-vă că acum 
șapte ani ne-am ridicat împotriva Imperiului Turcesc doar cu o 
mie cinci sute de oșteni. Atîția aveam cînd am tăiat garnizoana 
turcească din București. Abia pe urmă am putut aduna oastea 
cea mare a ţării. Oare nu era atunci un sîmbure de îndrăzneală în 
toată încercarea noastră? Chiar emirul Ibrahim ne-a strigat plin 
de mirare: „Dar sînteţi nebun, efendi! Cu o mie cinci sute de oșteni 
vă ridicați împotriva unui imperiu” Iată că am ieșit de sub turci. 
Dacă ne-am fi gîndit atunci ca acum, am plăti și azi tribut turcilor. 
Copiii noștri ar sluji și azi în oștile de ieniceri. Fetele și femeile 
noastre ar fi cărate și azi în robia turcilor. Să fi pierdut noi, oare, 
acel simbure de îndrăzneală? Parcă nu-mi vine a crede. 

— Să mă ia naiba, așa e! se entuziasmă Zamfirescu. Eu 
sînt pentru intrarea în Moldova. 

— Fie! murmură Leca. 

— N-am încotro, rise Preda Buzescu. 

— Despre asta vom vorbi în curînd, continuă Cae. Acum, 
amenințarea vine de la tătari. Dacă solii lui leremia și Sigismund 

vor ajunge la tătari, aceștia vor veni la primăvară peste Ţara Româ- 
nească. De ne batem cu ei, vom zădărnici planurile noastre asupra 
Moldovei. Altîn nepotul hanului, se află la Iași. leremia și Sigis- 
mund îi oferă douăzeci de mii de ducați pentru acest atac. Și încă 
douăzeci după. 

Principele rise mirat că nepotul său știe astfel de lucruri. 
Apoi întrebă: 

— Ce altceva am putea face? 

— De asta mă ocup eu, zîmbi Indru. Solia nu va ajunge 
la tătari. 

— Grozav! spuse Mihalcea cu neîncredere în glas. Crezi 
că solia va fi formată din doi-trei oameni? lar cu o oaste, cît ar fi ea 
de mică nu te văd călătorind prin Moldova împînzită de poloni. 

— Nu te îngriji de asta, Mihalcea! interveni Costache. 
Poate vor fi cincizeci, o sută, sau chiar mai mulți... 

Caravană nu-și continuă vorba, fiindcă intrară în odaie 
Niţă Praștie și căpitanul Soare. 

— Vă mai amintiţi de mine, măria-ta? salută moldo- 
veanul adînc. 

— De dușmani și de prieteni ne amintim totdeauna, 
zimbi principele. În luptele de la Putinei și Șerpăteşti, erai în 
fruntea a o mie de călăreți moldoveni trimiși de Aron-vodă. Și nu 
te-am văzut niciodată la spatele lor. 

Bărbaţii din jurul mesei îl priviră cu interes, ca pe o 
veche cunoștință. Tînărul căpitan nu era un om voinic. Statura 
lui măruntă, braţele ca de adolescent, umerii nu prea largi arătau 
o slabă putere, iar pentru un oștean, ca el, aducea a cusur. Doar 
un ochi dibaci ar fi remarcat în mersul său niște unduiri elastice 
ale corpului. Fața prelungă, cu ochii rizători, părul căzut pe frunte 
în slabă rînduială îi măreau aerul de tinereţe, chiar dacă Soare 
împlinise douăzeci și opt de primăveri. 

— Niţă mi-a vorbit despre domnia-ta, grăi principele. 

— Atunci aș mai adăuga puţine, răspunse căpitanul. 
Doamne, la Iași, Sigismund, Ieremia și contele Taranowski au pus 

la cale o călcare a tătarilor în Ţara Românească. De cînd se știe 
neamul nostru, nu a fost o astfel de necuviinţă. Auzind aseme- 
nea lucru, o parte dintre căpitani au stat împotrivă, dar fără folos. 
Căpitanul Vasile a căzut sub topoarele gărzilor. Clucerul Dumitru 
și-a aflat moartea sub o lovitură vicleană de pumnal. Căpitanul 
Sbircea cred că a scăpat spre Focșani. Eu am răzbit pînă aici, dar 
nu mi-a fost ușor. De două ori am ieșit de sub urmărirea gărzilor. 
La Piatra, l-au ucis pe unul care aducea la chip cu mine. Asta au 
făcut-o polonii, fiindcă oștenii din gărzile noastre mă cunoșteau și 
nu ar fi căzut spre asemenea greșeală. Am trecut munții, însă am 
picat în mîinile prietenului Niţă. Nici pasărea nu trece pe lingă 
oamenii lui Niţă fără ca el să prindă de veste. Se petrec necazuri 
mari în Moldova. leremia s-a vindut cu totul și nu mai știe de 
rosturile țării. Cine-i bănuit că vă poartă gînduri bune, cine își 
arată nădejdea că veți uni Moldova cu restul țării, e hăituit fără 
milă. Sînt fericit că am scăpat, fiindcă abia acum pot lucra pentru 
folosul neamului. M-am odihnit două zile la Sibiu, iar acum sînt 
gata să intru în slujba voastră. 

— Pe cele patru potcoave noi ale Zambilicăi! sări Costa- 
che. Ai trecut cumva pe la hanul Trandafirul Galben? 

— Am avut această plăcere, grăi Soare cam nedumerit. 

— Atunci, domnia-ta l-ai altoit pe jupînul Hans Moser? 

— Nu cine știe ce, mustăci căpitanul. 

— De necrezut, murmură Costache. Moser face parte 
din tagma uriașilor. Nu mi-aș fi închipuit să-l răzbească unul de 
statura domniei-tale. Fiindcă, hm! Fiindcă aș zice că nu prea ești 
dăruit cu prea mare voinicie. 

— Adevărat! răspunse acesta șăgalnic. Dar să știi, dom- 
nule Caravană, că le-am venit de hac unora mai ceva decît Moser. 
Însă nu-i meritul meu. Cu ani în urmă, am învăţat de la un tătar arta 
luptei cu corpul. Omul călătorise prin Asia și zău că m-a uimit cu 
priceperea lui. Asta s-a întîmplat acum patru ani, în satul Slobozia, 
pe Nistru. Vreo douăzeci de tătari intraseră în sat cu gîndul de a 

lua cu ei cîteva moldovence. Eu tocmai trăgeam acolo, în fruntea a 
patru sute de călăreți. I-am prins pe tătari și, fiindcă păcatul lor de 
a se simți atrași către frumoasele noastre fete nu mi se părea prea 
mare, i-am altoit niţel cum se cuvine și i-am slobozit. Rămăsese 
la urmă un bătrîior, lipsit de harurile puterii. Mă uit la el și-i zic: 
„la-o din loc, taică! Nu se cuvine ca tinerii să ridice mîna asupra 
bunicilor, chiar dacă ţi s-ar cade o trîntă.” Zice: „Încearcă, fiule! 
Poate că oi fi în stare să-i răzbun eu pe ceilalți”. Vorbea frumos în 
graiul nostru și-mi era milă de el. L-am rugat să plece teafăr, dar 
nu am reușit să-l conving. Așa că l-am prins cu nădejde, hotărît 
să nu dau prea tare cu el. Însă nu știu ce naiba a făcut cu mîinile, 
fiindcă m-am pomenit cu nasul în iarbă, iar el în picioare, parcă 
se uita undeva pe cer. Oștenii mei se țineau de burtă din cauza 
risului. De trei ori la rînd am încercat să-l dobor. De trei ori m-a 
bușit de credeam că mi-a sunat ceasul de pe urmă. L-am oprit în 
slujbă, cu plată mare din simbria mea. Acum, știu și eu cam cît 
știa bătrînul. E o metodă de luptă în care nu voinicia are spor, ci 
cunoașterea unor lovituri sau apucări fără greș. 

— Parcă nu-mi vine a crede, spuse Leca, ce se mîndrea 
cu o statură falnică. 

— Domnule, zimbi Soare, vă stau la dispoziție cînd doriți. 

— A, nu! Nu vreau să fac schilodirea unui prieten, se 
apără Leca. Chiar anul trecut am bușit patru zdrahoni pînă cînd 
i-am lăsat laţi. D-aia nu doresc să-mi pun mintea cu domnia-ta. 

— Acest lucru ar trebui să-l spun eu, i-o întoarse căpi- 
tanul, spre hazul celorlalți. 

Iute și aprig la fire, aga Leca se înroși de miînie, 
bilbîindu-se: 

— Ai vrea acum? 

— Dacă măria-ta principele nu vede nimic rău în asta, 
aș vrea. 

— Doamne! se înturnă Leca. Îngăduie-i vechiului tău 
slujitor să-l atîrne pe moldovean, cu nădragii, tocmai sus, în pano- 
plia de colo. 

— Măria-ta! rise căpitanul. Vă rog și eu de îngăduinţă. 

Principele, mare iubitor de întreceri voinicești, făcu un 
semn de aprobare, minunîndu-se de îndrăzneala moldoveanului. 
Ceilalți se grăbiră să tragă masa și scaunele către pereți, astfel 
că locul din mijloc rămase destul de mare. Leca își lepădă uriașa 
pelerină verde, apoi se pregăti să facă același lucru cu haina, dar 
vorbele lui Soare îl opriră la jumătatea gestului. 

— Domnule, grăi el cu modestie, păstraţi haina! Căzătura 
voastră s-ar putea să fie mai rea decît o doresc eu. Haina vă poate 
apăra de unele vătămături ale corpului. 

— Apă! Apă, că mor! behăi Leca năuc. Adică vin, că n-avem 
apă. 

Luă o carafă și o goli pe jumătate dintr-o sorbitură adincă. 
Apoi vorbi iar: 

— Omul acesta are ceva hibă la cutiuța de minte. Acum, 
nu mai am nici o milă pentru el. 

— Ei, pe dracu! se supără Costache. Isprăviţi cu vorbăria 
și încăierați-vă odată, fiindcă mai avem și alte treburi! 

Leca îl privi o clipă urît. Soare se mulțumi cu o ridicare 
din umeri. Veniră unul lîngă altul. Căpitanul abia îi ajungea cu creș- 
tetul pînă la piept, dar nu se sinchisi de asta. Își desfăcu picioarele 
în lături, aduse brațele în față, ca și cînd s-ar fi agăţat la o trintă, și 
așteptă calm, cu privirile pironite în ochii lui Leca. Se făcu liniște. 
Bărbaţii cătau nedumeriți spre cei doi. Fulgerător, Leca întinse mii- 
nile spre mijlocul căpitanului. Apoi se petrecu ceva uluitor. Soare 
parcă nici nu se forțase măcar, iar Leca zăcea întins cu nasul în 
imensul covor de Keșan. Șezu nemișcat cîteva clipe, fără a izbuti 
să-și rețină un geamăt. Se ridică greu. 

— Drace! oftă simțind că nu are aer destul. Nu domnia-ta 
m-ai pus jos. Cred că am alunecat din nebăgare de seamă. 

— Așa cred și eu, răspunse căpitanul cu toată seriozitatea. 

— Aiurea! se entuziasmă Costache. Te-a bușit limpede 
ca lumina zilei. 

— Atunci, mai încercăm o dată, mormăi Leca descum- 
pănit. De data asta voi fi mult mai atent. 

— AT fi bine, Leca, interveni principele. Ar fi bine să fii 
mai atent, altfel, felcerul Zimmermann va avea de lucru cu tine. 

Leca îşi reținu o înjurătură. Încercă să-l pălească pe căpi- 
tan între ochi, dar minune: Soare îl întoarse prin aer și-l slobozi 
ca pe-un sac de grăunţe. 

— Mai încercați o dată! strigă Costache frecîndu-și pal- 
mele de plăcere. 

Năuc, Leca privi în jur, își potrivi mustața, ce-i intrase în 
gură, se ridică greoi, asemenea pruncului care învaţă să meargă, 
și răspunse cu mare oboseală în glas: 

— Încearcă tu! Mie îmi ajunge și am să fiu mulțumit 
dacă nu mi-a plesnit vreo coastă, fiindcă dreapta nu-mi mai dă 
ascultare. Crezi că-i ruptă? se întoarse către căpitan. 

— Ruptă-neruptă, tot un drac! bombăni Costache, nemul- 
țumit că lupta se încheiase atît de repede. 

— Nu-i ruptă, domnule, răspunse căpitanul cu aer de 
cunoscător. Are ceva scrinteală, dar unele frecții bune o pun în 
cîteva zile pe rosturile ei. 

— Soare! grăi principele. Ceva mai devreme hotărisem a 
te primi în slujba noastră cu cinci ducați pe lună. Acum, după ce 
ne-ai arătat astfel de haruri, cred că chiar zece ar fi puţin. Aș dori 
să ne înveți arta acestui soi de luptă. 

— Chiar mai mult, răspunse acesta. Pot să mă apăr de 
un jungher sau de o sabie. 

Ochii oaspeţilor crescură mari, a mirare, dar nu-l mai 
contraziseră, convinși că moldoveanul acela cu ochii veseli, rîză- 
tori, era departe de a fi un lăudăros. 

Sfatul de taină luă sfîrșit. Boierii părăsiră odaia îngîn- 
durațţi. Doar Cae, Costache, Ducu și Chirilă mai zăboviră acolo, 
reținuți de principe. 

— Cînd vei porni spre Iași, nepoate? 

— Miine, înainte de a se face ziuă. 

— Te-ai gîndit la însoțitori? 

— M-am gîndit. Noi patru, părintele Grasa și Sile. 

— Cam puţini, pentru o treabă atât de grea. 

— Mulţi am bate la ochi. 

— Mda! Va trebui să te lipsești de Ducu și de Costache. Cu 
ei am otreabă ce nu suferă amînare. Doctorul Pezzen, primul-sfet- 
nic al curții imperiale din Praga, ne-a trimis o scrisoare ce ne-a 
mirat mult. El ne vestește că împăratul Rudolf se arată dornic să 
o cunoască pe domnița Florica, fiica noastră. 

— De unde pînă unde? făcu Chirilă surprins. 

— Nimic mai simplu, domnilor. În toamnă, zugravul 
nostru Petru Armeanul a prins pe pînză chipul domniţei. După 
lupta de la Șelimbăr, i-am trimis împăratului cîteva daruri, printre 
care se afla și pînza amintită. Doctorul Pezzen arată în scrisoare 
că Rudolf ar fi îndrăgostit de chipul copilei noastre. Vă închipuiţi, 
prieteni, ce ar însemna pentru neamul nostru o astfel de înrudire? 
Am rămîne cu un singur dușman, cu turcul, iar pe turc am știut 
totdeauna să-l batem. Vom avea oști și răgaz pentru consolidarea 
țării. Dar astea sînt visuri. Totuși, merită să încercăm. 

— Şi dacă domniţa Florica se opune? întrebă Caravană. 

— Încă nu ştim. Ea mi-a scris că e gata să meargă la Praga. 
Apoi, fie cum va da Dumnezeu! În drumul acesta lung și nu lipsit 
de primejdii, o vor însoți Ducu și Costache Caravană. 

— Mi-e greu să renunţ la ei, observă Indru. 

— Ştiu, însă nu am de ales. Mi-ar fi plăcut să o păziți cu 
toţii, dar treburile cu tătarii nu le putem lăsa baltă. 

— Cînd vom porni, doamne? se interesă Ducu. 

— Ar fi bine, mîine în zori. Domnița Florica se află acum 
la moșia noastră de lingă Pitești. Greșesc. Moșia asta i-am dăruit-o 
nepotului Cae. Ai fost pe acolo, nepoate? 

— Nu, zimbi acesta. 

— Așa e! murmură principele cu vădită amărăciune în 
glas. Pentru noi, nu am avut vreme în ultimii șapte ani. Și nici nu 

știu cînd vom avea. Hotărisem să te cunun după Bobotează, cu fru- 
moasa castelană din Obreja. Dar iată că unele lucrări mari ne-au 
împiedicat. Pe contesa Stela Beckembauer nu am mai văzut-o de 
la Crăciun. Drace! M-am obișnuit să-i zic așa, în loc de Stela Cristu. 
Dar tu cînd ai văzut-o? 

— În urmă cu vreo două săptămîni, măria-ta. 

— Să mergi dimineaţă pînă la Obreja! Ar fi păcat să nu-ţi 
iei rămas bun, mai ales că Obreja e la un ceas călare de Alba-Iulia. 

— Am trecut pe acolo azi-dimineaţă înainte de ivirea 
zorilor, însă nu era ceas potrivit pentru o vizită. Credeam că voi 
merge în seara asta, dar sfatul nostru de taină a început mai tîrziu 
decît am sperat. La ziuă, va fi greu. Zorii vor trebui să mă prindă pe 
drum. Apoi, sînt unele pregătiri. Doar dacă mi-aţi îngădui acum... 

— Bună hotăriîre! îl întrerupse principele. Chirilă va avea 
grijă de pregătiri. lar mîine înainte de a se face lumină te va aștepta 
dimpreună cu Grasa și Sile, în satul Cistei. Sînteţi liberi, domnilor! 

Tinerii cavaleri părăsiră încăperea tăcuţi, fiecare cu gîn- 
durile lui. 

— Mergi cu mine, Costache? întrebă Cae. 

— Merg, răspunse grăsunul, mulțumit de asemenea invi- 
taţie. Drumul nostru va fi împreună pînă la Blaj. Acolo ne despărțim. 
Ducu mă va aștepta alături de ceilalți. Pregătiri n-am. Doar săpun 
șaua pe Zambilica. O să încerce unele mofturi, dar grajdul din 
Obreja nu-i cu nimic mai slab ca cel de aici. Ce zici de căpitanul 
Soare? I-a făcut lui Leca mîna altoi. 

Principele rămase în odaia de lucru. Semnă cîteva scri- 
sori, le puse pecetea, apoi oftă și se lăsă obosit pe spătarul scaunului. 

„Oare soarta neamului depinde de un lucru atît de 
mărunt? se întrebă el. De o căsătorie?” 

Își trecu mîinile prin păr și rămase nemișcat. Jăraticul 
clipea din ce în ce mai rar, înainte de a se transforma în tăciune. 

„Ca viaţa omului! Arde, dă căldură, apoi căldura se risi- 
pește și rămîne mărturie doar cenușa”. 

VA 


Un sfert de ceas mai tîrziu, doi călăreţi se strecurau ca 
niște năluci prin pădurea care se oprea brusc, domolită de apa 
Mureșului. Trecură pe gheața, ce pocnea sub copitele cailor, și 
apucară drumul spre Obreja. De departe luminile de pe zidurile 
castelului abia se vedeau licărind. 

„Ce naiba caut eu cu ăsta pe coclauri la vreme de noapte? 
murmură Caravană privind spatele lui Indru. Nici Zambilica în 
zilele lui proaste nu-i mai nătărău ca el. O fi mare spadasin. O fi 
mai isteţ ca noi în alte rosturi, dar în dragoste, să dai și să fugi. 
Biata fată! Îl așteaptă de șapte ani. Parcă principele trebuie să-i 
rostuiască lui căsătoria? O ia, și gata. De Bobotează, putea să trăs- 
nească și să fulgere. Dacă avea ceva gînduri de însurătoare, ne-ar fi 
luat pe mine, pe Chirilă și pe Ducu, să-i fim martori. Se cununa în 
capela din Obreja, și gata. Că doar nu durează cununia cît postul 
Crăciunului. Auzi! Cea mai frumoasă fată din Transilvania tînjește 
după unul ca el. Să fi fost eu în locul ei, de mult eram măritată 
cu contele Teleki. Omul o iubește, a cerut-o de nevastă în cîteva 
rînduri, e bogat, frumos, tînăr, chiar dacă nu-i atît de viteaz ca 
Indru. Parcă de spadă şi de cuțite are nevoie o fată? Însă ea, uite, 
Doamne, că nu-l place pe Teleki. Stă după toanele ăstuia. Nu zic eu 
că nu o iubește, dar se chinuiesc amindoi. El se teme s-o încurce în 
căsătorie, fiindcă viaţa îi stă mereu în cumpănă. Ah, pe căpăstrul 
Zambilicăi! Cine-i ferit azi de primejdii? E drept că la el se arată 
mai mari. lată că mîine pornește la drum. Și va fi pe drumuri săp- 
tămîni. Ba s-ar pute să nu se mai întoarcă viu. Totuși, nu-i bine. 
Mai devreme, ne spunea că în tot ce a înfăptuit măreț, omenirea 
a pus și un dram de nebunie. Poate că și în dragoste ar trebui pus 
un dram de nebunie. Dacă tot stai să te gindești la greutăți, nu faci 
nimic. lată că puteau fi căsătoriți de vreo șase-șapte ani. lată că el 
n-a murit pînă azi. Le-a lipsit doar dramul de nebunie." 

Urcară pe o coamă de deal. Castelul, ascuns o vreme de 
privirile lor, apăru deodată ca o pată uriașă. Fost cîndva proprietate 
a baronului Albert de Szentivâni, frumosul domeniu trecuse, cu 
ani în urmă, sub stăpînirea contelui Hans Beckenbauer. Se zvo- 
nise atunci că baronul ceruse o sumă ce i-ar fi luat piuitul celui 
mai înrăit cumpărător. Că Beckenbauer acceptase suma fără să 
clipească. Dar păcălitul fusese cel ce vinduse. Castelul domina 
împrejurimile cu zidurile sale mari, cu minunata poziţie, ce se 
ridica în pantă asemenea unui piept deasupra apelor Tîrnavei. 
Miile de iugăre de pămînt generos, viile bine îngrijite, sarea aflată 
din belșug pe dealurile dinspre Crăciunel și frumoasa crescătorie 
de cai aduceau venituri vrednice de luat în seamă. Puţini știau că 
Hans Beckenbauer și sora sa se numesc în realitate Ion și Stela 
Cristu. Că nu sînt sași. Că veniseră acolo în slujba lui Mihai-vodă, 
care își dorise un om de încredere în apropierea fostului principe 
Sigismund. 

Ajunseră la poarta castelului din Obreja. Comandantul 
gărzilor îi recunoscu și trimise după majordomul Kraus. Acesta 
veni grăbit pe picioarele lui scurte, trudindu-se aprig. Pîntecul 
său, umflat ca un harbuz ascuns în haine, se cutremura la fiecare 
călcătură. 

— Iesus-Marialexclamă vesel cînd dădu cu ochii de oas- 
peţi. Fiți bineveniţi în Obreja! 

Apoi gîndi. 

„Nu mă grăbesc să-mi anunţ stăpînii. Surpriza și bucu- 
ria contesei vor fi atit de mari, încît merită să risc o mustrare din 
partea domnului conte. Ca să nu mai vorbim despre faptul că și 
slujitorii au uneori toanele lor. Fiindcă oameni sîntem cu toții. Ar 
fi suficient să luăm exemplu de la măgar. Măgarul nu se urnește 
din loc atunci cînd îi vine pe chelie, măcar de l-ai jupui de viu. 
Domnul conte se arată neînduplecat cînd călcăm regula. Dar ce 
plăcere și variație ar mai fi în viaţă dacă am păstra cu sfințenie 
chiar toate regulile?” 

— Poftiți, domnilor! Călcați pe aceste minunate dale de 
marmură, bucurîndu-ne auzul! Aţi picat cum nu se poate mai bine. 
Uneori ne culcăm o dată cu găinile, dar azi nu-i tîrziu. În sufragerie 
ard lumînările multe, iar masa e întinsă regește. Avem... 

Se întrerupse și deschise ușa mustăcind. Contele Bec- 
kenbauer săltă o sprînceană a supărare, apoi fața i se lumină într-un 
zîmbet larg. Teleki se ridică surprins de lingă Stela, căreia îi arăta 
o superbă bijuterie. Tinăra castelană își reținu cu greu un țipăt 
mare de bucurie. Costache făcu un pas către masă, dar se opri la 
al doilea. Prezenţa lui Teleki îl nemulțumi profund. Felul în care 
îi găsise, aproape lipiţi unul de altul, era mai grăitor decît bucuria 
contesei. Cae rămase pironit în prag, cu un zîmbet spart, ofilit din- 
tr-o dată. Ochii lui se subțiară, iar glasul căpătă parcă o modulație 
aparte. Dar nici inteligentul Beckenbauer, nici rafinatul Teleki nu 
observară scurta schimbare. Doar Stela o intui și păli brusc. 

— lată ce înseamnă să pici musafir la un ceas nepotrivit, 
grăi Cae șăgalnic, în timp ce saluta adînc. Mi se pare că stricăm o 
conversație agreabilă. Adică o seară începută frumos. 

— Nici vorbă, domnilor! zimbi Beckenbauer, salutind 
la rîndul său. Vizite ca ale domniilor-voastre, le-am dori cît mai 
dese. Iar ceasul? Ceasul nu contează pentru niște gazde ca noi, care 
nu ne bucurăm de prea mulți oaspeţi. Luaţi loc, domnilor! Kraus, 
îngrijește să se aducă tacîmuri! 

— În cazul acesta, ne-aţi luat o piatră de pe inimă, răs- 
punse Cae. Ne aflăm doar în trecere pe aici, altfel nu am fi îndrăznit. 

— Regretul nostru ar fi fost foarte mare, spuse tînăra 
castelană. Adesea aţi trecut prin apropiere fără a ne vizita. Însă 
totdeauna cu treburi grabnice, adăugă îndulcind dojana. 

Cae nu o privi decît în treacăt. Și din nou Stela intui că 
ceva nu ar fi în regulă. Poate că prezenţa lui Teleki născuse bănu- 
ieli în mintea logodnicului său. De trei ori venise la ei în ultimele 
luni și de trei ori îl întîlnise acolo pe Teleki. Iar faptul că acesta 
se ridicase de lîngă ea surprins, uluit, ar fi putut întări bănuiala. 
Această constatare o fulgeră scurt, ca un junghi. Întâi se neliniști. 

Apoi o cuprinse mînia. Avea el oare dreptul să o bănuiască? Ochii 
ei cenușii ca oţelul luciră o clipă mai tăios decît ar fi vrut. Dar nici 
Cae, nici ceilalți nu remarcară gîndurile ce i se citeau pe faţă. 

— Mă bucură întîlnirea cu domniile-voastre, grăi Teleki 
zimbind curtenitor. Sînt în trecere prin Obreja. M-am oprit aici... 
adică am venit aici, în drum spre Haţeg, unde am o frumoasă cres- 
cătorie de cai. Poate nu atît de mare ca a domnului Beckenbauer, 
încă cu exemplare strașnice. Am venit aici cu gîndul de a trata un 
schimb de iepe de prăsilă. Mîine plec... 

Se opri brusc, fiindcă își dădu seama de greșeală. Ceea 
ce spunea el aducea a justificare. Niciodată nu i se întîmplase o 
astfel de gafă și abia acum observă în ochii lui Cae o scurtă sclipire 
ironică. Doar contele Beckenbauer era străin de cele ce se întim- 
plau. Atent la pregătirile slujitorilor, ce intraseră cu tacimuri și 
tăvi grele, îi scăpase mărunta conversaţie care adusese în aer un 
simbure de răceală. 

— M-ar bucura să mă vizitaţi o dată la Haţeg, încercă 
Teleki să repare greșeala, îndreptînd conversaţia pe făgaș mai bun. 
Am un cal de patru ani. Doar Vînt Sălbatec, frumosul vostru armă- 
sar, i-ar ține piept la galop. Aș vrea să vi-l vind. Ce-i drept foarte 
scump. Adică, în schimbul unei vizite pe care o așteptăm de mult. 
Am tot sperat să mă căutaţi o dată. 

Cae nu apucă să-i răspundă, fiindcă se amestecă 
Beckenbauer. 

— Luaţi loc, domnilor! 

— Pe șaua Zambilicăi! răspunse Costache printr-o excla- 
maţie obișnuită lui. Regretăm, domnule conte. Așa cum vă spunea 
adineauri prietenul Cae, sîntem doar în trecere. Venim de la Sighi- 
șoara și trebui să ajungem grabnic la Alba-Iulia. Misiunea noastră 
ne lipsește de plăcerea pe care ne-o oferiţi. Am intrat doar... doar 
pentru cîteva clipe. 

Castelanul, plin de tact și de înțelepciune, bănui că Indru 
se abătuse din drum mânat de dor. Astfel că după un minut de 
gindire spuse, fără a-și ascunde mîhnirea sinceră: 

— Da. Sperasem că veți rămîne la noi măcar pină mîine. 
Totuși, cred că mai puteţi zăbovi un sfert de ceas. Acum o săptămînă 
am cumpărat din Sibiu o pînză frumos lucrată în ulei. Ea reprezintă 
niște flori de liliac atît de măiestrit zugrăvite, încît parcă simți 
nevoia a te apleca spre ele pentru a te îmbăta de mirosul suav. În 
vreme ce noi vom ciocni împreună un pahar cu vin, O rog pe sora 
noastră să-i arate domnului Indru frumosul tablou. Niciodată nu 
am cumpărat un lucru atît de gingaș. 

Stela înțelese manevra fratelui și se ridică grabnic, fericită 
că-i oferea prilejul de a fi singură cu iubitul ei. De fapt, înţeleseră 
cu toții. Tînăra castelană ieși în întimpinarea lui Cae. Se întîlniră 
la scările de marmură ce duceau la primul etaj. Ea își plecase ochii 
pentru a nu i se vedea bucuria, dar nu înainte de a-l cuprinde pe 
tînăr într-o privire scurtă, fugară, ca o părere. 

„A mai slăbit, gîndi ea. Mereu pe drumuri, la vreme bună 
sau rea, noaptea și ziua, fără odihnă. Ochii lui sînt obosiţi. M-a privit 
o clipă nedrept. Poate că în clipa aceea a alungat din ei oboseala. 
Hainele lui totdeauna fără cusur arată mai neînerijite, chiar dacă 
frumoasa cămașă albă strălucește de prospețime. Nu mai are timp 
pentru el și nici pentru mine. Ne vedem rar. Și atunci numai din 
fugă ca niște cunoscuți care nu au ce să-și spună. Doar un sfert de 
ceas împreună! De ce atît de puțin? De ce ne dușmănește timpul? 
Aș vrea să-l alint. Să-i mîngâi părul răzvrătit. 1 s-au spuzit buzele 
de frig. Înseamnă că a umblat mult. Că a răbdat de frig. Mă doare 
inima cînd îl privesc. În toată lumea asta, numai pe mine mă are. 
Doar mie îmi dau lacrimile cînd îi văd fața trasă și zimbetul obosit. 
Nu-mi spune nimic dintr-ale lui, dar îi citesc în suflet.” 

Călca alături de el și aștepta din clipă-n clipă să o sărute. 
Să o cuprindă cu braţele. Purta o rochie de culoarea cerului, strînsă 
pe talie și cu mîneci largi. Părul ei roșcat cădea în valuri și-i aco- 
perea umerii. Formele aplecate spre linii dulci, frumos alungite, 
se ghiceau ușor în fiecare pas. Faţa prelungă, cu trăsături delicate, 
obrajii ca niște petale, cu o roșață plăcută spre umerii lor, și mai 

ales aerul ei vioi o arătau sub virsta majoratului, chiar dacă avea 
să împlinească în curind douăzeci și trei de ani. 

Se opriră în fața superbei piînze. Ea îi vorbi ceva despre 
pictorii vremii, în timp ce gîndurile îi rătăceau aiurea. 

„De ce nu mă sărută? tresări ea. De ce nu folosește micul 
nostru răgaz? E gelos? Doamne-Dumnezeule! Oare unul dintre cei 
mai inteligenți oameni ai neamului poate să fie orb? De ce nu se 
uită în ochii mei? Oare anii de cînd îl aștept nu sînt o chezășie?” 

O cuprinse un sentiment de mîndrie rănită. Apoi, vor- 
bele ei deveniră tot mai calme. Mai pline de răceală. Coboriîră în 
sufragerie ca doi străini. Nici o vorbă de reproș nu apăruse între 
ei. Dar fiecare simţi gheața din inima celuilalt. 

Curînd, porţile mari se închiseră în urma celor doi călă- 
reți. Caii se întinseră în goană pe zăpada înghețată, ce pocnea scurt 
sub copite. 

„lată cât ţine credinţa unei fete frumoase, gîndi Cara- 
vană oftînd. Iar zvonurile despre desele vizite ale contelui Teleki în 
Obreja își arată rostul. Da. Iată că un cavaler de salon, un fustangiu 
ca Teleki, are mai multă căutare decît cel mai desăvârșit bărbat din 
cîți cunosc eu. Și nu cunosc tocmai puțini. Cae se arată mai tăcut 
ca mormîntul. Naiba știe ce o fi în mintea lui. Dar mi-a plăcut. A 
fost în gînd cu mine. Nu rămii într-o casă unde ești al doilea. Puțin 
a lipsit să-i iau la înjurături. Ei da, sînt furios cum n-am fost de 
mult. Să mă ia naiba de nu le pun foc! Praf și pulbere să se aleagă 
de castelul lor! Bietul meu prieten! Ce rău făceam dacă renunțam 
să-l întovărășesc! Să fi fost eu femeie și să fi avut un iubit ca el, 
cred că... cred că... Zambilico! Să te ia dracul de zurbagiu! Mișcă din 
pirostrii pînă nu-ți ard vreo două să mă pomenești!” 

Auzind pentru prima oară în cincisprezece ani glasul 
mînios al stăpînului și simțind pentru prima oară împunsătura 
aspră a pintenilor, slutul armăsar se întinse la drum cu toată nădej- 
dea. Dar Indru parcă zbura înaintea lor. 

— Ei, Cae! strigă Costache cu glasul nespus de blind. 
Așteaptă-ne, dragul meu! Poate că lucrurile nu stau așa cum giîndim 

noi. Adică... vreau să spun... poate... Uite, să vezi tu că-i trag o mamă 
de bătaie Zambilicăi. S-a făcut leneș. De fapt, ar trebui să-l schimb, 
dar nu mă îndur. De cincisprezece ani sîntem împreună. Auzi? O 
știi pe aia cu doi turci și doi români?... 

Tăcu, fiindcă vorbele lui se pierdeau în vînt. Calul prie- 
tenului său abia se mai zărea printre primii copaci din marginea 
Mureșului. 

Primăvara debutase timpuriu. O ploaie bogată spăla 
zgura iernii și o căra la vale către pîraiele ce se umflaseră, gata să 
dea din albii. Apoi ieși soarele. Era cald. Pămîntul se zvînta iute 
pe dealurile din jurul Piteștilor. Prin văi încolţise iarba, iar gizele 
amorțite peste iarnă porniră în recunoaștere. Dinspre sud adia 
un vînt călduţ, molcom. La hanul „Doi miei” un bărbat mărunt, 
gras, transpirat, ședea la o masă plină de bunătăţi. O pulpă rume- 
nită frumos, parcă ceruită, ceva pîine de casă, proaspătă, cu coajă 
crăpată ca a gorunului bătrîn, două funii de trandafiri oltenești 
pipăraţi ca porţile iadului și o cană cu vin auriu, al cărui parfum 
delicat aducea a suflet de sfînt, dădeau mesei un aer sărbătoresc. 
Bărbatul înfuleca domol. Nimic din gesturile lui nu arăta pripeală. 
Din vreme-n vreme, sugea cumpătat vinul din cană, dînd ochii 
peste cap cu creștinească evlavie, în timp ce hangiul aștepta ală- 
turi, smerit, cu o găleată plină. 

Cînd movila de pe masă dispăru fără urmă, jupînul găsi 
de cuviinţă să-i propună musafirului cîteva ceasuri de odihnă. 

— Domnule Caravană, făcu el, aplecîndu-se adînc, după 
asemenea desfătare a trupului s-ar cuveni un pat bun, sub așter- 
nutul căruia am presărat busuioc. În asemenea mirosnă plăcută, 
somnul e curat și domol ca al pruncului care s-a săturat la sînul 
mamei. 

— Ai meșteșug la limbă, observă musafirul șuierîndu-și 
cuvintele. Ah, pe șalvarii lui Mohamed, abia mai vorbesc! Sînt ca 
șarpele după ce a înghiţit o pradă peste puterile lui. Au trecut cinci 

zile de cînd nu m-am mai ospătat așa regește, fiindcă eu și Ducu 
cel Iute am gonit încoace ca niște arătări. Ce vin e ăsta? 

— Lacrimă de Drăgășani, domnule. 

— Nu-i tocmai slab. 

— Așa cred și eu, însă are o hibă. La prima cană te 
asprește și te înviorează de parcă ai fi nou născut. La a doua cană 
îți limpezește gîndurile și își arată gustul niţel amărui. La a treia, 
îți taie picioarele de la genunchi, chiar dacă te simţi mai ușor ca 
fulgul. La a patra ţi se pare apos, lipsit de haruri. La a cincea rămii 
damblagiu. La a șasea, mai prinzi putere ca să vorbești în dodii sau 
să plingi. La a șaptea îţi piere graiul și rămâi năuc. 

— Aș vrea să o văd și pe asta, zîmbi Costache cunoscîn- 
du-și puterile. Ia toarn-o pe a cincea! 

— Domnule, grăi cumpănit hangiul, poate e mai bine să 
urcăm în odaia voastră. Se nimerește azi a fi lipsit de slujitorii mei, 
plecaţi cu ceva treburi. Singur nu mă încumet să vă car pe trepte 
la deal, așa cum nu m-aș potrivi să urc un butoi plin pe o stiîncă. 
Doar dacă între timp sosește domnul Ducu... 

— La naiba! îl întrerupse grăsunul. Ducu poate să pice 
dintr-o clipă în alta. Dar n-am nevoie de el și nici de tine, fiindcă 
pasul meu va fi la fel de sigur. 

— Prea bine, domnule! consimţi jupînul. Poftim cea de-a 
cincea cană și fie cum o vrea Dumnezeu! Pînă azi n-am întîlnit 
băutori să stea pe picioarele lor după o astfel de măsură. 

Costache îl privi ironic și bău fără să clipească. Apoi 
înțepeni ca prin farmec. Hangiul cătă spre el descumpănit, scăr- 
pinîndu-se la ceafă. Dar Caravană își birui slăbiciunea. Se ridică 
grav, impozant, bătu din aripi, gata a-și lua zborul către primul 
pas, călcă de parcă ar fi avut un picior mai scurt și căzu la pieptul 
gazdei, ca un berbec ce luase drept adversar un perete. Făcu o nouă 
sforțare, iar hangiul se cruci cînd îl văzu cum urcă de-a bușilea pe 
scările de lemn. Un sfert de ceas mai tîrziu, Costache se trezi în 
pat și murmură ca de pe altă lume. 

— Toarn-o p-a șasea! 

Însă hangiul dispăruse gînditor. „Nu mă așteptam să 
aibă atîta putere, socoti el. Eu n-aș fi reușit să mă ridic dintr-o ast- 
fel de stare. Bietul Costache! Asta-i singura lui distracție. Mîncare 
bună și un vin ales. Cam puţin pentru un bărbat ca el. Ar fi putut 
să aibă o casă, nevastă, nepoți... Însă el a ales alt drum, în slujba 
neamului. Iar un asemenea drum greu și primejdios te lipsește 
de alte bucurii.” 

Tresări. Ducu cel Iute intră grăbit în sufrageria imensă. 
Ochii îi străluceau ciudat. Cît despre mers, nu era dintre cele mai 
sigure, semn că pe unde umblase, băutura i-a fost la îndemînă. 

— Unde-i Costache? întrebă aspru, dorind să pară mai 
treaz decît îi îngăduia starea. 

— În odaia voastră, domnule. Se odihneşte după ce a 
gustat aprig din vinul nostru cel mai ales. 

Cînd intră tînărul în încăpere, Caravană deschise un ochi 
somnoros și întrebă mai mult de formă: 

— Ai văzut-o pe domnița Florica? 

— Am văzut-o, răspunse Ducu morocănos, dar lucrurile 
s-au încurcat rău de tot. 

— Adică, s-a răzgîndit și nu mai dorește să meargă la 
Praga? 

— Mai rău, prietene. 

Costache se ridică într-un cot, scuturîndu-se ca un cal 
nărăvaș. 

— Ce poate fi mai rău decît asta? 

— Multe, răspunse Ducu. Însă e bine s-o luăm pe bucă- 
țele. Îl știi pe domnul Chihaia? 

— Cum dracu să nu-l știu. Unul slăbănog ca o grindă 
ținută la soare. Cîndva era comandant de gardă la palatul domnesc. 

— Întocmai! aprobă tînărul. Acum asigură paza dom- 
niței Florica. Un bărbat ca el, uns cu toate alifiile, se pricepe să 
o ferească de primejdii. Nici șoarecele nu se strecoară acolo fără 
știrea lui. Ei bine, cînd m-a văzut domnul Chihaia, am crezut că-l 
apucă damblaua de plăcere. 

Zice: „Domnule, au trecut cîteva luni de cînd n-am mai 
avut o vizită atît de înaltă. Eu sînt un om subțire, iar aici m-am 
prostit de-a binelea, fără a avea cu cine să schimb niște cuvinte 
frumoase. Oștenii mei sînt harnici și nu lipsiţi de harurile înțe- 
lepciunii, însă nu stau la taclale cu ei, fiindcă am știrbi disciplina. 
D-aia mă gîndesc să închinăm câte-o oală cu vin. Asemenea eveni- 
ment trebuie cinstit ca între doi oameni aplecaţi spre finețuri. Pe 
dealurile din jur sînt niște vii care dau un vin negru, ce te ridică din 
mormînt după prima cană. Domnița Florica e înconjurată numai 
de tinere fete, una mai frumoasă ca alta. Dar cu ele ce să discut? 
Dacă aș avea cu vreo douăzeci de ani mai puţin, eheee..." 

Zic: „Altă dată, domnule Chihaia. Invitaţia voastră mă 
onorează ca și cuvintele frumoase, însă acum sînt grăbit. Trebuie 
să-i vorbesc domniţei. Am un mesaj din partea principelui Mihai”. 

„Ah, ah! se căină el. O clipă, m-a încercat bucuria, 
văzîndu-te.” 

Zic: „Domnule, poate așa din fugă, am putea ciocni totuși 
o oală cuvin.” 

Auzindu-mi vorba, s-a luminat la chip și m-a condus 
într-o pivniță unde răcoarea te lua pe sus. Vinul era cu adevărat 
strașnic. După cîteva înghițituri, am simţit o căldură molcomă, ce 
se strecura în trup ca o alintare. Cînd am isprăvit ce era în oală i-am 
mulțumit frumos și m-am ridicat, amintindu-i de misiunea mea. 

Zice: „Cu învoiala voastră, aș rămîne să mai încerc un 
rînd. Mergeţi în casă fără mine, domnule! Știu că sînteți un cavaler 
desăvîrșit, așa că nu-mi fac griji în privința voastră”. 

„Dar nu o cunosc pe domniță, spun eu cam descumpănit. 
N-am avut fericirea s-o văd.” 

„Lasă! mi-o întoarse el. Fetele te vor conduce la domniță și 
mare lucru de nu-ți va rămîne inima la una dintre ele. Eu te aștept 
aici, în Sfinta Sfintelor. Să știi că vinul altfel își sloboade aromele 
în pivniță. Grăbește solia pe cît poți și poftește să-mi ţii tovărășie. 
Abia aștept să aflu noutăţi de la Alba-Iulia.” 

L-am lăsat acolo. Văzută de afară, casa nu părea cine știe 
ce încăpătoare. Abia după ce am intrat mi-am dat seama că-i cît o 
ogradă. Dar înainte de asta, bat în ușa de la intrare, ca orice creș- 
tin cu frica lui Dumnezeu. După cîteva clipe, apare în ușă o zînă 
cu șorțuleţ alb, dăruită de risipa cerului cu o claie de păr inelat 
și blond, care adăpostește o față ca spuma de mare și niște ochi 
dintr-aceia de te bagă în răcori după ce te-au scos de pe jăratic. 

Zice: „Mătăluţă ai bătut?” 

Mă uit la ea ca ursul la fagure și murmur pierdut: „Eu, 
puicuţo”. 

Întâi se încruntă niţel, apoi zîimbește și-mi arată niște 
dinţi albi, frumoși, care pot înnebuni o duzină de îngeri tămîiaţi 
împotriva păcatului cu gîndul și cu fapta. 

„Pe cine căutaţi? mă întreabă, și-i joacă ochii ca la 
veveriţe.” 

„Pe mătăluță, zic. Eu sînt Făt-frumos și mă dau în vînt 
după zîne." 

Ride, iar cînd începe să ciripească și să mă măsoare lung 
din priviri, chiar Paris, renumitul zurbagiu ce a stirnit războiul 
troian, ar rămîne cu gura căscată și s-ar lepăda de frumoasa Elena, 
de Afrodita și de încă vreo două-trei zeități palide. 

„Eu nu prea sînt zînă, zice ea, deșteptîndu-mă din con- 
templare, iar domnia-ta abia ai putea ocupa aici o slujbă de zmeu, 
însă numai cu leafa pe jumătate. Fiindcă zmeii au fost totdeauna 
harnici la fapte și slabi de gură.” 

Am simţit arsura pentru lauda mea datorată mai mult 
vinului decît firii. M-am ţinut totuși bine și i-am răspuns, uitîn- 
du-mă în ochii ei cum se uită vulpea la pui: 

„Păcat, zînă dragă! Roluri de zmeu n-am jucat pînă acum. 
Totuși, dacă mă gîndesc bine, parcă te-aș fura măcar pentru o 
noapte. Gîndește-te ce grozav ar fi! O noapte în palatul zmeului.” 

Apoi bag de seamă că ochii i se umplu dintr-o dată de 
mânie. Roșește. Îi stă bine și parcă aș săruta-o. Dar cuvintele ei mă 
pălesc aspru ca o măciucă: 

„Cei ce fură fetele doar pentru o noapte, abia dacă ar putea 
ajunge rîndașii zmeilor. Ca rîndaș, poate că ţi-ai găsi un rost. Însă 
nu prin părțile astea, unde umblă feţii-frumoși și zmeii adevărați. 
S-ar putea să te calce careva dintre ei, din greșeală, ca pe-un scaiete. 
Și ar fi păcat, fiindcă de rîndași totdeauna a fost lipsă." 

„Ei, ei! mă supăr eu. Ai limba ascuţită și plină de venin ca 
muma-pădurii. Ar trebui să-ți răspund la fel, dar iată că nu-mi pot 
lua ochii de la mijlocelul dumitale, care cred că n-a fost încă strins 
de mînă de voinic. Cît despre mine, pesemne că mi-ai făcut vrăji. 
Iar după cum bag de seamă, ceva nu-i în regulă cu chipul dom- 
niei-tale. Cred că dacă te-ai da de trei ori peste cap, m-aș pomeni 
aici cu Baba Cloanţa.” 

Se uită la mine numai foc și văpaie, apoi grăiește: 

„Destul, domnule! Sîntem chit. Mi-ai zis și ţi-am zis. Pe 
cine cauţi?” 

Mi-a părut rău pentru vorbele mele năroade, cauzate de 
vinul domnului Chihaia, astfel că i-am răspuns cu mult respect: 

„Pe domniţa Florica. Am un mesaj grabnic din partea 
principelui nostru Mihai.” 

„Dar cine ești domnia-ta?” 

„Ducu cel Iute.” 

O clipă, face ochii mari, mă cîntărește cu privirea, apoi mă 
poftește într-un salon cît hanul ăsta cu împrejmuire cu tot și-mi 
face semn spre o canapea în stare să adăpostească trei călăreți cu 
cai și cu harnașamente. Am rămas singur. „Grozavă fată! gîndesc. 
Poate cam iute de limbă, însă ea a început. Dumnezeule, ce față! 
Dacă știe să și gătească, înseamnă că nebuna de pronie a cerului, 
uneori cam nechibzuită, și-a investit o groază de capital în ea.” 

La puţină vreme, ușa se deschide, iar zina îmi face semn 
să intru într-o odaie mai măruntă, dar luminoasă și cu mobilă de 
mare preţ. 

„Vorbește, domnule Ducu! zice ea. Te ascult.” 

Glasul ei e mai blind. Se vede că i-a trecut supărarea. 
Încep să râd. 

„Cu domnia-ta aș vrea să vorbesc toată viaţa, și de data 
aceasta nu mai glumesc. Dar trebuie să o văd pe domniţa Florica.” 

„Păi o vezi, domnule, zimbește ea. Eu sînt domnița 
Florica.” 

Tu mă știi, prietene Costache, că n-am pălit niciodată în 
faţa primejdiei. Că n-am tremurat de teamă în războaie. Însă de 
data asta, am simţit că mi se moaie picioarele. 

Mă bilbii: „Șorțul acela alb... adică... vreau să zic... fiindcă 
d-aia credeam..." 

Zice, niţel ironic: „Șorțul? Da. Făceam cozonaci, dom- 
nule Ducu.” 

„Fir-aș al naibii! am gîndit eu. Să mă ia naiba!” 

Cînd am plecat de acolo cred că eram năuc de-a binelea. 
Așa se face că am intrat iar în pivniță, unde domnul Chihaia mă 
aștepta ca pe sfintele moaște. 

— Mda! mormăi grăsunul Costache. Dar nu mi-ai spus 
dacă se învoiește să meargă la Praga. 

— Așa e! tresări Ducu din gîndurile ce-l împresurau. 
Merge. Va lua cu ea două tinere însoțitoare. 

— Atunci, nu-i timp de zăbavă. 

— Nu prea. Peste un ceas pornim amîndoi spre Bucu- 
rești. Va trebui să-i cătăm pe Tufănel, Toroipan, Ciripoi, Gălușcă, 
Tufănel-tatăl și Ciripoi-tatăl. Miine vom fi cu toții aici și, dimpre- 
ună cu domnul Chihaia, însoțim trăsura domniței. 

— Oare nu vom fi prea puţini? Drumul pînă la Praga e 
lung, și primejdiile se pot arăta adesea. 

— Știu, dar nici noi nu sîntem de lepădat. 

Tăcură. Razele soarelui pătrundeau prin fereastră ca niște 
ațe oblice, parcă vesele, parcă nerușinate, pipăind dușumeaua. 


VA 


Cînd Caravană și Ducu intrară în București, seara se 
așternea domoală deasupra cîmpiei. Căldura își subțiase puterile. 

Din coșurile caselor, fumul răbufnea iute, semn că noaptea își 
aducea prinosul ei de răceală. Cei doi minară caii spre palatul 
domnesc. Străjerii îi primiră bucuroși, dar aflară și unele vești 
proaste. Pătrașcu-vodă, fiul principelui Mihai, plecase din zori cu 
ceva oaste către Calafat, unde intraseră cîteva pilcuri de turci la 
obișnuita pradă de primăvară. Palatul domnesc rămăsese în paza 
boierului Anghel. Acesta îi primi destul de morocănos. Era un băr- 
bat încă voinic la cei aproape șaizeci de ani. 

— Pari supărat, domnule, grăi Caravană salutîndu-l ca 
pe-un vechi și bun cunoscut. 

— Sînt, răspunse Anghel cu neprefăcută amărăciune. 
Nicolae Pătrașcu-vodă mi-a lăsat aici numai opt sute de călăreți. 
Socot că a luat prea multă oaste cu el. Dunărea ea doar la patru 
ceasuri călare de București, iar iscoadele spun că dincolo de apă 
s-au ivit cam la cinci-șase mii de ieniceri. S-ar putea să fie un 
șiretlic. Se prefac a ieși după jaf într-o parte și atacă în alta. Dacă 
se vor abate încoace, cu ce-i oprim? 

— Și n-ai luat nici un fel de măsuri? 

— Cum dracu să nu iau? Doar nu sînt cu caș la gură. De 
la prînz am adunat sub arme patru sute de tineri. Pînă în zori voi 
ridica numărul lor la o mie. Însă nu avem arme decît pentru jumă- 
tate. Am trimis două sute de călăreţi în pîndă la Giurgiu. 

— Înseamnă că bucureştenii pot dormi liniștiți. 

— Ştiu eu? Turcii sînt mari luptători. Apoi, o oștire de 
ieniceri e altfel instruită. Cred totuși că nu va fi nimic. Dar încă 
nu v-am întrebat de scopul vizitei. 

— Acum mi-e mai greu, interveni Ducu. Nu-i unul prea 
plăcut. Am vrea să-ți cerem cîțiva oșteni dintre cei mai buni. Mi-e 
teamă însă că pe cei pe care îi căutăm au plecat cu Pătrașcu-vodă. 

— Vorbiţi cumva despre tinerii Tufănel, Toroipan, 
Gălușcă și Ciripoi? Știu că anul trecut i-aţi folosit adesea. 

— Da, domnule, la aceștia ne gîndim. 

— Aveţi noroc. Sînt cu toții în pază la poarta de sud a 
orașului. Aș vrea eu să vă fiu pe plac, însă nu cred că mă pot lipsi 

de ei. Sînt oșteni vechi, cu multă experienţă. De oamenii buni, 
totdeauna te desparți greu. 

— i-am rămîne foarte îndatorați, stărui Caravană. Dom- 
nița Florica va face un drum la Praga. Drum lung și uneori nu lipsit 
de greutăţi, ca să nu zic vorbe mai mari. 

Auzind de domnița Florica, bătrinul comandant se 
îmbună dintr-o dată și zimbi. 

— Am înţeles. Voi trimite să-i aducă. Unde să vă caute? 

— La hanul Privighetoarea de Aur. 

Cei doi părăsiră palatul domnesc fericiți că norocul nu 
le-a stat împotrivă. Un sfert de ceas mai tirziu, ieșiră din Ulița 
Mare și se opriră la capătul unei fundături, lîngă o poartă de lemn 
temeinic ferecată în zăvoare. Zidul înalt ce împrejmuia ograda 
și casa îl lipseau pe trecător de o priveliște asupra interiorului. 
Costache bătu în poartă, iar aceasta se deschise mai repede decît 
se așteptau. 

— Ce doriți, domnilor? întrebă un slujitor, cu o ghioagă 
cît toate zilele. 

— Vrem să vorbim cu jupînul Isaia, răspunse Costache. 

— Cam greu, remarcă celălalt. Ceasul nu-i tocmai potri- 
vit. Cine sînteți? 

— Caravană și Ducu. 

— Ei, drăcie! se minună slujitorul. Nu v-am recunoscut 
pe întuneric. Poftiţi! Jupinul va fi fericit să vă vadă. 

Poarta se închise după ei, cu pocnet sec de zăvoare. În 
curte, întunericul părea chiar mai adînc decît dincolo de zid. Lepă- 
dară caii și intrară într-o încăpere frumos luminată. Jupînul Isaia, 
mărunt, îndesat, cu ochii mici și cu priviri blajine, cu gesturi de 
paracliser, îi pofti să se așeze. 

— Un vin, 0 ţuică, niște faguri? îi îmbie negustorul. 

— Ah, nu, jupîne! îl întrerupse Caravană. Sintem grăbiţi. 

— Atunci, nu-mi rămîne decît să vă ascult. Cu ce vă pot 
fi de folos? 

— Cu ceva galbeni. Avem de făcut un drum lung. Pramatia 

de vistiernic din Alba-Iulia ne-a dat doar cincizeci de ducați. Adică 
să-i pui pe o măsea. 

— Cit? 

— Cred că două sute ar fi tocmai suma care ne lipsește. 
Însă ovrem degrabă. 

— Eu numai pe grabă lucrez. Ce-mi lăsaţi în schimb? 

— Nimic. 

Negustorul se posomori dintr-o dată și se scărpină în 
barbă, gînditor. Caravană, care nu se aștepta la unele greutăţi, 
spuse aspru: 

— Să mergem, Ducule! Vom găsi în altă parte. 

— Am spus eu că vă refuz? bombăni Isaia. Nu cred să fi 
pronunțat asemenea cuvint. Din păcate, afacerile mele au slăbit 
mult. Cînd voi primi cei două sute patruzeci? Fiindcă trebuie să 
am și eu partea mea. 

— Nu știm, grăi Costache cu toată sinceritatea. 

— Măi, să fie! tresări negustorul. Cine ar încheia oare o 
afacere atât de proastă? Însă dacă mă gîndesc bine, cu voi n-am 
fost niciodată în pierdere. Cuvintul vostru va fi o chezășie pentru 
mine. Unde să vă trimit galbenii? 

— La hanul Privighetoarea de Aur, dar cel tîrziu pînă la 
miezul nopții. 


VA 


A doua zi pe la ceasurile zece, o trăsură frumoasă părăsi 
Piteștii, pe drumul care duce spre Vilcea. La spatele ei, nouă călăreți 
își mînau caii în trap întins. Domnița Florica, îmbrăcată bărbă- 
tește cu pantaloni de postav strînși pe picior și ascunși la partea 
de jos în cizme scurte, îmblănite la tureci, cu o frumoasă tunică 
albastră, răscroită la talie, strălucea alături de tinerele însoțitoare. 
Îmbrăcămintea de drum îi scotea în evidenţă trupul subţire, cu 
linii armonioase și bine împlinite. lar culoarea albastră a tunicii 

aducea haruri noi chipului său cu pielea albă, fragedă, cu umerii 
obrajilor ușor aprinși, încadraţi de părul blond, ce cădea pe umeri 
în valuri. Vremea era liniștită, călduţă, cerul înalt și limpede. Dru- 
mul nu se arăta prea bun, dar tinereţea fetelor biruia veselă desele 
hurducături. Cele două însoțitoare purtau aceeași îmbrăcăminte ca 
și domnița. Doar tunicile lor se deosebeau la culoare. Cea măruntă 
de statură, al cărei chip era brun, strălucitor ca al unei creole, cu 
părul bogat ridicat în coc pentru a mai cîștiga ceva înălțime, ale- 
sese o tunică verde. Era Irina Zamfirescu, sora mai mică a marelui 
boier. Ultima dintre ele, Dana Mihalcea, fiica vestitului căpitan al 
principelui Mihai, nu era nici brună, nici blondă. Părul său casta- 
niu arăta scurt și pieptănat băieţește. Ochii căprui, neastimpărați 
și veșnic purtători de luminiţe șăgalnice, păreau bunul ei cel mai 
de preț, chiar dacă fața prelungă, cu linii dulci, era deosebit de 
atrăgătoare. Ea alesese o tunică vișinie. 

La răstimpuri, răzbea din trăsură cîte-un hohot de ris. 

— Vai, domniță! grăi Dana ușor îmbufnată, cu toate că 
ochii otrădau. Iată că nu știm mare lucru despre însoțitorii noștri. 

— Ah, așa e! se lumină bruneta. Pe Chihaia îl cunoaș- 
tem ca pe un cal breaz, dar ceilalți? Despre domnul Ducu cel Iute 
am auzit lucruri care întrec orice închipuire. Se pare că-i un mare 
spadasin, cu toate că înfățișarea blajină... 

— De multe ori înfățișarea înșală, o întrerupse Dana. 
Iată-l de pildă pe domnul Costache Caravană. Arată el a vestit 
luptător? Cînd l-am văzut, mi-am zis că o fi noul nostru vizitiu. 
Cît despre tînărul Ducu, merită să-l privești mai de aproape. Luat 
așa trăsătură cu trăsătură, ai zice că nu l-ar trage aţa spre purtare 
vitejească. Dar e tot atît de drept că trupul frumos, cu linii prelungi 
și elastice, îl arată iute la gesturi. 

— Ei, ei! o dojeni bruneta. Cred că mergi cam departe, 
dacă nu cumva te-a prins un fior tot meditind la harurile tînăru- 
lui Ducu. 

— Cine știe? răspunse Dana izbucnind în rîs. Dacă o fi 
așa, va trebui să te mulțumești cu domnul Costache. 

— Ce zici, domniță? mustăci bruneta. Dana a reușit să 
facă împărțelile de cuviinţă. Ca să fiu dreaptă, continuă Irina, mie 
nu-mi displac grăsunii. Însă nici aşa să n-o luăm. Domnul Costa- 
che depășește cu mult preferințele mele. Deci, mă voi lipsi de el, 
mai ales că în urma lui călărește un tînăr căruia binecuvintarea 
cerească i-a dat harurile cu multă risipă. Care o fi numele lui? 

— Tufănel, răspunse domnița Florica zimbind. Ah, sînteți 
lacome, fetelor! Mie nu mi-aţi lăsat mai nimic. 

— Ei, cum nu, domniță? făcu Dana cu suavă mărinimie. 
Sint acolo în spate niște domni de toată lauda. Spre deosebire de 
Irina, eu am memoria bună și le-am reținut numele. Cel trupeș ca 
și Costache e Gălușcă. e croitorul care îl poate îmbrăca cît de cît 
omenește poate fi socotit făcător de minuni. Vai, vai! După chipul 
vostru încruntat, îmi dau seama că nu întrunește chiar toate con- 
dițiile. Alături de el, simpaticul Toroipan pare niţel bătut în cap. 
Numai așa aș înțelege că gitul său nu-i mai lung de trei degete. Care 
fată din lume ar face o asemenea alegere? Dacă vrei să-l cuprinzi 
pe după gât, unde plasezi mîinile? Mare păcat! Ar mai fi tînărul 
Ciripoi. Ah, nu! Dacă vă încruntațţi, trec la ceilalți. Adică la cine? Că 
nu au mai rămas decît domnii Tufănel-tatăl și Ciripoi-tatăl. Dar 
ăștia nu merg decît pe roluri de bunici. Da! Se pare că nu v-a mai 
rămas nimic. Însă nu-i vina noastră. Cine se scoală de dimineaţă, 
departe ajunge! 

— De unde știți voi că nu m-am sculat înaintea voastră? 
rise domnița privindu-le pe rînd. 

— Ah, ah! strigară Irina și Dana într-un glas. Atunci, sigur 
Că ai și ales. Pe cine oare? 

— Secret, fetelor. 

Irina o privi printre gene și întrebă: 

— Nu cumva pe domnul...? 

— Nu. 

— Dar nici nu știi la cine mă gindeam. 

— Păi tocmai asta e. 

Riseră și bătură din palme ca niște copii. Un rîs limpede, 
plin de tinereţe. De fapt, așa și erau. Irina, cea mai virstnică dintre 
ele, încă nu împlinise nouăsprezece ani. 

Tîrziu după prînz, făcură popas într-un sat mare, fru- 
mos resfirat pe ulucul dintre două dealuri. Hanul era cunoscut 
prin împrejurimi și avea cai de schimb. Mincară acolo. Văzînd 
oaspeţi de neam ales, jupînul așternu fețe curate pe mese, iar gră- 
tarul imens începu să fumege cu sîrg. Domnița Florica îi pofti la 
masă pe Chihaia, Ducu și Costache. Aceștia se așezară fără a-și 
arăta nemulțumirea. Alături de tinerele fete, cei trei erau osîndiți 
la aspră cumpătare. Soarele își domolise puterea. Afară, slujitorii 
hanului schimbau caii. 

— Poate ar fi bine să oprim aici, propuse domniţa Flo- 
rica. Sînt aproape șase ceasuri de cînd ne aflăm pe drum. Domnule 
Tufănel, oprește-i pe slujitori de la schimbul cailor. 

— Asta nu! interveni Ducu mai aspru decit ar fi dorit. 
Stai pe loc, Tufănele! 

Obișnuită să poruncească și auzind vorba tăioasă a tînă- 
rului, domnița păli brusc. Apoi, o roșeaţă puternică îi cuprinse 
obrajii, iar ochii îi scînteiară de mînie. Reuși totuși să-și stăpiînească 
glasul, cu acel har atît de caracteristic în marea ei familie. 

— Domnule Ducu, spuse cu multă răceală, oamenii îţi 
recunosc niște merite pe care noi nu le prețuim mai puţin. Mi-e 
teamă însă că azi întreci măsura calității ce o ai aici. Am pornit 
spre Praga la îndemnurile părintelui nostru, dar nu la cheremul 
domniei-tale. Ai sarcina de a ne asigura paza, nu de a ne porunci. 
Te rog să te ocupi numai de ceea ce ţi se cuvine! Altfel, voi fi nevoită 
să renunţ la serviciile dumitale. 

Tînărul o ascultă fără să clipească. Mînia nu i se citea 
pe față. Numai Costache i-o dibăci, după felul în care zîimbea. În 
schimb, domniţa îi socoti zimbetul drept provocare și hotări să 
curme pe loc asemenea obrăznicie. 

— Domnule Chihaia, continuă ea, te rog să iei comanda 
grupului nostru! Experienţa, virsta și modestia domniei-tale te 

recomandă din plin! Cît despre domnul Ducu, ar fi bine să nu uite 
că este slujitorul tatălui nostru. 

— Hm! bătu în retragere vechiul oștean. 

— Văd că șovăi, constată foarte mirată. 

— Domniţă! interveni Ducu mai calm decît era. Eu voi 
pleca în cinci minute, dar ar fi bine să lămurim cîteva lucruri atît 
spre folosul vostru, cât și spre al meu. 

— Te ascult, domnule, răspunse cu un aer mai potolit, 
chiar dacă nu văd ce ai mai putea spune după o astfel de purtare. 

— Întâi, aș vrea să aflaţi că eu nu sînt slujitorul princi- 
pelui Mihai, ci al neamului nostru. Niciodată principele nu mi-a 
poruncit și nu m-a plătit pentru vreo slujbă. În ceea ce privește 
drumul nostru, azi, mîine și poate în zilele următoare vom avea 
timp frumos. Adică bun pentru a ne mișca iute. Dar cît va ţine tim- 
pul frumos acum, la început de primăvară? Pînă la Praga sînt mult 
peste o mie de mile germane. Vor fi ploi și timp aspru. S-ar putea să 
întîimpinăm ape ieșite din matca lor. Trecerea prin vaduri e adesea 
primejdioasă și cere timp. Am dorit să facem acest drum în mai 
puţin de două săptămîni. Apoi, trebuie să ne gîndim la numărul 
zilelor pe care le vom petrece acolo și la cel de întoarcere. Prezența 
lui Caravană și a mea la Alba-Iulia e dorită grabnic. Domnii Cae 
Indru și Chirilă Zece Cuţite sînt plecați pentru multă vreme, iar 
în jurul principelui se urzesc unele comploturi. lată pentru ce am 
dorit să ne grăbim. Îmi pare rău că nu avem vreme de o plimbare. 
Cine nu și-ar dori-o? Drum bun, domniţă! La revedere, domnilor! 

Porni spre ușă, însă nu reuși să ajungă acolo, fiindcă vocea 
domniței îl opri la vreme. 

— O clipă, domnule Ducu! grăi cu o nuanţă de blîndețe 
care îl făcu să tresară, lucru ce i se întîmpla destul de rar. Mi-e 
teamă că ne acomodăm greu. Chiar de la prima noastră discuţie 
de ieri, roși ea, lucrurile nu au decurs așa cum am fi dorit. Cuvin- 
tele domniei-tale m-au lămurit în privinţa grabei firești, astfel că 
nu ne vom da în lături de la puțină osteneală. Te rog să uiţi acest 
moment neplăcut! 

Ar fi vrut să spună mai multe, dar mîndria o opri să pro- 
nunţe scuzele ce s-ar fi cuvenit. 

O jumătate de ceas mai tîrziu, convoiul își urmă drumul 
în trapul întins al cailor. Înnoptară la marginea unui cătun. Gazda, 
gospodar harnic, avea o casă cu cîteva odăi încăpătoare și curate. 
Una o ocupară bărbații, iar cea mai frumoasă fu pregătită pentru 
fete. La ziuă, tinerele primiră câteva găleți cu apă caldă. În vreme 
ce se spălau, bruneta spuse, parcă mai mult pentru sine: 

— Cu astfel de pază, în nopţile viitoare putem dormi 
fără griji. 

— Nu înțeleg, zimbi domnița Florica. 

— Te cred, fiindcă n-ai observat un lucru. Domnul Cos- 
tache Caravană a dormit lungit lingă pragul nostru. 

— Ah, la atâta grijă nu mă așteptam! 

— Nici eu, continuă bruneta, însă nu e totul. 

— Nu e totul? Adică ce vrei să spui? 

— Nu mare lucru. Domnul Ducu a dormit afară sub 
fereastra noastră. 

— Glumești. Pe asemenea răcoare a nopții? 

— Așa se pare. Avea totuși o șubă uriașă, pe care nu i-am 
văzut-o în timpul zilei. Cred că-i a gazdei. 

Porniră înainte de răsăritul soarelui. Din vreme-n vreme, 
domnița Florica se întorcea către mica fereastră din spatele ei și 
căta gînditoare spre minunații lor însoțitori. 

Ducu își mîna calul alături de cel al lui Costache. Mer- 
geau tăcuţi, ceea ce nu-i plăcea grăsunului. Încercă să înfiripe o 
conversaţie cu el. Tînărul răspundea rar și cam anapoda. Caravană 
îl privi mai atent. Pe fața prietenului său apărea cînd o încruntare, 
cînd un zimbet, cînd acea cădere pierdută sub apăsarea gîndului. 

„Să măia naiba dacă nătărăul ăsta nu-i îndrăgostit! socoti 
el. Dar de care dintre ele? Nu cumva de domnița Florica? Doam- 
ne-Dumnezeule! Sper să aibă măcar atîta minte. Nu, nu se poate. 
Ea e hărăzită împăratului Rudolf. Și chiar de nu se va mărita cu 
Rudolf, e prea sus pentru bietul meu prieten. La naiba! se mînie 

el. Nici o împărăteasă nu-i prea mult... Însă cred că eu nu sînt în 
toate mințile. Cine știe la ce se gindește el?” 

Soarele scînteia frumos în zăpada de pe virfurile munţilor. 
Pe la poale, un vînt călduţ înfoia firele de iarbă, parcă sărutîndu-le 
din mers. 

Era pe vremuri o frumoasă pădure între Ţuţora și Bog- 
dănești. De fapt, ea se continua cu mici întreruperi pînă la Cahul, 
urmînd malul răsăritean al Prutului. Copacii ei vechi cît veacurile 
ori nenumăratele hățișuri adăposteau multe animale sălbatice. 
Lupii, mistreţii, zimbrii, căprioarele, jderii, urșii mari la trup sau 
vulpile cu mersul chibzuit veneau în zori să se adape din apele Pru- 
tului, adesea curate ca cerul de vară. Puţini erau cei ce cunoșteau 
drumurile prin uriașa pădure. Puţini știau rosturile răspîntiilor 
și scurtăturile potecilor. Dar și mai puţini se încumetau să calce 
prin acele locuri lipsiţi de arme și de însoțitori. Fiindcă nu numai 
animalele de pradă își aveau tainul din viața celor nechibzuiţi, 
ci și alte primejdii. Pîlcuri de lotri băteau potecile și hățișurile 
nesfîrşite. Însă cel mai mare dintre neajunsuri rămînea drumul, 
parcă simplu la prima vedere. Apoi, sutele de răspîntii îl făceau 
adesea pe om să se învîrtească în loc, să nimerească în fundături, 
ca într-un labirint. Sau să-și încerce norocul mergînd la nimereală 
ceasuri și zile de-a rîndul. Mai erau smiîrcurile, adevărate capcane 
ce înghițiseră multe trupuri de pribegi. 

În ziua de opt martie, cu puţin înainte de prânz, un pâlc 
format din o sută douăzeci și doi de călăreți intră pe unul dintre 
drumurile pădurii. În ultimele două săptămîni, vremea fusese atât 
de frumoasă prin acele părţi, încît viorelele își scoseseră petalele 
de culoarea cerului printre frunzele uscate. Dar ochii călăreţilor nu 
cătau spre asemenea desfătare a sufletului. Înarmaţi cu săbii sau 
iatagane, cu buzdugane și pistoale, cu arcuri și săgeți, îmbrăcați în 
pelerine lungi ori în blănuri, ca de drum lung, strașnicii călăreți 

mergeau în trapul cailor. Erau grăbiţi. Ciţiva cai cu samare pe ei 
duceau merinde pentru oameni și animale. Un bărbat înalt, ce 
purta mîndre straie de căpitan, și un altul ceva mai scund călăreau 
în fața convoiului și discutau între ei. Bun cunoscător al drumului 
din pădure, cel înalt își arunca privirile din fugă pe la răspîntii, 
pricepea ceva semne tainice și alegea direcţia fără sminteală. 

— Vremea ţine cu noi, căpitane Arvinte, grăi mărunțelul. 

— Adevărat, spătare Sacowicz! răspunse celălalt. Acum 
e frumos, dar în nord a plouat. Apele au ieșit mai puţin la deal, 
parcă a mirare, însă mari pe la Bogdănești, Cahul și tocmai jos 
pe la Vadul lui Isac. Iar in partea de sud a cîmpiei Bugeacului, 
pămîntul mustește de-a binelea. Călăreți veniți acum cîteva zile de 
prin părțile acelea ne-au spus că nu-i chip de umblat. Vom merge 
împreună pînă la Tîrgu Sărăţei. De-acolo, eu mă las cu oștenii în 
jos către Bogdănești. Dar pe domnia-ta te-aș sfătui să tai drumul 
de mijloc prin cîmpia Bugeacului. De la Sărăţei o iei spre răsărit 
pînă la cotul pe care îl face rîul Botna. Din locul acela pînă la satul 
Chițcani nu-i mult de mers. Acolo veţi găsi bărci mari, care să vă 
treacă peste Nistru pînă la satul Slobozia. Apoi, drumul va fi mai 
lesnicios către așezările tătarilor. 

— Sfatul domniei-tale mi se pare înţelept, aprobă 
Sacowicz. De fapt, drumul acesta mi se pare mult mai scurt decît 
cel din sud. Ca să nu mai vorbim despre cîmpia uscată de soare, 
prin care caii noștri vor călca mai sprinteni. 

— Așa cred și eu. Veţi întîlni totuși unele smârcuri, astfel 
că ocolurile vă vor lua timp. Apoi, socot că sînteți cam puţini. Aș 
putea să vă dau vreo zece călăreţi de-ai mei. Știu că duceți scule 
de preț, a căror valoare trece de douăzeci de mii de galbeni. Dacă 
acestea nu vor ajunge la hanul tătarilor, veţi avea mari necazuri. 
În Bugeac umblă pîlcuri de lotri. Dincolo de Nistru, o seamă de 
tătari care nu-i mai dau ascultare hanului rătăcesc după pradă. 

— Nu te îngriji domnia-ta de asta! grăi spătarul, cu aer 
trufaș. Sintem douăzeci și doi de oameni căliți. Unsprezece cavaleri 

poloni aleși pe sprinceană și unsprezece tătari. Armele noastre, 
chibzuiala și iscusința ne îngăduie să umblăm fără teamă. 

„Ce rușine! gîndi mîhnit căpitanul Arvinte. Niciodată nu 
s-a pomenit ca o solie a Moldovei să fie formată din poloni și tătari. 
Sacowicz, tocmai din această cauză mi-a refuzat oștenii. Dorește 
să mă umilească. Ieremia Movilă nu are mîndrie și nu-și iubește 
neamul. S-a dat de partea polonilor, iar pentru mărirea sa nu se 
sfiește să-i cheme pe tătari împotriva Ţării Românești. Niciodată 
nu s-a văzut astfel de trădare.” 

Departe în spatele convoiului, patru călăreţi se ţineau pe 
urmele lăsate proaspăt. Cae Indru călărea în faţă. Chirilă îl urma 
la cîteva lungimi, iar Sile și părintele Grasa păstrau o bună dis- 
tanță unul de altul. Chipul tînărului Indru arăta mai întunecat 
ca altădată. „Iată, socoti el, ruptura dintre mine și Stela Cristu s-a 
făcut cam tîrziu, ce-i drept, însă la vreme. Ea și-a închipuit că sînt 
gelos pe contele Teleki. Păcat că mă cunoaște atît de puţin! Dar 
nu-i de mirare. Nici istețul meu prieten Costache nu a ghicit că 
pornisem către Obreja hotărît să fac această ruptură. În toamnă 
mă amăgisem fără rost. Credeam că după unirea Transilvaniei cu 
Țara Românească va începe o perioadă de liniște. Că intrarea în 
Moldova va fi o simplă desfășurare de oști. M-am înșelat crunt. 
Lucrurile stau chiar mai rău decît înainte. Otrava și pumnalul îl 
amenință azi pe principe, iar mîine pe noi. Nobilii Transilvaniei 
ne urăsc și caută să ne piardă. Ei nu s-au sfiit să-l atace în toamnă 
pe Costache. Ieremia Movilă în cîrdășie cu polonii și cu Sigismund 
e puternic și a început să muște. Turcii, vechii noștri dușmani, 
sînt mai cinstiți decît creștinii. Ei nu au încercat asupra noastră 
otrava și pumnalul. Drumul acesta la tătari s-ar putea să fie fără 
întoarcere. Oricât de mult o iubesc pe Stela, oricît mă iubește ea, 
nu puteam să fac pasul spre căsătorie. La toate acestea am medi- 
tat înainte de a pleca la Obreja. După purtarea mea rece, sper ca 
durerea ei să fie mai mică. M-au prins niște gînduri negre. Nicio- 
dată nu am avut presimțţiri rele și nu am crezut în astfel de lucruri. 

Acum, parcă sînt altul. Cînd am ieșit din Alba-Iulia, m-am uitat 
la case, la biserici, la drumuri și mi-a venit în minte că n-am să le 
mai revăd. Ei, la naiba! Nu asta are importanță acum. În fața noas- 
tră sînt o sută douăzeci și doi de oșteni. Patru oameni va fi greu 
să-i doborim pe toţi. Din păcate, nu putem da îndărăt. leremia, 
Sigismund și Taranowski sînt vicleni. Știu unde să lovească. Dar 
sper să avem și noi un cuvînt de spus. lar dacă nu pier, dacă Stela 
va mai avea răbdare un an sau doi, poate va ieși soarele și pentru 
mine. Ah, visuri, visuri! 

Privi îndărăt. Chirilă Zece Cuţite sălta în șa încruntat 
cum îi era felul. Sile Adormitu moțăia. Părintele Grasa își îmboldi 
calul și veni mai aproape. Faţa lui prelungă, plină de zbircituri, 
părea trasă la darac. Trupul — uscat, ciolănos, fără pic de osînză — 
arăta ca ieșit de sub teasc. 

— Ce-i părinte? întrebă tînărul. 

— Nu mare lucru, domnule. Mi-e foame. După cum știi, 
eu sînt un cugetător. Dar în astfel de treburi nu lucrez cu tot corpul, 
ci numai cu harurile gândului. Însă gîndul o ia razna dacă simt un 
fel de leșin sub furca pieptului. Adineauri, stomacul meu a început 
o chelălăitură de mai mare jalea. 

— Eşti de părere să ne oprim și să ne ospătăm? 

— Vai, domnule! Ţi-am spus doar ce simt, nu ce vreau. 

Ajunseră într-o zonă de smârcuri și ochiuri de apă. Urmele 
de copite se pierdeau la marginea unei bălți. Stufărișul, călcat din 
loc în loc, le arăta limpede drumul parcurs de oșteni. Uneori, apa 
ajungea pînă la piepturile cailor. Lipsiţi de acele semne, ar fi intrat 
în nămoluri fără ieșire. După vreo trei-patru ceasuri, smîrcurile 
rămaseră în spatele lor. Intrară din nou în pădure. Caii erau obo- 
siți de atîta vinzoleală. Soarele căzuse către asfințit. Undeva în 
faţă, auziră glasuri. Își domoliră caii și rămaseră nemișcați. Îna- 
intea lor, zgomotul nu părea să se depărteze. Cae le făcu semn să 
descalece. Lepădă armăsarul şi porni printre copaci. În pădure se 
lăsa răcoarea. Apoi umezeala bălților își făcu simțită prezenţa, iar 
întunericul veni mai repede decît s-ar fi așteptat ei. Se aflau sub 
102 


TAINA CAVALERILOR 





muchia unui deal. Un fel de ruptură cu copacii căzuți în urma cine 
știe cărei furtuni. Absența îndelungată a lui Cae produse neliniște. 
Apoi, se pomeniră cu el alături. 

— Tocmai ne făceam griji, spuse părintele Grasa, res- 
pirînd ușurat. 

— Și nu fără temei, murmură tînărul. Pădurea e un ade- 
vărat labirint. Dacă nu nimeream coasta aceasta cu copacii căzuți, 
vă întilneam abia mîine în zori, fiindcă nu m-aș fi încumetat să 
umblu aiurea. Oștenii au pus tabără de noapte nu tocmai departe 
de aici. Va trebui să ne întoarcem. Nechezatul cailor ar putea să 
ne trădeze prezența. Am reușit să mă apropii de tabără și să ascult 
discuţia dintre cîțiva oșteni. Vor porni la drum odată cu lumina 
zorilor. Dar se vor despărți cam după un ceas. O sută de oșteni cu 
căpitanul lor vor cobori spre Bogdănești. Ceilalți douăzeci și doi 
vor poposi un ceas în Tîrgu Sărăţei, iar de acolo au de gînd să taie 
cîmpia Bugeacului către cotul Botnei. Deci, solia va fi formată doar 
din douăzeci și doi de oameni. Unsprezece poloni și unsprezece 
tătari. Acum, parcă mi s-a luat o piatră de pe inimă. Prea erau mulţi. 

— Şi așa sînt destui, zise Grasa. Partea proastă cred că 
se arată în numărul nostru mic. 

Porniră îndărăt și ocoliră dealul. Aleseră un loc de popas 
pe o mică ridicătură de pămînt, parcă lipită dealului ca un adaos. 
Mîncară tăcuţi. Pădurea încremenise. Rar se auzea cîte un foșnet. 
Frunzele uscate arătau în locul acela ca un adevărat covor. Caii 
își mestecau grăunţele, dar la fiecare foșnet se opreau, își ridicau 
capetele, își ridicau capetele, ciuleau urechile și rămîneau o vreme 
înfioraţi. 

Primul șezu de pază părintele Grasa. Ceilalți se culcaseră 
pe culcușuri de frunze. Lumina nopții era slabă. Parcă se înnorase, 
dar nu a ploaie. Norii erau înalți și nu se legau între ei. 

„Ce vremuri! gîndi părintele Grasa. Cîndva mă lăfăiam 
în paturi cu perne de puf și învelitori de mătase. Oameni de seamă 
își disputau prietenia mea. Slujitori harnici cătau să-mi ghicească 
dorințele. Azi stau la pîndă într-o pădure ca o capcană uriașă. Am 

un titlu de marchiz și o sabie care știe încă să muște ca vipera. Cu 
asemenea haruri, în Apus m-aș fi umplut de aur și strălucire. De 
zece ani, în fiecare primăvară mă hotărăsc să plec acasă. Dar vine 
toamna și amîn mereu. lată că nu mai sînt tînăr. Ce draci au pus 
oare stăpînire pe mine? Dorul de aventură? Poate, dar asta are o 
limită. Aventura merge pînă pe la treizeci-patruzeci de ani. Dacă 
nu sînt din cale-afară de nătărău, cred că a picat peste mine ceva 
nebunie. Venisem în Transilvania doar pentru o lună sau două. Mă 
atrăgea mirajul Răsăritului. La noi pe Valea Loirei, se spunea că ar 
trăi aici o lume de barbari ce nu știu încă să vorbească, păroși la 
trup și adăpostiţi prin peșteri și văgăuni. La dracu! Apusul nu-i cu 
nimic înaintea Transilvaniei. Dar am văzut destul. Dacă scap cu 
viață din nebunia acestui drum, am să mă întorc acasă. Pe tinerii 
aceştia îi înţeleg. Îşi pun viaţa în primejdie pentru neamul lor. Eu 
mă aflu în treabă doar de dragul prieteniei.” 

Își curmă gîndurile și trase aer mult în piept. 

„Drace! socoti el. Parcă stăruie prin pădure un miros de 
fum. Prea sînt eu uns cu toate alifiile ca să rămîn liniștit! Un vulpoi 
ca mine greu șade în cumpănă, chiar în fața lucrurilor mărunte.” 

Îl trezi pe Cae. 

— Simţi ceva în aer? 

Tînărul se ridică și făcu vreo cîțiva pași. Un curent sub- 
țire parcă aducea cu el miros aspru. 

— Să fie de la oșteni? îl iscodi Grasa. 

— Nu. Ei sînt în față. Curentul vine din spatele nostru. 
Trezește-i pe ceilalți! eu plec să dau de rostul mirosului. 

Cu aceasta, se mistui printre copaci, iar Grasa rămase 
mirat că nu-i aude pașii. Cae mergea fără grabă. Fiecare mișcare o 
chibzuia adînc. La astfel de treburi, doar Ducu i-ar fi fost egal. Dru- 
mul se lăsa în pantă către smârcuri. Ajunse într-o rariște. Printre 
copacii uriași din locul acela, fumul stăruia mai puternic. Ocoli 
rariștea și zări un ochi de apă, iar în stinga, pe o mică ridicătură, 
un foc vesel răspindea lumină puternică. La marginea apei, șapte 
cai moțăiau în picioare. 

„Curentul de aer adie dinspre baltă, gîndi Cae. Deci nu-i 
pericol să mă simtă caii." 

În jurul focului, trei bărbați discutau domol. Alţi patru 
ședeau lungiți alături. 

— S-a cam făcut vremea să mergem peste ei, grăi un 
bărbos uriaș. Cei din fața noastră nu pot fi decît negustori. 

— Nu, nici vorbă, îl întrerupse unul subţirel. Dacă erau 
negustori, se lipeau de grupul oștenilor. Care negustor chibzuit s-ar 
feri de o astfel de pază? Cred mai degrabă că au aceleași rosturi 
ca și noi. Pun rămășag că sînt iscoade din ceata lui Pinten. Dacă 
încercăm un atac asupra lor, mare mirare să nu ne pomenim cu 
toată ceata peste noi! 

— Prostii! grăi cel de-al treilea. Pe cine să iscodească cei 
patru? Pe oșteni? Aţi dat în mintea copiilor. Asta e! 

— Poate vor să le fure ceva cai, vorbi din nou subțirelul. 

— Eşti nărod de-a binelea! Oștenii lui Arvinte au pază 
mare. lar dacă te apropii de cai, aceștia se agită că nu te mai gîndești 
decît la goană. Vă spun eu că sînt niște fugari, care n-au curajul să 
se apropie de grupul oștenilor. Se țin după ăia, fiindcă singuri nu 
s-ar descurca prin pădure. Dacă mergem acum peste ei, îi luăm 
din somn ca din oală. 

— Sînt fugari, se amestecă în discuție unul dintre cei 
tolăniţi. Altfel, nu s-ar fi întors din drum să facă popas departe 
de oșteni. 

— Trebuia să-i atacăm atunci, spuse uriașul. 

— Totdeauna ai fost neghiob, ripostă cel tolănit. Dacă se 
apărau cu pistoalele, zgomotul ajungea pînă la tabăra lui Arvinte. 
Și am fi avut de lucru cu oștenii, care ne-ar fi căutat cîteva zile. 
Destul cu vorbăria fără rost! Îi atacăm după miezul nopții, cînd 
somnul e greu. Atunci e momentul prielnic. Ocolim Rîpa Ursului 
și-i luăm din somn cu jungherele. Au cai frumoși, arme bune și 
poate ceva aur. Gherman și loța vor sta de pază la cai. Ceilalţi cinci 
vom porni spre ei cam peste trei ceasuri. 

Cae își reținu un fluierat de mirare. Părăsi ascunzătoare 
și se retrase. Mersul său lin părea o adiere. 

Nu era lună, dar cerul parcă se mai luminase. Cinci băr- 
baţi se strecurau printre copaci pe drumul parcurs de Cae cu cîteva 
ceasuri mai devreme. 

— Trebuie să facem un ocol, murmură subțirelul, altfel, 
ne simt cai ălora. 

Ceilalți aprobară. Aveau deprinderea pădurii și a atacu- 
rilor de noapte. Și știau bine cît de sensibili se arată caii cînd simt 
om străin pe aproape. Undeva răzbi grohăit puternic și zarvă mare. 

„Mistreţii, socoti subțirelul. Cred că vulpea le-a furat un 
purcel. Sau chiar ursul. Nici o fiară nu se încumetă să-i atace direct 
pe mistreți.” 

Se făcu liniște. O pală de vînt scutură crengile de sus 
ale pădurii și trecu printre ele ca un vaiet. Răcoarea nopții înfiora 
caii. Cinci umbre ajunseră la marginea tăpșanului. Cîţiva pași mai 
încolo, se zărea ceva ce aducea a patru mogîldeţe întinse una lîngă 
alta. Lotrii nu dădură năvală, ci înaintară chibzuiți. Pripeala putea 
să le strice planurile. Abia cînd ajunseră foarte aproape își dădură 
seama că jos erau patru pelerine făcute sul. Încremeniră o clipă. 
Apoi săriră în lături mirați, dar era prea tîrziu. Vestitele cuțite ale 
lui Cae și Chirilă bizîiră prin aer și se înfipseră adînc. Le răspun- 
seră două răcnete. Alte două cuțite fulgerară scurt. Părintele Grasa 
ieși de după o tufă și-i bară drumul celui de-al cincilea. Lotrul îl 
simţi la vreme, însă fără folos. Grasa fandă lung cu uriașa lui sabie 
și-i străpunse pieptul. Gemetele durară puţin, fiindcă Sile dădu 
ultimele lovituri acolo unde era cazul. 

„Magnific! gîndi Grasa amintindu-și de iuţeala cu care 
cei doi își aruncară cuțitele. Mda! Ar trebui să învăţ și eu ceva din 
arta lor." 

— Cred că zgomotul s-a auzit pînă în tabăra oștenilor, 
spuse Chirilă, iar în glasul său se simţi neliniște. 

— Nu, prietene, grăi Cae. Sîntem prea departe. În schimb, 
cred că a ajuns la cei doi lotri. 

106 


TAINA CAVALERILOR 





— Păcat! 

— Nu prea, răspunse tînărul. Ei cred că strigătele de 
moarte au fost ale noastre. Acum așteaptă liniștiți întoarcerea 
soților. 

— În cazul acesta, va trebui să mergem peste ei. 

— La asta mă gîndeam și eu, aprobă Cae. 

Își adunară cuţitele risipite, le șterseră de hainele celor 
căzuți și le așezară în tecile lor. Apoi porniră la drum cu multă fere- 
ală. Pădurea dormea tihnită. O pasăre de noapte ţipă scurt undeva 
în apropiere. Îi auziră fîlfiitul aripilor. Curînd, liniștea stărui din 
nou. Cei doi lotri ședeau lîngă foc. Flăcările se mai domoliseră. 
Pămîntul din jur mirosea a pîrjolit. Nu vorbeau între ei. Ședeau 
tăcuți, cu urechile la piîndă. În spatele lor se ridicară două umbre, 
iar cuțitele porniră în același timp. 


VA 


Soarele molcom zvîntase pămîntul. Iarba proaspătă, nu 
prea mare, dar de un verde strălucitor, plesnea de sănătate trufașă. 
Cerul înalt și limpede, cu puţini nori alburii ca o spuzeală spre apus, 
prevestea o zi frumoasă. Douăzeci și doi de călăreți săltau în șei 
la trap ușor prin cîmpia Bugeacului. Mergeau în grup strîns, așa 
cum îi sfătuise căpitanul Arvinte. Pilcuri de lotri mișunau adesea 
prin acele părți și nu se sfiau să-i atace chiar pe oștenii răzlețiți 
de convoaie. Caii lor erau sprinteni, veșnic odihniți. Bălțile cu stu- 
făriș mult, ce se iveau ici-colo, ofereau lotrilor ascunzători trainice. 
Puţini s-ar fi încumetat să-i urmărească prin bălțile înșelătoare. 

Călătorii opriră la vremea prinzului într-o margine de 
pădure. Sacowicz, vechi oștean, controlă felul în care erau hrăniți 
caii și porunci să se împartă merindea pentru oameni. Altîn, nepo- 
tul hanului, se retrase cu oamenii săi la o parte și mînca gînditor. 
Era înalt și bine legat. Faţa ușor smolită, avea trăsături aspre, dar 
nu lipsite de frumusețe. Buza de jos ușor răsfrintă și barba pătrată 
arătau o fire voluntară. Nici un dram de osînză nu stăruia pe trupul 

său, iar mușchii se ghiceau puternici sub învelișul hainelor. Mînca 
fără grabă, cu o anumită cumpătare, ce nu ar fi scăpat unui ochi 
atent. În schimb, soţii lui înfulecau lacomi fără griji. 

După ce sfirși ceasul de odihnă, Sacowicz dădu semnal 
de plecare. Ocoluri mari în jurul smârcurilor dese îi făceau să zăbo- 
vească mai mult decit s-ar fi gîndit. 

„Va trebui să înnoptăm în cîmpie, socoti spătarul, plin 
de nemulțumire. Am mai trecut pe aici la vreme de vară. Atunci, 
drumul mi s-a părut altfel. Acum regret că nu am luat ceva oșteni 
de la Arvinte. Ei cunosc locurile astea mai bine decît noi.” 

Către seară, cînd vizibilitatea scăzu simţitor, patru călă- 
reți apărură ceva mai aproape de grupul lui Sacowicz. 

— Cred că noaptea îi va prinde pe drum, își dădu cu păre- 
rea Sile Adormitu. N-am mers cine știe ce. D-aia cred că Botna își 
face cotul spre răsărit, undeva departe în fața noastră. 

„Dacă vor pune tabără de noapte în cîmpie, va fi pe voia 
mea, chibzui Cae. Aici i-am putea ataca mai ușor. Dincolo de Nis- 
tru s-ar putea să se însoțească fie cu alți tătari ce bat drumurile 
cu caii lor iuți, fie cu ceva oșteni din Chițcani sau Slobozia. Păcat 
că nu le știm poruncile primite la Iași.” 

Noaptea se lăsă repede. Aerul devenise mai rece, mai 
aspru. Mergeau încet. Urmele celor din față nu se mai vedeau. Cae 
sărea adesea din șa, încercînd să le afle. Tresăriră. Departe de ei 
răsări lumina unui foc. 

— Sînt nechibzuiţi de-a binelea, grăi Chirilă. 

— Ce te face să crezi asta, domnule? întrebă Grasa. 

— Faptul că lumina focului îi poate da de gol. Orice om 
obișnuit cu cîmpia știe că un foc se zărește departe. 

— De gol către cine? Ei n-au aflat că sînt urmăriți. Nici 
nu le trece prin minte asemenea lucru. 

— Adevărat! Dar cred că Arvinte l-a prevenit pe Sacowicz 
în privința lotrilor. Ceea ce fac oștenii acolo aduce a nechibzuinţă. 

— S-ar putea să fie focul unor lotri. Sacowicz o fi acum 
undeva departe. 

— Nu-i foc de lotri, interveni Cae. Ei ar fi observat convo- 
iul oștenilor și s-ar fi ferit a le atrage atenţia. Mă miră totuși Altîn. 
Un războinic tătar ştie ce primejdie înseamnă lumina unui foc. 
Poate că Altîn nu se amestecă în treburile spătarului, iar acesta 
se simte prea puternic. El nu-și poate închipui că sînt cete de lotri 
ce numără peste patruzeci de oameni. 

Își domoliră caii și făcură popas. În stînga lor creștea 
ceva păpuriș înalt, bine uscat. Apa de la tulpinile lui se evaporase. 
Pământul, crăpat din lipsă de umezeală, părea construit cu dale 
imense. 

— Domnilor, grăi Cae, locul acesta e cum nu se poate 
mai nimerit. Vom priponi caii aici. lar după cum socot, ei n-au 
nevoie de pază. Luaţi cuțitele și săbiile fără teci! Mă veţi însoți pînă 
la jumătatea distanţei dintre noi și focul de colo. 

Cei patru bărbaţi lăsară întregul bagaj în adăpostul 
vremelnic. Porniră tăcuți. Mergeau repede, fără a lua seama la zgo- 
motul mărunt al pașilor. Pe măsură ce înaintau, focul se vedea 
mai lămurit. Zăriră oameni în jurul lui. Întunericul stăruia des. 
Pe deasupra cîmpiei pornise o adiere molcomă ca un suspin. Se 
opriră și rămaseră multă vreme nemișcaţi. Focul scăzuse, dar ei 
știau că trebuie să mai aștepte două-trei ceasuri. Timpul trecea 
greu. Flăcările dispăreau treptat. Apoi nu se mai văzu nimic. Tîrziu, 
Cae îi întinse sabia lui Sile și murmură: 

— Acum e vremea să plec. Pînă la cei din fața noastră 
nu cred să fie mai mult de trei sute de pași. De va fi să mă rătă- 
cesc la întoarcere, voi scoate un țipăt de bufniță. Să-mi răspunzi, 
prietene Chirilă! 

Întunericul îl învălui repede. Chirilă, Grasa şi Sile încer- 
cară să-i audă pașii, dar tot ce putură prinde fu șuieratul vintului, 
care se înteţise. În spatele lor, stuful gemea aspru. 

Trecuse un ceas, ori poate numai o jumătate, cînd cei trei 
se pomeniră cu Indru alături. Grasa nu-și putu reține un murmur 
de admiraţie. Oricine s-ar fi rătăcit pe asemenea întuneric. 

— Avem Noroc, spuse Cae. De fapt, prevăzusem acest 
lucru. Tătarii nu dorm dimpreună cu polonii. Ei n-au făcut nici- 
odată popas de noapte în aceeași tabără cu creștinii. Altîn a ales 
un loc printre niște sălcii, cam la cincizeci-șaizeci de pași alături 
de poloni. Tătarii au lăsat un singur om de strajă, iar polonii doi. 
Tabăra e așezată foarte aproape de cotul rîului Botna. Doar la o 
aruncătură de băț. Dacă s-a nimerit să vedem focul, aceasta e numai 
datorită faptului că sălciile încă n-au frunze. 

— Şi ce-ai hotărît? întrebă Chirilă. 

— Pornim îndată, răspunse Cae. Străjile s-au schimbat 
cînd eram eu acolo. Înseamnă că noaptea a sărit peste hotarul ei 
de mijloc. Întâi îl atacăm pe Altîn. Am dibăcit locul unde doarme. 
Mi-a fost destul de greu. Tătarii au somnul ușor și auzul ascuțit. 
Știam însă că cei de rang mare nu se odihnesc dimpreună cu cei- 
lalți, ci totdeauna în mijloc, sau într-o parte. Altin și-a găsit culcuș 
lîngă trunchiul unei sălcii. 

— Cum naiba l-ai recunoscut pe întuneric, domnule? 
se minună Grasa. 

— Nu prea greu, zîimbi Cae. După cum aţi observat cu 
toţii la Iași, Altîn poartă un turban alb foarte frumos. Ceilalţi tătari 
— căciuli din blană de miel. Dar să ne întoarcem la ceea ce avem 
de făcut. Vom merge grupați pînă la malul Botnei. Vîntul puternic 
acoperă orice zgomot. Cerul cred că se va lumina curînd. Norii au 
început să curgă spre apus. Deci, va trebui să ne grăbim. 

Vorbiră multă vreme în șoaptă. Cae le arătă planul său 
cu toate amănuntele. El știa că cea mai mică greșeală le poate 
aduce pierzania. Ceilalţi îl ascultau uimiți. Exista poate un dram 
de nebunie în ceea ce spunea el, dar nu aveau de ales. Un aseme- 
nea prilej bun s-ar fi ivit destul de greu dincolo de Nistru. 

O jumătate de ceas mai tirziu, patru umbre se mistuiau 
printre sălciile din lungul Botnei, ca niște păreri. Cae mergea în 
față. Uneori, rămîneau nemișcați. Apoi porneau iar, fără nimic pri- 
pit în gesturile lor. Sus, crengile sălciilor lipsite de frunze gemeau 
sub puterea vîntului, ca bătrinii sub povara anilor mulți. Dinspre 

apele Botnei se strecura la rasul pămîntului o spuză de piclă, a cărei 
umezeală stăruia puternic. Așa cum prevăzuse tînărul cavaler, norii 
cădeau către apus, iar cerul ceva mai limpede aduse puţină lumină. 

La un semn al lui Cae, Grasa și Sile rămaseră lipiţi de 
trunchiul scorburos al unei sălcii. Se aflau la cîțiva pași de tabăra 
tătarilor. Straja acestora moțăia ceva mai încolo, învelit într-un 
cojoc mare. Indru și Chirilă făcură ultimii pași. Erau lingă tinăra 
căpetenie a tătarilor. Altîn se trezi din somn. O mină aspră îi astu- 
pase gura, iar un vârf de cuţit își dovedea prezența printr-o apăsare 
ușoară și rece pe gitul său. Mușchii tătarului se încordară o clipă, 
gata de luptă. 

— Stai cuminte, Altîn! îi șopti Cae la ureche. 

Recunoscînd graiul valah, pe care-l știa bine, căpetenia 
întrebă tot în șoaptă: 

— Cine sînteți? 

— Numele meu e Cae Indru. 

— 0! exclamă acesta surprins. Și ce doriți? Dacă nu m-ați 
lovit în somn, înseamnă că nu aveţi gînduri împotriva mea. 

— Așa este! murmură Indru. Cu voi nu avem nimic, ci 
numai cu polonii. 

În vreme ce purtau astfel de discuţie, Altîn se lăsă legat, 
iar mîinile lui Chirilă umblau iute și cu multă pricepere. 

— Cheamă straja! îi porunci Cae. Dar nu vorbi tare, dacă 
ţi-e dragă viața! Spune-i să-i scoale pe ceilalți și să rămînă cu toţii 
liniștiți. Nimic rău nu se va întîmpla cu voi. 

Auzind chemarea lui Altîn, omul veni repede. Cînd ajunse 
doar la cîţiva pași, scoase o exclamaţie de mirare. În aceeaşi clipă, 
cuțitul apăsă ceva mai puternic gîtul căpeteniei. Era un moment 
greu. Dacă straja scăpa un țipăt de alarmă, șansele lor de a rămîne 
în viață ar fi scăzut simţitor. 

Altîn îi porunci tătarului să scoale oamenii fără zgo- 
mot. Însă buimac de cele ce se întîmplau, acesta făcu aşa cum i 
se poruncise, iar după cîteva minute, cei zece ședeau turcește în 
faţa căpeteniei. Sile Adormitu îl schimbă pe Cae. 

— Altîn, șopti tînărul, domnul acesta nu știe de glumă. 
Dacă unul dintre oamenii tăi scoate un țipăt sau încearcă să se 
ridice, vei muri în aceeași clipă. 

Tătarul înțelegea bine primejdia în care picase. Dar mai 
ales, auzise lucruri mari despre tînărul de lingă el. Numele lui Cae 
Indru era mai cunoscut la tătari decât cel al sultanului turcilor. Mari 
iubitori de a înflori lucrurile, aceștia creaseră adevărate legende 
pe seama lui Indru și a prietenilor săi. 

Altîn le vorbi cîteva clipe oamenilor, pomenind numele 
cavalerului și ceva despre iataganele lui zburătoare. Tătarii scoa- 
seră ușoare exclamaţii de mirare și-l aprobară. 

Cae, Chirilă și Grasa dispărură printre sălcii. Lumina 
nopții creștea repede. Apele Botnei cîntau molcom, frecîndu-se 
de maluri. Ziua, cîntecul apelor pare vioi. Dar noaptea, el are ceva 
aparte, ca un tînguit molcom. Cele două străji ale polonilor ședeau 
pe o buturugă și discutau domol. Caii se odihneau în stînga, iar 
oștenii — la cel mult zece pași. Două umbre se ridicară în spatele 
străjilor. Două cuțite fulgerară scurt. Cae și Chirilă cunoșteau bine 
felul acela de a lovi. Niște nepricepuțţi s-ar fi mulțumit numai cu 
lovitura, fără să bănuiască răcnetele de moarte sau zbaterea cor- 
pului. Dar Cae și Chirilă astupară gurile celor doi în aceeași clipă 
şi se lăsară peste ei. În jurul lor, doar zgomotul vîntului stăruia 
cu putere. 

„Au mai rămas nouă”, gîndi Cae. 

După cîteva momente de așteptare, Indru, Chirilă și Grasa 
porniră către cei care dormeau. Cuţitele străluceau în mîinile lor. 
Alături, caii simțiră miros de sînge și se vinzoleau aspru. Trei umbre 
se aplecară în același timp. Trei gemete mari cutremurară cîmpia. 
O clipă mai tîrziu, cei șase poloni săriră în picioare, gata de luptă. 
Erau oșteni vechi, căliți în încăierări. Două cuțite fulgerară prin 
aer asemenea trăsnetului. 

„Au mai rămas patru, socoti Cae. Acum, sînt ai noștri.” 

Își trecu sabia în mîna dreaptă și pară la timp o străpun- 
gere din față. Adversarul scăpă o înjurătură, dar nu mai avu timp de 
112 


TAINA CAVALERILOR 





un nou atac, fiindcă se prăbuși, cu o rană adîncă la gât. Părintelui 
Grasa îi picase la îndemînă spătarul Sacowicz. Chirilă se descurca 
bine cu un zdrahon, iar Cae lucra chibzuit, apărîndu-se de lovitu- 
rile unui tînăr ager în mișcări ca Ducu cel Iute în zilele lui bune. 

— Ah, mon Dieu, ce plăcere! spuse Grasa, adînc satisfă- 
cut. Lucrezi frumos, domnule. De multă vreme n-am întîlnit un 
adversar atît de bun și o sabie atît de viguroasă. 

— Ai să-i simți îndată ascuțimea, ticălosule! scrișni 
Sacowicz. 

— Pe sfînta Cecilia! se burzului Grasa. Te previn că sabia 
domniei-tale s-a încrucișat cu aceea a unui marchiz. În fața rangu- 
lui nostru ar trebui să ai respectul cuvenit. Mă înjuri? Fie! Ah, nu! 
Nu, domnule! Furia te face să te îndepărtezi de arta scrimei. Pof- 
tim! Începuseși frumos și credeam că vom face o partidă strașnică. 
Iată că te-ai dezechilibrat. Cine n-ar profita de o astfel de clipă? 
Am fost profesor de scrimă și mă pricep. Acum e o simplă joacă 
să-mi strecor sabia sub garda domniei-tale, care e mult prea sus. 

Tăcu, plin de nemulțumire. Sacowicz căzuse și nu mai 
dădea semne că s-ar putea ridica. 

— Fir-ar să fie! bombăni Grasa mînios. Începusem atât 
de bine... 

Adversarul lui Chirilă picase străpuns după cîteva asal- 
turi. Doar Cae și sprintenul cavaler din fața sa mai continuau lupta. 

— Ai învăţat la școală bună, domnule, spuse Indru 
admirativ. 

— Ce folos? răspunse tînărul polon cu amărăciune. lată 
că sînt rănit în umăr de sabia unui lotru. 

— Greșești, cavalere! Numele meu e Cae Indru, iar dom- 
nii aceștia sînt Chirilă Zece Cuţite și părintele Grasa. 

— Ah, atunci n-am nici o șansă... Știu că sînteți un mare 
spadasin, dar și un ucigaș de rînd. Haina de cavaler nu vi se cuvine, 
de vreme ce cuţitele voastre au lovit în cei ce dormeau. 

— Nu aveam de ales, domnule, ripostă Cae. Sintem patru 

împotriva a douăzeci și doi. Pentru binele neamului nostru, am 
hotărît ca nimeni să nu scape cu viaţă din această solie. 

— Dar n-aţi ales lupta cavalerească decît în final. Nu 
acesta e drumul unui cavaler, domnule Indru. 

— Aș putea să vă spun același lucru. Voi sînteți uci- 
gași de rînd. Solia voastră urmărea să-i aducă pe tătari peste Ţara 
Românească. Ar fi murit mii de oameni nevinovați. Cum ai fi pro- 
cedat, domnule, dacă noi am fi mers la tătari să-i aducem peste 
țara voastră? 

Tînărul tăcu şi pară la timp o laterală. În vorbele lui Indru 
era multă dreptate. Apoi grăi: 

— Domnule, eu sînt oștean și mă supun unui ordin. 

— Adevărat! Dar oșteanul nu-i un obiect, ci o minte care 
gîndește. Ce căutați voi aici unde sînt pămâînturi românești? Acum 
e rindul nostru să-i aducem pe tătari împotriva voastră și nu văd 
cine ne-ar învinui. Există la noi un proverb frumos: „Cine sapă 
groapa altuia...” 

— Îl cunosc, strigă polonul. Și îmi dau seama că nu voi 
rămîne în viață, fiindcă am început să pricep jocul vostru. Uci- 
de-mă, domnule! Adineauri mi-ai doborit cel mai bun prieten. Dacă 
rămîn viu, te voi căuta pretutindeni, în scop de răzbunare. Ah, iată 
că sînt rănit din nou! 

— Nu, n-am să te ucid. Peste cîțiva ani vei fi un mare 
spadasin, și te rog să mă crezi că am ochi pentru asta. Vei fi poate 
cel mai bun spadasin al Poloniei, iar tinereții domniei-tale i se 
poate ierta o greșeală. În viitor, să te baţi, domnule, pentru neamul 
vostru! Atunci vei fi mare și ca om. 

Zicînd acestea, îi smulse sabia din mină cu o laterală 
puternică. Tînărul cavaler rămase în picioare, descumpănit. Sîn- 
gele răzbise din umăr prin frumoasa tunică cenușie. 

— Nu-i rușine să fii învins de marele Cae Indru, spuse 
după o vreme abătut. Numele meu este Tadeus Sapieha. 

Cei trei prieteni se priviră tăcuți. Oboseala îi cuprindea 
lin pe la încheieturi. Se scuturară de moleșeala trecătoare și cătară 

în bagajul lui Sacowicz un anumit lucru. Cîteva minute mai tîrziu, 
porniră spre tătari, dimpreună cu Tadeus. 

— Sile, dezleagă-l pe Altîn! porunci Cae. 

Adormitu îi tăie legăturile într-o clipă, iar căpetenia se 
ridică fără să spună o vorbă. Îl privi pe Indru cu uimire neascunsă, 
ca în fața unei minuni. Fiindcă minune era ceea se întîmplase la 
marginea Botnei. Prezenţa lui Tadeus îi dovedea că tabăra polonă 
căzuse. 

„Alah e mare! gîndi el. Tot ce am auzit măreț despre acești 
ghiauri pălește în fața isprăvilor de adineauri. Dacă aș avea ast- 
fel de prieteni, multe s-ar putea face pentru neamul nostru. Sau, 
poate greșesc. Poate că și noi avem astfel de oameni, însă n-am 
știut să-i vedem.” 

— Altîn, grăi Cae, poruncește vitejilor tăi să îngroape 
morții! Malul Botnei e nisipos. Deci, se poate lucra doar cu mîinile. 
Armele, caii și toate sculele polonilor trec în stăpînirea voastră. 
Iar noi amîndoi avem o vorbă. 

Se depărtară împreună printre sălcii. Ajunseră într-un 
loc frumos, deasupra apelor rîului. Vîntul nu contenise o clipă, 
astfel că norii alungaţi de tăria lui dezveliseră cerul curat ca bobul 
de rouă în zori. 

— Mi-e sufletul greu, murmură Cae. Am ucis oameni 
care nu aveau putință de apărare. Dar nu am avut de ales, fiindcă 
nu viața mea era în primejdie, ci existența neamului românesc. 
Iar în astfel de situaţii, mila nu are ce căuta în sufletul nostru. 

Tătarul îl ascultă îngîndurat. 

— Te cunosc din auzite, Altîn, continuă tînărul. Știu că 
ești un războinic viteaz și mai ales una dintre marile minți luminate 
ale poporului nogai. Ţi-ai desăvirșit cunoașterea vieţii la școlile din 
Apus. Puţini tătari au avut un astfel de prilej. Nici chiar hanul nu 
se poate mîndri cu asemenea lucru. Sînteţi un popor mare și har- 
nic la războaie. Însă nu veţi dăinui ca neam. Voi nu v-aţi legat de 
rodul pămîntului și de așezări trainice, ca alte popoare. Trăiţi din 
jaf. Cu toate că sînteţi puternici, turcii vă poruncesc, iar megieșii 

vă plătesc unele călcări fără rost. Cei mai buni fii ai voștri mor în 
războaie nedorite de nimeni. Așezările voastre cad spre risipă. Noi 
lucrăm pămîntul și ne bucurăm de roadele lui. O facem de mii de 
ani, și iată că dăinuim aici ca o insulă latină în răsăritul Europei. 

Altîn tresări uimit. Ce-i spunea cavalerul acesta erau toc- 
mai gîndurile sale cele mai tainice. Cae știa că lovește fără greșeală 
spre inima tătarului. El intuise că un om cult, care văzuse atitea 
popoare și așezări minunate în apus, are puterea să privească în 
viitor. 

Tăcură multă vreme, fiecare cu gîndurile lui. Zorile erau 
încă departe, iar ei mai aveau multe de discutat. Cerul împodobit 
cu stele părea mai prietenos decît în faptul serii, chiar dacă răceala 
dinspre ziuă cuprinsese cîmpia ca un fior. 

— Îmi lipseşte puterea, oftă Altîn. 

— Îţi lipseşte azi, însă mîine poţi lupta pentru dobîn- 
direa ei. 

— Greu. 

— Tot ce se capătă greu are trăinicie. Numai lucrurile fără 
valoare se obțin ușor. Ţi-aș putea oferi prietenia noastră. Poate că 
nu-i mult, dar nici puţin. Am la mine darurile purtate de Sacowicz 
către hanul vostru. Ele vor ajunge acolo. 

— Nu înţeleg, tresări Altîn. Oare faci jocul lui Ieremia 
Movilă, Sigismund și Taranowski? Atunci, pentru ce toată munca? 

— Nici vorbă, zîmbi Cae. Numai că rostul soliei se va 
schimba. Sculele acestea, a căror valoare trece de douăzeci de mii 
de ducați, vor fi preţul plătit de noi pentru intrarea voastră cu oști 
în Polonia, cam pe la sfîrșitul lunii viitoare. Pricepi? 

— Allah e mare, iar voi înţelepţi! murmură tătarul. lată 
că nu v-aţi mulțumit a distruge solia aceasta, ci loviți cu multă 
judecată. Frumoasă răzbunare! 

— Nu răzbunare, Altîn. La sfîrșitul lunii viitoare, oștile 
noastre se vor mișca spre Moldova. Polonii vor fi prea ocupați avă 
face față, astfel că vom avea liniște din partea lor. Te miri poate că 
am atîta încredere a-ți dezvălui asemenea secrete. După ce vom 

uni Moldova, cu restul ţării, se pare că vom deveni vecinii voştri 
cei mai apropiați dinspre apus. Deci, prilej să te sprijinim în gîn- 
durile tale. Sînt sigur că te-ai gîndit să-i dai alt rost poporului tătar. 

— Adevărat! recunoscu Altîn cu aceeași sinceritate ce o 
ghicise la celălalt. M-am gîndit adesea, dar hanul e puternic și nu 
vede altă viaţă mai bună. El știe doar ce a apucat de la înaintași. Aș 
vrea ca tătarii să se lege de pămînturi și să-și dureze așezări trainice. 
Să înflorim unele meșteșuguri, iar ziua de mîine să o asigurăm din 
agoniseala noastră, nu din jafuri. Însă totul e vis. 

— Între vis și realizare, puntea o face voinţa omului şi 
truda sa. La sfîrșitul lui aprilie te voi sprijini cu zece mii de ducați. 
Sintem săraci și nu putem mai mult. 

— Da, am nevoie de aur. Cu ajutorul său, aş putea încropi 
o mică oaste. Ce dorești în schimbul prieteniei și ducaților? Fiindcă 
cine oferă, totdeauna așteaptă ceva. 

— Așa este! rise Cae. Ne vom continua drumul împreună. 
Solia voastră va ajunge la marele han ca din partea principelui 
Mihai, care-i va plăti încă pe cât îi ducem acum, dacă își pornește 
hoardele peste Ţara polonilor. Ţie nu-ţi cer numai tăcerea pentru 
ce s-a întîmplat, ci să-i spui hanului că Ieremia Movilă s-a unit 
cu principele Mihai și îi sînt vecini prietenoși. Însă polonii, prin 
Sigismund și Taranowski, vorbesc rău despre tătari și vor căuta 
să-i calce cu puterea oștilor, înainte de sfîrșitul primăverii. Și încă 
nu-i totul. Te vei întoarce la Iași. Îl vei anunţa pe Ieremia Movilă că 
hanul pregătește atacul asupra Ţării Românești, dar i-a oprit zălog 
pe solii polonilor, pînă cînd își va căpăta restul de aur. Gindește-te 
bine, Altîn! Nu-mi răspunde grabnic. Eşti un tînăr înţelept. Socot 
că visurile tale în privinţa tătarilor se apropie de alte noastre. Eu îţi 
ofer sprijin mărunt, dar sigur. Cine oferă mai mult decit se cuvine, 
sau decît poate, totdeauna dă puţin sau nimic. 

— Te cred, cavalere, murmură Altîn, însuflețit dintr-o 
dată. Și mă bucur că voi avea în voi niște vecini de nădejde. Am sim- 
țit că-mi vorbești deschis. Numai soarta v-a scos în calea mea. Acum 
încep să sper. Știu cît valorațţi, iar adineauri, planul domniei-tale 

m-a uimit. Puține minți dintre cele mai mari ar fi putut întoarce 
lovitura pregătită la Iași. Dă-mi mîna, odată cu prietenia ta! 

Discutară multă vreme, dornici să se cunoască mai bine. 
Și pe măsură ce gîndurile se dezvăluiau fără ocol creștea încrede- 
rea între ei. Cînd zorile mijiră, cenușii la început, fața lui Altîn, 
strălucea ca arama bătută proaspăt. 

— Cine sînt oamenii care te însoțesc? se interesă Cae. 

— Prieteni buni, cavalere. Din gura lor, nimeni nu va 
afla ce s-a întîmplat aici în cîmpie. Mă miră totuși că mi-ai arătat 
încredere chiar de la început. 

— M-am gîndit mult la asta, rîse Cae. Am aflat cîte ceva 
despre domnia-ta și despre firea pe care o ai. 

— Da, da, vezi departe, zimbi Altîn. 

Se ridicară și porniră spre tabără umăr lingă umăr. Sile și 
Grasa aduseseră caii ceva mai devreme. Acum dormeau. La cîțiva 
pași de ei, Chirilă veghea cu vestitele lui cuțite la îndemînă. Soarele 
se ridica din stufăriș cu zîmbetul rece al zorilor. Pe malul apusean 
al Botnei, nimic nu arăta să fi fost vreo luptă. 

Ridicară tabăra cînd soarele săltase de vreo trei sulițe. 
Vîntul se juca în coamele cailor parcă mai blind, parcă mai călduţ. 

În cea de-a cincisprezecea zi, convoiul domniei Flo- 
Tica ajunse aproape de ţinta călătoriei. Numărul însoţitorilor săi 
crescuse înainte de a părăsi granița Transilvaniei. Din porunca 
principelui Mihai, douăzeci de oșteni, șaisprezece dansatori și opt 
cîntăreți se uniseră cu ceilalți, aproape de cetatea Lipovei. Cîteva 
zile cu ploi mărunte le îngreuiaseră drumul prin mănoasa pustă a 
Ungariei Superioare. Apoi, timpul devenise frumos. Cele trei fete 
priveau pline de încîntare mîndrul peisaj din apropierea orașului 
de Aur. Departe pe culmile munţilor mai stăruiau petice de zăpadă. 
Prin văi, localnicii ieșiseră la arat. În urma plugurilor, aburii nu se 
ridicau în fuioare subțiri, ci se tîrau la rasul pămîntului, mîngîind 
și sărutînd brazdele. Pîraiele umflate țipau ca pruncii la joacă, 
iar vegetația de pe maluri, înfrunzită timpuriu, își da ifose ca la 
început de vară. La trecerea convoiului, oamenii făceau semne 
prietenești. Fetele se grăbeau să răspundă. 

„Ţară frumoasă cu oameni primitori și harnici, gîndi 
domnița Florica. Liniştea de aici parcă-i mai multă decît prin alte 
părți. O lume de basm, de liniște și poate de fericire. Am privit de-a 
lungul drumului case, biserici și castele. Unele sînt vechi cât vea- 
curile. Feriți de năvălitori și războaie multe, oamenii își păstrează 
temeinic sfintele urme ale trecutului. La noi, puţine lucruri rămîn. 
Noi n-am avut ani fără războaie. Adesea, ne-am pus foc satelor, 
pentru a face pustiu dinaintea dușmanului. Îmi plac lucrurile vechi 
fiindcă au în ele ceva tainic. Ceva din sufletele celor ce le-au făurit. 
Am scris o poezie despre un urcior. L-am găsit în pămîntul moșiei 
de lingă Pitești. L-am curățat și m-am gîndit multă vreme la el. 

Poate că are o sută de ani, sau două, ori poate chiar mai mult. Pe 
o parte are desenat un flăcău cu arcul pe umăr. Pe cealaltă — un 
zimbru. Cine o fi frămâîntat oare lutul urciorului? Dar mai bine 
să-mi amintesc poezia. 


În forma vasului de lut 

Atîtea gînduri vechi au încăput 
Atitea mîngiieri și lacrimi și sudoare 
Atîtea zîmbete sau glasuri trecătoare 
Atitea vrăji şi urme de descînt 
Cuprinse toate-n bulgări de pămint. 
De-i pleci auzul la urciorul vechi 
Nimic n-o să-ți răsune în urechi. 

N-o să-ți grăiască pojghiţa de lut 
Nici măcar gîndul cel de la-nceput. 
Apleacă-ți sufletul peste urcior 

Și pipăie-l cu degetul ușor! 

Urciorul o să-și rupă vraja veche 

Și o să-ți spună tainic la ureche 
Povești cu vechi flăcăi și duse fete. 


Poate că or fi și greșeli. Dacă ar auzi-o, dascălii mei ar 
zîmbi. Dar ce știu ei ce gînduri zburătăcesc prin mintea unei fete?” 

Caravană și Tufănel plecaseră de două zile înaintea con- 
voiului, pentru a anunța sosirea domniţei la palatul Hrad&any. 
Către prînz, drumeţii văzură în depărtare casele orașului Praga, 
iar mai aproape — un pîlc de călăreți. 

„Cred că sînt vreo trei-patru sute”, socoti Ducu. 

Tînărul nu se înșelase. Curînd, patru sute de cavaleri se 
desfăcură pe marginile drumului. Dintre ei ieși un călăreț înalt, 
cu faţa prelungă, stafidită ca un pergament, cu pălărie neagră de 
postav și cu straie de aceeași culoare, bine strînse pe corp. Calul 
său alb călca nervos și se îndemna greu la mers obișnuit. Omul 
era împăratul Rudolf al II-lea. Alături de el călăreau arhiducele 
Matthias, Costache Caravană și Tufănel. 

Trăsura domniţei intră în frumosul cordon al cavalerilor, 

apoi se opri. Împăratul descălecă parcă mai sprinten decât îl arăta 
vârsta. Ajunse lîngă trăsură. Fetele îl priviră sfioase. Îl salutară cu 
multă grație, chiar dacă hainele lor băiețești nu se arătau tocmai 
potrivite. 

— Vizita voastră, prințesă, e o cinste pentru curtea impe- 
rială din Praga, spuse Rudolf, galant, în nemţește. 

— Și pentru noi, și pentru neamul nostru, răspunse 
domnița. 

Împăratul îi oferi braţul și făcură câțiva pași împreună. 

„Pe sfinta Cecilia! socoti el, e mai frumoasă decît o arată 
pînza lui Petre Armeanul! Iar tinerele însoțitoare vor face multe 
victime la Praga. Sper că arăt destul de bine. Ţinuta în negru mă 
avantajează și îmi dă un aer distins, tocmai prin lipsa bijuteriilor. 
Bine că-i domnul Tufănel aici! Am să-i arăt acestei copile ceva 
din priceperea noastră în lupta cu bîta. Adică nu. Să-l ia naiba pe 
domnul Tufănel! E prea mare în soiul acesta de luptă și m-ar lăsa 
în umbră. Anul trecut m-a și atins de vreo două ori, chiar dacă nu 
se cădea să o facă. Aș fi putut să-l decorez dacă-mi lăsa întâietate. 
Miine o să găsesc unul mai puţin priceput.” 

— Aţi călătorit bine? se interesă grijuliu. 

— Destul de bine, măria-ta. 

— Domnul Costache Caravană îmi spunea că ați avut 
unele neplăceri într-un han de lingă Bratislava. 

— Nu cine știe ce, zîmbi domnița Florica. Un cavaler 
trecător ca și noi prin acele frumoase locuri ne-a adresat cîteva 
necuviinţe. Apoi, între slujitorii lui și oștenii noștri s-a iscat o mică 
încăierare. Totul a durat destul de puţin. Cînd am părăsit hanul, 
cavalerul cu pricina primea îngrijiri. Sabia domnului Ducu îi făcuse 
o spărtură în umăr. Am privit lupta prin fereastră și mi-a fost teamă 
pentru viața comandantului nostru. Cavalerul acela mînuia sabia 
ca un turbat. 

— Domnul Ducu se află în suita voastră? se lumină 
Rudolf. Iată că nu l-am văzut. 

— E comandantul convoiului. 

— Ah, ah, exclamă el rîzind. Cavalerul a picat pe mîini 
bune. lar dacă a scăpat numai cu o împunsătură slabă, înseamnă 
că domnul Ducu a fost generos. 

— Îl cunoaşteţi? 

— Am avut această plăcere. Anul trecut, la palatul Hra- 
dany, ne-a dat cîteva lecţii de scrimă. Dar e vremea să ne întoarcem. 
Voi călări alături de trăsura voastră, încheie galant. 

— Dacă aș fi avut un cal, mi-ar fi plăcut altfel, îndrăzni 
tînăra. 

— Ştiţi să vă ţineţi în șa? 

— De la virsta de cinci ani. 

Împăratul se întoarse înviorat de plăcuta veste și spuse 
cîteva cuvinte. Patru sute de tineri descălecară în aceeași clipă, 
smulgindu-i un zîmbet. Aleseră un cal sprinten, iar norocosul 
cavaler luă loc în trăsură între Irina și Dana. Strălucitorul alai 
se puse în mișcare. Mai morocănos ca oricînd și poate ceva mai 
aprins la faţă, Ducu încercă să fie curtenitor cu mîndrii cavaleri și 
îşi îndemnă calul undeva cît mai spre coada convoiului. În ziua 
aceea, domnița Florica nu-i adresase măcar o privire. 


S 


În marea sală de bal a palatului Hradtany, luminile înfru- 
museţau înzecit podoabele, chipurile și minunatele veșminte ale 
oaspeților. Se aflau acolo cele mai de seamă personalități ale celor 
două curţi imperiale din Viena și Praga. lar alături de acestea — ger- 
mani înalți, blonzi, inteligenți și sobri. Engleji cu fețele simpatice, 
lungi de un cot și ochii aplecaţi spre ironie. Franţuji sprinteni la 
vorbă și plini de duh. Spanioli oacheși, frumoși și buni de gură. Ita- 
lieni fermecători, cu voce mare, gata să rîdă din te-miri-ce. Unguri 
bine făcuţi, cu privirile îndrăzneţe, focoase. Cehi spătoși, mucaliţi, 
cu ochii veseli. Înalți monahi, trimiși ai Sfintului Scaun. Mari pre- 
laţi ai mînăstirii Strahov din Praga. Slovaci sprinteni la glume 

ca argintul-viu. Femei brune sau bălaie, tinere sau trecute, agere 
sau sfioase. Dar sarea și piperul o aduceau în acea seară trimișii 
valahilor, despre care se dusese vestea în toată Praga. Era acolo 
în sala de bal o lume pestriță ce se foia prin fața tronului cu sme- 
ritele plecăciuni și chibzuite vorbe, însă dincolo de tron, feţele își 
recăpătau strălucirea, trufia, veselia sau buna dispoziţie. 

— Prinţesa valahă Florica Pătrașcu! anunţă majordomul. 

Discuţiile se întrerupseră. Sute de priviri se îndreptară 
spre tînăra de la Dunărea de Jos. Înaltă, sprintenă la mers și plină 
de graţie în mișcări, păși prin culoarul viu, conștientă că fiecare 
gest îi va fi cîntărit de rafinaţii curteni... Purta o rochie de mătase 
înflorată, cu fiong, cu mînecile scurte pină deasupra cotului, cu 
ferezia tivită într-o superbă blană de samur, care-i da o eleganță 
neîntrecută. Singura ei podoabă era un medalion de aur, ce înfă- 
țișa chipul dragului său părinte. Faţa îi strălucea de prospețime, 
iar ochii aveau ceva din candoarea pruncilor. 

Făcu în fața împăratului o plecăciune adincă, a cărei 
grație desăvirșită nu era cu nimic mai prejos decît a prințeselor 
din Apus. Rudolf o pofti să șadă alături, lucru total potrivnic eti- 
chetei. Observînd asemenea minune, contele Ioan Khevenhiller, 
ambasadorul împăratului la Madrid, tuși sec, dar stăpînul său nu-l 
băgă în seamă. 

„Lucrurile sînt încurcate rău, gîndi Khevenhiller. Regina 
Maria de Spania nu va fi prea încîntată că fiul ei s-a îndrăgostit 
de această copilă valahă. Imperiul nu are nevoie de o alianţă atît 
de slabă.” 

— Ai rămas pe gînduri, domnule conte, se apropie arhi- 
ducele Matthias. 

Khevenhiller tresări. Inteligentul Matthias, despre care 
se spunea că ar fi cea mai luminată minte a imperiului, nu-i scăpa 
nimic. 

— Adevărat! rosti contele în șoaptă. N-am mai văzut o 
astfel de încălcare a etichetei la Hradany. 

— Eh, dragul meu! rîse arhiducele, bine dispus. Mulţu- 
mește cerului că o vezi azi în premieră. 

— Dar nu asta mă neliniștește. Regina m-a trimis aici 
cu poruncă să-i recomand măriei-sale fratelui vostru pe fiica arhi- 
ducelui Carol. 

— Nu-i prea arătoasă, zimbi arhiducele. Ba aș zice că are 
o tîrtiță care se mișcă în mers, ca la rațe. 

— E de neam ales, ripostă Khevenhiller, observiînd că 
nu va avea un aliat în fratele împăratului. 

— Știu, însă Rudolf nu se însoară cu neamul ei, ci cu ea. 
În ce oprivește pe domnița Florica, nu cred că are seamăn la frumu- 
sețe. Și zău că oamenii ar trebui să se mai însoare și din dragoste! 

— Ce poate aduce această copilă imperiului nostru? 
întrebă ambasadorul cu o nuanţă de dispreţ în glas. 

— Mult, domnule, grăi arhiducele ceva mai sever. Un 
singur general mare avem azi în Europa. Iar acela e tatăl ei. Înru- 
dit cu noi, principele Mihai va face ordine în granița de răsărit și 
de sud a Imperiului Austriac. Numai el îi poate bate pe turci. Ai 
auzit despre victoria sa de le Călugăreni? 

— Am auzit, dar asta a fost cu mulţi ani în urmă. 

— Ascultă, Khevenhiller! murmură arhiducele reținîn- 
du-și mânia în fața vederilor înguste ale ambasadorului. Aici în 
palatul Hrad&any puţini se gîndesc limpede la ziua de azi și foarte 
puţini la cea de mîine. Politica noastră e destul de slabă. N-am 
reușit să facem ordine măcar într-o provincie ca Transilvania. Ne 
lipsesc oamenii proaspeţi și limpezi în gîndire ca principele Mihai. 
Miine... mîine turcii vor veni peste noi și nu văd cum îi vom opri, 
fiindcă marea noastră putere e doar o spoială. De nu-l vom folosi 
pe acest mare general al timpului nostru, de nu-l vom ajuta, va 
pieri în mai puţin de un an. Nu te mira, domnule conte! Știu multe 
lucruri. Va fi asasinat fie de turci, fie de poloni, fie de nobilii din 
Transilvania, sau chiar de agenţii imperiului nostru. De va muri el, 
noi vom pierde cel mai mult. De va trăi și de va găsi sprijin la noi, 
el îi va scoate pe turci din Europa. O ţară de viteji ca cea a valahilor 

va fi chezășie că nimeni nu va trece cu amenințare spre noi. Să-i 
spui aceste vorbe mamei noastre, Maria de Spania! 

— Le voi spune, șopti impresionat ambasadorul. Dar 
Spania e departe, iar din depărtare, totdeauna se vede altfel. 

Cu aceste vorbe se despărţiră. Celălalt frate al împăratu- 
lui, arhiducele Maximilian, urmărise de la distanţă discuţia și căută 
să-l agaţe grabnic pe Khevenhiller. El deduse că cei doi discutaseră 
despre o eventuală căsătorie a lui Rudolf cu frumoasa valahă. Mai 
știa că ambasadorul sosise de la Madrid cu o seară înainte și avea 
credinţa că aduce unele porunci ale mamei lor. Îl ura pe Rudolf 
din toată inima fiindcă-şi dorea coroana imperială. Îl ura și pe 
Matthias în aceeași măsură, din cauza dragostei pe care acesta o 
nutrea față de împărat. Dar știa să-și ascundă sentimentele și mai 
ales să aștepte, dovedindu-se un curtean dintre cei mai rafinați. 
Dispunea de o avere fabuloasă pentru acele vremuri și de multă 
influență la imperiu. 

— Ei, ce surpriză, domnule conte Khevenhiller! se prefăcu 
bucuros și surprins. E o plăcere să întîlnesc un mare ambasador 
al neamului nostru și un vechi prieten. V-am dus dorul în ultima 
vreme. Ba chiar ne gîndeam că acolo, pe meleagurile însorite ale 
Spaniei, aţi uitat de noi. 

Cuvintele lui cam umflate nimeriră cum nu se poate 
mai bine. Khevenhiller era vanitos. Asemenea laude picau peste 
sufletul său ca roua pe flori. Iar faptul că arhiducele îl numise pri- 
eten întrecea cu mult cele mai aiurite visări ale sale. Și fiindcă se 
dovedea un ins destul de mărginit, răspunse cu toată sinceritatea: 

— Alteță, nimeni din neamul meu nu s-a bucurat de o 
prietenie atît de înaltă. 

— Să nu exagerăm, dragul meu, surise arhiducele sim- 
țind că nimerise în plin. Se pare că la curtea din Madrid te bucuri 
de o protecţie și de o prietenie mult mai înalte. Regina Maria de 
Spania te socotește confidentul ei. Cel puțin așa grăiesc frumoasele 
ei scrisori către mine. Dar să lăsăm asta. Nu ţi se pare că împăratul 

a căzut sub mrejele frumoasei prințese din Valahia? Pe toți ne-a 
surprins vizita ei aici. 

— Tocmai asta mă pune în încurcătură, spuse contele. 
Spania dorește o căsătorie cu fiica arhiducelui Carol. 

Maximilian ciuli urechile și își înăbuși o exclama- 
ție de surpriză. Apoi, jucă tare, cu toate că încă nu avea atuurile 
trebuincioase: 

— Mi-e teamă că ne vom opune, dragă Khevenhiller. Fiica 
arhiducelui Carol nu e pe placul nostru. Cel puţin eu și fratele 
Matthias ne vom opune. 

— Chiar asta îmi spunea alteța-sa adineauri, grăi amba- 
sadorul fără să priceapă încotro vislea Maximilian. Arhiducele 
crede că o înrudire cu principele Mihai va fi un cîştig pentru Casa 
de Austria. 

În ochii celuilalt apăru un licăr ironic, dar ambasado- 
rul nu-l remarcă. Era prea fericit că se află într-o companie atît 
de rivnită. 

— Da, da, murmură arhiducele, parcă înveselit de o idee. 
Mi-ar face plăcere să dejunăm amindoi mîine în palatul meu. Vom 
depăna amintiri și îmi vei vorbi despre iubita noastră mamă. Apoi, 
despre curtea din Madrid. Te aștept pe la nouă. Știu că ești un 
povestitor neîntrecut. Ce crezi că urmărește Spania prin alianța 
cu arhiducele Carol? 

— E un secret, alteţă, tresări Khevenhiller. Numai împă- 
ratul are drepturi să cunoască astfel de lucruri. 

— Așa, așa! zimbi Maximilian. Îmi place că știi să păs- 
trezi un secret. Deci, pe mîine, dragul meu. 

Domnul Szant6, un ungur chipeș, ce se dovedi condu- 
cător al petrecerilor, veni în fața suveranului. 

— Cu ce începem, domnule? se interesă Rudolf, bine 
dispus. 

— Cu dansuri. 

— Prevăd că va fi o seară încîntătoare, grăi împăratul 
aplecîndu-se către Florica. Cei mai nobili curteni ai noștri abia 

așteaptă deschiderea acestui bal pe care îl dăm în cinstea voastră. 
Cunoașteţi dansurile noastre, prințesă? 

— Le cunosc, măria-ta, răspunse tinăra, spre totala 
uimire a acestuia. 

— Atunci, voi avea bucuria primului dans. 

Maximilian își roti privirile prin sala imensă. Într-un 
colț, lipiţi de fereastră, Ducu și Costache Caravană discutau încet. 
Cînd apăru arhiducele lingă ei, îl salutară adînc, chiar dacă nu 
erau prea încîntaţi. Acesta le răspunse cu o aplecare a capului și-i 
măsură încruntat. 

— Mi se pare că voi l-aţi capturat anul trecut pe dom- 
nul Otto, trimisul nostru către regretatul principe Andrei Bâthory. 

Ducu era destul de cătrănit în seara aceea și se pregăti 
să-i răspundă tăios, dar istețul Costache i-o luă înainte și grăi cu 
multă miere în glas: 

— Așa este, măria-ta! Noi sîntem abia doi dintre cei care 
au făcut-o, dar am gîndit că ne atragem nu supărarea voastră, ci 
doar un zimbet de îngăduință. 

— Îngăduinţă? tresări arhiducele, neplăcut surprins. Nu, 
domnilor! Voi pune să vă aresteze, însă nu acum, fiindcă nu doresc 
să stric o seară minunată. 

— Sînt sigur că veţi regreta de îndată asemenea gest, 
continuă grăsunul privindu-l calm, aproape șăgalnic. 

— Cu niște lotri nu am ce regreta, i-o întoarse aspru 
Maximilian. 

— Măria-ta, cuvîntul nu ni se potrivește, își reținu Cos- 
tache un gest mînios. Sîntem soli aici, iar împăratul nu va fi prea 
mulțumit aflînd cuvintele voastre de ocară. 

Ochii arhiducelui scînteiară, parcă dinaintea unei explo- 
zii. Nimeni n-ar fi îndrăznit o astfel de înfruntare. Caravană intui 
că Maximilian nu are puterea să-i aresteze acolo fără a-l înfrunta 
pe împărat, dar bănui că-i va urmări la întoarcerea către casă. Așa 
că, vorbi la fel de mieros. 

— Măria-ta, domnul Otto purta o scrisoare a voastră către 

fostul principe Andrei Bâthory. În scrisoare se dezvăluiau toate 
secretele tratativelor noastre purtate cu împăratul, ceea ce aduce 
a trădare. Ei bine, ne-am luat unele măsuri. De vom avea neajun- 
suri, acea scrisoare va ajunge în mîinile împăratului, spre totala 
noastră părere de rău. Vă iubim prea mult pentru a vă cășuna un 
astfel de necaz. Dar cred mai degrabă că amenințarea voastră e o 
glumă. Știm că iubiți gluma, iar noi o gustăm din plin. 

Ochii arhiducelui se subțiară o clipă, apoi stărui în ei o 
urmă șăgalnică. Avea mare stăpinire de sine și pricepuse că valahii 
nu se temeau de el. Ba din contră, prin scrisoarea aceea compro- 
mițătoare erau mai puternici. 

— O glumă, domnilor! zîmbi el. Acesta e cuvintul. Și 
pentru a vă arăta bunăvoința noastră, vă poftesc mîine să prin- 
zim împreună. Voi trimite o trăsură să vă aducă la palatul meu. 
La revedere, domnilor. 

Se îndepărtă, cu un mic semn amical. Dacă cei doi i-ar 
fi văzut scurta fulgerare a privirilor, poate s-ar fi îngrozit. Maximi- 
lian trecu mai departe, zîmbind cunoscuţilor ce se aplecau adînc, 
fericiți că au fost luaţi în seamă. 

Cînd se isprăvi dansul, împăratul se așeză satisfăcut și-l 
întrebă pe Szantâ: 

— Ce urmează, domnule? 

— Cu îngăduința măriei-voastre, grăi maestrul de cere- 
monii, o mică surpriză. Domnul Costache Caravană m-a vestit că 
principele Mihai a trimis la Praga ceva dansatori și cîntăreți valahi. 

— Să-i vedem, să-i vedem! se entuziasmă Rudolf. Prin- 
țesa ne spune că valahii au dansuri frumoase. Sper totuși să nu le 
întreacă pe ale noastre. 

Cîteva minute mai tîrziu, douăzeci și patru de bărbaţi 
intrară în sala balului, îmbrăcaţi în port românesc. Vestiţii vio- 
riști și țambalagii Cotae, Gușă Dulce, Zamfir, Buzău, dimpreună 
cu marele gurist Dodu și alți ortaci la fel de buni, însă mai puţin 
cunoscuți, primiră încuviințarea să-și strunească cele unelte de 
cîntat. Sîrba de la Breaza, cu puritatea ei fără seamăn, răsună pentru 

prima oară la palatul Hradtany. Șaisprezece tineri frumoși la trup 
și ageri în mișcări se prinseră frățește, dar nu porniră. Irina și Dana 
le făcură semn că vor să intre în dans. Din nou Gușă Dulce atacă 
furtunos începutul. Din nou tinerii rămaseră pe loc la un gest al 
domniţei Florica. 

— Aș dori să dansez pentru voi, măria-ta. 

Emoţionat, împăratul aplaudă din toată inima. Apoi se 
făcu liniște. Duci și ducese, marchizi și marchize, baroni și baro- 
nese, conți și contese, înalți prelați sau călătoriți ambasadori se 
împinseră cu grație, se călcară pe picioare zimbind frumos, dornici 
să fie cît mai aproape de tinerii dansatori valahi. Sprinteneala 
dansului îi amuțţise. 

Cînd reveni lingă tronul imperial, îmbujorată ca vestitele 
noastre mere roșioare, domnița Florica păru înzecit mai frumoasă. 
Aplauze mari îi răsplătiră pe dansatori, chiar dacă o seamă de cur- 
teni strimbară din nas, socotind dansul acela cam vulgar. Tinerii 
valahi se traseră mai la o parte și apucară fiecare câte-o bită. 

— Vor să ne arate o luptă? se interesă Rudolf, vădit 
contrariat. 

— Nu, măria-ta, zimbi Florica. Nu o luptă, ci Călușul, 
regele dansului românesc. Sper că flăcăii noștri vor fi la înălțimea 
lui. 

Tăcură. Gușă Dulce făcu un semn grăitor și porni cîntecul, 
hotărît să se spînzure de nu va ieși bine. Făloși ca împărații, iuți 
ca scînteile, aprigi ca în luptă, mari în chiote, oltenii încremeniră 
asistenţa. Împăratul se ridicase pe jumătate, dar uită să încheie 
mișcarea. Curtenii ce strimbaseră din nas priveau uluiți. Rămăse- 
seră nemișcați, lipiți unul de altul, parcă zugrăviți pe o pînză. Sub 
picioarele sprintene ale valahilor, tari ca fierul, sub bitele lor din 
lemn de corn, dalele de marmură ale palatului imperial păreau 
gata a se desface în mii de bucăţi. Totul încremenise în jurul flăcă- 
ilor, iar Gușă Dulce prinsese aripi alături de ortacii săi. Niciodată 
rafinații curteni nu văzuseră un dans atât de grăitor, de energic, 
de sprinten. Dansatorii păreau un singur trup. Trupul ritmului. 

Cînd se sfirși, nu răsunară aplauzele grabnice. Doar un suspin 
general trecu asemenea unui fior prin marea sală din Hrad&any. 
Apoi, marii nobili își uitară frumoasele ranguri și aplaudară și 
strigară din toată inima. 

— Cum aţi spus că se numește dansul acesta? o întrebă 
împăratul, respirînd agitat. 

— Călușul, măria-ta. Se pare că-i cel mai vechi dans al 
neamului meu. Cu mii de ani în urmă, strămoșii daci îl foloseau, 
poate mai frumos ca noi. 

— Da! murmură împăratul. Parcă are o vrajă în el. Sim- 
țeam nevoia să-mi mișc picioarele după tact. Abia acum încep să-i 
cunosc bine pe valahi. Cu ani în urmă, auzisem de la fostul principe 
Sigismund Bâthory că aţi fi niște sălbateci. Mici la trup și păroși, 
cu picioarele strimbe și lipsiți de cunoașterea graiului omenesc. 
Anul trecut am văzut aici, în persoana cavalerilor Cae Indru, Ducu 
cel Iute și Chirilă Zece Cuţite, adevărați feți-frumoși. Iar purtarea 
lor și îmbrăcămintea elegantă nu arătau cu nimic mai jos decît al 
gentilomilor Apusului. Cît despre inteligență, mi-aș dori asemenea 
sfetnici. Și iată că în Valahia cea clevetită pe nedrept găsesc cea 
mai desăvirșită copilă din cîte am văzut pînă azi. 

— O, măria-ta! roși domnița Florica. La noi sînt multe 
fete care mă întrec. Se pare că logodnica domnului Cae Indru ar 
fi ca frumuseţe și desăvirșire tot ce au visat oamenii de-a lungul 
timpului. 

„Drace! gîndi ambasadorul Franţei scuturîndu-se din 
înmărmurire. Voi părăsi Praga cît de curind, pentru a-i povesti 
regelui nostru Henric despre aceste minuni. Dansul valahilor îmi 
arată vigoarea acestui popor frate de gintă cu noi. Da, asemenea 
oameni viguroși au putut să dăinuie peste veacuri acolo în răsă- 
rit și nu văd cine i-ar îngenunchea vreodată. Anul trecut, aici la 
Hradtany am trăit un coșmar. Domnii Cae Indru și Ducu cel Iute 
i-au învins pe cei mai buni spadasini ai noștri.” 

— Ce urmează, domnule Szant6? întrebă Rudolf. 

În locul maestrului de ceremonii, se grăbi să vorbească 
domniţa. 

— Măria-ta, urmează un dans românesc în care pot să 
se prindă toți oaspeţii din sală. 

— Toţi? se miră împăratul. 

— Absolut, dar are niște reguli. Dansul se numește 
Periniţa. La Periniţă, dansul se desfășoară în cerc. La mijlocul cercu- 
lui, un dansator singuratec va purta în mînă o basma sau o batistă. 
El poate alege din sală sau din cerc pe oricine, pentru a-i fi partener. 
Apoi, îngenunchează împreună și se sărută, iar cel intrat proas- 
păt preia basmaua sau batista, în timp ce primul revine printre 
dansatori. Dar, poate n-am explicat prea bine, așa că noi românii 
vom face o demonstrație. 

Gușă Dulce porni Periniţa; arcușul parcă prinsese aripi 
în mîna lui. Domnița Florica scoase batista și începu să danseze 
grațios în mijlocul cercului. Oaspeţii priveau cu mare interes. În 
timp ce se mișca în dulcele ritm, ochii ei căutau nerăbdători. Apoi 
ieși din cerc și merse cu pas hotărît către una dintre ferestre. Inima 
lui Ducu se opri o clipă, fiindcă în cea următoare, mîna domniei 
se afla într-a lui. Intrară în cerc și îngenuncheară. Tînărul cavaler 
simţi pe obraz arsura sărutului ei. Totul se petrecuse parcă în vis. 
Ducu preluă batista încă năuc, dar frumosul dans se opri brusc. 

— Sper că nu vi se pare prea greu, murmură tînăra valahă. 

— Uluitolr! strigă Rudolf. Valahia e o ţară a minunilor. 
Ah, ne prindem în dansul acesta cu speranţa că mîndrele doamne 
și domnițe nu ne vor uita! 

— Perinița are o lege, zimbi Florica. Ea desființează deo- 
sebirile de rang. Cel mai umil slujitor poate să aleagă orice mărime. 

— Iesus-Maria! murmură împăratul, nehotărit. Oare e 
bine? 

— Noi nu vedem nimic rău în asta. 

— Nici noi, se amestecă rizind arhiducele Matthias. Mai 
ales că eticheta se desființează doar pe durata dansului. Găsesc 

chiar că-i atrăgător. Cîteva minute să fim toți egali, iar plata unui 
sărut nu-i totdeauna de neglijat. 

Întâi se făcu un cerc. Irina și Dana mai formară unul. 
Românii se amestecară cu nobilii. Unii dintre aceștia erau încă 
nehotărîți. Dar destul de curînd, marea sală se umplu de cercuri. Se 
dansa cam la nimereală, fiecare după cum îl tăia capul. În schimb, 
sărutările mergeau strună. Dana Mihalcea îl alese pe ambasadorul 
Franţei. După ce primi sărutarea și i-o întoarse cu foc, rotofeiul 
reprezentant al lui Henric al patrulea chibzui astfel: „Am s-o aduc 
în cerc pe cealaltă valahă. De fapt, nu mi-ar strica să încerc chiar 
la prinţesă. Adică nu. Nărodul de Rudolf s-ar face foc. E îndrăgostit 
ca un ţap bătrân. În fond, de ce să se supere, dacă aşa-i jocul? Ei, nu! 
Împăratul, sau ceasornicarul, fiindcă-i mai mult ceasornicar decât 
împărat, nu uită să-și plătească polițele. Acum doi ani m-a prins 
că trișam la cărți. Naiba știe cum îmi căzuse cartea din mînecă. 
După o săptămînă m-a invitat în sala de arme, la o partidă de 
ciomege. Dacă era cu sabia, îi arătam eu lui pe dracul. Însă la bîtă 
nu mă pricep, în vreme ce el e as. M-a bătut ca pe hoţii de cai. În 
cîteva rînduri m-a atins atît de rău, încît am simţit că vechea mea 
boală de gută nu mă mai supără, fiindcă loviturile îmi aduceau 
în fața ochilor stele verzi. Înduram croiala cu bîta și mă căzneam 
să exclam admirativ, deși prin gură îmi umblau niște înjurături 
cu care aș fi putut cîștiga un război. Nu cred să fi uitat pe cineva 
din familia împăratului, pînă dincolo de a șaptea spiță. Mai bine 
o aleg pe frumoasa contesă Lisse von Bad.” 

Dar nu avu norocul să o găsească liberă, cu toate că 
umblase după ea ceva mai devreme, cum umblă mielul după oaie. 
Lisse von Bad nu avea ochi pentru el. Îl descoperise pe Tufănel-fiul, 
cu care petrecuse cîndva cîteva nopţi pline de încântare. 

— Ah, frumosul meu Adonis! oftă ieșindu-i înainte. A 
trecut un an de cînd îți duc dorul. 

Lisse nu greşea cu nimic în aprecieri. Îmbrăcat într-o 
frumoasă tunică verde, cu cămașa albă ca laptele, înalt, cu umerii 

largi, cu dinţii ca mărgăritarul, Tufănel întrecea în strălucire mulți 
gentilomi cu faimă și răsfățaţi ai femeilor. Trecută cu puţin de trei- 
zeci de primăveri după spusele ei și cu mult peste patruzeci după 
spusele altora, contesa Lisse nu arăta rău. Chiar dacă se îngrășase 
puţin, grația piciorului nu scăzuse, iar fața, ajutată de bune îngrijiri, 
arăta așa cum și-ar fi dorit-o multe femei mai tinere. 

Domnița Florica se strecură mlădie pe sub nasul împăra- 
tului, apoi se prefăcu a se îndepărta, ținindu-l ca pe jăratic. Reveni 
lingă el și-i puse batista pe după gât. Intrară în cerc. Ea se așeză 
în genunchi. El ezită o clipă. Apoi își adună curajul și căzu lîngă 
frumoasa valahă. Sărutul ei pe obraz îl buimăci, cu toate că se 
așteptase să-l primească. 

Gușă Dulce întrerupse dansul. Transpiraţia îi curgea 
șiroaie pe frunte. Darnic, arhiducele Matthias îi aruncă o pungă 
nu tocmai ușoară. Gușă Dulce o prinse din zbor și i-o trecu lui 
Cotae. Acesta o aruncă spre Zamfir, iar de acolo zbură către Buzău 
și, din mînă-n mînă, ajunse la primul-ușier al sălii, spre mirarea 
împăratului și a celorlalți. 

— Nu înțeleg, murmură Rudolf. 

— Nici eu, mărturisi arhiducele. De cînd lumea, cîntă- 
reții primesc răsplată din partea stăpînilor. 

— Cîntăreţii da, dar nu solii unui popor, grăi Gușă Dulce 
cam fudul. 

Ar fi primit el aurul cu dragă inimă și l-ar fi împărțit cu 
ortacii, însă Costache Caravană, care prevăzuse că li se vor arunca 
bani la Hradtany, îi povățuise că nu primească, fiindcă acesta va 
fi numărul lor cel mai tare. 

— Ce mai avem în program, domnule Szant6? se inte- 
resă Rudolf. 

— Periniţa! strigară sute de voci, acoperind-o pe cea a 
maestrului de ceremonii. 

Într-un colț îndepărtat al încăperii, Costache și Ducu 
ședeau îngînduraţi. Alături de ei începuse din nou Periniţa. Oame- 
nii dansau și se sărutau fără griji. 

— Ce zici, Ducule, întrebă șăgalnic grăsunul, mergem la 
prînzul arhiducelui Maximilian? Cînd sînt lîngă el, parcă simt o 
viperă strecurată sub cămașă. 

— Mergem, zimbi Ducu. Nu cred că va încerca ceva împo- 
triva noastră. 

— Știu eu? rise Costache. Să încerce, și vedem noi pe 
urmă. 

În altă parte a sălii, contesa Lisse von Bad se juca îndrăz- 
neaţă cu un nasture de la tunica lui Tufănel. 

„Îl iau acasă pe Adonis, gîndi ea. Bijuteriile mele vor fi 
iar în pericol. Acestui Adonis îi place să-și aleagă și să ia. Mie îmi 
place de el, iar bijuterii am mai multe decît mi-am dorit.” 

Tufănel era trist. Trecuse pe la casa frumoasei Eva mînat 
de dragoste. Dar tînăra cehoaică se măritase de cîteva luni, astfel 
că toată strălucirea de la Hradtany i se părea palidă. 

Într-o dimineață frumoasă cu soare mult, dincolo de Nis- 
tru coborau pe lingă apă șaisprezece călăreți. Bărbaţii din fruntea 
micului grup erau Cae Indru și Altîn. Drumul nu se dovedea prea 
ușor, fiind nevoiţi să ocolească adesea mari întinderi de smîrcuri. 
Pădurile cu copacii mărunți, deși, cu mărăciniș mare puneau sta- 
vilă grea celor ce se încumetau prin acele părți. După prînz, lăsară 
mult în urmă apele Nistrului și intrară într-o cîmpie curată, cu 
pămîntul mănos, dar nelucrat. Mergeau domol, în șir indian, fiecare 
cu gîndurile lui. Locurile erau deosebit de primejdioase. O seamă 
de tătari care fugiseră din hoarda cea mare și nu-i mai dădeau 
ascultare hanului umblau aiurea după jaf. Uneori, se ridicau pînă 
către Obertin, sau treceau apa spre Bălţi și Dorohoi, de unde se 
întorceau cu prăzi bogate. Ascunși în limanul Nistrului, unde greu 
i-ar fi dibăcit cineva, trăiau din belșug pînă cînd foamea îi scotea 
de prin zonele de apă și păpuriș. 

Intrară într-o vilcea frumos înverzită. Cae ridică mîna 
în semn de oprire. Sări din șaua lui Vînt Sălbatic și privi pămîntul 
atent. Urmele a doi cai se vedeau lămurit în iarbă, iar dira lor se 
continua către un tăpșan. 

— Nu-i o jumătate de ceas de cînd au trecut pe aici, mur- 
mură tînărul. 

— Ce te face să crezi? întrebă Altîn, care se pricepea des- 
tul de bine la citirea urmelor. 

— Iarba călcată nu și-a uscat încă mustul, cu toate că 
soarele-i puternic. 

— Allah e înțelept, grăi Altîn, iar tu ager la vedere și chib- 
zuit ca vulpea! Așa este! Doi călăreți au zăbovit aici. 

— Doi călăreți n-au ce să ne cășuneze, interveni părin- 
tele Grasa. 

— Dacă ar fi nişte lotri obișnuiți, poate, zise Indru. Însă 
iată că aceștia sînt tătari. 

— Citiţi cumva în stele? se minună Grasa. 

— Nu, nu în stele, zimbi Cae, ci în aceste urme. Nicăieri 
nu văd semn de colțar. Deci e limpede că sînt doi cai nepotcoviți. 
Numai tătarii încalecă astfel de cai. Apoi, urmele lor mici arată că 
sînt cai mărunți, de stepă. 

— Crezi că ar putea fi primejdioși pentru noi? 

— S-ar putea, răspunse tînărul gânditor. Tătarii niciodată 
nu umblă singurateci. Poate că dincolo de tăpșan se află și ceilalți. 

— Dar sîntem cu Altîn, domnule. 

— Eu n-am prea mare putere aici, grăi căpetenia. Dacă-i 
vorba de vreun piîlc fugit din hoarda cea mare, socot că-i mai bine 
să-l ocolim înainte de a fi prea tîrziu. 

Cae porni spre culmea tăpșanului. Cînd ajunse aproape 
de virf, se trînti în iarbă și merse tîrîș. Privirile lui agere scormo- 
niră împrejurimile, însă nu remarcară nimic. Departe la picioarele 
tăpșanului, care se prelungea în pantă domoală, curgea un pîriu 
mare. Dincolo de pirîu începea o pădure cu copaci înalți. 

„Prea multă liniște, socoti el. Iar cei doi călăreţi mă pun 
pe gînduri. Urmele lor duc spre pîriul de colo. Cred că ar fi mai 
chibzuit să ocolim pădurea.” 

Reveni lingă ai săi și dădu semnal de pornire, dar nu 
urcară pe tăpșan, ci se aținură de-a lungul vilcelei. Curînd, terenul 
deveni mai neted decît și-ar fi dorit drumeţii. Undeva la un colț de 
pădure, două perechi de ochi negri urmăriră mersul micului grup. 

— Sînt vreo cinci hoarde prin părțile acestea, zise Altîn. 
Cea mai însemnată e a lui Mirza. Unii spun că numărul oamenilor 
săi trece de cinci-șase sute. Adesea, hoardele se războiesc între ele 
fie pentru vreo pradă, fie pentru a stăpini cele mai bune ascunzători. 

— Hanul nu știe despre ele? se interesă Cae. 

— Ştie, dar nu le ia în seamă. De fapt, ele ne dau sigu- 
ranță că nici o iscoadă vrăjmașă nouă nu poate să treacă pe aici. 
Și cred că acesta-i motivul pentru care hanul le lasă a-și căta de 
treburi. Apoi, ar mai fi faptul că aceste hoarde se hrănesc singure, 
iar dușmanii cînd vin peste noi, întîi de ele se lovesc. 

— Totuși, nu înţeleg un lucru. Înseamnă că Sacowicz cu 
solia lui nu ar fi putut răzbi pe aici fără a cădea în mîinile acestora. 

— Așa e! răspunse Altîn cu blindeţe. Însă nu uita că la 
Slobozia am fi luat cu noi o sută de oameni pe plată și nu am fi 
urmat acest drum, ci unul drept spre răsărit, pînă aproape de apa 
Bugului. Și abia pe urmă ne-am fi lăsat în jos către vatra hoardei 
noastre. 

— Atunci, de ce ai ales această cale? își reținu Cae ovorbă 
mai aspră. 

— Allah e mare! zimbi Altîn. Voi veți fi viitorii mei prie- 
teni. Iar dacă va fi așa, vreau să știu pe ce mă pot bizui. Ce am auzit 
despre voi sînt numai vorbe necontrolate de mine. E drept că i-aţi 
doborît pe oamenii lui Sacowicz, iar acest lucru mi-a întărit păre- 
rea că sînteți viteji și vicleni, dar pe mine mă veţi ajuta împotriva 
hanului. Deci e firesc să vă încerc puterile cu tătari. 

— S-ar putea să cazi în mîinile lor. 

— Alah e bun! Voi fi răscumpărat. 

„Fir-ar să fie! socoti Indru. E un om învăţat, însă judecă 
altfel decît noi. Asiaticii ăștia mă uimesc. Niciodată nu poți să 
prevezi ce e în mintea lor. Să fie oare o cursă a lui Altîn? Oare nu 
m-am încrezut prea repede în el? Am să-l ţin sub observaţie.” 

— Şi dacă vom pierde sculele de preț pe drum? 

— Alah e chibzuit! spuse Altîn. Înseamnă că asta-i 
dorința lui. 

„Dacă tătarii sînt în pădure, nu se poate să nu ne fi obser- 
vat, se socoti Indru. lar dacă știu de prezența noastră, de ce întîrzie 
să ne atace? Iată că nu reușesc să înţeleg. Totuși, va fi o luptă. În 
asemenea caz, pe cine pot să mă bizui? Altîn și oamenii lui nu-mi 

dau destulă încredere. S-ar putea întoarce chiar împotriva noas- 
tră. Cavalerul Tadeus Sapieha merge spre însănătoșire cu rana lui 
din umăr, dar nu știu ce gînduri are. Cred că nu prea prietenești. 
Înseamnă că doar noi patru să ducem tot greul. Cam puţini. Totuși, 
de ce nu ne atacă tătarii? Să nu ne fi văzut? Sau cei doi sînt niște 
iscoade și așteaptă să le sosească întăriri? Poate că n-ar strica să 
știm sigur.” 

Își mînă calul lîngă cel al lui Chirilă și vorbiră cîteva 
clipe în șoaptă. Apoi, Cae le strigă celorlalți: 

— Ne întoarcem din drum. Goniţi caii cu toată nădej- 
dea! În mai puţin de un ceas, vom fi iar în mica pădure de lîngă 
smârcuri. Și să nu vă uitaţi în urmă cu nici un preţ! 

Porniră în goana mare. Cae și Chirilă călăreau în urma 
convoiului. Altîn în frunte. Ghicise manevra acestuia și zimbea în 
barba-i scurtă, ca de țap. Caii nu erau cine știe ce istoviţi și aler- 
gau frumos. Lăsară vilceaua în urmă, apoi șesul limpede, neted ca 
palma. Intrară într-o rîpă. Cae și Chirilă își domoliră armăsarii. 
Ceilalți își continuară drumul către smîrcuri. 

— Aud tropot în spatele nostru, zise Chirilă. Dar nu de 
cai mulți. 

Cae aprobă printr-o aplecare a capului. Își pregătiră ves- 
titele cuțite și așteptară bine ascunși după un cot al rîpei. Din 
locul acela îi vedeau pe oamenii lor îndepărtîndu-se grabnic. Un 
minut mai tîrziu, doi tătari intrară năvalnic în mica adincitură. 
Chirilă și Cae le barară drumul cu caii. Animalele urmăritorilor 
se ridicară speriate în două picioare. Tătarii nu mai avură vreme 
de arcuri, fiindcă se pomeniră înhăţați din șei. Se rostogoliră cu 
doi zdrahoni deasupra lor. După cîteva clipe, ședeau înghesuiți în 
fundul rîpei, lipsiţi de puţinele lor arme. 

— Ştiţi limba valahă? întrebă Chirilă. 

— Eu știm, răspunse unul dintre ei. 

— Din ce hoardă sînteţi? 

— Noi estem oșteni de la Mirza. Voi ghiauri spurcați 
estem. Aici, numai Mirza stăpîn. El omoară la voi. 

— Sau noi pe el, se răsti Chirilă. 

— A-ia-iai! exclamară cei doi rizînd. Spînzurat murim 
la tine și la el. Mîrza mare viteaz estem și mulți oșteni. 

— Care e numele tău? îl întrebă Cae pe cel mai negricios. 

— Eu Cedin. Dar tu? 

— Cae Indru. 

Cei doi tresăriră, uluiți de-a binelea. Cătară descumpăniți 
spre Cae și Chirilă, apoi Cedin întrebă: 

— Cae Indru cel cu iatagane zburătoare? 

— Da. 

— Și ortacul tău? 

— Chirilă Zece Cuţite. 

Cei doi fluierară atît de uimiţi, încît uitară de spaimă. 
Însă după primele clipe, pe feţele tătarilor se strecură îndoiala. 

— Nu credem la voi, spuse Cedin. 

Cae nu-i răspunse. leși în marginea rîpei și privi peste 
cîmpie. Nicăieri nu se zăreau călăreți. Cînd reveni, îi zise lui Cedin: 

— Vezi rădăcina aceea de colo? 

— Vedem, vedem. Însă tare departe. 

În clipa următoare, cuțitul tînărului fulgeră prin aer și 
se înfipse în mica rădăcină. 

— Alah, Alah! exclamară tătarii. 

— Unde e Mirza? întrebă Cae. 

— Aproape estem, vorbi Cedin. Cînd soarele cade pe Nis- 
tru, Mirza și oșteni de la el venim la tăpșan. Acolo estem întîlnire. 
Facem rugăciune. Miine sărbătoare la noi. Vineri estem. 

Tînărul îl privi atent și i se păru că spune adevărul. Șovăi 
cîteva clipe înainte de a vorbi. Îi încolţise în minte un plan, care 
nu i se păru tocmai rău. 

— a-ţi calul, Cedin! îi porunci. Du-te și-l așteaptă pe 
Mîrza! După rugăciunea de la asfințitul soarelui, să-i spui că-l 
aștept aici! Am o treabă cu el. Dar să vină singur. Nimic rău nu 
i se va întîmpla. Îl aștept aici cînd va fi întuneric. Dacă vine pe 
lumină, nu mă găsește. 

— Auzit, auzit, spuse Cedin. Voi drepţi. Voi nu lucram 
cu viclenie. La noi estem cîntec mare de la Cae, Chirilă, Ducu și 
Caravană. Multe vorbe bun estem. 

Cîteva clipe mai tirziu, Cedin se depărta în goana mare. 
Cei doi prieteni îl priponiră cu frînghii pe ortacul său, apoi ieșiră 
din rîpă. 

— Crezi că-i bine ce faci? întrebă Chirilă. 

— Sper, zimbi tînărul. Dar e vremea să pleci după ceilalți. 

— Nu pot să te las singur. 

— Trebuie, prietene. Ceilalți au nevoie de un conducător. 
Rămîneți în pădure! Acolo sînteți mai feriți decît în cîmp deschis. 
Iată punga cu darurile pentru han. Dacă nu mă arăt pînă la miezul 
nopţii, caută alt drum spre hanul tătarilor! Și atenţie la Altîn! Încă 
nu știm ce hram poartă. Va trebui să ne convingem înainte de a 
ajunge la hoarda cea mare, unde vom fi în mîinile lui. 

— Poate i-ai arătat încredere prea devreme. 

— La asta mă gindeam și eu, murmură Cae. 


VA 


Soarele picase peste păduri. Pe tăpșanul de lingă vilcea, 
șase sute de tătari își făceau rugăciunile de seară. Vestitul Mirza 
uitase de călcări și se jaf. Buzele lui murmurau numele lui Alah, 
iar gîndurile se călătoreau spre cele sfinte. Nu era mare de statură, 
dar bine clădit. Ceafa groasă, parcă plesnea de vigoare. Mușchii 
brațelor jucau sub haina strimtă. Purta un cercel de aur și se arăta 
foarte mindru de asemenea podoabă. Alături de el, cei șase condu- 
cători de pilcuri își rosteau rugăciunile cu evlavie și pocăință. La 
spatele lor, sute de capete așezate în scară pe muchia tăpșanului 
se aplecau spre pămînt, și strigau numele lui Alah. Văzuţi astfel, 
cine şi-ar fi închipuit sălbăticia lor? În luptă erau cruzi și neîn- 
duplecați. Mila nu sălășluia în sufletele lor. Știau doar un singur 
lucru: că trebuie să ucizi pentru a nu fi ucis. 

Semnele înserării erau pe aproape. Tătarii aprinseră 
focuri în vilcea și tocmiră străji. Cedin și cele șapte căpetenii dis- 
cutau aprins. 

— Caii lor ne-ar prinde bine, grăi prima căpetenie. Apoi, 
pentru astfel de războinici vestiți se plătește răscumpărare în aur 
mult. 

— Nu! se răsti Mirza, nelipsit de harul cugetului adînc. 
Dacă mă caută, ghiaurul Cae Indru are un scop. Întâi va trebui să 
vedem despre ce-i vorba. Cei pripiţi, totdeauna au de pierdut. Ești 
sigur că-i el? îl privi pe Cedin. 

— Fără tăgadă, strălucitorule! Iataganul său zburător 
umblă de parcă are aripi și nu cade alături de țintă. 

— Noi sîntem puternici și mulți, vorbi a doua căpete- 
nie. Cred că-i mai bine să-i prindem. Și abia la urmă hotărim în 
privința lor. 

— Nu-i bine! zise a treia căpetenie. Războinicii aceia ar 
putea să ne ucidă mulți oameni. Spun unii că săgeata se abate din 
drumul ei către Cae Indru. 

— Prostii! rise Mirza. lată că începe întunericul. E vremea 
să plec. Omul acela nu vine la noi cu gînduri ascunse. În privinţa 
cinstei, i-a mers faima ca și cea de mare viteaz. 


S 


Înnoptase. Cerul nu se arăta bogat în lumină, cum fusese 
cu o noapte înainte. Cae părăsi ripa. Se așeză la o oarecare dis- 
tanţă de ea, atent la fiecare zgomot mărunt. Din tabăra nogailor 
se ridicau limbi de foc, semn că fiii stepelor nu aveau griji în pri- 
vința unor eventuali dușmani. Urechea fină a tînărului desluși 
tropotul unui cal. 

„Vine singur, chibzui el, după ce ascultă lipit de pămînt. 
În spatele lui pare a fi linişte. Dar să nu ne pripim.” 

Rămase nemișcat, întins în iarba proaspătă, al cărei 
miros ușor amărui îl înviora. Trecură cîteva minute. Un călăreț 

singuratec năvăli pe lîngă el în direcția rîpei. Ascultă din nou lipit 
de pămînt. Nimic nu arăta vreo mișcare dinspre tabăra nogailor. 

Mirza descălecă sprinten la marginea rîpei, mirat că nu-l 
întîmpină nimeni. 

„Parcă miroase a trădare și...” 

Nu-și continuă gîndurile. O umbră apăru lîngă el fără 
zgomot, apoi auzi o voce: 

— Alah cu tine, Mârza! 

— Alah e mare! grăi Mirza. 

Se așezară turcește. Cae manevră în așa fel, încît să fie 
cu spatele spre rîpă. În caz de atac, s-ar fi rostogolit într-o clipă pe 
povârnișul ei. Calm din fire, Mîrza nu porni să vorbească. Tăcură o 
vreme. Cu tot întunericul nopții, erau destul de aproape unul de 
altul pentru a observa orice mișcare nelalocul ei. Cae cunoștea bine 
obiceiurile tătarilor și știa că un șef mare foarte rar deschidea o 
discuție. Așteptă. Mirza se foi o vreme nemulțumit. Dacă vorbea 
primul, însemna că-i recunoaște celuilalt întîietatea. Dar aici, el 
era stăpîn. Trecu o jumătate de ceas. 

— Ce dorește ghiaurul de la noi? întrebă cu dușmănie. 

— Alah fie cu tine! răspunse Cae blajin. Am auzit că ești 
un mare viteaz. 

— Ăsta nu-i un răspuns, îl repezi tătarul. 

— Așteaptă, Mirza! grăi tînărul cu multă asprime, știind 
că în felul acesta va trebui să-i vorbească. Iarna v-a sleit proviziile 
pentru oameni și cai. Poate veţi porni în pradă pe Nistru la deal, 
dar nu-i bine. 

— Asta hotărim singuri. 

— Știu, însă tu ia aminte la vorbele mele! Sus pe Nistru, 
polonii au strâns oști mari. În Moldova se mișcă alte oști. Deci va 
fi greu pentru voi. 

— Niciodată nu va fi ușor. 

— Și asta știu. Ce-ai zice, Mirza, dacă te-aș chema să 
lupţi sub comanda noastră? 

— Împotriva cui? 

— Vei afla la vremea stabilită. 

— Şi care va fi cîștigul? 

— Fiecare oștean va primi trei cai, o vită, două oi și zece 
galbeni. Iar căpeteniile — de cinci ori pe-atit. La asta se adaugă 
prada voastră de război. 

— Ai tu atîta putere? 

— Am. Știi că sînt un șef mare. În privinţa războiului să 
nu-ți faci griji! Vei lupta sub comanda lui Mihai-vodă, și știi că el 
nu pierde bătălii. 

— Adevărat! recunoscu Mîrza. Și cînd se va petrece 
războiul? 

— Întâi, să te învoiești. 

Tătarul tăcu un timp. Un război alături de Mihai-vodă 
însemna totdeauna izbindă, iar prăzile nu puteau fi mici. 

— Fie! murmură el. 

Aflase, Mirza că pe Nistru la deal umblă ceva oști polone. 
Apoi, iscoadele sale îi aduseseră vestea că prin Moldova se mișcă 
alte oști mari. Cetățile moldovene de pe Nistru își triplaseră oame- 
nii, astfel că era greu de ieșit în pradă. 

— Ascultă, Mirza! spuse Cae ceva mai prietenos, ghicin- 
du-i gîndurile. Știi unde-i Vadul Lupilor? 

— Fără tăgadă. La două ceasuri călare de Slobozia. 

— Așa este. Să mă aștepți acolo în prima zi a lunii mai! 
Ai putea să vii cu o mie de buzdugane? 

— Aș putea. Acum am șase sute cincizeci de luptă- 
tori. Atunci voi avea o mie. Dar de unde știu că nu-i o cursă ori o 
păcăleală? 

— În zori vei primi trei sute de ducați arvună. 

— De ce nu acum? 

— Fiindcă războinicii mei poartă aurul, iar ei nu sînt aici. 

— Îi putem lua singuri. 

— Cam greu. Ai auzit despre noi și știi ce putem. 

— Numai pentru asta ați venit aici? 

— Nu, mărturisi tînărul. Nici nu-mi trecuse prin minte. 
Sint în drum spre han cu o solie. Gîndul acesta mi-a venit abia 
după ce am prins iscoadele voastre. O luptă între oamenii tăi și 
ai mei ne-ar păgubi pe toți. 

— Nu se știe. Pentru voi am lua răscumpărare bună. 
Ce-mi promiţi în mai, cu ce avem în mînă... 

— Nu ne ai în mînă, rîse Cae. Vestitele noastre iatagane 
zburătoare pot dobori mulți tătari. 

— Dar nu pe toți. 

— Adineauri te-ai învoit. 

— Însă n-am jurat. 

— Deci, nu ne înțelegem? 

— N-am spus asta. Dă-mi o mie de ducați în zori! 

— Nu-i am. Ţi-am spus că n-am venit pregătit a discuta 
cu voi. Dar cuvintul meu cred că ajunge, dimpreună cu garanția 
lui Altîn, care-i prietenul meu. 

— Altîn e aici? se miră Mirza. 

— Da. 

— Fie! aprobă tătarul. Jur pe Alah că vom fi la întîlnire 
în prima zi a lui mai. Tu pe ce juri? 

— Jur pe Dumnezeul nostru! Mai vreau să juri, Mirza, 
că nu ne vei ataca la dus și la întors de la marele-han. 

Acesta se supuse. Mai zăboviră o vreme unul în fața altuia, 
așa cum se cuvenea după o discuţie. Nogaiul ar fi avut o întrebare 
pentru a ști împotriva cui va merge la război, dar nu o puse. Alături 
de nebiruitul Mihai-vodă, nu mai avea importanţă cu cine se va 
bate. Numai câștigul conta, iar acesta era mare. Se ridicară. 

— Miine în zori, eu și Altîn vom veni în tabăra voastră 
cu aurul, spuse Cae. 

Mirza își prinse calul. 

— Așteaptă! îi porunci cavalerul. Am aici un războinic 
de-al vostru. Îl slobod îndată. 

Puțin mai tîrziu, doi călăreţi se pierdură în întuneric. 

VA 


Zorile nu se arătau prea limpezi. Timpul cădea încrun- 
tat spre ploaie. Norii se fugăreau fără astimpăr, iar aerul devenise 
rece. La margine de vîlcea, Altîn și oamenii săi își porniseră vechile 
rugăciuni. Sus pe tăpșan, sute de nogai cătau spre răsărit, mătu- 
rînd pămîntul cu frunțile. Ceva mai la o parte, creștinii așteptau 
răbdători. Trecu o jumătate de ceas. Nepotul hanului își încheie 
gindurile pioase și se opri. 

„Cae Indru e cu adevărat puternic și de neînvins, gîndi 
el. Cine și-ar fi închipuit că va trece de Mirza fără luptă? Are fru- 
moase haruri de conducător. Eu nu prea le am. Numai visurile 
mele sînt mari.” 

Urcară amîndoi pe tăpșan. Deasupra focurilor mari se 
frigeau berbeci întregi, hrană mult apreciată de fiii stepelor. Căpe- 
tenia hoardei le ieși înainte și-l salută întîi pe Altîn. Șezură direct 
pe pămînt, iar Cae puse alături straița cu cei trei sute de ducați. 

— Să mă încred în vorbele ghiaurului? îl întrebă Mirza 
pe Altîn. 

— Fără șovăială, răspunse acesta. 

Cîteva minute mai tîrziu, micul grup al soliei porni la 
drum. Spre seară, ajunseră într-o pădure ce părea că n-are hotar. 
La intrarea în pădure era o mică movilă. Făcură loc de popas ală- 
turi de ea. Așezările marelui han Ghazi Ghirai începeau dincolo 
de pădure. Aprinseră foc într-un pîriu secat. Sile împărţi rațiile 
de carne. Îndată după cină, Altîn și oamenii lui își cătară culcuș 
separat. Chirilă și Cae mai șezură de taină. 

— Rămii aici, prietene! grăi Indru. Dacă nu mă întorc în 
două zile, înseamnă că am fost prins în cursă de Altîn și vei chibzui 
cum va fi mai bine să scapi. 

— Greu, răspunse Chirilă. Între han și leremia există o 
înţelegere mai veche. Domnul Moldovei îi plătește tribut. Rodul 
a șapte sate din Bugeac a trimis lui Ghazi Ghirai în fiecare an. Ca 

să nu mai vorbim despre miere și multe capete de vite. La rindul 
lor, polonii îi fac mari daruri hanului. De vei pica în mîinile lui, el 
te va preda fie polonilor, fie lui Ieremia. 

— Măva preda lui leremia, rise Cae, fiindcă de la el va lua 
preţ mai bun. Însă fiii domnului moldovean sînt trei: Constantin, 
Alexandru și Bogdan. Te-aș sfătui să-l prinzi pe Constantin. El are 
mulți prieteni în Polonia. Moldovenii și polonii se vor grăbi să facă 
un schimb între mine și fiul lui Ieremia. Sper totuși să nu ajungem 
pînă acolo. Azi-dimineaţă, Altîn ar fi putut să mă piardă în fața lui 
Mirza. E drept că unul dintre cuţitele mele i-ar fi luat viața, însă 
nu a făcut-o. Vor rămîne cu tine părintele Grasa și Tadeus Sapieha. 
Ocupă-te de rana tînărului polon! Pare un om de mare cinste și 
poate una din cele mai mari săbii ale neamului său. Dar, atenţie 
să nu fugă! Ar putea să ne dea peste cap toate planurile pentru 
care am lucrat atîta. 


S 


Vremea se îndreptase din nou. Era soare şi cald. În cîmpia 
Dașovului, iarba crescuse frumoasă. Mii de cai mărunți își aflau 
hrana acolo. Vechea așezare Oceacov își pierdea începuturile în 
negura timpului. Locuinţele vechi ca și cele noi aveau același 
material de construcție, lemnul. Marile păduri din jur folosiseră 
adesea în acest scop. Oceacov nu era nici cetate, nici oraș, nici sat. 
Mai degrabă avea din toate cîte ceva. Metereze înalte de pămînt 
și pălancuri groase de lemn împrejmuiau așezarea. Cele cîteva 
mii de locuitori, în majoritate tătari, se ocupau cu negoțul de cai, 
vite, oi, arămuri aduse de peste mare, șei, cojoace și chiar cu vîn- 
zarea și cumpărarea de sclavi. Cea mai de seamă clădire ce putea 
fi văzută în partea de sud a Oceacovului era ocupată vremelnic de 
marele-han. Aerul dulce și blind din Crimeia ar fi putut întreține 
frumoase plantații de pomi, dar ei lipseau cu desăvirșire. Localnicii 
nu aveau astfel de ocupaţii. Pămîntul mănos al împrejurimilor adu- 
cea puţine bucate, fiindcă puţini se legaseră de el cu toată nădejdea. 

Călătorii nimeriră acolo în zi de iarmaroc. Străzile și așa 
înguste, deveniseră neîncăpătoare pentru negustori și cumpărători. 
Tranzacţiile se făceau de obicei la marginea de sud a Oceacovu- 
lui, dar întreaga așezare părea plină pînă la refuz de cai, vite, oi 
și oameni. 

Palatul era înconjurat de pălancuri cu palisade din loc 
în loc. Trei rînduri de străji puneau stavilă negustorilor străini sau 
localnici, care doreau să ajungă cu mărfurile lor pînă la Ghazi-Ghi- 
rai. Altîn și oamenii lui își făcură loc în față, lovind fără milă în 
dreapta și stînga. Fără astfel de lovituri n-ar fi fost chip de înaintare. 

Străjile îl recunoscură pe nepotul hanului și-l sloboziră 
într-o curte destul de curată și foarte mare. Conducătorul oștenilor 
trimise vorbă în palat. La puţină vreme, Altîn și Cae fură poftiți în 
interiorul palatului. Sile și ceilalți nogai rămaseră afară. 

Înainte de a intra, Indru privi împrejurimile cu aer de 
cunoscător. Sutele de oșteni erau chezășie că nimeni nu poate 
umbla pe acolo după pofta inimii. Le deschise un tătar mărunt 
ce nu purta arme, însă alături de el, șase războinici ședeau gata 
să intervină. Tînărul se ploconi adînc în fața lui Altîn. Pe Cae nu-l 
învrednici cu astfel de atenţii. Intrară într-o încăpere frumos împo- 
dobită cu scoarţe și covoare de preţ. Patru dintre oșteni porniră 
după ei. Un bărbat chipeș, îmbrăcat în straie lungi, cernite, lipsit de 
podoabe, veni lingă ghiaur și-i ceru armele. Cae se despărți cu mare 
părere de rău de vestitele lui cuțite. Un tătar scund păși dinaintea 
lor, deschise o ușă și anunţă vizita lui Altîn. Un covor lung ducea 
către fundul ultimei încăperi pînă lingă un tron aurit, sau chiar 
de aur. În stînga tronului, două femei, tinere după gesturi, ardeau 
ierburi frumos mirositoare. De-a lungul pereților stăruiau panop- 
lii cu arme câștigate în războaie. Ghazi-Ghirai nu ședea pe tron, ci 
turcește alături. Era singur, lipsit de curteni. Arăta bătrin și obez. 
Pîntecul i se revărsa între picioare ca un sac plin de grăunţe. Mus- 
tățile, lungi, căzute, aveau spic alb. Doar ochii își păstrau vigoarea. 
Erau sprinteni și adinci, închiși la culoare. Cei doi tineri aflaseră 

că hanul picase sub ceva crunte dureri ale pintecului. Numai așa 
se explica răceala cu care-i primise. 

Cae îl salută cavalerește, după moda Apusului. Altîn se 
prosternă și-i sărută virfurile încălțărilor, tivite cu fir de aur. Apoi 
rămase pe genunchi și vorbi mult în limba nogailor. 

„După uitătură, n-aș zice că hanul se prăpădește de dragul 
meu, gîndi Cae. Cine știe ce-i spune Altîn. Păcat că nu le cunosc 
graiul!” 

Ghazi-Ghirai asculta liniștit. Cînd punea întrebări, ochii 
lui se fixau încruntaţi asupra tînărului ghiaur. 

— Ai o scrisoare pentru noi? întrebă hanul, și traduse 
Altîn. 

— Am. 

Tînărul își desfăcu haina și scoase un răvaș cu pecetea 
principelui Mihai. Ghazi îl cercetă atent, apoi grăi cu mirare: 

— Nu văd pecetea lui Ieremia Movilă. 

— Așa e, strălucitorule? se înclină Indru. Azi, leremia 
Movilă e abia sfetnicul principelui. Așa sună învoiala dintre ei, 
spre binele neamului. 

Hanul și Altîn mai discutară multă vreme aprins. 

— Dă-mi darurile! ceru nepotul lui Ghirai. 

Indru îi întinse o pungă destul de modestă, dar stră- 
lucirea frumoaselor bijuterii înveseli brusc fața rotundă a lui 
Ghazi-Ghirai. Acesta le cîntări îndelung, jucîndu-le dintr-o palmă 
în alta, și uită de cei doi. Cînd își aminti, le făcu semn să se retragă. 
Părăsiră încăperea urmaţi de cele patru străji. Cae primi armele 
cu un suspin de satisfacție. Un minut mai tîrziu, ajunseră în curte, 
unde Sile îi aștepta destul de neliniștit. Cei zece tătari plecaseră. 
Pe străzi, vuietul iarmarocului parcă își slăbise puterea. Cîţiva pri- 
eteni ieșiră înaintea lui Altîn zgomotoși, plini de veselie. Curînd, 
nepotul hanului îi părăsi și le făcu semn celor doi să-l urmeze. 

Locuinţa acestuia se afla în aripa de apus a așa-zisu- 
lui palat. Nu era mare, dar frumos înzestrată cu mobilier bun și 
blănuri multe. Cîţiva robi le aduseră apă într-un cazan de aramă. 

După ce-și spălară mîinile, se așezară la masă și gustară cu poftă 
din pulpele de berbec bine rumenit în spuză. Carnea de oaie găsea 
frumoasă prețuire la fiii stepelor. Altîn mînca îngîndurat. 

„Greu a fost, socoti el. Pe drum, totul mi s-a părut ușor. 
Abia în fața unchiului meu mi-am dat seama că tot ce ticluisem 
dimpreună cu Indru ședea slab în picioare. Dar hanul e bolnav 
și a scăpat multe lucruri neclare, ce nu le-ar fi trecut cu vederea 
altă dată. Apoi, e lacom. Vederea bijuteriilor parcă i-a întunecat 
minţile. La început mi-a vorbit aspru. Abia tirziu am priceput că 
în urmă cu trei săptămîni primise daruri de preţ din partea hat- 
manului Zamoyski. I-am spus că totul e spoială și minciună. Că 
Zamoyski dorește o stăpinire polonă de la marea de miazănoapte 
pînă la Marea Neagră, pentru a fi puternic asupra turcilor. Atunci 
m-a crezut și mi-a mărturisit că aflase prin iscoade că ceva oști 
polone coborîseră pînă lingă Soroca. Chiar se întrebase de rostul 
lor. Cae nu ar fi reușit singur. Dacă stau și mă gîndesc bine, cred 
că niciodată nu s-a pomenit mai mare înșelătorie ca cea pusă la 
cale de prietenul meu. Cui i-ar fi trecut prin minte să abată lovi- 
tura moldovenilor și polonilor împotriva acestora? Are minte de 
mare conducător. lată pe ce oameni se bizuie principele Mihai. 
Cred că alături de ei voi isprăvi cu puterea hanului, fiindcă tătarii 
își merită un destin mai bun.” 

Se întrerupse din gînduri. Indru nu-l întrebase încă 
nimic. Poate că o clipă se îndoise de prietenie. Simţise acest lucru 
la întîlnirea cu Mirza. Dar Indru nu avea de unde să știe că Mirza 
și hoarda lui erau prietenii săi. Că totul fusese o încercare. Acum 
putea fi liniștit. 

— Astă-seară primim răspunsul hanului, zise Altîn. Dar 
știu de pe acum că peste trei săptămîni va trimite împotriva polo- 
nilor douăzeci de mii de luptători. Cel puţin așa am înțeles din 
vorbele sale. În cincisprezece aprilie vom fi la Balta. O săptămînă 
mai tîrziu, vor fi atacate Barul și Camenița, iar la sfîrșitul lunii 
— Liovul. 

— Îți mulțumesc, Altîn! zîmbi tînărul. 

— Lucrez pentru neamul meu, răspunse tătarul cu 
modestie. Hanul se socotește stăpînul Răsăritului, însă el nu pri- 
cepe că lucrează în slujba altor popoare. Așa a apucat, așa face. Va 
trebui să vină o vreme cînd puterea noastră să fie în folosul nostru. 

— L-ai vestit pe han că te întorci împreună cu noi? 

— Da. Era chiar bucuros știindu-mă lingă cei care dau 
restul de plată. E lacom și nu vede altceva. 


S 


În zori, Oceacovul era liniştit după iarmarocul petrecut 
cu o zi înainte. Unsprezece tătari și doi creștini își goneau caii 
odihniţi spre apus. 

— Te-ai îndoit vreo clipă de prietenia mea? întrebă Altîn. 

— M-am îndoit, recunoscu Indru. 

— Ştiam, rise acesta. Dar ce nu știi tu e legătura mea cu 
Mirza. Chiar dacă picam în mîinile hoardei n-ar fi însemnat mare 
lucru. Mirza e unul dintre oamenii care lucrează pentru mine. Și 
te rog să mă crezi că nu-i singurul. Domnia marelui han se apropie 
de sfîrşit. Îmi închipui cum va turba de furie cînd va afla înșelă- 
toria noastră. 

— Partea grea nu s-a isprăvit, spuse Cae. Ne vom des- 
părți în apropiere de Cotul Botnei. De locul unde ne-am întîlnit. 
Noi vom tăia cîmpia Bugeacului către Brăila. Tu și oamenii tăi vă 
ridicați pe Botna în sus, spre Iași. Îi vei spune lui Ieremia Movilă 
că hanul pornește asupra Ţării Românești la începutul lui mai. 
Dar, neîncrezător în ghiauri, i-a oprit zălog pe poloni pînă cînd 
își va primi restul de plată. 

Pe deasupra lor trecu un cîrd de cocori. Cerul curat ca 
sticla își primea frumoase podoabe. Ţipetele cocorilor dădeau zilei 
un aer de sărbătoare. O spoială de ceață îmbrăca zările ca o părere 
în mătasea ei delicată. 

Două ceasuri mai tirziu, Chirilă, Grasa și Tadeus Sapieha 
le ieșiră înainte. Chirilă ghici după faţa limpede a prietenului său 

că totul se desfășurase cu bine. Își îmboldiră caii. Iarba se culca, 
pălită sub copitele agere. Lăsat în voia lui, Vînt Sălbatec își încercă 
puterile și zvicni dintre ceilalți ca o furtună. Cae respira adinc 
aerul plăcut al dimineţii. O clipă, se gîndi la Stela Cristu, iar inima 
îi tresări ca ovietate hăituită din culcușul ei. Curînd, imaginea se 
șterse. Gîndurile tinărului țeseau alte planuri. 

CAPITOLUL IX 


Împăratul Rudolf parcă întinerise în ultimele zile. Conve- 
nise cu tînăra prințesă valahă să se întîlnească pe la ceasurile opt. 
Dar era abia în zori, iar timpul se călătorea mai încet ca oricînd. 
Îmbrăcă straie de culoare deschisă, uimindu-și slujitorii obișnu- 
iți cu ţinuta lui în negru. Se îngriji multă vreme în fața oglinzii și 
fredona voios. Cînd se împlini sorocul de întîlnire, ieși din odaia 
sa de lucru sprinten, cuprins de mare veselie. 

Domnița Florica purta același costum de călărie pe care 
i-l văzuse la sosire. 

„Curios, gîndi Rudolf, nu hainele îi dau strălucire, ci graţia 
ei de a le pune în valoare. De obicei, oamenii arată bine datorită 
hainelor.” 

Îi oferi braţul și spuse: 

— Am câteva lucruri de preţ. Uneori, ele sînt o desfătare 
a sufletului meu. Puţini le văd, și poate mult mai puţini le înțeleg. 
Am să vă arăt aceste comori. 

Scoase o cheiță și se îndreptă către o ușă mascată de 
draperii bogate. Cîteva clipe mai tîrziu, urcară treptele unei scări 
în spirală. Sus începea un coridor nu prea larg. Din coridor intrară 
într-o încăpere spoită în alb. Pe cei patru pereţi înalți atîrnau șap- 
tesprezece tablouri în ulei. 

— Iată o parte din comorile mele, murmură el, parcă 
plin de evlavie. Cele șaptesprezece pinze sînt opera unui singur 
pictor. Numele lui e Peter Bruegel cel Bătrîn. Sînt treizeci și unu 
de ani de cînd marele pictor a părăsit viața pământească. În altă zi 
am să vă arăt cîteva pînze ale înaintașului său Hieronymus Bosch. 

Dar să revenim la Bruegel. Originea lui e germanică, așa cum este 
a noastră, chiar dacă ucenicia și anii lui de muncă cei mai fertili 
s-au petrecut la Anvers. Cît a trăit, Bruegel nu a fost socotit un 
mare pictor. Nici azi nu i se acordă prea multă importanţă. Dar 
peste o sută de ani, lucrurile vor fi în favoarea lui. În pinzele sale 
descoperim un umor robust și multă sinceritate. Știți prin ce-i 
mare Bruegel? 

— Nu. Am auzit despre el de la Petre Armeanul, dar nu 
știu. 

— Vă cred. Nimeni nu știe. Eu am ajuns la această des- 
coperire după ce i-am privit pînzele zile întregi. Nu știam ce mă 
atrage spre arta lui. Acum știu. Bruegel trăiește prin robusteţe, 
sinceritate și candoare. Însă nu-i totul. El a reușit să se libereze de 
disciplina religioasă atât de riguroasă și închistată. Eu n-am reușit 
să-mi liberez sufletul și nici viața de toate zilele. Puterea bisericii 
stă deasupra mea ca o stîncă. Nu Maria de Spania, mama noas- 
tră, nu fraţii mei și nici altă putere hotărăsc asupra imperiului, ci 
biserica, ale cărei ițe nevăzute le simt în fiecare clipă. Ah, am ajuns 
la mărturisiri nedorite! 

Era sincer. Domnița intui acest lucru și-l privi dintr-o 
dată cu alți ochi. Omul acesta arăta departe de a fi un nevolnic în 
gîndire, așa cum îi mersese vestea. Poate că uneori devenea lăudă- 
TOS, dar cine se putea mîndri că-i deasupra cusururilor omenești? 
Poate că nu se liberase complet de puterea bisericii, dar sinceri- 
tatea și aplecarea lui către veselie îl apropiau fără să știe de ceea 
ce considera el măreț în arta lui Bruegel. 

— lată o pînză ce reprezintă întoarcerea cirezii. Mișca- 
rea calmă, amurgul blind îţi dau o senzaţie de liniște interioară. 
Priviţi această Nuntă țărănească! Aici, sinceritatea pare mai puter- 
nică, iar robustețea chipurilor mă uimește. Ori Țara trindavilor, 
pînză încărcată cu umor apropiat de caricatură. Uneori, pinzele 
lui parcă îndeplinesc în pictură un rol de bufon. Iată, prințesă, 
că în lume nu sînt numai războaie. Cîte s-ar putea realiza de ar fi 

liniște! Vă mărturisesc deschis, lucru pe care nu l-am făcut în fața 
altcuiva, că nu mă atrage coroana imperială. Nu sînt născut pentru 
a fi împărat. Dar oamenii fac adesea tocmai ce nu le este pe plac. 
Pentru mine nu se află bucurie mai mare decît atunci cînd agenții 
mei mă înștiințează că au găsit o nouă comoară ieșită din mîna 
omului. Mă bucură un ceas care merge bine, sau chiar o glumă pe 
socoteala noastră. Dacă mi-aţi fi soție, ați putea oare să mă iubiți? 

Ședeau unul în faţa celuilalt și se priveau miraţi de ușu- 
rința cu care ajunseseră la astfel de întrebări. 

— M-aș strădui, răspunse tînăra pălind ușor. Aș putea 
să fiu o soţie bună. 

— Nu sînt prea tînăr și nici prea frumos. Mai degrabă 
am unele cusururi. Iar orgoliul se află printre ele la loc de cinste. 
Dar m-aș strădui să fiu un soţ bun. Însă nu depinde de noi. Alte 
puteri hotărăsc în această privinţă. Aveţi, prințesă, vreo dragoste 
tăinuită? continuă el abia șoptit. 

— Am, grăi Florica pălind din nou. 

— Şi nu v-ar sta oare în calea căsătoriei cu noi? 

— Nimic nu mă va opri, răspunse ea cu asprime. 

Rudolf se ridică pe virfuri și cobori de pe perete frumoasa 
pînză Nuntă țărănească. O făcu sul și i-o întinse. 

— De comorile acestea mă despart greu, spuse blind, dar 
pentru voi o fac plin de bucurie. Păstrați această pînză, prințesă. 
De va fi o căsătorie între noi, pînza va ajunge iar pe vechiul ei loc. 
De nu va fi, locul gol va semăna cu sufletul meu. 

Părăsiră încăperea lipsiți de veselia cu care veniseră. 
Dana și Irina o așteptau în curte, alături de o superbă trăsură cu 
șase cai albi. Douăzeci de cavaleri tineri încălecară la apariţia ei. 
Rudolf porni hotărît spre interiorul palatului. Consiliul fusese 
fixat pentru ora zece și era aproape unsprezece. Trăsura cobori 
în pantă către Vlitava, străjuită de mîndrii cavaleri. Ceasul de la 
bazilica Loreta bătu de unsprezece. Ciocănelele din mecanismul 
său produseră o minunată melodie cehă. 

S 


În micuța dar cocheta sală de consiliu se aflau patru 
bărbaţi. Cel de lingă fereastră, cu ochii visători, blinzi, era arhidu- 
cele Matthias. Alături, arhiducele Maximilian căta să-și ascundă 
nerăbdarea privind parcă absent pe deasupra parcului ce se vedea 
bine din acel loc. La celălalt capăt al încăperii, doi prelați cu mătănii 
în mâini, cu haine simple și lipsiți de podoabe ședeau nemișcați, 
parcă aplecaţi spre ginduri pioase. 

La apariţia împăratului, se ridicară cu toții și așteptară 
să fie poftiți a lua loc. 

— Khevenhiller, intră Rudolf direct în subiect, ne-a adus 
poveţe de la Maria de Spania pentru o logodnă cu fiica arhiduce- 
lui Carol. Totuși, gindurile noastre sînt îndreptate spre prințesa 
valahă Florica Pătrașcu. Ce aveţi de spus? 

— Puţine, măria-ta, grăi cel mai scund dintre prelați. 
Domnul Khevenhiller a primit la Madrid niște porunci pentru 
voi. Dacă ambasadorul a schimbat poruncile cu poveţe, se face 
vinovat dinaintea voastră... 

Aluzia preotului era evidentă. Lovea în Khevenhiller, 
pentru a nu-l ataca direct pe împărat, care schimbase de fapt 
importanța cuvintelor. 

„Dar de unde știu preoții ceea ce s-ar cuveni să cunoască 
numai Rudolf? se întrebă Matthias. Cred că mama noastră i-a înști- 
ințat din vreme. Și iată că biserica e împotriva voinţei fratelui meu. 
Ticăloșii aceștia au puteri mai mari decît împărații. De cîteva sute 
de ani, ei conduc din umbră destinele popoarelor Europei.” 

Apoi vorbi răstit: 

— Destul, părinte! Ambasadorul nu are ce căuta în discu- 
ţia noastră. O iubim și o respectăm pe Maria de Spania ca mamă, 
dar e bine să se știe că Imperiul Austriac nu s-a aplecat ca vasal al 
Spaniei. Așa stînd lucrurile, primim poveţe cu dragă inimă, însă 
nu luăm seama la porunci. Aici, numai voința noastră contează. 

— Și a lui Dumnezeu, murmură blind al doilea prelat. 

Matthias intui din nou unde bătea preotul. Dorise a le 
aminti că biserica hotărăște. 

„Ah, dragul meu frate! gîndi el. Ești mic și neputincios în 
fața ăstora. Cine știe ce urmăresc mama și biserica de-l susțin pe 
arhiducele Carol?! Noi nu știm. Dacă te împotrivești, ei pot pune 
la cale comploturi, răzmerițe și chiar războaie. 

— Așa este, părinte! spuse Matthias. Voința lui Dumne- 
zeu totdeauna a fost plină de dreptate și dragoste de oameni. Oare 
există bucurie mai mare pentru Cel Atotputernic decît atunci cînd 
doi oameni se unesc din dragoste? După cîte știu, inima împăratu- 
lui e dăruită copilei din Valahia. Deci iată că va fi pe voia bunului 
Dumnezeu. 

Arhiducele Maximilian pricepu că fratele său îi cam 
încuiase cu mare finețe pe cei doi prelați. Cu toată inteligența sa 
sclipitoare, nu vedea un răspuns convenabil, care să dărime cele 
spuse de Matthias. Prelații simţiră și ei același lucru și socotiră că 
în viitor va fi necesar să se mai scurteze din putere acestui dușman 
fățiș al bisericii. 

— Numai rugăciunile ne duc spre adevăr, grăi cel mai 
scund dintre prelați. Rugăciunile Mariei de Spania au fost ascultate 
dinaintea Marelui Părinte Ceresc și el i-a arătat calea cea bună. Iar 
această cale se îndreaptă spre fiica arhiducelui Carol. Prezenţa la 
Praga a copilei din Valahia nu-i plăcută lui Dumnezeu și se arată 
înjositoare arhiducelui Carol. Credem că trimiterea ei acasă, chiar 
azi, ar arăta marea înțelepciune și bunătate a slăvitului nostru 
împărat. 

Rudolf tăcuse, conștient că Maria de Spania apelase la 
ajutorul bisericii pentru a-și impune voinţa. Auzind vorbele pre- 
latului, faţa sa palidă se înroși de mânie, iar vorbele ce-i veniră se 
transformară în strigăte. 

— Destul, sfințiile-voastre! Felul în care vă strecurați 
printre vorbe nu ne este pe plac. Am crezut că voi năzuiţi spre ade- 
văr, nu spre răstălmăciri convenabile unui joc pe care nu-l cunosc 

și nu vreau să-l cunosc. Prințesa valahă va părăsi Praga cînd va dori 
ea, sau voi porunci eu, fiindcă eu sînt împărat și nu voi. 

— Dar peste împărați stă puterea dumnezeiască, aminti 
cu prefăcută smerenie prelatul cel înalt. 

Maximilian își chibzuise rolul cu multă viclenie. Cînd 
isprăvi Rudolf, grăi cu voce calmă, domoală, parcă anume aleasă 
către împăciuire: 

— Dumnezeu conduce destinele oamenilor, dar să nu 
uităm că împăratul nostru este unsul său pe pămînt. 

— Cu atit mai mult el trebuie să se supună puterii cerești, 
îl întrerupse primul prelat, bucuros că-i venise apa la moară. Împă- 
ratul trebuie să fie o pildă pentru credincioși. 

— Adevărat! răspunse cu chibzuială Maximilian. Nu 
negăm acest lucru, însă știm că unsul lui Dumnezeu are puteri 
mai mari decît ceilalți creștini. Deci, nu-i putem nesocoti dorințele. 

— Noi nu, dar voia lui Dumnezeu este superioară oricărei 
năzuințe omenești, interveni prelatul mai scund. 

Matthias pricepu jocul neloial al lui Maximilian. Acesta 
se prefăcea a-i ține parte împăratului, ajutîndu-i pe cei doi prelați 
să găsească răspunsuri convenabile. 

— Domnilotr, grăi el aspru, îl amestecați pe Dumnezeu 
în fiecare frază, cu gîndul de a pune piedici. Oare cugetul nu vă 
îndeamnă nici o clipă către adevăr? Cu ce-i mai plăcută cerului 
fiica arhiducelui Carol decît copila valahă? Aceasta-i întrebarea. 
Mi se pare că în dosul vorbelotr, biserica are unele interese. Dacă aţi 
venit aici cu astfel de gînduri, sper ca împăratul să vă îndepărteze 
din drumul său. Aici e o treabă laică, nu una bisericească. 

— Ah, frate! răspunse Maximilian prefăcîndu-se întristat. 
Nu dorim o ruptură între tron și biserică. Regretăm sincer pornirea 
voastră, care se datorează unei mînii de moment. Scopul nostru e 
să găsim o cale convenabilă pentru toți. 

„Matthias e alături de mine cu tot sufletul, chibzui 
Rudolf. Maximilian se arată mereu dușmănos. lar acești prelați fac 


158 


TAINA CAVALERILOR 





jocul mamei noastre, urmărind unele interese pe care nu le cunosc. 
Prinţesa Florica mi-e dragă. M-aș putea ridica împotriva mamei 
și a bisericii, renunţind la coroana imperială. Dar copila valahă a 
venit aici pentru a se mărita cu împăratul Imperiului Austriac, nu 
cu un Rudolf oarecare. Din dragoste nu mă ia, ci numai în folosul 
neamului său. Sînt destul de copt ca să înţeleg acest lucru, chiar 
dacă ea ar deveni o soție bună. Deci, va fi mai bine să nu fac ruptura 
cu biserica și cu mama. Dacă n-aș mai fi împărat, în locul meu ar 
veni Maximilian, al cărui suflet crud, lipsit de milă și înțelegere, ar 
aduce multe suferințe popoarelor noastre. Dar nici nu pot să cedez 
de la bun început. De o voi face, biserica va sta mereu deasupra 
mea cu alte pretenţii. Am sperat că voi găsi înțelegere. Păcat! lată 
că sînt mai neajutorat decît ultimul dintre supușii mei.” 

— Am înțeles, domnilor, zise fără a-și arăta mîhnirea. 
Voința bisericii și a mamei noastre înclină favorabil către fiica 
arhiducelui Carol. Fratele Maximilian dorește același lucru. Doar 
Matthias mi-a stat alături cu dragoste. Ei bine, n-am nici un răs- 
puns. Voi medita la propunerile, sau mai bine zis la aluziile ce mi 
s-au făcut. În ce o priveşte pe prinţesa valahă, ea va fi oaspetele 
nostru în continuare. Și nu văd cu ce s-ar simți ofensat arhiducele 
Carol, cîtă vreme nu-i datorăm nimic. Sînteţi liberi, domnilor! 

Rudolf părăsi primul odaia, întrebindu-se: 

„Oare nu renunţ prea ușor la tînăra valahă? Ar trebui să 
mă bat pentru ea, dar nu cu armele de azi, fiindcă adineauri m-am 
arătat nechibzuit. Mi-am dezvăluit gîndurile pus pe harță. Poate 
că n-ar strica să-i dăruiesc bisericii cîteva sute de mii de taleri, iar 
pe Maximilian să-l trimit la Viena, cu o misiune mai îndelungată.” 

Cei doi preoţi ieșiră din Hradcany și luară drumul spre 
mînăstirea Strahov. Mergeau domol, cu pasul măsurat, așa cum 
le șade bine unor umili slujitori ai celor sfinte. 

— Rudolf se arată îndărătnic, murmură cel mai înalt 
dintre ei. 

— Ca totdeauna, răspunse scundul. 

— Poate că Maximilian ar fi mai potrivit în locul lui. 

— Nu! îl întrerupse celălalt, aproape brutal. Maximilian 
dorește coroana imperială și se arată plin de bunăvoință față de 
noi. Însă dacă ar ajunge împărat, ne-ar sta mai greu împotrivă. 
Va trebui totuși să-i dăm o lecţie lui Rudolf. E vremea să ne simtă 
iarăși puterea. 

Două ceasuri mai tîrziu, prin poarta mînăstirii Strahov 
ieșiră opt călăreți, ce purtau o scrisoare adresată Mariei de Spania. 
În urma lor, alți călăreți îi duceau instrucțiuni arhiducelui Carol. 

Maximilian porunci să-i vină trăsura și porni spre palatul 
său, unde avea să prinzească în compania celor doi valahi. 


VA 


Nu mică fu surpriza lui Ducu și Caravană intrind în pala- 
tul arhiducelui Maximilian. Domnul Otto, fostul lor prizonier, le 
ieși înainte și-i salută ușor afectat, așa cum îi era felul. 

— Ce plăcere și cinste! spuse privindu-i ironic. Anul 
trecut am fost oaspetele domniilor-voastre. E drept că nu mi-am 
dorit-o, dar găzduirea a fost la înălțime. Azi, noi vă sîntem gazde. 
Poftiți, domnilor! Măria-sa arhiducele vă așteaptă. 

Bănuitor din fire, Costache îi ziîmbi acestuia, 
întrebîndu-se: 

„Ce dracu urmărește nărodul de Otto, amintindu-ne des- 
pre pățania lui din vară? Oare ce se ascunde în vorbele lui?” 

Mai puţin impresionat, Ducu îl privi rece, și păși alături, 
fără a-și chinui mintea cu presupuneri. Urcară o scară de marmură 
acoperită cu covor gros. Mulțimea slujitorilor îmbrăcaţi cu risipă 
spre eleganță fără cusur, pereţii acoperiţi cu piînze ale unor maeștri 
cunoscuți, tavanele aurite pe fond albastru, măiestrele incrustații 
de mînă ale mobilierului, zeci de statuete și vaze ornamentate 
cu migală arătau ceva din fabuloasa avere a arhiducelui. Intrară 
într-o încăpere uriașă, cît o sală de arme, care nu se potrivea cu 

căldura celorlalte, fie datorită simplităţii mobilierului, fie mări- 
mii ei neobișnuite. O masă de stejar lungă cît postul Crăciunului, 
scaune drepte, fără ornamentaţii, cîteva panoplii și un tablou ce-l 
reprezenta pe stăpînul palatului erau toate podoabele încăperii. 
Covoarele în tonuri închise, calme, nu reușeau să îndulcească 
atmosfera de răceală. 

Maximilian veni curînd, afișind plăcerea de a-și primi 
oaspeţii. Ușile mari fură date în lături, iar slujitorii se grăbiră a 
înfăța masa și a aduce prînzul. Vasele simple din porțelan de mare 
calitate, tacîmurile de argint cu minuscula gravură ce reprezenta 
o coroană cu inițialele lui Maximilian dedesubt, paharele lipsite 
de obișnuitele floricele, în ton cu vesela, arătau gustul rafinat al 
gazdei. Iar faptul că nu se serviră rarităţi, ci mîncăruri obișnuite, 
întregi această părere a musafirilor. 

Arhiducele părea sincer preocupat a-și întreține oaspeţii. 
Le povesti cu lux de amănunte despre o superbă vinătoare, făcută 
în iarnă prin pădurile Boemiei, unde Rudolf și Matthias reușiseră 
să doboare niște lupi cît vițeii. Ducu și Caravană făceau observaţii 
mărunte, sau puneau întrebări, însuflețind povestirea. 

Cînd se isprăvi prinzul, slujitorii strinseră de pe masă 
și lăsară doar paharele și o frumoasă carafă cu vin. Erau singuri. 
Maximilian închină în sănătatea lor. Cei doi îi răspunseră la fel. 
Tăcură un timp. Arhiducele privea în pahar, parcă încercînd să-și 
adune gîndurile. Pe faţa lui frumoasă, cu trăsături delicate, apăru 
un zimbet. 

— Domnilor, grăi el, după cum știți, sînt al doilea om al 
imperiului. Deci, puterea mea nu-i chiar de neglijat. M-aţi înfrun- 
tat anul trecut și vă rog să mă credeţi că puţini au avut o astfel de 
îndrăzneală. Iar cei care au făcut-o, au rămas destul de păgubiţi. 
Aș vrea să discutăm deschis, fiindcă nu-mi plac dulcegăriile și 
cred că nici vouă. Nu v-am poftit aici cu gînduri de răfuială. Am 
cu totul alte planuri în privința domniilor-voastre. Aseară eram 
mâînios și v-am vorbit mai aspru decît ar fi trebuit. Să uităm asta! 

Vă cer două lucruri: Întâi, să-mi înapoiaţi scrisoarea adresată anul 
trecut fostului principe Andrei Bâthory. Atunci eram împotriva 
voastră. Azi nu mai sînt. Ce sumă doriţi în schimbul acelei scrisori? 

— Nu ne-am gîndit să o vindem, răspunse Ducu ușor 
încruntat, însă cu sinceritate, pe care celălalt o simți. 

— Da. Asta dovedește că sînteți oameni de mare cinste. 
Otto al meu se bucură aici de multă trecere și-i plătit regește. Totuși, 
el nu s-ar fi sfiit să ne ceară aur pentru ea. Dacă nu v-aţi gîndit 
voi, mă gindesc eu. Azi, acea scrisoare nu vă mai face trebuință. 
Să zicem că vă ofer în schimbul ei o mie de ducați. 

Costache îl privi fără să clipească la auzul aceste sume 
uriașe apoi grăi cumpătat: 

— Pentru mine și prietenul meu, suma e prea mare. Dar 
pentru neamul nostru, care are mare nevoie de aur, ea se arată 
mai mult decît măruntă. Scrisoarea nu-i a mea sau a lui Ducu, ci 
a poporului valah. Deci, cu el trataţi prin noi. 

„Hm! socoti Maximilian. Inteligent fel de a pune pro- 
blema! Cine și-ar putea închipui că într-o căpăţină ca a ăstuia stă 
atîta înțelepciune?” 

— Aveţi dreptate! spuse el mărinimos. Dacă se întîmplă 
să cumpăr o scrisoare de la neamul valahilor și nu de la voi, atunci 
prețul e cu totul altul. Ofer cinci mii de ducați. Vă convine suma? 

— Da! zise Ducu. E mai mare decît ne-am fi așteptat. 
Sinteţi generos, măria-ta. Rămâîne doar să lămurim amănuntele. 

— Nu sînt amănunte, răspunse arhiducele cu toată sin- 
ceritatea, rară la unul ca el. Poruncesc îndată să vă aducă aurul. 
Iar scrisoarea va ajunge la mine cînd și cum veţi crede de cuviinţă. 
Încrederea mea în cinstea domniilor-voastre e desăvirşită. 

„Ce oameni! gîndi el. Știu că amîndoi sînt săraci. Că în 
afară de cai și arme nu au nimic. Totuși, s-au gîndit să ducă ducaţii 
în zestrea Valahiei. Cîţi dintre oamenii noștri ar face una ca asta? 
Otto și alții ca el îmi sînt devotați cu trup și suflet atîta vreme cît 
îi plătesc. Dacă aș fi un simplu Maximilian, sărac, nu m-aș bucura 
de serviciile lor.” 

— Măria-ta, propuse Caravană cu multă chibzuială, ne 
plac lucrurile clare. Vă propunem ca domnul Otto să ne însoțească 
pînă la Lipova. Acolo, va primi scrisoarea voastră. Mai aproape nu 
avem cum, fiindcă ea acolo se găsește. 

— Fie! hotări Maximilian bine dispus. Da n-am isprăvit, 
domnilor. Iată ultimul dintre planurile mele în privinţa voastră: 
Cavalerul Cae Indru e o minte luminată, lucru de care m-am con- 
vins la tratativele purtate cu voi anul trecut. Spada lui se pare că 
nu are egal în Europa, iar vitejia și chibzuiala lui nu sînt cu nimic 
mai prejos decît celelalte haruri ale sale. Domnul Chirilă Zece 
Cuţite, acel tînăr aspru la vorbă, șiret și ager la mînă cînd aruncă 
faimoasele cuțite, valorează cît toți slujitorii mei la un loc. Marele 
spadasin Ducu cel Iute, loial pînă dincolo de pragul vieţii și sprin- 
ten la gîndire ca argintul-viu, lasă cu mult în urmă faima unor 
vestiți cavaleri ai Apusului. Domnul Costache Caravană, viclean 
ca vulpoiul bătrîn și chibzuit ca patriarhii, pune în umbră multe 
minţi de seamă, ce se apropie de desăvirșire. Poate că nu le-am 
arătat chiar toate calităţile, fiindcă îmi lipsește darul vorbirii fru- 
moase, dar îi cunosc și cred că-i destul. Ei bine, vreau ca acești 
cavaleri să vină în slujba mea. M-am gîndit mult la asta și știu că 
am nevoie de ei. Adunați la un loc, valorează cît o armată. Dar și 
plata lor va întrece orice închipuire. Ofer fiecăruia dintre ei două 
sute de ducați, pe lună. Un căpitan de-al nostru e plătit cu șapte 
ducați, și după cum cred că știți, puţini ajung căpitani. Domnilor, 
gindiți-vă mult înainte de a-mi răspunde! 

„Cu asemenea slujitori, socoti el, m-aș putea apropia de 
coroana imperială. Mihai-vodă e mare prin calităţile sale, dar mai 
ales prin oamenii din jurul său. Însă, pe cât sînt ei de săraci, nu-i 
plătește prea bine. Cu acești tineri care lovesc fără sminteală, care 
nu știu ce-i frica și-și cumpănesc acțiunile cu inteligență neîntre- 
cută, voi reuși să-i dau viaţă vechiului meu gînd.” 

— Ei, ce spuneți, domnilor? se trezi din visare. 

— Întâi vă mulțumim pentru frumoasele păreri, grăi 
Ducu zimbind pentru prima oară în ziua aceea. 

— Apoi? 

— Apoi e mai greu, murmură Costache scărpinindu-se 
în creștet. 

„Trebuie să-i răspund cu băgare de seamă, chibzui el cu 
recunoscuta-i șiretenie. Îi promitem fără a ne lega de el prin cuvânt. 
În felul acesta, dacă nu ni-l facem prieten, cel puţin ocolim un 
dușman dintre cei mai răi. 

— Greu, de ce? întrebă Maximilian, care crezuse că vor 
sări în sus de bucurie. Cîţi cavaleri n-ar fi dorit să intre în slujba 
sa? Apoi, știa că aurul strălucește pentru toți oamenii la fel. 

— Fiindcă nu putem lua o astfel de hotărîre în numele 
altora, spuse Caravană privindu-l ţintă, cu ochi limpezi ca de prunc. 

— Dar puteţi lua pentru voi. 

— Adevărat, însă nu acum! surîse grăsunul. Unele treburi 
în slujba neamului ne ţin legaţi vreo cîteva luni. Abia în vară ne 
putem gîndi la generoasa voastră propunere. În aceeaşi situaţie 
sînt domnii Chirilă și Cae. 

— Pot aștepta cîteva luni, răspunse arhiducele devenind 
bănuitor, dar se pare că nu vă interesează o astfel de slujbă. 

— Măria-ta, interveni Ducu, pricepind jocul grăsunului, 
oferta voastră a venit pe neașteptate. Cine-și poate hotări viitorul 
în cîteva clipe? Apoi, m-ai sînt unele greutăți. Cae Indru și Chirilă 
sînt prinți ai valahilor. Deci, egali în mărime cu voi. 

— Nişte prinți într-o ţară mică nu-s mai mari decît gene- 
ralii unui imperiu, grăi Maximilian, convins că cei doi discutau 
cu toată seriozitatea. În slujba mea sînt conți, marchizi, baroni 
și generali. Domnii Cae și Chirilă poate vor considera că-i puțin. 
În acest caz, nimic nu mă oprește a-i chema lingă noi ca prieteni. 
Iar de vor fi unele daruri din partea mea, asemenea gesturi se fac 
între prieteni. 

— Mi-aţi luat o piatră de pe inimă, se amestecă grăsunul 
Costache. Aici era greul cel mare și nu îndrăzneam să vi-l spun. 
Cred că va trebui să lărgiți cercul prietenilor, cu tînărul Ducu. Se 
pare că și originea lui e foarte înaltă. 

— Nu văd nimic împotrivă, consimţi Maximilian bucu- 
ros. Va fi destul să-mi spună rangul ce-l poartă. Dar voi, domnule 
Caravană? 

— Cu mine e mai simplu. Eu nu sînt decît cavaler. 

— Mă bucură cinstea voastră, se entuziasmă arhiducele. 
Veţi fi primul nostru slujitor și nimic nu mă va împiedica, după 
o vreme, să vă fac prieten, învestindu-vă cu un titlu nobiliar. Am 
asemenea putere. Deci; pe cînd răspunsul vostru, domnilor? 

— La sfîrșitul lui iulie, propuse Caravană, mulțumit că 
nu se legase cu nimic. 

— Așa să fie! rise Maximilian, convins că mirajul aurului 
îi va aduce lingă el. 

După aceste vorbe, se ridică și-l strigă pe Otto. Acesta 
veni curînd, ploconindu-se. 

— Pregătește cinci mii de ducați! porunci arhiducele. 

Scăpătatul conte Otto se înclină din nou și alergă să 
îndeplinească ordinul. 

„La naiba! gîndi Costache. Ăsta-i rîndaș, nu prieten.” 


VA 


Tufănel se răzlețise de micul grup și se odihnea în braţele 
frumoasei Lisse von Bad. Rămași de capul lor, Gălușcă, Toroipan, 
Ciripoi, Tufănel-tatăl și Ciripoi-tatăl umblau prin Hradany fără 
rost. Cele trei curți ale palatului li se păreau niște cuști cu zăbrele. 
Nu aveau bani, și aceasta era partea cea mai neagră a mîniei lor. 
Ducu și Caravană ar fi putut să le dăruiască cîţiva florini, dar nu 
o făcuseră, lăsîndu-i în cumpătarea cazărmii. Aceștia mîncaseră 
alături de oșteni ceva bucate dulci, care nu erau pe placul lor. 
Cît despre udătură pentru desfătarea gâtlejurilor însetate, nici 
pomeneală. Așa se făcea că umblau fără rost, lovindu-și plini de 
fudulie cele custuri de la șold, în vreme ce printre buzele subțiate 
de amărăciune ieșeau niște înjurături blajine și cuminţi, în stare 
să pună pe goană o ceată de ucigași. Nimeni nu-i invitase la bal 

sau în preajma înaltelor mărimi de la Hradcany. Nimeni nu se 
gindise la cumplita lor sete. Ajunși în fața catedralei Sfintul Vit, 
își potoliră limbile și se închinară cu smerenie. Dar cum trecură 
de ea, sprintenele înjurături românești reveniră mai ardeiate, iar 
dintre toți, cel mai al dracului se arătă Tufănel-tatăl. Mărunt și 
pricăjit, cu pălăria lui mare și nouă venită peste ochi, de sub care 
apărea din vreme-n vreme o față îngustă, asemănătoare cu un bot 
de nevăstuică, pășea măreț în mâînia sa, chiar dacă văzut de la 
cîțiva pași nu se știa cît din trup i se adăpostește în cizme și cît 
în pălărie. Ciripoi-tatăl, scund ca și vărul său, avea unele haruri 
în plus. Nasul negricios, în formă de ridiche de iarnă, ieșea ca un 
cep de sub pălărie, iar trupul său arăta mai gros cu cîteva degete. 
Spada enormă pentru asemenea corp, însă frumos prinsă la șold, 
venea tîrîș uneori după el, mai ales în clipele cînd lipseau privitorii 
ocazionali ce i-ar fi putut admira ţinuta. 

Amândoi verii călcau umăr lîngă umăr, opintindu-și une- 
ori pălăriile către cefe prin frumoase lovituri cu palma, dar fără 
folos. Noile lor acoperișuri fuseseră făcute pe căpățini de uriași, 
iar cei doi se puteau felicita că puseseră între ei și vechii proprie- 
tari distanța de la București la Praga. Foștii posesori ai mîndrelor 
straie se pomeniseră într-o dimineață aspră numai în cămăși și 
izmene, fiindcă avuseseră neprevederea să tragă la un han din 
gura pieţei Zece Mese și să nu încuie ușa peste noapte. Rar făceau 
verii astfel de isprăvi, dar totdeauna cu chibzuială și în scopuri 
bune. Primiseră vorbă de la Costache seara pe la zece pentru a 
se înfățișa dinaintea lui pînă a nu se revărsa de ziuă, în vederea 
unui drum lung. Cumpăniseră o jumătate de ceas, observind că 
vechile lor straie nu se potriveau unor mari negustori. Capitalul lor 
fusese investit în ceva linguri de lemn, astfel că nu exista decît o 
singură ieșire. Apoi bătură la casele cumetrilor Zavaidoc și Limbă, 
cărora le lăsară în seamă afacerile cu linguri, sucitoare și blaturi 
pentru lipii. Un ceas mai tîrziu, se îmbrăcaseră într-o uliţă dos- 
nică, dîrdiind sub răcoarea nopţii și lepădînd vechile hanţe. În zori, 

călăreau cumpătați către Pitești, alături de Caravană și Ducu, ale 
căror zimbete nu le remarcară. 

Auzind superbele înjurături, ce intraseră în repertoriul 
clasic nu mult după apariţia graiului pe Pămînt, opt unguri, oșteni 
ai palatului imperial după straie și arme, se apropiară grabnic. Slu- 
jiseră cu ani în urmă în Transilvania, la curtea fostului principe 
Sigismund, și grăiau binișor limba valahă. Vechi oșteni, obișnuiți cu 
înjurătura aleasă, dibăciră că au în fața lor cîțiva distinși pomenitori 
de origini și lucrări sfinte, iar cum corespondenţa celor auzite nu 
era cu nimic mai slabă decît în maghiară sau nemţească, așteptară 
atenţi la vreo noutate. Fiindcă la înjurături, aproape totdeauna 
apar noutăţi, sau elegante stilizări. 

— Domnilor, grăi cel mai virstnic dintre oșteni, numele 
meu e Balogh. Se întîmplă să cunoaștem limba valahă, și după cîte 
pricep, aveţi unele pricini de supărare. 

— Mari, cavalere, spuse Ciripoi-tatăl salutînd cam în doi 
peri, fiindcă nu reușise a dibăci unele rosturi ale învârtirii mîinii 
cu pălăria. Am avutără o pungă cu zece florini. 

— Și douăzeci de ducați, interveni Tufănel-tatăl, socotind 
că nătărăul de văr spusese o sumă prea mică. 

— La care s-ar cuveni să pomenim și cei patruzeci de 
taleri, adăugă Ciripoi-tatăl mărinimos, făcîndu-i pe oșteni să-i 
privească uimiți. 

— Plus optzeci de groși, afirmă vărul cu hotăriîre. 

— Ca să nu mai pomenim despre cei o sută șaizeci de 
aspri, murmură Ciripoi-tatăl candid. 

— Cât despre cele două inele... 

— Și patru pietroaie frumos lucitoare... 

— Iesus-Maria! îl întrerupse Balogh. Sper că nu vi s-a 
furat asemenea avere. 

— Nu, grăi Tufănel-tatăl cu supremă nepăsare. N-am 
avutără astfel de pagubă. 

— Atunci, e bine. 

— Aș! Vărul nostru, aici de față, a aruncatără punga în 
gîrlă. Totdeauna face așa cînd e pilit. 

— În ce? 

— În Vâltava, interveni Gălușcă, simțind că cei doi 
întindeau prea tare coarda. Cavalerul Ciripoi-tatăl, hm! Scuzaţi, 
domnilor! Era cam făcut. 

Oștenii scuzară cu dragă inimă, deși nu le venea să creadă 
astfel de năzdrăvănie. 

— Așteptăm niște slujitori ai noștri, continuă Gălușcă. 
Ei ne vor aduce mărunțiș pentru a putea merge să se desfătăm 
gitlejurile. Din păcate, rîndașii noștri cam întârzie, încheie viclean. 

— Ohol rîseră oștenii. Se pare că sînteți însetați rău. Ieri 
ni s-au plătit lefile. Dacă nu vă este cu supărare, am fi în stare să 
facem cinste. Cunoaștem o cîrciumă cu băuturi aspre. 

— Care slujitori așteptăm noi? întrebă Toroipan, fără 
să priceapă jocul. 

Dar nu-i răspunse nimeni. Gazde și invitați porniră ală- 
turi pe strada ce cădea în pantă către Viltava. Mergeau atît de 
sprinteni, încât greu s-ar fi ținut cineva după ei. La puţină vreme, 
ședeau unii în fața altora și gustau dintr-un rachiu năbădăios. La 
prima cană ciocniră cumpătaţi și schimbară între ei o mie de gin- 
gășii. La a doua, legară prietenie veșnică, pecetluită cu pupături 
ce aducea a pocnet de pistol. La a treia deveniră duioși, iar cei mai 
slabi de inimă vărsară cîteva lacrimi în amintirea cine știe cărei 
întîmplări. Cîrciumarul își freca palmele, bucuros de asemenea 
mușterii, și se învârtea în jurul unei plite încinse, gata să aducă la 
masă obișnuitele gustări. Mustăciosul Balogh și soții săi atacară 
frumosul cîntec O, szivem. Ceilalți ascultară cuprinși de desfătare. 
La a patra cană, domnii Gălușcă și Toroipan dădură ochii peste 
cap, țuguiară buzele groase cît pumnul și-și opintiră vocile spre 
mândra cîntare Fetelor, lăsați găleata. Afoni ca niște berbeci surzi, 
își modulau glasurile cînd spre dulcele viers ce aducea a răget de 
măgar jupuit de viu, cînd spre fluturarea înaripată a godacului în 
zi de Ignat. Verii, ale căror bune urechi muzicale nu puteau îndura 

astfel de osîndă, tresăriră ca înțepaţi de streche și-i îndemnară pe 
unguri către ceva mai sprinten. Cîrciumarul îi privi melancolic pe 
cei doi cîntăreți, învîrtind în mîinile mari o tigaie cît un dos de iapă. 

— Ah, pe sfinta Matilda! murmură el pierdut. Aseme- 
nea răgete nu pot suporta. Dacă le zdrobesc boturile celor doi cu 
o singură lovitură ca trăsnetul... 

Dar nu-și duse gîndurile pînă la capăt. Soaţa lui, mai 
lipsită de ureche muzicală decît un cîrd de capre, simţi dulci fur- 
nicături în mădulare și frumoase chemări către căldura viersului, 
așa că-și dădu drumul cu unele triluri, ce-i puseră pe gînduri chiar 
pe răbdătorii oșteni. 

Apoi se isprăviră cîntecele, spre liniștea tuturor, fiindcă 
hangiul, cu îndelungata sa experienţă, socoti că gustările curmă 
aplecarea către răsfățuri vocale și puse dinaintea lor cele bucate. 
Gălușcă se înturnă către mustăciosul Balogh și grăi cu măreția 
crîncenă a omului cherchelit: 

— Mi-aţi plăcut, domnule Balogh. Asta e! Poate mai dai 
un rînd, fiindcă un cavaler subțire... că domnul Costache Caravană 
e bun cu noi. E ca fraţii. Prieten, bre nea Balogh. Adică ce mai... 
Costache e abia rindașul nostru... că atîta avem, bă mustață... 

Dar Gălușcă nu-și continuă vorbele pline de ifos. Cara- 
vană și Ducu intrară în cârciumă. Văzîndu-i, grăsunul bătu cu palma 
în masă și strigă aspru: 

— Neisprăviţilor, v-am spus să nu vă atingeţi de băutură! 

Gălușcă tresări, neplăcut surprins. Prin vorbele sale, cava- 
lerul stricase tot ce clădise el în fața oștenilor. Hotărît să dreagă ce 
se mai putea, se ridică asemenea unui pendul și zise: 

— Scuzaţi, domnilor! Omul acesta e criță. 

După asemena vorbe, se prăbuși peste un scaun, oarcă 
lovit cu leuca. Braţele cavalerului îl prinseră la timp. 

Așezat pe o culme de deal, vechiul castel Krivoklat avea 
una dintre cele mai frumoase poziţii din jurul orașului Praga. 
Construit în veacul al unsprezecelea, ca un castel de vinătoare, 
devenise peste ani o strașnică fortăreață. Dar sub domnia lui Rudolf 

își pierdu strălucirea militară și adăpostea adesea oaspeți de seamă 
ai împăratului. Lucrat în stil gotic, înfrumusețat cu mii de orna- 
mente la exterior, acoperit cu ţiglă roșie, cochetă pe asemenea 
înălțimi, înconjurat de parcuri și păduri vechi, castelul era un loc 
încîntător de odihnă. 

În cea de-a treia zi, Rudolf își mută oaspeţii la Krivoklat, 
dornic a-i oferi domniței plăcerea ce o aducea liniștea de acolo. 
Spre deosebire de Hrad&any, la Krivoklat lipseau gărzile multe, 
gălăgioase și toată forfota obișnuită într-un palat imperial. Cîţiva 
slujitori îmbătrîniţi în slujbe umblau cumpătaţi prin imensul cas- 
tel. Doar tinerele cameriste, vesele și sprintene la mers, făceau 
notă a parte cu rîsul lor zglobiu, sau cu frumoase cîntece, care în 
loc să alunge liniștea, parcă o întăreau. 

Domnița Florica ocupă un apartament elegant, aflat în 
aripa de nord. De acolo privea adesea virfurile copacilor cu coroane 
bogate, ce coborau în scară pînă devale. Odaia ei de noapte, mare cît 
o ogradă, nu avea obișnuita răceală datorată spațiului. Mobilierul 
și ornamentele îi aduceau farmecul necesar. Patul enorm, îmbrăcat 
în mătăsuri de culoarea cerului, un cămin străjuit de îngeri săpați 
în piatră, ferestrele nu prea largi, dar înalte, acoperite cu draperii 
grele, minunatele covoare lucrate de mînă pe fond albastru, tava- 
nul în ton, zugrăvit cu mare migală de meșteri cehi sau slovaci, 
aduceau un tot plin de desăvirșire. Alături, o micuță cămară de 
baie, cochetă prin simplitatea ei, întregea frumosul confort. 

Dana și Irina primiră, după preferințele lor, o singură 
încăpere, nu departe de cele ale domniţei. Prin coșurile bucătări- 
ilor răzbi din nou fumul gros, animația pe coridoare spori, semn 
că viaţa la Krivoklat se trezise ca în timpurile lui bune. 

Dornic să fie alături de tînăra valahă, împăratul veni 
călare, însoțit de puțini cavaleri, și rămase la castel pînă tirziu. 
Slujitorii așternură masa într-o sufragerie mică. Ducu și Costa- 
che fură poftiți la masă alături de împărat, de domnița Florica 
și un tînăr căpitan ceh, frumos ca arhanghelii. Rudolf se dovedi 
un fin povestitor, Costache mucalit peste măsură, Ducu înclinat 

spre ironia spumoasă, plăcută, iar cehul — stăpîn al unui rîs plin 
de vigoare. Șezură acolo multă vreme, într-o atmosferă limpede 
și vioaie. 

Cînd soarele căzu dintr-o parte peste copaci, Rudolf se 
ridică grăbit și cu părere de rău vizibilă. Rar i se întîmpla să petreacă 
într-o astfel de companie plină de sinceritate, unde cuvintele cu tâlc 
și scop ascuns nu apăreau în conversaţie. Petrecuse cîteva ceasuri 
încîntătoare, dar treburi grabnice îl așteptau la Hradtany. 

Tîrziu după cină, Ducu veni în odaia de noapte a domni- 
ței. Anunțată de Dana, Florica îl aștepta destul de mirată, fiindcă se 
despărțiseră doar cu o jumătate de ceas mai devreme. Erau singuri 
și parcă o anumită stinghereală se așternu între ei. 

— S-a întîmplat ceva, domnule Ducu? 

— Nu, murmură acesta rotindu-și privirile prin încăpere, 
fără a arăta grabă. 

— Atunci, nu văd rostul vizitei voastre aici, grăi ea cu 
asprime. O astfel de prezenţă în odaia noastră de noapte nu o pot 
privi cu plăcere. Dacă aţi venit fără motiv, cutezanța voastră aduce 
a nebunie și vă înjosește haina de cavaler. 

Ducu o ascultă fără să clipească, chiar dacă asprimea 
cuvintelor îl făcu și mai palid. 

— N-am spus că nu există un motiv, grăi el cu blindeţe. 
Iar motivul se arată atît de mare, încît va trebui să-mi petrec noap- 
tea în odaia voastră. 

Înţelegindu-l greşit, mînia o făcu să-şi muște buza pînă 
la sînge, în vreme ce o roșață ușoară îi învăluia umerii obrajilor. 

— Nu mai ascult nici un cuvînt, spuse cu voce mare. 
Ieși, domnule! Mi s-a părut că ești un om de seamă al neamului 
nostru, dar te dovedești un ticălos 

Ducu îi privi ochii în flăcări și răspunse liniștit: 

— Nu e ceea ce credeţi, domniţă, și vă conjur în numele 
principelui Mihai să mă ascultați. 

Auzind numele părintelui său, ce părea o chezășie pen- 
tru purtarea lui Ducu spre lucruri nobile, Florica își înfrînă mînia 

cu acea stăpînire atît de cunoscută în neamul lui Pătrașcu. Reuși 
chiar să vorbească fără asprime. 

— Te ascult, domnule. Sper ca vorbele domniei-tale să-mi 
dovedească a mă fi înșelat în păreri. 

— Nu sînt prea multe de spus, murmură el. Aseară am 
fost poftit în palatul arhiducelui Matthias. Fratele împăratului mi-a 
vorbit despre unele primejdii ce s-ar putea arăta împotriva voastră. 
Ieri, după ce aţi pornit cu trăsura să vizitaţi frumusețile orașului 
Praga, împăratul, arhiducii Maximilian și Matthias, dimpreună cu 
doi înalți reprezentanți ai bisericii, au făcut laolaltă sfat de taină. 

Apoi îi povesti tot ce aflase de la Matthias că se discutase 
acolo. Cînd tăcu, ea îl privi îngîndurată și întrebă: 

— Să fie oare puterea bisericii mai mare decît a 
împăratului? 

— Arhiducele așa crede. 

— Curios. La noi e altfel. Totuși, nu văd ce amenințări 
stau deasupra mea. 

— Poate nici una, răspunse Ducu. Dar după felul în care 
împăratul s-a arătat potrivnic, Matthias se teme de o răzbunare a 
bisericii. Apoi, sînteți un obstacol în calea fiicei arhiducelui Carol. 
Dacă biserică înlătură acest obstacol, drumul spre căsătoria ei cu 
Rudolf poate fi netezit. Aceasta ar fi ameninţarea de care se teme 
Matthias. 

— Și ce-i de făcut? 

— Un singur lucru: ziua, eu sau Costache vom fi nelipsiți 
de lingă voi. La masă, vom gusta din bucatele care vi se aduc. Iar 
noaptea, eu voi veghea lîngă patul vostru. V-am adus aici întreagă, 
frumoasă și plină de sănătate. Doar moartea m-ar împiedica să vă 
feresc de primejdii. 

În ochii ei luci o flacără ce se stinse repede. Îl privi pe 
Ducu mîhnită că-i adresase cuvinte nemeritate și tăcu o vreme. 
Cînd vorbi, glasul ei păru mult mai prietenos. 

— Nu se cuvine ca un cavaler să-și petreacă noaptea în 
odaia unei fecioare, rosti cu fața aprinsă. Asemenea situație mi-ar 

scoate nume rău. Apoi, această încăpere are încuietori bune, iar 
gratiile ferestrelor sînt de netrecut. Cred că vă faceți griji fără rost, 
domnule Ducu. Cine ar avea inimă să-i aducă necazuri unei biete 
copile? 

— Așa mă gândeam și eu, recunoscu tînărul. Dar temerile 
arhiducelui Matthias mă neliniștesc. Vă închipuiți că un om ca el 
nu m-ar fi înștiințat dacă nu ar fi avut temeiuri. 

Argumentele lui erau vrednice de luat în seamă. Domnița 
Florica le cumpăni îndelung, apoi spuse hotărîtă: 

— Chiar de vor fi primejdii, nu pot să vă primesc în odaia 
mea de noapte. Sînt convinsă că purtarea voastră ar fi desăvirșită, 
dar nu pot. Nu se cade astfel de lucru. 

— Ar mai fi o cale, vorbi tînărul privind-o zîmbind. V-ar 
conveni să vin aici dimpreună cu Caravană? 

— Credeţi că nu există altceva mai bun? 

— Cred. 

— Atunci, nu mă pot opune. V-aș ruga doar să-mi îngă- 
duiţi o jumătate de ceas pentru pregătirea de noapte. 

— Mă gîndisem la asta. Acum plec să-l aduc pe Costache. 
Știți să folosiți un pistol? 

— Destul de bine. 

Ducu scoase arma și o puse pe pat, apoi ieși, mulțumit că 
planul lui reușise. Știuse că va întimpina greutăți. Privi cu băgare 
de seamă în lungul coridorului, dar acesta era pustiu. 

Domnița Florica rămase cîteva clipe cu ochii ațintiți 
asupra pistolului. 

„Nu sînt dorită aici, gîndi ea. Rudolf pare un om bun, 
însă încep a pricepe că nu el hotărăște destinul său. Dacă vorbele 
domnului Ducu se adeveresc, înseamnă că atît eu, cît și ai mei 
ne-am pripit venind la Praga. Sau poate că nu ne-am pripit. Sîntem 
datori să încercăm totul pentru folosul neamului. Ducu! oftă ea. De 
cîte ori ne întîlnim, parcă pune cineva sămînţă de vrajbă între noi. 
Adesea i-am aruncat vorbe de ocară, nemeritate. Sînt năvalnică la 
miînie, ca și tatăl meu. Dar el are puterea să se stăpinească. Eu nu 

am destulă. Dacă domnul Ducu ar fi luat seama la cîte i le-am spus, 
ar fi putut să mă lase în plata Domnului. Însă nu-şi pune el mintea 
cu o copilă. Se pare că-i foarte călit. Oare iubește pe cineva? Are el 
vreo dragoste tăinuită? După cât e de chipeș, greu îmi vine să cred 
că a scăpat pînă acuma din mrejele fetelor. Oare să nu fi simţit că 
mi-e drag? În seara balului de la Hradtany m-am gîndit numai la 
el. De fapt, inima mea a tresărit din ziua primei noastre întilniri, 
care a început cu o ceartă. De-ar ști el că numai din dorința de a-l 
săruta am propus să se cînte Periniţa la Hrad&any! Noi femeile 
știm uneori să ne folosim de șiretlicuri. Acesta e unul din harurile 
noastre. Sau poate că e oarmă a noastră în dragoste, fiindcă de cînd 
lumea, bărbatul trebuie să dea tonul, iar noi să așteptăm cu răbdare 
hotărîrea lui. Fără iscusinţă, fără șiretenie, nu l-am putea sili pe 
cel drag să deschidă ochii mai atent asupra noastră. Iar fata care 
nu folosește asemenea haruri e o năroadă. Fiecare fată are datoria 
să lupte, cu armele ei, pentru dragoste. Dacă lăsăm totul numai 
în seama bărbaţilor, aceștia ar putea să treacă mai departe fără a 
observa adevărata dragoste. Cînd a îngenuncheat lîngă mine pe 
dalele de marmură de la Hradtany, am simţit o ameţeală ușoară și 
dulce. Cînd m-a sărutat pe obraz m-am pierdut cu totul și puţin a 
lipsit să mă agăţ de gâtul lui nerușinată și iubitoare. De va fi cazul, 
mă voi căsători cu Rudolf în folosul neamului și-i voi fi o soţie 
bună, dar inima mea va îngheţa pentru totdeauna.” 

Afară se pornise o pleasnă de vînt. Crengile copacilor 
sărutau obloanele castelului cu aplecări domoale. Undeva în inte- 
Tior, un orologiu bătu molcom de zece ori. 


VA 


Trecuse de miezul nopții. O noapte calmă, cu vînt slab 
și cu o brumă de lumină, ce se strecura neîndestulătoare pentru 
draperiile ferestrelor. Furată de somnul greu, dăruit cu haruri mari 
celor tineri, domnița Florica adormise. Respirația ei ușoară, ca de 
copil, nu se auzea, ci numai neliniștea pruncului care visează și se 

întoarce în somn. Așezaţi pe covor la capătul patului, Costache și 
Ducu vegheau. Auzul lor ager prindea murmurul slab al vîntului 
de afară sau blindele dezmierdări ale copacilor ce se aplecau cu 
grație către ferestre. La îndemnurile celor doi cavaleri, domnița 
desfăcuse obloanele, astfel că slaba lumină a nopții desfăta odaia 
după puteri. Greu se puteau desluși obiectele din odaie. Dar ochii 
lor se obișnuiră curînd cu umbrele încăperii. Nu discutau între ei. 
Ședeau nemișcaţi, ca și cînd ar fi făcut parte din mobilier. 

Dana și Irina dormeau în odaia lor, alăturată aparta- 
mentului domniței. De fapt, era un fel de a spune că dormeau. Se 
culcaseră destul de tirziu, dar numai Dana căzuse într-un somn 
adînc, odihnitor. Irina era trează. Poate că aţipise o clipă, însă unele 
ginduri de neliniște stăruiau puternice asupra ei. Copila cu chip 
brun, strălucitor ca al unei creole, cu părul bogat ridicat în coc, 
pentru a mai cîștiga ceva înălțime, plingea. Lacrimi grele cădeau 
molcom de-a lungul obrajilor și udau perna. Gîndurile ei umblau 
neastimpărate către frumosul Tufănel. Oșteanul ce semăna cu Ado- 
nis, după cum spunea Lisse von Bad, nu observase nimic în ochii 
ei. Îl știa prins în mrejele baronesei, iar gelozia, a cărei putere nu 
o cunoscuse pînă atunci, îi apăsa sufletul. 

Dana se trezi brusc. Rămase nemișcată și auzi suspinele 
Irinei. Întinse degetele și simţi lacrimi. 

— Doamne-Dumnezeule! grăi tînăra Mihalcea. Crezi că-i 
oră potrivită pentru plins? 

— Dar cine-ţi spuse că plînge? se smiorcăi Irina surprinsă. 
Mi-au dat lacrimile, însă ele se datorează unui vis. Cine știe ce 
am visat?! 

— Pe mine nu mă duci, murmură prietena prinzind-o 
drăgăstos cu braţele. Noaptea trecută ai pomenit în somn numele 
domnului Tufănel. 

— Zău? se miră Irina. 

— Hai nu te mai preface! Cred că nu ești în toate minţile. 
Domnul Tufănel e un simplu oștean, iar neamul său nu e prea de 
soi. Ca să nu mai vorbim de faptul că-i un muieratic... 

— Nu mă privește pe mine ce face domnul Tufănel. 

— Etete, măă! Pe cine vrei să prostești? Te-ai sculat așa, 
plingînd. Mare minune! Uite că mie nu mi se întîmplă. Dacă-l 
iubești, ceea ce zic eu că nu prea se cade, atunci bate-te pentru 
dragostea ta. Și nu te mai miorlăi la miezul nopții, ci ziua! Iar 
acum, hai să ne culcăm! Domnul Tufănel n-are habar că-l iubești. 
Arată-i, soro! Și nu te mai perpeli ca o năroadă! 

O sărută și-i mîngiie fața. Micuța Irina se strinse la piep- 
tul ei, parcă cerînd sprijin. Încercară să adoarmă din nou, însă 
năstrușnicul somn devenise îndărătnic. 

În odaia domniţei era linişte atât de adîncă, încât s-ar 
fi părut că e goală. Afară, vintul își oprise respiraţia, iar pădurile 
tăcură din cîntat. Aproape de cămin răzbi un zgomot slab ca o 
părere. Apoi, îngerii sculptați se rotiră în loc. La spatele lor apăru 
lumina palidă a unei făclii îndepărtate, astfel că nu avu tărie asu- 
pra încăperii. Două umbre ieșiră din spatele îngerilor și intrară în 
odaie. Pașii lor nu se auzeau pe covorul moale. Umbrele înaintară 
fără grabă spre patul domniţei Florica. După felul în care umblau 
prin întunericul de acolo, cunoșteau bine rosturile încăperii. Nimic 
nu era pripit în gesturile lor. Domnița Florica murmura ceva în 
somn. Apoi, totul se liniști. Alte umbre veniră ușor către primele. 
Cuţitele lui Ducu și Costache loviră în aceeași clipă. Două răcnete 
înfiorătoare sparseră liniștea castelului. 

— Ce-a fost asta? tresări Irina agitată. 

— Cine poate ști? murmură Dana, stringîndu-se mai 
aproape de prietena ei. 

Ducu simţi o arsură în umăr, dar nu-i dădu importanţă. 
Ajunse dintr-un salt la patul domniţei și-i puse mîna la gură. 

— Să nu ţipi! o rugă el. Totul e în ordine. 

Costache intră pe ușa căscată în perete. La picioarele 
lui începeau treptele unei scări de piatră. Ceva mai jos, lumina o 
făclie agăţată în perete. După un moment de chibzuială, se întoarse 
lingă prietenul său. 

— Ce se întîmplă aici? întrebă Florica. 

— Ceea ce doream să nu fie, răspunse Ducu. Acum peri- 
colul a trecut. Vă rog să rămîneți liniștită. Noi mai avem unele 
treburi, dar ne întoarcem curind. 

Ridicară amîndoi cele două trupuri lipsite de viață și 
începură să coboare pe scara în spirală, ce părea că nu se mai 
isprăvește. Cînd trecură pe lingă făclie, o luară cu ei. Apoi lepă- 
dară morții. Era și timpul, fiindcă greutatea lor îi istovise. După 
o vreme, cînd crezură că intraseră într-un puț fără fund, scara se 
isprăvi într-un coridor fără pantă. Din pereţii de piatră picurau 
stropi de apă. Merseră o bună bucată de drum și dădură de alte 
trepte. Acestea erau însă mai puţine ca primele. Picăturile cădeau 
din tavan cu zgomot sinistru în liniștea desăvirșită. Mirosul de 
mucegai scăzu brusc. Din față pătrundea aerul răcoros al nopții. 

— Ieşirea cred că e undeva pe aproape, șopti Ducu. S-ar 
putea ca ceva oameni de-ai ălora să aștepte acolo. 

Tavanul și pereţii arătau mai uscați. Afară se zărea cerul. 
Aerul curat îi cuprindea înviorător. leșirea era destul de strimtă. 
Un capac de lemn, cu mușchi și iarbă pe el, fusese împins alături. 
Prin împrejurimi era liniște. Ceva mărăciniș bogat le bara calea. 
Se aflau într-o rîpă, iar în jur nu se vedea loc bun de urcuș, chiar 
dacă pereţii nu se arătau prea înalți. După o vreme de încercări, 
rămaseră pe ginduri. Cei doi coboriseră pe undeva. Apoi găsiră o 
scară de fringhie, atîrnată de un copac. Deci, acela era drumul. 
Urcară destul de ușor. Erau la poalele dealului. Deasupra lor, cas- 
telul arăta ca o pată uriașă. 

— Ceva mai jos de aici e un drum, șopti Costache. Va 
trebui să coborim pînă la el, fiindcă ce-i doi n-au venit cu aripi. 

Ducu își urmă prietenul. Rana din umăr îl supăra din 
ce în ce mai rău. Rămaseră nemișcaţi. Sforăitul unui cal răzbi pe 
aproape. leșiră la marginea drumului. Un bărbat cu pelerină se 
plimba agitat în jurul unei trăsuri. 

— Încearcă tu! murmură tînărul. Am o înţepătură în 
umăr și mă mișc mai greu. 

Costache făcu un semn de aprobare. Nu era la primul său 
atac la vreme de noapte. Cu toată grăsimea sa, Caravană se mișca 
ușor, sprinten. De data aceasta, lumina îl ajută mai bine. Acoperit 
de umbra copacilor, ajunse în spatele celui de lingă trăsură. Făcu 
un salt, iar cuțitul său lovi de moarte. Răcnet nu răzbi în noapte, 
fiindcă mîna cea liberă a grăsunului astupase gura omului cu multă 
îndemâînare. După cîteva clipe, cînd socoti că nu ar fi cazul de o 
nouă lovitură, luă trupul celui căzut și urcară amîndoi spre rîpă. 
Costache părea neobosit. Cobori trupul de-a lungul frînghiei și 
ajunse curînd la deschizătura prin care ieșiseră. Aruncă mortul 
în coridor, apoi se întoarse către prietenul său. 

— Ia să vedem rana! 

Îi desfăcu haina și-și strecură mîna grăsuţă pe sub 
cămașă. Năclăită de sînge, aceasta se lipise de umăr. Caravană 
rupse frumoasele manșete ale tinărului și făcu un tampon, îl puse 
pe rană și-i zise: 

— Ţine tamponul cu mîna. Fetele noastre te vor obloji 
mai bine. Acum e vremea să mergi la domniţa Florica. Eu voi pune 
capacul pe locul lui și mă întorc la trăsură. O voi duce departe de 
locul acela. Am de gînd să o ascund undeva, iar caii să-i las slobozi. 
Cînd vor miji zorii, voi încerca să șterg toate urmele de afară. Poate 
să fie ceva sînge pe covorul din odaia domniţei. Să te ocupi de ele! 

Ducu aprobă fără să scoată o vorbă. Apoi luă făclia și 
făcu drumul de întoarcere. O ușoară slăbiciune îl cuprinse. Rana 
nu părea cu multă răutate, dar sîngerase puternic. Cînd ajunse 
aproape de odaie, scoate un strigăt ușor: 

— Sînt eu, domniţă. 

— Aţi sosit la timp, domnule Ducu, murmură Florica cu 
glasul slab. Mi-a fost teamă. Și credeam că nu vă mai întoarceți. Au 
trecut două ceasuri de la plecarea voastră. Au vrut să-mi ia viața? 

— Nu. Gîndul lor era îndreptat spre o răpire. 

Tînărul lumină odaia cu făclia adusă. Trase perdelele 
pentru a nu se vedea în afară, apoi aprinse lumînările multe. Florica 

văzu pete de sînge pe covor și-și acoperi ochii. Dar Ducu nu avea 
timp să se ocupe de ea. Deschise ușa, merse pe coridorul pustiu 
și bătu în cea a fetelor. Tinerele însoțitoare ale domniţei nu dor- 
meau. Răcnetele de la miezul nopţii le alungase somnul. După ce 
recunoscură glasul cavalerului, deschiseră ușa. Ducu le rugă să se 
îmbrace și să-l urmeze. Cîteva minute mai tîrziu, erau cu toții în 
odaia domniţei. În vreme ce Irina și Dana ascultau înmărmurite 
cele spuse de Florica, tînărul își făcu de lucru în jurul buclucași- 
lor îngeri. Încercă în fel și chip să închidă ușa, dar aceasta nu se 
supunea. Apoi se auzi un țipăt slab al Irinei. 

— Eşti rănit, domnule Ducu. 

— Nu cine știe ce. 

În aceeași clipă, Florica sări din pat, uitînd că nu are o 
ținută convenabilă, și ajunse din doi pași lîngă el. Mîinile ei desfă- 
cură cămașa cu multă pricepere, chiar dacă degetele tremurătoare 
îi atingeau fața, parcă datorită neatențţiei. 

Trecuse un ceas. Încercările cavalerului se dovediră cu 
folos. Dibăci mecanismul care întorcea îngerii pe vechiul lor lăcaș. 
Ușa era închisă din nou. Fetele șterseră petele de pe covor atât cît 
putură de bine. Dacă n-ar fi fost rana lui Ducu, nimic nu ar fi arătat 
semnele celor petrecute acolo. Nimeni nu și-ar fi închipuit că în 
spatele îngerilor se află o ușă. Chiar ochiul cel mai dibaci nu ar fi 
remarcat-o. Vremea trecea greu, fiindcă somnul nu se mai putea 
apropia de cei din odaie. Fetele se cuibăriseră în pat, una lingă alta. 
Așezat pe un scaun, Ducu aștepta ivirea zorilor. Pusese mobilier 
mult în dreptul îngerilor, astfel că nimeni nu ar fi putut intra pe 
acolo fără greutate și zgomot tare. 

— Aveţi dureri, domnule Ducu? întrebă Florica cu voce 
mai joasă decît de obicei. 

— Puţine, dar sînt obișnuit. La ziuă voi intra pe mîinile 
pricepute ale prietenului Costache. 

— Poate ar fi bine să vă întindeţi alături de noi. Loc e 
destul. 

— Nici aici nu mi-e rău. 

Fetele săriră din pat și-l culcară silit. Alături, mîna domni- 
ței se lipi de el ca din întîmplare. Furat de moliciunea așternutului, 
tinărul ațipi. Dana și Irina nu rezistară nici ele somnului și oboselii. 
Doar Florica rămase trează. Urechea ei la pîndă prindea respiraţia 
ușoară a celui drag. 

„Oare doarme adînc? se întrebă ea. 

Așteptă multă vreme. O ispitea un gînd. O pornire căreia 
simțea că nu-i poate pune stavilă. Se aplecă domol ca o părere, și-și 
lipi buzele de ale lui, cu timide opriri. Ducu se mișcă în somn, iar 
inima ei îngheţă o clipă. Reveni în vechea poziţie, folosind zeci de 
precauţii. Ochii îi străluceau ca diamantele șlefuite frumos. Era 
în ei parcă un strigăt de triumf al bucuriei. 

Ducu se trezi în zori. Lumina zilei luase locul palidelor 
lumânări. Domnița și fetele puseseră bună rînduială în odaie. Apoi 
trecuseră alături. Costache Caravană tocmai sosise și era gata să 
se ocupe de rană. 

— Pe zăbala Zambilicăi! murmură grăsunul. Slabă păli- 
tură de cuţit! Pramatia care ţi-a adus un astfel de pocinog a dat la 
nimereală. Bine că s-a întîmplat așa. Bine că ai încăput pe mîinile 
unui om priceput a tămădui spărturile de piele. Am fiert niște 
buruieni. Te-am mai oblojit eu o dată cu astfel de leacuri. Cînd le 
pun pe rană, sînt alinătoare și plăcute ca mîngîierea mamei. Oblo- 
jeala asta te tămăduiește chiar dacă ai fi cu un picior în groapă. 

Spală rana cu rachiu aspru, apoi lipi peste ea o fiertură de 
frunze și rădăcini, ce semănau cu cele ale cartofilor. Usturimea fu 
atît de cumplită încît Ducu își mușcă pumnul, ca să nu sloboadă 
un răcnet ce ar fi cutremurat palatul din temelii. 

— Cred că nici n-ai simţit, grăi Costache plin de ifose. 
Poate nu am eu prea multe haruri, dar aici sînt făcător de minuni. 
Mi-a mers vestea că am mîna ușoară ca a fetei la prima întîlnire 
de dragoste și că repar fără dureri. Ei, gata. În câteva zile, spărtura 
se astupă și nu mai ai pricini de vătămare trupească. Ţi-am adus 
alte haine și o cămașă. Îmbracă-te! 

180 


TAINA CAVALERILOR 





— Ce-ai făcut afară? întrebă Ducu. 

— Treabă destul de bună. Am ocolit dealul și am ieșit din 
drumul castelului. M-am strecurat cu trăsura pe o cale de pădure, 
mai rea decît mă aşteptam. Apoi am deshămat caii și am prăvălit 
frumoasa trăsură într-o rîpă. M-am întors tîrziu. Să fie o jumă- 
tate de ceas de cînd am intrat prin poarta cea mare a castelului. 
Cumplită noapte! Cine să fi aranjat găzduirea domniței tocmai în 
apartamentul acesta? Dacă stau să judec bine, nu cred că să fi fost 
o simplă întîmplare. 

— Majordomul. Am întrebat-o pe Florica. El i-a reco- 
mandat, cu căldură, odaia în care ne aflăm. 

— Să fie oare în slujba celor ce au încercat răpirea copilei? 

— Greu de spus. Nu avem nici o dovadă împotriva lui. 

— Pe fesul lui Mahomed! exclamă grăsunul. Nu-mi place 
castelul ăsta, nici de frică. În fiecare slujitor am să văd azi un duș- 
man. Fiecare ungher mă va face să fiu atent. Abia aștept să plecăm 
de aici. 

— Asta va fi mîine în zori. Nu ne putem îngădui să 
prelungim 0 vizită care pune în pericol libertatea sau chiar viața 
domniţei. 

— Așa este! Și ce crezi că ar trebui să facem acum? 

— Să mergem la micul dejun, zimbi Ducu. Apoi îl vom 
aștepta pe împărat. După cîte am înţeles ieri, va fi oaspetele nostru 
la masa de prînz. Dar pînă atunci nu ne vom clinti din preajma 
domniţei. 

Un sfert de ceas mai tîrziu, porniră dimpreună cu fetele 
către cocheta sufragerie. Afară, aerul dimineţii se încălzise plăcut. 
Razele soarelui se dezmierdau în ferestre, nerușinate și vesele. 

La ceasul prînzului, Rudolf, însoţit de arhiducii Maxi- 
limian și Matthias își făcură apariţia la Krivoklat, înconjurați de 
puţini slujitori. Copitele cailor neastimpăraţi răsunau plăcut pe 
dalele de piatră de la intrare. Ziua se arăta frumoasă, cu căldură 
molcomă, lipsită de uscăciunea din timpulverii. Slujitorii întinseră 
masa pe o minunată terasă. Locul acela domina parcul și pădurea 

din jur. Copacii bătrîni, cu coroane mari, parcă îngenuncheaseră în 
faţa măreției castelului. În timpul prânzului, împăratul se prinse la 
glumele celorlalți și privea adesea în ochii domniței, mai luminoși 
ca cerul de primăvară. Chiar Maximilian, de obicei morocănos, 
povesti cîteva întîmplări hazoase, fapt ce-i spori farmecul. Doar 
sprintenul Matthias păru ceva mai giînditor. El observase că vala- 
hii, recunoscuţi pentru veselia lor, erau mai potoliți. 

— Domnule Ducu, spuse el într-un moment de liniște, mi 
se pare că dreapta nu vă folosește azi. Arată cam ţeapănă, iar stinga 
voastră nu are îndemâînarea celeilalte. Apoi, nu mă pot dumiri. Aţi 
gustat din toate bucatele aduse tinerei prințese valahe. Să fie oare 
acesta un obicei mai vechi, sau unele lucruri vă silesc la prudenţă? 

Toate privirile se întoarseră către tînăr. Mai ales împă- 
ratul se arătă contrariat. 

— Măria-ta, răspunse tînărul zimbind niţel ironic, așa 
cum îi era firea, aș prefera să vorbesc despre asta cînd vom fi mai 
puțini. 

— Sînt unele temeiuri aplecate spre rău? întrebă împă- 
ratul încruntîndu-se ușor. 

— Sînt. 

— Atunci, amînăm după prînz. Păcat! Ziua începuse atît 
de frumos, iar liniștea de aici ne îndemna spre ginduri vesele. 

Isprăviră prânzul tăcuțţi, fiecare cu gîndurile lui. Îndată 
după prînz, Costache, Chihaia și aghiotantul împăratului ieșiră 
cu fetele în parc. În jurul mesei rămaseră doar arhiducii, împăra- 
tul și Ducu. 

— Vă ascultăm, domnule! porunci Rudolf, așteptîndu-se 
la cine știe ce necazuri mărunte. 

Dar pe măsură ce tînărul povestea întîmplările de peste 
noapte, uimirea și încruntarea sa se arătau mai mari. Matthias 
zîmbea, socotind că părerile nu-l înșelaseră. În schimb, Maximilian 
era uluit. Simţise de la bun început că biserica își avea tainul ei în 
încercarea de a o răpi din Krivoklat pe frumoasa valahă. 

„Ah, socoti el, înalții prelați lovesc fără șovăială! Aceasta 
e prima lor încercare, dar nu și ultima. Sînt puternici și hotăriți. 
Cît despre Caravană și Ducu, prevederea lor mă uimește. Adică 
nu. Niște oameni ca ei, greu pot fi păcăliți. Da! Cu ei, cu prietenii 
lor ca slujitori și cu puterea bisericii la spatele meu, voi dobîndi 
tronul imperial. Biserica noastră duce, din umbră, o politică a ei, 
condusă de la distanță de mama noastră. Maria de Spania dorește 
ca Imperiul Austriac să domine Răsăritul și să-și întindă aripile 
cît mai larg. Un biet prințișor ca Mihai, ce se vrea rege al Valahiei, 
va fi măturat din drum cu un simplu bobîrnac. Chiar dacă-i atît de 
departe, mama noastră domnește de fapt aici prin puterea nevă- 
zută a bisericii. Maria de Spania ia hotăriîri la Madrid, iar noi ne 
supunem, fiindcă sîntem mai slab organizaţi decit biserica. Fratele 
Rudolf e moale și nehotărît. El cedează de fiecare dată, cu toate că 
o face bombănind. Nu am nimic împotriva cuceriri Răsăritului. Ba 
aș spune că-i în intenția noastră, dar de voi ajunge împărat, voi dis- 
truge puterea bisericii dintr-o singură lovitură. Doar cîteva capete 
dintre cele mai mari ar fi destul să cadă sub loviturile viitorilor 
mei slujitori valahi. Totul făcut în taină și cu multă chibzuială. 
Totuși, e bine să luăm părţile bune din politica mamei noastre. Ea 
se arată dușmănoasă lui Mihai-vodă, fiindcă vede în el un mare 
general. Dacă Mihai prinde ceva cheag în Transilvania și poate 
chiar în Moldova, o ţară a valahilor sub un astfel de conducător 
poate fi un obstacol de netrecut în calea noastră spre răsărit. În 
calitatea de viitor împărat, va trebui să-mi netezesc de pe-acum 
drumul către răsărit. Ei bine, mă voi alia cu biserica împotriva lui 
Mihai. Puterea lui trebuie să cadă grabnic, iar la primul pas vom 
pune granițe pe munții de către Moldova. Al doilea pas va fi pe Nis- 
tru și pe Dunăre. Abia atunci vom fi puternici împotriva turcilor.” 

Își întrerupse gîndurile. Ducu îi invită să le arate coridorul 
secret. Reveniră târziu din vizita subterană. Faţa împăratului nu mai 
era minioasă, ci gînditoare. Simţea puternica mînă a mamei sale, 
care dorea unirea lui cu fiica arhiducelui Carol. Simţea apăsarea 

aspră a bisericii și se socotea mărunt, fără pic de putere. Nu avea 
dovezi împotriva cuiva. Cavalerii morți nu-i spuneau nimic după 
înfățișare. Nimeni nu-i cunoștea cine sînt și de unde vin. Nimeni 
nu reclamase lipsa lor și era convins că nici nu o va face. Doar un 
lucru stătea în picioare: atacul împotriva frumoasei copile din 
Valahia. 

— Domnule Ducu, grăi Rudolf cumpănindu-și cuvintele 
cu grijă, regretăm din inimă această întîmplare și sper să o uitaţi. 
Trăim vremuri grele, cînd nici împărații nu sînt scutiți de neca- 
zuri. V-aţi arătat hotărîrea de a părăsi Praga mîine în zori. Eu v-aș 
ruga să mai rămîneți două zile. Adică, atât cât îi trebuie pictorului 
nostru Frans Franken pentru a isprăvi pinza pe care a început să 
zugrăvească minunata făptură a prinţesei Florica. Vom anunţa la 
Hradtany data plecării voastre spre Valahia, dar asta nu înseamnă 
că eu am renunțat la căsătoria mea cu Florica Pătrașcu. Voi duce 
aici o adevărată bătălie în acest scop, iar cînd totul va fi după voia 
noastră, vă voi pofti din nou. L-am trimis pe domnul Pezzen ca sol 
al nostru în Transilvania. Însă nu cu mîinile goale, ci cu o sută de 
mii de taleri. Aceasta e suma cu care îl sprijinim pe Mihai-vodă 
ca vasal şi nou guvernator al principatului. Îi purtăm gânduri fru- 
moase, chiar dacă împotriva sa ne vin multe plîngeri din partea 
nobilimii și a comisarului nostru Ungnad. Îi dăruim bani pen- 
tru întreținerea oștilor, dar nu-i îngăduim o intrare cu armele în 
Moldova fiindcă le-am dat asigurări polonilor în această privinţă. 

Dibaciul Ducu simți arsura ultimelor cuvinte, însă nu-și 
arătă nemulțumirea, ci vorbi cu multă viclenie. 

— Măria-ta, vă mulțumim pentru înalta voastră bunăvo- 
ință și vă asigur că vom fi vasali credincioși. Nu știu dacă principele 
Mihai s-a gîndit la o intrare cu oști în Moldova, dar știu un lucru: 
Moldova e a valahilor moldoveni. 

— Așa este! recunoscu împăratul prinzîndu-se în cap- 
cana tinărului. 

— Mă bucură întărirea voastră, măria-ta. Și e limpede 
că polonii nu pot hotări soarta unei țări ce nu e a lor. 

Împăratul nu era un ageamiu să nu înţeleagă aluzia. Vor- 
bele tinărului îi arătau cu mare finețe că nici Imperiul Austriac 
nu poate hotări soarta Moldovei. Tuși încurcat și-l afurisi în gînd 
pe Ducu. Matthias zîmbi. Inteligența tinărului îi făcea plăcere. În 
schimb, Maximilian sări în ajutorul lui Rudolf. 

— Polonii doresc liniște la granița lor de sud, spuse el, 
lăsînd a se înțelege că și Imperiul Austriac vrea același lucru la 
granița din răsărit. 

— Adevărat! se înclină Ducu. Doresc o liniște atât de mare, 
încît oștile lor au împînzit Moldova. Generalul imperial Basta, 
care sînt sigur că a venit ca prieten al valahilor și s-a așezat cu 
oștile între Crișuri, ar trebui să fie neliniștit de intrarea polonilor 
în Moldova. 

Ducu înțepa cu eleganţă, dar Rudolf nu mai lua seama 
la fineţea iluziilor, fiindcă știrea se dovedea mai puternică. 

— Sînteţi sigur de prezența oștilor polone acolo? întrebă 
surprins. 

— Noi nu vorbim decît pe lucruri sigure, măria-ta. 

— N-am fost înștiințat, murmură gînditor împăratul. 
Socot însă că-i vorba de ceva mercenari ai gărzilor lui leremia 
Movilă. Poate despre asta vorbiți. 

— Nu, zimbi tînărul. leremia ține azi opt mii de călă- 
reți moldoveni, șase mii de cazaci pe plată și patru mii de călăreţi 
poloni, sub comanda lui Ian Potoțki, starostele de Camenița. 

— Multă oaste! 

— Multă, măria-ta, pentru gînduri liniștite! Avem știri 
sigure că polonii doresc să ocupe întreaga Moldovă, Ţara Româ- 
nească și Transilvania. Înțelegerea cu Imperiul Austriac le dă răgaz 
de liniște pentru a-și desăvirși puterea. 

— Domnule, interveni Maximilian cu asprime, punem 
la îndoială nu cuvintele voastre, ci faptul că daţi crezare unor zvo- 
nuri fără temei. Ne vom informa. Apoi, ne miră că nu cunoașteți 
intenţiile lui Mihai-vodă de a intra în Moldova. Generalul Basta 
ne-a dat de știre în această privință. 

— Basta? rise Ducu. Se pare că-i un general bun. El 
petrece de cîteva luni în compania unor nobili ce urmăresc o răz- 
meriță în Transilvania. Petrece și ne amenință, dar nu și-a înștiințat 
împăratul despre cele ce se întîmplă în Moldova. 

— Măria-ta! se amestecă arhiducele Matthias. Oame- 
nii mei mi-au adus unele știri despre prezența oștilor polone în 
Moldova. 

— Și de ce nu ne-ai spus? întrebă încruntat împăratul. 

— Fiindcă nu știm numărul lor. În schimb, știm că 
Mihai-vodă a cucerit Transilvania fără sprijinul nostru și s-a închi- 
nat ca vasal cu toată sinceritatea. Altul în locul său, poate că nu ar 
fi făcut-o. Aș propune să nu aprobăm intrarea lui Mihai-vodă în 
Moldova. Să nu o aprobăm fățiș, dar să-l îndemnăm a o face pînă 
nu va fi prea tirziu. Să folosim aceeași viclenie cu care lucrează 
polonii. 

— Avem un tratat, spuse Rudolf nehotărit. 

— Şi-l vom respecta pe față, rise Maximilian. 

El intuise temeinicia argumentelor lui Matthias. 

— Ne vom mai gîndi, murmură împăratul. 

„E mai bine așa, socoti Maximilian. Mihai-vodă poate 
intra în Moldova stricînd planurilor polonilor. Dar vom avea grijă 
să nu-l lăsăm pe valah a prinde puteri.” 

Cînd umbrele serii se îngînau cu ultima vlagă de lumină, 
înalții oaspeţi părăsiră castelul Krivoklat, mai îngînduraţi decât 
veniseră. Doar slujitorii păreau a se bucura de farmecul blînd al 
înserării. 

Două ceasuri mai tirziu, Maximilian îl primi în palatul 
său pe un cucernic prelat ce răspundea la numele de Peter. Un 
ins mărunt la trup, cu fața frumoasă și ochii migdalaţi, acoperiţi 
adesea de gene mai mult decît s-ar fi cuvenit. 

— Domnul cu voi, măria-ta! grăi Peter strecurînd între 
degetele grăsuţe un șirag de mătănii ieftine. 

— Aţi venit repede, zîmbi arhiducele arătîndu-i un loc 
bun de șezut. 

— Totdeauna alergăm la chemarea voastră, răspunse 
prelatul cu simplitate. Sintem datori a asculta poruncile voastre. 

Nimeni nu și-ar fi putut închipui că umilul Peter dis- 
punea de puteri mult mai mari decît Maximilian. Că la o simplă 
poruncă a sa, mii de slujitori ai bisericii s-ar pune în mișcare fără 
întrebări, fără a cere lămuriri. Că mulți dintre înalții demnitari 
ai Imperiului Austriac își datorau rangurile unor lucrări făcute 
din umbră de către umilul Peter. Arhiducele știa. Aflase de mult 
că biserica e mai bine organizată decît puterea administrativă. Și 
se întreba adesea dacă Maria de Spania e în slujba ei, sau o con- 
ducea tainic. 

— V-am poftit la noi, spuse Maximilian, pentru a primi 
binecuvintarea voastră asupra acestui vin rar, adus din podeoriile 
de la Melnik. Nădăjduiesc să-l gustăm împreună. Alte scopuri nu 
avem decît să adincim o prietenie mai veche. Mă apasă unele gîn- 
duri ce merită a le discuta între noi, fiindcă biserica are puterea 
de a păstra tainele altora. 

Peter zimbi cu bunăvoință. Aluzia la unele destăinuiri 
era vizibilă, dar oaspetele nu-și arătă graba de a asculta vorbele 
arhiducelui, chiar dacă degetele sale rămaseră o clipă nemișcate 
pe șiragul de mătănii. 

— Vinul, grăi el, e lăsat oamenilor pentru desfătare 
cumpătată. 

Ciocniră împreună, iar Maximilian îi povesti cele întîm- 
plate la Krivoklat și toată discuţia ce se purtase acolo. Ocoli însă 
cu grijă știrile despre intenţia lui Mihai de a intra în Moldova. 

Peter aflase în zori că încercarea de răpire a prințesei 
Florica eșuase. Acum știa totul și era nedumerit. Își trimisese acolo 
cei mai buni oameni ai săi. Dacă nu ar fi fost dovezile, i-ar fi venit 
greu să creadă că aceștia căzuseră sub cuţitele lui Ducu și Caravană. 

— Mă bucur pentru prințesa valahă, zimbi el cu bună- 
tate. Dacă răpirea avea loc, cine știe ce necazuri ar fi așteptat-o?! 
Dar văd că are în jurul ei oameni de nădejde. 

„Ce pramatie! gîndi Maximilian. Se preface a nu ști nimic. 
În afară de biserică, cine ar fi avut oare interes a o răpi pe copila 
din Valahia? Dar să ne prefacem și noi." 

— Așa este, sfinția-ta! Domnii Ducu și Caravană sînt mai 
isteți decit vulpoii bătrîni. 

— Mda! De ce-i trimite împăratul o sută de mii de taleri 
lui Mihai-vodă? întrebă Peter schimbînd vorba. 

— Pentru ca vasalul nostru să-și plătească oștile și să-și 
mărească puterea în principatul Transilvaniei. 

— E bine oare? 

— Nu cred că-i bine. Mihai e un mare general. De va 
prinde puteri, el nu se va sfii să-și întindă granițele mai mult decât 
credem noi azi. lar mîine, Imperiul Austriac nu va mai avea un 
cuvint de spus în Răsărit. 

Peter plecă tirziu, mulțumind frumos pentru vinul 
bun. Ajuns la Strahov, se încuie într-o odaie cu doi dintre cei mai 
apropiați colaboratori ai săi. Nimeni nu află ce au discutat acolo 
cucernicii prelați. Doar un singur lucru era sigur: Zece călăreți ieșiră 
din Strahov cu o scrisoare către doctorul Pezzen. Iar în acea scri- 
soare i se poruncea înaltului sol să nu-i înmâîneze lui Mihai-vodă 
cei o sută de mii de taleri. Și cu adevărat, aurul acela nu ajunse 
niciodată în mîinile principelui valah. Avea oare Peter puteri mai 
mari decît împăratul? Cel puţin așa arăta supunerea lui Pezzen. 
Alţi călăreți porniră spre Madrid, cu vești noi pentru Maria de 
Spania. Cine și-ar fi închipuit că acolo, în însorita Spanie, se luau 
hotărîri în vederea asasinării principelui valah? 

La Krivoklat, oaspeţii valahi erau gata de plecare spre ţară. 
Vremea frumoasă, bună pentru drum lung și mai ales primejdiile 
prin care trecuse domnița Florica se arătau temeiuri dintre cele 
mai mari pentru o întoarcere grabnică. Împăratul Rudolf, arhidu- 
cii Maximilian și Mathias, dimpreună cu patru sute de cavaleri, 
sosiseră la castel în zori. Noua trăsură a domniței aștepta lingă 
poarta cea mare. Ducu și Chihaia vegheau la buna rînduială a 
ultimelor pregătiri. 

Îmbrăcată în aceeaşi tunică de culoarea cerului, Florica 
se plimba pe o alee a parcului, sprijinită de braţul curtenitor ofe- 
rit de Rudolf. Vorbele dintre ei erau destul de puţine și nu chiar 
cele trebuincioase. Împăratul își făcuse multe planuri cu privire 
la ceea ce s-ar cuveni să rostească, dar nimic din ele nu mai stătea 
în picioare. Încerca față de frumoasa copilă o timiditate de care 
nu se putea dezbăra. Se opriră sub coroana unui copac. Rudolf o 
privi îndelung, iar pe chipul său stăruia o vizibilă părere de rău. 
Era hotărît să lupte pentru tînăra valahă, dar avea presimţirea că 
nu se vor mai întîlni. Scoase din buzunar, cam neîndeminatic, ceva 
bijuterii de mare preţ. Un colier, o brățară și o broșă. Le cîntări o 
vreme în palmă, cătîndu-și cuvintele potrivite. Apoi grăi cu vocea 
ușor tremurătoare: 

— Aș fi vrut să vi le ofer ca dar de nuntă. Din păcate, va 
trebui să amînăm asemenea gînduri și sper să nu treacă vreme 
prea îndelungată. Cîndva, am plătit pentru ele douăzeci și cinci 
de mii de taleri. Acum, sînt hotărît să vi le vind. Mi se pare totuși 

că sînt un împărat sărac, zîmbi el, de vreme ce plătesc atât de puţin 
pentru ceea ce voi cere în schimb. 

Cu toată inteligenţa ei sclipitoare, Florica nu-și putu 
reține o încruntare ușoară, socotind că-i va pretinde un sărut. Și 
puţin lipsi să nu-i vorbească aspru. Dar se înșela. Ochii împăra- 
tului cătau spre frumosul ei păr blond. 

— Ce ar putea să ofere o copilă săracă? făcu ea un efort 
să zimbească. 

— Mult, spuse Rudolf. 

— Credeţi că gestul ar avea eleganța cuvenită? 

— Cred. E vorba despre o șuviță din părul vostru. 

— O șuviță? respiră ea ușurată. Dar nu am cu ce să otai. 

— În schimb, am eu. 

— Înseamnă că ați premeditat asta? 

— Nu putem nega, rise el, parcă înviorat dintr-o dată. 

Cuțitul tăie cu delicate atenţii. Obrajii lui Rudolf, de obi- 
cei palizi, se înroșiră plăcut, iar fața sa deveni aproape frumoasă. 
Cuprinsă de un gînd greu de lămurit, Florica se ridică pe virfuri 
și-l sărută pe amîndoi obrajii. Rudolf încremeni. Parcă i se oprise 
inima și încerca o beție dulce. 

Costache Caravană, care pîndea prin apropiere, gata să 
intervină la caz de primejdie asupra domniţei, se opri locului și 
făcu ochii mari. 

„Fir-aş al naibii! bîigui el. Dacă n-am chiorît în ultima 
vreme, dacă n-am ceva albeaţă la amîndoi ochii, înseamnă că ăia 
de colo se pupă. Să fiu al naibii dimpreună cu Zambilica! Chiar 
așa e! Adică, nu. Ea-lpupă. El stă ca un nătărău. Pe traista cu ovăz 
a Zambilicăi! Să-mi fi făcut mie una ca asta... Dar credeam că-l 
place pe Ducu. Nimeni nu a observat mai bine decît mine privirile 
dulci, ușor aprinse ale domniței cînd apărea prietenul meu. Mare-i 
grădina lui Dumnezeu! Sînt mai nătărău decît mi-am închipuit și 
mă pricep la muieri, ca măgarul la muls oile.” 

O jumătate de ceas mai tîrziu, oaspeţii valahi porniră la 
drum. Trei sute de cavaleri își aliniară caii frumos și salutară cu 

săbiile la ieșirea din Krivoklat. Apoi se grupară în spatele convoiu- 
lui. Alți o sută călăreau la trap ușor dinaintea valahilor. Florica și 
Rudolf săltau sprinteni în șeile a doi minunațţi cai albi. Arhiducii 
Matthias și Maximilian se întrețineau veseli cu Ducu și Costache. 

— Vă așteaptă drum lung, zise Matthias. 

— Nu cine știe ce, răspunse Costache. Pentru noi, dis- 
tanța de la București la Praga e mai mare decît invers. 

— Nu înţeleg, rise Maximilian. 

— În schimb, mi se pare că eu am prins ideea din zbor, 
chicoti Matthias. Plecînd din București spre Praga, valahii au adă- 
ugat mereu depărtările. Dar la întoarcere, le scad. 

— Așa e, măria-ta! zimbi Costache. 

Maximilian prinse a discuta cu Rudolf și Florica. Ducu 
profită de această ocazie și murmură spre Matthias: 

— Aţi avut dreptate cînd ne-aţi făcut atenţi asupra unor 
primejdii ce s-ar putea îndrepta împotriva domniței și vă mulțu- 
mim din suflet. Fără ajutorul vostru, poate că s-ar fi întimplat un 
mare necaz. 

— Faptul că am prevăzut aceasta nu mă bucură, zise 
Matthias. Mi-ar fi plăcut să mă înșel. Aș fi dorit să nu aveţi la noi 
astfel de neajunsuri. Biserica noastră și Maria de Spania nu vă 
iubesc. Ar fi bine să vă gindiţi la asemenea lucruri. Victoria voas- 
tră de la Șelimbăr, uluitoare în felul ei, și gîndul prințului Mihai 
de a uni neamul valahilor v-au adus dușmănii mari, fiindcă se 
urzesc aici alte planuri în privinţa părții de răsărit a Europei. Și 
poate că nu numai aici. În ce privește căsătoria împăratului cu fru- 
moasa copilă valahă, să nu vă faceţi iluzii. Știu că pentru voi asta 
ar însemna mult, foarte mult. Dar, spre adîncul nostru regret, ea 
nu se va înfăptui niciodată. V-aș sfătui chiar să luaţi unele măsuri 
de prevedere pe drumul de întoarcere. Prin frumuseţea ei fără egal, 
prinţesa valahă reprezintă o primejdie pentru cei care au alte giîn- 
duri asupra fratelui Rudolf. 

Arhiducele schimbă vorba, observiînd că Maximilian trage 
cu urechea la discuţia lor. 

— Da, domnule Ducu! rise el. Vorbiţi o nemţțească fără 
cusur. 

— Nu-i vina mea, grăi tînărul, ce prinse ideea din zbor. 
Mi-am petrecut cîţiva ani la Viena. 

Aghiotantul împăratului făcu semn de oprire. Mîndrii 
cavaleri se aliniară pe marginile drumului și salutară cu săbiile pen- 
tru ultima oară. Apărătorile cailor și armele călăreților străluceau 
ca niște oglinzi în bătaia soarelui. Maximiliam surise, gindindu-se 
că nimeni nu i-ar fi stat lui în cale la o astfel de căsătorie. Rudolf își 
luă rămas bun de la Florica, murmurînd cu multă eleganţă a vorbei: 

— Curtea din Praga pierde azi scurta strălucire adusă 
de voi. 

— Dar nu-i păgubită, zimbi domniţa, fiindcă i-a rămas 
una mult mai mare. Aceea a împăratului său. 

În vreme ce Florica lua loc în trăsură alături de Dana și 
Irina, Rudolf se întoarse către Ducu și Costache. 

— Domnilor, grăi el, vă admirăm pentru felul în care 
privegheaţi asupra prințesei voastre și nu ne îndoim că ea va fi la 
fel de-a lungul drumului ce vă așteaptă. Zece dintre cavalerii noștri 
vă vor însoți pînă la granița Transilvaniei și vor intra sub porunca 
voastră. lar pentru a întări gîndurile bune ce vi le purtăm și a răs- 
plăti, măcar în parte, frumosul devotament, aghiotantul meu vă 
va înmîna cîte o mie de ducați. La revedere, domnilor! 

Ducu și Caravană primiră banii fără fasoane și chiar cu 
recunoștință, fiindcă exista în această privinţă o datină. Împăratul 
putea dărui fără pricină de jignire. 

Curînd, micul grup se pierdu pe drumeagul ce tăia în 
două o veche pădure de brad. Văzindu-l pe Otto că întovărășește 
convoiul valahilor, Matthias cătă spre Maximilian întrebător. 
Acesta intui privirea și răspunse cu tact: 

— L-am însărcinat pe contele Otto, dimpreună cu opt 
slujitori, să-i conducă pe oaspeţi pînă aproape de cetatea Lipovei. 
Drumul nu lipsit de primejdii ne-a îndemnat să le arătăm această 
prietenie. 

Matthias nu-i răspunse, ci cătă îngîndurat dinaintea 
sa. El nu avea de unde să știe că fratele său le plătise lui Ducu 
și Costache cinci mii de ducați pentru o scrisoare ce l-ar fi putut 
compromite grav. 

Ducu și Costache călăreau în față, bucuroși că puneau 
distanţă între ei și curtea imperială de la Praga. Totuși, grijile lor 
erau multe. Știau că ele nu vor dispărea decît atunci cînd o vor 
vedea pe domniţă din nou acasă printre ai lor. 

— lată, zise grăsunul Caravană, sintem mai bogaţi decât 
ne-am fi putut închipui. Am plecat la drum cu aur împrumutat și 
ne întoarcem ca niște prinți. Unul dintre cavalerii ce ne însoțesc 
m-a înștiințat că va plăti, din porunca împăratului, toate chel- 
tuielile ce vor fi pînă la granița Transilvaniei. Avem șapte mii de 
ducați. Va trebui să-i dăm lui Isaia două sute patruzeci. Apoi îi 
mai sînt dator negustorului sibian Izu Klein cinci sute de ducați. 
Adică, suma pe care mi-a luat-o Clement. Asta înseamnă că ne 
mai rămîn șase mii patru sute șaizeci de ducați. 

— Nu prea ești tare la socoteli, rise Ducu. Șapte sute 
patruzeci din șapte mii înseamnă șase mii două sute șaizeci. 

— Crezi? chicoti grăsunul. Se vede treaba că nu ţi-am 
pomenit despre cei două sute de ducați găsiţi în trăsura pramati- 
ilor ce ne-au dat de furcă la Krivoklat. 

— Așa e! recunoscu Ducu. N-ai pomenit. De fapt, cu atât 
ne-am ales în drumul nostru la Praga. Cinci mii de ducați vor intra 
în mîinile vistiernicului Dumitrache. Țara are mai mare nevoie 
de ei decît noi. O mie patru sute șaizeci îi vom împărți cu bravii 
noștri cîntăreți, dansatori și oșteni, fără a uita să le facem parte 
prietenilor Cae, Chirilă, Sile, Niţă Praștie și părintele Grasa. Nici 
ei, nici noi nu avem leafă. 

— Bine gîndit! aprobă Costache. Oare să fi reușit Cae în 
drumul său la tătari? 

— Cred că da. 

— Și dacă s-au prăpădit? 

— Ar fi cea mai mare nenorocire pentru noi și neamul 
nostru. 

Tăcură, furaţi de gînduri. Purtată de cai harnici, trăsura 
se mișca sprintenă. Domnița Florica ședea cu ochii închiși, dar nu 
dormea, așa cum s-ar fi crezut, ci medita asupra celor petrecute 
în ultimele zile. Nici fetele nu aveau porniri spre o discuţie. Le 
încerca dorul de ţară. 

„Rudolf e un om de treabă, însă cam neajutorat, gîndi 
domnița Florica. El nu și-a putut impune voința. Mă iubește fără 
tăgadă. Am simţit lucrul acesta. Totuși, era speriat și nehotărit. 
S-a obișnuit cu o viaţă tihnită, plină de liniște, lipsită de griji. Nu-i 
place să lupte. Cedează ușor, de dragul de a-și păstra liniștea. Să fi 
fost părintele meu în locul lui... Mi-e sufletul greu că nu am putut 
să fac mai mult pentru neamul nostru. Cred că tata a sperat în 
priceperea mea. Din cîte îl cunosc pe împărat, căsătoria lui cu 
mine nu va avea loc niciodată. Mi-e sufletul greu, dar simt că mă 
încearcă bucuria de a-mi fi păstrat dragostea pentru Ducu. Doam- 
ne-Dumnezeule! se opri brusc din gînduri. Despre ce dragoste-i 
vorba? El nu știe ce-i în inima mea, iar eu știu prea puţine despre 
viața lui. Oare care i-o fi numele adevărat? Fiindcă cel de acum se 
vede că-i de împrumut.” 


S 


În cea de-a paisprezecea zi, călătorii traseră la un han din 
apropierea Lipovei. Soarele căzuse ușor dincolo de amiază. Hangiul 
le vorbi drumeţilor în graiul românesc, văitîndu-se că localul său 
mic nu poate cuprinde atiția oaspeţi. Doar dacă o parte dintre ei 
ar consimțţi să doarmă în finul din poiată. 

Cavalerii împăratului Rudolf se despărțiseră de valahi 
cu cîteva ceasuri mai devreme. Numai Otto umbla nehotărît în 
jurul lui Costache, sperînd încă să capete scrisoarea stăpînului 
său. Avea totuși unele neliniști. Oare se vor ține de cuvint cavalerii 
valahi? Caravană parcă-i ghici gîndurile. 

— Domnule conte, iată scrisoarea arhiducelui 
Maximilian. 

Cu aceste vorbe, scoase hîrtia din buzunar și i-o întinse. 

— Aţi avut scrisoarea asupra voastră la Praga? întrebă 
Otto uluit. 

— Da, rise Costache. M-a încercat această plăcere. 

— Pe Sfinta Cecilia! gîndi Otto. Sînt nebuni, iar noi niște 
nătărăi fără seamăn!” 

Un sfert de ceas mai tirziu, își luă rămas bun de la valahi 
și porni molcom îndărăt, alături de cei opt slujitori. Doar hangiul 
îi privi cu nostalgie, socotind că pierde nouă guri de voinici. 

Oaspeţii mîncară în micuța sufragerie și-și domoliră 
setea, cumpătaţi, cu minunate vinuri de Lipova, atît de frumos, 
lăudate cîndva de jupînul Cristache Mutu. 

Plecară în zori. Feţele lor erau vesele. Cotae, Buzău, Gușă 
Dulce, Dudu și ceilalți porniră să cînte cu foc. Gălușcă și Toroi- 
pan tresăriră fericiţi, apoi își opintiră glasurile în dulce viers ce 
semăna a răget. Popasurile se răriră vizibil, semn că doreau cu toții 
să ajungă mai grabnic acasă. Cînd plecaseră către Praga, pădurile 
abia erau în mugur. Acum, podoaba lor verde aducea locurilor un 
aer de tinerețe și prospețime. 


VA 


Erau din nou la Pitești. Oboseala drumului greu și lung 
lăsase urme pe chipurile lor. Doar Caravană părea neobosit. Dărui 
celor patruzeci și patru de dansatori, cîntăreţi și oșteni cîte zece 
ducați de aur. Suma frumoasă întrecea cu mult așteptările oame- 
nilor. Tufănel-tatăl și Ciripoi-tatăl rămaseră încremeniți cînd 
grăsunul cavaler le înmînă cîte douăzeci de ducați. 

— Ar fi bine să treceţi pe la Brașov înainte de a merge 
la Bucureşti, îi povăţui el. Îl găsiţi acolo pe croitorul nostru Izidor 
Cipai. El o să vă facă niște straie mai acătării. Astea, hm, e cazul 
să le lepădaţi pe undeva. 

Cei doi îl priviră chiorîș, întrebîndu-se dacă domnul Cos- 
tache mirosise ceva în legătură cu îmbrăcămintea de pe ei. 

Curînd, în curtea frumoasei moșii nu mai rămaseră decit 
Costache, Ducu și Tufănel. Domnița Florica îi pofti să rămînă acolo 
peste noapte, dar cei doi cavaleri erau zoriți să pornească degrabă 
spre Alba-Iulia. Undeva, lingă zăplazul din curte, Irina Zamfirescu 
ședea de taină cu Tufănel. 

— Domnule, grăi ea cu viclenie, sînt o copilă neștiutoare. 
Ai putea oare să mă înveți a mă ţine în șaua unui cal? 

— N-ar fi prea greu, răspunse tînărul. Din păcate, mîine 
în zori voi fi pe drum. Ortacii mei au plecat adineauri. Dacă mîine 
nu mă întorc în garda palatului din București, se vor ivi pricini 
de supărare. 

— Ah, așa e! murmură cu tristeţe Irina. 

Apoi, luminată de un gînd, zise cu prefăcută șovăială: 

— Ce-ar fi să încercăm chiar acum? Mi-e teamă de cai, 
dar cu domnia-ta sper să am curajul începutului. 

Neștiind încotro bate frumoasa fiică a marelui boier 
Zamfirescu, Tufănel zimbi îngăduitor, și porni alături de ea către 
calul său gata înșăuat. Nu-i trecu prin minte că fiica unui boier 
nu se poate să nu știe a călări frumos. Aceasta era doar o datină 
a pămîntului. 

— E grozav de înalt, se sperie ea. Și nu văd cum aș putea 
ajunge în șa. Doar dacă ai avea bunătatea să mă ajuţi. 

— Nu-i greu. Băgaţi piciorul în scară și vă prindeţi cu 
miîinile de șa. 

— Vai, domnule, sînt atît de mică... 

Tufănel o prinse în braţele lui puternice și o ridică atît 
cît era necesar, însă Irina făcu o mișcare aparent greșită, alunecă și 
rămase atîrnată de gâtul lui, în vreme ce fața ei fragedă se odihnea 
pe barba nerasă de multă vreme. 

Tufănel încremeni o clipă. Dar cum în familia sa nu se 
pomenise vreun descendent neghiob, lipsit de harurile inteligenţei, 

pricepu grabnic, iar buzele lui agere nu șezură spre nătîngă nepri- 
cepere. Irina îi răspunse cu tot focul îndelungatei așteptări, 
întrebîndu-se într-o fulgerare scurtă dacă pămîntul e departe de 
tălpile ei. Apoi, se desprinse cu un gest de mînie și grăi aspru: 

— Cum îndrăznești, domnule? 

— Îndrăzneala nu-i a mea, domniță, murmură el, aiurit 
de dulceaţa sărutului. Cred că ispita a fost mai mare decît puterile 
gindului nostru. 

Speriat de miînia ei, vru să o așeze cu picioarele pe pămînt, 
însă intenția nu-i reuși, fiindcă Irina uitase pesemne a-și lua 
mîinile din jurul gâtului. Ședea atirnată departe de pămînt și era 
convinsă că nici o putere din lume n-ar dobori-o de acolo. Se lipise 
de pieptul lui Tufănel, ca iedera de zid în toiul verii. 

— Să-ţi iei sărutul îndărăt, domnule! murmură, fericită 
că tinărul nu-i vedea faţa în flăcări. 

Tufănel nu se lăsă poftit de două ori. Îi căută gura micuță, 
lacomă și nu reuși să priceapă că braţele ei deveniseră tari ca oţelul 
în jurul gâtului puternic, dar totuși gât, nu fier. 

Costache Caravană, căruia nu-i scăpa niciodată nimic, 
privi spre cei doi din locul unde era, mijindu-și ochii ca prin lunetă, 
și gingăvi năuc: 

— Drace! Nu se află sărut pe lume la care să nu fiu pre- 
zent. Fiindcă, să mă ia naiba, asta fac ăia de colo! Mare minune! 
Micuța Irina parcă-i cățărată pe un turn de biserică. Cum naiba o 
fi ajuns acolo? Cu așa mîndreţe de fată și cu asemenea zestre, lui 
Tufănel i-a pus Dumnezeu mîna-n cap. Cît despre mine, nimeni 
pe lumea asta nu cată a-mi stirni fiori de dragoste. E drept că sînt 
cam slut. E drept că-l întrec pe Zambilica în timiditate, însă e tot 
atât de drept că inima mea e la fel de frumoasă ca a oricăruia și că 
tînjește după dragoste ca iarba după roua dimineţii. Din păcate, 
muierile nu văd la început frumuseţea inimii, ci numai a chipului. 

Oftă și-și văzu de treburi, fără a presimțţi că foarte curînd 
va da piept cu o dragoste mai năbădăioasă decît i-ar fi trecut prin 


197 


Capitolul X 





minte în visările lui cele mai năstrușnice. Puse șeile pe calul său 
şi al lui Ducu, apoi intră în casă. Însă nu înainte de a mai privi o 
dată către cei doi. Totuși, nu văzu mare lucru. Parcă presimțind că 
sînt observați, Tufănel și Irina trecuseră dincolo de cal. 

Ducu ședea gînditor pe canapeaua ce-l adăpostise vre- 
melnic doar cu cîteva săptămîni înainte. Prin mintea lui treceau 
imagini de la prima întâlnire cu fiica principelui Mihai. Se vedea 
de la o poștă că era profund nemulțumit. Purtarea lui de atunci 
nu fusese cea mai potrivită. Își amintea fiecare cuvînt usturător 
al domniţei. Vinul lui Chihaia parcă-i furase minţile. 

Florica intră în odaie gătită cu aceeași rochie din prima 
zi. Nici șorțul alb nu lipsea. Șorțul acela blestemat care încurcase 
lucrurile. 

— Domnule Ducu, zimbi ea șăgalnic, regret că plecaţi în 
seara aceasta. Știu că treburi grabnice vă cheamă, așa cum știu că 
feții-frumoși nu vor mai umbla pe aici multă vreme. 

„La naiba! gîndi el. Mă împunee din nou, însă merit. Ea 
n-a uitat purtarea mea neghioabă.” 

Ar fi vrut să-i răspundă la fel de ironic, dar Costache intră 
în odaie și pricepu într-o clipă că nimerise acolo ca Ieremia cu 
oiştea-n gard. Încercă să se retragă, dar prea tîrziu. 

— Domnilor, mi se pare că trebuie să ne luăm rămas bun, 
spuse domnița fără a-și arăta nemulțumirea; o parte dintre pla- 
nurile ce și le făcuse cu viclenie cădeau prin apariţia lui Costache. 

Ducu se ridică. Ar fi rămas acolo chiar ca rîndaș dacă 
asta ar fi fost dorinţa ei și mai ales dacă datoria nu l-ar fi îndem- 
nat la drum. 

— Aș vrea să vă mulțumesc pentru grija ce mi-ați purtat, 
continuă ea. 

Zicînd acestea, îl sărută pe Costache pe amindoi obra- 
jii. Apoi se întoarse către Ducu, în vreme ce fața îi pălea vizibil. Îl 
sărută întîi pe un obraz, dar un gînd viclean și greu de stăpinit 
duse al doilea sărut, ca din întîmplare, pe colțul gurii. 

Costache era departe de a fi chior. După ce scutură vraja 
sărutului ce-l stăpîni o clipă, minţi cu seninătate: 

— Mă duc să pun șeile pe cai. 

După acele vorbe, păși peste prag mai ușor ca zefirul. Cum 
nu mai era motiv de a întârzia acolo, tînărul porni pe urmele lui. Dar 
cînd ajunse la ușă, vocea aproape stinsă a domniţei îl opri brusc. 

— O clipă, domnule Ducu! La Krivoklat aţi primit o 
împunsătură de cuţit apărindu-mi viața și onoarea. Aș vrea să vă 
dăruiesc ceva. 

Cu un gest pripit, își scoase inelul de pe deget și i-l întinse. 
Ducu o privi în față și rămase uimit de paloarea ei. 

— Iar cum e obiceiul cînd dăruiești ceva, cred că... cred 
că... va trebui să vă sărut din nou. 

Erau unul lîngă altul și se priveau de parcă s-ar fi văzut 
pentru prima oară. Ochii lor se căutau lacomi, plini de neastim- 
păr. El se aplecă și-i oferi obrazul. Dar Florica, știind că timpul 
lor e măsurat, își adună curajul necesar și i se prinse de umeri cu 
un scîncet ușor. Buzele lui coboriîră iute. Ale ei așteptau sfioase. 
Apoi, uitară de timp. 

— Ai ghicit vreo clipă cât te iubesc? întrebă ea în șoaptă. 

— Da. 

— Cînd? se răsuci uimită. 

— În noaptea în care m-ai sărutat la Krivoklat. 

— Nu dormeai? încremeni ea. 

— Nu, zimbi Ducu. Așteptam să adormi pentru a-ţi fura 
un sărut. 

— Dumnezeule! 

În strigătul ei era ceva de surpriză, dar şi de triumf. Se 
ghemui iar la pieptul lui, însă o chinuia o întrebare: 

— Ai fi plecat adineauri fără să-mi spui nimic? 

— Aș fi plecat. Ceea ce facem nu știu dacă e bine. Prin- 
cipele Mihai are alte gînduri în privinţa ta. 

— Nu! strigă ea cu înverșunare. Îmi voi apăra dragostea 
din toate puterile. Nimic nu-i mai sfint pe lume decît dragostea. 

Costache deschise ușa doar o clipă, fiindcă în cea urmă- 
toare o împinse la loc, murmurînd: 

— Pe zăbala Zambilicăi! Ori eu m-am prostit de-a bine- 
lea, ori plouă cu dragoste pe Pămînt. 


S 


Înnoptase de mult cînd Costache și Ducu ajunseră la 
poarta jupînului Isaia. Erau grăbiţi a-și plăti datoria. Știau că vor 
părăsi Bucureștii cu mult înainte de a se face ziuă. Auzind bătăi 
în poartă la ceas nepotrivit, bătrinul negustor înjură ca omul ce 
abia intrase în așternutul călduţ. dumirindu-se apoi în privința 
oaspeţilor, îi pofti în casă. 

— Sîntem grăbiţi, jupîne, zise Costache, care nu-i putea 
ierta faptul că le ceruse dobiîndă la bani. 

— Vai, domnilor! se zborși acesta. Niciodată nu v-am 
văzut altfel. Parcă vă alungă cineva cu ameninţare crîncenă. Sper 
totuși că de data asta nu veţi ocoli un ospăț. 

— Altă dată, jupine, zise Caravană. Ți-am spus doar că 
nu ne îngăduie timpul. 

— Fie! bombăni celălalt primindu-și banii. Cîţi sînt? 

— Două sute patruzeci. 

— Dar nu v-am dat decît două sute. 

— Însă ne-ai cerut patruzeci peste. 

— Ştiu. M-aţi găsit în toane proaste atunci. Pierdusem 
cam mult într-o afacere nechibzuită. Iar domniile-voastre ați picat 
aici chiar cînd eram cătrănit rău, ca să nu mai vorbim despre faptul 
că m-ați luat cam repede. Altfel, de la niște prieteni vechi nu iau 
dobîndă. Poftiţi patruzeci îndărăt! 

Costache, cu inima lui slabă, se simţi înduioșat. Isaia nu 
se schimbase, după cum bănuise el, ci se dovedea același prieten 
de nădejde. 

— Cred că am putea să mai întîrziem niţel, rosti cu voce 
caldă. Ce zici, Ducule? 

— Aș zice că nu putem respinge o invitaţie atît de 
frumoasă. 

Lepădară caii și intrară. Mobilierul frumos, covoarele 
de preţ răspindite în plăcută risipă, argintăria pierdută ici-colo cu 
pricepere, ca și locuința încăpătoare, dovedeau fără tăgadă o stare 
materială mai mult decît bună. Doamna Isaia, înaltă, uscăţivă, cu 
sprîncenele groase peste faţa palidă, dar nu lipsită de frumusețe, 
îmbrăcată în straie albe, avea un mers de stafie. Chiar și mișcările 
ei moi întăreau părerea oaspeților. Ajutată de tinere slujitoare, 
servi la masă unele bunătăți ce-l copleșiră cu totul pe Costache. 

— Domnilor, grăi gazda închinînd un pahar cu vin, nu 
știu dacă știrea ce v-o dau vă face trebuință. Acum vreo zece zile 
mă aflam într-o seară în vizită la jupînul Calapăr. Se cam făcuse 
tîrziu și eram taman pe punctul de a porni spre casă cînd au picat 
acolo domnii Cae Indru și Sile Adormitu. 

— Pe șalvarii lui Mahomed! strigă Costache cu ochii stră- 
lucitori. Ești un om de aur, dragă Isaia! Pentru asemenea veste ar 
trebui să te pup, chiar dacă ești aproape la fel de slut ca și mine. Cred 
însă că-i mai bine să-mi arăt astfel de mulțumiri către jupîneasa 
Isaia. Chirilă Zece Cuţite se afla cu ei? 

— Nu, domnule. 

— Erau veseli? 

— Asta nu pot să știu. Ţi-am spus că tocmai plecam. 
Am aflat însă mai pe urmă că în seara aceea s-a pus la cale, pen- 
tru toamnă, nunta domnului Sile cu Leana lui Calapăr. Tiţa, fata 
mai mare a jupinului, a avut și ea un peţitor bun. Era un tînăr cu 
frumoase aplecări spre negustorie. Însă a dat bir cu fugiţii. Rar 
am văzut copile mai zurlii decît Leana și Tiţa. L-au bușit în cîteva 
rînduri pe tînărul peţitor, încît omul s-a lipsit de zestrea uriașă, 
numai să-și scape trupul întreg. 

— Mda! murmură îngîndurat grăsunul, fără să ia seama 
la spusele lui Isaia. Va trebui să-i facem ovizită jupinului Calapăr. 
Nu mai am liniște pînă nu stau de vorbă cu el în privința lui Cae 
și Chirilă. 

Și spre mirarea gazdei, care-l știa pe Costache mare 
mâîncău, acesta se ridică sprinten, părăsind alesele gustări fără 
obișnuitul oftat jalnic. 


S 


În casa jupînului Calapăr ardeau puţine lumânări. Fami- 
lia bătrînului negustor se aplecase către sfinta odihnă de noapte. 
Doar el mai zăbovea, știind că somnul îl prinde tirziu. Ceva sluji- 
toare făceau rinduiala cuvenită după cină. 

Cavalerii bătură în poartă destul de mult pînă cînd 
jupînul Calapăr se hotări a ieși din casă. Era un ins poate mai 
mult scund decit lat. Căpăţina lui țuguiată cobora în creștere groasă 
către fălci și se isprăvea în bărbia dublă, revărsată peste gulerul 
cămășii cu toate harurile ei. Gușa, ochii mici și nu tocmai aprinși 
de strălucire, dimpreună cu fălcile frumos ieșite în lături, îi adu- 
ceau o splendidă asemănare cu un gușter. 

Patru slujitori înarmaţi cu ghioage și pistoale îl însoţiră 
la poartă. La vreme de noapte, cu toată paza străjilor, pilcuri de lotri 
făceau adesea călcări. Dar cînd se dumiriră în privința oaspeţilor, 
bucuria celor din curte nu fu mică. Jupîneasa Calapăr se trezi din 
primul vis al nopții și începu să se îmbrace, acoperindu-și slăninile 
mari cu straie de zi. Faţa ei rotundă ca un pepene din care lipsea 
o felie, mustăţile nu tocmai slăbănoage și fundul cît un butoiaș, 
dimpreună cu mîinile ca două burlane, luau parte la sprintena 
învăluire a trupului. Cînd toate se petrecură cu bună rînduială, 
jupîneasa alergă într-un suflet la odaia fetelor. 

— Ei, domnule Caravană, sper că acuma te-am prins în 
leasă, gindi ea. Mereu mi-ai scăpat printre degete, dar de data asta 
nu pleci fără să-mi vezi fata. Te-am cîntărit adesea din priviri și 
mi-am dat seama că ești cum nu se poate mai potrivit pentru Tiţa. 
Iar neroada asta, dacă nu ia seama la sfaturile mele și nu va ști 
să-ți aprindă un fior de dragoste, rămîne fecioară bătrină. Ajută-mă, 
sfinte Antoane, s-o mărit pe neisprăvita mea fetiţă!” 

Bine clădite și sănătoase ca inima gorunului tînăr, fetele 
se dezlipiră greu de somnul dulce al serii. Auzind însă că le-au picat 
ceva bărbaţi în ospețţie, tăbăriră asupra hainelor ca niște apucate. 

— Leano! grăi aspru jupîneasa. Tu n-ai nevoie să te 
îmbraci. Ești logodită cu distinsul cavaler Sile Adormitu, iar pînă 
la nuntă n-ai ce căuta în tovărășia bărbaților. Treci și te culcă în 
odaia mea! 

Leana se supuse cam îmbufnată, în vreme ce Tia, aju- 
tată de priceputele mîini ale mamei, se gătea să arate cît mai 
atrăgătoare. 

— Cine sînt oaspeţii? se interesă ea. 

— Domnii Costache Caravană și Ducu cel Iute. 

— Pe domnul Ducu nu-l cunosc, dar pe Caravană l-am 
văzut în cîteva rînduri. Vai, mamă dragă, domnul Costache e fru- 
mos ca arhanghelul Gavril! 

— Ei, nici chiar așa să n-o luăm! o domoli jupîneasa. 
Putem spune că-i un bărbat așezat și la locul lui. Cît despre faima 
numelui său, ea a trecut de mult hotarele țării. Bogăția nu cred 
să-l înghesuie, însă asta nu-i pricină de supărare. Avem noi destul. 

— E grăsuţ ca și mine, chicoti fata, fără să ia aminte la 
spusele mamei. Iar la statură cred că mă întrece cu cîteva degete. 
Dar harul lui cel mai de preț e nasul cîrn. Eu mă dau în vînt după 
astfel de bărbați. 

— Vezi să nu te dau eu de toţi pereţii! 

— Vai, mamă, ce rea ești în seara asta! 

— Rea? Așa e! N-ar trebui să-ți vorbesc astfel. Numai 
grija ta îmi aduce unele vorbe aspre. Ai douăzeci și opt de ani. 
Cam mulți pentru o tînără fecioară. Mai ţii minte sfaturile mele? 

— Cu sfinţenie, mamă. 

— Pe dracu! Le-ai uitat adesea, altfel erai măritată de 
mult. Pe bărbat trebuie să-l prinzi în mreje cu bucăţica, nu cu 
ghiotura. Dacă te arăţi năvalnică, bate în retragere. Să fii sfioasă, 
să știi a vorbi frumos, dar să te pricepi a-ți arăta harurile cu dibă- 
cie. Să-ţi dezvelești pulpele pînă aproape de genunchi cu gingașă 

nebăgare de seamă, sau să te apleci ușor către el, însă destul să 
se vadă prin despicătura bluzei. Dacă vrea să te sărute, faci unele 
nazuri de cuviință, fără să-l respingi cu totul. Și mai ales, vorbește 
multe despre el și despre calitățile lui de cavaler. Nici un bărbat 
nu rezistă în fața unor laude la adresa lui, însă numai dacă sînt 
meșteșugit împletite. Cu cît te arăţi tu mai slabă și mai neajutorată, 
cu atât să-i găsești lui haruri prin comparație. Apoi, zimbește tot 
timpul, sau să rîzi cu hohote la cea mai proastă glumă a lui. Asta 
e, fetițo! Dacă aș fi mai tînără cu ce știu azi, pilcuri de cavaleri ar 
sta la picioarele mele. 

— Sau ar lua-o la goană, rise Tiţa. 

— Vezi să nu te-ating! 

— Ai, bre mamă, c-am glumit! Crezi că-l aduci pe domnul 
Costache în odaia noastră? 

— Cum te văd și mă vezi. Îl aduc, chiar de-ar fi să-l port 
în cîrcă. Tu să fii la înălțime, fiindcă eu știu a mă descurca. 

Jupînul Calapăr discuta cu oaspeţii, bucuros că le putea 
da vești bune. În felul acesta, cei doi aflară că Indru făcuse drum 
cu folos, iar el și ceilalți prieteni se bucurau de aceleași haruri ale 
sănătății. Ușuraţi după astfel de știri, cavalerii închinară în cinstea 
gazdei frumoase ulcele cu ţuică veche de prună. 

Cînd intrară doamna Calapăr și Tiţa, musafirii se ridicară 
grabnic și le prezentară omagiile, mai frumos decît ar fi făcut-o în 
fața unor mărimi, fiindcă veștile bune le dădeau aripi. Tiţa răspunse 
cu o plecăciune adîncă, lăsînd privirile către dușumea, așa cum 
primise poveţe. În schimb, jupîneasa le mulțumi astfel: 

— Plăcută cinste casei noastre, domnilor! Rar se întîmplă 
ca oameni cu ranguri atît de mari și atît de vestiți ca domniile-voas- 
tre să ne calce pragul, chiar dacă nu sîntem negustori mărunți. Cine 
n-a auzit oare despre Ducu cel Iute, acea sabie ca de arhanghel, 
care l-a trimis în lumea drepţilor pe renumitul Rocco Perisini? 
Copilul de țiță, sau chiar unchiașul iertat de sfintele păcate lumești, 
din Maramureș pînă la Constantinopol, laudă isprăvile viteazului 

Caravană. E drept că mi-am dorit în rugile mele fierbinți să am 
cîndva astfel de oaspeţi, dar cine și-ar fi putut închipui... 

Făcu o pauză mare, lăsînd cuvintele neisprăvite, ceea ce 
presupunea că ar fi avut de spus lucruri mult mai mari, apoi se 
întoarse către Calapăr, în vreme ce Ducu își reținu o încruntare. 

— Doamne sfinte, jupîne dragă! Cu ţuică primești ase- 
menea oaspeţi? 

Și gîndi: 

„Seara, ţuica de prună te moaie și te face neputincios. 
Numai vinul trezește simțurile trupului și ale inimii." 

— Tiţo! grăi aspru. Adu la masă din vinul nostru cel bun! 
E fiica mea, domnilor. Cam sfioasă la cei nouăsprezece ani ai ei 
aproape împliniți. Sfioasă, dar voinică și cu șolduri puternice, ca și 
no0i. În familia noastră, rar s-a întîmplat femeie să nu nască gemeni. 

Calapăr tuși aprig. Ducu zîmbi. Numai Costache prinse 
a se uita cu interes la tînăra jupîniță. Gustară ceva friptură rece și 
închinară un vin auriu, ce încălzea trupul ca o alintare. 

— Ciocnește, Tiţo, cu domnul Costache! o îndemnă 
jupîneasa. Rar ai prilejul de asemenea cinste. 

După un timp, cînd vinul făcu minuni spre veselie, 
doamna Calapăr grăi din nou cu frumoasă chibzuială: 

— Se cuvine a vă arăta casa, așa cum se obișnuiește cu 
oaspeţi de seamă. Domnule Ducu, văd că aveţi vorbă cu jupîn Cala- 
păr, așa că vom porni alături de domnul Caravană. Apoi, cu voia 
voastră, vom face același lucru împreună. 

Știind să-și întindă pînzele către vînt prielnic, nu mai 
aşteptă încuviințarea tînărului și prinse brațul lui Costache. Acesta 
se ridică supus, dar cu părere de rău. Era a doua oară în seara aceea 
cînd părăsea o masă plină cu bunătăţi. Ajunși pe coridor, jupineasa 
oftă lung, și zise cu o undă de tristeţe: 

— Se cade oare ca un chipeș cavaler ca voi să nu se stringă 
de pe drumuri, aplecîndu-se către statornică familie? 

— Se cade, răspunse Caravană. Am patruzeci și unu de 
ani. Cine s-ar mai uita la unul ca mine? 

— Vai, domnule, grăiți cu păcat! Asta-i vîrsta cea mai 
coaptă pentru o căsnicie trainică. Cele încheiate de bărbaţi în toiul 
anilor fragezi nu prea dau rezultate și adesea ajung la desfacere. 
Ah, ce zăpăcită sînt! Vă rog să intraţi niţel în această odaie cu fiica 
noastră, care vă va ţine de urît, pînă dereticăm după cuviinţă! La 
vreme de noapte, multe lucruri sînt răspîndite aiurea. Tiţo, fă-i loc 
domnului Costache! 

Închise ușa după ei și plecă grabnic, încropind o cruce 
mare. 

„Poate stă la noi o săptămînă sau două, socoti ea. Am să-i 
las singuri adesea, pentru a le da prilej la vorbă de taină. Dacă o 
place, înseamnă că minunea cerului cade a doua oară peste casa 
noastră. Dar am făcut bine oare? Da. Domnul Costache e un cava- 
ler desăvirșit. Nu încearcă el lucruri lipsite de cuviinţă. Și, cu Tiţa 
nici nu i-ar merge.” 

Mari fură bucuria și surpriza lui Caravană intrînd în 
odaia Tiţei. Pe o măsuță joasă, cu frumoasă măsăriță lucrată de 
mină, se aflau aceleași bunătăţi ca și în sufragerie. Nici cuvenita 
carafă cu vin nu lipsea. Fata îi umplu un pahar, își puse și ei cam 
de un deget și închinară amindoi. Apoi, Tiţa se așeză nu departe 
de el, ferindu-și rochia cu grijă pînă deasupra genunchilor. Cos- 
tache închise un ochi, îl mări pe celălalt cît îl ajutară puterile și 
gîndi cucernic: 

„Are o mustăcioară aproape cît mă-sa. lar mărarul des 
de pe pulpe, arată că sălășluiesc în ea un milion de tartori.” 

— Domnule Caravană, murmură fata tremuriîndu-și 
genele cu mult sîrg și cu aplecare sfioasă, te-am ruga frumos a 
te îndemna la ceva poveste despre isprăvile domniei-tale. Sînt o 
copilă tare lipsită de știința faptelor de vitejie, însă le ascult cu 
drag, ca pe-o slujbă frumoasă. 

Vinul îl cam încălzise pe cavaler, iar proverbiala lui lim- 
bariță se potrivi cu rugămintea gazdei: 

— Del! zise el cumpănit. Timpul nu ne îngăduie prea mult, 
dar nici nu pot rezista unei cereri atît de grațioase. Mă gîndeam 

să-ți povestesc ceva despre o luptă a noastră cu tătarii. Cred că era 
acum vreo patru-cinci ani. Picasem noi pe malul Buzăului într-o 
dimineaţă cam pe la sfîrșitul lui octombrie. Tătarii veniseră mulți, 
noi puţini. Între oști era apa Buzăului, mare și învolburată. Ne 
uităm noi la ei... 

„Dacă mă aplec spre el și nu se vede destul prin despi- 
cătura rochiei, n-am făcut nimic”, gîndi Tiţa. 

Își desfăcu iute doi nasturi, luă carafa și mai turnă un 
pahar, aplecîndu-se mult, să-și descopere sînii frumoși. Văzînd 
asemenea minunăție, Costache vărsă un sfert din pahar și con- 
tinuă năuc: 

— „ne uităm noi la ei... hanul la ţîţe... că... Zic eu... 

— Ce frumos povestiți, domnule Costache! Aș sta să 
vă ascult nopți întregi, grăi ea, speriată că ar putea să spună mai 
departe chestia cu tătarii. M-a încălzit vinul. Și e o zăpușeală... 
Oare s-ar cuveni să-mi scot rochia? 

— Fără tăgadă, aprobă Caravană golind paharul dintr-o 
dată. 

— Totdeauna mi se întîmplă seara așa. Mă apucă niște 
călduri cărora nu le pot da de capăt. Domnia-ta ești altfel, tare ca 
fierul, și poţi îndura astfel de cazne. Dar o biată copilă ca mine... 
Ce bun sînteţi că mi-aţi îngăduit! Ar fi oare de cuviință și cămașa? 

— Păi tocmai asta e! behăi Costache. Cămașa dă cea 
mai multă căldu... Sfinți martiri și mucenici! Că și hanul... tot de 
lumâînări... care vezi singură... 

— Vai, domnule Costache, să nu atingeți lumânările! Mi-e 
frică pe întuneric. 

— Dar ești cu mine. 

— Păi tocmai d-aia... A, nu, nu, domnule! Iată că aţi stins 
patru fără voia noastră. Vedeţi că mai e una aprinsă pe scrin! 

Cam trecuse vremea. Jupineasa Calapăr ieși neliniștită 
în coridor și tresări. 

— Sfintă fecioară! murmură ea. Au stins lumînările. Nu 
se vede pic de lumină prin fereastră. Vai mie! Dacă află jupînul 

Calapăr, ne pune sub tocător. Da, da, tocătura într-o parte și rasoa- 
lele-n alta. Fir-ar să fie, vorbesc anapoda! 

Ieși repede prin spate spre căsuţa slujitorilor. Unul dintre 
ei mai zăbovise pe afară. 

— Tache, tu ești? 

— Eu, jupiîneasă. Ai nevoie de mine? 

— Am. Tache, tu ai auzit cum sună de frumos doi gal- 
beni alăturați? 

— Cam rar, jupineasă, dar am auzit. 

— Mda! Dacă vrei să-i simţi în buzunarul tău chiar în 
noaptea asta, dă fuga la părintele Spiridon! Să-l scoli din somn și 
să mi-l aduci grabnic! Hai, nu te mai zgâi ca nerodul! 

— Și dacă nu vrea la ceas așa de nepotrivit? 

— Dacă nu vrea? tresări jupineasa. Dacă nu vrea, îi iei 
cartea de rugăciuni și patrafirul, iar pe el mi-l aduci legat fedeleș. 
Să-i spui că-i vorba de unirea a două suflete. Să vină grabnic, fiind- 
că-i chestie de viață și de moarte. Aleargă, dragul meu! 

— Zbor, jupîneasă. 

— Costache! grăi Tiţa aspru în întunericul odăii. 

— El! răspunse grăsunul, moleșit de căldura așternutului. 

— A venit vremea să mergi la tata. 

— Aș! E mai bine lîngă tine. 

— Mișcă, nu mai face nazuri! 

— Ce naiba să caut eu la taică-tu? 

— Adică, nu știi ce se cuvine... după povestea asta... cu 
hanul tătarilor? Dacă nu mă ceri de nevastă, te omor! 

„Drace! se trezi Costache înviorat dintr-o dată. De obicei, 
fetele spun: „Mă omor”, chiar dacă nu o fac. Împelițata asta parcă 
grăiește altfel.” 

O jumătate de ceas mai tîrziu, Costache Caravană, încă 
năuc, pierdut, ședea în genunchi alături de Tiţa, sub patrafirul 
părintelui Spiridon. Ducu, înmărmurit, privea fața pentru prima 
dată cam nătîngă a prietenului său. Devenise martor la cununie, 

alături de slujitorul Tache. Dar cum nu putea să mai rabde, ieși 
în întunericul de afară și se porni pe un rîs turbat, care-i scutura 
toate mădularele. Apoi se opri brusc. Falca îi sărise de pe rosturile 
ei. Îi opinti un dupac, simţi o durere ce-l fulgeră pînă-n creştet, iar 
falca se așeză la loc. 

— Dumnezeule mare! murmură el. Costache însurat. 
Cine și-ar fi închipuit? Cînd le-oi povesti băieților chestia asta... 
Iată că a venit primăvara cu harurile ei de dragoste, care-l pălesc 
pe om din senin. Însă figura asta a lui Costache e de pomină. Cu 
toate că, dacă mă gindesc bine, prietenul meu a cam picat în leasă. 
Sfintă Născătoare! Cînd o afla principele Mihai... 

Apoi îi pieri zimbetul, și își aminti de dragostea lui. Știa 
că-și ridicase privirile prea sus. Că Mihai avea alte planuri în pri- 
vința frumoasei lui fiice. Oftă și intră în casă înnegurat. 

Emoționată pînă la lacrimi, jupîneasa Calapăr se smior- 
căia în toată legea. Îl prinse pe Costache la pieptul ei cât o clopotniță, 
iar viteazul cavaler se supuse nătîng, simțind parcă o liniște bine- 
făcătoare. Și după cît era de năuc, după felul cum trecea dintr-o 
mină în alta, n-ar fi observat nimic dacă ar fi intrat chiar în brațele 
lui Aghiuţă. Nu mai puţin uimit, jupînul Calapăr pomenea ceva 
despre zestrea Tiţei. 

— O casă, patruzeci de mii de galbeni... 

Tăcu, fiindcă nu-l asculta nimeni. Doar Tiţa zimbea feri- 
cită, chiar dacă două lacrimi grele cădeau în lungul obrajilor. De 
fapt, primele de la pruncie încoace. Avea și ea pentru cine să se 
gătească, pentru cine să tremure sau să se bucure. Își aflase un 
rost atât de mult așteptat. Îl privi pe Costache cu ochii luminoși, 
mari și-l găsi mult mai atrăgător decît chipeșul Ducu. O încerca 
un sentiment de mîndrie. Avea un soț cu faimă. Un soţ de care s-ar 
fi legat orice fiică a neamului. Dar mai ales, descoperise în scurtul 
răgaz că el știe să fie duios și blind, așa cum își dorise ea. 

În zori, cei doi cavaleri ieşiră gata de drum. La șeile lor 
atîrnau pentru prima oară străiți cu merinde pregătite de miîini 
drăgăstoase. Iar Caravană, încă aiurit, auzi vocea soției: 

— Să nu umbli descheiat la gât! Ai putea să răcești. Și să 
nu bei apă rece cînd ești încălzit! 

„Să te ia naiba, dragă Costache!” gîndi Caravană. 

Părăsiră Bucureștii în trapul întins al cailor. Aplecat cu 
firea spre ironie, Ducu deschise gura gata a slobozi unele înțepă- 
turi, dar o închise la loc. Faţa îngîndurată a prietenului său îi arăta 
limpede că n-ar putea să guste hazul lor. În cîmpia Bărăganului, 
orzul crescut de vreo două palme, verde și proaspăt, plin de vigoare 
și semețţ, își izmenea săbiile sub adierea vintului călduț. 

— Drace! murmură Costache, parcă mai puţin mohorit. 
M-am făcut șogor cu Sile Adormitu. Poate că în fiecare lucru, omul 
ar trebui să pună și un dram de nebunie, cum zicea prietenul Cae. 
Din păcate, tocmai el nu știe să-l folosească. Puterea unei țări nu stă 
numai în muncă sau în fapte de vitejie, ci și în fericirea oamenilor. 

De opt zile se anunţase bal mare la curtea din Alba-lulia. 
Slujitori harnici alergau pe cai sprinteni prin cele mai depărtate 
colţuri ale principatului și chiar mai departe, purtînd cu ei invi- 
taţii. Alți slujitori și agere fete dereticau cu sîrg în frumosul palat 
princiar. Primăvara se statornicise devreme pe dealurile Transil- 
vaniei, însoțită de ploi calde și scurte. Florile piersicilor, smălțuite 
cu alb și trandafiriu, ieșiseră din muguri nerușinate și dulci, cu 
poalele sumese în jurul viitorului fruct. Salcîmii, căzuţi spre ispita 
rodului de sămînță, amenințau a-și desface copcile mugurilor. Tufe 
de trandafiri îngrijiţi, sau cele de măceș de pe cîmp, desfrinate și 
îmbietoare în parfumul bobocilor, ori numai în strălucirea tine- 
rească a petalelor, cochetau cu ochiul trecătorului grăbit, oprindu-l 
o clipă. Merii își înfloriseră coroanele mari, ţesuseră covoare albe 
la tulpini și-și tremurau frunzele tacticos la cea mai ușoară adiere. 
Ploile spălaseră dealurile și văile. Viîntul sau mîna omului dere- 
ticase frumos, iar rodul pămîntului venise cu strai de sărbătoare. 
Liliacul bătut își lăsa florile în ciorchini grei ca sînii doicilor, iar 
petalele se deschideau sub îndemnul soarelui blind, căpătînd altă 
înfățișare, de faguri. 

Cînd seara se lăsă domoală pe culmi, cînd ultima vlagă a 
soarelui se oglindi în limpezimile apelor domoale, parcă a rămas 
bun, cînd dealurile se lăsară cuminţi către somn, frumoase trăsuri 
intrară prin porţile larg deschise ale palatului princiar. Coborau 
din ele bărbaţi tineri, cu pantaloni de postav striînși pe picior, 
doamne virstnice, în mătăsuri de culori închise și cu evantaie mari, 
la adăpostul cărora se puteau spune multe. Femei vioaie, prinse 

pe dedesubt în corsete ca fierul, ce aduceau trupului mijloc de 
albină, iar bărbatului chior năzăriri mincinoase, femei între două 
virste, cu vădită aplecare către prima, fardate cu iscusința ochiului 
ager, îmbrăcate, în rochii lungi cu volane sau cu trenă, cu bijuterii 
grele, ce scînteiau plăcut. Dar pentru prima oară în istoria lui, pala- 
tul principiar primi și oaspeţi cu totul aparte. Erau cei mai dragi 
invitaţi ai principelui. Fete din Cistei, din Mihalţ sau Obreja, din 
Teiuș sau din Galda, cu iile lor mîndre, cusute de harnice mâini în 
arnici negru, de sub care pielea trandafirie și sînii pietroși îmbiau 
privirile, cu poale și catrinţe strînse pe șolduri puternice, cu încăl- 
țări simple, dar pline de meșteșug. Fete care nu cunoșteau prețul 
parfumului scump sau ieftin, însă purtau cu ele mirosna sfîntă 
de floare de cîmp ori de salcîm ameţitor în mireasma dulce-amă- 
ruie. Tineri cu cioareci turnați pe picior, cu cămăși scurte, lucrate 
în arnici la pumnași sau la piept, strinse în frumoase șerpare cu 
inele, purtînd pe umerii largi, parcă dincolo de voinicie, frumoase 
sumane de pănură lucrate la piuă. Flăcăi de prin părțile Gorju- 
lui, subţiri la trup, cu feţe oacheșe și ochi scînteietori, semeţi în 
sprinteneala gîndului. Tineri de la apa Buzăului, spătoși, moi în 
mișcări ca vulpea la pîndă. Moldoveni cu feţe rotunde, molcomi 
la grai, cu firi mucalite. Oșeni aspri la mers și la chip, mari în grai 
și aprigi la mînie. Moţi cumpătați în mișcări, grei la vorbă și dîriji, 
tenaci piînă-n pînzele albe. Bătrîna contesă de Szatmâri, umblată 
prin lume, spunea despre ei: „Bretonii, ce sînt fala Franţei în tena- 
citate și încăpăținarea gîndului, abia dacă le-ar putea fi ucenici 
moților.” Mai erau acolo înalți prelați, sau umili slujitori ai celor 
sfinte, conți și contese, baroni și baronese, mari boieri și mîndre 
jupîinițe. Soli de la turci și de la poloni, de la austrieci și franțuji. 
Veniseră de departe domnița Florica, Tiţa Caravană, boierul Vin- 
tilă Băicoianu și nora sa Didina, fostă Tufănel, Irina Zamfirescu 
și Dana Mihalcea. 

Împărțiţi parcă de miîini nevăzute, nobilii se adunaseră 
la un loc, ascunzindu-și disprețul pentru frumosul strai românesc. 

Dar tinerele fete și voinicii flăcăi opuneau mătăsurilor și posta- 
vurilor, parfumurilor și fardurilor trecătoare prospeţimea dulce și 
sănătoasă a primăverii. 

Căpitanul Soare, priceput în multe lucruri care cereau 
har înalt, făcu vremelnic oficiul de prezentare a oaspeților. Așe- 
zat nu departe de tronul princiar, pretindea a i se spune numele 
și rangul, după care le anunţa cu voce puternică. Principele dădu 
semn că primește salutul musafirilor. Era o ceremonie grea, ce 
fura o groază de timp, dar Mihai nu putea renunţa la plictiseala 
ei, fiindcă dorea să-i vadă pe oaspeți mai de aproape. Datina se 
împămîntenise de veacuri pe la curțile Europei, iar el nu dorea 
să o strice aici. 

Alături de tron, domnița Florica, îmbrăcată în straie de 
la Argeș, primi încuviințarea să șadă. Cae Indru stătea în picioare, 
palid, cu fața trasă, cu cearcăne, cu umerii obrajilor subțiați. Perechi 
sau singuratici, în grupuri mai mari sau mai mici, musafirii tre- 
ceau prin fața tronului salutînd adînc. Dar năstrușnicul Soare nu-i 
poftea după rang, ci la nimereală, ceea ce aduse unele încruntări. 

— Pașa Khidr și ceaușul Husein, soli ai Porții Turcești! 
strigă el. 

Rotofeiul Khidr, cu sclipiri vesele în ochii inteligenți, și 
bătrînul Husein, cam vlăguit de ani, veniră în fața principelui cu 
plecăciuni frumoase. 

— Aduc cu noi pacea marelui sultan și bucuria de a vă 
vedea, grăi Khidr. 

— La care adăugăm vechea noastră prietenie, zise Mihai. 

Apoi gîndi: 

„Isteţul Khidr ne va da de furcă la tratative. Cît despre 
Husein, el e umbra celui de acum șapte-opt ani”. 

Khidr se îndepărtă întrebindu-se: 

„Ce o fi vrut să spună ghiaurul prin vechea prietenie? 
Fiindcă între valahi și turci nu ţin minte să fi fost astfel de legă- 
turi, în ultimii ani.” 

— Jupîneasa Tița Caravană! 

Principele își reținu un zimbet, amintindu-și povestea 
lui Ducu, parcă de necrezut. 

— Contele Teke Francisc! 

Acesta salută scurt, cu privirea aspră. 

— Eşti supărat, conte? 

— Sînt, măria-ta, răspunse el înțepat. Se cuvine oare să 
fim anunțați după alţii ce nu au rangul nostru? 

„Să vă ia naiba, domnilor nobili! gîndi principele. Asta-i 
singurul vostru ţel.” 

Apoi, socotind că mucalitul Soare cam sărise peste cal, 
răspunse cu dibăcie: 

— Se cuvine, domnule conte. Toţi cei poftiți aici au azi un 
singur titlu: cel de musafir. lată o seară în care oaspeţii vor fi egali. 
Vorbesc de cei ce vor să se prindă în jocul vestitei noastre Periniţe. 

— Deci e un joc? se lumină Teke. 

— Dar ce-ai crezut? zîmbi principele. 

— Contele Albert de Ramonchamp, dimpreună cu dom- 
nii Clopin Trouillefou și Claude Charmolue, soli ai regelui Henric 
al Franţei! 

Principele îi privi cu plăcere. Erau înalți și subțiri, dar nu 
aplecaţi spre trupuri uscate, ci spre acele haruri ale făpturilor vin- 
joase, elastice, lipsite de osînza nedorită. Se mișcau firesc, degajat, 
fără fasoane, care scad adesea virtuțile. 

— Plăcere, bucurie și surpriză, domnilor! grăi Mihai în 
nemțește, aflind că tînărul conte cunoaște acea limbă. Solii Franţei 
vin pentru prima oară la noi. 

— Dar nu și pentru ultima, sire, răspunse Ramonchamp 
cu dibăcie. 

— Iată un răspuns pe măsura vestitei voastre curtoazii. 
Vorbele ne bucură, domnule conte. S-a ivit însă un mic neajuns. 
V-aţi adresat nouă acordîndu-ne titlul de rege. Cred că-i vorba des- 
pre o măruntă confuzie. 

— Nicidecum, sire. Henric al Franţei ne-a însărcinat a 
vă numi astfel. 

— Rege într-o ţară atît de mică? zimbi Mihai. 

— Mi-aș îngădui, sire, să vă amintesc banalul fapt că 
Henric al patrulea era cîndva rege al Navarei, care nu-i nici jumă- 
tate din țara voastră. 

— Știm și vă mulțumim pentru cinstire, chiar dacă nu ni 
se potrivește azi! lar vizita voastră de prietenie ne onorează profund. 

— Întâi pe noi, sire, zise Ramonchamp. Dar n-am venit 
numai din adînca prietenie ce opurtăm poporului valah, neam de 
sînge cu al nostru. Această scrisoare a regelui Henric vă va lămuri 
mai bine decît o pot face eu. 

— Îi cunoști conţinutul? 

— Nu, sire. 

Mihai desfăcu scrisoarea lui Henric și se arătă dezamăgit. 

— E scrisă în limba voastră, pe care din păcate nu o 
cunosc. Aţi vrea să o citiți în nemţțește, domnule conte? 

Ramonchamp își reținu o tresărire. Apoi își învălui 
încurcătura în cuvinte de mare finețe, rugiîndu-se ca principele 
să înțeleagă: 

— Sire, acolo bănuiesc a fi gindurile intime ale regelui 
Franței către regele valahilor. Socot că nu avem căderea a le ști. 

Din vorbele contelui, principele intui că sînt în scrisoare 
unele lucruri ce nu pot fi dezvăluite altora. La început, crezuse că-i 
vorba doar despre obișnuita politețe. 

— Vă mulțumim conte, și vă preţuim delicata reținere! 
Cavalerii Cae Indru, Chirilă Zece Cuţite și părintele Grasa cunosc 
graiul vostru. Deci, unul dintre ei ne va tălmăci scrisoarea, dar nu 
acum. Ar însemna să luăm prea mult din timpul oaspeţilor noștri. 
Azi ne vom mulțumi cu cât ne veţi spune voi. 

Ramonchamp respiră ușurat și fericit de inteligenţa prin- 
cipelui, apoi vorbi șăgalnic: 

— Sire, anul trecut la Praga, domnii Cae Indru, Ducu cel 
Iute și marchizul d'Artois ne-au învins cei mai buni spadasini ai 

215 


Capitolul XI 





Franței. Vreau să zic: cei mai buni spadasini de anul trecut, fiindcă 
anul acesta avem alţii, mult mai buni. Tinerii Clopin și Claude 
sînt mîndria noastră. 

— Marchizul dArtois? îl întrerupse principele, mirat. Nu 
avem printre români un astfel de titlu și nume. 

— Ah, e vorba de părintele Grasa! zîimbi contele. Fru- 
moasa lui casă din valea Loirei a căzut în paragină. Sînt zece ani de 
cînd ne lipsește. Regele Franţei se interesează de soarta lui, fiindcă 
poate uita orice, dar nu numele unui mare spadasin. Deci, cum 
vă spuneam, Henric a fost încîntat de frumoasa voastră victorie. 
Atât de încîntat, încît vreo cîteva săptămîni abia ne răspundea la 
salut. Căci Henric al Franţei poate scuza pierderea unui război, 
dar nu o întrecere de iscusinţă a mînuirii armelor pierdută de 
noi. Adresîndu-vă întregul său respect și multă admiraţie pentru 
școala valahă de scrimă, regele vă roagă să ne acordaţi o revanșă. 

— La naiba! sări entuziasmat principele. Începem să-l 
îndrăgim din toată inima pe regele Henric. Puţini s-ar fi gîndit la 
un astfel de lucru. Îmi place mîndria lui, fiindcă sub ea se ascunde 
o mare dragoste de neam. Cu învoirea cavalerilor noștri, vă stăm 
la dispoziţie cînd socotiți de cuviinţă. 

— Sire, v-am ruga în seara aceasta, rosti Ramonchamp. 
Aici sînt mulţi martori, care vor atesta victoria voastră sau a noastră. 

— Vă dezavantajează oboseala drumului lung. 

— Nu. Ne-am odihnit cinci zile la Sibiu. 

— Ce zici, nepoate? se întoarse principele spre Cae Indru. 

— Măria-ta, zimbi el, propunerea domnului conte 
Ramonchamp ne aduce multă cinstire. Anul trecut am avut plă- 
cerea să fac opartidă de scrimă cu Pierre Jorat. Marele meu adversar 
mâînuia sabia cu eleganță mai bună decît a mea. Dacă am cîștigat, 
socot că nu-i meritul meu, ci al șansei. Am avut o șansă ce i-a lipsit 
domnului Jorat în seara aceea. 

Ramonchamp îl privi uimit, iar în căldura ochilor săi, 
Cae ghici că și-a cîștigat un prieten. 

— Sire, grăi contele, recunosc marea modestie a domnului 

Cae Indru și bunăvoința cu care apără virtuțile unui vechi adversar, 
însă îmi îngădui a-l contrazice cu gînd prietenesc. Am stat de vorbă 
cu domnul Jorat. Mai mult: eram acolo cînd îi răspundea regelui 
nostru. Ei bine, cu loaialitatea ce i-o cunoaștem, Jorat afirma că 
de la primele schimburi de lovituri a înţeles că va pierde. Dar, spre 
deplina satisfacție a domnului Indru, îl încredințez că tînărul Clo- 
pin, ce i-a fost ales ca adversar, depășește cu mult arta lui Jorat. La 
noi se ridică în fiecare an mulți spadasini de seamă. Sper că și aici. 

Ultimele cuvinte le spuse cu multă mîndrie, iar aluzia 
la faptul că franțujii vor întîmpina aceiași adversari era vizibilă, 
chiar dacă îi păru rău că o făcuse. Înfrîngerea de anul trecut nu-l 
afectase mai puţin decît pe Henric. Acesta era motivul ce-l îndem- 
nase a împunge cu fineţe. 

Chirilă Zece Cuţite, căruia îi sărea țandăra ușor în astfel 
de ocazii, făcu un pas către tron și vorbi cu asprime în glas, așa 
cum îi era felul: 

— Măria-ta, domnul de Ramonchamp ne-a dat frumoase 
vești despre anuala primenire a spadasinilor Franţei, fapt ce ne 
bucură ca prieteni. Sigur că noi nu ne putem compara cu marele 
lor regat, chiar dacă am plăcerea a-l anunţa că și la noi s-au ridicat 
ceva spadasini în ultimul an. Cum la curtea Franţei, Cae Indru a 
fost preferat în compania domnului Clopin, aș propune ca mîn- 
drul cavaler Claude Carmolue să-și aleagă adversar între mine 
și tînărul oștean Tufănel. Asta numai în cazul că nu se va opune 
prietenul Ducu. 

„O merit, gîndi Ramonchamp. Mi-a răspuns usturător, 
dar îmi place cavalerul acesta. Ba cred chiar că ne asemănăm. Și 
mie, și lui ne sare țandăra iute." 

— Tufănel? se miră principele. Îl ştiam în garda palatului 
nostru din București. 

Își reținu un oftat de dezamăgire. El nu aflase că Tufănel 
deprinsese meșteșug mare după lecţiile luate cu părintele Grasa, 
uimindu-l adesea pe marele spadasin prin îndemânarea și agerimea 
sa. Dar Tufănel nu câștigase numai în arta scrimei, ci căpătase de 

la Grasa deprinderea de a vorbi și a se purta ca un cavaler dintre 
cei mai nobili. Acel Tufănel, care cu ani în urmă șterpelea în piaţa 
bucureșteană Zece Mese, devenise un tînăr cu frumoase însușiri. 

— Era în gardă, măria-ta, răspunse Chirilă. Azi însă, el 
se află aici cu unele treburi. 

Chirilă se feri a-i spune de față cu atîta lume că-i chemase 
pe Tufănel, Toroipan, Gălușcă și Ciripoi pentru a întregi vechea 
gardă de război a principelui. Intrarea în Moldova bătea la ușă. 

— Ne îngăduim să vă alegem pe voi, domnule Chirilă, 
grăi Ramonchamp. Aceasta, fiindcă vă preţuim. 

— Staţi lingă noi, domnule conte! îl pofti Mihai. 

— Dar eticheta? 

— Eticheta o facem noi, și nu invers. 

Înţelegînd că discuţia se încheiase, căpitanul Soare strigă: 

— Contesa Stela și contele Hans Beckembauer! 

„Frumoasă ca un răsărit de soare”, gîndi Ramonchamp, 
cîntărind-o pe Stela din priviri. 

Tînăra se apropie sfioasă, dar sprintenă în mișcări, și se 
aplecă plină de graţie, în vreme ce fratele său, înalt ca și Cae, însă 
cu fața simpatică lungă de un cot, așteptă să-i vină rîndul. 

„Logodnica domnului Indru e mai frumoasă decît mi-am 
închipuit, socoti domnița Florica. Iar vărul nostru Cae, pe care îl 
văd pentru prima oară, parcă-i întruchiparea vestiţilor și falnicilor 
noștri cavaleri din trecutul cuprins în legende și cîntece.” 

— Contele Teleki! 

Înalt şi suplu, cu faţa dulce și aspră în același timp, cu 
două cute în colțurile gurii, ce nu-i scădeau din farmec, îmbrăcat 
în veșminte vișinii de neîntrecută eleganţă, Teleki avea acel zîmbet 
plăcut și adînca simplitate a gesturilor, ce-l făcea a-și cîștiga pe 
loc bunăvoința privitorului străin. lar bogăţia lui stirnise adesea 
frumoase copile de pe la curţile Europei. 

Slujitorii aduseră tăvi grele cu vinuri de soi în pahare stră- 
lucitoare. Cu îngăduința căpitanului Soare, ce conducea petrecerea 
acelei seri, tinerii și tinerele din Cistei, Mihalţ și Obreja porniră să 

cînte un cîntec de slavă al pămâînturilor de pe Tîrnave. Se pome- 
nea în el despre hărnicia oamenilor și bogatul rod al vestitelor 
locuri. Despre măreţia și belșugul viilor, sau despre dulceața ape- 
lor domoale și cumpătate în drumul lor. Sprinteneala cîntului 
simplu, fără artificii, stârni admiraţia tuturor. Principele se aplecă 
spre Ramonchamp și zise gînditor: 

— Cînd cîntă, oamenii sînt chiar mai frumoși decît 
atunci cînd rîd. 

— Sire, răspunse Ramonchamp, credeam că rîsul înfru- 
musețează chipul omului. 

— Şi el, zimbi Mihai. Dar gîndește-te, domnule conte, că 
risul are aproape totdeauna o cauză exterioară. Pe cînd cîntecul 
vine din inima omului. 

— Pe Sfinta Barbara! strigă contele, sincer entuziasmat. 
Frumoasă cugetare! Cu voia voastră, sire, o voi nota pentru a i-o 
spune regelui nostru. Iar gînditorii noștri vor fi obligați să treacă 
risul pe planul al doilea. Cel puţin, eu nu vă pot contrazice. 

— O! zîimbi Mihai, să nu o luăm chiar așa. S-ar putea să 
nu am dreptate. Apoi, nu ne-am gîndit să faceţi atita caz pentru 
un lucru așa de mărunt. 

— N-aș fi făcut dacă n-aș fi și eu un gînditor. Poate 
unul mai mărunt, dar asta nu are importanţă. Cugetarea voastră 
va face vilvă la curtea Franţei, unde ne îngrijim adesea de ascuțţi- 
mea spiritului. 

— Noi nu prea avem prilej de astfel de lucruri, murmură 
principele. Era să uit: v-ar conveni să facem întrecerea de scrimă 
la miezul nopții? 

— Da. 

Mihai deschise balul alături de frumoasa doamnă Velica, 
soția italianului Genga. Tinere fete sau vîrstnice, doamne porniră 
alături de parteneri mai înceți după vîrstă, ori plini de sprinteneala 
tinereții. Domnița Florica dansa cu Ducu. Dana Mihalcea, cu aerul 
ei de băiețaș ghiduș, pornise alături de Teleki. Tița Caravană — cu 
soțul ei. În lipsa lui Ieremia Băicoianu, bătrânul Vintilă își pofti 

nora. Doar frumoasa castelană din Obreja fu nevoită să se prindă 
cu fratele ei. Cae Indru dispăruse brusc din marea sală a balului. 
Dar nu plecase din palat. leșise pe una din minunatele terase și 
respira cu nesaţ aerul înțepător și iute al nopţii de aprilie. Alături 
de el, Chirilă își rezemase umărul de zid, încurcat în gîndurile sale. 
Alberta Teke lipsea de la balul principelui. Trecuseră trei luni de la 
plecarea ei din ţară. Tînărul auzise întîimplător că s-ar afla undeva 
în Bavaria, în vizită la sora ei, Marta. Logodna dintre ei fusese ca și 
ruptă. Contele Teke îl ocolea vizibil, iar el era prea mindru pentru 
a-i face cuvenita întrebare. 

— Ce zici de solul Poloniei? îl întrebă Cae. 

— Vulpoiul Taranowski? Prea strigă în gura mare că a 
venit ca prieten. Habar nu are despre vizita noastră la tătari. Vom 
vedea la tratative care sînt noile sale gînduri. El încă mai speră că 
la acest sfîrșit de lună, hanul va cotropi cu hoarda sa Ţara Româ- 
nească. Dacă ar ști ce i-am pregătit! 

— Așa e! Totuși, venirea lui aici într-un moment cînd 
crede că ne va lua piuitul dintr-o lovitură mă pune pe ginduri. Aș 
crede că are un scop, dincolo de obișnuitele tratative. 

— Și eu gîndesc la fel. Poate că vrea să ne afle puterile 
oștilor. 

— Numai atît? 

— Ştiu eu? Poate și gîndurile. 

— Ei, asta-i, dragul meu! De asta mă tem. Dar mă bucur 
că gîndim la fel. Asta îmi întărește bănuiala. Apoi, prea se arată 
prietenos cu oamenii noștri. Dar nu cu oricine. El știe că planurile 
adinci le discutăm la sfat de taină restrîns. Și mă bate gindul că 
aici își încearcă puterile. lată că e de șapte zile oaspetele nostru. 
În aceste zile a stat de vorbă cu mulţi, însă cu Zamfirescu și aga 
Leca de cîteva ori. 

— Te îndoiești de ei? întrebă Chirilă surprins. 

— Nu, dar în preajma războiului totdeauna deschid ochii 
împrejur. 

— Crezi că-i cazul să-i iscodim pe cei doi? 

— Nu pe ei, ci numai pe Taranowski. Locuinţa ce i-am 
pus-o la dispoziţie va trebui supravegheată zi și noapte. De cum 
l-am văzut sosind aici, nu mai am liniște. Am încercat să cred că 
zvonurile despre o intrare a noastră în Moldova i-a silit pe poloni 
să-l trimită la noi cu unele ameninţări. 

— Hm! Ce folos au polonii a ne trimite soli, cînd ei știu 
că în cel mult două săptămîni tătarii vor fi în Ţara Românească, 
doborindu-ne puterile de acolo și înjumătăţindu-le pe cele de aici? 

— Așa este! Înțeleaptă judecată! 

— Apoi, ce s-ar întîmpla dacă leremia Movilă, Sigismund 
Bathory și polonii ar afla renghiul pregătit de noi? 

— Un dezastru, conchise Cae. Dar nu te îngrijora de asta. 
Eu voi lua măsuri în privința lui Taranowski. Pe tine te-aș ruga să te 
ocupi de solii turcilor. Pașa Khidr ne-a încîntat adesea cu viclenia 
lui. Acum, n-ar mai fi o încîntare dacă ne-ar afla planurile. 

— Ce zici, îi batem pe franțuji în seara asta? întrebă Chi- 
rilă zimbind, lucru foarte rar la el. 

— Greu, murmură Cae. Mi-e teamă că s-au pregătit înde- 
lung pentru revanșă. 

— Altfel nu ar fi făcut atîta drum. 

— Ah, Chirilă! rise tînărul. Mi-ai luat vorba din gură. 
Totuși, socotind bine, ce importanță are cine va cîștiga? De vor 
birui ei, fala lor nu va fi prea mare, fiind știută și prețuită faima 
scrimei din Franţa. 

— Să nu vorbești astfel! se mînie Chirilă. Pentru faima 
neamului nostru, trebuie să cîștigăm. 

— Și eu doresc, numai de ne vor lăsa domnii Clopin și 
Claude, rise Cae din nou, și se bucură în ascuns de dirzenia prie- 
tenului său; dar prin simplă impresie, socoti că în locul lui Chirilă 
ar fi trebuit să lupte Ducu. 

După acele vorbe, Indru părăsi terasa. Cîteva minute 
mai tîrziu, pe unul din coridoarele palatului princiar ședea de 
taină cu Sile Adormitu. Iar la puțină vreme coborîră pe scări, ieșiră 
prin poarta cea mare și se pierdură pe străzile orașului. Cae reveni 

singur, destul de tirziu, aproape de miezul nopţii. Cînd intră în 
sala balului, observă că era așteptat. 

— Sire, grăi Ramonchamp, regele nostru v-a trimis în 
dar zece săbii de Toledo. Din dorinţa lui Henric al Franței, două 
vor reveni adversarilor valahi. Celelalte opt, v-am ruga să le dăruiți 
celor mai buni luptători ai voștri. Am mai adus cu noi două mii de 
monede de aur. Ele vor fi oferite cîștigătorilor din seara aceasta. Aș 
propune ca primii să intre în întrecere domnii Chirilă și Claude. 
Sper să cîștigaţi, încheie galant, dar fața lui contrazicea vorbele. 

Cei doi ieșiră în cercul mare făcut de trupurile privitori- 
lor. Mulţi se urcară pe mese ori pe scaune, dornici să nu le scape 
nimic. Ramonchamp alese două dintre frumoasele săbii de Toledo, 
renumite în întreaga Europă pentru calitatea metalului. 

— O clipă, domnule conte! îl opri principele. Văd că 
săbiile nu au vîrfuri boante. Vom aduce altele din sala noastră de 
arme. Noi nu am înțeles o luptă pe viață și pe moarte, ci o între- 
cere cavalerească. 

— Adevărat, sire! răspunse Ramonchamp. Dar o între- 
cere cu săbii lipsite de ameninţare arată a joacă. Dorinţa regelui 
nostru se îndreaptă către o luptă decisivă. Știu că sînt cîțiva ani 
de cînd la curțile din Europa nu se mai folosesc săbii fără apără- 
tori. D-aia vă cerem îngăduință. Numai așa îi vom ști pe cei mai 
buni. lar frumoasele dispute dintre cavaleri, totdeauna au avut 
partea lor de risc. 

„Drace! gîndi principele. Înseamnă că Henric e pornit 
rău. Că înfrîngerea de anul trecut l-a afectat peste măsură.” 

— Asta nu mai hotărăsc eu, ci adversarii voștri, răspunse 
Mihai, văzîndu-se încolţit. 

A respinge propunerea franţujilor ar fi fost semn de 
slăbiciune. 

— Primim, răspunse Chirilă aspru. 

— Dacă asta-i voia regelui Henric, îi vom face pe plac, 
zimbi Cae. 

Prin sală parcă trecu un fior. Luptele pe viaţă și pe moarte 
deveniseră cu timpul din ce în ce mai rare. 

Claude Carmolue prinse mînerul săbiei cu vădită plăcere 
și încercă elasticitatea lamei șuierind-o prin aer ca pe-o biciușcă. 
Își lepădară amîndoi hainele și rămaseră în cămăși. Erau la fel de 
înalți și de sprinteni. 

— Domnule, zise Claude cu politeţe, am aflat adineauri 
că virtuțile voastre în aruncarea cuţitelor v-au adus multă faimă. E 
drept că nu am auzit nimic despre arta pe care o aveţi în scrimă, dar 
nu mă îndoiesc o clipă că ea e mare. De voi fi învins, de voi rămîne 
viu și rănit în această întrecere, dezamăgirea mea va fi cumplită, 
însă mult mai mică în comparaţie cu admiraţia pentru voi. 

— Domnule, răspunse Chirilă în franceza lui destul de 
îndoielnică, la întrecerea aceasta mă atrage nu faima personală, 
ci a țării. Vă întorc admiraţia datorată curajului vostru și sper să 
nu vă dezamăgesc prea mult. 

„Adversarul meu vorbește puţin, gîndi inteligentul gascon 
Claude. Asta înseamnă că giîndește mult. Deci, nu va fi năvalnic, 
ci chibzuit.” 

Se salutară și porniră lupta. Chiar de la primele schim- 
buri, Claude se arătă focos în mișcări, dar cu eleganţă neîntrecută. 
Chirilă îi opuse o artă lucidă, sobră și rece. Privitorii înțeleseră că 
ședeau faţă-n față două firi cu totul diferite. 

Spre deosebire de lupta cu săbii boante, aici asalturile 
erau mai rare, însă cu multă siguranţă în finalitate. Cei doi se stu- 
diau îndelung înaintea fiecărui asalt. După cîteva schimburi aspre, 
în care făcură săbiile să șuiere ca vipera, gasconul înțelese că vala- 
hul preferă loviturile din față, astfel că porni o serie de laterale 
sprintene și mlădioase. De două ori sabia lui se dezlipi de cea a lui 
Chirilă, îndreptindu-se către piept. De două ori se auziră exclama- 
ţii în sală, dar valahul pară calm, în ultima fracțiune de secundă. 

„E mai tare decît mi-am închipuit, socoti gasconul. Deci, 
vom schimba tactica. Vom folosi roata spaniolă, care sper că nu-i 
cunoscută pe aici.” 

Lucră din nou mult în față. Lamele se împleteau adesea. 
Apoi, Claude făcu parcă morișcă din sabia sa, iar o clipă mai tirziu, 
dintre coastele lui Chirilă apăru pe cămașa albă o pată roșie, ce 
înflorea cu repeziciune. 

— Destul, domnilor! strigă Ramonchamp. E limpede că 
victoria e a noastră. 

— Nici vorbă! răspunse cu asprime Chirilă. 

— Doriţi să continuaţi? întrebă contele uimit. 

— Pină-n pînzele albe. 

— Atunci, fie voia voastră! Regula îmi cere să nu mă opun 
dorinței voastre. Din păcate, nu avem dreptul a vă da îngrijiri pe 
timpul întrecerii. 

— Nici nu le cer. 

„Straşnic bărbat! gîndi Ramonchamp. Henric al Franţei 
va fi încîntat cînd îi vom povesti despre dirzenia lui. Cine ar fi 
continuat lupta cu asemenea rană?” 

Începură din nou, iar Claude, sigur de slăbiciunea vala- 
hului, deveni mult mai insistent. 

„Va trebui să mor aici dacă nu-l înving, socoti Chirilă. 
Însă va muri odată cu mine, astfel că lupta se va termina egală. De 
nu voi reuși lovitura preferată a lui Ducu, mă voi arunca peste el, 
chiar de mă va ucide, însă nu înainte de a-l păli strașnic.” 

„O nouă roată îl va doborî”, socoti Claude. 

Dar Chirilă nu o primi. Dădea îndărăt pas cu pas și îl atră- 
gea spre laterale înșelătoare. Gasconul renunţă la roată, observînd 
că nu i se mai acordă prilejul. Totuși, nu cu părere de rău, convins 
că puterile adversarului se macină odată cu trecerea timpului. Pata 
mare de pe cămașa tiînărului valah și paloarea ce-l cuprindea tot 
mai mult erau dovezi grăitoare. 

Ducu privea liniștit, calm. El înţelese că prietenul său 
pregătea cu răbdare acea lovitură, ce o încercaseră adesea amindoi. 

Apoi se petrecu un miracol. Sabia lui Chirilă veni brusc 
în faţă, o fandare lungă, iar Claude, printr-o aplecare fulgerătoare 

spre dreapta, scăpă la timp de o împunsătură mortală la gât, dar 
nu o putu evita pe cea de la umăr. Atît de adincă, încît gasconul 
scăpă sabia și se prăbuși dimpreună cu valahul, care se albise la 
față cu totul. 

— Luptă nedecisă! hotări Ramonchamp, chiar mai alb 
decît Chirilă; dezamăgirea lui era evidentă. 

Felcerul Zimmermann se aplecă deasupra celor doi și-i 
cercetă cu atenţie. 

— Rău? întrebă principele. 

— Nu. În trei-patru săptămîni îi pun pe picioare, răs- 
punse Zimmermann în nemțește, pentru a înţelege și contele. 

Cei doi răniți fură scoși grabnic din sala balului. Felcerul 
călca gînditor în urma lor. 

Sala, ce fusese mai devreme un adevărat viespar, fu 
cuprinsă de liniște adîncă. 

Ramonchamp zise la fel de gînditor ca și Zimmermann: 

— Cu voia voastră, sire, urmează domnii Indru și Clopin. 

Principele făcu semn de aprobare, dar Cae nu ieși în cerc. 
Îl chemă din ochi pe Ducu şi înainte de a părăsi sala vorbi într-o 
franțuzească aleasă, cum nu se putea auzi decit la Paris. Fiul lui 
Petre Cercel, fostul domn al Ţării Românești, șezuse mulți ani cu 
tatăl său în capitala Franței. 

— Domnule Ramonchamp, cum lupta viitoare se anunţă 
pe viaţă și pe moarte, fapt despre care nu am avut cunoștință pînă 
adineauri, vă cer îngăduinţa de a lipsi un sfert de ceas. Orice om 
chibzuit își pune în regulă rosturile sale dinaintea unei ameninţări. 

— Vă înţelegem și vă așteptăm, se înclină solul Franței. 

O clipă mai tîrziu, Cae părăsi încăperea alături de Ducu. 
Dar nu fură singurii. Spre consternarea multora din sală, frumoasa 
castelană din Obreja se desprinse de lingă fratele ei și ieși pe urmele 
celor doi. 

În puţine cuvinte, Cae îl puse la curent pe prietenul său 
cu bănuielile asupra lui Taranowski și Khidr. 

— Iată că fratele Chirilă nu va fi teafăr multă vreme, con- 
tinuă el. Iar cu nebunii ăștia de franţuji, nu se poate ști ceva hotări 
viitorul în privința mea. Caută-l pe Costache și ocupați-vă de asta! 

Stela îi descoperi în ungherul tainic al coridorului. 
Departe de a fi slab la minte, Ducu se mistui grabnic pe scările 
laterale. Cae și Stela erau la cîțiva pași unul de altul. Lumina nu 
prea bună le ascundea o parte din gesturi. Ea veni nespus de încet. 
Apoi, brațele îi zburară spre umerii tînărului. Rămaseră îmbrățișați 
multă vreme. Cînd reuși să vorbească, nu-l îndemnă să nu se bată, 
ci spuse cu voce tremurătoare, însă dirză: 

— Să nu uiţi, Cae, că de se va întîmpla ceva cu tine, voi 
muri și eu! 

O simţi lingă pieptul său încordată și vitează, chiar dacă 
lacrimile ei cădeau pe fața lui ca bătăile inimii. 

— Veţi merge în Moldova? întrebă ea șoptit. 

— Da. 

— Cînd te întorci de acolo, să mă iei de nevastă, fiindcă 
nu am putere să mai aștept! 

— Nici eu, răspunse Cae stringînd-o la piept mai tare 
decît se cuvenea. 

Înţelesese bine ultimele ei cuvinte, spuse atât de încet, 
ca o părere. Credea în victoria lui. 

Intrară amindoi în sală. Cae zîmbea, cu ochii subțiați, ca 
în fața soarelui mult. Știindu-se privită de multe femei și bărbaţi, 
cu ochi aspri în fața unei asemenea necuviințe, Stela păși palidă, 
dar plină de mîndrie. 

Cei doi cavaleri se întilniră în cerc. Tînărul Clopin își 
lepădase haina și arăta strălucitor în cămașa albă, cu frumoase 
volane la pumnași. Zimbea ca și adversarul său, iar privirile sale 
îndrăzneţe, sigure cîștigară în sală o mulțime de simpatii. 

— Sînteţi gascon? se interesă Cae. 

— Ah, nu! rîse Clopin. Breton, domnule. Gasconii sînt 
spadasini mari, dar le lipsește încăpăținarea noastră. E drept că 

inteligența scînteietoare face casă bună cu ei, însă e tot atît de 
drept că nici nouă nu ne lipsește chiar cu totul. Mai au gasconii 
sprinteneală în mișcări și dîrzenie, dar greu pot egala încăpăţina- 
rea noastră. Cînd se întîlnesc în încăierare un gascon și un breton, 
mai mare jalea, domnule, continuă el șăgalnic. Dacă nu se găsește 
cineva să-i despartă, rămîn încăierați pînă la adinci bătrinețe. E 
cunoscut cazul unui gascon și al unui breton care acum cîțiva ani, 
la trei luni după isprăvirea războiului, mai ședeau încă încleștaţi 
unul de altul. Trecea lume miloasă și le punea în gură bucate, dar 
să-i despartă nu era chip. E drept că pînă la urmă, s-a găsit un dul- 
gher isteţ, care s-a oprit lingă ei, a făcut unele măsurători, apoi s-a 
apucat de treabă, folosind un baros și ceva pene de lemn. Astfel că 
după o muncă de o jumătate de zi, i-a despărțit bucată cu bucată. 
Isteţimea și prevederea lui s-au dovedit frumoase, fiindcă fiecare 
mădular desprins îl lega de un ţăruș, în așa fel încât cei doi să nu 
se poată încăiera din nou. Cel puţin, cînd am plecat noi încoace 
n-am auzit să fi scăpat din legăturile tîmplarului. Văzindu-l pe 
domnul Chirilă, v-am asemuit cu gasconii. 

— Sînteţi un tînăr încîntător! slobozi Cae un hohot mare 
de rîs. Și sper să ne despartă cineva din încăierare, mai ales că la 
Alba-Iulia avem o groază de dulgheri. Totuși, în cazul cînd ei nu vor 
reuși în încercările lor, ar fi bine să vă gîndiţi la faptul că Henric al 
Franţei vă așteaptă, iar dacă ajungeţi acolo pe vremea urmașului 
său, el se va stinge neconsolat. 

— Vai, domnule! rise Clopin. Sînteţi chiar mai fermecător 
decît îmi spunea Pierre Jorat. 

— Ce zic, ce zic? se interesă principele, văzindu-i cum 
se amuză. 

Ramonchamp îi traduse în nemţește, iar mulţi din sală 
izbucniră în hohote. Lupta dintre cei doi se anunța mult mai veselă 
decît prima. Dar cine va învinge și cum se va termina ea oare? 

Se salutară adînc și încrucișară săbiile cu gesturi moi, 
parcă a joacă. Dar curînd, lamele șuierară mai aspru, amintindu-le 

spectatorilor ocazionali că ele pot aduce moartea. După cîteva 
schimburi de lovituri, date cu multă asprime, Clopin gîndi încîntat: 

„De voi cîștiga, faima noastră va fi înzecită, fiindcă mă 
aflu în faţa unui mare spadasin. E drept că pare cam adormit cu 
ochii lui subțiați de gene și e tot atît de drept că mi se pare cam 
domol în mișcări, dar Pierre Jorat îmi spunea că încetineala aces- 
tui domn seamănă cu a unei pisici înainte de a se arunca peste 
pradă. Zău că încă nu știu ce să încerc în fața lui! Morișca a văzut-o 
și se va feri de ea. Poate creasta de cocoș. Pe asta, puţini o cunosc. 
Oricum, va trebui să cîștig, altfel primirea ce ne-o va face Henric 
al Franţei se va transforma într-un sloi." 

— Aveţi o cămașă frumoasă, domnule! zise Cae parînd 
calm o strașnică împungere dată la nivelul pieptului. 

— Iar voi, ochii ageri, zîmbi Clopin. Cât despre cămașă, 
aș îndrăzni să mă mîndresc cu ea. Nu sînt mulţi la noi și aiurea 
cei ce știu a croi o cămașă după forma bustului. Din cauza asta mă 
costă scump și sper să nu mi-o găuriți. Cel puţin nu la piept, unde 
un petic se vede uşor. Însă abia acum observ că nici pantalonii 
voștri nu sînt cu nimic mai prejos în eleganță. Trebuie că aveţi pe 
aici un croitor destoinic. Frumoși pantaloni! 

Ah, rise Cae, cred că nu veţi cobori atît de jos. Ar fi un mic 
dezastru. Închipuiţi-vă un cavaler cu pantalonii găuriți. 

Ramonchamp nu prididea să traducă. Uitase o clipă 
importanța întrecerii și, ca om de mare fineţe a spiritului, se amuza 
strașnic. Apoi își aminti. Cătă spre cei doi îngîndurat, minunîndu-se 
de încetineala lui Cae. Sabia sa, parcă aplecată spre lenevie, pica 
totuși cu regularitate în contră peste cea a franțuzului. 

— Nu aţi atacat măcar o dată, spuse Clopin mirat. 

— Nu mi-ați dat timp să o fac. 

— Vai, domnule, după frumoasele voastre răspunsuri, 
aș regreta mult să pierdeţi! 

— Daţi-mi prilejul să nu regretaţi, zîmbi Cae. 

— Cum? 

— Aruncînd sabia. 

Clopin rise din toată inima. Adversarul îi plăcea din ce în 
ce mai mult. Apoi, faţa lui, încă zîmbitoare, căpătă o mică asprime. 
Ochiul parcă moleșit de somn al lui Cae simţi mica schimbare, iar 
vestita creastă de cocoș, ce apărea din cîteva lovituri slabe și joase 
în una înaltă și tare, ca de satîr, rămase doar o simplă intenţie. 

„Avea dreptate Jorat, gîndi Clopin. Omul acesta parează 
ușor tot ce-i trimit, dar marea lui artă stă în faptul că prevede lovi- 
tura următoare. Va fi greu pentru mine.” 

Dori apoi să spună o glumă, însă chiar în clipa aceea 
Cae făcu primul asalt. Sprinten ca o nevăstuică, bretonul sări ca 
dintr-un arc. Totuși, mișcarea adversarului spre stînga îl înșelă, 
fiindcă în aceeași clipă simţi o arsură la mîna dreaptă, puţin mai 
sus de cot. 

— Sînt nemînegiîiat, rosti Cae fără să zîmbească. lată că 
frumoasa voastră cămașă are nevoie de un petic. 

— Adevărat, domnule! răspunse bretonul calm. Mă bucur 
totuși că pielea e abia zgiriată și nu are nevoie de un petic pe care 
l-aș fi găsit foarte greu. Aţi parat adineauri vestita noastră creastă 
de cocoș. Cînd lovitura își atinge ţinta, uneori despică umărul pînă 
la jumătatea osului. 

— A fost o intenţie lăudabilă, chiar dacă nu s-ar fi bucu- 
rat din partea noastră de prea multă prețuire, zimbi Cae din nou. 

Zicînd aceste vorbe, repetă mișcarea înșelătoare a corpu- 
lui, iar spada sa se înfipse de data aceasta aproape în același loc. 

— A fost o clipă de neatenţie a marelui meu adversar, 
grăi cumpătat. 

— Da, domnule, răspunse bretonul. Nu mă așteptam să 
folosiți aceeași mișcare de două ori la rînd. 

— Oprim? întrebă Indru. 

— Ah, ah! zimbi Clopin. Aţi uitat oare povestea cu gas- 
conul și bretonul? Dreapta nu mă mai ajută cum trebuie, însă voi 
folosi stînga. 

Cae își trecu și el sabia în mîna stingă. 

— Ce faceţi, domnule? se supără Clopin. Nu îngădui a fi 
cineva mărinimos cu mine. 

— Nici nu sînt, răspunse Indru. Lucrez la fel de bine 
ca şi cu dreapta și nu voi sînteţi acela care să-mi porunciţi cu ce 
mină să lucrez. 

Bretonul îi fu recunoscător. Înţelese curînd că valahul 
minte de îngheaţă apele. Cu stînga nu lucra atît de frumos. Totuși, 
după asemenea cuvinte, nimeni nu l-ar fi putut învinui că accep- 
tase un favor. Porni asalturi îndrăcite în jurul adversarului, însă 
nu lipsite de precauţie. 

— Drace! murmură Cae. Parcă abia acum s-a dezlănțuit 
împelițatul ăsta. 

Scimbară lovituri fulgerătoare. Săbiile lucrau cînd late- 
ral, în amenințare dintr-o parte, cînd jos, pentru a se ridica apoi 
la înălțimea pieptului șuierînd aspru. O clipă mai tirziu, stinga 
lui Cae sîngera vizibil. 

— Cu îngăduința voastră, voi trece sabia din nou în 
dreapta, grăi el. Cred că stînga nu mă mai ajută. 

— Ah, domnule, strigă Clopin înviorat de reușită, cred că 
vom avea nevoie de un dulgher! Numai el va putea să ne despartă, 
fiindcă se cuvine să rămînem și noi în legendă. 

Fandă brusc și uimitor de lung, reușind să atingă pieptul 
lui Cae, însă nu suficient pentru o rană. Privitorii se înfiorară. Era 
evident că tînărul Clopin ataca mai dezlănțuit și mai sigur pe el. 

Cu toate că zimbeau adesea, frunţile lor îmbrobonate 
arătau semne de oboseală. Cătînd spre ei cu ochi de bun cunos- 
cător, Ramonchamp gîndi: 

„Va cîştiga cel mai rezistent dintre ei. Iar acesta mi se 
pare Clopin. L-am pregătit mult pentru această revanșă.” 

Nu-și isprăvi gîndurile, fiindcă Indru, cu o paradă-ripostă 
uluitoare, nimeri umărul stîng al bretonului. Sabia din mina lui 
Clopin căzu pe dalele de marmură cu zgomot aspru, ce trecu prin 
odaie și prin coridoarele palatului ca un fior. 

Ramonchamp tresări. Cae ar fi putut pune piciorul pe 
ea, încheind lupta, dar nu o făcu. Era limpede că nu voia să-și 
umilească adversarul. Bretonul se clătina vizibil, palid și parcă 
lipsit de vlagă. Făcu totuși un efort, își adună puterile, și spuse, 
încercînd să zîmbească: 

— Domnule, mîndria mă oprește să ridic sabia, fiindcă 
nu sînt obișnuit să mă aplec după ea. Pînă azi, nimeni nu mi-a 
smuls-o din mînă. Dar încăpăținarea mea de breton acordă azi 
puţin credit mîndriei. 

Zicînd acestea, vru să se aplece. Cae, mai sprinten, i-o 
oferi. Mulțumind frumos, acesta o prinse cu mîna dreaptă, care 
chiar dacă sîngera puternic era acum mai bună decît stînga. Indru 
înţelese că bretonul ar muri mai degrabă decit să cedeze. Așteptă 
calm asalturile năprasnice ale lui Clopin, mirat de mînia ce se 
citea în ochii lui. 

„Atacă disperat, gîndi Cae. Acum riscă mult. Cred că totul. 
Îi este indiferent dacă moare, însă nu înainte de a mă păli cu orice 
preţ. Ce inimă de viteaz!” 

Evită la timp o împungere lungă, din față, care înlemni 
sala, iar sabia lui se desprinse brusc și intră adînc în umărul drept 
al bretonului. Sabia căzu în același timp cu Clopin. 

„Dezastru! murmură Ramonchamp. Mă voi întoarce la 
Paris pe drumul cel mai lung, fiindcă nu mai am curajul să-l înfrunt 
pe Henric al Franţei.” 

Apoi se întoarse către principe și spuse loial: 

— Sire, a învins cel mai bun. Clopin e găurit ca o sită, 
însă nu-mi fac griji. Bretonii totdeauna au fost mai tari decit fierul. 
Supărarea mea e năprasnică, dar cinstea mă obligă a recunoaște 
meritele domului Cae Indru. Am adus cu noi două mii de monede 
de aur. O mie, socot că poate fi împărțită frățește între domnii Chi- 
Tilă și Claude. Cealaltă i se cuvine cavalerului Cae Indru. 

— Pe care sînt convins că ova împărți cu viteazul Clopin, 
grăi principele respirînd ușurat. 

— Chiar la asta mă gindeam, zîmbi Cae. 

Cercetîndu-i rănile, Zimmermann respiră ușurat în fața 
bretonului. Erau destul de sus pentru a nu-i face griji prea mari. 
Cît despre Indru, împunsătura din braţul sting, chiar dacă avea 
adincime, putea fi socotită o mică zgaibă. Ajutat de tînărul valah, 
bretonul își reveni și porniră cu vestitul felcer spre odaia unde 
Chirilă dimpreună cu Claude primiseră între timp unele frumoase 
îngrijiri. Undeva în mulțime, Stela Cristu închisese ochii și se ruga 
fierbinte. 

Balul porni din nou. lar faptul că nimeni nu-și pierduse 
viaţa adusese multă veselie. Tîrziu, cînd bătrinele doamne picoteau 
la adăpostul evantaielor mari, cînd tinerii și tinerele fete uitaseră 
timpul, aplecîndu-se spre dulceaţa dansului, cîțiva bărbaţi dispă- 
rură pe nesimţite din sală. 

În odaia de lucru a principelui începuse sfat de taină. 
Erau acolo Cae, Radu Buzescu, aga Leca, Soare, Mihalcea, părintele 
Grasa, Costache Caravană, Zamfirescu și Ducu cel Iute. Pentru întîia 
oară, lor li se alătura Tufănel. Fusese căutat și Sile Adormitu, ce 
devenise cu timpul un cavaler plin de haruri, dar nimeni în afară 
de Cae, Costache și Ducu nu știa unde se află, iar cei trei nici nu 
se gîndeau să sufle vreo vorbă. 

— Domnule, grăi principele spre Tufănel, te-am primit 
printre cei mai dragi prieteni ai noștri. Ne-ai fost recomandat 
cu multă căldură. De va fi să-i porți recunoștință cuiva, ea să fie 
îndreptată spre protectorul domniei-tale Chirilă Zece Cuţite. Însă 
te sfătuiesc să nu-i arăţi mulțumirea, fiindcă te-ai putea alege cu 
o mustrare. În schimb, are ochi bun. El descoperă adesea harurile 
unui cavaler cu mult înaintea altora. Ne placi, domnule. După 
luptele ce le vom avea în Moldova, s-ar putea să-ți cucerești un 
brevet de căpitan. Dar nu stă în puterea noastră, ci în harurile 
domniei-tale. 

Tufănel era cînd palid, cînd roșu-pal ca apa la asfinţit sub 
bătaia soarelui. Dori să vorbească plin de cumpătarea cuvîntului, 
însă un gest al principelui îl opri. 

— Nu vorbe, domnule. Fapte așteptăm de la voi. Țara 
are nevoie de fapte. 

Apoi se întoarse către Cae. Faţa lui dezvălui o dragoste 
neascunsă, întărită de cuvintele calde pe care le rosti. 

— Cum e cu mîna, dragă nepoate? 

— Bine, măria-ta. Felcerul Zimmermann parcă-i făcător 
de minuni. Din păcate, e bătriîn. Cînd va pieri el, nu știu cine îi va 
lua locul. 

— Ajutorul său, Ilie din Haţeg, zîmbi Mihai. Zimmer- 
mann spune că Ilie a început să-l depășească în cunoaștere. 
Neamțţul acesta scump la vorbă, rar laudă pe cineva. Dar să trecem 
la ale noastre. Scrisoarea lui Henric al Franței așteaptă nedesfăcută. 

Cae luă sulul de hîrtie și începu să citească din franceză 
în română. 


Sire, vă spun astfel fiindcă un titlu mai mic 
nu vi se cuvine. Deci, de la rege la rege, vă înștiințez că se 
apropie un an de cînd sînt un om trist. Ei da, sire. Sînt 
furios cum n-am fost de mult. Mîndrii voștri cavaleri 
Cae Indru și Ducu cel Iute i-au zdrobit pe ai mei într-o 
întrecere de scrimă. Și asta în văzul lumii. Vă închipuiți, 
sire, că abia în urmă cu un an veneau ambasadori de la 
curțile Europei să ne felicite cu părere de rău pentru victorii 
răsunătoare ale cavalerilor mei în dauna lor. Căutam cu 
sfîntă ipocrizie să alin durerile ambasadorilor, fiindcă în 
inima mea jubilam. Azi, sire, sînt un biet rege care nu mai 
poate ridica fruntea cu dulce orgoliu. Obţinem aceleași 
victorii la alte neamuri, dar știu cu toții că avem nași în 
Răsărit. Pînă cînd, sire? Am început să mă ocup personal 
în vederea pregătirii cavalerilor mei cei mai buni. Am 
asistat în fiecare zi la lecţiile luate de domnii Clopin și 
Claude. Și, cu toată părerea de rău că nu pot fi curtenitor, 
sper, sire, să-i învingă pe ai voștri. 


— Cinstit și deschis la suflet! murmură principele. 

Sper să-i învingă, sire, fiindcă altfel nu mai am 
odihnă. Și doresc să nu fiu nevoit a mă bate chiar eu, care 
nu Sînt prea desăvirșit faţă de alţi spadasini ai mei. De 
va fi o înfringere a noastră, voi veni curînd în fruntea a o 
sută de spadasini pentru o nouă înfruntare și vom gusta 
împreună din vestitele voastre vinuri. Vă felicit din inimă 
pentru superba voastră victorie asupra cavalerilor mei la 
Hradeany. 

Sire, adînc mișcat și fericit de răsunătoarele 
voastre victorii asupra turcilor, tătarilor și mai ales 
asupra regretatului principe Andrei Băthory, aș dori să 
vă fiu de folos. Asta cu atît mai mult cu cît prin victoriile 
voastre turcii au slăbit simțitor și azi nu sînt o primejdie 
pentru Apus. Ambasadorii noștri de la Praga, de la Sfintul 
Scaun și Madrid ne-au dat știri ce vă privesc direct. Din 
știrile adunate, concluziile noastre s-au limpezit destul 
pentru a vă vorbi clar. Împăratul Rudolf, suzeranul vostru 
vremelnic, e un om bun și inteligent, dar slab ca împărat. 
El caută liniștea sufletului pentru a-și desăvîrși arta de 
ceasomicar și cititor al misterelor cerești. Îl pasionează 
mai mult pictura decît plicticoasele treburi ale imperiului. 
Să nu așteptați mare lucru de la el. Fiindcă Rudolf se 
supune cu teamă unor forțe mai mari. Iar forțele acestea 
sînt papa, Maria de Spania și biserica catolică din 
Imperiul Austriac. Aceste forțe doresc un bastion catolic 
la granița cu Răsăritul. Știu că sînteţi săraci într-o ţară 
bogată. Sarea, vinul, argintul, aurul, grîul și vitele voastre 
stirnesc lăcomii mari. Ele nu vă sînt azi la îndemînă, și 
asta-i cauza sărăciei voastre. Turcii au renunțat temporar 
la ele, datorită vitejiei poporului nostru. Dar Apusul va 
renunța mai greu. Turcii au luat de la voi prin forță. Apusul 
ascunde forța sub zîmbet și vorbe mari. Cunoscîndu-se 
intenţiile voastre și mai ales harurile de bun general, 
azi ați devenit un obstacol, sire, în planurile celor trei 
dușmani arătați. Se urzește îndepărtarea voastră și mi-e 
teamă că chiar mai mult. Feriţi-vă, sire! Dușmanii sînt 
mari. Chiar noi ne temem adesea a ne atrage mînia lor. 

Și nu uitaţi că Rudolf, cu toate că vă poartă stimă și 

admiraţie, cu toate că vă preţuiește mult, va aproba orice 
împotriva voastră, numai spre a-și păstra liniștea. 

Sire, am auzit lucruri mari despre voi și despre 
domnii Cae Indru, Chirilă Zece Cuţite, Costache Caravană 
și Ducu cel Iute. Lucruri atit de mari și uimitoare, încît 
vă discutăm adesea. Iar primul lucru pe care-l facem la 
întoarcerea unui ambasador de la Constantinopol sau 
Praga, de la Viena sau din alte părţi e să ascultăm noi 
vești despre voi. Dorim din inimă să vă împliniți gindurile 
de unire totală a românilor și sîntem convinși că cel mai 
desăvirșit general al timpului nostru va izbîndi într-o 
cauză atit de nobilă. 

M-ar bucura, sire, să vă cunosc pe voi și pe 
cavalerii voștri. Aud că aveţi o țară mai frumoasă decît 
închipuirile îndrăzneţe. Chiar dacă drumul e lung, m-aș 
simți fericit să o văd și să ne bucurăm alături de voi pentru 
întregirea ei. 

Alvostru, Henric 

27 februarie 1600 


— Domnilor, o scrisoare mare, de la un rege mare, grăi 
principele îngîndurat. Aș dori să o păstrez pentru nepoții și stră- 
nepoții noștri. Nu pot. Contele Ramonchamp mi-a șoptit că o vrea 
îndărăt, în scop de distrugere. Henric al Franţei se ferește, pe bună 
dreptate, a-și atrage mînia celor pomeniţi în ea. O astfel de dovadă, 
dacă ar pica în mîini vrăjmașe, i-ar aduce multe necazuri. Am găsit 
în această scrisoare unele răspunsuri la bănuielile noastre. Avem 
dușmani mari, împotriva cărora e greu de luptat. Dar să ne gindim 
azi la lucrurile mai apropiate. Imperialii ţin cu tot focul să aducă 
regimente nemţești în Alba-Iulia și în alte orașe. Chipurile, pentru 
siguranța noastră. De fapt, încearcă să ne ia puterea prin viclenie. 
Comisarii lui Rudolf, în loc să ne aducă sprijin, ne studiază fiecare 
gest. Dintre ei, doar căpitanul Mihai Szekely ni se arată prieten, 
însă puterea lui e mică. Celălalt comisar, David Ungnad, visează 
să fie guvernator al Transilvaniei. Acestea îi sînt gîndurile. S-a unit 


235 


Capitolul XI 





cu Farcaș Kornis, cu cancelarul Naprâgy, cu nobilii ostili nouă și 
trimite vești mincinoase la Praga. Domnilor, nobilimea din Tran- 
silvania nu prea știe ce vrea. Cînd a domnit Sigismund Bathory, au 
complotat împotriva lui. Curînd l-au preferat pe Andrei Bâthory, 
dar după lupta de la Șelimbăr, cînd nenorocitul principe era fugar, 
nimeni nu l-a urmat pentru a-l ajuta. Apoi s-au închinat nouă, iar 
azi complotează din nou. Îl vor iar pe Sigismund. Ei nu pot înţelege 
că de vom face o ţară unită, puternică, cu legi și ordine bune, cu 
granițe tari, marile lor averi vor fi în siguranţă, iar ei feriți de a-și 
teme viața. Azi urzesc împotriva noastră aproape fățiș. Aș putea să-i 
tai pînă la unul și n-ar fi pagubă mare după astfel de trintori, dar 
mă feresc a o face. Ne-am atrage dezaprobarea popoarelor creștine, 
care nu știu ce urzesc ei aici, însă vor afla că am făcut un masacru. 
Le-am da prilej imperialilor să vină cu trupe împotriva noastră. 
Lucru pe care nu-l dorim în ajunul plecării spre Moldova. Imperi- 
alii abia așteaptă un astfel de motiv. Va trebui să ne prefacem a nu 
înţelege lucrările nobililor îndreptate spre răzvrătire. Domnilor, 
miine, adică azi, vom duce tratative cu polonii și cu turcii. Con- 
tele Andrei Taranowski ne-a fost cîndva prieten. Azi, el vine la noi 
tot cu vorbe de prietenie. Să nu uităm însă că prietenia e una, iar 
datoria față de țară alta. Andrei e viclean și dibaci. El vine la noi 
într-un moment cînd e sigur că vom fi luaţi de tătari ca din oală 
în Ţara Românească. De ce oare? Care îi sînt gîndurile? 

Cae, Ducu și Costache se priviră cu tâlc. Era limpede că 
și Mihai avea aceleași bănuieli ca și ei. 

— Husein-aga, solul turcilor, ne este cunoștință veche, 
continuă principele. Dar e bătrîn și acrit în slujbe. Nu de viclenia 
lui avem teamă, ci de aceea a însoţitorului său, veselul Khidr. La 
masa tratativelor cu cele două părți, conducerea noastră ova avea 
nepotul Cae Indru. Vă veţi întîlni cu turcii la ceasurile două, iar 
cu polonii la patru. Domnilor, am lăsat la urmă partea cea mai de 
seamă a sfatului de taină. Azi sintem în douăzeci și unu aprilie. 
Peste trei zile vom porni cu oști spre Moldova. Din tot ce discutăm 
aici, comisarii imperiali vor afla puţin și tîrziu. Abia în dimineața 

zilei de douăzeci și patru îi vom înștiința că plecăm spre Moldova. 
Adică în momentul plecării noastre. De vor fi unele trădări și ele 
vor fi cu siguranţă, leremia Movilă, Sigismund și polonii nu mai 
au vreme să facă prea mult. Comisarii m-au întrebat adesea despre 
gîndurile mele în privința Moldovei. M-am ferit a le da răspun- 
suri clare. Domnilor, împăratul Rudolf l-a trimis la noi pe solul 
său, doctorul Pezzen, cu un ajutor de o sută de mii de taleri. Sînt 
două luni de cînd solul și banii întirzie undeva pe drum. Ne-ar 
fi trebuit acești bani însă nu cred că-i vedem vreodată. Ceva ce 
nu știm încă e cine l-a oprit pe doctorul Pezzen din drumul spre 
noi. Poate că puterile despre care amintește Henric al Franţei. 
Un lucru e sigur: împăratul a încercat a ne da sprijin, dar solul 
său nu s-a grăbit să ni-l aducă. Pezzen nu îndrăznește a se ridica 
împotriva stăpinului, refuzînd a ne da banii. Deci e limpede că 
asupra solului au căzut puteri mai mari decât ale împăratului. În 
privința Moldovei, Ducu cel Iute ne aduce vești mari de la curtea 
din Praga. Împăratul s-a opus la început gîndului nostru, legat de 
unele tratate cu Polonia. Ei bine, cine credeţi că a sărit în sprijinul 
nostru? Vechiul dușman, domnilor. Arhiducele Maximilian. Oare 
să fi devenit el peste noapte un prieten atît de mare? Greu de cre- 
zut. Socotim mai degrabă că imperialilor le convine să scoatem 
Moldova de sub nasul polonilor, care aproape au cotropit-o. Deci, 
fără a mișca un deget, imperialii sînt convinși de o afacere stră- 
lucită. Fiindu-le vasali, Moldova va intra firesc sub suzeranitatea 
lor. Iar celor ce au alte scopuri decît noi aici, nu le va fi greu a le 
răspunde polonilor că am intrat în Moldova fără aprobarea curții 
din Praga. Nepoate, dorești să spui ceva? 

— Da, doamne, răspunse Indru, mulțumit de pătrunză- 
toarea clarviziune a unchiului. 

— Te ascultăm. 

— Un lucru e limpede, grăi Cae. Azi se urzește clar înde- 
părtarea principelui din principatul Transilvaniei. În ziua de 
douăzeci și patru aprilie, adică atunci cînd vom anunţa plecarea 
noastră spre Moldova, această ameninţare va cădea brusc. 

— Vorbești în șagă, sau nu înțeleg eu? se amestecă banul 
Mihalcea. Oare se va întîmpla o minune? 

— Nici vorbă, rise Cae. Se vor întîmpla două lucruri 
fireşti. Întâi, imperialii vor înceta urzelile, convinși că ne vom fringe 
gitul în fața bunelor oști polone și moldovene. Deci, vor scăpa de 
noi printr-o lovitură dată de alţii. Și nimeni nu-i va învinui că 
ne-au cauzat pieirea, mai ales că hotărîrea lor oficială este împo- 
triva intrării noastre în Moldova. Apoi, urzelile vor înceta fiindcă 
există și altă latură în gîndurile lor. Adică, ar fi o șansă de a scoate 
Moldova din mîinile polonilor pentru ei. Aceste două motive ne 
vor aduce liniște pe timpul campaniei din Moldova. Liniște din 
partea suzeranilor, căci nobilii scăpaţi de sub observaţia noastră 
se vor întări, gata de răzvrătire. 

— Bine spus, nepoate! aprobă principele. Imperialii vor 
aștepta și vor amîna lucrările lor de a ne scoate din Transilvania 
cu forța sau cu daruri. Vor aștepta să vadă ce se întîmplă. Fie că 
pierim, fie că ne întoarcem victorioși, pentru ei cîștigul e sigur. 
Dar de vom învinge, vor lucra cu mai mult sîrg să ne piardă. Cred 
chiar că sînt fericiți de gîndul nostru spre Moldova, pe care ei nu 
au putință să o ia fără o încăierare cu oștile Poloniei. Și zău că 
marele hatman Zamoyski le-ar da de furcă. Domnilor, înainte de 
a vă înfățișa puterea noastră și planul atacului, se cuvine a vorbi 
despre cele înfăptuite aici în doar cîteva luni de domnie. La ultimul 
nostru sfat de taină, Chirilă, cu dîrzenia și curăţenia lui sufletească, 
ne-a acuzat de greșeala că stăpinim două ţări, cu două capitale, cu 
limbă oficială deosebită, cu oști și legi separate. El susţinea atunci 
că numai după ce vom înfăptui o unificare deplină a celor două țări 
române va fi vremea să o ocupăm pe ultima. Înţeleaptă judecată! 
Da. Avea dreptate. La asta m-am gîndit și eu adesea, dar timpul 
nu ţine cu noi. Nu avem vreme să amînăm. În scurtul nostru răgaz 
de domnie aici, limba oficială a Transilvaniei a devenit cea româ- 
nească. Firesc, fiindcă marea populaţie a principatului stăpiînă 
de drept aici de veacuri o formează românii. În Dieta Transilva- 
niei am adus boieri români, iar Teodosie Rudeanu împlinește azi 

dregătoria de logofăt pentru cele două ţări. Biserica ortodoxă de 
aici și-a primit conducător român. Dintre boierii noștri am numit 
pîrcălabi în cetăţile principale și juzi în fruntea unor orașe. Poate 
nu-i mult, dar nici timpul care s-a scurs de la Șelimbăr încoace 
nu-i lung. Abia cîteva luni. lată, domnilor, că frumoasele idei ale lui 
Chirilă au început să prindă viaţă. Însă pînă la unificarea deplină, 
cu legi peste tot, cu o singură oștire și o singură capitală mai avem. 
O unificare nechibzuită pas cu pas poate răsturna tot ce am clădit. 
Nu avem nevoie de răzmeriţe. Totul trebuie făcut în timp și cu tact. 
Din păcate, așa cum am mai spus, timpul nu ţine azi cu noi. Vrăj- 
mășia imperialilor, ce se doresc stăpini aici, nu ne mai dă răgaz. 
Chiar mă întreb: cum de nu au pornit pînă acum cu oști împotriva 
noastră? Acestea sînt cauzele care nu ne îngăduie a amîna intra- 
rea în Moldova. Iar de nu o facem azi, cînd avem prilejul, nu știu 
de mai putem altă dată. Dacă vrem să ne împlinim visul nostru 
vechi, dacă vrem să fim binecuvîntaţi de urmași, cărora le sîntem 
datori mult, acum e momentul să intrăm în Moldova. 

Tăcu o clipă, încercînd să-și adune gîndurile. Vorbise cam 
mult și nu era în firea lui. Apoi continuă: 

— Pe timpul cît vom lipsi, logofătul Teodosie Rudeanu 
ne înlocuiește ca regent, ajutat de banul Mihalcea și comisarii 
imperiali. Îi vom porunci lui Rudeanu să stea cu ochii pe aceşti 
comisari. Mai ales pe Ungnad. Nicăieri nu se vor putea mișca fără 
aprobarea lui Rudeanu. Sigur că domnii comisari au să urle indig- 
naţi, cu strigăte pînă la cer, iar noi îl vom certa pe Rudeanu prin 
scrisori. La viclenie viclenie. Prieteni, Cae, Chirilă, Grasa și Sile 
Adormitu au adus neamului unele servicii de mare preţ. Întâi, am 
primit un împrumut de optzeci de mii de ducați de la negustorii 
din Sibiu. În felul acesta, plătim o parte din lefile oștilor și aco- 
perim ceva din cheltuielile drumului spre Moldova. Dar cea mai 
mare înfăptuire a lor, stă în faptul că au întors lovitura tătarilor 
de la Ţara Românească asupra polonilor. La ceasul în care vorbim, 
două mii de nogai urcă spre Polonia. Iată deci că marele hatman 
Zamoyski nu va putea goni spre Moldova, fiind ocupat să se apere. 

Mai mult: în prima zi a lunii mai, o mie de tătari sub comanda 
vestitului Mirza îl așteaptă pe Cae Indru lîngă satul Slobozia, pe 
Nistru. Mirza va intra în Moldova, dar nu cu jaf, ci cu buzduganul 
împotriva oștilor polone aflate acolo. Pentru astfel de lucrare, ce 
întrece prin măreție multe fapte din istoria popoarelor, lui Sile 
Adormitu i-am semnat un brevet de căpitan. Părintelui Grasa, care 
ne-a vestit hotărîrea de a se întoarce acasă după luptele din Mol- 
dova, îi dăruim o trăsură, o sabie de Toledo, șase cai și cinci mii de 
ducați. Pentru Cae și Chirilă ne-a rămas puţin. Doar recunoștință. 
Și acum, domnilor, iată oștile ce le avem azi: oștirea Bucegilor, cu 
cinci mii de tineri îmbrăcați în roșu. Oștile Jiului și Mehedinţilor, 
cu patru mii. Tătarul Mirza cu o mie. Volaoschi, Branițchi, Ocesal- 
schi și Rostopcea aduc două mii nouă sute șaptesprezece călăreți 
și pedeștri. Unguri, o mie, sub comanda lui Grigore Mako. L-aș fi 
vrut în fruntea lor pe Bogati, care a dovedit împotriva noastră la 
Șelimbăr că-i un mare căpitan. Dar el nu ne aparține și se află în 
tabăra generalului Basta. Anghelache și Lupu comandă o mie patru 
sute cincizeci și doi de călăreți. Sîrbii Petcu și Necula, viteji ca niște 
diavoli, o mie șase sute opt. Jivca Roșul, Mirda Ianoș, Nedelcu și 
Radu patru mii de trabanțţi grei ca dealurile ce nu pot fi urnite din 
loc. Căpitanul Soare a strîns o mie două sute de moldoveni, sătui 
de jugul lui Ieremia și al polonilor, dornici de unirea neamului. 
La care mai adăugăm două mii de cazaci, o mie trei sute de sîrbi, o 
mie două sute de secui aflaţi în leafă mai veche, oștile Bucureștilor 
cu cinci mii, și ale Buzăului cu trei mii. Adică, un total rotund de 
treizeci și cinci de mii. Acestea ar fi forțele de care dispunem azi. 
Și acum, planul nostru: Să ridicăm întreaga oaste spre Moldova, ar 
fi o greșeală de neiertat. Va trebui să fim chibzuiți. Zamfirescule! 

— Poruncă, măria-ta! 

— Pleci mîine seară în Oltenia, la satul Crăița. Oștile Jiu- 
lui și ale Mehedinţilor intră sub comanda ta. lată împuternicirea 
scrisă. La 25 aprilie, te ridici cu ele cît mai în taină, spre Munţii 
Apuseni, și, după cuviinţa înțelepciunii tale, vei alege loc de popas 
la marginea cîmpiei Zărandului. Iscoadele voastre să urce pe Crișuri 

și să vă dea semn, de vor fi mișcări ale generalului Basta. Dacă vine 
cu oști, muriți în fața lui, dar nu-l lăsaţi! Să ceri ajutor prin curieri 
de la populaţia Olteniei și să ne vestești grabnic! 

— Așa va fi, măria-ta! se înclină Zamfirescu, iar faţa îi 
strălucea de bucuria neascunsă. 

— Mihalcea! 

— Poruncă, doamne! 

— Trimiţi ștafete la București, mîine după scăderea soa- 
relui. Alte ștafete se vor opri în Bucegi și vor lua două mii de roșii, 
ce vor goni către Giurgiu ca nălucile. Să rămînă în pădurile din 
lungul Dunării, între Cîrna Mică și Corabia. Nicolae Pătrașcu, fiul 
nostru, va ține pe picior de război oștile Bucureștilor. Asta, pentru 
siguranța către turci. lată împuternicirile scrise. 

Tăcu o clipă, cercetindu-și hîrtiile și planurile cu grijă, 
apoi grăi: 

— lată că ne mai rămîn șaptesprezece mii de oșteni. 
Ieremia, Sigismund și lan Potoțki au azi cu o mie mai mult și poate 
că se vor mai aduna încă două-trei mii. Oștenii grei ai polonilor, 
meșteri buni la războaie, vor pune stavilă mare. Mai au cazacii, 
sprinteni ca argintul-viu și îndrăzneți. 

— Cam mulţi, doamne, interveni Leca. 

— Așa-i, prietene! răspunse principele rizînd. Mulţi și 
buni luptători, dar azi îmi îngădui a vă dezvălui un secret care, de 
fapt, pentru voi nu e un secret. Ne-am pregătit de război, însă nu 
va fi război, ci mai mult o goană după Ieremia, Sigismund și lan 
Potoțki. Moldova ne așteaptă să o curățăm de străini și trădători. 
Moldova dorește unirea cu restul ţării. Mărturie stau tulburările de 
la Suceava, Iași, Bacău, Roman și Focșani. Mărturie stau scrisorile 
trimise nouă de patrioții moldoveni. O seamă dintre căpitanii lui 
Ieremia ne cheamă cu multă căldură și dragoste. Ei înțeleg că acum 
e momentul să se reîntoarcă la matca ţării, de care au fost uneori 
despărțiți prin forță. Așa stau lucrurile, prieteni. Noi nu mergem 
să cucerim, ci să eliberăm. Pămînturi străine nu ne interesează. 
Nu vom intra în Polonia, cu toate că azi ne stă în putință. De-a 

lungul istoriei, moșii și strămoșii noștri n-au fost niciodată învinuiți 
de cotropiri. Nici noi nu vom fi. Am chibzuit îndelung eliberarea 
Moldovei. Ea va porni simultan din patru părți și amenințare din 
a cincea. Vrednicul nostru Baba Novac va porni în taină cu patru 
mii de oșteni, prin Bistrița și Rodna, spre Cimpulung. Căpitanul 
Soare și-a adunat moldovenii în Ţara Românească, la Finta. El își 
va uni forțele cu oștile Buzăului și va trece Milcovul, urcînd apoi 
către Iași. Tătarii lui Mirza vin peste Nistru. Nepoate! 

— Poruncă, măria-ta! 

— Parcă trebuia să te întîlnești cu Mirza la Slobozia, în 
prima zi din mai. 

— N-am uitat, doamne, zîimbi Cae. În locul meu a plecat 
Niţă Praștie. 

— Îl va recunoaște îndărătnicul Mirza? 

— Nu, darva fi acolo Altîn. După ultimele vorbe purtate 
cu voi, măria-ta, i-am poruncit lui Altîn să treacă Nistrul în noap- 
tea de cinci spre șase mai. 

— E bine așa! aprobă principele. Și vă rezerv o mare 
surpriză, domnilor. O mare surpriză în Moldova. Veţi vedea acolo 
lucruri care vă vor umple inimile de mîndrie. Mizez mult pe această 
surpriză. V-aș spune azi, fiindcă mi-e sufletul plin, dar nu o fac. Mă 
voi bucura pentru voi în clipa aceea. Pentru mine va fi ceva firesc, 
absolut firesc. Sper să nu ghiciţi despre ce-i vorba. 

Cae, Costache, Ducu și Chirilă își făcură semne tainice. 
Bănuiau și sperau că va fi așa. 

— Bani pentru Altîn ai trimis? îl întrebă principele pe 
Cae. 

— Da. Zece mii de ducați. 

— Drace! De unde i-ai luat? 

— Nici eu nu mai știu. O parte i-am împrumutat de la 
contele Teleki. 

— Măria-ta, ne-ați vorbit doar de trei oști în loc de cinci, 
interveni Leca. 

— Răbdare, prietene! Eu, cu restul de opt mii, pornesc la 

drum în ziua de 24 aprilie. Adică peste trei zile. Dar, spre deosebire 
de ceilalți, nu voi merge în taină și nici iute, astfel că Ieremia și 
starostele de Camenița, ce-i alături de el, vor căuta a-mi face față. 

— lar cea de a cincea? întrebă Mihalcea. 

— Acincea va fi tocmai de sus, dinspre partea polonilor, 
unde se ridică acum două-trei mii de tătari. Iscoadele lui Ieremia 
vor afla și vor aduce știri de primejdie. Dar nu e totul. Cu două 
zile înainte de a trece munții, leremia și polonii din Moldova, vor 
afla că sînt ameninţaţi cu oști din sud, din răsărit, din nord și din 
apus. Asemenea vești trebuie să cadă ca trăsnetul, iar Ieremia și 
polonii să intre în panică. Ei nu vor ști încotro să se împartă. Apoi, 
faptul că tătarii se mișcă în sudul Poloniei îi va descumpăni cu 
totul, fiindcă de acolo ar aștepta ei ajutoarele de care au nevoie. 
Mai mult: moldoveni de-ai lui Soare, buni patrioți, numai oameni 
de mare cinste și încredere, s-au răspîndit prin tirguri, iar în ziua 
de 4 mai, unii la nord, alţii la sud, la Iași sau la Suceava, la Roman 
ori la Cetatea Neamţului, vor striga chipurile înspăimântați că au 
văzut oștile noastre și fiecăreia din acestea îi va tripla numărul 
oștenilor. 

— Strașnic plan, doamne! strigă Leca înmărmurit. 

— Poate. M-am gîndit mult la el, însă nu singur. M-au 
ajutat Cae, Chirilă și Soare. Are cineva alte păreri în privința pla- 
nului nostru? 

— Nu, doamne, rostiră ceilalți. 

— Atunci e bine. Cred că am discutat aici tot ce trebuia. 
Aș vrea doar să vă mai spun că prietenia cu Altîn, ce luptă azi pen- 
tru o soartă mai bună a poporului său, ne bucură. De vom elibera 
Moldova, ne va fi vecin de mare nădejde. Vechii noștri dușmani, 
tătarii, au început de pe acum să ne ajute. Dar să revenim la ale 
noastre. Campania ce ne așteaptă are și părțile ei rele. Unii dintre 
cei de aici, poate că nu vor apuca să-i vadă sfîrșitul. Prieteni, să 
ne luăm rămas bun și facă-se voia lui Dumnezeu! Sfatul de taină 

s-a încheiat. Vă poftesc să coboriți în sala balului pe rînd și nu toți 
prin aceeași intrare! 

Rămas numai cu Cae Indru, principele privi melancolic 
în urma celorlalți socotind că nu se vor mai întîlni la sfat de taină 
pînă după război, dar se înșela crunt. 

— Mergem și noi, nepoate? întrebă după o vreme. 

— Socot că e timpul, aprobă tînărul cavaler. 

Porniră de-a lungul coridoarelor pustii, unde doar străjile, 
două cîte două, vegheau la buna rînduială. Sus, palatul picotea, 
tras de aplecarea molcomă a nopții. Jos, tinerețea se avinta în 
dulceaţa dansului. Ajunseră aproape de sală, dar se opriră brusc. 
Sub o frumoasă panoplie, doi tineri schimbau îmbrățișări pline de 
foc. Îi recunoscură dintr-o privire și se traseră îndărăt pe vârfurile 
picioarelor. Cei doi erau Ducu și domnița Florica. 

— E primăvară, nepoate, murmură principele. 

— Văd, zîmbi Cae, și cătă întrebător către unchiul său. 

Dar pe faţa lui îngîndurată nu putu citi nici dezaprobare, 
nici bucurie. Aleseră altă cale, însă fără folos. Într-un colț tăinuit, 
contele Teleki și mărunţica Dana Mihalcea încercau primul lor 
sărut. 

— Mi-e teamă că toate drumurile noastre spre sala balu- 
lui sînt baricadate strașnic, șopti principele. 

— Ar mai fi unul prin curte, rise Cae din toată inima. 

Făcură ocol. Afară, mireasma nopții, calmă, parcă învi- 
ora dintr-o dată. Ceva alb, care aducea a rochie, alături de oumbră 
închisă la culoare, se traseră iute sub coroana bogată a unui pier- 
sic înflorit. Cei doi trecură ca și cînd nu ar fi observat nimic. 
În marea sală a balului, contele Ramonchamp se întreținea cu 
părintele Grasa. Cînd îl văzu pe principe, solul Franţei grăi cu fața 
strălucitoare: 

— Sire, marchizul d'Artois ne spune lucruri minunate. 
Prin satele românești există unele obiceiuri ce vorbesc despre 
harurile mari ale acestui popor. În noaptea de Anul Nou, flăcăii 
trec pe la casele cu fete bune de măritat, dar cam năzuroase, le iau 

porțile în spinare și le duc departe, la alte așezări cu astfel de fete, 
aducînd în loc porțile acestora. Iată, sire, o frumoasă tradiţie, în 
care aplecarea spre farsă a poporului e evidentă. În luna mai, există 
o seară a Noatenilor. Însă nu-i vorba despre miei, ci despre acei 
tineri ce au împlinit vîrsta de șaisprezece ani. Flăcăii mai mari trec 
seara pe la casele unde sînt astfel de tineri. Mamele își primenesc 
pruncii ca de sărbătoare și-i dau în seama flăcăilor, dimpreună cu 
un colac și un urcior cu vin. Apoi, cînd toată ceata se adună, ies cu 
toții la marginea satului, și acolo, într-o atmosferă de veselie, flăcăii 
le vorbesc băieţilor despre rosturile dragostei și despre minunea 
dumnezeiască ce se numește femeie. Obiceiul e vechi, rămas de 
la strămoșii voștri daci, iar rostul lui aduce întreaga cumințenie 
a poporului. Pînă azi nu am auzit despre o datină mai frumoasă 
și mai nobilă decît aceasta. 

Principele zimbi, apoi răspunse blind: 

— Pînă la însănătoșirea domnilor Claude și Clopin, veţi 
afla încă multe lucruri. Vă punem la dispoziție cai sau trăsură, 
pentru a vă putea mișca după voie. 

Curînd, mugurii dimineții își desfăcură petalele în feres- 
tre. Începea o nouă zi, cu toate frămîntările ei. 

Era în ziua de 22 aprilie a anului 1600. Într-una din 
odăile palatului princiar din Alba-Iulia, masa tratativelor dintre 
români și turci își primise oaspeţii. Husein și Khidr îi aveau în față 
pe Cae Indru, Radu Buzescu, Ducu cel Iute și Costache Caravană. 
Turcii se arătau veseli. Mai ales Khidr, care pornise a povesti ceva 
cu haz. Cae rîdea cu poftă, dar atent a prinde înțelesurile adînci 
din vorbele dibaciului sol. Khidr era primul dintre diplomații Porții 
Otomane pornit să înlocuiască vechea trufie, aroganță și rigiditate 
a trimișilor turci, folosind iscusința, gluma și tot arsenalul de fineţe 
necesar unui sol bun. 

— Domnilor, spuse el într-o românească fără cusur, 
dobîindită pe vremea cînd fusese pașă de Timișoara, într-una din 
zile mă cheamă marele-vizir Ibrahim și-mi zice: „Khidr, tu mai 
știi pînă unde se întinde azi țara valahilor?” Zic: „Așa și-așa, stră- 
lucitorule! Acum șase-șapte luni, cred că între Dunăre și Munţii 
Făgărașului. În urmă cu cinci-șase luni pină la Maramureş.” Zice: 
„Mda! Aud că nu-i o lună de cînd şi-a lărgit iar hotarele. Înseamnă 
că nu ești prea sigur.” Grăiesc eu: „Nu, înțeleptule! Am auzit că prin- 
cipele Mihai ar pleca spre Moldova. Iar de acolo, cine mai știe?” „Da, 
da, spune el. Dacă nu ne grăbim azi să-l vedem, tare mi-e teamă că 
va trebui să alergăm după Mihai-vodă mult mai sus, dacă nu chiar 
prin toată Europa. Are piciorul sprinten și se depărtează grabnic 
de noi.” Zic: „Biruitorule, e drept că merge iute, dar gîndurile lui 
cele mai calde sînt îndreptate tot către vechii lui prieteni de aici!” 
„Khidr, zice el cu lacrimi în ochi, dacă fugi tare, ai mai putea să-l 
ajungi?” Spun umil: „Greu, însă îmi voi da silința.” Zice: „Să mergi 

ca din tun, Khidir! Și să-i duci steagul nostru de pace, de recunoaș- 
tere ca principe al Transilvaniei și Ţării Românești, douăzeci și 
cinci de mii de galbeni, o spadă nouă și un cal ce se arată iute ca 
o minune! Îi dăm puţine semne de prietenie, însă mult mai mari 
decît ale suzeranului său de la Praga. Să-i spui, Khidr, că cei cinci- 
zeci de mii de spahii și ieniceri ai noștri aflaţi la Daud sînt tari ca 
munții. Unii cred că i-am adus acolo, ca o amenințare împotriva 
Țării Românești. Puţini știu că ei așteaptă doar un semn din partea 
lui Mihai-vodă, pentru a intra sub comanda sa.” 

Khidr se opri și cătă zimbind spre români. 

— Frumoasă poveste! exclamă Cae, întrebindu-se ce 
urmăresc solii turcilor prin vorbele cu tâlc ale lui Khidr. Cît despre 
bunăvoința marelui-vizir Ibrahim, Alah să-l ţină în pace, nu avem 
cuvinte de mulțumire! Cred că-i pentru prima oară în istoria lumii 
cînd o ţară mare, puternică îi oferă uneia mai mici daruri, recu- 
noaștere și mai ales puterea oștilor sale. Iată că mai sînt minuni. 
Să nu ceri nimic și să dai mult, arată a semn de mare prietenie. 

Istețul Khidr își reținu o tresărire sub un gest hazliu. 
Îl preţuia pe Cae de la alte tratative mai vechi și-i cunoștea bine 
harurile gîndului adînc. Valahul punea totul pe seama prieteniei, 
pentru a-i obliga să ceară puţin. Era vădit că se prefăcea a înțelege 
doar o dovadă de bunăvoință a Porții Turcești darurile, steagul de 
recunoaștere și chiar ofertele de oști, aducîndu-i pe el și pe Husein 
în frumoasă încurcătură. Apoi vorbi, cu același aer vesel: 

— Ne bucurăm alături de voi pentru că primiţi darurile 
marelui-vizir. 

— Nu chiar toate, răspunse Cae precaut. Împotriva cui 
ne îmbie strălucitorul Ibrahim cu o oaste de cincizeci de mii de 
oameni? 

— A polonilor, rise Khidr. 

— Nu sîntem în război cu ei. 

— Veţi fi. Cu ce aveţi azi, nu văd o campanie strălucită 
în Moldova. Prea puține oști. Cred chiar că drumul vostru acolo e 

sortit unui necaz. Marele hatman Zamoyski va cobori acolo peste 
voi ca un fulger. Cu ce-i faceţi față? 

— Efendi Husein, efendi Khidr, răspunse Cae cu multă 
hotărîre, oare cunoașteți mai mult decît mine? Ce vă face să credeţi 
că pornim împotriva Moldovei? 

— Avem ochi și urechi, interveni Husein. Știm sigur că 
în mai puțin de o lună veţi intra peste Ieremia Movilă. 

— Înseamnă că ştiţi voi și principele Mihai, fiindcă noi 
încă nu avem astfel de știri. lar pe zvonuri nu ne putem angaja aici. 

— Veţi afla cât de curînd că avem dreptate, spuse Khidr. 

— Poate. Cînd vom avea astfel de porunci, voi trimite o 
solie la Poartă. Dar pînă atunci, vă mulțumim încă o dată pentru tot. 

Zicînd acestea, Cae făcu un gest ce însemna încheierea 
tratativelor. 

Era un gest viclean, ca și ultimele cuvinte de mulțumire. 

— Ar mai fi unele lucruri, reluă Khidr. 

— Adică? 

— În caz de război, veţi cere ajutoarele noastre? 

Cae chibzui adînc. Oștile turcești le-ar fi fost de trebuință, 
dar cine îi garanta că le vor mai putea scoate din ţară fără luptă? 

— Nu cred, grăi el. Sintem vasali ai împăratului Rudolf, 
iar ca vasali, va trebui să-i cerem acordul. 

— Nu prea ascultați voi de Rudolf, rise Khidr. Mai mult: 
împăratul caută a vă alunga din principatul Transilvaniei. Noi vă 
întindem o mînă azi. Împăratul un picior gata să lovească. Veţi 
cădea tocmai de dragul alianţei voastre cu creștinii. 

— Să zicem că ne întoarcem spre voi, zise Costache Cara- 
vană. În astfel de situaţie, vă mulţumiţi oare numai cu prietenia? 

— Da, răspunse Khidr. Ca vasali ai noștri, vom fixa un 
tribut pe jumătate din ce a fost altădată. Ibrahim vă iubește mult 
și nu caută alte scopuri decît să fie pace la nord de Dunăre. 

Husein își privi îngîndurat prietenul. Khidr ceruse mai 
puţin decît hotăriseră împreună. De vină erau numai valahii, care-i 

tot dădeau zor cu prietenia și recunoștința. Discuţiile purtate astfel 
îi obliga a pretinde puţin. 

— Pentru a ne îndrepta spre voi, ne trebuie timp, inter- 
veni Ducu. Daţi-ne răgaz pentru asta. 

— Asemenea lucruri se pot face pe loc, răspunse Khidr 
bănuitor. Timpul mai mult încurcă gîndurile omului. Noi am venit 
pregătiți a lămuri limpede poziția voastră viitoare. 

— Efendi Husein, efendi Khidr, se amestecă Indru, 
lucrurile sînt mai încurcate decît credeți. Nu ascundem că Impe- 
riul Austriac ne iubește puţin. Nu ascundem că suzeranii noștri 
încearcă să-și trădeze vasalii, dar trebuie să înțelegeţi că nu ne 
putem dezlipi de ei cât ai bate din palme. Poarta turcească ne 
arată mai multă bunăvoință decît curtea de la Praga. Ajunge oare 
asta? Nu. Regimente ale împăratului stau în multe cetăți apropi- 
ate de granițele Transilvaniei. Generalul Basta cu oștile lui mari 
s-au așezat aproape de hotar, pe Crișuri. Doriţi oare o încăierare 
între noi și imperiali, aici, în inima Transilvaniei? O încăierare 
care ne-ar păgubi mult, chiar dacă am primi ajutor de la oștile 
voastre? Fiindcă distrugerile ar fi aici, nu în altă parte. Daţi-ne un 
răgaz de două luni, pentru a pregăti altfel desprinderea de sub 
suzeranitatea lui Rudolf. 

„Cred că e sincer, gîndi Khidr. Cât despre intrarea lor în 
Moldova, un general mare ca Mihai nu-și dezvăluie gîndurile la 
masa unor tratative. Ziua plecării lor spre Moldova e destul de 
apropiată, dar o ţin în secret, tocmai în vederea reușitei. Mă îndo- 
iesc totuși că vor izbindi în acest război. Zamoyski îi va lovi ca un 
trăsnet.” 

— Fie! Vă dăm un răgaz de două luni. 

Românii se ridicară fără a-și arăta satisfacția. Dar nu 
părăsiră odaia decît ca să-și conducă oaspeţii. Așteptau o nouă 
încercare cu polonii. Cînd rămaseră singuri, Radu Buzescu fluieră 
admirativ. 

— Domnilor, strigă entuziasmat, răgazul de două luni 
ne trebuia nouă de la turci, nu un preţ scăzut. Fiindcă mult sau 

puțin, tot un drac. Ei nu vor vedea niciodată nimic. Strategia lui 
Cae Indru a prins de minune. Inteligentul Khidr a căzut în leasă, 
crezind că pe noi ne interesează a da puţin. Cred că asta era în 
mintea lui cînd Cae făcea dese aluzii la prietenie și recunoștință, 
astfel că i-a scăpat amănuntul cel mai de preţ: răgazul pe care îl 
rîvneam. În ce privește plecarea noastră spre Moldova, nu ne-a 
crezut a nu ști, așa cum nu crede că vom câștiga războiul. Dar să 
nu uităm că azi turcii au venit la masa tratativelor cu multă sin- 
ceritate, iar asta se datorează faptului că ne consideră însemnați 
pentru planurile lor. Ah, iată că sosesc polonii! 

Contele Taranowski, urmat de doi consilieri, intră bucu- 
ros de întîlnire și vorbi mult în numele prieteniei, cu fraze grele, 
fără rost sigur, fără cap, fără coadă. Românii îl ascultau răbdători. 
Cînd sfirși plicticoasa lui risipă de vorbe, Costache Caravană îl 
întrebă sfios: 

— În fond, ce doreşti domnia-ta? Să ne ierți că nu sîntem 
prea tari la înţelegerea vorbelor cu tîlc! Noi sîntem deprinși mai 
mult cu lucrul armelor. Acolo știm rosturile bob cu bob, dar aici 
ne amețește fineţea gîndului vostru adînc. 

Taranowski era departe de a fi un ageamiu. El auzise 
multe lucruri mari despre cei din fața lui ca să poată crede o iotă 
din spusele grăsunului. Se prefăcu totuși a intra în joc și grăi mai 
limpede: 

— Faptul că am venit din prietenie e clar. 

— Încă nu, i-o reteză Costache. 

— Dar, domnilor, între popoarele noastre totdeauna a 
fost prietenie. 

— Mare pe timpul lui Alexandru cel Bun, preciză Buzescu. 

— Și azi, răspunse Taranowski, ușurat de ajutorul lui 
Radu. 

— Cu oști polone în Moldova? interveni Ducu. 

— Ah, domnilor! rise Taranowski. Oștile polone din Mol- 
dova au scop de apărare a granițelor noastre de la sud. Apoi, ele au 
coborit acolo ca semn de prietenie față de Ieremia Movilă. 

— Și cu amenințări asupra noastră, completă Radu. 

Românii bănuiau că Taranowski nu are împuternicirea 
regelui său, a Seimului, sau măcar a cancelarului Zamoyski. Afla- 
seră prin iscoade sigure că el venea direct de la Iași, nu de la curtea 
Poloniei, cum ar fi fost firesc și cum pretindea el. Mai degrabă era 
clar că venea ca trimis al lui leremia și Sigismund, pentru a spi- 
ona gîndurile celor din Alba-Iulia. Iar pentru a-și întări această 
credinţă, cei patru români manevrau chibzuit a-l atrage în cursă 
pe Taranowski. 

— Nu cu ameninţări, domnilor, zimbi contele. Veţi vedea 
din propunerile noastre că Polonia are gînduri bune față de voi. 

— Care sînt acestea? se interesă Cae cu uimire vizibilă. 

— Să intrați sub suzeranitatea regelui nostru. Sintem 
mai siguri decît Imperiul Austriac. Știm că împăratul Rudolf caută 
să vă piardă. Să vă alunge de aici. 

— Așa e! răspunse Indru cu vădită sinceritate. Nu ascun- 
dem unele greutăți și temeri. Dar nu văd ce ne-ar putea oferi 
Polonia. 

— Multe, rise Taranowski. Întâi, vă garantăm drepturile 
voastre aici. Apoi, oștile noastre vor fi gata a veni cu sprijin împo- 
triva oricui. 

— Chiar împotriva Imperiului Austriac? întrebă Ducu. 

— Chiar. 

— Dar aveţi cu ei un tratat, spuse Costache. 

— Nu tăgăduim. Însă lucrurile se schimbă dacă veniți 
de bunăvoie ca vasali ai noștri. 

— Care-i cîștigul vostru? se interesă Radu. 

— Siguranţa graniţelor din sud, o stavilă împotriva 
turcilor ce năzuiesc spre nord și scăderea influenţei imperiale în 
această zonă. 

— Domnule, spuse Cae îngîndurat, ar trebui să mai adă- 
ugaţi unele favoruri. Să zicem, un ajutor de o sută de mii de ducați 
pentru întreținerea oștilor și alipirea Moldovei la trupul țării. 

— În privința Moldovei nu putem discuta, spuse 
Taranowski. 

— Dar pentru altele? 

— Da, rosti contele cu hotăriîre. 

— De vom cădea la învoială, semnaţi cu noi un tratat? 

— Da, dar nu azi, se codi Taranowski. Va trebui să mă 
întorc la curtea Poloniei, să arăt dorințele voastre și să primesc 
instrucțiuni. 

— Credeam că regele v-a dat împuterniciri să propuneţi 
și să oferiţi între niște limite, zîmbi Cae. Deci, ați avea căderea să 
semnaţi un tratat. 

Taranowski simţi panta alunecoasă către care îl duceau 
românii și vorbi precaut: 

— Domnilor, regele și cancelarul Zamoyski ne-a îndem- 
nat doar a vă cerceta hotăririle. 

— Mă mir de o astfel de greșeală a lor, continuă Cae. Doar 
ei știu că ce e azi nu e mîine. Adineauri am dus tratative cu solii 
Porții Otomane, iar aceștia au semnat tot ce am convenit împreună. 

— Ce puteau să semneze niște soli ai turcilor? iscodi 
contele rîzînd. 

— Domnule Taranowski, răspunse Cae, să revenim la oile 
noastre, nu la ale altora. Credeţi că veți obține împuterniciri pentru 
o discuţie mai largă în vederea intrării sub suzeranitatea voastră? 

— Pentru asta am venit, să discutăm, respiră ușurat 
Taranowski. Vreau pretenţiile voastre limpezi. Apoi le voi discuta 
cu regele și să știți că veți avea sprijin de la mine. 

— Vă mulțumim, domnule! se înclină Indru. Azi sîntem 
nevoiți a ne îndrepta către cei care dau mai mult. De veţi fi voi, 
ne-am bucura. lată care sînt pretențiile noastre. 

Discutară și se tocmiră mult. Apoi se ridicară cu toţii de 
la masă. Taranowski convins că-i îmbrobodise. Românii lămuriți 
că vicleanul conte nu venea de la curtea Poloniei, ci din Moldova, 
la îndemnul lui Movilă și Sigismund Bâthory. lar scrisoarea 

prezentată de el ca împuternicire dată de cancelarul Zamoyski 
era un fals. Din tot ce încercaseră ei, contele nu se putea angaja cu 
nimic, ascunzindu-se în spatele unor hotărîri de sus. Deci, știrile 
despre venirea lui direct de la Iași se arătau bune. 

Înserase. În curtea palatului princiar, piersicii aplecaţi 
de vint cerneau sub ei covor alb-trandafiriu. 

În ziua de 23 aprilie, cu mult înainte de vremea prinzului, 
clucerul Ieremia Băicoianu făcu vreo cîteva drumuri pe la unele 
case din Alba-Iulia și anunţă sfat de taină. Miraţi de asemenea 
veste, Radu Buzescu, aga Leca, Mihalcea, căpitanul Soare, Tufă- 
nel, părintele Grasa, Udrea și Teodosie Rudeanu veniră în odaia 
de lucru a principelui, unde îi așteptau Costache, Ducu, Indru și 
noul căpitan Sile Adormitu. Mirarea celor prezenți era îndreptă- 
țită, fiindcă nu trecuseră două zile de cînd ţinuseră ultimul sfat 
de taină. Mihai părea mai îngîndurat decit altă dată. Cutele de 
pe frunte i se adunaseră aspre, iar în ochii vioi stăruiau nori grei. 

— Domnilor, grăi cu mânie nereținută, nu credeam că 
ne vom întîlni din nou înainte de plecarea noastră spre Moldova. 
Dar iată că s-au ivit unele neajunsuri. Cînd am hotărît, cu ani în 
urmă, ieșirea de sub turci, toată populația Bucureștilor știa gîn- 
durile noastre, numai turcii nu le-au aflat. De-a lungul anilor am 
înfăptuit multe împreună, însă niciodată dușmanii nu au prins 
de veste despre hotărîrea de a ne mișca asupra lor. Azi, din păcate, 
avem un trădător printre noi. Și nu unul mărunt, ci dintre aceia 
care ne-au fost dragi ca lumina ochilor. Niciodată nu s-a întîmplat 
o astfel de ocară asupra noastră și a neamului. 

Auzind vorbele aspre ale principelui Mihai, printre cei 
prezenți parcă trecu ceva curent rece, ca un fior. Se priviră miraţi și 
întrebători, foindu-se fără astimpăr. Doar Cae, Ducu, Sile și Cara- 
vană arătau a-și păstra liniștea obișnuită. 

— Domnilor, continuă principele, sufletul nostru e cernit 

mai rău ca în fața morţii. Nu războaiele, nu moartea, nu dușmanii 
mulți ne înspăimâîntă, ci trădarea mirșavă. Ce ai de spus, Leca? 

Înalt şi spătos, cu faţa plăcută, aplecată altă dată către 
veselie, cu barba aspră și lipsită de obișnuita lui îngrijire, cu ochii 
scînteietori, Leca se ridică palid și grăi mînios: 

— Nimic, măria-ta. 

— Mi-e teamă că te înfruntăm, domnule. Căpitanul Sile 
Adormitu te învinuiește de trădare. 

— Cum îndrăznește? sări aprig banul Mihalcea. Oare 
trufia sau ambițiile acestui om pot să cadă cu atîta răutate asupra 
bravului Leca? S-au uitat oare anii lui de slujbă în folosul nea- 
mului? S-au uitat vechile lui răni și marile lui victorii împotriva 
dușmanilor? Nu cred, măria-ta. Iar dacă acest om nu are dovezi 
zdrobitoare... 

— Şi eu îl învinuiesc pe Leca, îl întrerupse Ducu cel Iute. 

— Şi eu, se alătură Cae Indru. 

Căpitanul Mihalcea îngăimă ceva și se uită către prie- 
tenul său. Leca ședea zdrobit, cu umărul rezemat de masă, parcă 
avind nevoie de sprijin. Barba îi tremura dimpreună cu umerii 
obrajilor, ca sub apăsarea unor convulsii. În colțurile gurii îi apă- 
ruse o spumă albicioasă, care putea să fie semn al mîniei sau al 
frământărilor sale. Mihalcea rămăsese fără grai și făcea unele sfor- 
țări, ca și cînd i-ar fi lipsit aerul. 

— Vorbește, Sile! îl îndemnă principele. 

— Doamne, grîi acesta, sînt două nopţi de cînd veghez 
asupra locuinţei lui Taranowski. Asta, din ordinul domnului Cae 
Indru. După cum știți, casa, oferită vremelnic solului polon, a apar- 
ținut lui Huszâr, cel ce complota în toamnă asupra principelui 
nostru. Aceeași în privința căreia șezuse prizonier domnul Costache 
Caravană. De șapte zile, ea îi adăpostește pe Taranowski, pe cei doi 
consilieri ai săi, o tînără frumoasă, ce pare a fi favorita solului, și 
douăzeci de oșteni poloni, ce și-au aflat loc în odăile foștilor sluji- 
tori ai lui Huszâr. Noi cunoaștem bine casa aceea. E înconjurată de 
ziduri mari, are o grădină mare cu pomi și boschete, iar poziţia ei 

retrasă de la uliţă se arată plină de liniște. Aseară eram împreună 
cu domnii Cae și Ducu. Pentru a intra acolo, am sărit zidul prin 
fundul grădinii și, adăpostiți de pomi și boschete, ca și de întune- 
ricul nopţii, am ajuns la fereastra pivniţei. Aceasta are o intrare 
prin casă, dar fereastra, ce nu era încuiată, ci numai proptită de 
noi cu multe zile înainte, ne-a ajutat să coborim acolo. Cheia de 
la ușa pivniţei e la mine. Lipsit de acea cheie, Taranowski n-ar fi 
putut intra acolo și cred că nici nu l-ar fi atras așa ceva. Aproape 
de miezul nopții, domnul Gălușcă, îmbrăcat în straie de tîrgoveţ, 
păzea ulița din îndemnul nostru. Cînd am auzit un fluierat anume, 
care era semn că cineva intra în vizită la Taranowski, ne-am lepă- 
dat încălțările în pivniţă, am urcat spre ușă, iar de acolo am auzit 
vocea contelui și, cu multă mirare, pe aceea a căpitanului Leca. 
După un timp, cînd zgomotele încetară, cînd am socotit că gazda 
și musafirul intraseră în sufragerie, am deschis ușa și am ieșit 
din pivniţă. O mică odaie alăturată avea legătură cu sufrageria. În 
odaie era întuneric, dar dincolo ardeau cîteva lumînări mari. Am 
rămas acolo în întuneric. Prin fereastra ce dădea spre sufragerie 
se vedea bine şi se auzea limpede orice cuvînt. În încăpere se aflau 
Taranowski, cei doi consilieri și căpitanul. Leca mi se părea beat. 
Mișcările lui nu arătau cumpătarea omului treaz. Îi era sete și 
ceru ceva de băut. Contele îi oferi o cană, iar după ce bău cu sete, 
Leca se învioră dintr-o dată. Însă nu pentru multă vreme, fiindcă 
începu să se biţiie, apoi, parcă scuturat de friguri, arătă planurile 
de atac asupra străinilor din Moldova, data cînd va porni atacul, 
numărul oștilor și împărțeala lor. Vorbi despre Mirza și cei o mie ai 
lui, despre moartea soliei trimise de Taranowski, leremia și Sigis- 
mund la hanul tătarilor și, în sfîrșit, despre faptul că nogaii, în loc 
să meargă asupra Ţării Românești, porniseră către granița polonă. 
După o jumătate de ceas, Leca plecă parcă mai beat decît venise. 
Noi am rămas în odăița alăturată, pînă la întoarcerea contelui, 
care îl întovărășise pe căpitan spre poartă. Cînd intră din nou în 
sufragerie, Taranowski grăi bucuros: „Ceea ce am aflat va duce la 
zdrobirea lui Mihai și la intrarea noastră aici, în Ţara Românească 

și în Moldova. Voi rămâîneți în Alba-lulia, pentru a vedea plecarea 
valahilor la război. Eu voi umbla iute spre Iași. Cu cît voi ajunge 
mai grabnic, va fi mai bine. Aţi fost de părere că numai aurul ajută 
a căpăta astfel de informații. lată că nu aţi avut dreptate. L-am 
obținut fără cheltuială și vă asigur, de am fi încercat să-i oferim lui 
Leca cei cinci mii de ducați, ne-am fi ales cu buzele umflate. Mai 
aveţi de învățat, domnilor, pentru a ajunge ambasadori buni. Să 
se pregătească bagajele în noaptea asta! Miine la prînz plec spre 
capitala Moldovei. Sînt inteligenţi valahii, dar de data asta avem 
noi toate atuurile.” 

Auzind vorbele lui Sile, bărbaţii din odaie rămaseră 
înmărmuriți. Cu fruntea ascunsă în palme, Leca arăta pironit locu- 
lui. Știa că-l așteaptă moartea, dar nu-i era teamă de ea, ci numai 
de privirile celorlalți. 

— De ce ai făcut-o, Leca? întrebă principele, neștiind 
ce să creadă. 

— Nu știu. 

— Nu știi? Acesta nu-i un răspuns. Un om ca tine, cu 
judecată limpede și bună, știe totdeuna ce face. Nu te-ai vindut 
pentru bani, cu toate că ești la fel de sărac, după cum sîntem și noi. 
Ai urmărit oare gînduri de mărire? Ce puteau să-ți ofere polonii? 

— Nu știu, gemu Leca. 

— Măria-ta, să-l trecem prin cazne, zise Udrea încărcat 
de mînie. 

— Nu, răspunse principele. Chiar dacă aflăm, la ce ne-ar 
folosi? 

— Doamne, interveni Soare, cred că trebuie spiînzurat 
pe zidurile cetăţii. Să fie în vederea oamenilor. 

— Nu, Soare! 

— Atunci, să-și apere viaţa în fața mea. 

— Îţi mulțumim, căpitane, însă nu asta-i calea cea bună. 

Apoi, principele se întoarse către Leca și grăi cu scîrbă: 

— Domnule, nu te paște moartea. Nu-ţi luăm brevetul 

de căpitan. Rămii în slujbă, Leca! Iar de va fi să-ți găsești moarte 
bravă în Moldova, numele tău va fi pomenit la loc de cinste. 

La astfel de vorbe, bărbaţii tresăriră încărcaţi de mirare. 
Doar Leca, parcă scuturat de friguri, rămase cu fața în palme. 

— Măria-ta, întrebă aprigul Mihalcea, se cuvine astfel de 
purtare față de un trădător? De-liertaţi voi, nu-l poate ierta neamul 
pe care l-a vîndut. În sfatul de taină avem şi noi un cuvânt de spus! 

— Știu și nu uit, răspunse principele cu răceală. Socot 
însă că va fi și învoirea voastră. A-i lua viața lui Leca înseamnă 
să recunoaștem trădarea lui. A-l pedepsi altfel, ar fi prea puţin. 
Cum în neamul nostru nu s-a petrecut asemenea ocară, va trebui 
să tăinuim fapta lui Leca. S-o tăinuim pentru cei de azi și pentru 
cei ce vin după noi. Va fi o taină grea. O taină a mea și a dragilor 
mei cavaleri. Noi nu ne putem îngădui să lăsăm pete murdare în 
urma noastră. 

Mihalcea tăcu. Tăcură și ceilalți, în semn de aprobare. 

— Prieteni, continuă principele, veţi rămîne în această 
odaie trei ceasuri. Am poruncit pentru voi gustări și vin. Să beţi 
cu Leca și să închinaţi ca la prohod! E tot ce putem face. Mai mult 
nu ne dă mîna. Doar Cae, Sile, Ducu și Costache vor pleca îndată 
după noi. Ei au unele treburi ce nu suferă amînare. Taranowski 
a cerut audienţă la noi și ar cam fi timpul să-l primim. Din cele 
aflate, el se pregătește de drum. E grăbit să ajungă la curtea din 
Iași. De va ajunge acolo, tot ce am chibzuit cu migală se duce de 
rîpă. V-am oprit aici cu un scop. În Leca nu mai avem încredere. 
Dacă-l slobozim acum, nu-i bine. De-l trimitem acasă sub pază, 
Taranowski ar putea să afle și să intuiască faptul că avem cunoș- 
tinţă despre trădare. Peste trei ceasuri, cînd solul va fi departe pe 
drum, nu mai avem a ne teme de nimic. Veţi părăsi odaia mea de 
lucru și-l veţi lăsa pe Leca în plata Domnului. 

— Măria-ta, strigă Mihalcea crucindu-se, îl slobozi din 
Alba-Iulia pe Taranowski? 

— E sol, zîmbi principele. Un sol nu poate fi oprit cu forța. 

După acele vorbe, Mihai părăsi încăperea către sala de 
primire. Cae, Costache, Ducu și Sile ieșiră în curte prin alte cori- 
doare. Afară, soarele scînteia frumos. O rîndunică își repara cuibul 
sub o streașină. 


S 


În sala de primire erau puţini curteni. Strânși în grupuri 
mici, se aplecară sprinteni observind veselia principelui, iar cele 
cîteva glume pe care le risipi zimbind, mări buna dispoziţie. Cînd 
fu anunțat, contele Taranowski își luă un aer ușor abătut și intră 
în încăpere. 

— Ce plăcere, domnule conte! grăi Mihai cu simpatie 
neascunsă. Tratativele cu voi ne-au adus multe speranțe, iar prie- 
tenia ce ne-aţi arătat-o mereu ne bucură mult. Vă simțţiți bine în 
modesta casă pe care v-am pus-o la dispoziție? 

— Mai mult decît bine, măria-ta, răspunse Taranowski 
cu o frumoasă plecăciune, chiar dacă pîntecul mare nu-l ajuta des- 
tul. Și vă mulțu... 

— Ah, dragul meu! îl întrerupse principele. Să lăsăm 
mulțumirile, ce nu-și au rostul între prieteni. Sper să rămîneți 
la noi mai mult. Mi-ar plăcea să vă invit la o vinătoare în Munţii 
Apuseni. Nicăieri nu cred să fie atita vinat ca acolo. 

„La naiba! gîndi contele. Miine pleci spre Moldova. Nu 
mă îmbrobodești tu pe mine. Ești șiret, dar vom vedea cine ride 
la urmă.” 

Apoi rosti cu părere de rău: 

— Măria-ta, dovezile voastre de bunăvoință ne îngreuiază 
cuvintele de rămas bun. Din păcate, sînt nevoit să plec chiar azi. 
Tratativele cu voi mi-au dat aripi. Voi zbura ca vintul spre curtea 
Poloniei, unde sînt așteptat cu multă nerăbdare. 

— Ne îndureraţi cu asemenea veste, tresări principele, 
la fel de afectat. Credeam că veți mai zăbovi la noi, aducînd puţină 
strălucire palatului din Alba-Iulia. Dar înaintea plăcerilor — datoria. 

Mergeţi, domnule conte, și vestiți acolo rezultatele tratativelor noas- 
tre! Și să vă întoarceţi grabnic! Vă așteptăm. Plecaţi în seara aceasta? 

— Nu, măria-ta. Plec îndată. Bagajele sînt strînse, iar 
trăsura și oștenii mei gata de drum. 

— Călătorie plăcută, domnule conte! zimbi Mihai cu 
bunăvoință. Pe unde mergeţi? 

— Prin Cluj, apoi urcăm către Baia-Mare. 

Un sfert de ceas mai tirziu, trăsura contelui Taranowski 
părăsi Alba-Iulia, pe drumul care duce la Teiuș. Douăzeci de oșteni 
frumos înarmaţi formau alaiul. În trăsură, contele și tînăra lui 
favorită Izabela discutau veseli. Vremea bună le dădea speranțe 
într-o călătorie fermecătoare. 

— Pe unde mergem, dragul meu? întrebă Izabela. 

— Prin Cluj, Bistriţa, Rodna și Cîmpulung, răspunse 
Taranowski zimbind galeș. 

— Ce minunat! bătu ea din palme. Cunosc acest drum 
superb. Ne vom opri adesea pentru a ne desfăta inimile și ochii. 

— Nu prea cred, rîse contele. Sînt grăbit. Trebuie să ajung 
la Iași cît se poate de iute. Vom călători și noaptea. 

— Ah! murmură ea, surprinsă neplăcut. Va fi obositor. 
Sint atîtea hanuri cochete în drumul nostru... 

— Nici eu nu sînt prea mulțumit, o întrerupse Taranowski, 
dar nu am de ales. Treburi grabnice mă silesc să nu fac zăbavă. 

Apoi căzu pe gînduri. „Mă voi petrece pe drum cu oștile 
lui Baba Novac, socoti el. Totuși, nu am a mă teme. Scrisoarea de 
liberă trecere pe care am obținut-o de la naivul principe mă scu- 
tește de necazuri.” 


VA 


Pe vremuri, erau multe pîlcuri de pădure de-a lungul 
drumului dintre Alba-Iulia și Cluj. Unele mai mari, altele mai 
mici, bătrîne sau tinere, toate cu harurile lor bogate într-o climă 
blîndă. Însă nici una atât de frumoasă ca acea de dincolo de Aiud. 

Poate nu atît de întinsă cât altele, dar veche, plină de vigoare prin 
copacii ei falnici. E drept că nu se întindea prea mult în lungul 
drumului, ci mai degrabă spre stinga, ridicîndu-se mereu către 
înălțimile Munţilor Apuseni. Localnicii treceau adesea prin pădure 
pentru a scurta distanța către unele sate. Străinii se încumetau 
Tar, fiindcă hățișurile mari erau uneori stavilă grea. De o parte și 
de alta a drumului, ce se încolăcea domol pe lingă apele blîndu- 
lui Mureș, vechea pădure abia dacă reușea să se întindă pe vreo 
șapte-opt mii de pași. 

La 23 aprilie a anului 1600, cînd soarele cădea tacticos 
către marginea zilei, o trăsură frumoasă, cu ferestre mari și arcuri 
noi, însoţită de douăzeci de oșteni, se mișca sprintenă dincolo de 
Aiud. Contele Taranowski, înrobit de-a binelea de ochii Izabelei, rar 
privea pe de lături. Mîndrul peisaj nu-l atrăgea în nici un fel, mul- 
țumindu-se cu decolteul mare al tinerei din fața lui. Trecut peste 
virsta cînd oamenii mai pot crede, cu îngăduinţă, că sînt în plină 
putere, dar nu au ajuns chiar la prag de slăbiciuni firești, contele 
încerca să fure de la viață cît mai mult, conștient că neputinţele 
se apropiau grabnic. Veselia lui arăta sprintenă, iar cauzele i se 
datorau lui Leca. Obţinuse la Alba-Iulia informaţii atît de uluitoare, 
încît uneori se îndoia de temeinicia lor. Dar îl cunoștea bine pe 
principele Mihai, ca pe un general mare, iar cele auzite doar lui i 
se potriveau. Acum, totul depindea de timp. Cu cît va ajunge mai 
grabnic la Iași, cu atît zdrobirea lui Mihai va fi mai crîncenă. Cei 
ce răspindesc vești despre oștile principelui vor fi tăiați fără milă. 
Mia de tătari ai lui Mirza va trece prin săbiile polonilor. Curieri 
sprinteni vor alerga după hoarda nogailor și o vor întoarce către 
Ţara Românească, arătîndu-i-se hanului că a fost tras pe sfoară 
de Cae Indru și Altîn. Cît despre Altîn, va fi prins și spînzurat fără 
zăbavă. lar cum oștile lui Mihai se dovedesc mai mici decît ale 
Moldovei, ele vor fi primite așa cum se cuvine. Se va găsi răgaz pen- 
tru călăreții poloni să coboare grabnic la Suceava și chiar mai jos. 

„Mihai își va fringe gîtul o dată pentru totdeauna, chib- 
zui el. Războiul pornit de principe ne va da dreptul să ne așezăm 

temeinic în Moldova. Să călcăm peste Ţara Românească și Transil- 
vania ca teritorii ale noastre. Se va afla că împăratul Rudolf joacă pe 
două fronturi. Oficial nu aprobă intrarea principelui în Moldova, 
dar îl îndeamnă pe ascuns, nesocotind tratatul pe care l-am sem- 
nat împreună. E drept că nici noi nu prea punem mare preţ pe el. 
Vom isprăvi cu acest Mihai, care ne-a dat atîtea nopţi de neliniște.” 

Purtat de asemenea gînduri frumoase, Taranowski nu 
observă că trăsura intrase de mult în pădure, că drumul strimt, 
mărginit de copaci mari, era lipsit de lumina soarelui, ce se oprea 
în crengile de deasupra, ca într-o boltă. Tresări din gîndurile lui, 
înspăimîntat. Palidă, cu palmele la gură, Izabela își reținu țipe- 
tele următoare, fiindcă pe cele dintîi nu le putuse opri la primele 
împușcături de pistol. Taranowski privi afară și rămase înmărmu- 
rit. Trăsura se oprise la vreme în faţa unui copac retezat, ce picase 
de-a latul drumului ca un trăsnet. Opt dintre oștenii săi căzuseră 
de pe cai iar ceilalți trăgeau din pistoale către adăpostul copacilor. 
Mai căzură încă cinci dintre paznicii trăsurii, apoi, vreo treizeci de 
bărbați cam zdrenţăroși, cu fețele murdare ca și mîinile, cu ochii 
aprinși, năvăliră din ascunzișuri. Ei prinseră la repezeală caii celor 
șapte oșteni rămași în viață și, cu gesturi amenințătoare, le luară 
armele. Doi bărbaţi prăpădiți la trup și nu tocmai tineri, cu cîte 
patru pistoale la briu, alergară spre trăsură. 

— Jos! porunci primul dintre ei. 

Contele îl privi o clipă, minunîndu-se de forma nasului 
mare și negru ca o ridiche de iarnă. 

— Jos, am spus! grăi din nou cel cu nasul. Apoi se întoarse 
iute către ortacul său și porunci mînios: Taie-i vere! 

Dar Taranowski nu era atît de nătîng să nu se supună. 
Cunoștea bine limba valahă, ca omul care umblase mult prin acele 
părți. Cobori grabnic, uită de frumoasa lui însoțitoare, și zise cu 
glasul omului căruia i s-a luat piuitul: 

— Sînt sol, domnilor. 

— Iar noi lotri, răspunse cel cu nasul. 

— Am scrisoare de liberă trecere de la principele Mihai. 

— Zău? se miră năsosul. Înseamnă că are cine să plă- 
tească pentru voi. 

— Vă dăm bani și bijuterii, strigă Taranowski îngrozit. 
Dar lăsaţi-ne, că sîntem grăbiţi! 

— Și noi. Ia-o din loc! 

— Am cinci mii de ducați. 

— Frumos! Îi luăm noi, n-avea nici o grijă. Hai, mînă 
măgaru' 

Zicind acestea, cei doi veri își îndemnară prinșii în stînga 
drumului și se mistuiră cu ei prin pădure, către înălțimile Apuse- 
nilor. O droaie de zdrențăroși îi urmau, dimpreună cu vizitiul și cei 
șapte oșteni legaţi cu mîinile la spate. Cîţiva lotri urniră copacul 
din loc și-l traseră în pădure. Oștenii căzuți fură puși în trăsură unii 
peste alții, după cum se nimerise locul strîmt. Apoi, unul prinse 
hățurile cailor, dar nu porni pe drumul cel mare, ci coti pe un dru- 
meag de pădure. Doar răniții, cărați cu grijă prin desișuri, primiră 
frumoase și grabnice îngrijiri. Drumul curățat de urmele atacului 
nu arăta vreo sminteală, iar cu totul, chestia aceea de pomină nu 
durase mai mult de cîteva minute. 

Undeva la marginea drumului, acoperiţi de coroana 
bogată a unui copac uriaș, patru călăreţi priviseră atacul în liniște. 
Acei călăreţi erau Cae Indru, Costache Caravană, căpitanul Sile și 
Ducu cel Iute. Cînd totul se isprăvi cu bună rînduială, cînd obser- 
vară că nimeni nu picase acolo din întîmplare ca martor nedorit, 
dădură pinteni cailor şi se întoarseră către Alba-Iulia. Însă nu mai 
folosiră drumul, ci potecile tăinuite ale pădurii. Ticluiseră bine 
răpirea lui Taranowski, punînd-o pe seama lotrilor. Tufănel-tatăl 
și Ciripoi-tatăl, ce veniseră la Alba-Iulia pentru a-l însoți pe prin- 
cipe la război, primiseră greaua misiune. Nimeni nu-i cunoștea, iar 
fețele lor cam șui aduceau a lotri. Totul fusese chibzuit cu multă 
grijă. Chiar și necurăţenia mîinilor și a fețelor. A straielor cam în 
doi peri de pe cei doi, ca și ale celor douăzeci și opt de oșteni, care 
arătau în hainele ponosite ca niște adevărați diavoli ai munților. 

Cît despre chipurile năstrușnice ale celor aleși, Sile Adormitu se 
întrecuse cu măsura. 

Grupul prizonierilor și lotrilor ajunse la înălțimi cînd 
căzu înserarea. Dar nu se opriră, cu toate protestele și rugăminţile 
lui Taranowski, transpirat și obosit peste puteri. Tirziu, dincolo 
de miezul nopții, oameni și cai poposiră pe o culme sălbatică, rar 
călcată de picior străin. Stîncile aspre din jur se ridicau semeţe, 
adăpostind la mijloc o vatră mare, ce semăna cu o căldare uri- 
așă. O peșteră nu prea adîncă, dar înaltă, cu pereții uscați, primi 
în găzduire vremelnică șapte oșteni poloni, un vizitiu, o fată fru- 
moasă, un conte și cinci răniți. Ceata zdrențăroșilor se mulțumi 
cu adăpostul stîncilor. Marginile căldării se ridicau cît casele, iar 
drum bun de urcuș acolo era unul singur: cel pe care veniseră ei. 
Doar caii lotrilor și oștenilor, mulți la număr și de soi, rămăseseră 
undeva pe la poalele muntelui, păziți cum se cuvenea. Mușchiul 
uscat, cărat cîndva cu brațele și unele velințe soioase, arătau că 
ascunzătoarea lotrilor ar fi veche. Poziţia ei, greu de atacat, dove- 
dea frumoasă chibzuială. 

Răniţii, așezați cu grijă în fundul peșterii, primeau îngri- 
jiri. lar cel ce se ocupa de ei o făcea cu multă pricepere. Nimeni nu 
ar fi bănuit că sub asemenea hanţe prăpădite se ascunde renumitul 
felcer Ilie din Haţeg. 

Taranowski era zdrobit, atît de oboseala drumului greu, 
cît și de marele necaz ce picase peste el. Sperase să înnopteze la 
Cluj, însă nu pentru somn, ci numai în vederea schimbării cailor. 
Acum se afla undeva în munți, sub puterea aspră a unor lotri cu 
chipuri fioroase, lipsite de harurile inteligenţei. Întins pe mușchiul 
moale, acoperit cu o cergă ce mirosea a rînced, contele nu căzuse 
către somn după truda urcușului, ci cugeta la situaţia lui jalnică. 

„Să fie oare o cursă a principelui Mihai? se întrebă el. O 
înscenare grosolană? Greu de crezut. Am ochi bun și nu am văzut 
nimic în purtarea lui ca să-mi stiîrnească bănuieli. Să fi vorbit Leca? 
Dar cînd? Dacă a făcut-o după plecarea noastră, timpul nu le-ar 

mai fi îngăduit a pune la cale răpirea. Da, am picat prostește în 
mîinile lotrilor. Deci, în privinţa asta nu mai am ce scormoni cu 
gîndurile. Poate mai degrabă ar fi bine să chibzuiesc în vederea 
scăpării mele de aici. lată că am pierdut o zi. Mîine, principele va 
pleca spre Moldova și ce-i mai rău planurile îi stau în picioare. Aici 
sînt departe de drum. Totuși, dacă ar fi să scap mîine în zori, încă 
aș mai avea timp să ajung la Iași. Dar cum să scap? Cei cinci mii 
de ducați ai mei sînt în mîinile lotrilor. Să le promit încă pe-atit? 
Poate ar fi o cale. Dacă mă ţin prizonier o săptămînă, înseamnă 
că nu va mai fi nimic de făcut. Doamne, ce ghinion! Totuși, ar mai 
fi o cale.” 

Privi afară, pe sub bolta mare a peșterii. Cerul era înstelat 
şi calm. Începu să strige: 

— Hei, domnilor! 

Ciripoi-tatăl și Tufănel-tatăl veniră grabnic alături de 
el, răstindu-se: 

— Măi ăsta, dacă mai scoţi o vorbă, își băgăm nădragii 
pe gât! 

— Dar, domnilor, îngăimă el speriat la vederea junghere- 
lor ce străluceau, în puţina geană de lumină, v-am poftit să facem 
un tîrg frumos pentru voi și ortacii voștri. 

— Un ce? 

— Un tîrg, domnilor. Mi-aţi luat cinci mii de ducați. Cîţi 
să vă mai dau pentru a fi liber mîine? 

— Încă pe-atât, răspunse Tufănel-tatăl. 

— S-a făcut, aprobă contele cu unele speranţe. 

— Și trei mii de zloți, adăugă Ciripoi. 

— Îi veţi avea. 

— La care s-ar mai cuveni șase mii de florini, grăi Tufă- 
nel mărinimos. 

— Mult, se văită contele. 

— Și douăsprezece mii de galbeni zimţaţi, licită Ciripoi, 
fără să ia în seamă vorbele lui Taranowski. 

— Ah! 

— Plus douăzeci și patru de mii de aspri, interveni 
Tufănel. 

— Vai, sînt nebuni! 

— Și patru calupuri de aur. 

— Sfintă Fecioară! 

— Opt inele. 

— Treizeci de brățări. 

— Șaizeci de ghiuluri. 

— Domnilor! strigă Taranowski uluit. Se vede treaba că 
nu cunoașteţi valoarea banilor. Ce mi-ați cerut nu poate oferi nici 
un rege... 

— Lasă, bre! îl întrerupse Ciripoi. Alde matale ești boier 
mare. Am văzutără după număru' oștenilor din pază. 

„Sînt nebuni, gîndi Taranowski. Adică, nu. Sînt proști. De 
o prostie cum n-am mai întîlnit pînă azi. Dumnezeule! Cu proștii 
e greu s-o scoţi la capăt.” 

După asemenea chibzuială amară, vorbi din nou. 

— Nimeni nu vă poate plăti atât. Socot însă că un om al 
vostru ar putea pleca chiar acum la palatul princiar din Alba-lulia. 
Pînă la ziuă, ar fi acolo. Îi dau omului o scrisoare către principele 
Mihai, iar el vă va plăti pentru mine și însoțitorii mei șase mii de 
ducați. 

— Etete, măă! rise Tufănel-tatăl. Ne-ai crezutără proști? 
Ai, bre, dă-te-n câștig! Vrei să ne pomenim aici cu gărzile din Alba-lu- 
lia? N-o nimeriși, nene. 

— Păi ziceaţi că principele ar putea plăti. 

— Așa ziceam, răspunse Ciripoi cu măreție, însă trebuie 
să ne mai gîndim. P-ormă, n-avem scule de scris. Mai vedem noi 
la ziuă. 

— Domnilor! îi imploră Taranowski încercînd să-i îmbu- 
neze. lată că nu mi-ați luat inelele, care au o valoare mare. 

Zicînd acestea, le scoase de pe degete și i le întinse lui 
Ciripoi, ce părea mai al dracului la fire. Dar Tufănel își lovi vărul 
peste mînă, inelele se risipiră, iar cei doi începură o păruială de 

toată frumusețea. Schimbară între ei palme și lovituri de picioare 
și multe dintre ele căzură din greșeală asupra contelui. Se poto- 
liră greu, apoi ieșiră încleștați unul de altul, înjurîndu-se strașnic. 

— Doamne sfinte! bîigui Taranowski. Sînt pierdut. Ăștia 
nu se grăbesc. Cu astfel de dobitoci nici nu poţi discuta ca lumea. 
Măcar de-ar lua mîine o hotărîre. Parcă așa am înţeles din vorbele 
lor deșucheate. Dar după cât sînt de proști și de răi, prevăd mari 
necazuri pentru mine. Sfintă Barbara! murmură, iluminat de o 
idee. Iată că nu m-au legat, așa cum au făcut-o ceilalți. Aș putea să 
încerc o evadare. Peste vreo două ceasuri îi va răpune somnul pe 
toți. Lumina nopții e slabă. Dacă scap dincolo de stînci, în pădure, 
e greu să mai dea de mine. Am nevoie de puţin noroc.” 

Privi către culcușul Izabelei. Nu văzu mare lucru în 
lumina slabă a nopții, dar simţi după respiraţia ei regulată că ați- 
pise. Afară, lotrii petreceau cu ceva băuturi. Vremea trecea greu. Pe 
munte, răcoarea de către ziuă se ridica aspră. Liniştea din tabăra 
lotrilor creștea odată cu scurgerea vremii. Apoi, nu se mai auzi 
nimic. Doar cîte-o pală de vînt, iscat parcă a mirare, ștergea feţele 
stîncilor. Însă nu vînt continuu, ci mai degrabă ca o respirație rară 
a naturii din jur. 

Taranowski se ridică fără zgomot și păși în virfurile 
picioarelor pînă la gura peșterii. De acolo privi trupurile lotrilor 
întinse în somn adînc, direct pe piatra rece. Sforăitul lor plin de 
strașnică bărbăţie îi dădu curaj. Părăsi peștera, mistuindu-se ca 
o nălucă de-a lungul stîncilor. Ajunse curînd la o mică trecătoare 
ca o poartă naturală. Rămase acolo nemișcat și privi îndărăt. Din- 
colo de stinci îl aștepta libertatea. Jos, la cel mult o sută de pași, 
se zărea umbra întunecată a primilor copaci. Liniștea stăruia în 
jur desăvârșită. Ocoli poarta stincilor și respiră ușurat, dar în clipa 
următoare se pomeni cu o palmă peste ochi, care-i luă piuitul. 

— Hei, cumetre! vorbi alături un vlăjgan cît o grindă. 
Dorești cumva să te arunc pînă acolo unde se vede pădurea? Ajunge 
doar să-mi spui. Cît despre brînciul pe care ţi-l dau, să nu-ţi faci 

griji! Ce mai rămîne întreg din tine ar putea să o ia la sănătoasa 
prin pădure. Chestia e că nu prea știu ce rămîne. 

Alţi doi zdrahoni ieșiră de după stînci și-l conduseră pe 
Taranowski, mai în ghionţi, mai în palme, pînă la adăpostul pește- 
rii. Ajuns acolo, contele se prăbuși peste așternut, blestemîndu-și 
zilele. Somnul greu îl cuprinse iute, iar necazurile lui se șterseră 
pentru o vreme. 

Cînd se trezi, era ziuă. Soarele bătea frumos în lespe- 
zile stîncilor. Un miros plăcut de friptură proaspătă îi aminti că 
trecuseră multe ceasuri de cînd nu mai gustase nimic. Gurmand 
înrăit, cu toată starea sa jalnică, parcă de necrezut, contele săltă 
într-o rînă și privi pe direcția de unde venea mirosul ademenitor. 
Ochii lui crescură brusc, a mirare. Așezată între cei doi veri, Izabela 
înfuleca strașnic, fără fasoane. 

— Auzi, vere? grăi Ciripoi cu sfîntă cumpătare a glasu- 
lui. Gașperița asta poartă izmene pe dedesubt, ca bărbaţii. Niște 
izmene cu volane și ceva lucrătură de mînă. Subţiri, vere, ca pînza 
de păianjen. 

— Sfinți arhangheli! se minună Tufănel. Pe sub ele o 
mai avea ceva? 

— De! răspunse Ciripoi cu chibzuială adincă. Nu se știe. 
Muierile astea pricopsite, totdeauna au pă ele o droaie de drăcii. 

— Crezi că s-ar cuveni să cercetăm? 

— Păi taman asta e! murmură Ciripoi îngiîndurat. Să nu 
dăm de belea. 

— Aș! grăi Tufănel-tatăl, măreț în priviri. Asta-i muiere 
cuminte și n-ar vorbi ce nu se cade. 

— Și dacă nu vrea? 

— Îi dăm de băut. 

— Ţţ! Nu ţine. Sîntem prea mulţi acilea. Mai bine cînd 
i-om slobozi. Îi dăm un ducat dă aur... 

— Nă! se împotrivi Tufănel. Cel puţin cinci. P-ormă, ne 
pierdem cu ea prin pădure. 

— O fi destul? 

— Vedem noi. Da mai mult de cincizeci, nu se cuvine. 
Mălaiu nu-i al nostru. 

— Care mălai? 

— Auru, deșteptule! Ăi cinci mii dă ducați. 

Izabela, ce nu pricepea o boabă din limba valahă, dar avea 
ochi ageri, de femeie umblată prin lume și cu multă experiență, își 
reținu un zimbet, cînd simţi că-i vorba despre harurile ei. Nu era 
cît de puţin înfricoșată de starea în care căzuse. | se mai întim- 
plase o dată. Fiind femeie, nimeni nu i-ar fi putut face vreun rău. 
Iar bărbaţii regi, duci, prinți, slujbași, oșteni, oameni de rînd erau 
toți la fel, oriunde. Toţi o apă și-un pămînt. Ghicise că farmecele ei 
făcuseră ceva ravagii în inimile celor două căpetenii ale lotrilor. E 
drept că erau cam bătrîiori și nu tocmai plini de harurile voiniciei, 
însă față de Taranowski, nu cădeau cu nimic mai jos. Și pe urmă, 
ăștia măcar aveau ceva figuri de draci împielițați. Pe cînd contele, 
cam aducea a șobolan gras. 

Taranowski ieși din peșteră atras de mirosul mielului 
copt în spuză. Cei doi veri îl ospătară grijulii, cu cele mai frumoase 
bucăţi, astfel că după ce sfirși de mîncat, parcă îi dispărură o parte 
din gîndurile negre ale nopții. Acum, era convins că ar putea să 
scape grabnic. Cei din Alba-Iulia vor plăti răscumpărarea. Mai 
răminea doar să-i convingă pe lotri să se grăbească a face schimbul. 

— Ce-aţi hotărît, domnilor, în privința noastră? vorbi cu 
multă politețe, prefăciîndu-se a nu observa starea proastă a celor doi. 

— Nimic, bă neică, răspunse Ciripoi-tatăl scărpinîndu-se 
în creștet. Mai chibzuim. Alde matale știi că graba nu-i bună. 


S 


Trecură nouă zile. În cea de-a zecea, Taranowski părea 
de nerecunoscut. E drept că nu slăbise cum era de așteptat, dar 
barba neîngrijită și frumoasele lui haine, ce căzuseră către pono- 
seală, ca și murdăria mîinilor și a feței, îi aduceau un aer jalnic. 

După atîtea zile începuse a semăna cu răpitorii săi. Se împăcase 
cu gîndul că pierduse cea mai strălucită ocazie a vieţii sale de 
ambasador. O stare de toropeală pusese stăpinire pe el și rar se 
mișca din așternutul acela nenorocit. Încercase în cîteva rînduri 
să ajungă la o lămurire cu cei doi veri, dar nătîngia acestora nu 
mai avea margini, așa că nu știa în privința soartei sale cu nimic 
mai mult decît în prima zi. 

„Nici măcar vești nu am, se văicări el. Stau cocoţat în 
virful muntelui ca pe altă lume. Cine și-ar fi închipuit o astfel de 
nenorocire?” 

Tresări. Tufănel și Ciripoi veneau spre el, cu feţele parcă 
zimbitoare. 

— Boierule! grăi Ciripoi cu atîta politeţe cât îi îngăduia 
cunoașterea acelor frumoase rosturi subțiri. La noapte ești slobod. 
Te lăsăm, bre, să pleci unde ţi-e voia. Măritul Teodosie Rudeanu, 
ăl de ţine locul principelui la Alba-Iulia, a plătitără pentru alde 
matale cinci mii de ducați. Cam puţin. Matale ai zis în scrisoare 
de șase mii, da n-a vrut. Zicea că n-are bani. 

— Dar el unde-i? se interesă avid Taranowski. 

— El care? 

— Principele. 

— Aaa! La război, boierule. În Moldova. 

— Daţi-mi drumul acum! 

— Nă! se împotrivi Ciripoi. Numai la noapte. Acum ne 
caută oștenii din gărzile din Alba-Iulia. Da la noapte ești liber, iar 
noi ne luăm zborul de prin părțile astea. Dacă te ţin picerele, mîine 
cam pe la asfinţit ești la Alba-Iulia. 

— Dar caii? se miră contele. 

— Caii? l-am vindutără, bre. 

Taranowski căzu pe așternut, zdrobit de asemenea veste. 

La 24 aprilie, în vreme ce Taranowski își blestema soarta 
în captivitate, principele Mihai îi primi pe comisarii imperiali 
David Ungnad și Mihai Szekely. Alături de tron, Cae Indru, Radu 
Buzescu, Undrea, Costache, Ducu și Sile Adormitu ședeau în 

picioare. În stînga, Teodosie Rudeanu primea ultimele porunci 
ale principelui. Pe străzile cetăţii, zarva creștea dintr-o clipă în 
alta. Două mii de oșteni înarmați de război își stăpîneau cu gre- 
utate caii odihniți și plini de vigoare. Ei erau primii din cei șapte 
mii și ceva cu care Mihai avea să pornească spre munții de către 
Moldova. După ce comisarii făcură plecăciunile de rigoare, prin- 
cipele grăi vesel: 

— Domnilor, vă dăm vești mari. 

— Și noi, măria-ta, răspunse Ungnad ascunzindu-și pe 
jumătate supărarea ce-l cuprinsese încă din zori. Doamne, stră- 
zile sînt pline de oșteni îmbrăcaţi ca de război. Adineauri, banul 
Mihalcea a binevoit să ne spună că porniţi împotriva Moldovei. 

— A, nu, domnule Ungnad! rise Mihai. Nu împotriva 
Moldovei, ci numai a celor care au călcat-o și o conduc. 

— Măria-ta, înțepă Ungnad, în calitate de comisari ai 
împăratului Rudolf, suveranul nostru și al vostru, socot că nu am 
fost înștiințaţi la vremea cuvenită. 

— Nu-mi vine să cred, domnule Ungnad, îl repezi princi- 
pele. Am discutat adesea despre intrarea noastră în Moldova. Poate 
că memoria voastră nu-i prea bună. În cazul acesta, vă iertăm și 
ne îngrijorăm sincer de sănătatea comisarului imperial. 

Curtenii prinseră a rîde, în vreme ce Ungnad vorbi mînios: 

— Măria-ta, e drept că noi v-am întrebat mereu despre 
această problemă de război, dar răspunsurile voastre au fost în 
doi peri. Nu ne-aţi spus data pornirii voastre. 

— La ce v-ar fi folosit? 

— Să înștiințăm curtea din Praga. 

— Și cine vă oprește? 

— Acum, măria-ta? Acum e tirziu. 

— Mai bine mai tîrziu decît niciodată, domnule comisar. 
Nu! Acum vorbim noi. Principele Transilvaniei și al Ţării Româ- 
nești nu are a vă da socoteală. V-am poftit aici pentru a vă porunci 
să-l ajutaţi pe Teodosie Rudeanu în greaua sarcină de guvernare 
a principatului, pe toată durata lipsei noastre. 

— Nu ne luaţi cu voi? se mirară comisarii în cor. 

— Nu. Principatul are mare nevoie de înțelepciunea 
domniilor-voastre, spuse abia reținîndu-și un hohot de rîs. 

După acele vorbe, principele se ridică de pe tron și părăsi 
frumoasa odaie de primire. În încăperea de alături, Ieremia Băi- 
coianu aștepta să-i spună o vorbă. 

— Ce-i, clucere? întrebă Mihai privindu-l cu drag. Ești 
gata de drum? 

— Sînt, doamne, dar vă cer îngăduinţă de o clipă. 

— Vorbește! 

— Măria-ta, scutierul căpitanului Leca m-a înștiințat 
că stăpînul său e bolnav rău. Atît de bolnav, încît nu va putea să 
vă însoțească spre Moldova. 

În prima clipă, Mihai se înnegură la față, vădit îngrijo- 
rat de soarta căpitanului. Dar își înfrînă iute asemenea gînduri 
și spuse aspru: 

— Ne pare rău, clucere. Ne pare rău, însă nu avem vreme 
pentru el. Să se îngrijească! 

Și, îi întoarse spatele, lăsîndu-l pe clucer cam descumpă- 
nit. leremia cunoștea marea grijă a principelui față de oamenii săi. 
„Oare ce s-a întîmplat? se întrebă surprins. Măria-sa pare pornit 
împotriva căpitanului.” 

În timp ce principele se îmbrăca în ţinută de război, fel- 
cerul Zimmermann veni să-l întrebe de sănătate. 

— Ne simţim bine, domnule, rîse el. De mult nu ne-am 
bucurat de atîta putere. 

— Ne bucurăm, doamne, grăi felcerul. Ne bucurăm, chiar 
dacă avem unele temeri pentru vechiul vostru căpitan aga Leca. 
De aproape o săptămînă îl tratăm cu ceva leacuri. 

— Nu-mi fac griji, dacă se află în mîinile domniei-tale, 
răspunse principele, apoi se opri brusc. De o săptămînă e bolnav? 

— Așa cum v-am spus. Căpitanul Leca a fost otrăvit acum 
șase-șapte zile. 

— Ce tot vorbeşti acolo, domnule Zimmermann? încre- 
meni principele. 

— Cum aţi auzit, măria-ta. Această otravă am întâlnit-o 
o singură dată în lunga mea meserie de felcer. Nu omoară grabnic, 
dar e folosită pentru a tulbura minţile omului. Puterea ei e atît de 
mare, încât cel care ar vrea să-i afle otrăvitului cele mai ascunse 
gînduri, rar se întîmplă să dea greș. În astfel de ocazii, mintea bol- 
navului cade spre rătăcire. Iar singurele semne ale acelei otrăvi 
se arată într-o spumă albicioasă, ce apare pe buzele celui căzut în 
asemenea osîndă. Privindu-l, ai credința că-i beat. O sete cumplită 
îl chinuie, în vreme ce corpul său ajunge la mari slăbiciuni. 

Principele îl ascultă înmărmurit. Își aminti că la ultimul 
sfat de taină pe buzele lui Leca apăruse acea spumă albicioasă, 
căreia nu-i dăduse importanţă atunci, din cauza mîniei. Cu un 
glas ce parcă nu era al său, îl întrebă pe felcer: 

— Ai putea oare să-l scapi? 

— Greu, doamne. 

Apoi, spre mirarea lui Zimmermann, Mihai părăsi grab- 
nic încăperea, iar după cîteva minute călărea, fără însoțitori, către 
casa dragului său căpitan. Zadarnic strigă Zimmermann: 

— Măria-ta, sînteţi doar în cămașă! 

Doamne! exclamă Mihai strunindu-și calul. Îmi voi ierta 
oare vreodată nedreptatea pe care i-am făcut-o lui Leca? Nedrep- 
tate fără știință. Aceasta i-o datorăm lui Taranowski. lată cu ce 
arme lucrează creștinii.” 


VA 


Un ceas mai tîrziu, principele Mihai părăsi Alba-Iulia, 
în fruntea oștilor sale. Pe drum îl așteptau alte oști, știute doar de 
el și de prietenii săi. Acelea urmau a i se alătura din mers. Lingă 
principe, Cae Indru, Costache Caravană, Ducu, Grasa, Tufănel, Toroi- 
pan, Gălușcă și Sile Adormitu călăreau îngîndurați. Cîţiva dintre ei 
aflaseră de boala lui Leca. Lipit de fereastra unei odăi a palatului 

princiar, Chirilă Zece Cuţite privea cu nostalgie șirurile de oșteni 
ce se scurgeau pe străzi în trapul vioi al cailor. Era pentru prima 
oară cînd nu pornea la război în garda lui Mihai. Zimmermann 
nu-i îngăduise a pleca dimpreună cu ceilalți, chiar dacă spărtura 
din piele se astupase frumos. Claude și Clopin, tovarăși de sufe- 
rință, îi ghiciră gîndurile și încercară să-l învioreze cu vorbe de duh. 


VA 


Trecuse de miezul nopții. Undeva, într-o vale a Munţi- 
lor Apuseni, cu multă pădure în jur, o seamă de bărbaţi ședeau de 
taină sub slaba bătaie a luminii. 

— Boierule! grăi Ciripoi-tatăl cam nehotărât. Ţi-am pro- 
misără să te lăsăm slobod, însă ne-au venit alte gînduri. E drept 
că la Alba-Iulia s-au plătit pentru alde matale cinci mii de ducați, 
dar iată că și ortacul meu are un cuvînt de spus în treaba asta. El 
zice să te mai ţinem pînă cînd neamurile domniei-tale ne vor mai 
da încă pe atât. 

— Vai mie! se jelui contele. Aţi luat destul, domnilor. 
Eu n-am neamuri și nici prieteni. Nu-mi lipsesc avuțţiile, însă nu 
are cine umbla la ele. Apoi, cred că e vremea să ne lăsați liberi. Cu 
atiția prizonieri după voi, greu vă veţi ascunde frumos de oștenii 
ce aţi zis că vă caută. 

— Păi taman asta spuneam și eu, răspunse Ciripoi cu 
chibzuială. Dacă ne dibuiesc ceva gărzi, pierdem și ce avem. 

— Frumoasă înțelepciune! strigă contele. Iar eu am să 
mă rog pentru voi pînă la adinci bătrîneţe își înăbuși o înjurătură. 

— Fie! aprobă Tufănel-tatăl, mărinimos. Dacă porniţi pe 
valea asta, mîine la prînz ajungeţi la Alba-Iulia. 

Zdrențăroșii îi părăsiră pe prizonieri, stăpînindu-și mari 
hohote de rîs. Drumul indicat de Tufănel, în loc să-l apropie, îl 
îndepărta pe Taranowski de Alba-Iulia. Rămas cu oștenii, cu răniții 
și cu Izabela, contele ar fi trebuit să respire ușurat, dar îi venea să 
bocească și nu se sfii să murmure: 

— Să te ia dracul, domnule Taranowski! În neamul tău 
nu cred să se afle nătărăi mai mari decît tine. Dacă-i cereai prin- 
cipelui ceva oșteni de întărire a pazei, nu te-ar fi refuzat. 

— Domnule conte, grăi unul dintre oamenii săi, cred că 
ar fi bine să așteptăm aici apariția zorilor. A ne încumeta la drum 
pe întuneric și cu povara celor răniţi, înseamnă să orbecăim prin 
pădure fără nici un spor. 

Taranowski socoti înțeleaptă vorba oșteanului, astfel că 
se așeză pe o buturugă și nimeni nu știu dacă fiorii ce-l scuturau 
se datorau răcelii aspre a nopții, sau aveau altă pricină. 

A doua zi către asfinţit, după ce umblaseră multă vreme 
aiurea, datorită îndrumărilor lui Tufănel-tatăl, Taranowski ajunse la 
Alba-Iulia într-o stare jalnică. Profund întristat, regentul Teodosie 
Rudeanu îl primi cu vorbe de mîngâiere, asigurindu-l că oștenii din 
gărzile sale bat potecile Apusenilor în căutarea fioroșilor tîlhari. 

Taranowski îl ascultă plouat. Îl dureau picioarele umflate 
și ar fi dorit să se culce. Reuși totuși să răspundă frumos: 

— Vă mulțumim pentru ajutor și pentru caldele voastre 
cuvinte. Iată că prietenii buni se cunosc la nevoie. V-am mai ruga 
să ne dați o trăsură și ceva pază. 

Vicleanul Teodosie răspunse îndatoritor: 

— Acum, aveţi nevoie de odihnă. Casa de ospeţie vă 
așteaptă. lar mîine în zori, trăsura și toate cele de trebuinţă vor 
fi la dispoziția voastră. Dar avem și noi o cerere. Vă rugăm să ne 
semnaţi o poliţă pentru cei cinci mii de ducați pe care i-am scos 
din vistieria principatului. Nu v-aș pomeni despre astfel de lucruri 
dacă n-am fi strimtoraţi de bani. 

Taranowski semnă, gîndindu-se cu jale că pierduse zece 
mii de ducați. O avere frumoasă, după care ar fi oftat oricine. Plecă 
apoi către casa lui Petre Huszâr, unde îl așteptau cei doi consili- 
eri ai săi. Iar în dimineața de 4 mai, părăsi Alba-lulia pe vechiul 
drum al Teiușului. Era trist. Pierduse o mulțime de bani, iar la Iași 
avea convingerea că merge zadarnic. Doar Izabela se bucura de 

frumuseţea peisajului verde și proaspăt. Avea motive să fie veselă. 
Bagajul ei atirna mai greu cu o sută de ducați de aur. 

Nu mult după plecarea contelui, Tufănel-tatăl și 
Ciripoi-tatăl, încărcați cu aurul acestuia, intrară la palatul prin- 
cipar pe o portiță dosnică și veniră în fața lui Teodosie Rudeanu. 

— Sînt mulțumit de voi, grăi regentul zîmbind. Aţi lucrat 
cum nu se poate mai bine. În seara asta cinăm împreună. Vom fi 
numai noi trei. Sînt dornic să-mi povestiți despre cele petrecute 
în munți. Văd că ați adus ducații. Sînt toți? 

— Lipsesc o sută, se bilbii Ciripoi. 

— Înseamnă că au fost mai puţini. 

— Nu. I-am cheltuit noi, murmură Tufănel. 

— Voi? În inima munţilor? În mijloc de pădure? 

— Aurul se poate cheltui oriunde, măria-ta, grăi Ciripoi 
cu candoare. 

— Dar pe ce? 

— Pe ceva parte muierească, se foi Tufănel știind că au 
sosit momentele cele mai grele din seara aceea. 

— Muierească? 

— Așa cum aţi auzit, măria-ta, spuse Ciripoi. În această 
privinţă, păcatele oamenilor sînt mari și sfinte. 

— Nu cumva cu frumoasa Izabela? 

— Cu ea, doamne, aprobă Tufănel. 

— Sfinţi părinţi și evangheliști! se văicări Rudeanu. O 
sută de ducați pentru o clipă? Cu asemenea bănet vă pricopseațţi 
pe toată viaţa. 

— Doamne! grăi Ciripoi cam spășit. Uneori, clipa aduce 
mai multă bucurie și desfătare decît o viaţă întreagă. D-aia clipa 
nu trebuie scăpată. 

„Sfinți mucenici! zimbi Rudeanu. Înţeleaptă judecată! 
Înţeleaptă, mai ales că chipurile lor nu arată a sălaş bun pentru 
ginduri adinci.” 

Văzindu-l că chibzuiește, Tufănel-tatăl vorbi plin de 
pocăință: 

— Doamne, eu și vărul Ciripoi ne-am jurat să batem seara 
cîte cincizeci de mătănii. O mătanie la fiecare ducat. 

„Hm! socoti Teodosie Rudeanu. După feţele lor cam ipo- 
crite, m-aş mira să se aplece către astfel de chemări cuvioase.” 

Apoi zise, înăbușindu-și risul: 

— Credeam că sînteți iertați de păcatele lumești. Hai, 
luaţi-vă cîte douăzeci de ducați! Pe ceilalți îi vom preda la vistierie. 

Noaptea de mai, dulce și prietenoasă, își aruncă fustele 
peste ferestrele mari. 

Oastea principelui trecu prin Miercurea, către Făgăraș, 
dar fără grabă. Totul se desfășura cu precizie de ceasornic. Fiecare 
etapă fusese chibzuită adînc. Din locuri tăinuite apăreau adesea 
grupuri mari de tineri frumos gătiți de război și se alăturau oștirii. 
La 5 mai, principele trecu prin Prejmer, iar în ziua de 8 se află în 
Vașarheiu, lingă munţii de către Moldova. Numărul oștenilor se 
completase cu dragii lui roșii, veniți tocmai din Bucegi. La 9 mai, 
principele intră pe la Oituz și cobori pe valea Trotușului, cu giîn- 
duri către Roman, unde trebuia să ajungă, după planurile sale, în 
ziua de 11. Erau cu el în acel moment șapte mii opt sute de călăreți 
și pedeștri. 


VA 


La curtea din lași se iscase zarvă de război. Știri venite din 
guri nesigure îi vesteau pe Ieremia Movilă și Sigismund Bâthory, că 
principele Mihai va intra în Moldova cu douăzeci de mii de oșteni. 
Apoi, alte știri mai bune, sosite pe căi misterioase din Transilva- 
nia, arătau că armata lui Mihai nu trece de șapte mii. În primele 
ceasuri, leremia își cam pierduse cumpătul, aplecat către gînduri 
de teamă. Nu era om prea înalt la statură, dar bine împlinit, cu 
umerii încă drepți, cu barba ușor încărunţită de ani, cu ochii mari, 
frumoși, cu faţa rotundă, parcă blajină. Iar dacă plusul de osînză 
ce-i îngrășa trupul cu greutatea ei ar fi lipsit, leremia s-ar fi putut 
socoti plăcut la vedere. Alături de el, Sigismund, mai înalt și subţire, 

cu faţa încă tînără, ușor aplecată spre măsliniu, parcă bronzată, 
îmbrăcat simplu în alb, ce știa că-l prinde, arăta chipeș, plin de 
vigoarea dintre două virste. 

O carafă cu vin curat ca aurul și două cupe înalte, cu 
picior, se aflau pe masa dintre cei doi. Dar nu se atinseră de vin. 
Așteptau vești, ce soseau des, iar gîndurile lor erau multe. 

— Avem douăzeci de mii de oșteni, spuse Ieremia. 
Pînă-n cîteva zile, oastea noastră va mai crește cu patru-cinci mii. 
Totuși, mi-e teamă. Nu avem vești despre intrarea hanului în Țara 
Românească. El trebuia să fie de mult acolo. Cel puţin, așa ne-a 
încredințat Altîn. Starostele de Camenița a trimis după ajutoare în 
Polonia. Să nădăjduim că vor veni la timp. Cu cît vom fi mai mulţi, 
cu atît mai bine. Cît despre contele Taranowski, nu știu ce să mai 
cred. Ne încredințase că va fi aici pînă cel tîrziu la întîi mai. Dar 
iată că sorocul a trecut. Să-l fi oprit oare Mihai cu forța? 

— A, nu! zimbi Sigismund Taranowski e sol. Principele 
nu s-ar acoperi cu astfel de ocară. Îl cunosc bine. Mai degrabă cred 
că prietenul nostru a zăbovit undeva pe drum, iar azi sau mîine 
va fi aici. Mihai nu putea să-i ghicească gîndurile. 

— Nu se știe. Principele e șiret ca un vulpoi bătrîn. 

— Poate, dar mormîntul lui va fi în Moldova. Îi vom face 
o primire de pomină. Peste două ceasuri plecăm să-l întîimpinăm 
cum se cuvine. Oștile ce se vor stringe în zilele următoare vor ridica 
numărul nostru la douăzeci și cinci de mii. Îmi îngădui, prietene, 
să conduc lupta? Priceperea mea vă este cunoscută. 

— Veţi avea un corp de oaste, răspunse Ieremia cu chib- 
zuială. Sînteți pripit, iar în fața dușmanului ne trebuie răbdare și 
viclenie. Lupta o voi conduce eu. 

— Fie! se învoi Sigismund. Aș dori tare mult să-l prindem 
viu pe Mihai. N-ar fi desfătare mai mare decît să-l atîrn cu mîinile 
mele în spinzurătoare. 

— Visuri. Visuri frumoase, grăi leremia. Ar trebuie să 
nu uităm că ne vom afla în fața unui mare general al timpului 


280 


TAINA CAVALERILOR 





nostru. Cît despre oști, numărul lor nu aduce totdeauna victoria. 
Iar oamenii din jurul principelui, acei cavaleri de legendă, îmi 
dau mult de gîndit. Cred că ei l-au scăpat de otrava trimisă de noi. 
Iată că a trecut atîta vreme fără să aflăm ceva despre Samuel și 
Dumitrașcu. Parcă au intrat în pămînt. Asta nu-i bine. Mi-e teamă 
de niscaiva curse pregătite împotriva noastră. Apoi, mi se pare 
prea multă liniște în jur. De ce a întârziat hanul cu amenințarea 
asupra Ţării Românești? El trebuia să treacă de mult prin partea 
de jos a Moldovei. 

— Nu-ţi face griji, prietene! îl liniști Bâthory. Altîn ne-a 
dat frumoase asigurări în această privinţă. 

— Asigurările sînt una, iar faptele alta. Se întîmplă totuși 
ceva ce nu pot să pricep. Îmi spune inima că nu va fi bine. 

Tăcură și priviră spre ușă. Tînărul căpitan Sandu Ailenei, 
încărcat de praf și transpiraţie, intrase în odaie și aștepta smerit. 

— Ce vești? îl întrebă Ieremia, presimţind ceva rău, după 
fața încruntată a oșteanului. 

— Proaste, măria-ta. Acum trei zile, ceva știri ce aduceau 
a năzăriri mincinoase s-au aflat prin mulțimea din Iași. Se zicea 
că vreo cincisprezece mii de oșteni ai principelui Mihai au intrat 
în Moldova pe la apa Milcovului. Am repezit în acea parte cîțiva 
călăreţi sprinteni, care au venit cu răspuns de mirare. E drept că 
numărul oștenilor e mult mai mic și că nu au intrat de trei zile, ci 
numai de două, dar vestea ne-a pus pe gînduri. 

— Avem cu ce-i primi, răspunse Bâthory, năucit de cele 
auzite. 

Ailenei nu-l învrednici pe Sigismund cu vreo privire, ci 
vorbi din nou: 

— Doamne, vești sigure, cercetate de noi, ne încredin- 
țează că Baba Novac, iscusitul general al principelui Mihai, se 
apropie de Cimpulung, în fruntea unei oști formate numai din 
călăreți. 

Abia acum faţa lui leremia Movilă păli. Apoi întrebă, cu 
inima strinsă: 

— Altceva? 

— Doar atît, doamne. 

Rămași singuri, cei doi se priviră încremeniți. Primul se 
scutură de acea stare domnul Moldovei. 

— Așa cum bănuiam. Mă mira faptul că Mihai vine asu- 
pra noastră doar cu șapte mii de oameni. Trebuia să ghicesc. 

— Oricum, numărul războinicilor săi nu poate fi mai 
mare decît al nostru, zise Bâthory. 

Dar leremia nu-i răspunse, ocupat cu gindurile sale. 

„În faţa lui Baba Novac, va porni starostele de Camenița 
cu polonii lui și cu ceva cazaci, socoti el. În sud, va merge Sigis- 
mund, iar eu voi ieși înaintea lui Mihai. Din păcate, veștile mi-au 
stricat planul făcut cu chibzuială pentru a-l prinde pe principe. 
De ce n-au intrat tătarii în Ţara Românească? Gîndul acesta mă 
tulbură tot timpul. Să ne fi tras oare pe sfoară Altîn? Dar ce inte- 
res l-ar fi minat? Dacă stau să mă gîndesc bine, iată că nici unul 
dintre polonii trimiși de noi la han nu s-a întors. Altîn a venit la 
noi doar cu oamenii lui. Mare mirare! Oare am fost orbi? Cum am 
putut crede că hanul i-a oprit pe toți polonii pînă cînd își va primi 
restul de plată? Firesc ar fi fost să se întoarcă măcar Sacowicz ori 
Sapieha. Cred că aici se ascunde ceva. Mai mult ca sigur, de vreme 
ce hanul nu s-a mișcat cu hoardele sale.” 

Urmărit de aceste gînduri, îl uită pe Sigismund și părăsi 
odaia fără o vorbă. Alături, căpitanul Arvinte îl întîmpină posomorît. 

— Doamne, vești proaste umblă prin lași, grăi el. O seamă 
de oameni spun că mii de tătari de-ai lui Mîrza cel răzvrătit au 
intrat în Moldova pe Botna la deal. 

— Tu ce crezi? tresări leremia. 

— Nimic, doamne. Am trimis călăreţi să afle. 

— Dar oștenii noștri din Slobozia ce-au păzit? De ce nu 
avem vorbe de la ei? 

— Nu știu, măria-ta. 

— Dumnezeule! izbucni leremia. Nimeni nu știe nimic. 
Toată lumea se văicărește. Pentru ce vă dăm lefi mari și vă ţinem 

lingă noi? Mi-e teamă că trebuie să-i tăiem pe cîțiva. Piei din fața 
mea! 

— Doamne, mai am o vorbă, spuse dirz căpitanul Arvinte. 
Se vîntură vești că două-trei mii de tătari, ar prăda către Obertin. 
Însă nu-mi vine a crede. 

— Mda! Bine! Vreau vești sigure. 

— Greu, măria-ta. Vremea e scurtă, iar oștile lui 
Mihai-vodă au intrat pe valea Trotușului. 

Pămîntiu, leremia încercă să se amăgească. „Ce să caute 
hanul la granița polonilor, unde l-ar aștepta mari necazuri? Iar 
Mirza, răzvrătitul acela, abia dacă are două-trei sute de oșteni. 
Dar dacă e adevărat» Iată că pînă adineauri ședeam liniștit, sigur 
pe planurile mele de luptă împotriva lui Mihai. Acum sînt năuc. 
Încotro să mă îndrept, Doamne? Cred că peste tot e mîna princi- 
pelui, iar presimţirile nu m-au înșelat.” 

Își risipi gîndurile cu un gest violent şi privi către Sigis- 
mund, care venise lingă el, martor la spusele lui Arvinte. Cătă către 
Sigismund, așteptind parcă de la el o încurajare. Dar fața palidă 
a lui Bâthory, ce îngăima cuvinte greu de înţeles, nu-i aduse decît 
spaimă. 

Două ceasuri mai tîrziu, Sigismund cobora spre Focșani, 
în fruntea a patru mii cinci sute de călăreți. leremia se îndrepta 
ginditor către Roman, cu unsprezece mii de moldoveni, poloni și 
cazaci. Dar nu trecură trei ceasuri cînd curieri sprinteni îl ajunseră 
din urmă pe Sigismund, cu poruncă să întoarcă oștile și să meargă 
după domnul Moldovei. Călăreții aduceau cu ei vești proaste. De 
la Soroca și Hotin picaseră vorbe de spaimă grea. Mirza venea 
către Iași cu aproape două mii de tătari, iar hoarda hanului, bătută 
de ceva oști polone pe la Obertin, se retrăgea, dar nimeni nu știa 
drumul ei viitor. Descumpănit, Sigismund își mînă oamenii prin 
păduri, însă cînd ajunse la loc liber constată cu mirare că numărul 
oștenilor se înjumătăţise. 

„Sfintă Fecioară! Dacă nu ajung iute la Roman, s-ar putea 
să călătoresc singur.” 

Aceleași groaznice știri îl prinseră din urmă pe starostele 
de Camenița. Apoi se petrecu ceva de necrezut. La fiecare loc priel- 
nic unei risipiri, cazacii dispăreau, parcă furaţi de o mînă nevăzută. 
Zadarnic încercă bravul staroste să pună ordine cu amenințări, 
fiindcă spre seară, doar cei două mii de poloni mai ședeau în jurul 
său. Vorbe de spaimă treceau din oștean în oștean, iar faima de 
general a lui Mihai le întregea. Veștile cele mai neauzite se stre- 
curau printre oameni ca șerpii, ajungînd pînă la leremia Movilă, 
descumpănit cu totul. 

„Niciodată nu s-a pomenit astfel de tactică de război, 
gîndi el. Iată că sînt atacat din toate părțile și nu mai știu încotro 
să mă îndrept. M-am luat după vorbele goale ale lui Sigismund 
și am uitat de harurile lui Mihai. M-am băgat în cîrdășie cu un 
neisprăvit. Acum, numai voia lui Dumnezeu va hotărî. 


VA 


La unsprezece mai, în zori, oștile principelui împreunate 
cu cele din sud ieșiră pe o coastă de deal, nu departe de Bacău. 
Întregul plan de companie se desfășurase, pînă acolo fără smin- 
teală. Aflaţi pe o înălțime doar la două trei mii de pași de Mihai, 
Ieremia, Sigismund și Taranowski, ce sosise acolo peste noapte, 
mai trăgeau speranţe într-o victorie. Din nord, de la starostele de 
Camenița, nu primiseră vești. Dar nădăjduiau că viteazul polon îl 
va zdrobi pe Baba Novac. Avea cu el oști frumoase și tari. 

Șirurile de călăreţi ale principelui, aliniate ca la paradă, 
cu sprintenii roșii pe mijloc, avînd o aripă stingă formată din mol- 
dovenii lui Soare, iar în dreapta secuii, așteptau semn de mișcare. 
Alte două linii, cu pedeștri pe centru și călăreţi în margini, se așe- 
zau treptat, fără învălmășeala obișnuită în astfel de ocazii, cînd 
se cerea grabă. Oșteni vechi, cu multă experiență în războaie, cu 
calm și răbdare, oamenii principelui nu cătau spre dușman, ci 
încercau a înțelege din priviri dorințele comandanților. Numai așa 
se puteau explica ordinea bună în desfășurarea manevrelor pe o 

cîmpie necunoscută de ei. Călare pe frumosul său cal alb, măreț 
în bătaia soarelui din zori, cu ochii veseli, dar sprinteni asupra 
cîmpului de luptă, folosind pavăză doar o simplă și ușoară cămașă 
de zale, Mihai ședea neclintit. Manevrele oștenilor din liniile a 
doua și a treia se încheiaseră frumos. Acum nu se mai aștepta 
decît porunca principelui, însă ea nu veni curînd. Mihai cerceta 
cu răbdare cîmpia limpede și poziţiile lui Ieremia. Aceeași așezare 
o zări și dincolo. Pe centru — polonii, acoperiți de apărători de fier, 
pe cai mari şi puternici să ducă asemenea greutate. În aripa stingă 
— floarea călăreților moldoveni, îmbrăcaţi ușor, cu cai zvelți, a căror 
agerime se făcuse vestită adesea. În dreapta — cazaci, în grupuri 
strînse de cîte două-trei sute. Săbiile lor, ușor încovoiate spre vîrf, 
străluceau ca oglinzile în bătaia soarelui. Dincolo de ridicătura pe 
care se așezase Ieremia, gărzile sale nu se vedeau, dar Mihai bănui 
a fi mari. Peste cîmpie, căldura nu apucase a cădea cu tăria dinspre 
prînz, chiar dacă zimţii razelor începură a împunge. Iarba grasă, 
plină de sănătate trufașă, de un verde-închis, înaltă de două-trei 
palme, atrăgea privirile cailor. Păsări nu se aflau prin apropiere. 
Simţind atîta mișcare de oști, își luaseră zborul către locuri mai 
sigure. Doar gizele neștiutoare se strecurau prin iarbă, după obiș- 
nuința de fiecare zi. 

— Pornim, doamne? întrebă Preda Buzescu, ce nu mai 
avea astimpăr. 

— Nu. De data asta așteptăm. 

Dar nici leremia nu se grăbea. Ar fi vrut mult să afle ce 
puteri mai avea Mihai la spatele înălțimilor, unde stăruia un pîlc 
de pădure tînără. Domnul Moldovei era convins că greutatea oștilor 
acestuia nu-i toată acolo. În faţa lui, abia dacă ieșiseră cinci-șase 
mii de călăreți și pedeștri. Iscoadele repezite de el se întoarseră 
fără vești, arătînd că pîlcuri de-ale principelui păzeau oștile de 
cercetarea ochilor străini. 

O spuzeală ușoară se ridica deasupra cîmpiei, ca o tran- 
spirație a naturii. Mulţi o vedeau mistuindu-se către hăurile cerului, 
dar puţini îi știau rostul. Poate cei ce trăiau pe la șes. Ea se datora 

picăturilor de rouă, ce se pierdeau iute sub bătaia soarelui. Ceva 
mai alături, generalul Kornis, impunător în ţinuta lui de război, 
vorbea în șoaptă cu prietenul său Csâki. 

— Avem ce învăţa de la acest mare general, domnule 
Csâki. Asemenea plan de campanie depășește cu mult pe cele 
din epoca noastră. Poate viitorul va da generali mai mari decât el. 
Azi nu cunosc unul care să-l depășească. Atacul său asupra Mol- 
dovei, din atîtea direcţii, aduce izbindă sigură, dar cel mai mult 
mi-a plăcut secretul planului și al mișcării oștilor. Mihai a atras 
atenţia dușmanului doar asupra sa. Iată surpriza. lată momentul 
psihologic, ce-l doboară pe Ieremia. Veștile rele ajung la el gradat. 
Să luăm aminte la desfășurarea oștilor. 

— Numai de vom avea timp de privit. Moldovenii sînt 
mai mulți decît noi. 

— Va fi timp destul, zîmbi Kornis. Sîntem în spatele 
frontului și vom intra în luptă abia către sfîrșitul ei. Sau poate nu 
va fi nevoie. Cred că moralul oștilor lui Ieremia nu-i prea ridicat. 

— Crezi în victoria principelui? 

— Fără îndoială. 

— Mda! Oare poziția noastră e bună, domnule Kornis? 
În calitate de vechi general, ochiul domniei-tale vede mai mult 
decît al meu. 

— Poate. Dacă ar fi fost după mine, m-aș fi așezat cu 
centrul oștilor, cam la trei-patru sute de pași mai spre apus. Acolo, 
cîmpia e vălurită, mai frământată decît aici. Chiar l-am întrebat pe 
principe de ce nu a ales locul acela. Știi ce mi-a răspuns? „Domnule 
Kornis, peste noapte. Cae Indru și Ducu, vestiți pentru felul în care 
știu să se strecoare pe întuneric, au făcut o recunoaștere în cîmpie. 
Altă cale nu aveam, fiindcă leremia a ajuns aici înaintea noastră. 
Vezi domnia-ta, acolo în față, o dungă de iarbă mai gălbuie» Zic: „O 
văd, măria-ta”. Ride: „Mă bucur, domnule Kornis, că ai ochiul ager. 
În locul acela nu-i baltă, dar pămîntul mustește ușor de umezeală, 
doar pe o grosime de treizeci-patruzeci de pași. Terenul acesta, 
în care piciorul se lasă adînc, se află tocmai pe centrul oastei lui 

Ieremia. Adică acolo unde puternicii oșteni poloni, îmbrăcați greu 
în fier, ca și caii, vor veni la atac. Am prevăzut că leremia își va pune 
polonii pe centru. Aș fi făcut-o și eu. Un centru greu de urnit din 
față și aripi sprintene e tocmai ceea ce-și dorește un general. Zic: 
„Doamne, ce-i rău entru ei, va fi și pentru noi.” „Crezi? îmi răspunde 
zimbind. Noi nu vom ieși la atac, domnule Kornis. Abia după ce 
vor trece de locul acela spre noi voi da elan tinerilor roșii, ușori ca 
fulgul. Deci, îl vom aștepta pe Ieremia să vină. Dacă și el cunoaște 
bine terenul, cu siguranţă că polonii se vor desface pentru a ocoli 
zona în care caii lor ar intra fără ieșire. Dar dacă lui leremia i-a 
scăpat asemenea lucru mărunt, centrul oștilor sale va fi măcinat 
de tunurile noastre fără putinţă de a manevra spre ieșirea de sub 
foc. Iar un centru zdrobit, cam aduce a victorie către noi, fiindcă 
se va face mare învălmășeală acolo.” Zic: „Doamne, dacă nu va fi 
așa?” Zice: „Un general mizează pe cele mai mărunte lucruri. Ne-am 
mai gindit și la altele. Chiar și la faptul că am putea pierde această 
bătălie. E slab generalul care nu se gîndește la necazuri și nu își 
ia măsurile cuvenite.” „Serenissime, spun eu, credeţi că Ieremia 
va ieși primul la atac?” Zice: „Nu cred, sînt sigur. Lui nu-i dă mîna 
să aștepte. E speriat și se gîndește la timpul care ar putea lucra 
pentru noi. La faptul că ne-ar mai putea veni ajutor, în vreme ce 
oștenii lui se împuţinează, necrezînd în el.” 

Cei doi tăcură surprinși. Altîn și Mîrza săriră de pe caii 
lor în spume și veniră în fața principelui. Peste o mie de tătari 
apărură de-a lungul unei vilcele, și se mistuiră după deal, în adă- 
postul pădurii. Sosirea lor fu observată în tabăra moldovenilor. 

— Mihai nu atacă! strigă furios Ieremia. Noi nu mai avem 
timp să așteptăm, fiindcă îi pot veni și alte ajutoare. Să pornească 
polonii pe centru! 

Cîteva clipe mai tîrziu, călăreţii poloni, vestiți pentru 
tăria și priceperea lor în luptă, se urniră domol, apoi își întinseră 
caii la trap către liniile principelui. Mergeau frumos, chiar dacă 
le lipsea sprinteneala. Cei din frunte chiuiau voinicește. Alţii, la 
spatele lor, strigau aspru: „Taie, lovește!” 

Ieremia Movilă și Sigismund priveau uimiţi spre pozițiile 
lui Mihai, unde nu se vedea nici o mișcare. Oare nu știa principele 
că avintul călăreților aduce mai multă putere decît primirea pe loc 
a iureșului adus de dușman? Sau pregătea ceva marele general? 
Ceva ce se chinuiau să afle. 

Mihai aștepta calm. Kornis și Csâki îl priveau cu sufle- 
tul la gură. Polonii se apropiaseră mult. Erau la cel mult o sută de 
pași în faţa zonei cu pămînt umed. Abia atunci stînga principelui 
se ridică sprintenă. Călăreţii roșii zvicniră în ordine la dreapta și 
la stînga, iar cele treizeci de tunuri, ascunse de trupurile cailor, 
ieșiră la iveală și începură să sloboadă foc. Polonii văzură prea 
tîrziu zona cu pământ slab. Cai și călăreți prinseră a se învălmăși, 
a se împotmoli fără putință de ieșire. 

— Să intre aripa stingă a lui Arvinte! strigă Ieremia, 
văzînd necazurile de pe centru. Cercetase cîmpia, dar îi scăpase 
locul acela. 

— Oștenii roșii pe centru! strigă principele, bizuindu-se 
pe sprinteneala tinerilor din Bucegi. 

Comandantul cazacilor, un bărbat mărunt, bine legat, 
cu ochii îndrăzneţi, dîrji, cu gînduri ce nu cunoșteau frica, sosi în 
goană lîngă domnul Moldovei și spuse aspru: 

— Măria-ta, să ne dai azi leafa pentru un an și intrăm 
să întoarcem soarta luptei pe centru. 

leremia nu avu vreme să-i răspundă. Cei opt sute de călă- 
reți moldoveni își urmau căpitanul pe aripa stingă, cu strigăte 
mari. Se petrecea acolo ceva de mirare. Pălării și cămăși apăruseră 
în virfurile săbiilor. 

— Parcă nu sînt strigăte de război, zise Kornis uimit. Și 
nici pornirea lor nu arată. 

— Ce strigă moldovenii? se interesă Preda Buzescu. 

— Ce speram, domnilor. Ascultaţi! spuse principele, a 
cărui față strălucea ca a pruncului alintat de mamă. Iată surpriza 
despre care vă pomeneam la ultimul nostru sfat de taină. 

— Trăiască Mihai, principe al Moldovei, al Transilvaniei 
și Ţării românești! 

Acestea erau strigătele moldovenilor lui Arvinte. 

Aripa stîngă a lui Mihai nu mai răspunse. Oștirea Buce- 
gilor, îmbrăcată în roșu, nu mai ajunse pînă la poloni. tunurile se 
opriră fără poruncă. Alte mii de moldoveni se desprinseră brusc 
din pozițiile lui leremia și își struneau caii către oastea principelui, 
chiuiau și strigau ca la nuntă. Văzind asemenea lucru, polonii de 
pe centru se retraseră grabnic. 

— Iată, domnilor, o victorie fără luptă, grăi Mihai înecat 
de emoție. E drept că are partea ei bună, dar și una slabă. Dezordinea 
produsă în întreaga cîmpie ne oprește să mergem peste Ieremia, 
fiindcă nu mai știm cine-i prieten și cine dușman. 

Dezastrul era evident. Mii de capete descoperite, cu ple- 
tele în soare, mii de călăreți urcați în picioare pe cai strigau, cîntau 
sau plingeau. Ieremia și Sigismund își întoarseră caii. Începea fuga. 
La spatele lor, cazacii și polonii mergeau tare. Doar în cîmpie era 
ceva de basm. Ceva ce nu se văzuse niciodată. Cunoscuţi și necu- 
noscuţi se îmbrăţișau între ei. Mîndrul căpitan Arvinte reuși cu 
greutate să-și facă loc pină la Mihai. Sări de pe cal și îngenunche în 
fața celui ce devenise în clipa aceea domn al românilor de peste tot. 

— Măria-ta! grăi cu lacrimi nestăpînite, de care nu se 
rușina. Am fericirea să mă închin celui de un neam cu mine. Se 
opri o clipă, înecat de emoție, apoi glasul său schimbat se auzi iar. 
Mă închin în fața celui ce aduce uimirea neamului. Au trecut ani 
de cînd domnul Moldovei s-a aplecat cu umilirea noastră spre 
străini. V-am așteptat și ne-am rugat pentru voi. Cred că trăiesc 
cea mai mare zi a poporului nostru. Ziua în care românii de pretu- 
tindeni s-au unit între ei. Dumnezeu a fost mai bun cu mine decît 
cu înaintașii mei, fiindcă eu am avut fericirea să prind această zi. 

Costache Caravană, cu inima lui slabă, simţi cum i se ros- 
togolesc lacrimi de-a lungul obrajilor și murmură, beat de fericire: 

— Fir-aș al naibii! Cred că lăcrimez ca muierile. 

Cae Indru, atît de calm în alte împrejurări, își trecea mi.i- 
nile peste cuțite, iar degetele îi tremurau ușor, ca o părere. Kornis, ce 
nu-l iubea pe principe, dar avea multă admiraţie pentru el, cuprins 
de entuziasmul clipei, scoase un chiuit atît de puternic și strident, 
încât prietenii săi apropiați cătară spre el cu uimire. Pînă și Csâki, 
care complotase cu Ungnad împotriva principelui, murmură cu 
admiraţie: 

— Iesus-Maria! Pînă azi nu am văzut un om atît de mare 
și de iubit. Ce-i al lui e-al lui, trebuie să recunoaștem. 

Pe întreaga cîmpie se porniseră dansuri și chiote. Se prin- 
seră în joc moldovenii cu grai dulce, cu fețele deschise ca și sufletele. 
Ardeleni domoli în mișcări și cumpătați la vorbă. Munteni cu fețe 
negricioase de la soarele mult din sud, mari în grai și semeţi în 
priviri. Bănăţeni voinici și cuminţi în gesturi. Olteni subțirei, cu 
chipurile smolite, cu ochi jucăuși și sprinteni la dans. Gurile rele 
spuneau că oltenii n-au astimpăr nici în sfînta biserică. Dacă aud 
muzică și tactul jocului, buzele lor rostesc rugăciuni, dreapta se 
ridică spre semnul crucii, ochii se rotesc împelițaţi ca la viezuri, 
iar cuvioasele picioare bat sîrba. În astfel de ocazii, chiar și popii 
lor, care nu-s mai duși la biserică decît enoriașii, își saltă poalele 
odăjdiilor și ţopăie prin sfintul altar, cu chiote ce vestesc parcă 
sfirșitul sau începutul lumii. Nicăieri nu s-a pomenit neam mai 
aplecat spre cîntec și dans ca cel al oltenilor. Cel puţin așa grăiau 
gurile rele. 

Moldovenii aflară că oștile principelui puseseră puține 
bucate în gură. În ultimele douăzeci de ceasuri, mîncarea lip- 
sise aproape cu desăvirșire. Străițile moldovenilor și ceva care cu 
merinde, ce nu luaseră drumul lui leremia, aduseră prilej de prînz. 

— Măria-ta, oare nu ar fi bine să pornim în goană după 
fugari? întrebă Preda, îngrijorat. 

— Nu. Căpitan sau oștean, general sau rege, în timpul 
prînzului nu se cuvine să-l tulburi. Iar oștile ce i-au mai rămas lui 
Ieremia sînt grele la drum. Le vom prinde fără sminteală. 

Gurmand înrăit, ca un catîr, ce vede grăunţele după un 
post negru, rotofeiul Gălușcă făcu frumoasă lipitură lingă straița 
unui moldovean cu trupul aproape la fel de rotund. Pe un ștergar 
Mic, o jumătate de pîine rumenă și o lipie peste care timp lung 
lăsase ceva urme de tărie, o ceapă frumos ostoită în pumni harnici, 
niște cîrnat de porc, umflat a semețţie, doi pumni de jumări cărnoase, 
ce pocneau în gură ca cireșele de mai, ar fi stîrnit chiar lăcomia 
unuia cu stomacul în papainoage. Dar celor doi mîncăi nu le trecu 
prin minte asemenea cugetare. Înfulecau hoţește, calmi și tăcuţi. 
Miîinile lor nu dovedeau gesturi fără rost, ci țișneau blind, ca niște 
pistoane bine unse, iar gurile clămpăneau scurt, ca ale peștilor mari, 
care nu-și pierd vremea cu păgubosul mestecat. Rar se pîndeau din 
privirile dușmănoase. Rar se opreau să respire, fiindcă fiecare clipă 
pierdută îi dădea celuilalt o îmbucătură în plus. Cînd dumicatul 
era cît pumnul, ochii lor se bolboșeau frumos în orbite, gata a-și 
lua zborul, pistoanele gîturilor încremeneau doar o clipă, fiindcă 
cei doi aveau puterea a trece peste astfel de hopuri, ce întîlniseră 
adesea. Înghiţiră la urmă cojile cepei, ca pe niște delicatese ce pun 
capac, iar pe ștergar nu se văzu urmă de fărimituri. Observîndu-le 
hărnicia, părintele Grasa exclamă în limba maternă, plin de încîn- 
tare: „Ah, mon Dieu! Dacă cei doi ar fi fost prezenți la minunea de pe 
munte, unde cu cinci pîini și trei pești, sau invers, au fost săturaţi 
cinci mii de oameni, altfel ar fi sunat legenda biblică.” 

Abia la urmă, Gălușcă și Asalomia — așa îl chema pe mol- 
dovean -— se cercetară mai creștinește din priviri, își înțeleseră 
gindurile unul altuia și porniră frățește spre alt ștergar de prin 
apropiere. Tîrziu, umflaţi frumos ca niște cimpoaie, se întinseră 
în iarbă cu scop de odihnă binecuvintată. De acolo îl văzură pe 
principe gustînd cumpătat alături de Cae Indru. 

— O hi flămînd? întrebă Asalomia cu vorba lui dulce de 
moldovean așezat. 

— Este, grăi Gălușcă, cu greutatea șarpelui sătul. N-a 
mîncat de douăzeci de ceasuri. 

— Șuguiești? 

— Nu prea. 

— Păi dacă el n-o ave șieva bucate... se scărpină Asalomia 
în creștet. 

— N-are. Cînd rabdă oștenii, rabdă și el. 

— Apăi, asta chiar că n-am mai auzit-o. 

— N-ai auzit mata multe. Principele zice că în război, 
generalul și oșteanul sînt una și la bine, și la rău. 

— Asta-i fain. 

— Fain, dar nu-i totul. 

— Adică? 

— Ai auzit de lupta de la Șelimbăr? 

— Vezi bine c-am auzit. 

— Ei, zise Gălușcă apăsînd cu mîndrie pe cuvînt, după 
luptă, cînd Mihai i-a risipit pe oștenii lui Andrei Bâthory, populaţia 
Sibiului a descuiat porțile pentru răniți și pentru el. Boierii l-au 
îndemnat pe principe să-și petreacă noaptea în cetate. Ei bine, 
știi ce le-a răspuns el? 

— Nu. 

— Te cred. A zis: „Domnilor, e slab general cel ce-și află 
culcuș bun de noapte afară din tabăra oștenilor săi. Dacă aș fi 
oștean, l-aș înjura pe un astfel de general." 

— Zăwm 

— Să fiu al dracului dacă n-a zis chiar așa! 

— Mare mirare! făcu moldoveanul, cu ochii rizători. Moșii 
noștri vorbeau astfel doar despre Ștefan al Moldovei, ori despre 
Rareș. 

În timpul prânzului veniră ştafetele de la Baba Novac. El 
anunţa că Ian Potoțki, starostele de Camenița, nu-i șezuse împo- 
trivă, fiindcă nu prea avusese cu ce. Principele îi cinsti pe călăreți și 
trimise prin ei unele porunci. Așezat la umbra din pădure, generalul 
Kornis făcu o scrisoare către comisarii imperiali David Ungnad și 
Mihai Sz6kely. 

Domnilor, am văzut aici lucruri ce ne-au pus 
pe gînduri. Cu voia lui Dumnezeu, serenissimul principe 
a căpătat victorie mare asupra lui Ieremia Movilă. N-am 
auzit pînă azi ca dușmanul să treacă la supunere cîntînd 
și chiuind. Azi am fost martor la asemenea minune, 
cînd moldovenii au venit la principe ca la adevăratul lor 
conducător. Ceea ce nu știți domniile-voastre, ce nu am 
știut nici eu, am aflat acum, sau în urmă cu cîteva zile. 
Mihai a intrat în Moldova din patru părți. Și zău că altfel 
nu ar fi avut șanse de reușită! Oastea lui Ieremia, formată 
din moldoveni, poloni și cazaci, ar fi fost tare împotriva 
oricui. Dar s-a risipit datorită acelei tactici nemaiauzite. 
A patra oaste, care ne-a uimit cu totul, e cea a tătarilor. 
Nu ne așteptam ca tătarii să vină alături de noi atita 
vreme cît primeau tribut de la moldoveni, ajutoare de 
la poloni și nimic de la principe. Ne minunăm sincer 
de planurile adînci ale serenissimului Mihai. Fostul 
principe Sigismund, ce pornise către sud, spre a face faţă 
armatei care trecuse Milcovul cu amenințare, și-a pierdut 
oștenii pe drum. Tinerilor moldoveni, mîndri la fire, nu 
le-a plăcut să stea sub comandă străină de neamul lor. 
Veștile proaste, ce se adunau de peste tot, au risipit mai 
bine de jumătate de miile cazacilor, iar leremia Movilă 
conducea un război dinainte pierdut. Oamenii săi căutau 
cu îngrijorare mai mult către spatele lor decît către noi. 
Baba Novac a trecut prin Cîmpulung și cred că merge 
undeva spre nord. În drumul său nu l-a mai întîlnit pe 
starostele de Camenița, care aud că ar fi rămas fără oșteni. 
Se petrec lucruri mari aici, despre care vă voi scrie cu alt 
prilej. Din auzite, leremia și Sigismund își caută scăpare 
spre cetatea Hotinului, sau poate chiar dincolo de Nistru. 
Peste un ceas, vom porni după ei. Principele i-a slobozit pe 
moldoveni pe la casele lor, dar mulţi au rămas în oastea 
noastră. 

Kornis Gâspâr, general al serenissimului 
principe Mihai 

Data scrisorii în 11 mai 1600 

Abia la 16 mai, principele Mihai trimise la Alba-Iulia o 
scrisoare scurtă, dar suficientă pentru a lămuri cum ședeau lucră- 
rile de război. 


Vă înștiinţez, domnilor, că Dumnezeu ne-a dat 
noroc bun pe aici. Să fiţi veseli. Nimic alta de la noi să nu 
așteptați, fiindcă peste puţin timp vom veni la Alba-Iulia. 
Pe Ieremia și Sigismund i-am bătut din nou și i-am trecut 
apa Nistrului din goana cailor. Mulţi dintre oștenii lor au 
venit la noi ca și la Bacău. Acum, rînduim strajă bună pe 
hotarele țării. În Suceava l-am numit comandant pe banul 
Udrea, iar ajutor pe căpitanul Negrea, un moldovean drag 
nouă. 

Mihai, principe al Moldovei, Transilvaniei și 
Țării Românești 


La 25 mai, regele Poloniei Sigismund al treilea dădu o 
circulară care suna astfel: 


E ușor de văzut că dacă acestui vrăjmaș îi 
va merge după gîndul lui și va rămîne în Moldova va 
întreprinde lucruri și mai mari. Deci e vorba de aproape 
existența noastră, căci de nu va fi alungat acel dușman 
din Moldova cît de curînd, va trebui să ne apărăm să nu 
ieie jumătate din coroana Poloniei. 


Iar scrisoarea voievodului Rusiei, Nicolaie Herburt de 
Fulsztyn, părea să completeze ceva din ceea ce se gîndea dincolo 
de hotarele Moldovei. 

Mihai i-a risipit rușinos pe ai noștri. Nici ai 
noștri nu se mîndresc: au trecut în fugă peste Nistru, și nu 
puțini dintre ei au sosit azi la Camenița pe la ceasurile 
douăzeci și două, într-o goană și spaimă ce nu mai 
încetau. 


În ziua de 11 iunie, după o campanie uluitoare pentru 
ochii străini, sprintenă și căzută ca trăsnetul, căruia nimeni nui 
se putuse împotrivi, principele se așeză vremelnic la Iași, dornic 
să-i dea regelui Poloniei asigurări de pace, de bună vecinătate. La 
Iași, viaţa își reluase cursul obișnuit, dar apărură unele hotărîri ce 
umplură de bucurie inimile oamenilor. Se tăia pentru totdeauna 
tributul către turci și tătari, iar Moldova se alipea la trupul țării. 
Dar timp de petrecere nu era. Dincolo de graniţe și în Transilva- 
nia se urzeau lucruri ce aduceau a amenințări ce puteau îngrozi 
pe oricine. 

În grădina palatului domnesc din Iași era plăcut şi 
răcoare, chiar dacă soarele se arăta pe cer ca un rug uriaș. O masă 
de răchită și ceva scaune își găsiseră loc bun sub un castan. Copac 
vechi, ce-și aplecase coroana către origini, parcă încărcat de cuge- 
tări. Principele Mihai, îmbrăcat slobod în pantaloni strinși pe picior 
și cămașă albă, deschisă la gât, arăta ca un bărbat liniștit, mulțumit 
de rosturile sale, bucuros de odihna binecuvîntată cu har de umbră 
înviorătoare. Doar un ochi dibaci ar fi observat că brazdele de pe 
fruntea sa înaltă se adunau adesea între ele, așa cum numai gîn- 
durile multe apasă aspru asupra chipului omenesc. Iar acel ochi 
se nimeri a fi al lui Costache Caravană. Alături de el, Cae Indru, 
Radu, Stroe și Preda Buzescu discutau domol. Ducu, Sile, spătarul 
Negrea, Sava Armașul, părintele Grasa, Udrea, Șerban. Dumitru 
și Miroslav cinsteau cum se cuvine un vin de Cotnar, scos din 
ghețăria palatului. 

— Domnilor! grăi principele privindu-i pe rînd. Ar tre- 
bui să spun: iată că am ajuns la capătul drumului nostru. Iată 
că visul nostru de ani, sau poate de veacuri, și-a găsit împlinire. 
Acum a venit vremea să lăsăm armele spre odihnă și să construim 

temeinic în folosul neamului. Dar nu pot spune astfel de lucru. 
Ba am început să pricep aici în Moldova că drumul nostru abia 
începe. Și nu mai ușor, ci greu. Greu cum nimeni nu a crezut. Ce 
părere ai, nepoate? 

Cae zimbi înainte de a răspunde. Era fericit. Fericit cum 
nu fusese nici după ieșirea de sub turci, nici chiar după cucerirea 
Transilvaniei. Stăruia în el o bucurie prea mare, ce-i umplea sufle- 
tul și-i întuneca alte ginduri. Dar, încet, gîndurile reveneau nu 
spre desfătare, nu spre chiot de descătușare a sufletului, ci spre o 
ciudată stringere de inimă. Spre teamă. 

— Doamne, murmură el, descopăr și eu azi aceleași 
lucruri. Înainte de Moldova, le-am văzut mai uşoare, mai limpezi. 
Acum, ele îmi apar în altă lumină. Aceea a răspunderii pe care o 
avem față de trăinicia unirii neamului. Dacă n-am fi cîștigat la 
Călugăreni, dacă am fi fost înfrinţi la Șelimbăr, am fi pierdut mult. 
Dar azi, de nu vom ţine cu dinţii ce-i al nostru, pierdem totul. Iscoa- 
dele ne aduc știri că ienicerii și spahiii din Daud s-au apropiat cu 
amenințare de Giurgiu. Hanul tătarilor știe azi de renghiul pe care 
i l-am jucat dimpreună cu Altîn și duce tratative cu cancelarul 
polon Zamoyski. Tare aș vrea să știu ce discută! Generalul impe- 
Trial Basta a încercat să treacă pe lingă oltenii lui Zamfirescu, însă 
văzîndu-le oștile tari s-a întors pe Crișuri și ne pîndește. Regele 
Poloniei adună oști pentru a veni peste noi. Imperiul Austriac 
a așteptat rezultatul campaniei din Moldova. Acum îl cunoaște 
şi va căuta să ne înlăture. În Transilvania, așa cum am prevăzut 
la ultimul sfat de taină, nobilimea e gata de răscoală, ațițată de 
Pezzen, ce abia a ajuns la Oradea, de cancelarul nostru episcopul 
Naprâgy şi comisarul imperial David Ungnad. Însă peste cei trei 
cred că nu împăratul Rudolf apasă, ci alții mai tari. Ocupaţi cu 
campania din Moldova, n-am avut vreme de alte lucrări. Acum, 
timpul e scurt pentru noi. 

— Și ce crezi că ar fi bine? 

— Sînt multe de făcut, măria-ta, răspunse Cae gînditor. 

Altîn are azi vreo trei mii de războinici. Puţini față de hoarda hanu- 
lui, dar noi am avut mult mai puţini cînd am ieșit de sub turci. 
Mă voi sfătui cu Altîn să înceapă răscoala. Asta ar însemna liniște 
spre răsărit. Ar mai trebui să vă rog a trimite trei mii de oșteni în 
Ţara Românească pentru stavilă la turci. 

— Am dat poruncile de trebuinţă, rise principele, uimin- 
du-i pe cei de față. 

Oare unchiul și nepotul își înțelegeau gîndurile? Așa se 
părea după cele auzite. 

— Roșii mei dragi sînt pe drum încă din zori, continuă 
principele. Alături de ei, căpitanul Arvinte duce cu el opt sute de 
călăreți moldoveni, sprinteni ca niște diavoli. 

— Va fi nevoie de grabă mare, observă Cae. De nu vor 
ajunge la vreme, am temeri pentru București și pentru alte tîrguri 
din Ţara Românească, ce s-au aplecat în ultimul timp spre belșug 
frumos. Va mai trebui să mergem grabnic la regele Poloniei. De va 
dori o prietenie — nu supunere — cu noi, împotriva Imperiului Aus- 
triac, vechiul lor dușman, atunci voi respira ușurat. Curtea Poloniei 
are ceea ce-i lipsește celei din Praga: sinceritate și cuvint. Dacă 
ne alăturăm oștile cu cele ale viteazului și înțeleptului Zamoyski, 
nu ne va fi teamă nici de austrieci, nici de turci. Dar asta nu ţine 
de noi, ci numai de înțelegerea pe care o vom găsi la poloni. Va 
trebui să întărim granița de pe Dunăre, și asta grabnic. Prin vic- 
toria noastră din Moldova, turcii se văd lipsiți de tributul plătit 
cu sfințenie de Ieremia Movilă. Așa ceva nu pot ei să uite. Apoi, e 
vremea să ne întoarcem în Alba-Iulia. Cu cît vom fi mai iute acolo, 
cu atît vom zădărnici uneltirile nobililor. Transilvania se află azi 
sub suzeranitatea Imperiului Austriac. Moldova nu trebuie aple- 
cată spre astfel de rosturi. Iar de va fi să ținem unirea celor trei țări 
măcar doi-trei ani, adică atât cît ne-ar fi de-ajuns pentru unificare 
deplină spre un regat al nostru, puterea ce o vom căpăta ne va feri 
de orice amenințare. 

— Așa ne-am gîndit și noi, răspunse principele. Pircălabul 

Sucevei și închinarea făcută nouă la 2 iunie de către boierii veniți 
la Iași se leagă de noi, nu de împărat. Și poate nu-i departe ziua 
cînd vom scoate și Transilvania de sub suzeranitatea Imperiului 
Austriac. Dar ne-am mai gîndit și la altele. Vom așeza aici locţiitor 
al nostru, ce va cîrmui Ţara Moldovei cu grijă, pînă ce vom limpezi 
celelalte rosturi ale unirii depline. Iar acel domn va fi nepotul 
Marcu sau, cum își zice el, Cae Indru. 

Auzind asemenea vorbe, tînărul păli brusc. 

— Eu domn al Moldovei? se bîlbîi Cae, lucru ce nu i se 
întîmpla. 

— Da, nepoate, zîmbi principele. Ne-am gîndit mult la 
asta. Miine vei face jurământ de credință. Părăsesc Moldova, și 
aș vrea să fiu liniștit. Să știu că rămîne aici una dintre cele mai 
strălucite minţi ale neamului nostru. Faţă de cîte primejdii sînt 
în jur, ești cel mai nimerit. 

Cae tăcu multă vreme. Prietenii săi, la fel de uluiți, aștep- 
tau să-i vadă chipul strălucind de bucurie. Așteptau să se arunce 
la picioarele unchiului și să-i sărute mîna, dar nu se întîmplă nici 
unul din gesturile ce se cuveneau. Iar cînd vorbi, glasul tînărului 
păru puțin schimbat și mai aspru. 

— Măria-ta, vă mulțumim frumos. lată că sînt mulți ani 
de cînd lucrăm împreună. În toți acești ani nu v-am stat niciodată 
împotrivă, ca azi. Eu nu voi fi domn al Moldovei. 

Pe fețele celor din jur se așternu uimire și neliniște. 
Chiar istețul Costache se gîndi o clipă că prietenul său o cam luase 
pe de lături, supărîndu-l pe principe. Numai Mihai continuă să 
zimbească. 

— Dacă ai temeiuri bune, le vom lămuri aici. Nu uit că 
ai venit lîngă noi fără plată, dar nu în slujba mea, ci a neamului. 
În anii care au trecut, ai adus mari servicii țării. Știu că ţi se cuvine 
domnia Ţării Românești, chiar înaintea mea. Vei fi așezat în sca- 
unul domnesc din București, iar aici îl vom aduce pe fiul nostru 
Nicolae Pătrașcu-vodă. 

Mirarea lui Cae nu mai cunoscu margini și asta se vedea 
limpede pe faţa lui. 

— Doamne! grăi el din nou. E prima oară cînd am alte 
păreri decît voi, și vă cer iertare. Nu doresc nici domnia Ţării Româ- 
nești, ci un singur lucru: să fiu alături de voi. Neamul nostru nu stă 
doar în Nicolae Pătrașcu sau Cae Indru, ci în mii și mii de oameni 
harnici la gînd și la fapte. Dar azi, are un singur Mihai. El e lucea- 
fărul românilor, sau omul spre care se îndreaptă toate gindurile 
noastre. Acest om trebuie apărat și sprijinit spre folosul neamului. 
Dacă dușmanii ar lucra împotriva voastră deschis, pe cîmpul de 
luptă, nu mi-aș face griji și aș primi domnia Moldovei ori a Ţării 
Românești. Dar ei lucrează perfid, azi cu otravă, mîine cu pumnal 
viclean. Aș fi un slab fiu al țării dacă aș sta departe de voi. Dacă ar 
pieri numai omul Mihai, oamenii ar fi îndureraţi, însă și-ar găsi 
altul în loc. Dar Mihai azi nu-i un om, ci un simbol al neamului. 
Dacă piere acel simbol, se destramă tot ce am făurit cu atîta trudă. 

„E nebun că renunţă la o astfel de mărire, gîndi Preda. 
Eu n-aș fi avut tăria să o fac. Însă dacă mă gîndesc bine, cred că 
niciodată nu am întâlnit un tînăr cu sufletul mai curat decât al lui.” 

Principele nu răspunse. Știa că Indru are dreptate. Că nu 
se poate lipsi de el, chiar dacă-l supărase refuzul aspru. În inimăi 
se strecură o căldură ciudată, blîndă, ca o alintare. 

„Eu, domnul românilor de pretutindeni, sînt mîndru 
cu un astfel de prieten, gîndi el. Prin alte părți, frații de sînge se 
omoară între ei pentru putere. La noi, tineri ca Marcu și Chirilă 
Zece Cuţite, cu drepturi la domnie, lucrează modești în slujba nea- 
mului, fără alte gînduri. Fără a dori o răsplată. Poate d-aia sîntem 
atît de puternici. De vom avea astfel de urmași, și vom avea sigur 
cu asemenea părinţi, nu mi-e teamă pentru viitorul neamului.” 

Mînat de o pornire pe care nu și-o putu reține, principele 
sări vioi în picioare și-l prinse pe Cae de umeri. 

— Pentru împotrivire, te cert ca unchi, spuse încruntat. 
Pentru inima ta mai curată decît limpezimea cerului, te sărut ca 
domn al românilor. 

Rar avea principele cuvinte de laudă mare. Rar avea timp 
de asemenea lucruri, astfel că gestul său îi înmărmuri pe cei de 
față, chiar dacă îi recunoșteau lui Cae niște merite cu care puțini 
s-ar fi putut mîndri. 

— Doamne! interveni Radu Buzescu, cunoscut pentru 
fineţea lui diplomatică. Aud că, din porunca voastră, Deli-Marcu 
și oamenii săi îi atacă pe turci la Chilia și la Cetatea-Albă. Oare nu 
ne-am grăbit a ne atrage alte ameninţări din partea sultanului? 

— Asta mă întreb și eu, rîse Mihai. Cînd lucrurile ies pe 
vrerea noastră, se vede într-un fel. Dacă nu ies, vedem în alt fel. 
Cred că nu ne-am grăbit. Campania din Moldova poate fi înche- 
iată numai după întregirea ei. Cît îi privește pe turci, o supărare 
în plus nu mai are importanţă. Știu sigur că au pornit asupra Ţării 
Românești, însă nu cu oști mari. Dacă am pleca acum să-i întîm- 
pinăm, n-ar fi prea bine. Încă nu ne-am așezat cum trebuie, iar 
polonii abia așteaptă o greșeală de-a noastră. 


S 


Înserase. Soarele se mistuise de mult, dar pământul încins 
își slobozea căldura peste cîmpie. Cochetul palat din Satu-Mare, al 
cărui proprietar era contele Teke Francisc, primi cîțiva oaspeţi de 
seamă. Se aflau acolo, în frumoasă găzduire: Pezzen, diplomatul 
casei de Austria, Naprâgy, cancelarul principatului, Farkas Kornis, 
fratele generalului, marele bogătaș Bornemissa, generalul impe- 
rial Basta, Csâki, nunțiul papal Querini și un umil prelat catolic, 
venit de la mînăstirea Strahov din Praga, ce răspundea la numele 
de Peter. Slujitorii alergau zoriţi a face bună primire. Contele Teke, 
încîntat de importanța musafirilor, veghea la frumoasă rînduială. 
Pe cucernicul Peter îl pofti mai pe la coada mesei, strimbîind din 
nas. Acesta era singurul dintre oaspeţi a cărui prezență nu-i făcea 
o deosebită plăcere. Dar, spre totala lui uimire, nunțiul Querini 
se ridică de la locul de cinste și i-l cedă călugărului, cu o adincă 

plecăciune. Cucernic și blind, sfios și modest, Peter îi mulțumi 
și-i spuse că se simte foarte bine acolo unde fusese așezat. Abia 
atunci privi Teke mai atent la rasa insului, cam ponosită, la fața 
lui grăsuță, ștearsă. 

„Credeam că-i un umil slujitor al lui Querini. Acum nu 
mai știu ce să cred.” 

Dar mirarea lui crescu și mai mult cînd îl văzu pe marele 
diplomat Pezzen că se apleacă spre el plin de atenţii. 

Tîrziu, aproape de miezul nopții, cînd atmosfera dintre 
musafiri se încălzise de-a binelea, cînd pe masă rămaseră doar 
gustări și pahare cu vin, cînd mulțimea slujitorilor nu mai avea 
ce căuta acolo, discuția ușoară luă o întorsătură mai chibzuită. 

— Domnilor, vorbi Pezzen, prin mijlocirea scrisorilor 
primite de la comisarul imperial Ungnad, sau pe alte căi, sintem 
în măsură a vă lămuri situaţia din Transilvania, Moldova și Ţara 
Românească. Principele Mihai a părăsit Moldova și a ajuns la 
Brașov. Curînd, va fi la Alba-Iulia. În Iași, conducerea Moldovei 
a rămas provizoriu în seama boierilor Udrea, Andronic, Sava și 
Negrea. Cetatea-Albă și Chilia au fost scoase de sub turci, Soroca, 
Tighina, Hotinul, Cetatea Neamţului și Suceava au fost întărite 
cu moldoveni și oșteni de-ai principelui. Din oamenii lui Mihai, 
au rămas în Moldova cam cinci-șase mii. Puţini pentru apărarea 
ei, chiar dacă sînt acolo și oștile locale, mulți dacă ne gîndim că 
Mihai i-a rupt de la inimă. Trei mii de roșii, opt sute de moldo- 
veni și mica oaste a Ţării Românești a purtat lupte cu turcii, care 
au intrat pînă aproape de Tirgoviște. Dar marele-vizir Ibrahim a 
trimis puţini spahii și ieniceri în Ţara Românească. Numărul lor 
nu a trecut cu zece mii, astfel că au fost alungaţi cu pierderi. Dacă 
privim intențiile lui Mihai în privința turcilor prin luptele cu aceș- 
tia, reiese limpede că principele nu s-a aliat cu ei. lată deci că se 
limpezesc îndoielile noastre despre credința lui faţă de creștini. 

— Domnule Pezzen, îl întrerupse umilul Peter, ascultăm 
cu multă plăcere frumoasa înfățișare pe care ne-o faceți asupra 

celor trei țări ale valahilor. Aveţi mari haruri în a povesti și cred 
că nu ne veţi lipsi de totalitatea știrilor. Cît privește concluziile 
voastre, ele pot ajunge către nedorite greșeli, fiindcă oamenii sînt 
slabi și numai rugăciunile către Cel-de-Sus îi ajută. Numai Dum- 
nezeu vede limpede. 

Pezzen tăcu încurcat. Înţelese bine aluziile prelatului. 
Acesta socotea că numai biserica își poate îngădui unele conclu- 
zii. Lui nu i se cuveneau. Arătindu-se senin la chip, chiar dacă în 
sinea sa tremura de indignare, doctorul vorbi supus: 

— Cuvintele voastre mi-au umplut inima de lumină. Așa 
e, sfinția-voastră! Noi greșim des, fiindcă ne tragem din păcat. Dar 
rămăsesem la situaţia din cele trei țări. Oștile Olteniei, ce s-au ridi- 
cat în luna mai pînă la cîmpia Zarandului, s-au tras către Dunăre, 
unde se anunță amenințări mari din partea turcilor. Deci la acest 
ceas, puterea lui Mihai în principat stă pe nouă mii de oșteni, din 
care șase mii cinci sute de români, o mie unguri și o mie cinci sute 
de secui și sași. Iar primejdiile se adună în jurul lui de la poloni, de 
la tătari, de la turci, la care se adaugă nobilimea din Transilvania 
și Imperiul Austriac. 

— Ah, să nu vorbim despre primejdii și ameninţări, dom- 
nule Pezzen! îl întrerupse Ștefan Bâthory de Ecsed. De țapte ani, 
ele apasă asupra lui Mihai ca un clește uriaș, dar nu l-au oprit să 
stăpînească azi din Maramureș la Dunăre și din Banat la apele 
Nistrului. Am spus azi fiindcă mi-e teamă că miine granițele lui 
vor fi mult mai largi. 

— Dacă-l vom lăsa, rise Kornis. 

— Nu prea ţine el seamă de noi, răspunse Naprâgy. 

Generalul Basta, care nu se amestecase pînă atunci, 
socoti că a venit vremea să-și facă simțită prezenţa și vorbi cu 
asprime: 

— Nu ţine seamă de domniile-voastre, fiindcă vă lip- 
sește un bărbat hotărît, așa cum sîntem noi. De ne-ați fi adresat 
rugăminți... 

— Domnul acesta e Basta? întrebă umilul Peter, nău- 
cindu-l pe general. 

— Da, sfinția-ta, eu sînt, spuse încruntat, nemulțumit 
de faptul că acesta nu-l recunoscuse. 

— După vorbele voastre aruncate cam în pripă, n-aș fi 
crezut. 

— Ce poate crede un popă? răspunse Basta cu dispreț 
neînţelegînd semnul tainic făcut de Pezzen. 

— Adevărat! zise Peter cu aceeași liniște. Ce putem crede 
noi? Generalii au greșit adesea de-a lungul timpului. Biserica, fiind 
în slujba lui Dumnezeu, niciodată. 

Iute la mânie, neștiind unde vrea să bată călugărul, Basta 
fu pe punctul de a sări cu vorbe de ocară, dar piciorul lui Pezzen 
călcă iute peste al său. 

— Domnule general, continuă Peter învirtind pe mîini 
niște mătănii simple, acum o lună împăratul socotise a vă lua 
comanda trupelor din Ungaria Superioară fiindcă i s-ar fi potrivit 
mai bine marchizului de Burgau. Cerîndu-ne părerea, i-am propus 
să mai aștepte. Marchizul e un oștean de mare vază, dar cam răz- 
vrătit împotriva bisericii. Însă învățătura creștină ne poruncește 
a-l ierta pe cel rătăcit și a-l aduce pe calea cea bună. Văzindu-vă 
azi, ne bucurăm că sînteți plecat supus al bisericii, chiar dacă vă 
lipsesc unele haruri ale marchizului. Ne vom ruga pentru voi, dom- 
nule general. 

„Cine dracu e ăsta? se întrebă Basta iritat. Aluzia lui e 
limpede că mă vrea supus al bisericii, dar eu mă aflu în slujba 
împăratului.” 

„E îngîmfat, socoti Peter. Prostul nu e prost destul dacă 
nu-i fudul. Cred totuși că-l vom îmblînzi. Cu el voi lucra mai ușor 
decît cu marchizul. Mă pricep la oameni. Cînd dau de greu, cei 
îngimfaţi se pleoștesc dintr-o dată. Îi voi da o lecţie de mărinimie 
în seara aceasta. Pentru a-l înfricoșa am timp destul. Nu-un general 
mare. Faima și-o datorează oștilor bune și căpitanilor săi. De fapt, 
azi nu-mi trebuie un general mare, ci unul care se supune orbește.” 

La propunerea gazdei, se ridicară cu toţii să guste aerul 
curat de pe terasele mari. Querini, mic și slăbuțţ, luă braţul masivu- 
lui Ștefan Bâthory. Kornis, gras la trup, ieţi dimpreună cu uscăţivul 
Naprâgy. Bornemissa, înalt și bine croit, porni alături de scundul 
Csâki. Lunganul Basta, cu faţa bronzată frumos de soarele pustiei, 
luă brațul spătosului Pezzen. 

— N-am priceput nimic din semnele voastre, grăi 
generalul. 

Marele diplomat socoti că acesta e departe de a avea 
fineţea curtenilor lui Rudolf. Un altul ar fi priceput chiar dintr-o 
ușoară ridicare de sprincene. 

— Semne prietenești, domnule, răspunse ascunzindu-și 
disprețul. Nu vă îndemn a-l nesocoti pe părintele Peter. Mînia lui 
poate însemna sfîrșitul carierei voastre de general. 

— Glumiţi? 

— Nu mi-aș îngădui. 

— Dar eu sînt în slujba împăratului, domnule Pezzen. 
În slujba primului om al imperiului. 

— Poate al doilea, sau al treilea, sau cine mai știe. Peste 
Rudolf stau puteri mai mari decît credem noi. 

— Dacă mi-ar spune altul, n-aș crede. Înseamnă că acest 
călugăr cu straie cam soioase... 

— Da, da, domnule general. 

— Drace! se muie Basta înfiorat. 

Peter prinse din ochi discuţia dintre general și diplo- 
mat. Era convins că vorbeau despre el. Zîmbi mulțumit. „Pezzen 
s-a dovedit un bun slujitor al nostru. De fapt, noi l-am ridicat și 
noi îl ținem la curtea lui Rudolf. Cred că va reuși să facă din Basta 
un mielușel.” 

Îi adresă un semn diplomatului, iar acesta se apropie 
grăbit. După un sfert de ceas, intrară cu toții în sufragerie. Umi- 
lul călugăr aşteptă calm, pînă cînd fiecare se așeză pe vechiul loc. 

— Domnilor! vorbi el. împăratul nostru, Domnul să-l ţină 
în pază, l-a tolerat prea mult aici pe veneticul Mihai. Nu putem să 

nu-i recunoaștem niște merite principelui. Niște merite de mare 
general al timpului nostru, dar planurile lui nu se potrivesc în 
nici un chip cu ale împăratului. Noi dorim să avem sub stăpinire 
întregul teritoriu valah, pînă la Nistru. A stăpîni Transilvania și 
Moldova înseamnă a intra ca un pinten între poloni și turci. Spre 
sud, vom întări granițele Carpaţilor, iar turcii ne vor simţi acolo 
puterea. Deci, pentru nobilii Transilvaniei nu vor mai fi primej- 
dii. Spre nord, vom aduce încă un cerc de fier în jurul Poloniei. În 
Transilvania, nobilii și-au pierdut puterile și multe privilegii de 
la Șelimbăr încoace. Prin venirea oștilor imperiale aici, nobilii vor 
primi tot ce au pierdut sau sînt pe cale să piardă. Vom numi în 
Transilvania un guvernator. 

— Nu guvernator, monseniore, interveni Naprâgy. Spe- 
răm să-l aducem pe fostul principe Sigismund. El e de-al nostru. 

— Dar v-aţi lepădat cîndva de el. 

— A fost o greșeală, se amestecă Bornemissa. 

— Ne vom gînd la asta, domnilor. Poate că chiar e mai 
bine. 

„Sigismund nu, socoti Peter. E un om pe care nu se pot 
pune baze serioase. Totuși, nu strică să-l promitem, pentru a căpăta 
sprijinul nobililor. După ce-l vom alunga pe Mihai, generalul Basta 
va fi guvernator. El sau altul.” 

— Dacă-l doriți pe Sigismund, îl veţi avea, domnilor, 
continuă el. Noi dorim liniște aici, iar biserica noastră catolică 
va prinde puteri, spre lauda Celui-de-Sus. Căile pentru scoaterea 
lui Mihai din cele două țări sînt mai multe. Dacă se învoiește a 
fi domn în Țara Românească și a primi de la noi compensație în 
bani, îi vom da. Banii nu ne lipsesc. Putem oferi două milioane de 
taleri, sau chiar mai mult. De nu se va învoi, nobilii Transilvaniei, 
ajutaţi de trupele imperiale ale domnului Basta, vor face răscoală. 
Apoi, mai sînt și alte căi la care ne-am gîndit, însă toate la timpul 
lor. Am venit aici pentru a schimba păreri cu domniile-voastre și a 
hotări măsurile ce se impun. Sfinţia-sa episcopul cancelar Naprâgy, 

comisarul Ungnad și doctorul Pezzen ne-au vestit că sînteţi gata 
a începe unele pregătiri de răscoală. Cum socotiți să o faceți? 

— Monseniore! zise Bornemissa. Pînă acum am avut doar 
promisiuni din partea domnului Pezzen. Să credem că ajutorul 
generalului Basta nu-i o simplă făgăduială? 

— Să credeţi, domnilor. Generalul se va mișca lingă voi 
la primul semn. 

— Dar n-am asemenea ordin, grăi Basta. 

— Îl am eu, domnule, zimbi Peter cu bunătate. 

Apoi scoase din rasa lui ponosită un sul de hîrtie cu pece- 
tea împăratului și porunci: 

— Desfă-l, domnule! 

Uluit, Basta rupse pecetea și citi: 


Din porunca noastră, generalul Basta și oștile 
sale se vor supune aducătorului acestui ordin. 
Rudolf 


— Deci, reluă Peter, în privinţa colaborării vă dăm toate 
asigurările de cuviință. 

— Acum vorbim altfel, se bucură Bornemissa. Monse- 
niore, la noi există un obicei al pămîntului, potrivit căruia marea 
nobilime are oști proprii. E adevărat că nu sînt mari, dar de ne 
unim către același scop, ele vor crește frumos. Cred că pînă în mai 
puțin de o lună, vom ajunge la zece mii de călăreți și pedeștri, sau 
poate chiar mai mult. De mîine, curieri de-ai noștri vor alerga pe 
la castelele și palatele celor ce sînt alături de noi. Dar poate că ar 
trebui să nu privim lucrurile prea ușor. Principele Mihai nu-i unul 
dintre aceia pe care îi poţi lua ca din oală. El stă cu ochii pe noi. 
Iar ochii, urechile și mîinile lui sînt cavalerii din jurul său. Dom- 
nii Cae Indru, Costache Caravană, Chirilă Zece Cuţite și Ducu cel 
Iute sînt oameni cu mari haruri ale inteligenţei, vicleniei și cura- 
jului. Poate că a venit vremea să-i retezăm puterile principelui 
prin nimicirea acestor cavaleri. 

Peter asculta îngîndurat. Virtuţile lui Ducu și Costache 
le simţise la Krivoklat. Cît despre ceilalți doi, aflase multe lucruri 
parcă de necrezut. 

Musafirii contelui Teke mai discutară multă vreme, ros- 
tuind planul răscoalei în cele mai mici amănunte. Dar Peter nu 
pomeni nimic despre hotărirea sa de a-i suprima pe Mihai și pe 
cavalerii acestuia. Avea destulă experienţă în astfel de prilejuri 
pentru a nu-și dezvălui gindurile. Oaspeţii se despărțiră tirziu, 
aproape în zori. Trăsurile ieșiră din parcul palatului, mistuindu-se 
în noaptea caldă, plăcută de vară. Părintele Peter zăbovi alături 
de Basta și-i zise: 

— Domnule general, biserica noastră vede în voi un slu- 
jitor de nădejde, iar pentru astfel de merite plăcute dinaintea lui 
Dumnezeu, vă răsplătește cu patru mii de taleri. Doctorul Pezzen 
a primit instrucțiunile și vă așteaptă lingă trăsura voastră. 

— Vă mulțumesc, monseniore, bîigui Basta, plăcut 
surprins. 

— Oh, nu mie! Lui Dumnezeu și bisericii sale. Ne-am 
mai gîndit, domnule general, că vi s-ar potrivi titlul de guvernator 
al Transilvaniei. Luptaţi pentru el, domnule! 

— Cum? 

— Ascultindu-ne poruncile fără să puneţi întrebări, 
fiindcă biserica nu greșește niciodată. Vreau să ne ascultați, chiar 
dacă poruncile noastre seamănă a răzvrătire. Să nu vă temeți. 
Biserica veghează asupra voastră. Împuternicirea de guvernator, 
semnată în alb de bunul nostru împărat, se află în buzunarul meu. 
Rămâne doar să punem acolo un nume. 

— Dar le-aţi promis nobililor că-l veți aduce pe 
Sigismund. 

— Iată că începeţi să întrebaţi, domnule general, răs- 
punse Peter cu asprime. 

Simţind că a greșit, mîndrul Basta se aplecă brusc și 
sărută mîna umilului prelat. Apoi vru să se îndepărteze, dar un 
gest al celuilalt îl opri. 

— Acum, O rugăminte, domnule Basta: ce am discutat 
adineauri rămîne numai între noi. Mergeţi liniștiți la trupele voas- 
tre. Cînd va fi nevoie, vă vom informa din timp. 

Ajuns lingă trăsură, generalul primi din mîinile lui Pez- 
zen talerii promiși. 

În vreme ce Basta se îndepărta plin de speranţe, Peter 
și Pezzen urcară într-o trăsură închisă și porniră pe drumul ce 
ieșea din Satu-Mare către apus. La puțină vreme, lăsară drumul 
în dreapta și intrară pe unul mai îngust, mărginit de păduri vechi. 
Opriră după o jumătate de ceas la poarta unei biserici nu prea mari, 
dar frumos înconjurată de copaci și ziduri înalte. Odăile pregătite 
din timp îi așteptau pentru odihna cuvenită. Afară, se crăpa de 
ziuă. Cei doi mai zăboviră o vreme de taină. Și nimeni nu bănui că 
acolo, în locul acela tihnit, învăluit de dulceața zorilor, se puneau 
la cale planuri de asasinare a principelui și cavalerilor săi. 

În ziua de 11 iulie, căldura căzuse tolănită la rasul pămâîn- 
tului, cu mult înainte de prînz. Praful drumurilor era încins și greu, 
lipsit de vlaga ce i-o aducea altădată vintul. Bărbații și femeile 
satelor intraseră în holdele mari de grîu fie pe lunci, fie pe coaste. 
Aerul ședea nemișcat, încremenit și obosit sub apăsarea căldu- 
rii. De-a lungul cîmpurilor se zăreau prin holde spinările albe ale 
secerătorilor și din cînd în cînd cîte-un trup ridicat în picioare, 
înconjurat pînă mai sus de brîu de spicele galbene-aurii. Apele 
Mureșului se mișcau în dulce cumpătare, înghesuite de prunduri 
ivite peste noapte. Pruncii dăduseră buzna la scăldat, iar gălă- 
gia lor și trupurile agere aduceau locurilor sfîntă binecuvîntare. 
Chiar și vitele se tolăniseră în apă pînă la gât și priveau împrejur 
cu ochii lor blînzi, mirate de asemenea zăpușeală. Cinci sute de 
călăreţi și patru mii de trabanțţi ieșiseră din Alba-Iulia în straie 
de paradă aliniaţi frumos pe marginile drumului dinspre Teiuș. 
O trăsură deschisă, cu puţin alai, îl aducea pe doctorul Pezzen în 
capitala principatului. Plecat de atîtea luni, diplomatul casei de 
Austria sosea abia acum la capătul drumului. Frumoasa primire, 
ce s-ar fi cuvenit unui împărat, nu-l impresionă pe călător. Venise 
acolo să vadă mult și să afle mult. Ochii lui se opreau adesea asu- 
pra oștenilor echipați cu straie bune și arme noi, strălucitoare în 
curăţenia lor. 

„E de mirare cum reușește principele să întrețină astfel 
de oști, cînd lipsa lui de bani s-a auzit chiar pînă la Praga, socoti 
Pezzen. Și iată că de-a lungul drumului am văzut oameni ieșiți la 
lucrul cîmpului, satele și orașele bine îngrijite, astfel că se simte 

mîna de gospodar a lui Mihai. Nobilii petrec frumos, castelele, 
palatele și casele lor nu au fost călcate cu forța, vechile lor privile- 
gii sînt respectate, fapt ce mă pune în mare încurcătură. Pe nobili 
nu-i înțeleg. Nu pricep aplecarea lor spre răscoală. Oare să-i supere 
atât de mult faptul că au un conducător din neamul valahilor? Dar 
asemenea conducători au mai fost aici. Matei Corvin și lancu de 
Hunedoara erau valahi. Va fi greu să-i vorbesc principelui des- 
pre nemulțumirile nobililor, fiindcă nimic nu stă în picioare. Nici 
pretențiile de stăpînire aici, ridicate de Imperiul Austriac, nu sînt 
motivate. M-am lămurit singur în această călătorie că populaţia 
cea mare a principatului o formează românii. Mihai s-a dovedit 
devotat creștinătății și casei de Austria. Cel puţin pînă acum, nimic 
nu a ridicat bănuieli temeinice asupra lui. Poate că arhiducele 
Matthias e singurul dintre noi care vede mai limpede. El spunea 
că principele ar fi azi singurul general capabil a menţine liniștea 
în această parte a Europei. Dar Maria de Spania, papa și biserica 
noastră catolică vor altfel. Însă mi-e teamă că nu va ieși nimic 
bun. Peter mă înspăimâîntă cu vorbele lui în doi peri, cu marea 
lui putere, cu misterul din spatele său și mai ales cu lipsa lui de 
omenie. Uneori, mi-e teamă chiar pentru viața mea. Știu multe. 
Poate prea multe pentru a nu se lipsi cîndva de un martor supă- 
rător. Cine lucrează cu otravă și pumnal nu face deosebire între 
dușman și prieten. Am credinţa că Mihai va fi asasinat în curînd. 
Dacă tratativele mele cu el nu duc la nici un rezultat, acesta îi 
sfîrșitul hotărît de Peter, sau poate chiar de alții mai sus decît el.” 

Trăsura intră prin poarta de sud a cetăţii Alba-Iulia. 
Logofătul Teodosie și generalul Kornis, călări pe cai frumoși, țesălaţi 
în dreptunghiuri mici, se alăturară trăsurii din mers. lar un sfert de 
ceas mai tirziu, Pezzen, pînă la urmă copleșit de atențţii, ajunse în 
fața tronului princiar. Mihai zimbea, în loc să-l privească încruntat 
pentru întârzierea lui nejustificată. Înfăţișarea marelui general 
valah nu arăta semne de fală sau aplecare spre trufie. Gesturile 
lui simple, vorbele cumpătate îl impresionară pe fiul diplomat. 

— Sosirea voastră aici aduce strălucire curții din 

Alba-lulia, domnule doctor Pezzen, grăi principele. Aduce stră- 
lucire prin voi și prin împăratul Rudolf, pe care îl reprezentați. 
Prezența voastră ne încredințează că înalta curte din Praga nu 
și-a uitat aliatul din răsărit. 

„Hm! gîndi Pezzen. A spus aliat, nu vasal. Dar mi se pare 
că lucrurile stau chiar așa cum le înfățișează, ce-i drept, cu adîncă 
finețe. Cred că-i o aluzie la faptul că Imperiul Austriac nu și-a res- 
pectat pînă azi obligațiile de suzeran, fiindcă ajutoarele de bani și 
de oști nu s-au arătat, așa cum s-ar fi cuvenit.” 

Apoi răspunse: 

— Măria-ta, vorbele voastre îmi aduc multă bucurie. Am 
deslușit din ele că ați rămas credincios casei de Austria, astfel că 
între aliați buni, discuțiile vor fi rodnice și pline de miez. Îngădu- 
iți-mi, serenissime principe, să vă aduc salutul și urările de sănătate 
trimise prin noi de împăratul Rudolf. 

— Vă mulțumim și ne vom grăbi să le întoarcem după 
cuviință. Domnule doctor Pezzen, cred că lunga și plicticoasa 
călătorie v-a obosit. Slujitorii noștri au făcut pregătiri pentru a 
va găzdui cum se cuvine într-o minunată casă din Alba-lulia. 
Reședința voastră e înconjurată de pomi și trandafiri. Cîndva, ea 
a aparținut regretatului Petre Huszâr, ce se număra printre frun- 
tașii nobilimii din Transilvania. Sperăm să vă simţiți bine acolo. 
E un loc încîntător și liniștit. 

„Mă expediază elegant, gîndi Pezzen. Dar primirea pe 
care mi-a făcut-o a fost fără cusur. Și zău că simt nevoia de odihnă. 
Poate că se arată doar curtenitor, iar eu prea despic firul în patru.” 

— Vă mulțumim, serenisseme principe, pentru grija ce 
ne-o arătaţi și vă rugăm să ne fixaţi zi de audienţă solemnă, se 
înclină diplomatul. 

— Ne-am gîndit, domnule doctor, zimbi principele. Ea 
va fi peste zece zile. 

— Nu-i prea îndepărtată? 

— Nu cred. De fapt, știm că sînteți un om înţelept, care 
nu se grăbește niciodată. 

„Drace! chibzui Pezzen. Fineţea vorbelor lui mă uimește. 
Iată că ne-a făcut o frumoasă aluzie la faptul că am întârziat pe 
drum nepermis de mult. O aluzie meșteșugit învăluită în vorbe 
de laudă.” 


S 


În dimineaţa zilei de 21 iulie, Pezzen fu primit în audienţă 
solemnă. Sala tronului se umpluse de curteni și oșteni. Principele 
arăta vesel, ca și vestiții săi cavaleri Cae, Costache, Chirilă și Ducu. 

— Ei, domnule doctor, cred că vă simţiţi bine la noi, spuse 
principele cu bunăvoință. Se cunoaște, după fața odihnită, că v-aţi 
aflat prilej de îngrijire trupească. 

— Serenissime principe, nu tăgăduim că ne-aţi oferit un 
minunat loc de găzduire. Discursul nostru va fi scurt, fiindcă adesea 
cei ce se îndeamnă a le rosti, cam bat apa în piuă. Sînt emoționat. 
Azi îmi revine cinstea de a vă înmîna frumosul colan cu vulturul 
habsburgic, pe care împăratul Rudolf vi-l acordă în semn de adîncă 
preţuire. La curtea din Praga, numele vostru e pomenit adesea cu 
admiraţie. Se recunoaște acolo că sînteți un vasal credincios și 
harnic. Suzeranitatea Imperiului Austriac înseamnă pentru voi 
deschiderea unui drum larg de lucru în folosul creștinătății. lar 
faptul că ați adus la trupul imperiului și Ţara Moldovei dovedește 
că împăratul nu s-a înșelat socotindu-vă un mare general al tim- 
pului. În catedrala Sfîntul Vit s-au înălțat rugăciuni pentru voi. 
Iată mari semne de prietenie și bunăvoință, serenissime. 

— Frumoase vorbe, domnule doctor Pezzen! grăi princi- 
pele cu admiraţie. Se vede că sînteți un orator neîntrecut, iar fraza 
aleasă vă întregește harurile. Din vorbele voastre am înțeles că 
Imperiul Austriac ne cinstește cu vulturul habsburgic, un discurs 
și niște rugăciuni. Sîntem la fel de emoționați ca și voi, domnule 
Pezzen. Cît despre alipirea Ţării Moldovei la imperiu, nu cred să 
fi existat vreo astfel de ceremonie. Mai degrabă o mică scăpare a 
voastră, obișnuită adesea chiar în discursurile scurte. Dar nu asta 

are importanţă, ci marea grijă pe care ne-o arată împăratul. Am 
cerut bani și oști, iar ajutorul se arată într-o decorație, un discurs 
și ceva rugăciuni. Oare nu-i prea puţin, domnule Pezzen? Și încă 
nu-i totul. Am venit de bunăvoie spre vasalitate. V-am închinat 
Transilvania cucerită de oștile mele. Drept mulțumire, împăratul 
m-a poftit adesea să părăsesc principatul. Aveţi un răspuns pentru 
toate acestea, domnule Pezzen? 

— Măria-ta, se înclină diplomatul cam încurcat, știu că 
toate cererile voastre sînt în studiu. 

— În studiu? Mda! Știţi ce mă întreba în luna mai vechiul 
și bunul meu prieten Taranowski, solul Poloniei? „Oare nu v-aţi 
aplecat ca vasal unui suveran mai slab și mai sărac decît voi? La 
ce vă folosește alianța cu cei care vă cer fără să dea nimic? Oare 
nu ar fi mai bună o prietenie a voastră cu regele nostru? Vă întreb 
asta fiindcă am venit să oferim ceea ce nu veți căpăta niciodată 
de la casa de Austria.” 

— Sînt cuvinte spuse cu răutate, îngăimă Pezzen. 

— Poate cu răutate, dar drepte. lată că Polonia e gata să 
ofere în orice caz mai mult decît un discurs sau o decorație. Iată 
că turcii ne fac propuneri de recunoaștere a noastră peste cele 
trei țări, de ajutor cu oști și de un împrumut a cărui valoare se 
ridică la două sute de mii de ţechini de aur. La asta ce mai puteţi 
răspunde, domnule Pezzen? Poate despre faptul că am greșit cînd 
ne-am aplecat spre o alianţă cu voi? 

— Măria-ta, îngăduiți-mi o audienţă secretă, făcu palid 
solul lui Rudolf. 

— Fie! răspunse principele cu asprime. O veţi avea peste 
o jumătate de ceas. 


S 


În odaia de lucru a principelui se așternuse masă cu vin și 
ceva gustări. Așezat pe un scaun lingă fereastră, Mihai privea cum 
se schimbau gărzile din faptul prînzului. Doctorul Pezzen cătă în 

jurul său, surprins de simplitatea mobilierului și lipsa obiectelor 
de ornament. 

„Nu și-a îngăduit nici un fel de confort, chibzui diplo- 
matul. Ba mai mult: aud că și-a cheltuit întreaga avere pentru 
întreținerea oștilor. Puțini oameni ar fi făcut așa ceva. Mi-e sufle- 
tul greu la aceste tratative. Am venit aici să păgubesc un popor ce 
și-a aflat un conducător mare. Un popor sărac și viteaz, care ne-a 
ferit adesea de călcările turcilor.” 

— Vă ascult, domnule doctor, zise principele privindu-l 
îngîndurat. Socot că-i întemeiată bine cererea voastră de audienţă 
secretă, cu toate că mă miră. Între noi și împărat nu se află lucruri 
încurcate sau vrednice de ascuns. 

— Mătia-ta, doresc din inimă să ajungem la o înţelegere 
bună, spuse diplomatul cu sinceritate. Casa de Austria vă oferă un 
milion de taleri în schimbul ieșirii voastre din Transilvania și Mol- 
dova. La suma aceasta adăugăm castelul KOnigsberg, al cărui venit 
anual se ridică la aproape o sută de mii de taleri. Vă recunoaștem 
ca domn al Ţării Românești, și la nevoie, vă putem sprijini cu oști 
împotriva turcilor. 

Aici se opri încurcat. Cîteva clipe, ochii principelui scîn- 
teiară de mînie. Doar cîteva clipe, fiindcă semnele ei dispărură 
brusc, iar vocea lui era calmă cînd întrebă: 

— Nu vi se pare curios, domnule Pezzen, faptul că noi 
nu de turci ne temem, ci de ipocrizia stăpinilor voștri? 

— Serenissime principe, răspunse diplomatul, eu am 
o sarcină ingrată azi. Ce gindesc nu are însemnătate, ci numai 
îndeplinirea misiunii pe lîngă voi. Mi s-au dat împuterniciri să 
negociez cu voi pînă la suma de trei milioane de taleri. Atit și 
nimic mai mult. 

— Înseamnă că ne pierdem vremea, vorbi Mihai cu tris- 
teţe adincă. 

— E ultimul vostru cuvînt, serenissime? 

— Ultimul. 

— Atunci, nu-mi mai rămîne decît să vă cer permisiu- 
nea de a mă retrage. 
— O aveţi, domnule Pezzen. 


VA 


O ușă frumos mascată în peretele de lemn se deschise 
îndată după plecarea doctorului Pezzen. Din spatele ei apărură 
Cae, Chirilă, Costache și Ducu. Feţele lor transpirate sub apăsarea 
căldurii din mica ascunzătoare stîrni veselia principelui. 

— Aţi auzit, prieteni? întrebă reținîndu-și un zîmbet. 

— Tot, murmură Chirilă. 

— Și ce părere aveți? 

— Să le luăm banii, grăi Ducu mucalit. 

— Glumiţi? 

— Numai pe jumătate, măria-ta. La spatele lui Pezzen 
nu stă împăratul, ci alte puteri. Sau poate împăratul s-a lăsat con- 
vins a ne scoate de aici. Ceva e sigur: se lucrează cu miîrșăvie, iar 
banii aceia nu vin de la împărat. Ce-ar fi să ne prefacem a primi 
tîrgul? Cu trei milioane de taleri desăvirșim unirea celor trei țări 
și punem pe picioare o oștire a Bucegilor, cum nu s-a mai văzut. 
Să răspundem la viclenie cu viclenie. Nu mai am liniște dacă nu 
le luăm banii acestor lotri. 

— Ai un plan? se interesă Costache Caravană. 

— Încă nu. 

— Atunci, să nu mai vorbim despre asta. Crezi că cei 
care fac tîrgul cu noi se vor mulțumi doar să ne aducă frumoasa 
grămadă de aur? Nu, dragul meu! Totdeauna trebuie să ne gîndim 
că adversarul nu-i mai slab la judecată decît noi. Că și-a luat măsu- 
rile lui de prevedere. Va trebui să semnăm renunțarea noastră la 
Transilvania. O asemenea semnătură ne obligă să o respectăm. A 
lua bani de la unii ce s-au transformat din aliaţi în trădători nu-i 
un păcat. Sigur că banii aceștia ne-ar ajuta să ne plătim datori- 
ile mari, să-l sprijinim pe Altîn, să ridicăm cetăţi puternice și să 

desăvirșim unirea neamului, dar nu ne putem gîndi la ei. Socot 
însă că părerea ta nu-i lipsită de înţelepciune, fiindcă ne dă prilej 
de a deschide ochii mai bine. Adineauri ai spus că banii aceștia nu 
vin de la împărat, deci nu el ar fi cel păcălit. Aici cred că ar trebui 
să ne gîndim puţin. Ce părere ai, Cae? 

— Admir inteligenţa lui Ducu, zimbi Cae. Mintea lui 
pătrunzătoare a găsit o cale la care nu ne-am gîndit. Și eu înclin 
a crede că cele trei milioane de taleri nu vin din visteria împăra- 
tului Rudolf. Curtea din Praga, ce trăiește într-un lux orbitor, nu 
are atiția bani. Poate că nu ar strica să aflăm de unde vin. Dacă 
am trimite o solie la arhiducele Matthias, m-aș mira să nu aflăm 
adevărul. Mi-e teamă că cele trei puteri, despre care ne scria Henric 
al Franţei, au început a se mișca asupra noastră. lar dacă-i așa, e 
bine să aflăm, pentru a lua măsurile de cuviinţă. 

— Așa cred și eu, murmură principele aplecat spre gîn- 
duri. lată că cel mai înverșunat dușman al nostru se arată azi în 
apus. Adică acolo unde am nădăjduit mai mult. Acolo unde ne-am 
legat cu prietenie deschisă, pornită din suflet. Dar noi totdeauna 
am avut dușmani, deci nu-i cazul să ne frămîntăm mai mult decât 
altă dată, ci să lucrăm cu chibzuială. Ne trebuie bani. Îi vom avea. 

— De unde, doamne? întrebă Chirilă nedumerit. 

— Din minele de aur ale principatului. A venit vremea 
să confiscăm toate minele de aur ce lucrează azi în folosul impe- 
riului și al nobililor din Transilvania. 

— Va ieși răzmeriță din partea nobililor și ceartă cu impe- 
rialii, se amestecă grăsunul Costache. 

— Știu, dar dreptatea e de partea noastră. Noi sîntem 
stăpîni aici. Pînă cînd vor lucra minele noastre pentru alţii? Pînă 
cînd vom cerși aur, lăsîndu-l pe al nostru să cadă în cămări stră- 
ine? Contele de Ramonchamp îmi spunea că aurul Transilvaniei 
se negociază chiar și la Paris. Ei bine, să-l negocieze adevărații lui 
stăpîni. Din cine vreţi să fie formată solia la arhiducele Matthias? 

— Din Tufănel, Toroipan, Gălușcă și Ciripoi-fiul, răspunse 
Cae. Sînt călăreți desăvîrșiți astfel că nu vor zăbovi mult pe drum. 

— Nu știu nemțește, interveni Chirilă. Poate că ar trebui 
să merg eu. 

— Crezi? întrebă Indru. Acum, cînd uneltirile nobililor 
sînt în toi, e mai bine să fim toţi patru aici. Scrisoarea noastră către 
arhiduce va lămuri totul. 

— Mi-e teamă că te contrazic, zise Costache. E nevoie 
acolo de un om care știe nemţește. Dacă nu le cunoști graiul, între 
străini ești surdomut. Chirilă mi se pare cel mai potrivit în această 
misiune. Am înțeles că Matthias ne este prieten, astfel că-i necesar 
să-i arătăm toate gindurile noastre. 

— Fie! se supuse Indru, înțelegînd temeinicia vorbelor 
lui Costache. Să plece el dimpreună cu cei patru. Sau numai cu 
trei. Tufănel ar putea rămîne aici, unde avem mare nevoie de el. 

— Ţi-ar conveni la noapte? întrebă principele. 

— De minune, răspunse Chirilă. Pe răcoarea nopții, caii 
noștri se vor întinde frumos la drum. 

— Atunci, e bine. Peste cîteva ceasuri vei avea scrisoarea 
noastră, grăi principele. Ne-am mai gîndit că mîine sau poimiîine 
să-l trimitem pe Radu Buzescu la poloni. 

— Dar la turci? întrebă Ducu. 

— Acolo ne mai gîndim. Sultanul va încerca să se răzbune 
pentru pierderea Chiliei și Cetăţii-Albe. Poate că am să-l trimit pe 
Udrea cu o scrisoare care să ne aducă puţin răgaz. Dar azi, gindu- 
rile mele sînt asupra lui Pezzen. Cred că ne va cere permisiunea 
să plece. Oare la Praga? 

— Asta mă întrebam și eu, zise Cae. Poate că nu ar strica 
să ne ținem pe urmele lui măcar pînă dincolo de granița noastră. 
Îmi spune inima că ceva nu-i în regulă cu diplomatul acesta șiret. 
De fapt, prietenul Sile Adormitu zăbovește prin pivnițele casei lui 
Huszâr, cu nădejdea că vom prinde vreun fir, așa cum s-a întîm- 
plat cu contele Taranowski. Nu cred că domnul Pezzen a putut să 
șadă atita vreme la Satu-Mare numai de dragul peisajului. Dacă 
avea misiunea clară de a vă oferi trei milioane de taleri pentru 
renunțarea voastră la Transilvania, normal ar fi fost să vină aici 

fără zăbavă. Drace! strigă el luminîndu-se la chip. Încep să văd 
clar. Înseamnă că abia la Satu-Mare a primit o astfel de împuter- 
nicire. Deci, e limpede că cineva a venit acolo pe urmele sale, iar 
acel cineva așteaptă rezultatul tratativelor. 

— Pe laţele de-o șchioapă ale Zambilicăi, asta e! sări Cos- 
tache entuziasmat. Două luni a zăbovit Pezzen acolo. Or, e limpede 
că un diplomat cu sarcini precise, primite acasă, zorește să le ducă 
la bun sfîrșit. Ce bine că Ducu a ridicat chestiunea banilor! Numai 
așa am putut dibăci aceste gînduri. Acum sînt și eu de părere să-l 
urmărim pe doctorul Pezzen piînă-n pînzele albe. 

Impresionat de frumoasele deducţii ale cavalerilor săi 
principele îi privi cu admiraţie neascunsă. 

— Fir-ar să fie! rise el. Cu asemenea prieteni e o desfă- 
tare să stai alături. Nu mai încape îndoială că la Satu-Mare putem 
afla cheia misterioasei misiuni a doctorului. lar dacă mă gîndesc 
bine, parcă mi se ridică un văl de pe ochi. Împăratul îi asigurase, 
în aprilie, pe Ducu și Costache că Pezzen vine la noi cu un ajutor 
de o sută de mii de taleri. Deci, nici vorbă despre cele trei mili- 
oane. Iată că doctorul nu s-a grăbit să vină cu suta de mii. Ce l-a 
oprit oare? Ba mai mult: nici nu a pomenit despre ei. Înseamnă că 
ceva s-a petrecut pe drum. Iar faptul că a zăbovit la granița noas- 
tră aproape două luni probează că cineva l-a oprit să vină. Da, da, 
prieteni! Cred că la Satu-Mare dezlegăm enigma care-l înconjoară 
pe doctor. Cine va lua urma lui Pezzen? 

— Eu, zise Cae. Eu și Sile. Mai mulţi, am bate la ochi. Doi 
călăreți îmbrăcați în straie de negustori sînt obișnuiți de-a lungul 
drumurilor, prin hanuri și prin orașe. 


S 


Înnoptase de mult. Doctorul Pezzen umbla agitat prin 
încăpătoarea sufragerie a casei lui Huszâr. 

„Nu-mi mai rămîne nimic de făcut, decît să plec, socoti 
el. Principele nu a primit oferta și nici nu mai merita să încerc. 

E un om dintr-o bucată. Mă miră totuși că un bărbat înțelept ca 
acesta nu pricepe amenințările ce-l pîndesc. Altul în locul lui ar 
fi primit banii și frumosul domeniu KOnigsberg. Și-ar fi oferit o 
viaţă liniștită, plină de bogăție, nu una încărcată de ameninţări. 
De îndată ce va afla răspunsul meu, Peter va lua măsuri să fie 
asasinat dimpreună cu strașnicii săi cavaleri. Totuși, mi-e teamă. 
Asasinarea unui om ca Mihai va trebui ascunsă cu grijă fiindcă 
nu-i un oarecare. lată că Peter m-a făcut confidentul său. Singurul 
său confident. Oare e bine? După asasinarea principelui, prelatul 
acesta ar putea încerca să scape de un martor ca mine. De cînd 
e lumea, asasinii au procedat astfel. Cred că ar trebui să-mi iau 
și eu unele măsuri. Mai ales dacă se descoperă asasinatul, s-ar 
putea să fiu întrebat asupra tăcerii mele. Sînt prea mulți aceia 
care m-au văzut alături de Peter. Iar faptul că talerii împăratului 
nu au ajuns la Mihai mă poate băga în mare încurcătură. Am să-i 
scriu arhiducelui Maximilian despre intențiile lui Peter. Arhidu- 
cele ar putea să mă apere de amenințări. Această scrisoare poate 
fi o dovadă că-i sînt devotat.” 

Se așeză la masă și începu să scrie, dar nu oricum, ci 
chibzuind îndelung asupra fiecărei fraze. Arhiducelui trebuia să 
nu-i dea nici totul, nici prea puţin, fiindcă nu știa dacă lucrează în 
tabăra împăratului, sau mai sus. Apoi, s-ar fi putut ca între Maxi- 
milian și Peter să existe unele legături. Era nevoie să fie prudent, 
mai ales în cazul în care prelatul ar fi aflat de la arhiduce conți- 
nutul acelei scrisori. După aceste gînduri aplecate spre prudenţă, 
rîndurile lui se așternură astfel: 


Măria-ta, ne bucură că avem prilejul a vă da 
vești din principatul Transilvaniei. Acum, cînd lucrăm 
sub înțeleapta îndrumare a părintelui Peter, Dumnezeu 
să-l ţină în pază, parcă mă simt mai liniștit. El a venit cu 
frumoase împuterniciri de la împărat, ceea ce ne-a făcut 
să-i dăm adîncă ascultare. Prin sosirea sfinţiei-sale aici, 
cred că scoaterea Transilvaniei de sub puterea valahului, 
devine fapt împlinit. Nobilimea, condusă cu mult har de 

sfinția-sa, se pregătește bine de răscoală. Dar cuviosul 
Peter e de părere că vom reuși mai ușor printr-un asasinat. 
Dacă dispare principele Mihai, răscoala îi va nimici și 
pe căpitanii lui. Știind că lucraţi cu atita zel spre binele 
imperiului, mă grăbesc a vă trimite aceste știri. 

Al vostru supus, 

Pezzen 


„Așa e mai bine, chibzui el. Mă arăt același zelos diplo- 
mat al împăratului, devotat lui Maximilian și supus lui Peter. În 
felul acesta, îmi atrag trei protecții înalte, dar îmi iau și măsuri 
împotriva prelatului. De va încerca să mă ucidă, îi voi spune că nu 
sînt singurul care știe despre asasinat, fiindcă Maximilian a primit 
o scrisoare de la mine. lată că multe gînduri bune vin noaptea. 
Acum parcă m-am liniștit. Cînd sînt lingă Peter, am senzaţia că 
stau lîngă o năpiîrcă. În faţa lui, cred că Diavolul e un biet ucenic.” 

Reciti scrisoarea de cîteva ori, pentru a se încredința că 
nici un cuvint din frazele sale nu-i ședea împotrivă. Iar cînd se 
convinse că aceasta e fără cusur, o lipi cu grijă și-i aplică pece- 
tea personală. Lipsi o vreme din odaie. Apoi reveni, însoțit de un 
oștean falnic. 

— Domnule Rudi, grăi doctorul. Miine, după deschiderea 
porților cetăţii, vei porni către Praga. Această scrisoare trebuie să 
ajungă în mîinile arhiducelui Maximilian. E o solie de mare impor- 
tanţă. Pierderea sau rătăcirea ei ar aduce pagube imperiului. Eşti 
un oștean vrednic și te preţuiesc mult. Dacă scrisoarea ajunge cu 
bine la arhiduce, mă voi îngriji de avansarea domniei-tale. În ce 
privește oboseala și rivna pe care le vei depune, îţi voi da un ordin 
de plată pentru suma de o mie de taleri. Acești bani îi vei putea 
primi de la marele negustor Hânig. Îl știi? 

— Îl ştiu, domnule. 

— Atunci, e bine. Pentru nevoile drumului, iată o pungă 
cu cincizeci de taleri. Să mergi repede și să nu legi prietenii prin 
hanuri! Ne punem mari nădejdi în domnia-ta și am credinţa că 
vei ajunge acolo cu bine. Să te ferești de certurile ce se iscă adesea 

prin hanuri sau de-a lungul drumului! Iar scrisoarea nu o vei da 
decît în mîinile arhiducelui Maximilian. Ai întrebări? 

— Am, domnule. Doriţi un răspuns? 

— Da. Sint mulțumit că gîndești, domnule Rudi. Asta 
mă face să cred că te-am ales bine. Vei lua răspunsul arhiducelui. 
Un răspuns care să ateste primirea scrisorii, apoi te vei întoarce 
în Satu-Mare și vei trage la hanul Doi Porumbei. Îl cunoşti? 

— Îl cunosc, domnule. 

— Să aștepți acolo îmbrăcat în straie de tîrgoveţ. Dar să 
nu mă cauţi! Voi veni eu să te întîlnesc. Cît crezi că va dura dru- 
mul dus și întors? 

— Mai puţin de o lună. De fapt, cu talerii pe care aţi avut 
bunăvoința să mi-i daţi, am putinţa să schimb des caii, astfel, că 
fără a vă promite, fiindcă drumul e lung și greu, sper să mă întorc 
mult mai grabnic decît socotiți. 

— Ar fi spre binele domniei-tale. De voi fi mulțumit, vei 
mai primi la întoarcere încă cinci sute de taleri. Adică o mică avere. 
Te observ de multă vreme, iar ochiul meu rar se înșală. Steaua 
domnie-tale va răsări frumos lîngă mine. Iar bogăţia nu te va ocoli. 
Unde vei ascunde scrisoarea? 

— O cos în căptușeala hainei. Merg chiar acum în odaia 
noastră și o așez acolo. 

— Ah, nu! se împotrivi Pezzen. Drumul domniei-tale la 
Praga va fi un secret atît aici, cât și acolo. Niciodată nu vei vorbi 
cuiva despre această misiune. 

— Dar ceilalți oșteni mă vor întreba, domnule. 

— Știu. Le vei spune că te-am trimis cu unele treburi la 
Iași. Acum du-te și adu ac și aţă! Scrisoarea o vei pune în ascun- 
zătoarea ei, numai de faţă cu mine. 

— Prea bine, domnule! se înclină oșteanul. 


VA 


Cae Indru se culcase tîrziu și dormea greu, așa cum dorm 

toți tinerii sănătoși la trup și la minte. Orologiul din peretele odăii 
sale arăta ceasurile două dinspre ziuă. Întregul palat princiar era 
cufundat în liniștea calmă a nopții. Puţine lumini stăruiau de-a 
lungul coridoarelor. După ce înnoptase, plouase puţin. O ploaie 
scurtă. O răpăială strașnică, însoţită de tunete mari. Apoi, cerul se 
luminase frumos. Numai umezeala pămîntului mai arăta urmele 
ploii. Cu toată dulceața somnului către zori, Cae auzi primele cio- 
cănituri în ușă. Săltă într-o rînă mirat, parcă nevenindu-i a crede. 
Cînd ciocăniturile se repetară sări din pat și deschise, iar mînia 
lui nu fu dintre cele mai mici observînd rînjetul atît de cunoscut 
al căpitanului Sile Adormitu. 

— Să te ia naiba, dragul meu! rosti Cae în loc de răspuns 
la salutul cam în doi peri al acestuia. Haide, intră odată și nu mai 
sta ca o sperietoare în prag! Dacă și asta e oră de vizite, mă tem că 
nu mai există prietenie pe pămînt. 

— Domnule! i-o întoarse Adormitu mucalit. Știi că am 
o voce năprasnică binecuvîntată adesea de ascultător și mai ales 
de cei care nu au avut plăcerea s-o audă. 

— Știu, îl întrerupse Cae. Veşti proaste, prietene? 

— Nu prea, răspunse cu seriozitate Adormitu. Dar să 
mă ia naiba! E o răcoare în privința lui Huszâr, că mare minune de 
nu-mi voi sfirși viața înainte de sorocul ei. Pezzen trimite o solie 
la Praga. O scrisoare către arhiducele Maximilian. Nu știu de ce, 
dar tare aș vrea să-i cunosc conținutul! 

— Deci nu împăratului? 

— Nu. 

— Ciudat! murmură Cae. Tocmai lui Maximilian. Zău că 
trebuie să ne aruncăm ochii peste ea. Cîţi oameni vor porni la drum? 

— Unul singur, domnule. El va ieși din Alba-lulia îndată 
ce se vor deschide porțile. 

— Mda! Mi se pare că n-ai dormit nici un ceas. 

— Așa cred și eu, zîimbi Sile. 

— Dezbracă-te și intră în pat! Trei ceasuri de somn te 

vor pune pe picioare. La cinci te scol, fiindcă la cinci și jumătate 
se deschid porțile. 

— Îmi ajunge scaunul acesta, protestă căpitanul. 

— Hai, nu te mai aiuri! se zborși Indru. 

Sile Adormitu nu mai avu puterea să se dezbrace. Își 
răsturnă trupul cât o grindă peste așternutul alb, iar cîteva clipe 
mai tîrziu respira ca șarpele la soare. Cae se îmbrăcă îngîndurat. 
Apoi ieși din încăpere, merse către capătul coridorului și bătu la 
ușa lui Tufănel, spre mirarea oșteanului din paza coridoarelor. 
Prin ferestrele deschise, luna făcea ocheade nerușinate și dulci. 


VA 


La puțină vreme după ce se deschiseră porțile cetăţii, un 
călăreț ieși din Alba-Iulia și apucă drumul care duce la Deva. Calul 
său puternic mergea la trap întins, înviorat de plăcuta răcoare a 
dimineții. Fără să aibă tăria din toiul zilei, razele soarelui ștergeau 
cu repeziciune urmele ploii de peste noapte. Pămîntul făcuse chef 
și își arăta veselia în florile mai proaspete, în iarba mai semeaţă, 
cu săbiile întinse bătăios către cer, în generozitatea cu care slăbise 
din strinsoarea aspră rădăcinile plantelor. Obișnuit cu drumurile 
lungi, călărețul nu se grăbea. Mersul în trap vioi îi era suficient 
pentru a se îndepărta molcom, dar sigur. După n ceas zări pădurile 
dinspre Vinţ ale Apusenilor, ce coborau odinioară adînc în cîmpie. 
Peste păduri plutea o ceață ușoară ca opinză uriașă, cu marginile 
zdrenţuite. Liniștea locurilor era desăvirșită. Pînă și aerul încre- 
menise plăcut după ploaie. 

„Domnule Rudi, mi se pare că ţi-a pus Dumnezeu mîna-n 
cap, gîndi călărețul. Am o pungă cu cincizeci de taleri, un ordin de 
plată pentru o mie și cred că voi mai primi cinci sute la întoarcere. 
O sumă uriașă pentru o slujbă măruntă. Domnul Pezzen, care-i 
mai zgârcit ca un dulău ce-și ascunde oasele după ce s-a săturat, 
are unele temeiuri adinci oferindu-mi atîția bani. Iar întîlnirea cu 
el la Satu-Mare mi se pare cam misterioasă. Dar nu-i treaba mea. 

Adică, ar fi. Dacă aș fi lucrat în slujba imperiului, Pezzen nu mi-ar 
fi dat decît banii de drum. Poate cincisprezece sau douăzeci de 
taleri. Gindindu-mă bine îmi vine să cred că fac o trebușoară numai 
pentru suflețelul său. Iar în asemenea caz se schimbă lucrurile. 
Adică l-aș putea jumuli cum se cuvine. Acum nu am un plan, însă 
voi medita asupra acestei chestiuni.” 

Drumul către Deva tăia frumos pădurea Vințului, adă- 
postit iarna de vinturi sau vara de arșiță. În spatele lui Rudi, un 
călăreț singuratic se aținea pe urmele acestuia ferindu-se a fi văzut 
printr-o apropiere prea mare. Abia cînd călărețul observă că cel 
din față mai are puţin pînă la pădure, își îmboldi calul ceva mai 
cu sîrg. Înainte a ajunge la primii copaci, Rudi privi îndărăt din 
simplă obișnuință și-l observă pe urmăritor. Adică pe Tufănel, ce 
sălta sprinten în șaua lui Vînt Sălbatec, frumosul armăsar al cava- 
lerului Cae Indru. Dar Rudi nu era omul care să se înspăimâînte în 
fața unui singur dușman. 

Nu-mi place chestia asta, murmură el. Să-mi fi trimis 
Pezzen un ajutor? La ce bun? Ah, nici vorbă! Doctorul vorbea despre 
un secret. Cu încă unul, secretul începe a se șubrezi. Mai degrabă 
cred că-i un călăreț obișnuit. Cine poate ști misiunea mea? Eu 
n-am spus-o nimănui, iar doctorul nu-i prost să o facă. Cel din 
spatele meu are unele treburi prin aceste părți. Totuși, n-ar strica 
să-mi pregătesc pistolul și să-i încerc intenţiile ăluia. Am un cal 
strașnic. Dacă-l îndemn la galop, nu prea văd cine ar putea să mă 
ajungă. De se îndeamnă și călăreţul din spate, voi ști sigur că are 
treabă cu mine. 

Chibzuind astfel, Rudi înfipse pintenii în burta calului, 
iar acesta se așternu la drum ca o nălucă. Apoi privi îndărăt și 
nu-și putu reţine o exclamaţie: 

Iesus-Maria! Pe mine mă caută. Ei bine, va rămîne cu 
buzele umflate. 

Dar omul doctorului Pezzen nu știa că Vînt Sălbatec încă 
nu-și găsise adversar pe potrivă. luțeala sa neîntrecută îl ajutase 
adesea le Cae Indru să scape de unele primejdii. Cînd privi din nou 

îndărăt, Rudi crezu că visează rău. Urmăritorul nu era mai departe 
de o aruncătură de băț și venea spre el ca un apucat. 

Pe toţi dracii! exclamă omul lui Pezen. Calul ăluia par- 
că-i diavol. Nu credeam să mă poată ajunge. Va trebui să opresc 
brusc și să-mi descarc pistolul asupra călărețului. Mă pricep la 
astfel de surprize și nu ţin minte să fi greșit cîndva. Dar cine să 
fie oare? Și cu ce scop mă urmărește? Poate cu unul de jaf, însă nu 
și-a găsit omul. Păcat că n-am vreme să-l întreb, iar el nu va mai 
apuca să-mi răspundă.” 

Simţind că celălalt se apropiase destul, Rudi își opri calul 
brusc. Animalul se ridică în două picioare, așa cum se întîmpla de 
obicei, iar călărețul se răsuci fulgerător și slobozi pistolul asupra 
lui Tufănel. Dar — minune. Focul pistolului nu nimeri o ţintă, ci 
trecu peste șaua calului, din care lipsea călărețul. O clipă mai târ- 
ziu, spre stupefacţia lui Rudi, Tufănel apăru din nou în șa. Învățase 
trucul acesta de la căpitanul Soare. Erau însă necesare multe luni 
de exerciții pînă a-l stăpîni cum se cuvine. Trucul fusese adus pe la 
noi de cazaci. O mișcare greșită în asemenea galop ar fi însemnat 
moartea sau schilodirea călărețului. Cazacii îl executau adesea în 
lupte, fără sminteală. 

Rudi își trase sabia cu un gest violent. Tufănel îl privi 
zimbind, așa cum făcea uneori Cae Indru, și socoti înainte de a 
porni la atac: 

„lată, azi am prilejul să aflu dacă lecţiile luate la domnii 
Ducu și Grasa mi-au ajutat în deprinderea scrimei. E prima dată 
cînd o fac într-o luptă adevărată.” 


VA 


Cae Indru, furios că Tufănel îi luase calul fără consim- 
țămîntul său, călărea alături de Sile Adormitu. Amîndoi intrară 
în pădure doar la cîteva minute în urma lui Rudi și Tufănel. Dar 
cînd ajunseră la locul luptei, pe feţele lor apărură zimbete. 

— Acesta e omul? întrebă Cae. 

— Acesta e, domnule, grăi Tufănel ștergindu-și fruntea 
ușor îmbrobonită de focul asalturilor. 

— Rănit, sau mort? 

— Mort, domnule. Am folosit acea lovitură de împun- 
gere la gât, a domnului Ducu, ce nu iartă atunci cînd e făcută cum 
trebuie. Nu mă așteptam să-mi iasă atît de frumos. 

— Mda! Să părăsim drumul. 

Zicînd acestea, Cae sări din șa, se aplecă asupra lui Rudi și 
intră cu el în desișurile pădurii. Sile și Tufănel, pricepuţi în aseme- 
nea treburi, curățară cu grijă puţinele urme ale luptei, apoi intrară și 
ei printre copaci. Cînd ajunseră lingă prietenul lor, acesta isprăvise 
de citit scrisoarea lui Pezzen. Cîteva clipe șezu pe gînduri, după 
care porni să vorbească, spre mirarea celor doi: 

— Chirilă, Toroipan, Gălușcă și Ciripoi au plecat spre 
Praga la miezul nopţii. Deci, au avans de vreo șapte ceasuri. Știu că 
ești un călăreț bun, domnule Tufănel. Te-ai încumeta să-i ajungi? 

— N-ar fi un lucru prea greu, zîmbi acesta, mulțumit de 
faptul că nu-l certa pentru Vînt Sălbatec, ba mai mult: i se adresase 
pentru prima oară cu domnule. 

— Iată o pungă plină cu taleri. Banii lui Pezzen îți vor 
folosi pe drum. Scrisoarea să o bagi în căptușeala hainei! Să-i spui 
lui Chirilă că va fi necesar să-i ducă această scrisoare nu dușmăno- 
sului Maximilian, căruia îi este adresată, ci arhiducelui Matthias! 
Pînă la Deva, socot că e bine să călărești pe Vînt Sălbatec. Armăsarul 
meu te va duce iute, astfel că mai scurtezi din avansul lui Chirilă. 
În Deva să treci pe la hanul Poarta Mureșului și să laşi calul acolo! 
Hangiul mi-e prieten. Îi spui să mi-l trimită! Cu toate că nu ne-ai 
așteptat la poarta cetății pentru a ieși împreună, ai făcut o ispravă 
frumoasă. Dar putea fi și altfel. Grăbește să-l ajungi pe Chirilă și 
rămiîi cu el! Scrisoarea aceasta merită să fie păzită strașnic. Iar cînd 
te întorci de la Praga, s-ar putea să primești un brevet de căpitan. 
Voi vorbi cu principele în această privinţă. 

Cu tot respectul ce i-l purta lui Cae. Tufănel răspunse 
încruntat: 

— Nu pentru asta o fac, domnule. 

— Atunci, e bine, dragul meu! Încalecă şi ia-o din loc! 

Cîteva clipe mai tirziu, Tufănel călărea întins la galop 
mare, parcă minat din urmă de toate furiile iadului. 

„Mereu găsesc alte calităţi la acest Tufănel, gîndi Cae. 
Cine și-ar fi putut închipui să se ridice un astfel de bărbat din 
fosta haimana ce-și făcea veacul, cu ani în urmă, în piața Zece 
Mese din București? Ce frumos a crescut! E înalt ca și mine, dar 
mai spătos. Harurile de spadasin i le-am văzut adesea în sala de 
arme. Sub îndrumarea lui Ducu și Grasa și-a format un grai ales 
şi eleganţă în purtare. Însă ascuţimea gîndului i-a venit prin naș- 
tere. Asemenea haruri nu se capătă. Acum, îi descopăr dragostea 
adîncă faţă de neam și mîndria. Da, da, Tufănel va fi unul dintre 
cei mai falnici căpitani ai noștri. Cînd se va întoarce de la Praga, 
va avea un brevet.” 

În vreme ce-şi făcea astfel de gînduri, Sile, chibzuit și 
grijuliu, tîrîse corpul lui Rudi într-o rîpă și aduna peste elpămînt 
reavăn. Cînd isprăvi, acoperi totul cu crengi uscate, astfel că nimic 
nu arăta să fie acolo un mormânt. 

Trei-patru ceasuri mai tirziu, Cae și Sită intrară în 
Alba-Iulia, dar nu pe unde ieșiseră în zori. Chiar lîngă poarta de 
nord se afla pe vremuri o casă nu prea de soi, însă cu grădină fru- 
moasă, înconjurată de copaci. Cai și călăreţi se mistuiră printre 
arborii din curte. Domnii Tufănel-tatăl și Ciripoi-tatăl, ce ședeau 
creștinește la soare, cam turtiți după o vizită făcută în zori la hanul 
de peste drum, abia dacă-și ridicară privirile pînă la genunchii 
celor trei cai. Dar și aceasta cu mare greutate, fiindcă totdeauna 
căldura pică greu peste chercheleala omului. Totuși, vocea atît de 
cunoscută a lui Cae îi plesni neplăcut ca sfircul unui bici. Astfel că 
cei doi veri făcură grabnic un efort lăudabil și ridicară ochii cam 
tulburi, în vreme ce printre gînduri li se strecurau niște înjură- 
turi în stare să-l trimită pe Cae dacă nu direct în cazanul dracilor, 
măcar prin apropierea lui. 

După o jumătate de ceas, verii își mai pierdură din 

acreală. Goneau amindoi pe valea Ampoiului, mînîndu-și caii 
cu sîrg către Zlatna. Giîndurile lor erau adînci, pline de socoteli 
încurcate. Domnul Indru le dăduse ordin să ţină trei zile calul lui 
Rudi în munţi, iar la împlinirea sorocului, trupeșul animal, șaua 
și sabia intrau în stăpînirea lor. Dar ce-i încurca rău pe veri nu era 
darul, ci prețul pe care aveau să-l ceară la Zlatna pentru frumo- 
sul chilipir ce le picase plocon. La asta se mai adăuga și faptul că 
Tufănel-tatăl pretindea a-l fi văzut primul pe cavalerul Cae, astfel 
că i s-ar fi cuvenit mai mult de jumătate din sumă. În felul acesta, 
era de prevăzut o încăierare, care sfirșea de obicei cu o împărțeală 
dreaptă. În timp ce verii se ciorovăiau tacticos, fără grabă, și se 
înjurau creștinește de-a lungul drumului, Cae și Adormitu reve- 
niră în palatul princiar. 

— Ei, Sile, azi nu ne-a fost prea rău, zîmbi Indru. 

— Adevărat! murmură căpitanul cam pleoștit. Însă îmi 
vine a crede că peste noapte nu m-am purtat cu destulă chibzuială. 

— Grăiești în dodii? 

— Nu prea. M-am tot gîndit la pînda mea din pivnița 
lui Huszâr. Acum e limpede. Cînd am sărit zidul, ploua. Adică, nu 
mai ploua. Tocmai se oprise răpăiala. Deci, urmele mele de la zid 
pînă la pivniță se văd clar. În pivniţă au rămas semne de noroi. La 
întoarcere, avind vești atît de însemnate, am uitat să trag fereastra 
pivniței pe rosturile ei, iar urmele mele spre zid sînt mari, fiindcă 
simțeam cum se afundă piciorul printre straturile de flori. 

— Drace! Exclamă Cae surprins. Nu-i vina ta că au rămas 
urme afară, dar să uiţi fereastra deschisă... Înseamnă că nu-l mai 
putem pîndi pe doctor. 

— Dacă ar fi numai atât, încă n-ar fi rău. Mi-e teamă însă 
că Pezzen va observa acele urme și va intra la bănuieli. 


VA 


Cu mult înainte de prînz, doctorul Pezzen, odihnit și 
mulțumit că-și luase unele măsuri de siguranță asupra persoanei 

sale prin trimiterea scrisorii, ieși să se plimbe prin grădină. Aleile, 
frumos întreținute cu piatră de rîu, odihnitoare în locurile umbrite, 
sau îmbietoare acolo unde florile se lăfăiau în toată splendoarea 
lor, îndemnau la plimbare. 

— N-ai dat peste un ageamiu, domnule Peter, murmură 
el. Iar de va fi să mai lucrăm împreună, fapt pe care nu-l doresc, 
îmi voi lua asemenea măsuri, încît nu eu voi fi în mîna ta, ci invers. 

Cam plin de el, privi în jur, socotind ziua încîntătoare. 
Dar după o clipă rămase pironit. 

— Pe sfiîntul Konrad cel milos! Fereastra aceea de la piv- 
niță nu era deschisă aseară. Poate că furtuna? Ah, nu! a plouat, însă 
furtună nu a fost. De asta sînt sigur. 

Se ridică grăbit și merse printre straturile de flori pînă 
lingă zidul casei. Pe pervaz stăruia o urmă de pămînt. Cercetă 
împrejurimile și descoperi urmele lăsate de picioarele lui Sile. 
Merse aplecat după ele, pînă la zidul care împrejmuia grădina. 

— Ciudat! exclamă el. Două rînduri de urme. Cineva a 
venit pînă la fereastra pivniţei și s-a întors pe același drum. Oștenii 
mei n-au făcut-o. Ar fi putut ieși pe la poartă, nu peste zid. 

Urmărit de gînduri, neliniștit, intră în casă. Luă o cheie 
din cui și descuie ușa care ducea în pivniță. Aprinse lumînările 
unui sfeșnic, apoi cobori treptele. Jos, urmele de încălțări erau clare. 

„Cine și cu ce scop? se întrebă doctorul. Un lotru? S-ar 
putea. Dar dacă nu a fost unul aplecat spre jaf? Pe urmă, eu am 
această cheie, însă geamăna ei ar putea fi la altul. Adică la cine? 
Casa aceasta aparține palatului princiar. Oare am fost spionat de 
oamenii principelui? Sau Peter, neîncrezător în nimeni, mă ţine 
sub observaţie? lesus-Maria, înseamnă că cel care a fost aici știe 
despre drumul lui Rudi la Praga! Nu! Asta în nici un caz. Ar fi tre- 
buit să intre în casă, iar dacă o făcea, l-aș fi simţit.” 

Reveni la ușa pivniţei și încercă broasca. 

„E bine unsă. Dacă și celelalte broaște ale ușilor sînt unse 
la fel, înseamnă că în pivniţă a fost un lotru.” 

Spre satisfacția lui, toate broaștele avuseseră aceeași 
îngrijire. 

„Totuși, mi-e teamă, tresări Pezzen. Dacă nu a fost un 
lotru? Ei, Doamne! Urme de noroi n-am văzut pe scările pivniţei 
și nici în coridor. Lotru a fost." 

Apoi îi veni un gînd nou, ce-l făcu să zimbească: 

„La noapte voi pindi împreună cu oamenii mei. Îi voi 
aduce în casă, în pivniţă, iar doi dintre ei vor sta ascunși printre 
boschetele din grădină. Dacă nu-i vorba despre un lotru, vizita- 
torul de peste noapte va căuta să mă spioneze în continuare. Ei 
bine, să poftească!” 


S 


În ziua de 29, doctorul Pezzen merse la palatul princiar 
și-i ceru principelui învoirea să plece spre Satu-Mare. Alături de 
principe, Cae, Costache, Ducu, Sile și părintele Grasa îl priveau 
indiferenți. 

„Să fi fost unul dintre ei?” se întrebă. 

— Regretăm plecarea voastră grabnică, domnule doc- 
tor, grăi Mihai adresîndu-i un zimbet plin de bunăvoință. Pentru 
siguranța drumului vostru, m-am gîndit să vă dau o gardă formată 
din douăzeci de oșteni aleși cu grijă. 

— Ah, vă mulțumim, măria-ta, dar socot că nu-i cazul! 
Lipsa mea de aur nu cred să stirnească poftele lotrilor. Tinerii noș- 
tri slujitori ne sînt de-ajuns. 

— Cum doriți, domnule Pezzen, răspunse principele con- 
tinuînd să zimbească. Noi nu ne gîndim decit la liniștea și siguranța 
voastră. Acum cîteva luni, contele Taranowski, prietenul meu și 
aud că și al domniei-voastre, a avut niște supărări. El și însoțitorii 
săi au căzut în mîinile lotrilor. După vreo două săptămîni, a trebuit 
să-i răscumpărăm pentru suma de cinci mii de ducați. Am regreta 
sincer un astfel de necaz asupra voastră. 

— Ducea cumva cu el ceva aur? 

— Nu. 

— În cazul acesta, cred că oștenii pe care aţi avut bună- 
voința să mi-i propuneţi îmi vor fi de mare trebuinţă. 

— Așa credem și noi. 

Cu acestea, ceremonia de plecare luă sfîrșit, iar a doua zi 
în zori, trăsura doctorului, urmată de douăzeci de oșteni și unspre- 
zece slujitori, ieși prin poarta de sud a cetății Alba-Iulia. Ascunși 
printre copacii pădurii dinspre Teiuș, Cae Indru și Sile Adormitu 
priviră multă vreme în urma trăsurii. După o vreme, luară ace- 
lași drum, dar fără grabă. Știau că se vor întîlni cu Pezzen abia la 
Satu-Mare. 

Umbrele serii se îngînau cu lumina zilei. În odaia ală- 
turată celei de lucru a principelui veniseră cîțiva cavaleri și ceva 
oșteni. De-a lungul coridoarelor, gărzile vegheau la buna rîndu- 
ială. Odată cu plecarea doctorului Pezzen, se părea că viața din 
Alba-lulia intrase pe făgașul ei obișnuit, chiar dacă o seamă de 
curieri ai palatului ieșiră la drum purtînd știri și porunci semnate 
de principele Mihai, sigilate cu noua pecete ce cuprindea semnele 
celor trei ţări unite. Prin casele gospodarilor se aprindeau lumini. 
În hanuri începea veselia. Pînă și în clădirea ocupată vremelnic 
de Tufănel-tatăl și Ciripoi-tatăl încăpuse liniștea calmă a serii. 
Ca niște cavaleri ce se respectă, cei doi veri purtau pe fețele cam 
șui unele vinătăi sau frumoase zgîrieturi, semn că banii rezultați 
din vînzarea calului și a lucrurilor rămase de la Rudi avuseseră 
unele greutăți de împărțeală. Alături de ei, o femeie trupeșă, cu 
nasul coroiat și priviri de coțofană lacomă, se izmenea de mai 
mare dragul, încercînd să le dovedească celor doi că harurile tine- 
reții nu s-au dus chiar cu totul. Dar verii nu o luau în seamă, fiind 
preocupați de o rișcă îndrăcită. Cînd n-aveau bani, prietenia lor 
se manifesta în mii de atenţii mărunte. Însă de îndată ce apăreau 
sunătorii, căutăturile lor căpătau asprime, iar purtările asemenea 
culme a semețţiei, încît s-ar fi zis că sînt doi dulăi care se înfruntă, 
gata a scăpa din lanţuri. Acum, buzunarele lor doldora de monede 
strălucitoare aduseseră un astfel de prilej. Mărunţișul din fața lor 
trecea cînd într-o parte, cînd în cealaltă, în cumpănă egală. Mîinile 
lor, nu tocmai curate, umblau sprintene, iar înjurăturile inventate 
pe loc îi opreau adesea pentru a savura noutatea lor sau eleganța 

stilistică pe care o percepeau cu bunele lor urechi muzicale. Ca 
un făcut, cîștigul nu cădea precumpănitor nici într-o parte, nici 
în alta, ceea ce le aduse nemulțumire. O oală cu vin, în care nasul 
în formă de ridiche de iarnă al domnului Ciripoi-tatăl intra ca un 
dop, sau căpățina îngustă a vărului Tufănel dispărea o clipă, ședea 
între ei păcătoasă și îmbietoare. 

După o vreme, se lăsară păgubași. Rișca nu putea aduce 
o departajare convenabilă, ce ar fi putut să-i dea unuia superio- 
ritatea rivnită. Fiindcă nu câștigul ar fi contat între cei doi veri, ci 
gîndurile de mărire ce-i frămîntau. Nimeni nu le spusese vreodată 
că Ciripoi ar avea mai multe haruri de cavaler. Nimeni nu atestase 
că Tufănel ar fi mai copt la minte. Iar dacă cineva s-ar fi ostenit să 
o facă, primejdia păruielilor zilnice ar fi pîndit mereu deasupra 
lor. Dezgustat de neșansă, Tufănel-tatăl se ridică grav, impozant 
și își aminti de femeia cu priviri de coțofană pe care o pescuiseră 
cu cîteva ceasuri mai devreme la hanul Pivniţa Șardului. Merse 
către ea posomorît și calm, se așeză pe marginea patului, o prinse 
cu o mînă viguroasă pe după mijloc, iar coțofana, pricepînd gestul, 
măgulită de atenţie, i se așeză pe genunchi. Din păcate, nici el, 
nici ea nu luaseră seama la cele o sută și ceva de ocale cuprinse 
în totalitatea lor, plus ambalajul, sub denumirea de femeie. Astfel 
că genunchii domnului Tufănel-tatăl trosniră scurt, proprietarul 
lor deveni cam pămîntiu la faţă, iar coțofana ateriză pe dușumea. 

— M-a damblagit, vere chițcăi Tufănel încercînd să-și 
miște picioarele, ce nu-l mai ascultau. 

Inima lui Ciripoi tresări ca arsă, dar în clipa următoare, 
mindria de cavaler îl opri să-și arate compasiunea. Porni cu pas 
calculat spre trupeșa femeie, care se adunase de pe jos și își aflase 
popas pe un scaun mai sigul, și, cu un gest de tandreţe aspră, se 
așeză pe genunchii ei. Femeia îl adăposti ca o scobitoare între dinți. 

Dar seara nu se continuă așa cum credeau cei doi veri, 
fiindcă domnii Costache Caravană și Ducu intrară în odaie fără 
să bată la ușă. Priveliștea calmă, de familie așezată și cumpănită 
în rosturile ei, îi făcu pe cei doi să zîimbească. Apoi, Ducu scoase 

un ducat de aur, i-l oferii femeii și-i porunci să-și ia tălpășița, spre 
disperarea verilor. 

Îndată după plecarea celor o sută de ocale, Ciripoi-tatăl 
protestă după obicei, însă un gest al grăsunului îl potoli brusc. 

— Pregătiţi-vă de drum! zise Costache. La miezul nopții 
plecăm. 

— Sînt damblagiu, domnule, se văită Tufănel-tatăl. De 
la ceva reumă, picerele nu mă mai ascultă în nici un chip. De două 
zile zac răpus de amărăciunea durerilor. 

— Chiar așa, înălțimea-voastră, sări Ciripoi în ajutorul 
vărului. Din Deltă. Din Deltă i se trage reuma. D-aia moașa care 
a plecatără adinea... 

— Ia să vedem Tufănele! îl îndemnă grăsunul. Dă jos 
pantalonii! 

Costache îi cercetă picioarele cu grijă, le suci în dreapta, 
în stînga, le făcu un masaj ușor cu mîinile sale grele, ce-i aduse 
aminte lui Tufănel-tatăl de iadul care-i așteaptă pe toți muritorii 
păcătoși. După asta, bravul cavaler se simţi din nou stăpîn pe el. 

— Încotro mergem, domnule? se interesă Ciripoi. 

— Departe, spre nord. La miezul nopţii să fiți lîngă poarta 
de sud a cetăţii! 

— Vom fi, domnule. 


S 


În vreme ce cavalerii Tufănel-tatăl și Ciripoi-tatăl făceau 
frumoase pregătiri de plecare, uitînd sau amînînd disputa dintre 
ei, o femeie tînără după mers, acoperită cu un văl negru, cobori 
dintr-o trăsură și fugi cu pași mărunți către poarta principală a 
palatului princiar. Oștenii din corpul de pază o opriră la vreme, 
cam descumpăniți de asemenea apariție ciudată. 

— Domnilor, strigă ea cu un glas sfișietor, sînt contesa 
Alberta Teke, logodnica domnului Chirilă. Am grabă mare să intru 
la principe. 

Impresionat de spaima ce se ghicea în cuvintele ei, 
comandantul grăi liniștitor: 

— Îndată, îndată. Îl vom chema pe căpitanul Jager să vă 
recunoască și să-l anunţe pe măria-sa principele. 

— Dar sînt urmărită, domnilor! izbucni ea în plins. 

Într-adevăr, o altă trăsură venea în goană mare către ei. 
Aflat prin apropiere, părintele Grasa auzi discuţia și ajunse lîngă 
Alberta chiar în clipa în care trăsura oprea lîngă poartă, iar con- 
tele Teke, ce sărise din mers, alerga să-și prindă fiica. Intuind o 
primejdie pentru ea, Grasa o luă de mînă și o trase în curte, apoi 
le porunci străjilor. 

— Nu intră nimeni fără aprobarea căpitanului Jager! 

— Oprește, domnule! strigă contele iritat peste măsură. 
Oprește, astfel îmi vei da socoteală! 

Grasa ridică din umeri disprețuitor și intră în palat străju- 
ind braţul fetei, ce tremura aproape lipsită de puteri. 

— La principe? întrebă el. 

Ea răspunse printr-o aplecare a capului. 

Cîteva minute mai tîrziu, clucerul Ieremia Băicoianu le 
deschise ușa odăii de lucru a marelui principe. Alberta nu mai avu 
putere să se apropie. Căzu în genunchi și ridică mîinile în semn 
de implorare. Pironit locului, ca în fața unui lucru sfint, Grasa nu 
îndrăzni să se aplece către ea. O privea palid, îngrijorat. Dar princi- 
pele sări grabnic de la locul lui, veni lingă ea, o ridică grijuliu ca un 
părinte iubitor, iar Alberta, uitînd o clipă că nu se cade, se ghemui 
la pieptul lui. Principele îi îndepărtă vălul, îi șterse lacrimile ce se 
adunau către colțurile gurii și, cu vorbe duioase, pline de căldură, 
oîndemnă să se liniștească. Era convins că s-a întîmplat un lucru 
grav și aștepta, cu desăvirșitul său calm, să-i afle rosturile. 

Băicoianu intră din nou în odaie și spuse cu o voce mai 
slabă decît avea obiceiul: 

— Măria-ta, contele Teke Francisc cere audienţă. 

— Să aștepte! vorbi principele cu mare asprime. 

Apoi se întoarse către Alberta și o așeză pe scaunul său. 

— Vorbește, copila mea! o îndemnă blind. 

— Măria-ta, spuse ea înecată de suspine, sînt luni de 
cînd părintele meu mă ţine prizonieră în palatul nostru din Cluj. 
Logodnicul meu, Chirilă, nu știe nimic despre mine. Azi-dimineaţă, 
contele Teke a venit de la Satu-Mare să mă vadă. Cum paznicii 
mei roiau în jurul său cu băuturi, cum nici ei nu erau mai treji, 
am scăpat de sub supravegherea lor, am găsit trăsura lui în curte 
și am fugit. 

— De ce te-au ţinut încuiată? 

— Fiindcă mi-am arătat hotărîrea de a mă căsători cu 
domnul Chirilă. 

— Poate vom reuși să vă împăcăm. 

— Ah, nu, măria-ta! strigă ea îngrozită. Ar însemna să 
ajung iar prizonieră. 

— Oare faci bine că nu te supui părinţilor? 

— Judecaţi, măria-ta! 

Zicînd acestea, își sumese minecile, își ridică rochia 
aproape de genunchi, iar principele văzu cu mirare o seamă de 
vînătăi, unele chiar atît de rele, încît se cuveneau îngrijiri grabnice. 

— Te-a bătut? 

— Rău, doamne. Atât de rău, încît copilul meu și al dom- 
nului Chirilă s-a născut înainte de soroc. 

— Un copil? întrebă el înmărmurit. Dar de cînd? 

— Măria-ta, anul trecut l-am întîlnit pe domnul Chirilă 
la Praga, răspunse Alberta cu glas abia auzit. 

— Mda! Trăiește copilul? 

— Nu mai știu, doamne. Mi l-au luat acum o lună. 

— Pe Chirilă l-ai văzut, din câte știu, după lupta de la 
Șelimbăr. L-ai îngrijit chiar în palatul nostru. De atunci v-aţi mai 
întâlnit? 

— Nu, doamne, dar am aflat printr-un slujitor al tatălui 
meu că domnului Chirilă i s-a spus să-și vadă de treburi în altă 
parte. Că nu mă mai gindesc la el și sînt plecată în Bavaria, la sora 
mea Marta. 

— Să intre domnul Teke! porunci Mihai mai calm decât 
era. Stai, clucere! Trimite să-l aducă pe felcerul Zimmermann! Iar 
părintele Tofan să vină cu cartea de rugăciuni și odăjdiile pentru 
căsătorie! 

Băicoianu ieși, ascunzindu-și surpriza. Teke intră în 
odaie furios și salută mai scurt decît se cuvenea. Principele lipsit 
de orgoliu, nu luă seama la astfel de necuviință. 

— Ce dorești, domnule? îl întrebă atît de liniștit, încât 
contele deduse că Mihai nu dorea să se amestece într-o chestiune 
ce nu-l privea direct. 

— Să-mi iau fiica, măria-ta, grăi cu trufia lui obișnuită. 

— Ne pare rău, conte. Alberta Teke a trecut anii majora- 
tului, iar azi a cerut protecția noastră. Cînd un fiu sau o fiică alege 
o cale atît de deznădăjduită, ne îndoim că părintele ar fi lipsit de 
vreo vină. 

— E o problemă de familie, serenissime principe. 

— A fost. Acum te învinuim de sechestrarea a două ființe. 
Unde-i copilul? 

Contele îl privi dușmănos și nu răspunse. Nici principele 
nu insistă, ci îi porunci clucerului: 

— Să vină Jager cu gărzile! 

— Mă arestați, serenissime? se pleoști contele dintr-o 
dată. 

— Ne obligi să o facem. Copilul sechestrat nu-ți aparține. 

— Doamne! strigă contele bățos. Familia mea se bucură 
de mari privilegii, iar legile țării și Dieta, din care fac parte, mă 
vor apăra. 

— Legile ţării nu-i apără pe cei ce le calcă, oricât ar fi ei 
de mari. 

Jager intră în odaie și rămase țeapăn lingă ușă. Ghicise 
dintr-o privire că-i vorba despre arestarea lui Teke. Dar Jager, neamţ 
pedant și meticulos în executarea ordinelor, nu s-ar fi mirat dacă 
principele i-ar fi poruncit să-l aresteze chiar pe sultanul turcilor. 

Ar fi pornit la drum să-și îndeplinească misiunea, fără să se gîn- 
dească la prețul vieţii sale. 

Văzîndu-l pe Jager, Teke își pierdu cumpătul și se grăbi 
să vorbească. 

— Serenissime, copilul se află în Cluj, cu doica lui. Poate 
fi găsit în strada Morarilor, la numărul doisprezece. 

Principele chibzui un moment, apoi îl privi pe Grasa. 
Acesta înțelese. 

— Peste un sfert de ceas voi fi pe drum, măria-ta, iar 
mîine către seară, copilul și doica vor sosi aici. 

— Îți mulțumesc, domnule! Te rog să folosești trăsura 
noastră! Căpitanul Jager îţi va da douăzeci de oșteni însoțitori. 

Părintele Grasa porni spre ușă, dar vocea principelui îl 
opri. 

— Așteaptă să-ți scriu un ordin! Se așeză la masă și 
începu să scrie, apoi cătă spre Alberta. Cum se numește copilul? 

— Doamne, grăi tînăra, cînd l-am îngrijit pe domnul Chi- 
rilă, el și-a arătat dorința ca primul nostru copil, de va fi băiat, să 
poarte numele vostru. Copilul se numește Mihai. 

Pe faţa principelui nu apăru vreo urmă de surpriză chiar 
dacă mina falnicului bărbat tremură vizibil cînd scrise numele 
copilului. Grasa și Jager se prefăcură a nu observa acel mic semn 
de emoție. Din nou părintele Grasa porni către ușă cu ordinul în 
buzunar, însă nu ieși nici de data aceasta, fiindcă Mihai îl pofti 
să mai zăbovească. 

— Doriţi să vă căsătoriți cu domnul Chirilă? o întrebă 
principele pe Alberta. 

— Da, doamne, șopti ea. 

— Oare Chirilă are asemenea gînduri? 

— Pentru asta răspund eu, interveni Grasa. Măria-ta, din 
întîmplare, cunosc sentimentele lui Chirilă pentru tînăra doamnă. 
Cu luni în urmă, mă aflam împreună cu el acolo unde rîul Botna 
face cotul său mare către Nistru. Porneam într-o misiune ce putea 

să ne aducă moartea. Ei bine, înainte de a-i ataca pe poloni, l-am 
văzut pe domnul Chirilă sărutînd o bijuterie ce o poartă la gât. Acea 
bijuterie știam că-i fusese dăruită de contesa Alberta. 

Preotul Tofan, felcerul Zimmermann, Ducu și Costache 
Caravană așteptau de cîteva minute lingă ușă. Principele îi privi 
bucuros, apoi se întoarse către Tofan. 

— Părinte, ai putea oficia o cununie în lipsa mirelui? 

— Sigur, măria-ta, dar cu procură din partea celui în 
cauză. 

— Un ordin scris de noi ar putea înlocui procura? 

— Ar putea. 

— Mă opun, serenissime, interveni Teke. 

— Prin purtarea domniei-tale, ţi-ai pierdut dreptul de 
tată, domnule. Sau poate ai alte temeiuri? 

— Chiar mai multe. N-am aprobat această căsătorie, 
fiindcă noi sîntem unguri, iar domnul Chirilă valah. 

Principele îl privi cu silă vădită, iar vocea lui era aspră 
cînd îi răspunse. 

— Oare atita ai învățat domnia-ta în cei cincizeci de 
ani? Oare nu știi că dragostea de țară, dragostea dintre oameni și 
dragostea dintre părinţi și copii sînt bunuri mai presus de orice? 

— Vor trăi în sărăcie, fiindcă nu am de gînd să le dau 
ceva, se încăpăţină Teke. 

— Le dăm noi. Din toate neajunsurile noastre, Alberta 
Teke va primi chiar miine o zestre de zece mii de ducați. 

— Ele ortodox, iar ea catolică, aduse Teke ultimul argu- 
ment, ce-l îngîndură pe principe. 

Dar părintele Tofan o întrebă pe tînără: 

— Doriţi să treceţi la religia viitorului vostru soț? 

— Da, 

— Atunci, putem începe cu mica formă de trecere, apoi 
oficiem cununia. 

Principele scrise un ordin ce ţinea loc de procură și grăi 
vesel: 

— Eu voi fi nănaș. Domnule Costache Caravană, prin 
ordinul nostru, îl reprezinți pe mire. Adu, te rog, mireasa în fața 
părintelui Tofan! Iar domnii Ducu, Grasa, Zimmermann, Jager și 
Băicoianu vor iscăli ca martori. 

Cîteva minute mai tirziu, după ce trecerea Albertei la 
religia mirelui se încheie, Costache Caravană îngenunche alături 
de mireasă. Preotul porni să oficieze molcom. 

— Chirilă... 

— Nu, părinte! îl întrerupse principele. Numele adevărat 
al mirelui este Vlad Alexandru. El e fiul lui Alexandru-vodă. Vă 
rugăm să-i pomeniţi titlul de prinţ, la care are dreptul prin obirșie. 

— Vlad Alexandru, prinț al românilor, dorești să iei de 
soție pe contesa Alberta Teke? 

Costache, năuc și înecat de lacrimi, cu inima lui slabă, 
răspunse strident: 

— Da. 

— Contesă Alberta Teke, dorești să-l iei de soț pe Vlad 
Alexandru, prinț al românilor? 

— Da, 

După ce preotul încheie cele de cuviinţă, iar Costache 
sărută mireasa, martorii grăbiră felicitările. Doar Zimmermann 
păru a nu se grăbi și rămase la urmă. 

— Serenissime principe! grăi el. După lupta de la Șelim- 
băr, cînd Vlad se afla între viață și moarte, v-am povestit cum l-am 
cunoscut în casa mea. Poate nu ați uitat că am părăsit Viena și am 
venit în Transilvania pentru a fi aproape de el. Îl socot ca pe copilul 
meu. lar pe un copil, un părinte bun, totdeauna îl ajută din toate 
puterile. Am o casă frumoasă la Viena. Am o mică moșie, ce aduce 
un venit anual de trei mii de taleri. Mai am două mii de ducați. 
Aceste bunuri trec în stăpînirea lui Vlad Alexandru. Mîine aduc 
hîrtiile de trebuință. 

— Cu mine cum rămîne, serenissime principe? întrebă 
contele Teke. 

— Ești liber, domnule, răspunse Mihai. Doamna Alexan- 
dru Alberta va primi găzduire în palatul princiar. Peste cîteva zile, 
va pleca dimpreună cu fiul ei la moșia lui Cae Indru, de lingă Pitești. 
Dacă pînă atunci îți schimbi gîndurile față de această doamnă, mă 
bucur să te primesc. 


VA 


Cu puţin înainte de miezul nopții, un curier al principelui 
ieși prin poarta de sud a cetăţii Alba-Iulia, în drum către Praga. El 
îi ducea veste lui Chirilă că s-a însurat, că are un copil cu numele 
de Mihai și că doamna Alexandru Alberta îl așteaptă la moșia de 
lingă Pitești. 

Nu multă vreme după plecarea curierului, trăsura 
marelui principe, în care se afla părintele Grasa, iar la spatele ei 
— douăzeci de oșteni călări, părăsi cetatea către Cluj. Apoi, spre uimi- 
rea comandantului porții, domnii Costache, Ducu, Tufănel-tatăl și 
Ciripoi-tatăl, ieșiră pe drumul Teiușului. Caii se mișcau sprinteni. 
Lumina lunii era atît de bogată, încît fața drumului părea pole- 
ită cu ceară. În liniștea nopții calme, tropotul cailor răzbătea ca 
un strigăt lung al pietrei lovite de fier. lar zgomotul umbla peste 
cîmpuri și printre păduri, ca un fior. Cei doi veri, înfoiați pe caii lor 
asemenea unor păuni, fericiți că merg alături de vestiții cavaleri, 
nu se sinchiseau încotro îi duce soarta. Nu se gîndeau la primej- 
dii. Gustau molcom din bucuria clipelor și foarte rar țoșcăiau din 
limbă spre a-și îndemna animalele. Și chiar dacă ar fi știut despre 
marile primejdii ce-i așteptau la Satu-Mare, buna lor dispoziţie 
n-ar fi scăzut cu nimic. 


CAPITOLUL XVIII 


Contele Ramonchamp nu arăta prea vesel în dimineaţa 
cînd se prezentă la Luvru. Întîlnirea cu Henric al Franţei, după 
dezastrul întrecerii de la Alba-Iulia, și-o închipuise în mai multe 
feluri, însă nici unul convenabil. Regele ar putea să-i spună, cu 
fineţea lui tăioasă printre vorbe pașnice: „Ah, domnule Ramon- 
champ, nu rezultatul acelei partide de scrimă ne supără azi, ci 
paloarea voastră! Sînteţi bolnav, dragă conte. O, nu, nu ne între- 
rupeți domnule! Avem ochiul bun și vedem acolo unde răutatea 
bolii macină cu sîrg. Sîntem îngrijorați. Atât de îngrijorați, încât 
numai plecarea voastră din Paris, undeva la aer curat, ne-ar mai 
liniști. Plecaţi, domnule, pentru o vreme și ne vom ruga cerului 
să vă tămăduiască!” Acesta ar fi fost cel mai convenabil răspuns 
al lui Henric. Dar regele Franței avea și altele, mult mai greu de 
suportat. De pildă: „Sînt trist, domnule Ramonchamp. Regret ade- 
sea că nu sînt femeie, pentru a vă înțelege mai bine virtuțile. Ei 
da, domnule Ramonchamp, femei am trimis la Alba-Iulia. Adică 
nu femei, ci niște fecioare cu ochii sfioși. Dacă aveam prevederea 
să trimit niște femei, altul ar fi fost rezultatul. „Ramonchamp îl 
cunoștea bine pe rege. Atît de bine, încît parcă-i vedea buzele cum 
se subțiază, ori se lasă în jos către colțuri, a dispreţ. Și tocmai de 
asta îi era teamă contelui. Asemenea cuvinte, asemenea semne, 
le-ar fi suportat greu.” 

Urmărit de acele gînduri, intră prin poarta mare de fier 
și rămase o clipă locului, bucuros că șansa îi suridea în primele 
clipe ale întâlnirii, care se dovedeau de obicei cele mai grele. Iar 

șansa lui se arăta într-o mulțime de cavaleri cu cai, cu ogari, cu 
șoimi și înarmaţi ca pentru vinătoare. 

Henric al Franţei tocmai încălecase. Trupul subțirel al 
maiestăţii-sale arăta mlădios și sprinten. Purta un costum de culoa- 
rea frunzei ruginite. Umerii lui nu erau prea largi, dar se ghicea 
vinjoși sub țesătura subțire. Fața osoasă, parcă lipsită de simetrie, 
căpăta farmec poate datorită ochilor adinci și scînteietori. 

Întorcînd privirile către poartă, Henric rămase o clipă 
nemișcat. Însă firea lui iute nu se potrivea cu așteptarea, astfel 
că strigă vesel: 

— Domnilor, nu vi se pare că tînărul de acolo ar fi Ramon- 
champ? Ei, conte, apropie-te și dă-ne vesta cea mare! 

Ramonchamp veni lingă rege cu pasul celui ce se 
îndreaptă către spinzurătoare. Acele vestite priviri ale lui Henric, 
ce știau a scormoni pînă-n sufletului omului, îi dădură pe jumătate 
răspunsul, chiar dacă bietul conte încă nu apucase a deschide gura. 

— O vorbă, domnule. Atît vreau. 

— Sire! grăi Ramonchamp mai fericit dacă i-ar fi putut 
vorbi de la o sută de leghe. Sire, principele Mihai vă trimite, prin 
noi, multe urări de sănătate. 

— Ei, la naiba! se încruntă Henric. Îţi mulțumim pentru 
ele, dar întâi, veștile! 

— Mai bune ca la Praga, dar mai slabe decît ne-am 
așteptat. 

— Adică? 

— O partidă egală și una pierdută. 

— Aha! se înnegură suveranul. 

După acea exclamaţie de rău augur, sări sprinten din șa 
și spuse, parcă chinuit de o durere de măsele: 

— Domnilor, mergeţi la vinătoare fără regele Franţei! Ei 
da, domnilor, mă duc să mă încui undeva și să bocesc în liniște. 
Întâi pentru Ramonchamp, care, după cât e de palid, începe să ne 
îngrijoreze. Eşti bolnav, domnule. Ah, ah, nu mă întrerupe, dragul 
meu! continuă Henric. Avem ochiul ager. Nu ţi se pare, domnule 

Ramonchamp, că femeile au mai multe virtuţi decît unii dintre 
cavalerii mei? 

„A ajuns la partea de care mă temeam cel mai mult, socoti 
contele. O începuse destul de bine, dar să mă ia naiba dacă am să 
pot suporta usturimea cuvintelor!” 

Henric observă chipul contelui, ce pălea ușor, și spre 
mirarea acestuia, nu-și continuă văicărelile, fiindcă înţelese că lui 
Ramonchamp îi venea tot mai greu să suporte dojana de față cu 
atâți cavaleri. Îl preţuia mult și nu dorea să-l umilească. 

Deci după acele vorbe aspre, Henric se grăbi să-i ia brațul 
și-l pofti ceva mai potolit: 

— Să mergem, conte, în cabinetul meu și să bocim 
împreună. 

Urcară scările fără să schimbe o vorbă. Abia cînd se așe- 
zară, Henric oftă, vădit îimbunat: 

— Așadar, șansa nu a fost cu noi. Păcat! Povestiți-ne des- 
pre întrecere, domnule conte. 

Ramonchamp descrise lupta dintre Chirilă și Claude. 
Faţa regelui începu să se îmbujoreze de plăcere, apoi exclamă 
entuziasmat: 

— Dar acest Chirilă e un adevărat erou. Ei, drăcie! Adică 
ar fi preferat să moară decit să piardă? 

— Așa cred, sire. Însă ceea ce a făcut domnul Chirilă s-a 
repetat mai tîrziu cu tînărul Clopin. 

— Deci ne putem mîndri cu el? 

— Mai mult chiar: el s-a bătut fără a avea vreo șansă 
în fața marelui Cae Indru. Clopin a înțeles acest lucru încă de la 
primele schimburi de lovituri. Ei bine, în toiul disputei cu Indru, 
au folosit împreună atîtea fraze cu haz, încît nu pridideam să i le 
traduc principelui Mihai. Abia acolo am început să-l îndrăgesc pe 
Clopin. Glumele și ironiile lui au continuat chiar și atunci cînd 
rănile sale au început să ne îngrijoreze. În schimb, domnul Indru, 
nu mai puțin savuros, și-a arătat mărinimia faţă de Clopin, dar cu 
tact, atent să nu-i aducă o stare de umilire. 

— Pe Pilat din Pont, domnule! sări Henric. lată adevărații 
cavaleri după care tînjesc. Spune-le domnilor Clopin și Claude că 
ne mîndrim cu ei! Adică nu! Să-i aduci mîine dimineață aici! Le 
voi spune eu că suferințele lor ne-au mîhnit, se corectă el la vreme. 

— Sire, continuă Ramonchamp, alături de darurile tri- 
mise vouă de principe, am mai adus unul ce mi se pare încîntător. 

— Aştept, aștept, domnule. 

— Darulvine din partea prințesei Florica, fiica lui Mihai. 
E vorba despre o poezie scrisă de ea. 

Zicînd acestea, Ramonchamp scoase o hîrtie din buzu- 
nar și i-o întinse. Henric o luă zimbind îngăduitor, dar și mirat. 
O parcurse fugar, iar contele îi remarcă o ușoară încruntare a 
sprincenelor. 

— Îi găseşti vreun cusur? întrebă regele, știind că Ramon- 
champ are unele preocupări îndreptate spre versuri. 

— Puţine, sire. Acolo unde scrie „N-o să-ți grăiască 
pojghiţa de lut, / Nici măcar gîndul cel de la-nceput.” În mintea 
frumoasei prințese, poate că lucrurile au fost limpezi, dar ea nu a 
reușit să le redea cu claritate. 

— Așa e Ramonchamp! Acolo i-am găsit și eu neajun- 
suri. Care sînt gîndurile acelea de la început? Nu știu ce a vrut să 
spună. Lăsînd însă la o partea această măruntă observaţie, poezia 
mi se pare plină de gingășie. Nu credeam că românii au ajuns în 
cultura lor pînă la poeți. 

— Vai, sire, cu un strămoș ca Ovidiu? zîimbi Ramonchamp. 


S 


În vreme ce la Luvru se purtau astfel de discuţii, Chirilă 
Zece Cuţite fu primit de arhiducele Matthias în impozantul său 
palat din Praga. Toroipan, Gălușcă și Ciripoi-fiul îl așteptau într-o 
cârciumă din apropiere. Doar Tufănel porni spre centrul orașului, 
chibzuind adînc: „Pe ordinul de plată al lui Pezzen scrie că domnul 

Honigva preda aducătorului o mie de taleri. Nicăieri nu se pome- 
nește despre un nume. Asta înseamnă că negustorul va binevoi 
să-mi achite suma. Drace! Dacă ar ști domnul doctor Pezzen cui 
îi folosește ordinul său de plată! De-l mai întîlnesc, am să-i spun 
frumosul nostru proverb: «Nu-i pentru cine se pregătește, ci pentru 
cine se nimereșşte!» Parcă așa sună.” Înveselit de asemenea gînduri, 
mări pasul, iar după o jumătate de ceas, reveni la cîrciumă încărcat 
cu greutatea talerilor. 

Arhiducele Matthias citi întâi scrisoarea lui Mihai, apoi 
pe aceea a doctorului către Maximilian. Cînd isprăvi de parcurs a 
doua scrisoare, pe fruntea lui înaltă apărură cute adînci. 

— Domnule Chirilă, grăi el vădit îngrijorat, vestea adusă 
de voi m-a uluit de-a binelea. Prezenţa lui Peter la Satu-Mare 
înseamnă pregătirea unui complot uriaș asupra principelui. Pute- 
rile acestui prelat sînt mari. Mi-e teamă că aflaţi acest lucru prea 
târziu. 

— Am luat unele măsuri, zise Chirilă. Cae Indru și căpi- 
tanul Sile Adormitu au plecat la Satu-Mare pentru a se interesa 
de rosturile lui Pezzen acolo. Asta înseamnă că vor da de capătul 
firului ce duce către Peter. 

— Doi oameni? Dar ce pot face doi oameni împotriva 
acestuia? Îl preţuiesc mult pe domnul Cae Indru, însă nu-i văd o 
șansă în fața vicleanului prelat. Ar fi trebuit să trimiteţi acolo un 
regiment. 

Rămase o vreme tăcut, apoi luă cele două scrisori și mînat 
de un gînd nou, îi spuse lui Chirilă: 

— Mergem la împărat. De nu va fi prea tirziu, fratele 
meu poate lua unele măsuri. 

Ieșiră împreună. După o jumătate de ceas, Rudolf îl primi 
doar pe arhiduce, însă nu tocmai bucuros. Avea de lucru în atelierul 
său de ceasuri. Pendule, piese diferite și scule stăteau pe rafturi în 
bună rânduială. îmbrăcat cu un halat unsuros, cu o tichie neagră 
peste părul nu prea bogat, Rudolf arăta a vrednic meseriaș. Ochii 

săi inteligenţi îl priveau pe Matthias, dar gîndurile sale zburau în 
jurul unui pendul ce se încăpăţina să nu funcționeze cum trebuie. 
Luă cele două scrisori cu un gest mecanic și întrebă, nemulțumit: 

— Ce-i cu astea? 

— Niște dovezi că Peter se află la Satu-Mare, iar viața 
vasalului vostru Mihai e primejduită. 

— Iar Mihai? se văicări Rudolf. De cînd a călcat în Transil- 
vania, nu-i zi să nu-i aud numele. Am început să-l visez noaptea și 
mi-am pierdut întreaga liniște. În privința lui am primit o mulțime 
de plingeri de la nobilii principatului, de la poloni, de la Ieremia 
Movilă și Sigismund, de la sfintul papă, de la mama și de la bise- 
Trica noastră catolică. Ce vrei să fac, dragul meu? Nimeni nu-l vrea. 
Să cred mai mult în el decît în cei ce se pling? 

— Să credeţi, frate, grăi Matthias cu asprime. Să credeți în 
fapte, nu în vorbe. Faptele ni-l prezintă ca pe un gospodar chibzuit 
și un mare general al timpului. Iată ca a eliberat Moldova, spre 
uimirea noastră, și i-a scos de acolo pe poloni. Și chiar dacă Mihai 
tăinuiește azi o luptă cu turcii, care au intrat pînă la Tîrgovişte, 
avem vești ce atestă biruința lui asupra ienicerilor și spahiilor. Ba 
mai mult: ceva oșteni de-ai săi au trecut în pradă la sud de Dunăre. 
Acestea sînt faptele, frate. Nu l-am sprijinit cu nimic. Mai rău: 
ajutorul de o sută de mii de taleri, pe care l-aţi trimis prin Pezzen, 
nu a ajuns în mîinile lui. 

— Și ce crezi că ar trebui să facem? întrebă împăratul, 
cu ochii la pendulul său. 

— Să-l recunoaștem chiar azi principe al Transilvaniei. 
Să-lpunem pe Basta în slujba sa, fiindcă polonii se arată amenin- 
țători. Să-i dăm bani și să ducem cu el tratative sincere, în vederea 
trecerii Moldovei sub suzeranitatea imperiului. 

— Nu, nu, dragul meu! se văicări Rudolf. lar mi-i pun 
în cap pe toți. 

— Știu, dar merită. Mihai stăpînește azi partea de răsărit 
a Europei, la care am rîvnit adesea. Nimeni nu ar putea să o facă 
mai bine și cu mai multă credință către imperiu. Are dușmani? 

Sigur și absolut firesc. Numai oamenii mari au dușmani. Pentru 
cei becisnici nu se găsește decît milă, sau dispreţ. Iar ca să-i dăm 
mai multă putere acestui falnic bărbat, ce se arată cinstit cu noi, 
va trebui să vă căsătoriți cu prințesa Florica. Știu că o iubiți mult. 

— Adevărat, dragă Matthias, însă nu mai vreau nimic, 
decît liniște. 

— Liniște? strigă arhiducele, supărat. De va muri Mihai, 
tocmai asta vă va lipsi. Polonii vor ocupa iar Moldova și poate chiar 
Transilvania. Turcii vor lua Țara Românească și nimeni nu-i va opri 
să se apropie de noi cu amenințare directă. Oare nu vedeţi acest 
lucru? Nu vedeţi că în răsărit Mihai e garanţia liniștii Imperiului 
Austriac? 

Rudolf nu avea chef de ceartă cu fratele său. Apoi, îl pre- 
țuia mult și știa că vede lucrurile cu multă claritate. 

— Îi voi recunoaşte titlul de guvernator al principatului, 
cedă el. Acum nu-i ofer mai mult. Dar te rog să-mi lași un răgaz, 
pentru a găsi justificări față de mama, de biserica noastră și de 
sfintul papă. 

— Cam puţin. 

— Totuși, mai mult decît nimic. Și așa voi avea necazuri. 
Îl numesc guvernator și n-are decît să se descurce cum va ști. 

— Nu-i destul. 

— Crezi? Parcă ziceai că e un mare general. 

— Dar nu făcător de minuni. 

— Înţelege, Matthias, că nu pot mai mult! Acum o lună 
și jumătate, sfinția-sa părintele Peter mi-a dăruit, din partea bise- 
Ticii, patru milioane de taleri. 

— Şi ce a obținut în schimb? tresări arhiducele. 

— Ei, nu mare lucru. L-am pus pe Basta la dispoziţia lui 
și i-am semnat în alb un titlu de guvernator. 

— Doamne! exclamă arhiducele înmărmurit. Acum chiar 
nu-i mai văd nici o șansă lui Mihai. 

— Să nu o luăm chiar așa, dragul meu! grăi Rudolf 
împăciuitor. În luna septembrie, Mihai va primi de la noi titlul 

de guvernator al Transilvaniei, astfel că cel semnat în alb își pierde 
puterea. Însă mi-e teamă de o ceartă cu Peter. Adică nu cu el, cu 
stăpînii lui din umbră. 

— Luaţi-i lui Basta comanda trupelor din Ungaria Superi- 
oară! se rugă arhiducele. Trimiteţi-l acolo chiar mîine pe marchizul 
de Burgau! El nu stă de vorbă cu Peter fără a ne întreba pe noi. 

— Am să mă mai gîndesc, dragă Matthias. Pendulul 
acesta mă necăjește de vreo două zile. Dar îl desfac și-i spăl bine 
fiecare piesă. 

Arhiducele nu insistă. Înţelese din vorbele lui Rudolf 
că nu mai dorește să continue discuţia. Era totuși mulțumit că 
obținuse pentru Mihai titlul de guvernator. Însă atuurile erau în 
mîinile lui Peter și doar o minune l-ar fi putut apăra pe valah. 

Ieși îngîndurat și-i povesti lui Chirilă o parte din discuția 
purtată cu împăratul. 

— Credeţi că ne va trimite titlul de guvernator? 

— Sper, domnule, răspunse Matthias, uimit că valahul 
nu părea impresionat de primejdia pe care o prezenta Peter. 


VA 


La două zile după discuţia cu Matthias, Chirilă Zece 
Cuţite și însoțitorii săi opriră la un han aflat în drumul lor de 
întoarcere. Înserase. Apriga căldură din timpul zilei căzuse sub 
răcoarea amurgului. În vreme ce hangiul se ocupa de găzduirea 
noilor oaspeţi, un călăreț obosit de drum lung socoti nimerit să 
tragă la același han. După ce calul său intră pe mîinile slujitori- 
lor, călătorul veni în sufragerie, hotărît să înfulece la repezeală, cu 
gîndul către odihnă. Da nu mică fu surpriza lui cînd la una dintre 
mese îl recunoscu pe Chirilă. Astfel că uită de oboseală, sări de pe 
scaunul său și veni alături de cavaler. 

— Domnule, numele meu e Cristea. Sînt fericit că vă 
întîlnesc aici, fiindcă asta mă scutește de vreo două-trei zile de 
drum. Am pentru voi o scrisoare din partea principelui Mihai. 

„Fir-ar să fie! gîndi cavalerul. Nu-mi place. Presimt că 
ne vom întoarce iar la Praga. Oare ce s-o mai fi întîmplat? Acum 
e nevoie de mine la Alba-Iulia, nu pe coclauri.” 

Luă scrisoarea total nemulțumit. Însă abia parcurse pri- 
mele rînduri, că pe fața lui severă apăru o paloare neobișnuită. 

„Vești proaste”, socoti Tufănel. 

Dar Chirilă nu le pomeni un cuvînt despre cele ce aflase. 
Băgă scrisoarea în buzunar, uită de mîncare și-l chemă pe hangiu. 

— Jupîne, te rog să duci în odaia mea niște vin bun! 

După acele vorbe, scoase o pungă burdușită cu bani și 
i-o întinse lui Cristea. 

— Ia-o, domnule, pentru oboseală și în semn de prietenie! 

Călătorul nu așteptă să i se spună de două ori. Chirilă 
se ridică parcă niţel năuc, îi făcu un semn lui Tufănel și porniră 
împreună pe treptele ce duceau către odăi. Cînd ajunseră acolo, 
hangiul tocmai rinduia masa, așa cum i se poruncise. lar după 
ce rămaseră singuri, asprul Chirilă, care zîmbea rar, așa cum se 
nimerise acum, îl întrebă pe Tufănel: 

— Domnule, ai putea să bei cu mine pentru un prilej 
de bucurie? 

— Sînt puţini oameni în lume în stare să respingă un 
astfel de prilej, răspunse acesta, fără să priceapă mare lucru. 

Alte vorbe nu mai schimbară între ei. Închinară crești- 
nește și băură, fiecare cu gîndurile lui. 

„Pe sfînta Paraschiva, nu-i prea veselă o petrecere cu 
domnul Chirilă! constată Tufănel. De fapt, rar l-am văzut aplecat 
spre băutură. lar cînd o face lată, greu auzi o vorbă din gura lui. Eh, 
ce să-i faci? Fiecare om cu măruntele lui suceli”, filozofă îngăduitor. 

Trecură vreo două ceasuri. Ochii lui Chirilă se cam împăi- 
enjeniseră. Mai rezistent la astfel de prilejuri, Tufănel cînta domol, 
încercînd să se înveselească de unul singur. Tîrziu cînd nu se mai 
aștepta să audă vreo vorbă, Chirilă întrebă molcom: 

— La cîte luni merg pruncii în picioare? 

— Băiat, sau fată? 

— Ce importanţă are? 

— Nu dintre cele mai mărunte, zise Tufănel. Fetele cred 
că se ridică mai devreme. Pe la zece-unsprezece luni. Băieţii sînt 
mai greoi. 

— Ei asta-i! se mînie Chirilă. De cînd își îngăduie fetele 
să pornească înaintea băieților? 

— Asta n-am știre, domnule, răspunse Tufănel cam nedu- 
merit. Dar cunosc o fată care a luat-o din loc la opt luni. E vorba 
despre sora mea Didina. 

— Fie! acceptă Chirilă mărinimos. Însă băieţii știu să 
zică tată înaintea fetelor. 

— Vai, domnule, nu prea! 

— Adică, ce vrei să spui? se încruntă Chirilă, hotărît să 
nu mai cedeze nimic. 

— Didina a zis tată cu un an înaintea mea. 

— Drace! Erai supărat cu bătrinul? 

Tufănel îl privi doar cu un ochi și răspunse nehotărît: 

— Zău că nu mai țin minte! 

Dezamăgirea era vizibilă pe fața lui Chirilă, astfel că după 
ce-l privi pe Tufănel ca pe un dușman, după ce mai bău o cană de 
vin dintr-o sorbitură, grăi fălos: 

— Totuși, băieţii sînt mai tari. 

— Să nu spuneți asta, domnule! Pînă pe la vreo zece ani, 
Didina mă usca în bătăi. 

— Sînt mai frumoși, explodă Chirilă. 

— Aș 

De data aceasta, cavalerul începu să-l privească bănu- 
itor pe Tufănel. 

„Vrea să-mi facă în necaz, gîndi încercînd să-și alunge 
mahmureala. De cînd e lumea, bărbaţii își doresc un băiat. Deci e 
limpede că băiatul are haruri mai mari decît fata. Dar care or fi ele?” 

Chirilă bănuia că sînt unele merite în plus. Din păcate, 
vinul bun și cam peste măsură nu-i îngăduia să le caute. Însă nici 
nu-i trecea prin minte să se dea bătut, astfel că zise disprețuitor: 

— Fetele cam fac pipi pe ele. 

— Da de unde, domnule? i-o întoarse Tufănel. Didina de 
la un an și jumătate cerea afară. Eu am făcut de toate pină la trei ani. 

Apoi, văzindu-l pe Chirilă cum se dezumflă ca o bășică 
înțepată, în mintea istețului Tufănel se aprinse o lumină. 

„Să mă ia naiba de nărod ce sînt! Mi se pare că domnul 
Chirilă are un băiat. Nu știu de unde pînă unde, însă e sigur.” 

Ajuns la această constatare, Tufănel întoarse macazul 
discuţiei și începu să se laude cu vremea copilăriei, găsindu-i Didi- 
nei cele mai rele cusururi. Și la fiecare frază a sa, chipul cavalerului 
se lumina către zîmbet. Iar cînd Chirilă dospi de-a binelea și nu-și 
mai încăpu în piele, ca o cocă în care drojdia de bere face minuni, 
Tufănel îl auzi întrebînd: 

— Oare ce s-ar cuveni să-i duc? O sabie, sau un cuţit? 

— Cred că niște dulciuri. Dar văzînd că faţa cavalerului 
se înnorează ușor, adăugă repede: Niște dulciuri, o sabie, un cuţit 
și două pistoale. 


VA 


Doctorul Pezzen ajunse la biserica din pădurea de din- 
colo de Satu-Mare într-o după-amiază cu căldura turbată de-a 
binelea. Pusta, încinsă ca un cuptor, părea încremenită. Păsările 
nu se ridicau în văzduh. Gizele mărunte își cătau adăpost prin 
desișuri. Pămîntul crăpat din lipsă de umezeală, iarba măruntă, 
cu virfurile uscate, sau tufele rare, cu frunzele căzute către nepu- 
tinţă, prezentau un peisaj dezolant. Cînd adia câte-o pală de vînt, 
rară și neconvingătoare, din pustă se ridica un praf albicios, ce se 
ostoia repede. Pe drum, pulberea groasă de două degete dormea 
toropită. O spuză fierbinte plutea la rasul pămîntului și nimeni 
nu ar fi putut spune dacă erau aburi, sau aerul ce se îngreuia în 
valuri sub apăsarea căldurii. Doar în pădure, acolo unde razele soa- 
relui nu puteau pătrunde după pofta inimii, umbra deasă aducea 
puţină înviorare. 

Transpirat, cu hainele jilave, Pezzen cobori din trăsură 
și intră într-o casă mai mare decît biserica alăturată, adăpostită 
frumos de copaci bătrîni, falnici, care o protejau iarna de viscole, 
iar vara — de căldura strașnică din pustă. Cîţiva slujitori îi aduseră 
apă rece pentru spălat și straie de schimb. 

O jumătate de ceas mai tîrziu, doctorul se simţi înviorat 
și îl primi pe părintele Peter. 

— Sper că ați călătorit bine, domnule, zise prelatul, cu 
zimbetul său blajin. 

— Ah, nu prea! răspunse acesta cam acru. Căldura nu 
m-a slăbit o clipă de-a lungul drumului. Nu a plouat de două luni, 
iar oamenii spun că asemenea secetă nu s-a pomenit de mult. Va 
fi un an slab. 

— Miînia lui Dumnezeu se arată adesea, murmură Peter 
umil. Păcatele aduc după ele osîndă. Însă noi sîntem prea mărunți 
pentru a judeca voinţa Celui-de-Sus, astfel că ne mulțumim a privi 
plini de căință. Ce vești aduceți, domnule doctor? 

— Proaste. Auzind ce-i propun, Mihai abia mi-a îngă- 
duit să-i vorbesc. 

— Atunci, facă-se voia Domnului! V-am așteptat cu 
nerăbdare, fiindcă nu doream moartea păcătosului, ci îndrepta- 
rea sa. Odihniţi-vă, doctore! Ne vom îngriji noi de cele de cuviinţă. 

— Sfinția-voastră, oare se cuvine să-l osîndiți pe un mare 
general și un sincer aliat al creștinilor? 

— Ești prea mărunt, domnule, pentru a pune astfel 
de întrebări, i-o reteză prelatul. Apoi, nu eu osîndesc, ci biserica 
noastră. 

Doctorul tăcu speriat. Socoti totuși că faţă de conștiința 
sa nu mai era dator cu nimic după acea întrebare, iar cînd grăi din 
nou, glasul său arăta profundă îngrijorare. 

— Mi-e teamă că în nopţile petrecute la Alba-Iulia, oame- 
nii lui Mihai m-au spionat adesea. 

— Fără folos, dragul meu, zimbi prelatul. Cei care au 
făcut-o nu aveau ce să afle de la domnia-ta. 

Pezzen tăinui cu grijă temerile sale în privința soliei către 
Maximilian, însă îi povesti tot ce știa despre urmele din pivnița 
și din grădina casei lui Huszâr. 

— N-avem prilej de neliniște, îl domoli Peter. Unde au 
rămas cei douăzeci de oșteni ai lui Mihai cu care aţi călătorit? 

— La Baia-Mare. Acolo i-am întors din drum. Dar s-ar 
putea să fi fost urmărit. 

— Și eu cred, răspunse prelatul, spre surprinderea 
doctorului. 

— Cum de aţi ajuns la asemenea păreri? 

— Simplu, domnule. Dacă aș fi fost în locul lui Mihai, 
m-aș fi întrebat de ce aţi zăbovit două luni la Satu-Mare? De ce nu 
i-aţi dus cei o sută de mii de taleri? Și mai ales de ce vă întoarceți 
aici și nu la Praga? 

— Ah, așa e! exclamă Pezzen privindu-l cu admiraţie. 
Astfel de gînduri nu mi-au trecut prin minte. Însă, chiar dacă ceva 
iscoade ar veni după mine, ele nu ar afla mare lucru atîta vreme 
cît nu vă cunosc și nu bănuiesc misiunea voastră aici. 

— Nu se știe, domnule doctor, zimbi prelatul din nou. 
Pe adversar, totdeauna trebuie să-l prețuiești pentru inteligența 
lui. Nesocotindu-l, ai neajunsuri cînd te aștepți mai puţin. Apoi, 
nu uita că nobilii cu care ne-am întîlnit cunosc rostul meu aici. 
Dacă unul dintre ei a scăpat vreo vorbă din greșeală, sau cu un 
scop, ar fi prilej de ameninţări asupra noastră. 

— În privinţa nobililor mă îndoiesc de temeiul bănuielii 
voastre, răspunse doctorul. Ei sînt conducătorii răscoalei. Ei sînt 
cei mai nemulțumiți de domnia lui Mihai în principat. 

— Poate, aprobă Peter. Poate că o fi așa, dar eu mi-am 
luat unele măsuri de prevedere. Am auzit prea multe lucruri mari 
despre cavalerii lui Mihai, și aceasta ne îndeamnă spre chibzuială 
adincă. 


VA 


357 


Capitolul XVIII 





Spre apus de Satu-Mare și în stînga drumului care duce 
în pustă, erau cîndva niște iazuri frumoase, înconjurate de pădure. 
Nu departe de iazuri, se afla o mică biserică de lemn, a cărei vîrstă 
se pierdea în desișurile timpului. Nimeni nu știa cine o așezase 
acolo. Nimeni nu-i cunoștea istoricul. Cu ani în urmă, niște călu- 
gări își aflaseră odihnă alături de ea. Lemnul pădurii, produsul 
iazurilor pline cu pește, o stupină uriașă, unele pămînturi bune 
de rod și frumoasele danii făcute de autorități, sau credincioși, le 
aduseră odată cu trecerea anilor mari bogății. Așa stînd lucrurile, 
măruntele adăposturi de odinioară ale călugărilor fură îndepăr- 
tate, iar în locul lor, meșteri pricepuţi ridicară o casă impunătoare, 
cu odăi multe și mari. Așezată pe o ridicătură de pămînt, casa fu 
înzestrată cu pivnițe lungi, ferite de umezeala obișnuită pe acolo. 
După o vreme, pe sub coroanele copacilor apăru un zid înalt cât 
două straturi de om, astfel că stăpînii locului s-ar fi putut apăra 
împotriva oricui. Dar liniștea tihnită de lingă iazuri dispăruse 
odată cu sosirea înaltului oaspete Peter, ce adusese cu el vreo opt 
slujitori și douăzeci de oșteni gălăgioși, greu de obișnuit cu vorba 
domoală. Aici sosise doctorul Pezzen, fericit că isprăvise cu bine 
istovitoarea călătorie. Fericit și satisfăcut, fără să-i treacă prin minte 
că la marginea pădurii se oprise un călăreț, care venise pe urmele 
încă proaspete, lăsate de trăsură. Dar călărețul nu urmă drumul 
parcurs de doctor, ci zăbovi o vreme pe sub uriașele coroane ale 
copacilor, iar cînd soarele căzu frumos către asfinţit, își mînă calul 
peste cîmpuri și reveni la Satu-Mare. Privit în treacăt, omul acela 
ciudat arăta a tirgoveţ obișnuit cu negustoria sau cu ceva meșteșug. 
Straiele sale cam lustruite de tăria timpului, gonacul nu prea de 
soi și lipsa armelor întăreau o astfel de părere. Iar cum de-a lun- 
gul veacurilor oamenii au fost judecați și preţuiţi mai mult după 
îmbrăcăminte, Cae Indru putea fi satisfăcut că nu i se acorda vreo 
atenție deosebită. La Satu-Mare se nimerise zi de tîrg. Străzile, 
nu prea largi, gemeau de ţărani, meșteșugari, tîrgoveţi simpli sau 
negustori. După ce ocoli zonele mai aglomerate, cavalerul ajunse 

cu oarecare zăbavă la hanul Doi Porumbei și lăsă calul în seama 
slujitorilor de la grajduri. 

— Pe cele șapte porți ale iadului! strigă Sile Adormitu 
văzându-l că intră în odaie. Începusem să fiu îngrijorat. 

— Ar fi bine să-ți păstrezi temerile pentru la noapte, 
zimbi Indru, 

— Fiţi fără grijă, domnule! rîse acesta. Mai ales că din 
vorbele voastre am înțeles că vom avea de lucru la noapte. 

— Chiar mult, prietene. Doctorul nu s-a oprit la vreo casă 
din oraș, așa cum mă așteptam și cum ar fi fost firesc, ci a tras la 
o biserică dintr-o pădure. Fiind ziuă nu m-am încumetat să mă 
apropii prea mult, dar socot că am văzut destul. 

— Ce naiba caută el într-o pădure, cînd la Satu-Mare ar 
fi avut mai mult confort? 

— Asta mă întreb și eu. Cu puţină șansă, poate că vom 
afla ce caută nu numai el acolo, ci și alții. Din ascunzătoarea pe 
care mi-am ales-o, am văzut niște trăsuri ce se îndemnau către 
biserica aceea. Una dintre ele purta semnele lui Ștefan Bâthory de 
Ecsed. Alta — pe cele ale cancelarului Naprâgy, iar a treia aparținea 
fără îndoială lui Bornemissa. Cît despre următoarele, nu le-am 
recunoscut, din lipsă de semne. 

— Ciudat! murmură Sile. Tare nu-mi vine a crede că i-a 
prins pe toți dorul de rugăciuni. Mai ales prezenţa lui Naprâgy aici 
mă uimește. Dar dacă Pezzen nu s-a oprit o clipă la Satu-Mare, de 
unde pînă unde știu nobilii despre întoarcerea lui? Fiindcă între 
sosirea doctorului și drumul nobililor la biserica din pădure există 
o legătură limpede ca lumina zilei. 

— Poate că ei știau data de întoarcere a doctorului. 

— Asta înseamnă că și-au dat întîlnire din timp, socoti 
Adormitu. 

— N-ar fi exclus. 

— Dar de ce se întîlnește Pezzen cu nobilii? De ce tocmai 
cu cei mai vrășmași nouă? 

— Rămîne să aflăm, grăi Cae îngîndurat. 

Fiind zi de tîrg, barierele orașului se închideau ceva 
mai tirziu. Adică, îndată după căderea întunericului. Cei străini 
de Satu-Mare își zoreau pașii, sau caii, pentru a apuca să treacă 
dincolo înainte de a fi opriţi de străji. Unii gălăgioși, alții cu chef 
ori cu gindurile la rosturile lor, călătorii se înghesuiau spre ieșire 
într-o îmbulzeală strașnică, apoi se pierdeau în pustă, către cine 
știe ce așezări. Cae și Sile părăsiră orașul odată cu cei întîrziați, dar 
nu urmară drumul obișnuit, ci își îndemnară caii undeva peste 
cîmp. Încă nu apăruse luna, iar aerul, greoi de la căldura zilei, 
împrumuta slab din răcoarea nopții. Peste pustă, natura parcă 
își oprise respiraţia într-o liniște plină de farmec. Apăru luna. lar 
în tăcerea desăvârșită, cîntecul greierilor aducea calmul și pacea 
tainică a nopții. 

Cei doi călăreţi intrară în pădure, dar nu se avîntară către 
miezul ei, ci își legară animalele departe de ținta călătoriei. Pe sub 
copaci, lumina pătrundea slab. Numai partea de sus a pădurii stră- 
lucea ca poleită cu aur. Cae și Sile nu mergeau grăbiţi. Zgomotul 
unei crengi rupte sub încălțări s-ar fi auzit acolo ca un trosnet de 
armă. După presupunerile lor, biserica se afla undeva mai spre 
apus, în zona iazurilor. Sile avea mare încredere în harurile de 
orientare ale lui Indru, astfel că singura sa grijă era aceea de a face 
pași chibzuiți. Obișnuit cu felul acela de a se strecura la vreme de 
noapte, Cae umbla mai sprinten, apoi aștepta adesea pînă cînd 
căpitanul sosea lingă el. 

Trecuse mai bine de o jumătate de ceas cînd ajunseră la 
un luminiș. În faţa lor, la cel mult o sută de pași, ceva părți ale zidu- 
lui care împrejmuia biserica și celelalte clădiri apărură luminate 
frumos de puterea lunii. Șezură o vreme nemișcați. De dincolo de 
zid nu răzbea nici un zgomot. În aer se simţea plăcută umezeală ce 
venea dinspre iazuri. Adăpostiți de umbra deasă dintre copaci, oco- 
liră luminișul, fiindcă la poarta cea mare cu siguranţă se aflau ceva 
străji. Ajunseră curînd lîngă zid. Înălțimea acestuia ferea interiorul 
de orice privire iscoditoare. Dar multe dintre crengile copacilor, 
360 


TAINA CAVALERILOR 





aplecate peste el, l-ar fi putut ajuta să-i încalce creasta. Sprijinit de 
braţele puternice ale lui Cae,lunganul Sile se săltă într-un copac a 
cărui tulpină aproape atingea cărămizile. Cîteva clipe mai tîrziu, 
tînărul cavaler veni lingă acesta. Dincolo de zid, alți copaci parcă 
dormeau în tihnă. Doar spre dreapta și spre stînga, cei doi obser- 
vară niște clădiri ascunse de bariera arborilor. Cum nu cunoșteau 
locurile, porniră mai mult dintr-un îndemn către stînga. După 
cîțiva pași, rămaseră pironiți, iar mîna lui Cae țîșni ageră spre cuțite. 
Undeva nu prea departe de ei, parcă foșnise ceva. Dar zgomotul 
nu se repetă, astfel că, cei doi își continuară drumul. Se furișară pe 
lîngă zidul unei clădiri. Lumina lunii devenise atît de puternică, 
încât s-ar fi putut citi o scrisoare. După vreo treizeci-patruzeci de 
pași, cei doi observară miraţi că se află într-o curte înconjurată pe 
trei părți de zidul casei. Un nou foșnet răzbi dintre copaci, urmat 
de un foc de pistol. Mîna lui Cae porni fulgerător către brîu. Cuţitul 
său bizii ușor prin aer, iar o clipă după aceea se auzi un țipăt urmat 
de tropăituri. Amîndoi înțeleseră dintr-o privire că drumul către 
pădure le e tăiat. Văzură alături de ei o ușă. Dintre copaci ploua 
cu focuri de pistol și numai distanța mare sau graba trăgătorilor 
îi feri de alte necazuri. Spre mirarea lui Cae, clanţa cedă la prima 
apăsare. Intrară într-un coridor larg, luminat frumos. La capătul 
său, niște bărbaţi ridicară pistoalele asupra lor. În stînga, o scară 
de piatră cobora undeva sub clădire. Săriră acolo, însă fără folos. 
Treptele duceau către o ușă grea de stejar, iar ușa era încuiată. Un 
bărbat apăru o clipă lingă balustrada scării și le strigă: 

— Predaţi-vă, domnilor! Altfel, vă ciuruim cu focuri de 
armă! 

Neprevederea îl costă scump. Cuţitul lui Cae săgetă aerul 
și i se înfipse în piept pînă la plăsele. Urmară unele focuri ale soţi- 
lor aceluia, dar scobitura de jos a scării îi feri de moarte pe cei doi 
prieteni. Sile încercă zadarnic să deschidă ușa. Erau prinși acolo 
fără sorți de scăpare, chiar dacă cei de sus nu îndrăzneau să se 
arate. Cae folosi unul dintre cuțite pentru a împinge zăvorul, însă 
nu reuși decit să-i frîngă lama. Trecură cîteva minute. Apoi, auzul 

fin al lui Indru prinse zgomot de pași dincolo de ușă. Alături se 
folosea o cheie și, spre mirarea lor, zăvorul cedă. Cine era oare în 
spatele ei? Sile apucă mînerul clanţei. Cîteva clipe șezu nehotărit. 
O apăsare ușoară a prietenului său îl convinse să dea ușa de perete. 
Dincolo, cineva purta un sfeșnic. Trei bărbaţi așteptau cu pisto- 
alele ridicate, doar la cîțiva pași. Cae aruncă un cuţit către cel cu 
sfeșnicul, dar pistoalele sloboziră foc. Tînărul simți o arsură puter- 
nică, iar lumina dispăru brusc. Braţe străine îl prinseră ca într-un 
clește, însă nu le dădu atenţie, ci se miră că nu mai vede lumină. 
Alături de el era vînzoleală mare. Auzi un răcnet de moarte și se 
bucură că nu era al lui Sile. O voce porunci să fie ridicat sfeșnicul. 
Pleoapele îl usturau cumplit pe Cae, iar în ochi, parcă îi aruncase 
cineva nisip. Împins de la spate, urcă treptele, poticnindu-se. Merse 
de-a lungul unui coridor. Apoi se deschise o ușă. Cineva întrebă 
cu voce calmă, plăcută: 

— Numai doi? 

— Numai, monseniore, răspunse altă voce. 

— Îl cunoaşteţi? 

— Da, sfinţia-voastră, se auzi glasul lui Pezzen. Cel din 
stinga e cavalerul Cae Indru. Celălalt — căpitanul Sile Adormitu. 

— Frumos, frumos! grăi din nou cel cu titlul de prelat. 
Am auzit despre voi, domnilor, atîtea lucruri, încît v-am așteptat 
cu nerăbdare. Bănuiam că ne veţi onora cu o vizită, astfel că v-am 
pregătit o primire călduroasă. Păcat că ne-aţi ucis patru slujitori! 
Aș putea să știu scopul cu care ne căutați, domnule Indru? 

— V-aş pune aceeași întrebare, i-o întoarse tînărul 
cavaler. 

— Vă cred, dar azi numai noi avem această cădere. De 
ce l-ați urmărit pe domnul Pezzen? 

Cae intui din discuţia purtată că nu doctorul era cel ce 
condusese prinderea lor, ci acel prelat. Deci, biserica catolică inter- 
venise în Transilvania peste Pezzen, ce părea a fi umilul ei slujitor. 
Aici se ascunde misterul zăbavei doctorului la Satu-Mare. Totuși, 

s-ar fi putut să greșească în presupunerile sale. Bănuiala cerea o 
confirmare mai adîncă. 

— Nu avem ce vorbi împreună, domnule, răspunse 
tînărul. 

— Poate vă răzgîndiţi, zise prelatul cu voce blajină. Vă 
vom trece prin cazne. Luaţi-i! porunci el. 

Cineva îl împinse de la spate pe Indru. Acesta se împle- 
tici fără noimă și căută sprijin cu brațele. 

— O clipă! vorbi prelatul din nou. Apoi veni lîngă Cae, îi 
ridică pleoapele, privi cu băgare de seamă și spuse cucernic: Omul 
acesta e orb. Duceţi-l, domnilor! Mari și minunate sînt căile cerului! 

Auzind asemenea vorbe, Sile păli. Uită de rana sa din 
umăr, fiindcă simţi cum i se strînge inima de jale. Făcu un gest 
disperat să scape din strinsoarea braţelor, dar fără folos. Cîţiva slu- 
jitori îl conduseră undeva sub clădire. După ce-i legară cu fringhii 
trainice, aceștia părăsiră încăperea. Doar doi dintre ei rămaseră 
dimpreună cu Peter. La un semn al prelatului, aprinseră focul pe 
O vatră ce părea să fi fost folosită adesea. 

— Domnule Indru, grăi Peter aproape blînd, sub pute- 
rea focului puţini sînt oamenii care nu-și dezleagă limba. Ne pare 
rău că vă supunem la cazne și o facem numai pentru siguranța 
planurilor noaste. De fapt, vă cerem destul de puţin. Doresc să 
aflu tot ce știe stăpînul vostru despre mine și despre întîlnirea 
mea cu o parte dintre nobilii principatului. Dacă răspunsurile ne 
mulțumesc, veți muri creștinește. 

După cele rostite de prelat, Cae avu, în sfîrșit, confir- 
marea bănuielilor sale. Acum era limpede că biserica catolică a 
imperiului intervenise în principat. 

— Măria-sa Mihai nu-i stăpînul, ci prietenul nostru, 
răspunse el. 

— Mă rog! Nu asta are importanță acum. Aștept să vor- 
biți înainte de a fi prea tirziu. Oricum, nu aveţi ce pierde. Mihai 
va mai trăi cîteva zile după voi. În zori, un trimis al meu va pleca 

spre Alba-lulia. În felul acesta puterea lui și a voastră va fi dobo- 
rîtă pentru totdeauna. Unirea pe care aţi făcut-o se va prăbuși ca 
un castel clădit pe nisip. 

— Greșiți, domnule! zimbi Cae. Poate că noi și princi- 
pele Mihai ne vom pierde viața, dar ceea ce a rămas în sufletele 
oamenilor nu poate fi distrus. Noi am sădit în suflete sămînța 
unirii neamului. Ar trebui să asasinați un întreg popor pentru a 
opri sămâînța să încolțească. Un neam nu trăiește doar prin cîțiva 
oameni, iar în locul nostru vor veni alţii, chiar mai buni decât noi. 
Așa stînd lucrurile, ceea ce faceţi azi sau mîine are o importanță 
mai mică. Voi și stăpînii voștri sînteți prea mici în fața poporului 
român. Mă mir că nu înţelegeţi astfel de lucruri. De cînd e lumea, 
a dăinuit ceva impus cu forța? 

Preocupat de gîndurile sale, Peter nu-i răspunse. 

„Dacă cineva dintre nobili nu a trădat, n-am a mă teme 
în privința planurilor noastre, fiindcă Mihai nu știe despre viitoa- 
rea răscoală. Cred că i-a trimis pe aceștia încoace mai mult dintr-o 
bănuială asupra lui Pezzen. În sfîrșit, vom vedea.” 

Făcu un semn slujitorilor. Unul dintre ei se apropie de 
Indru și-i ridică haina și cămașa în așa fel încît să-i rămînă spatele 
liber. Al doilea înroșea în foc o bară de fier. 

— Părinte! strigă Sile, cuprins de o furie fără margini. 
Chinuiţi-mă pe mine în locul său! Eu sînt mai slab la fire și veți 
auzi răcnete frumoase. Sînteți preot și nu se cade să lucraţi împo- 
triva unui infirm. 

Dar Peter nu-l luă în seamă. Slujitorul scoase fierul din 
foc și-l lipi de spatele tinărului. Un miros greu de carne arsă se 
răspindi prin odaie. De pe buzele lui Cae nu răzbi măcar un geamăt, 
chiar dacă fruntea și fața se umpluseră de broboane sub apăsarea 
durerilor. 

„Sînt orb, gîndi el. Acum, nimeni nu mai are nevoie de 
mine. Aș fi 0... aș fi o... povară pentru alții. lar Stela...” 

— Ajunge! porunci prelatul. Dorești să vorbeşti, dom- 
nule Indru? 

Cum nu primi nici un răspuns, fiindcă gîndurile tînă- 
rului erau undeva în Semenic, la prima întîlnire cu Stela Cristu, 
îi făcu semn slujitorului să continue. Dar în clipa aceea, ușa sări 
în lături. Cae auzi un răcnet de moarte și bănui a fi al lui Peter. 
Zgomote mari se precipitară în jurul său, urmate de alte strigăte. 
Apoi, vocea lui Costache Caravană susură blind ca o adiere: 

— Pe zulufii de-o șchioapă ai Zambilicăi, ești doar niţel 
prăjit pe spinare! Păcat că nu-i vreme să te oblojesc acum! Îi tăie 
legăturile. Poţi să te ţii pe picioare? 

— Pot, dar sînt orb, răspunse tînărul. 

Abia acum pricepu Costache semnele disperate ale lui 
Sile. Grăsunul încremeni locului și simți că-i lipsește aerul, iar în 
clipa următoare, făcu eforturi să nu urle de deznădejde. Însă cum 
nu era vreme de pierdut, luă mîna lui Cae într-a sa și grăbiră spre 
ieșire. Cîteva minute mai tîrziu, șase cai galopau întins printre 
iazuri și păduri, către sud. 

Încuiat într-o încăpere de la etaj, doctorul Pezzen nu 
dormi toată noaptea. Cînd se lumină de ziuă, își adună tot curajul 
pentru a porni în recunoaștere. Lîngă poarta cea mare descoperi 
doi slujitori înjunghiațţi în spate. 

„Cu cei morți pe coridoare, sînt opt, gîndi el. Doi în pivniță 
și cu părintele Peter, fac nouă. Patru în grădină, treisprezece. Trei 
lîngă zidul împrejmuitor, șaisprezece, Jesus- Maria! Un adevărat 
măcel. Au mai rămas în viață doar patru. Doi vor pleca îndată către 
Praga, pentru a duce la mînăstirea Strahov groaznica veste despre 
uciderea cucernicului Peter. Dacă stau să mă gîndesc bine, mă 
bucur că ticălosul acesta nu mai e în viaţă. Cine știe ce necazuri 
aș fi avut de pe urma lui?! Cît despre frumoasele noastre planuri, 
cred că s-au dus de rîpă. Va mai trece o vreme pînă cînd altul va 
veni în locul lui Peter.” 


VA 

În timp ce doctorul medita cu groază asupra celor întîm- 
plate, cei șase fugari se apropiau de cetatea Chiuarului. Ideea de a 
poposi acolo fusese a lui Ducu cel Iute. Acesta știa că felcerul Ilie 
din Haţeg se află în Chiuar pentru a-i da unele îngrijiri vrednicului 
căpitan Baba Novac. Rănile lui Cae, ale lui Sile și Ciripoi-tatăl îi 
împiedicau să facă drum mai lung. Dar ei nu ajunseră pînă la cetate, 
ci poposiră într-un cătun din apropiere, hotărîți să ascundă măcar 
pentru o vreme cumplita nenorocire a tinărului cavaler. Traseră la 
o casă așezată pe curmătura unui deal. Grădina ei mare cît un parc, 
ce cobora pînă în vale, frumos împodobită de arbori înalţi, oferea 
un loc minunat de refacere. Numai Ducu nu descălecă alături de 
ceilalți, zorindu-și calul pe drumul către Chiuar. 

Costache obloji rănile celor trei și isprăvi lăudabil, îna- 
inte de sosirea felcerului. 

— Cum ne-aţi dat de urmă? îl întrebă Cae. 

— Nu prea greu, răspunse grăsunul. Generalul Kornis i-a 
povestit principelui despre întîlnirea lui Peter cu nobilii dornici 
de răscoală. El și-a arătat credinţa față de măria-sa Mihai, uimin- 
du-ne cu totul. Acum sînt convins că are un înalt simţ al onoarei. 
Știa despre biserica din pădure, fiindcă fratele său, Farkas Kornis, 
e unul dintre conducătorii conspirației de la Satu-Mare. Așa s-a 
făcut că am ajuns acolo cu puţin în urma voastră. Auzi, Cae? Dacă 
i-ai fi văzut pe Tufănel și Ciripoi luptîndu-se ca niște diavoli, te-ai 
fi crucit. Păcat că sînt cam bătrîiori! 

Felcerul Ilie din Haţeg își făcu apariţia fără Ducu, pur- 
tind cu el ceva bagaje mari, despre rosturile cărora nimeni nu ar 
fi putut să vorbească în afară de el. Dar Ilie nu era guraliv din fire. 
Îi înștiință pe Cae şi Costache, în puţine cuvinte, că prietenul lor 
urmase drumul către Alba-Iulia. După acele vorbe, își văzu de tre- 
buri. Curăţă cu răbdare sprîncenele și genele arse, iar cînd isprăvi 
migăloasa treabă, privi îndelung ochii lui Indru. Apoi răscoli prin 
bagajele sale, alese unele rădăcini de plante și le puse la fiert. 

A doua zi în zori, Ilie desfăcu bandajul de pe ochii tînă- 
rului, dar nu în casă, ci afară, la soare. 

— Vedeţi ceva? întrebă felcerul cu vocea lui cam posacă. 

— Parcă zăresc lumina soarelui, ca flacăra unei lumînări 
care se află departe. 

— Închideţi stîngul, domnule! 

Cae se supuse. 

— Ei? 

— Nimic. 

— Acum, dreptul! 

— Cu acesta zăresc lumina din nou. 

— Dar copacii din fața voastră? 

— Parcă. Parcă ceva întunecos. 

— Mda! Mîine vom încerca din nou cu stîngul. Cît despre 
cel drept, cred că într-o săptămînă va fi ca și altădată. Totuși, mă 
miră stîngul. Mi se pare chiar mai limpede decît celălalt. 


VA 


La două zile după discuţia cu felcerul, Cae porni de-a lun- 
gul unui gard, ajutindu-se cu mîinile. Costache, Sile, Tufănel-tatăl și 
Ciripoi-tatăl se așezară undeva la umbră și gustau cumpătat niște 
vin de Teaca. Din vreme-n vreme, Cae închidea cînd un ochi, cînd 
altul. Spre mirarea lui, cu cel stîng parcă începuse a zări mai bine. 
Uneori, deslușea tulpinile copacilor, ca printr-o ceață deasă. Ajunse 
curînd la un colț al gardului aflat în vale și auzi, nu departe de el, 
susurul plăcut ca o binecuvintare al apei unui pîriiaș ce cobora vioi 
printre pietre. Se căzni multă vreme să vadă apa, însă nimic nu-i 
era clar, astfel că-i rămase doar bucuria de a asculta lupta dintre 
apă și piatră. Ceva mai încolo, poate la vreo treizeci-patruzeci de 
pași, o fată cu părul roșu, căzut în valuri peste umeri, ședea încre- 
menită și-l privea. Pe fața ei neasemuit de frumoasă, lacrimile 
se rostogoleau molcom, dar ea nu le luă în seamă. După un timp 
hotări să pornească spre Cae, parcă speriată că acesta ar putea 
să dispară. Auzul fin al tînărului prinse zgomotul ușor. Rămase 
o clipă atent. Apoi, deși nu purta vestitele lui cuțite, mîna zvicni 

spre briu, într-un gest obișnuit, iar vocea sa aspră sună strident 
în liniștea locului. 

— Cine-i acolo? 

Stela, fata cu părul roșu, nu-i răspunse. Buzele îi tremu- 
rau ca ale pruncului înainte de plins. Cae zimbi gîndindu-se la 
neliniștea ce-l cuprinsese adineauri. Aici nu exista nici o primej- 
die. Bănui să fie vorba despre felcer. Mai mult ca sigur că acesta îi 
încerca starea ochilor. Zări o umbră care intrase între soare și el. 
Dar mersul acesteia arăta prea ușor. Întinse mîna. Degetele sale 
întîlniră un umăr delicat de femeie. 

— Dumnezeule! bîigui el. 

Degetele se ridicară spre păr. Fata le simți cum tremură, 
ca aripile puiului de vrabie căzut din cuib. Îl cuprinse cu braţele și 
se ghemui la pieptul lui. Șezură multă vreme îmbrățișaţi. Inimile 
lor parcă împrumutaseră susurul apei. 

— Principele e sus, în casa gospodarului, murmură ea. 

— Principele? 

— Da. Am venit amâîndoi într-un suflet. Nu ne-am îngă- 
duit popasuri. El te-a văzut adineauri din drum, însă mi-a dat 
întîietate. 

— Dar Ducu? 

— Domnul Ducu și preotul capelei noastre din Obreja 
sînt la biserică. Sub coasta alăturată se vede o biserică mică de 
lemn. Principele ne va fi nănaș. 

Ceva mai tirziu, Costache Caravană, care asistase la cunu- 
nie ca martor, dori să îmbrăţișeze mireasa, dar frumoasa castelană 
făcu un gest uimitor. Prinse mîna grăsunului și, înainte ca acesta 
să se dezmeticească, își lipi buzele de ea. 

— Pe Zambi... pe frîul... pe cocoașa... nu se cade! protestă 
el. 

Fata îl privi lung și grăi cu multă căldură: 

— N-am sărutat mîna unui prieten, ci a unuia dintre cei 
mai viteji bărbaţi ai neamului nostru. 

— Fir-aș al naibii, să mă ia naiba! gemu Costache cam 
aiurit. 

Apoi se îndepărtă brusc, fiindcă inima lui mare nu putea 
suporta astfel de gingășii. Cătă în jur și, cu toate că se înnorase a 
ploaie, i se păru că întreaga coastă se dezmiardă, nerușinată și 
proaspătă, în lumina soarelui dulce. 


SFÎRȘIT 

